
Man  har  i  lange  Tider  levet  i  den  Overbevisning,  at  Chri- 
stian den  Fjerdes  Mindreaarigheds  Regering  dannede  et 
stille,  fredlyst  Afsnit  i  Danmark-Norges  Historie.  Man  har  fore- 
stillet sig  de  raadende  Forhold  saaledes:  Enkedronning  Sophia 
trak  sig  efter  sin  Husbonds  Død  frivilligt  tilbage  til  sit  Enkesæde, 
Nykøbing  Slot,  og  overlod  Statens  Ror  og  Sønnens  Opdragelse 
til  Frederik  den  Andens  prøvede  Mænd.  Disse  forstod  dog  fuldt 
at  skatte  hendes  Værd;  thi  —  som  Ludvig  Holberg  udtrykker 
det  —  ikke  blot  angaaende  Sønnens  Opdragelse,  men  ogsaa 
„udi  Rigets  Sager  spurgte  de  hende  til  Raads  og  betjente  sig 
af  hendes  Underhandling,  naar  nogen  Tvistighed  kom  dennem 
imellem" l. 

Æren  for  Christian  den  Fjerdes  Opdragelse  tilkommer  da 
ligeligt  begge  Parter,  baade  Enkedronning  Sophia  og  disse  graa- 
nede  Rigsraader.  I  gensidig  Forstaaelse  formede  de  med  kyndig 
Haand  af  den  lovende  Dreng  en  Konge  efter  Folkets  Hjerte  og 
i  dets  Lignelse.  Ikke  som  saa  mange  af  hans  Forgængere  en 
dygtig  tysk  Indvandrer.  Nej,  en  hjemmegroet  Vikingeætling, 
Nordbo  i  Færd  og  Nordbo  i  Tanke. 

Uvilkaarligt  glider  i  dette  tiltalende  Billed  et  lille  Træk  i  For- 
grunden. Enhver  af  os  kender  den  fortræffelige  Maade,  hvorpaa 
Formynderne  vidste  at  vække  Barnets  Lyst  til  Søen.  Paa  et 
lille  dertil  indrettet  Skib  paa  Skanderborg  Sø  fik  han  tidlig  Lej- 
lighed til  i  Leg  at  lære  selv  at  føre  et  Orlogsskib.  Det  Barn,  der 

saaledes  „under  bestandige  Øvelser  paa  Skanderborg  Sø"1 
havde  lært  at  klare  sig  selv,  var  den  samme,  der  som  Olding 
blodende  vedblev  at  føre  Kommandoen  paa  Kolbergheide. 

Et  saa  smukt,  næsten  sindbilledligt  Træk  som  dette  Barne- 
skib paa  Skanderborg  Sø  baade  taaler  og  fortjener  at  oplyses  i 
alle  Enkeltheder.  Lad  os  da  samle  alt,  hvad  man  veed  om  Chri- 
stian den  Fjerdes  Undervisning  i  Søfart  paa  Skanderborg  Sø. 

Den  ældste  og  fyldigste  Oplysning  herom  findes  i  den  Lig- 
prædiken, som  Hofprædikant  Laurits  Jacobsen  holdt  ved  Chri- 
stian den  Fjerdes  Baare  i  Frue  Kirke  i  København  den  18.  No- 
vember 1648.  Hans  Ord  var  følgende: 

„Efterdi  hans  prinselige  Naade  [Christian  den  Fjerde  som 
Barn]  har  set  disse  sig  af  Gud  tilbetroede  Kongeriger  og  Lande 
med  deres  Situation  saaledes  at  være  beskafne,  at  de  uden  god 
Kundskab  paa  Søfarten  og  hvorledes  et  Skib  i  Fejde  og  Freds 
Tid,  i  Fægten  og  ellers,  skulde  regeres,  ikke  vel  kunde  forestaas 
langt  mindre  mod  udvortes  Fjender  beskærmes  og  forsvares, 
har  han  fattet  en  synderlig  Lyst  til  samme  Kunst  af  Fundamen- 
tet at  lære." 

„Hvorfor,  da  hans  prinselige  Naade  paa  Skanderborg  Slot, 
som  hos  en  dyb  og  vidt  begreben  Sø  er  beliggende,  sine  Studier 
og  Exercitier  en  Tid  lang  har  øvet,  har  han  af  de  tilforordnede 
regerende  Rigens  Raad  erlanget,  at  paa  samme  Sø  blev  bygt  et 
Skib,  som  med  Master,  Takkel,  Sejl  og  anden  Redskab  i  alle 
Maader  som  et  stort  Orlogsskib  er  monteret  og  udstyret.  Hvor- 
til forstandige  og  forfarne  Skibsfolk  er  forordnede,  som  med 
ham  paa  Søen  have  omsejlet  og  ham  i  alt  det,  som  til  Søfarten 
hører,  flitteligt  undervist,  saa  at  hans  prinselige  Naade  derefter 
endog  i  Storm  (og]  Uvejr  for  sig  selv  har  vidst  et  Skib  at  regere 
og  alt  Redskab  derpaa,  fra  højest  indtil  nederst,  med  sit  rette 
Navn  egentlig  at  nævne"2. 

-  Af  denne  første  Fremstilling  er  alle  senere  øste.  Ingen  Hi- 
storiker har  siden  da  fundet  noget  nyt  at  føje  til  herom.  Alle 
gentager  de  kun  det  samme. 

Skøndt  dette  et  Øjeblik  kunde  undre,  er  det  dog  i  og  for  sig 
nogenlunde  forklarligt.  Det  hele,  hvorom  det  her  drejer  sig,  er 

jo  kun  et  lille,  enkelt  Forhold,  der  ikke  behøvede  at  sætte  brede 
Spor,  især  da  Skuepladsen  var  forlagt  til  en  afsides  Egn.  Efter- 
tiden har  ganske  naturligt  glemt  Barnets  Øvelser  over  Mandens 
Værk. 

Mindre  forstaaeligt  bliver  det  derimod,  at  heller  ingen  før 
Laurits  Jacobsen  har  haft  noget  at  berette  herom.  Et  mærke- 
ligt Træf,  at  ikke  et  Ord  er  undsluppet  Samtiden,  der  dog 
fulgte  Prinsens  Opdragelse  med  saa  megen  Opmærksomhed. 
Skibet  nævnes  end  ikke  af  det  ypperste  Vidne  i  saa  Henseende, 
af  Christian  den  Fjerde  selv.  Og  dog  har  han  efterladt  sig  det 
fortræffelige  Kildeskrift  til  sin  Barndoms  Historie,  hans  danske 
og  latinske  Stilebøger,  hvor  han  saa  villigt  kommer  ind  paa  alt, 
hvad  der  ellers  fængslede  hans  Interesse. 

Vor  Undersøgelse  af,  hvad  der  nærmere  vides  om  Christian 
den  Fjerdes  Undervisning  i  Søfart  paa  Skanderborg  Sø,  ender 
da  med  et  ret  forbløffende  Udfald.  Den  hele  Sag  omtales  først, 
efter  at  Kongen  er  død  som  Olding,  altsaa  mere  end  et  halvt 
Aarhundrede  efter  at  den  skal  være  foregaaet,  og  omtales  saa 
kun  en  eneste  Gang.  løvrigt  Tavshed  før  og  Tavshed  efter.  Thi 
som  ovenfor  bemærket,  det  senere  højtlydende  Kor  gentager 
stadigt  kun  Laurits  Jacobsens  enlige  Vidnesbyrd. 

Dette  Forhold  kan  ikke  andet  end  vække  Opmærksomhed. 

Men  opstaar  der  først  Tvivl,  saa  suger  den  Næring  af  en 
Mængde  Biomstændigheder.  Thi  man  kan  forstaa  et  Legetøjs- 
Orlogsskib,  der  ikke  blot  som  en  lille  korrekt  Model  kunde 
give  Prinsen  paa  Land  det  rette  Begreb  om  alle  Stænger,  Touge 
og  Sejl  paa  et  stort,  men  ogsaa  med  lukkede  Luger  og  Kanon- 
porte og  ret  stillet  Ror  og  Sejl  kunde  af  ham  skydes  ud  i  Skan- 
derborg Sø  og  følges  med  Øjet,  indtil  det  naaede  over  til  mod- 
sat Bred,  eller  han  og  Hans  Mikkelsen  i  en  Baad  maatte  ud 
efter  det.  Man  kan  ogsaa  forstaa,  om  man  lod  Prinsen  ombord 
i  en  Sejlbaad  lære  af  kyndige  Folk  at  klare  sig  paa  Indsøen. 
Men  dette  at  lade  ham  øve  sig  i  Sejlads  ombord  i  en  Uting  af  et 
Skib,  en  som  Tremaster  taklet  Storbaad,  tager  sig  underligt  søgt 
og  kunstlet  ud. 

Og  saa  paa  en  Indsø!  Laurits  Jacobsen  søger  vel  at  gøre  det 

bedst  mulige  ud  heraf  ved  at  anføre  om  Skanderborg  So,  at  den 
er  „dyb  og  vidt  begreben".  Men  enhver,  der  er  fortrolig  med 
Datids  Forhold,  vil  straks  huske  paa,  hvorledes  alle  andre  den- 
gang lærte  Sofart.  De  uundgaaelige  Ture  til  Søs  mellem  Lands- 
delene, ofte  i  det  ugunstigste  Vejr,  gjorde  Hvermand,  der  over- 
hovedet færdedes  paa  Rejse,  søvant.  Det  at  kunne  taale  Søen 
var  ligesom  det  at  kunne  ride  en  selvfølgelig  Færdighed  endog 
for  enhver  ung  adelig  Jomfru,  der  blot  nogle  Gange  havde  fulgt 
med  sine  Forældre  til  Herredag  eller  Bryllup.  Uden  videre 
overtog  Herluf  Trolle,  der  tidligere  kun  havde  tjent  til  Hest  og 
været  Lensmand  i  Skaane  og  Sjælland,  Posten  som  Admiral  og 
førte  med  Hæder  den  samlede  Flaade.  Og  saa  skulde  den  lille 
Christian  den  Fjerde,  der  i  lange  Tider  boede  paa  Kronborg  og 
Københavns  Slot  og  trods  nogen  flakkede  fra  Landsdel  til  Lands- 
del, ja  endog  engang  sejlede  til  Norge,  lære  Søfart  —  paa  Skan- 
derborg Sø.  Det  lyder  ikke  mindre  besynderligt,  end  om  man 
i  Nutiden  vilde  tale  om  Uddannelse  til  Dragon  ved  at  lade  en 
ride  paa  Karusel. 

Saa  stor  er  dog  de  nedarvede  Indtryks  Magt,  at  skøndt  Tviv- 
len under  disse  og  lignende  Former  gentagne  Gange  i  den  nyere 
Tid  har  vovet  sig  frem ',  saa  er  der  dog  atter  faldet  Tavshed  om 
den.  Den  lille  Tremaster  paa  Skanderborg  Sø,  Sindbilledet  paa 
Christian  den  Fjerdes  forstandige  Opdragelse  og  de  lykkelige 
Forhold  under  Formynder-Regeringens  Tid,  holder  sig  stadigt 
i  Folkebevidstheden. 

Men  en  Tvivl  af  denne  Art  lader  sig  ikke  i  Længden  nedmane. 
Omvendt  er  Beretningens  tilgrundliggende  Tanke  —  Formyn- 
dernes Iver  for  under  fredede  Forhold  at  uddanne  den  unge  til 
Søkonge  —  saa  smuk  og  tiltalende,  at  Sindbilledet  herfor  har 
Krav  paa,  hvis  det  blot  lader  sig  gøre,  at  befries  for  helt  at  orm- 
ædes af  Tvivl. 

Man  synes  da  at  maatte  kunne  skille  det  sikre  Ja  og  det  sikre 
Nej  fra  hinanden  ved  at  lægge  et  Læbælte  af  det  blot  mulige 
uden  om  det,  hvorom  der  her  tvistes.  Beretningen  om  Under- 
visningen paa  Skanderborg  Sø  vilde  i  saa  Fald  komme  til  at  dele 
Lod  med  saa  meget  andet  overleveret,  mod  hvilket  der  er  rejst 

Tvivl,  men  som  derfor  godt  kan  være  hændet.  Man  vilde  havne 
i  det  ubestemte,  hvor  Indbildningskraften  endnu  har  frit  Vinge- 
slag: Skibet  paa  Skanderborg  Sø  omtales,  underligt  nok,  ikke 
i  Christian  den  Fjerdes  samtidige  Stilebogs  Breve,  der  dog  om- 
handler saa  meget  andet.  Brevene  bekræfter  altsaa  ikke  Sagen. 
Men  —  de  benægter  den  ikke  heller.  Muligheden  er  fremdeles 
tilbage. 

Lad  os  da  søge  at  bestemme  Værdien  af  den  Mulighed,  der 
saaledes  bliver  til  Rest. 

Det  er  klart,  at  denne  Mulighed  vokser  eller  synker  i  Betyd- 
ning alt  efter  Varigheden  af  Prinsens  Ophold  paa  Skanderborg 
Slot.  Forblev  Christian  den  Fjerde  her  til  Stadighed  eller  dog 
i  lange  Tider  ad  Gangen,  saa  kunde  der  være  nogen  Grund  for 
Rigsraaderne  til,  naar  de  var  fast  bestemte  paa  at  uddanne  ham 
som  Sømand,  ogsaa  her  trods  de  ugunstige  ydre  Betingelser  at 
søge  dette  Maal  fremmet.  Omvendt,  opholdt  han  sig  kun  til 
Tider  paa  Skanderborg,  men  iøvrigt  skiftevis  paa  andre  Slotte, 
og  hyppigt  paa  saadanne,  der  laa  ved  Havet,  maa  det  synes  i 
høj  Grad  urimeligt  at  have  villet  lære  ham  Søfart  paa  Skander- 
borg Sø. 

Men  stilles  Spørgsmaalet  om  Opholdets  Varighed  paa  Skan- 
derborg, saa  afgiver  Christian  den  Fjerdes  Stilebøger  et  meget 
oplysende  Svar.  Hans  ældste  Stile  er  vel  ikke  alle  daterede, 
men  Indholdet  angiver  tilstrækkeligt  tydeligt,  paa  hvilket  Slot 
de  er  skrevne.  Ved  de  senere  har  han  i  Reglen  nøjagtigt  ved- 
føjet Opholdssted  og  Tidsangivelse.  Saaledes  kan  vi  følge 
hans  skiftende  Ophold  lige  fra  Frederik  den  Andens  Død  indtil 
Aaret  1593,  da  hans  Undervisning  synes  afsluttet  og  han  i  sit 
syttende  Aar  selv  overtog  Regeringen  i  Hertugdømmerne.  Han 
modtog  Stændernes  Hylding  i  Flensborg  den  1.  September  1593; 
den  sidste  latinske  Stil,  kun  seks  Linier  lang,  er  undertegnet 
Kolding  den  25.  Oktober  1593. 

Af  denne  lange  Række  Fortegnelser  over  hans  Opholdssteder 
fremgaar  det  nu,  at  medens  han  hyppigt  Maaneder  igennem 
boede  paa  Kronborg  og  Københavns  Slot  -  Aar  1591  f.  Fks. 
over  seks  Maaneder  —  har  han  efter  Frederik  den  Andens  Død 

ialt  kun  opholdt  sig  paa  Skanderborg  (Fig.  1)  nogle  faa 
Dage  paa  en  Gennemrejse  i  Januar  1591'. 

Dette  Svar  er  afgørende.  Thi  ihvorvel  Christian  den  Fjerde 
saaledes  jo  ganske  vist  endnu  maa  siges  at  have  opholdt  sig  i 
nogle  Dage  paa  Skanderborg  Slot,  vil  dog  vel  Ingen  for  Alvor 
antage,  at  Regeringsraaderne  skulde  have  valgt  netop  denne 
Ugestid  ved  Midvinter,  hvor  Skanderborg  Sø  maaske  endda  var 
tillagt,  til  her  at  lære  ham  Søfart  paa  den  omtalte  mærkelige 
Orlogsmand,  naar  Prinsen  lange  Tider  igennem  paa  gunstig 
Aartid  boede  ved  Havet,  og  senest  havde  opholdt  sig  paa  Kolding- 

Fig.  1.    Skanderborg  Kirke,  Rest  af  Skanderborg  Slot,  hvis  Kirkefløj  indrettedes  af 

Frederik  11  1572. 
(Tegning  af  Niels  Bredal.) 

hus  fra  Juli  til  December.  Og  een  Ting  staar  i  hvert  Fald  urokke- 
ligt fast:  Opholdet  paa  Skanderborg  var  for  kortvarigt  til  at  om- 
fatte hvilkensomhelst  Undervisning  af  Betydning.  Hermed  synes 
den  gamle  Beretning  om  Christian  den  Fjerdes  Undervisning  i 
Søfart  paa  Skanderborg  Sø  at  have  tabt  sin  Virkeligheds  Værdi 
og  være  vist  ud  i  Eventyrets  Verden. 

Men  idet  saaledes  den  lille  Tremaster,  Sindbilledet  paa  Rigs- 
raadernes  forstandige  Opdragelse,  fortoner  sig  og  svinder  ind 
til  en  blot  Isblomst  paa  en  Rude,  paatrænger  sig  uvilkaarligt  det 
Spørgsmaal:  Hvad  har  da  givet  Anledning  til  den  hele  Fortæl- 
lings Opkomst? 

Som  vi  ovenfor  saa,  hviler  den  ikke  paa  et  mangestemmet 
Vidnesbyrd  men  lader  sig  føre  tilbage  til  en  enlig  og  sen  Beret- 
ning. Sin  bedste  Næring  har  den  aabenbart  suget  af  Eftertidens 
Forkærlighed  for  Christian  den  Fjerde,  dens  Trang  til  at  opspore 
de  tidligste  Spirer  til  den  vordende  Søhelt.  Men  selv  alt  dette 
forudsat,  hvad  kan  da  have  bevæget  Laurits  jacobsen  til  at  med- 
dele et  saadant  Træk,  der,  efter  hvad  vi  nys  har  seet,  savner  al 
Hjemmel? 

Ogsaa  her  er  vi  saa  heldige,  at  Samtiden  har  efterladt  os  Svaret. 
Det  bekræfter  det  gamle  Ord,  at  der  sjælden  gaar  Røg  uden  af 
en  Brand.  Hofpræst  Laurits  Jacobsens  Tale  ved  Christian  den 
Fjerdes  Baare  indeholdt  virkelig  en  Sandheds-Bestanddel,  som 
han  ganske  vist  —  ved  en  let  forklarlig  Misforstaaelse  —  havde 
omformet  til  en  Usandhed. 

Den  2.  August  1595  blev  der  udstedt  Befaling  til  Lensmanden 
i  Aarhus,  Knud  Brahe,  om  at  modtage  en  underlig  Ladning,  der 
overførtes  med  Orlogsskibet  „Engelen"  fra  København.  Den 
bestod  i  Tømmer  til  et  Skib,  der  skulde  bygges  til  Kongen  paa 
Skanderborg  Sø.  Lensmanden  skulde  sørge  for  det  tilstrække- 
lige Antal  Vogne  til  straks  at  køre  Tømmeret  til  Skanderborg, 
samt  forsørge  det  medfølgende  Mandskab1. 

Altsaa:  Laurits  Jacobsen  har  ikke  bygget  sin  Tale  paa  løs 
Grund.  Han  vidste,  at  der  for  mere  end  et  halvt  Aarhundrede 
siden  var  sat  et  Orlogsskib  i  Søen  ved  Skanderborg  til  Brug  for 
Christian  den  Fjerde.  Ganske  naturligt  sluttede  han  da  som  saa, 
at  dette  maatte  være  skeet  for  at  lære  Barnet  at  sejle.  Og  fra 
hans  Tid  blev  derpaaTroen  paa  denne  Undervisning  almindelig 
Opfattelse,  og  selve  det  mærkelige  Skib  Sindbilledet  paa  For- 
myndernes forstandige  Opdragelse. 

Seer  vi  nu  med  vor  Tids  Adgang  til  Kundskab  om  hine  Dage 
tilbage  paa  det  mærkelige  Skib  og  Anledningen  til  dets  Anbrin- 
gelse i  en  jydsk  lille  Indsø,  saa  stiger  vor  Forbavselse,  jo  mere 
vi  lærer  Forholdene  at  kende. 

Intet  Under,  at  Skibet  ikke  omtales  i  Christian  den  Fjerdes 
Stilebøger.    Han  var  nemlig  dengang  forlængst  ophørt  at  skrive 

Stile;  han  var  18  og  et  halvt  Aar  gammel  og  havde  allerede  for 
to  Aar  siden  (1593)  overtaget  Regeringen  i  Hertugdømmerne. 

Den  sædvanlige  Maade  dengang  at  vænne  sig  til  Soen  var  jo 
ved  Rejser  mellem  Landets  forskellige  Dele.  Christian  den 
Fjerde  havde  haft  megen  Lejlighed  til  slige  Rejser.  Men  des- 
foruden havde  han  engang  sejlet  med  Flaaden  til  Norge  og  nys 
paa  egen  Haand  vovet  sig  i  Skude  ned  til  Meklenborg  og  til- 
bage. Kundskab  til  Orlogsskibes  Bygning,  Udrustning  ogTiltak- 
ling  havde  han  den  rigeste  Lejlighed  til  at  erhverve  ved  Besøg 
paa  Holmen  ved  København.  Under  slige  Omstændigheder  at 
ville  lære  ham  Sømandskab  og  Skibskundskab  paa  et  Orlogsskib 
puttet  i  Skanderborg  Sø  var  lige  saa  meningsløst  som  nu  ti  1"  Dags 
at  ville  uddanne  en  Kongesøn  til  Sømand  paa  en  Fregat  i  Ka- 
nalen ved  Tivoli. 

Men  var  da  Regeringsraaderne  af  Lave?  Var  det  dem,  der  var 
Børn,  ikke  Christian  den  Fjerde?  Gik  de  i  Barndom,  siden  de 
faldt  paa  slige  Barnagtigheder?  —  Ingenlunde.  De  handlede 
med  velberaad  Hu.  Men  de  var  blot  stillede  overfor  en  uløselig 
Opgave. 

Sagen  var,  at  paa  Herredagen  i  København  i  Juli  1595  havde 
Christian  den  Fjerde  endnu  engang  forlangt  at  blive  erklæret 
for  myndig.  Dette  Krav  var  saa  meget  des  rimeligere,  som  han 
var  fyldt  18  Aar  i  April  Maaned  og  allerede  for  to  Aar  siden 
havde  som  myndig  Hersker  overtaget  Regeringen  i  Hertugdøm- 
merne. Ikke  desto  mindre  svarede  Rigsraadet  Nej  og  gik  kun 
ind  paa  at  afkorte  den  tidligere  fastsatte  Mindreaarigheds  Tid 
med  et  Aar,  saa  at  der  altsaa  stilledes  ham  i  Udsigt  at  skulle 
blive  kronet  næste  Sommer. 

Den  herved  fremtvungne  Tilstand  var  ganske  uholdbar.  Den 
unge  Konge,  der  endnu  behandledes  som  Barn  i  Danmark  og 
havde  en  Rigsraad  —  Manderup  Parsbjerg  -  -  til  Hofmester, 
behøvede  blot  at  rejse  til  Sønderjylland,  hvor  han  var  myndig 
og  regerende  Hersker,  for  derfra  at  blæse  baade  Hofmester  og 
Rigsraad  et  Stykke. 

Det  var  da  en  yderst  vovet  Beslutning  af  de  danske  Regerings- 
raader  at  forlange  af  den  unge  Konge,  at  han  efter  modtaget  Af- 

slag  skulde  artig  begive  sig  med  sin  Hofmester  Manderup  Pars- 
bjerg  over  til  dennes  Len  Skanderborg  (Fig.  2)  og  forblive  dér 
indtil  videre. 

Paa  Skanderborg  var  der  intet  andet  end  Jagt  at  underholde 
den  unge  Konge  med.  Men  dette  var  for  lidt.  Man  fandt  da  paa 


Fig.  2.    Skanderborg  Slot  i  Slutningen  af  det  16de  Aarhundrede. 
(Efter  Resen.) 

denne  Vanskabning  af  en  Tanke:  et  Orlogsskib  paa  Skander- 
borg Sø.  En  paa  engang  adspredende  og  uskadelig  Genstand.  Et 
nyttigt  Legetøj.  Et  Bevis  for,  hvor  meget  man  gjorde  for  den 
kære,  unge  Herre.  —  For  denne  selv  maaske  dog  kun  det  ene: 
en  indestængt  Medfange. 

Var  Skibet  paa  Skanderborg  Sø  efter  den  tidligere  Opfattelse 


Christian  acn  Fjerdes  Skib  paa  Skan  Ja  horn  Sø 

et  Sindbilled  paa  Formyndernes  Enighed  og  omhyggelige  Om- 
sorg for  deres  Myndling,  saa  synes  det  under  sin  virkelige  Form 
at  blive  et  fuldt  saa  talende  Sindbilled  paa  modsatte  Forhold. 
Og  det  taber  ikke  denne  sin  Betydning,  naar  der  tilføjes,  at  det 
ikke  fik  sin  tilsigtede  Virkning.  „Drengen",  for  hvem  det  var 
bestemt,  lod  sig  ikke  holde  tilbage  deraf.  Næppe  var  han  an- 
kommen til  Skanderborg  og  skulde  til  at  lege  dermed,  førend 
Legen  fik  en  anden  Lyd.  Drengen  rejste  til  -  Flensborg,  hvor 
han  var  myndig  og  Hersker.  Og  herfra  videre  til  Tyskland  for 
at  —  søge  sig  en  Brud.  Mange  danske  Adelsmænd  tilsagdes  til 
at  følge  med.  Manderup  Parsbjerg  derimod,  der  dog  var  den 
unges  Hofmester  og  derhos  Regeringsraad  og  Kansler,  blev 
overhovedet  slet  ikke  tagen  med. 

Naar  man,  som  vi  her,  har  fulgt  Forandringen  i  Betydningen 
af  Skibet  paa  Skanderborg  Sø,  saa  virker  det  foregaaede  Omslag 
paa  en  og  samme  Vis.  Først  Forbavselse  over,  at  den  gamle  Hi- 
storie har  kunnet  holde  sig  uforstyrret  i  300  Aar.  Derefter  vaag- 
ner  en  voksende  Tvivl  om  Sandheden  af  det  store  Billed,  hvor- 
paa  Skibet  oprindelig  kun  udgjorde  et  nemt  lille  Kendetegn: 
hele  den  tidligere  Beretning  om  Formynder-Regeringens  stille, 
lykkelige  Tid,  hvoren  Enkedronning  frivilligt  trak  sig  tilbage  og 
overlod  sin  Husbonds  prøvede  Raadgivere  at  styre  Riget  og  op- 
drage hendes  Søn,  den  vordende  Konge.  I  gensidig  Forstaaelse 
og  Enighed  skal  Værket  være  fuldbyrdet.  —  Det  lille  Indblik  i 
Forholdene,  som  Fundet  af,  hvad  der  vides  om  det  virkelige 
Skib  paa  Skanderborg  Sø,  har  forskaffet  os,  synes  dog  ikke  at 
vidne  hverken  om  Enighed  eller  fredelig  Lykke  og  Forstaaelse. 

Men  sluttelig  rejser  sig  en  Trang  til  at  lære  de  virkelige  For- 
hold fuldt  at  kende.  Der  vaagner  en  uimodstaaelig  Lyst  til  at 
rive  hele  det  Dække  til  Side,  som  Aarhundreders  under  Ene- 
vælden bundne  Historieskrivning  har  draget  foran,  hvad  der 
virkelig  er  foregaaet.  Man  forlanger  Samtiden  selv  i  Tale,  vil 
forhøre  alle  de  endnu  bevarede  —  tidligere  hemmeligholdte  eller 
dog  utilgængelige  —  skrevne  Vidnesbyrd  om,  hvad  hin  Tid  selv 
har  følt  og  tænkt. 

Det  Billed,  der  saa  viser  sig,  er  unægtelig  vidt  forskelligt  fra 

det  tidligere.  Thi  lige  saa  lidt  som  Christian  den  Fjerdes  Uddan- 
nelse var  fredet  Leg  paa  en  Indsø,  lige  saa  lidt  var  der  Overens- 
stemmelse mellem  hans  Omgivelser.  Vel  udartede  det  ikke  til 
Kamp  med  Sværd  mellem  disse,  men  Sindenes  Bølger  gik  højt 
i  denne  Strid,  hvis  Genstand  var  Christian  den  Fjerde  selv:  hans 
Person,  hans  Uddannelse  og  først  og  fremmest  den  Magt,  der  i 
ham  laa  ledig.  Heller  ikke  hans  eget  lille  Fartøj  fik  da  Lov  til 
at  ligge  i  Ro,  men  sattes  i  voldsomme  Sving.  Formynder-Rege- 
ringens Historie  er  den  skiftevise,  bestandigt  heftigere  Slyngen 
af  Kongesønnen  og  hans  Magt  fra  den  ene  Part  mod  den  anden. 
Ved  det  sidste  Ryk  sprængtes  den  slidte  Forbindelse  forneden, 
og  han  mærkede,  at  han  var  fri  og  Magten  hans  egen. 

De  tre  Hovedmodstandere  var  Enkedronning  Sophia,  det 
danske  Rigsraad  og  Statholderen  i  den  kongelige  Del  af  Hertug- 
dømmerne, Henrik  Ranzau.  Det  er  Forholdet  mellem  disse  tre, 
som  de  følgende  Blade  nærmere  skal  fremstille,  saaledes  som 
det  ifølge  de  utrykte  Kilder  til  Datidens  Historie  viser  sig  at 
have  været. 


2 

Ved  Efterretningen  om,  at  Frederik  den  Andens  Sygdom 
havde  forværret  sig,  var  Dronning  Sophia  ilet  fra  Jylland  til  Ny- 
borg. I  en  forrygende  Storm,  der  gjorde  Overfarten  over  Store- 
bælt livsfarlig,  naaede  hun  i  en  Skude  til  Korsør  og  kørte  straks 
videre  til  Antvorskov  (Fig.  3),  hvor  hun  ankom  den  3.  April  1588 
Klokken  10  „om  Natten".  Hun  skyndte  sig  op  i  Riddersalen, 
hvor  Kongens  Seng  var  stillet.  Men  da  hun  kom  ind,  var  Kongen 
just  falden  i  Søvn. 

Da  han  længere  ud  paa  Natten  vaagnede  og  saa  hende  staa 
ved  Sengen,  blev  han  meget  glad.  Hun  maatte  fortælle  om  Rej- 
sen og  om,  hvordan  alle  Børnene  havde  det,  der  var  blevne  til- 
bage i  Jylland.  Han  søgte  at  berolige  hende  med  Hensyn  til  Syg- 
dommen. Siden  taltes  de  ved  om  alt  muligt,  indtil  han  endelig 
træt  faldt  i  Søvn.  Skøndt  Dronning  Sophia  haardt  kunde  trænge 

til  Hvile,  var  hun  ikke  at  bevæge  til  at  gaa  til  Ro,  men  blev  sid- 
dende ved  hans  Seng  hele  Natten. 

Næste  Dag,  den  4.  April,  var  det  Skærtorsdag.  Efter  Tidens 
Skik  blev  derfor  Gudstjenesten  forlagt  fra  Kirken  over  til  Salen, 
hvor  Kongen  laa,  og  efter  dennes  eget  Ønske  blev  Koret  for- 
stærket med  de  flinkeste  kongelige  Sangere.  Da  Kongen  (Fig.  4) 
saae,  at  Dronningen  havde  sin  Salmebog  med,  bad  han  hende 
om  den   og  sang  iøvrigt  med  baade  før  og  efter  Prædikenen. 


Fig.  3.    Antvorskov  Slot. 
(Efter  Danske  Vitruvius.) 

Senere  talte  han  livligt  med  forskellige,  der  kom  hen  til  hans 
Seng.  Han  var  tilsyneladende  ganske  som  ellers,  munter  og  na- 
turlig. Som  den  gamle  Beretning  udtrykker  det:  „frimodig  uden 
al  Anger,  Suk  eller  Givelse" l. 

Men  om  Eftermiddagen  blev  han  meget  svag.  Livlægen,  den 
bekendte  Dr.  med.  Peder  Sørensen,  maatte  give  ham  forskellige 
Styrkningsmidler.  Kongen  rakte  ham  tilsidst  sin  Haand,  for  at 
han  skulde  føle  Pulsen.  Da  Doktoren,  efter  at  have  følt  den, 
sagde,  at  det  kunde  blive  godt,  men  der  syntes  ringe  og  liden 

Hjælp  hos  Mennesker,  svarede  Kongen:  „Lad  Aaren  sla,  hvad 
hun  sla  vil!  Det  vide  vi,  at  Guds  Naade  og  Venskab  slår  os 
ikke  fejl." 

Efter  en  Række  af  Besvimelser  og  Genopvaagnen  udbrød 
Kongen:  „Ja,  de  havde  Ret  i,  hvad  de  sang  før:  Det  er  en  ganske 
underlig  Strid,  som  Døden  og  Livet  stride."  —  Hofprædikanten 
faldt  ind  og  svarede:  „Ingen,  som  troer  paa  Christum,  bliver 
omkommen  eller  slet  nedlagt  i  denne  Kamp."  Men  Kongen  ved- 
blev: „Jeg  føler  slet  ingen 
Smerte  eller  Ve,  men  er  blot 
saa  kraftesløs.  De  sang  jo  før: 
„Livet  fik  Magt  og  Overhaand 
og  monne  Døden  aflive".  Saa- 
dan  gik  det  ogsaa  mig  for  nogle 
Aar  siden  paa  Frederiksborg, 
da  jeg  havde  Fjerdedags  Kold- 
syge. Jeg  havde  viist  Drengene 
og  Folkene  ud  hver  til  sin  Be- 
stilling og  var  alene.  Saa  kom 
mig  en  stor  Afmægtighed  og 
Daaning  paa,  saa  at  jeg  faldt 
ned  paa  Gulvet  og  ikke  san- 
sede eller  vidste,  hvor  jeg  var. 
Men  da  jeg  kom  til  mig  selv 
igen,  tænkte  jeg:  Se,  Du  har 
været  død  og  er  kommen  til 
Livet  igen.  Vi  maa  med  Guds  Naades  Hjælp  vel  engang  over- 
vinde Døden." 

Paa  ny  besvimede  Kongen,  og  Hofprædikanten  begyndte,  da 
han  vaagnede,  med  igen  at  anføre  Skriftsteder.  Her  blandede 
Dronningen  sig  i  Samtalen  og  —  vistnok  med  sikker  Sans  for 
at  Frederik  den  Anden  var  lettest  tilgængelig  for  hvad  der 
familiemæssigt  kom  til  ham  —  sagde  hun:  „Moster  Dorothea 
(Frederik  den  Andens  Faster  Dorothea  af  Brandenburg,  f  1547) 
havde  paa  sin  yderste  Tid  al  sin  Trøst  af,  at  Kornet,  der  kom- 
mes i  Jorden,  vokser  op  igen,  og  efter  dette  vort  Liv  og  Hen- 


I  ig.  4.    Frederik  II. 
(Efter  Broncebuste  paa  Rosenborg. ) 

læggelse  er  et  andet  langt  bedre  og  uforgængeligt  Liv  at  for- 
vente." 

Kongen  og  Dronningen  talede  derpaa  en  Tid  sammen,  hvor- 
efter Frederik  den  Anden  erklærede,  at  nu  vilde  han  staa  op. 
De  tilstedeværende  trak  sig  da  tilbage,  og  kun  Kammerjunkeren 
og  et  Par  Tjenere  blev  for  at  være  ham  behjælpelig.  Men  næppe 

havde  Kongen  rejst 
sig,  førend  han  daa- 
nede.  Dronning  So- 
phia, Niels  Kaas 
samt  Lensmanden 
Peder  Reedtz(Fig.5), 
Prædikant  og  Dok- 
tor løb  hastigt  ind. 
Men  Kongen  vaag- 
nede  ikke  mere. 
Han  sov  stille  ind  i 
deres  Arme. 

Frederik  den  An- 
den døde  paa  Antvor- 
skov Skærtorsdag  d. 
4.  April  1588  Klok- 
ken mellem  4  og  5 
„ad  Aften". 

Dødsfaldet  kom 
sikkert  Dronning 
Sophia  uventet  og 
overvældende.  Hen- 
des Husbond  havde  vel  af  og  til  forhen  været  syg,  lidt  af  Kold- 
feber og  tør  Hoste.  Men  hver  Gang  havde  hans  stærke  Natur 
sejret.  Han  var  jo  endnu  i  sin  kraftige  Alder,  ikke  fyldt  54  Aar. 
Hun  havde  været  vant  til  i  ham  at  se  sin  faste  Støtte,  paa  een 
Gang  det  sikre  Værn  og  Grænsen  for  hendes  Omraade.  Thi 
kun  hvad  Børnene  og  Husholdningen  angik,  havde  hun  haft 
noget  at  sige.  I  lykkelig  Forstaaelse  og  gensidigTillid  var  de  her 
mødtes.  Hvad  „min  Soffy"  ønskede  var  vistnok  i  Reglen  skeet. 


- 

••* 

"     Øh  ' 

Fig.  5.   Peder  Reedtz  til  Tygestrup  1 53 1 
(Maleri  paa  Gaunø.) 

Men  Verden  udenom,  alt  hvad  der  angik  Regeringsforhold, 
havde  ikke  vedkommet  hende.  Her  dannede  Kongens  bestemte 
Vilje  og  Kansler  Niels  Kaas'  blide,  undvigende  Omhu  et  fast, 
bredt  Skel  mellem  det,  hun  havde  at  gøre  med,  og  alt  det  andet, 
som  de  sørgede  for. 

Og  nu  var  Værnet  brudt,  Skellet  bristet.  I  store  brusende 
Bølger  slog  Verden  ind  imod  hende.  Og  hun  stod  ene. 

I  sin  Nød  skrev  hun  straks  og  meldte  Dødsfaldet  til  sin  Fader 
Hertug  Ulrik  af  Meklenborg,  den  eneste,  til  hvem  hun  havde 
fuld  Tillid,  og  den  eneste,  der  som  jævnbyrdig  vilde  kunne  se 
Sagerne  med  hendes  Øjne.  Han  svarede  ved  at  sende  hende  et 
Brev  med  sin  betroede  Raad  Joachim  Bassewitz,  der  kunde 
være  hende  til  Støtte  og  tage  mundtlig  Besked  fra  hende  med 
tilbage. 

Det  Spørgsmaal,  der  krævede  hurtig  Afgørelse,  var:  hvilken 
Del  skulde  Enkedronningen  have  i  den  nye  Formynderregering, 
som  nu  vilde  blive  at  oprette  under  den  unge  Christian  den 
Fjerdes  Umyndighed.  Der  var  ingen  Bestemmelser  tagne  herom 
i  Frederik  den  Andens  levende  Live.  Det  eneste,  der  var  skeet 
i  denne  Sag,  var  at  Livlægen,  Dr.  Peder  Sørensen,  og  Hof- 
præsten, Christoffer  Knopf,  Dagen  før  Kongens  Død,  da  de  saae, 
at  det  gik  ned  ad  Bakke,  havde  spurgt  Kongen,  om  han  ikke 
vilde  forordne  noget  om,  hvorledes  der  skulde  forholdes  med 
Dronningen  og  Børnene.  Men  Frederik  den  Anden  havde  svaret, 
at  det  kunde  han  ikke  gøre  nu.  Han  vilde  befale  Gud  og  sine 
Undersaatter  Hustru  og  Børn.  De  vilde  ikke  forlade  dem. 

Enkedronning  Sophia  (Fig.  6)  havde  utvivlsomt  en  vis  Ret  til 
Sæde  i  en  Formynderregering  for  hendes  Søn.  Men  udover  den 
formelle  Adkomst  hertil  havde  hun  i  de  danske  Rigsraaders  Øjne 
næppe  noget,  der  kunde  gøre  hende  selvskreven  til  Del  i  poli- 
tisk Styre.  Det  var  Gud  og  Hvermand  bekendt,  at  hun  hidtil 
havde  været  udelukket  fra  al  Kundskab  om  og  Part  i  Regerings- 
handlinger.  Selv  tilstod  hun  ærligt  i  det  Brev,  som  hun  den  14. 
April  medgavjoachim  Bassewitz  tilbage  til  hendes  Fader  Hertug 
Ulrik:  Jeg  veed  slet  ikke,  hvad  jeg  skal  begynde  eller  gøre,  thi 
jeg  veed  slet  ikke  nogen  Besked  om  nogen  Sager,  thi  Kongen 

Troels-Lund:  Historiske  Fortællinger  V 

har  i  sit  levende  Live  ikke  villet  lade  mig  vide  noget  om,  hvad 
han  foretog  sig"  '. 

Det  var  da  maaske  ret  naturligt,  om  der  blandt  Rigsraaderne, 
som  efter  Kongens  Død  skyndsomst  var  hidkaldte  til  Antvor- 
skov og  Slagelse,  dannede  sig  den  Mening,  at  Enkedronningens 
Ret  til  Sæde  i  Regeringen  behøvede  man  ikke  at  tage  synder- 
li«t  Hensyn  til.   Ingen  af  dem  anede  vistnok,  hvilke  uudviklede 
Muligheder  der  var  tilstede  hos  denne  Kvinde.  Den  venlige,  be- 
skedne Hustru  og  Moder  ejede 
en  Vilje,   der  nys   havde  faaet 
hende  til  at  skjule  hver  Klage 
og  Taare  ved  Synet  af  sin  døds- 
syge Husbond.   Følelsen  af  nu 
alene  at  skulle  værne  sine  Børns 
Ret  mod  fremmedes  Overgreb 
gav    hende    snart    et    ukueligt 
Mod.    Kom    endelig   hertil   en 
klar  og  hurtig  Fatteevne,  udvik- 
let Sans  for  Pengesager  og  en 
dyb   Foragt  for  enhver  Adels- 
mand i  Sammenligning  med  en 
Fyrste  --  saa  var  der  i  denne 
blot  sørgende  Hustru  mere  til- 
stede, end  de  fleste  Rigsraader 
drømte  om.  —  Havde  de  vidst 
dette,  vilde  de  sikkert  endnu 
mindre  været  villige  til  at  overdrage  hende  Part  i  Regeringen. 

Der  hviler  endnu  et  Slør  over  hine  Dages  Begivenheder.  Efter 
Forholdenes  senere  Udvikling  at  dømme  ligger  det  nær  at  slutte, 
at  Enkedronningen  næppe  godvilligt  har  givet  Afkald  paa  sin 
formentlige  Ret,  men  at  der  maa  have  fundet  bevægede  For- 
handlinger herom  Sted  mellem  hende  og  Rigsraadet.  En  enkelt, 
men  langt  senere  Beretning,  veed  ogsaa  i  det  enkelte  at  fortælle 
om  disse  Forhandlingers  Gang'2.  Men  de  efterladte,  samtidige 
Oplysninger  melder  intet  herom  ■'. 

Under  disse  Forhold  nødes  vi  til  at  indslaa  en  Gisningens  Vej 


Fig.  6.  Dronning  Sophia, 
i  Efter  Broncebuste  paa  Rosenborg.) 

og  med  de  faste  Punkter  som  givne  søge  at  følge  den  slyngede 
Sti,  der  sandsynligvis  har  forbundet  dem  ud  til,  hvor  der  atter 
bliver  klart  og  frit. 

Ifølge  hin  ovenomtalte,  senere  Beretning  skal  saavel  Frederik 
den  Andens  Broder,  Hertug  Hans  den  yngre,  som  Enkedronning 
Sophia  begge  have  gjort  Krav  paa  Formynderskabet.  Hertug 
Hans  opgav  dog  snart  sine  Fordringer.  Men  Enkedronningen 
fastholdt  sine  og  fandt  nogen  Stemning  for  sig  hos  Niels  Kaas 
og  Christoffer  Valkendorf.  Flertallet  af  Rigsraadet  derimod  var 
bestemt  imod  at  opfylde  hendes  Ønske. 

Dette  lyder  i  og  for  sig  meget  troligt  og  lader  sig  let  føje  ind 
i,  hvad  vi  med  Sikkerhed  veed  iøvrigt.  Rigsraaderne  samledes 
skyndsomst  til  Slagelse  og  Antvorskov,  og  allerede  den  1 1.  April 
synes  Rigsraadet  at  have  været  nogenlunde  fuldtalligt  tilstede. 
Omtrent  samtidigt  synes  Hertug  Ulriks  Raad  Joachim  Basse- 
witz  at  være  ankommen.  Det  laa  i  Sagens  Natur,  at  han  søgte 
at  støtte  sin  Herres  Datter  paa  bedste  Maade  og  gjorde  hende 
bekendt  med,  hvad  hun  med  Rette  kunde  gøre  Krav  paa. 

Ligesaa  naturligt  maatte  det  falde  Rigsraaderne,  efterhaanden 
som  de  samledes,  straks  at  komme  ind  paa  at  drøfte  det  vigtigste 
Spørgsmaal,  der  krævede  hurtigt  Svar:  hvorledes  skulde  For- 
mynder-Regeringen sammensættes?  Og  selv  om  vi  intet  sikkert 
veed  om  Delingen  i  Anskuelser,  saa  ligger  det  nær  at  antage,  at 
Rigsraadet  har  været  delt  i  et  Mindretal  og  et  Flertal. 

Et  Mindretal,  der  havde  staaet  Frederik  den  Anden  og  hans 
Hustru  nær,  kendt  dem  fra  ofte  maanedsvis  Ophold  ved  Hoffet 
og  derfor  nærede  personlig  Hengivenhed  for  dem  begge.  Niels 
Kaas  og  Christoffer  Valkendorf,  der  begge  var  i  dette  Tilfælde, 
maatte  føle  naturlig  Trang  til  ikke  at  svigte  deres  døde  Herre 
eller  hans  efterladte  Hustru,  men  ærligt  kæmpe  for,  at  hun  fik 
den  Del  i  Styret,  der  tilkom  hende. 

Overfor  disse  to  maatte  staa  et  Flertal,  der  kun  kendte  Konge- 
parret fra  enkelte  festlige  Lejligheder,  og  som  derfor  ikke  paa- 
virkedes synderligt  af  personlige  Indtryk.  Et  Flertal,  der  først 
og  fremmest  følte  sig  som  Talsmænd  for  deres  Stand  og  dens 
Interesser,  og  som  derfor  ved  en  Lejlighed  som  denne  i  første 

Række  saae  paa,  hvad  der  var  til  Fremme  for  Rigsraadets  Magt. 
Her  var  Svaret  selvgivet:  Rigsraadet  kunde  og  burde  selv  over- 
tage Formynderskabet. 

Den  15.  April  1588  maa  have  været  en  bevæget  Dag  paa  Ant- 
vorskov. 

Hvad  vi  veed,  er  at  Rigsraadet  paa  denne  Dag  selv  og  alene 
overtog  Styret  som  Formynder  for  den  „udvalgte  Prins  og  unge 
Herre,  Hertug  Christian  den  Fjerde"  og  beskikkede  fire  af  sin 
Midte  til  at  forestaa  Regeringen.  Brevet  herom  udfærdigedes 
den  15.  April,  men  offentliggjordes  dog  først  to  Dage  efter,  den 
17.  April1. 

At  dette  betød  et  tabt  Slag  for  Enkedronningens  Part  i  Re- 
geringen, kan  der  ikke  være  nogen  Tvivl  om.  Knuden  blev  hug- 
get over.  Hint  ovennævnte  Flertal  i  Rigsraadet  maa  have  sejret. 

Søger  vi  ud  over  dette  korte,  knappe  Svar  nærmere  Oplys- 
ninger om,  hvad  der  er  foregaaet,  saa  lades  vi  dog  ikke  helt  i 
Stikken.  En  Del  Biomstændigheder  synes  at  antyde  en  rimelig 
Forklaring. 

At  Enkedronningen  maatte  blive  den  svagere  Part,  kunde 
fremgaa  allerede  af  Dagen,  paa  hvilken  Afgørelsen  blev  truffen. 
Hun  stod  paa  denne  Dag  ganske  alene,  idet  hun  Dagen  forud 
havde  afsendt  sin  eneste  fuldt  ud  paalidelige  Partifælle  og  Raad- 
giver,  Joachim  Bassewitz,  med  et  Brev  til  hendes  Fader  Hertug 
Ulrik.  I  dette  Brev,  som  hun  altsaa  skrev  den  14.  April,  omtaler 
hun  endnu  Sagen  som  uafgjort.  „Hvad  Rigsraaderne  nu  vil  gøre, 
det  vil  Tiden  vise"  (Was  nu  die  Rett  don  werden,  das  wirtt  die 
Tzeit  geben)-.  „Tiden"  indtraf  allerede  Dagen  efter  —  den  be- 
lejlige Tid,  hvor  hendes  statskyndige  Raadgiver  lige  var  rejst, 
og  hendes  Fader,  der  muligt  snart  kunde  ventes,  endnu  ikke 
ankommen. 

Hin  ovenomtalte,  senere  Beretning  meddeler,  at  det  alt  var 
lykkedes  Niels  Kaas  og  Christoffer  Valkendorf  at  vinde  flere  af 
Rigsraaderne  for  deres  Opfattelse,  at  Enkedronningen  skulde 
have  Part  med  i  Regeringen.  Udfaldet  kunde  da  endnu  synes 
tvivlsomt.  Men  sluttelig  fremførte  Flertallet  en  Indvending,  der 
blev  afgørende:  Hvis  man  nu  overdrog  en  Kvinde  Formynder- 

Regering,  vilde  dette  kunne  danne  et  Fortilfælde  for  senere 
Krav  om  Kvinders  Ret  til  selve  Tronen. 

For  denne  Virkning  veg  alle  tilbage,  og  Rigsraadet  enedes  om 
ikke  at  overlade  Enkedronningen  nogen  Part  i  Regeringen. 
Det  overdroges  Kansler  Niels  Kaas  at  bevæge  Enkedronningen 
til  at  frafalde  sit  Krav,  og  han  bemyndigedes  til  i  saa  Fald  at  be- 
rolige hende  ved  vidtgaaende  Løfter. 

Niels  Kaas  udførte  sit  vanskelige  Hverv  med  Dygtighed  og 
Held.  Han  begyndte  med  en  Erklæring  om,  at  hvad  den  unge 
Konges  Person  og  Optugtelse  angik,  skulde  der  aldrig  viges  det 
ringeste  fra  hendes  Raad  og  Vilje.  Men  hvad  Rigets  Sager  an- 
gik, bad  han  Enkedronningen  om  ikke  nu,  hvor  Riget  var  ramt 
saa  haardt  ved  hendes  Husbonds  Død,  at  føje  ny  Ulykker  til 
ved  at  rejse  Splid.  Det  stod  nu  i  hendes  Magt  at  besegle  den 
Kærlighed,  hun  altid  havde  vist  mod  Riget,  ved  at  handle  i  sin 
Husbonds  Aand  og  stifte  Enighed  og  Ro.  Niels  Kaas  personlig 
indestod  hende  for,  at,  saa  længe  han  levede,  skulde  han  med 
vaagent  Øje  paasee,  at  den  unge  Konge  i  sine  umyndige  Aar 
ikke  led  mindste  Skaar  i  det,  som  ham  med  Rette  tilkom. 

Enkedronningen,  der  var  overbevist  om  Niels  Kaas'  trofaste 
Hengivenhed  og  Retsind,  lod  sig  bevæge.  Hun  svarede,  at  hun 
i  Tillid  til  hans  Løfter  og  Forsikring  vilde  samtykke  i  hans  Be- 
gæring. Kansleren  udtalte  herfor  sin  varmeste  Tak  og  bragte 
derpaa  Svaret  til  Rigsraadet,  hvor  det  modtoges  med  den  mest 
udelte  Glæde. 

Der  er  ikke  noget  i  denne  Beretning,  der  lyder  utroligt.  En- 
hver vil  tværtimod  kunne  sige  sig  selv,  at  saadan  omtrent  maa 
det  vistnok  være  gaaet  til.  Og  Sandsynligheden  bekræftes  ved 
enkelte  Smaatræk,  hvis  Sandhed  er  sikker  nok,  og  som  alle 
falder  i  Traad  hermed. 

Det  var  saaledes  næppe  tilfældigt,  men  forklares  let  som  ogsaa 
et  Udtryk  for  Rigsraadets  Taknemligheds-Følelser  mod  Enke- 
dronningen, at  Valget  af  Regeringsraader  den  15.  April  blev  som 
det  blev.  Det  vilde  jo  have  været  naturligt,  om  Rigsraadet  ved 
Valget  af  de  fire  Mænd  af  dets  Midte,  der  fremtidigt  skulde  lede 
den  daglige  Regering,  var  gaaet  strengt  retfærdigt  frem  og  havde 

dertil  valgt  de  fire  øverste  Rigsraader.  I  saa  Fald  vilde  Regerings- 
raadet  være  kommet  til  at  bestaa  af  Kansleren,  Marsken,  Admi- 
ralen og  den  øverste  Retskyndige  jørgen  Rosenkrans.  Man  ude- 
lod imidlertid,  saa  underligt  det  lyder,  Marsken,  og  valgte 
istedetfor  til  fjerde  Regeringsraad  den  næste  i  Rækken:  Chri- 
stoffer Valkendorf.  Hvilke  end  de  personlige  Grunde  kan  have 
været  til  dette  Udfald,  vist  er,  at  det  fra  Enkedronningens  Syns- 
punkt seet  maattevære  en  særdeles  betryggende  Ordning.  Begge 
hendes  prøvede  Venner  Niels  Kaas  og  Christoffer  Valkendorf 
fik  herved  Sæde  i  Regeringsraadet.  Jørgen  Rosenkrans  stod  dem 
vistnok  meget  nær  i  Anskuelser,  medens  Admiralen  vel  nær- 
mest var  lige  glad.  Hun  havde  altsaa  et  født,  sikkert  Flertal  for 
sig  i  det  Raad,  der  skulde  varetage  Regeringen  og  hendes  Søns 
Opdragelse. 

Et  af  de  første  Udtryk  for  hendes  Indflydelse  paa  den  nye 
Regering  blev  Bestemmelserne  om  den  Pragt,  der  skulde  ud- 
foldes ved  Frederik  den  Andens  Begravelse.  Alt  herhen  hørende 
var  blevet  ordnet  og  vedtaget,  medens  Rigsraadet  var  samlet. 
Og  Sandsynligheden  taler  for,  at  man  da  tillige  har  indhentet 
Enkedronningens  Godkendelse  af  Ordningen.  Ikke  desto  mindre 
maatte  Niels  Kaas  og  Christoffer  Valkendorf  den  29.  April  til 
at  skrive  et  Undskyldningsbrev  til  hver  af  de  fraværende  Rigs- 
raader. „Vor  naadigste  Frue  og  Dronning  har  for  godt  eragtet 
og  vilde  gerne,  at  det  maatte  gange  noget  prægtigere  til  baade 
med  Heste  at  beklæde  og  med  Faner  at  føre  foran  Liget  for  hver 
Provins,  Hans  Majestæt  har  haft."  „Vi  spørge  og,  at  sligt  skal 
være  skeet  hos  Kongen  af  Polens  Begravelse."  Hvor  ugerne  de 
end  vilde  forandre  noget  i,  hvad  alle  Rigsraaderne  havde  beram- 
met, saa  havde  dog  Niels  Kaas  og  Christoffer  Valkendorf  paa 
forventet  Efterbevilling  --  eller  som  det  dengang  hed:  „paa 
Eders  og  de  andre  gode  Herrers  gode  Behag"  —  bestilt  baade 
Heste-Beklædning  og  16—17  Faner  med  tilhørende  Provins- 
Vaaben  „at  lade  tilfly,  saa  dermed  til  Eders  Tilkomst  skal  være 
færdigt"1. 

De  Løfter,  hvormed  Niels  Kaas  den  15.  April  skal  have  be- 
roliget Enkedronningen  og  bevæget  hende  til  Afkald  paa  For- 

mynderstyret,  maatte,  hvor  vidtgaaende  og  betryggende  de  end 
monne  have  lydt,  dog  i  sig  selv  være  almindelige  og  derfor 
endnu  ubestemte.  Af  Enkedronningens  Breve  i  de  følgende 
Dage  til  Faderen  Hertug  Ulrik  af  Meklenborg  seer  man,  at  hun 
derfor  ogsaa  vedblev  at  føre  mundtlige  Underhandlinger  med 
Rigsraaderne  om  sin  fremtidige  Stilling. 

Den  21.  April  skrev  hun,  at  Rigsraaderne  siden  sidst  havde 
gjort  hende  yderligere  Tilbud,  som  hun  mundlig  vilde  berette 
Faderen  nærmere  om  ved  hans  Komme.  Den  1.  Maj  kunde  hun 
meddele,  at  Marsken  (Peder  Gyldenstjerne)  og  Sten  Brahe 
havde  paa  de  øvrige  Rigsraaders  Vegne  tilsagt  hende,  at  de  vilde 
overdrage  hende  „Livgedinget",  dog  ikke  med  Forpligtelse  til 
at  blive  boende  dér;  hun  skulde  tværtimod  opholde  sig  hos  sine 
Børn  og  drage  med  dem,  hvor  hun  vilde,  dog  ikke  naturligvis 
som  et  blot  Tilbehør  til  dem  (?)  [doch  nicht  in  wellicherlei  ge- 
stalt]1. Enkedronningen  var  tydeligt  nok  en  dygtig  Underhand- 
lerske,  der  Skridt  for  Skridt  søgte  at  sikre  sig  en  fordelagtig  og 
indflydelsesrig  Stilling  under  de  nye  Forhold. 

Det  var  da  ikke  en  blot  forladt  og  hjælpeløs  Stakkel,  som 
segnende  under  alt,  hvad  der  væltede  ind  paa  hende,  skrev  hjem 
og  bad  om  at  faa  sin  Barndoms  Støtte,  sin  afdøde  Moders  Kam- 
merjomfru, Hippolyta  Passow,  over  til  sig  til  Trøst  og  Hjælp-. 
Der  var  nok  for  to  at  tage  vare  og  kunde  vel  trænges  til  Raad 
og  Daad,  baade  med  Hensyn  til  Enkedronningens  egen,  de 
voksne  Døtres,  den  unge  Konges  og  de  mindre  Børns  Sørge- 
dragter  og  mest  moderne  Sørge -Udstyr  og  Optræden.  Alt 
maatte  det  passes  og  nøje  ordnes  jævnsides  med  -  Under- 
handlingerne. 

Den  24.  Maj  skete  Opbrudet  fra  Antvorskov.  Kongens  Kiste, 

der  indtil  da  havde  staaet  i  den  sortbetrukne  Slotskirke  under 

en  sort  Himmel,  omgiven  af  brændende  Vokslys  og  Dag  og  Nat 

omvaaget  af  Hofmænd,  „Enspændere"  og  Drabanter,  blev  ført 

ud  paa  den  ventende  Ligvogn,  der  forspændt  med  otte  sorttil- 
hyllede  Heste  holdt  foran  Kirkedøren.  Der  var  ikke  Tale  om, 
at  Slotsgaarden  kunde  rumme  det  uhyre  Følge  af  sortklædte, 
store  og  smaa,  Mennesker  og  Heste.  Først  langsomt  foldede  det 
sig  ud,  som  det  Fod  for  Fod  i  Sørgegang  skred  frem  ad  Vejen. 
Forrest  gik  alle  Præster,  Skolemestre  og  Peblinger  i  Lenet, 
syngende  Salmer.  Saa  red  alle  Hofsinder  tre  og  tre,  Herolderne 
med  sorte  Stave,  derefter  Staldmesteren  med  Kongens  Heste, 
Svende  og  Drenge.  Efter  Kisten  fulgte  tilvogns  først  Enkedron- 
ningen, derpaa  de  voksne  Døtre  og  de  yngre  Børn,  og  til  Slut  i 
en  Vogn  for  sig  den  unge  udvalgte  Konge  med  sin  lidt  yngre 
Broder  Ulrik  ved  Siden.  Lige  efter  dem  den  nye  øverste  Sty- 
relse, det  samlede  Rigsraad. 

Togets  Ordning  gav  saaledes  intet  Svar  om  Enkedronningens 
fremtidige  Stilling.  Det  udtrykte  kun  den  Synsmaade,  der  havde 
sejret  den  15.  April:  Enkedronningen  havde  staaet  Kongen  næst 
og  fulgte  derfor  nærmest  efter  Kisten.  Men  hvad  Magten  angik, 
saa  straalede  den  nu  modsat  Vej.  Fjærnest  hun.  Saa  de  Børn, 
store  og  smaa,  for  hvilke  der  vel  maatte  sørges.  Saa  den  lille 
udvalgte  Konge.  Og  endelig  hans  Formynder,  Magtens  Inde- 
haver, Rigsraadet. 

For  den,  der  vilde  tænke  over  sligt,  blev  der  Tid  nok.  Thi 
det  fik  ingen  Ende,  før  de  alle  blot  var  komne  i  Gang.  Men  de 
fleste  havde  vel  nok  at  gøre  med  blot  at  passe  ind  i  deres  Plads 
i  det  uhyre  Følge.  Efter  Rigsraadet  først  Hofmesterinden  med 
Dronningens  Jomfruer.  Siden  Lensmændene,  den  „gemene 
Adel"  og  allehaande  „Landsaatter".  Derpaa  begyndte  man  atter 
paa  en  frisk,  idet  nu  kom  Rigsraadets  og  Adelens  Fruer  og  Jom- 
fruer, alle  naturligvis  i  lange  Sørgekaaber  og  vel  „hænglede". 
Sluttelig  kom  Rigsraadernes  og  Adelens  Svende,  der  udgjorde 
over  et  Tusind  Heste. 

Dette  Sørgetog  var  i  mere  end  een  Henseende  en  Kraftan- 
strængelse.  Alt,  hvad  der  kunde,  var  mødt,  og  Fod  for  Fod  van- 
drede de  nu  eller  kørte  og  red  den  hele  lange  udslagne  Dag 
igennem.  Heldigvis  var  det  nogenlunde  klart  Vejr,  med  nordlig 
Vind1,  saa  Støvet  bar  ind  over  Markerne.   Der  var  ikke  Tale 

om  at  maatte  „bede"  undervejs.  Ubønhørligt  vandrede  man  forbi 
den  lange  Klostermur  (Fig.  7)  og  Klosterporten  (Fig.  8)  i  Sorø, 
mens  alle  Klosterklokkerne  ringede,  og  den  unge  Konge  og  hans 
Broder  Ulrik  vel  hemmeligt  tittede  ud  mellem  Vognens  sorte 
Spærlagen  til  deres  tidligere  Skole. 

Videre  gik  det,  langsomt,  langsomt  ud  ad  Vejen,  hvor  Skoven 
afløstes  af  spredte  Smaakrat,  og  hvor  Slaglille  Kirkeklokker  nu 
tog  fat.  Hvis  man  var  tilhest,  —  ja  selv  fra  Enkedronningens  til— 


Fig.  7.  Sorø  Kloster. 
(Efter  Kesen.) 
1 .    Klosterkirken.  —  2.    Hofmesterens  Residens.        3.    Kornhuset.  —  4.   Den  gaml 
Latinskole  og  Fægteskolen.        5.  Omgangen  om  Fratergaarden.  —  6.   Fratergaarden 
og  Brønden.  —  7.   Skolegaarden  med  Børnenes  Logement.  —  8.    Ridebanen.   —  9. 
Ridehuset.  —  10.   Kirkegaarden.  —  11.    Det  øde  Ridehus.  —  12.  Kongens  Stald.  — 
13.   Koldhuset.  —   14.   Porthuset.  —  15.  Oksestalden.  —  16.  Klosterstalden.  —  17. 
Klostrets  Have.        18.  Porthuset  mellem  Ladegaarden  og  Borggaarden.        19.  Vejer- 
huset. —  20.  Consistorium.  —  21.   Klostermølle  og  Diget.   -    22.   Kokken,'  Bagers, 
Bryggers.  —  23.   Porthuset  til  Soen. 


hyllede  Vogn,  naar  Vinden  viftede  i  Spærklædet,  —  kunde  man 
her  til  venstre  over  gyngende,  sorte  Drabanthjelme  mellem  opad- 
vendte Hellebardskafter  med  Øksebladene  mod  Jorden,  se  Bjer- 
nedes (Fig.  9)  runde  Kirketaarn  i  det  Fjærne.  Men  faa  havde 
vel  Øje  herfor.   Støvede,  trætte,  sultne  tænkte  vist  de  færreste 

paa  Landskabet,  maaske  knap  engang  paa  de  firbenede  Tilskuere, 
der  tittede  frem  i  Skovbrynet.  Thi  i  behørig  Afstand  dannede 

Skovens  Befolk- 
ning Ramme  om, 
hvad  der  foregik. 
Drægtige  Hinder 
i  Flok  og  enligt 
knejsende  Kron- 
dyr saae  sky  og 
undrende  til  paa 
det  uvante  Tog. 
Uvant.  Thi  ingen 
glammende  Hun- 
de i  Flok  foer  ud 
derfra  og  ingen 
Ryttermedspændt 
Pistol  eller  Bøsse 
jog  efter  dem.  Nu 
laa  deres  værste 
Forfølger  død  i 
den  sorte  Kiste 
bag  de  otte  sorte 
langsomme  Heste. 
Denne  Dag  ind- 
varslede otte  Aars 
Fred  og  Ro  for 
Skovens  Befolk- 
ning,indtilden  lille 
i  Vognen  bagved 
blev  stor  og  skulde 
tage  fat,  hvor  Fa- 
deren slap. 

Da  man  endelig 

nærmede  sig  Ringsted,  mødte  Toget  et  Modtog.  Alle  Præster, 
Skolemestre  og  Peblinger  fra  Byen  og  omliggende  Herreder 
kom  dem  syngende  i  Møde.  Med  friske  Stemmer  afløste  de  de 
hæse,  der  havde  holdt  ud  fra  Slagelse.  Ogværdeligen  holdt  man 


Fig.  S.   Klosterporten  i  Sorø. 

saaledes  hen  ad  Aften  Indtoget  i  Ringsted.  Kisten  blev  indsat  i 
den  sortbetrukne  Kirkes  Kor,  30  brændende  Lys  blev  stillet  om 
den,  og  Hofsinder,  „Enspændere"  og  Drabanter  tilforordnede 
til  at  holde  Vagt  Natten  igennem. 

Enkedronningen,  Børnene  og  en  Del  Rigsraader  med  Hu- 
struer og  Døtre  fik  Husly  og  højst  fornøden  Mad  og  Hvile  i 
Klostret  hos  Abbeden,  Doctor  Knoppert.  Togets  Spidser  havde 
vel  sikret  sig  Plads  hos  Byens  Borgere.  Men  Mængden  af  de 


Fig.  '.'.    Bjernede  Kirke. 
(Efter  Tegning  af  V.  Jastrau.) 

Tusinder  i  Følget,  som  langt  overskred  hvad  den  lille  By  kunde 
rumme,  maatte  nøjes  med  mindre.  Selv  hænglede  Kvinder  i 
lange  Sørgekaaber  og  Adelsmænd  med  Flor  bag  ad  Hatten 
maatte  da  den  Nat  vistnok  tage  til  Takke  med  en  fattig  Bid  Brød, 
en  mundvaad  Kande  01  og  en  Stald  eller  et  Stænge  til  Leje. 
Mængden  fik  lejre  sig  i  det  Fri  med  Udsigt  til  den  oplyste  St. 
Bents  Kirke.  Paa  faa  udvalgte  nær,  sørgede  da  alle  næste  Dagen 
ikke  blot  med  Sind  og  Klæder,  men  med  Aasyn  og  Hænder  til- 
lige. 

Videre  gik  Toget  den  25.  Maj  uden  Beden  undervejs.  Vejret 

var  som  Gaarsdagens,  men  det  var  en  trist  Pinseaften.  Udmat- 
tede naaede  man  sent  til  Roskilde,  hvor  ved  Vejrmøllerne1  en 
talrig  Gejstlighed  fra  Sjælland  og  Skaane  kom  Toget  imøde. 
Kisten  anbragtes  i  en  sørgesmykket  Stue  ved  Jorden  paa  Ros- 
kildgaard,  den  gamle  Bispegaard,  og  Lys  og  Ligvagt  anbragtes 
om  den.  Enkedronningen  og  Børnene  tog  ligeledes  Ophold  hos 
Lensmanden  paa  Roskildgaard,  Niels  Parsbjerg,  hvor  Drage- 
fruer forud  havde  draget  en  Stue  med  hvide  Duge  paa  Loft  og 
Vægge  til  hende.  Resten  af  Følget  fordeltes  som  de  kunde  bedst 
i  den  forholdsvis  store  By,  hvor  der  efter  Regeringsraadernes 
Bud  var  gjort  de  største  Anstrengelser  for  at  skaffe  Forraad  og 
Rum  til  Mennesker  og  Heste.  Hvo,  der  kunde,  tog  hjem,  for 
atter  at  møde  til  Begravelsesdagen. 

Under  disse  besværlige  Forhold  maatte  Enkedronningen  ikke 
slippe  Underhandlingernes  Traad  eller  tabe  sit  Maal  af  Syne. 
Her  var  Lejlighed  til  at  forhandle  med  de  fjærnest  boende  Rigs- 
raader,  der  maatte  blive  i  Roskilde  indtil  Begravelsen.  Og  vist- 
nok allerede  Pinsedag  —  Dagen  efter  hendes  Komme  —  naaede 
ogsaa  hendes  Fader  Hertug  Ulrik  til  Roskilde. 

Med  datterlig  Omhu  og  i  Kraft  af  sin  nye  ubestemte  Myndig- 
hed havde  Enkedronningen  blandet  sig  i  Ordningen  af  hans 
Rejse  og  nødt  Niels  Kaas  til  at  træffe  nye  Forholdsregler.  Der 
blev  sørget  for  at  hindre,  at  Hertugen  skulde  komme  til  at  over- 
natte paa  Gjedsergaard,  hvor  hans  Hustru  var  død  paa  sin  Fød- 
selsdag den  14.  Oktober,  da  de  sidste  Gang  for  halvanden  Aar 
siden  var  paa  Besøg  heroppe,  —  bedrøvelige  Minder,  som  der 
saa  lidt  som  muligt  skulde  rippes  op  i.  Naaede  Hertugen  først 
sent  i  Land,  skulde  man  derfor  overnatte  i  Kroen  paa  Gjedser- 
odde,  hvor  alt  maatte  være  beredt  hertil.  Landede  Hertugen  der- 
imod betids  paa  Dagen,  skulde  man  ride  videre  til  Nykøbing 
Slot  og  overnatte  dér2. 

Men  ogsaa  hvad  høflig  Behandling  af  fyrstelige  Personer  an- 
gik, synes  Niels  Kaas  at  have  faaet  en  lille  Belæring  af  Enke- 
dronningen. Han  havde  ment,  at  det  var  tilstrækkeligt  blot  at 
lade  Skuderne,  der  skulde  løbe  over  til  Warnemiinde  og  hente 
Hertugen,  „være  garnerede  og  flyede  som  sig  bør  til  at  indtage 

Hans  fyrstelige  Naade  med  Heste  og  Folk".  Saa  skulde  den 
festlige  Modtagelse  finde  Sted  paa  Gjedserodde,  hvor  Morten 
Venstermand  og  tolv  andre  Adelsmænd,  hver  især  ledsaget  af 
behørigt  Antal  Svende,  alle  tilhest,  sørgeklædte  og  i  lange  Kap- 
per, skulde  byde  Hertugen  Velkommen  og  følge  ham  til  Ros- 
kilde. Men  Niels  Kaas  maatte  skrive  nye  Breve  til  Morten  Ven- 
stermand og  de  to  fornemste  af  de  øvrige  Herremænd  og  — 
efter  Enkedronningens 
Ønske  —  anmode  dem 
om  at  møde  forud  ved 
Gjedser,  sætte  over  med 
de  pyntede  Skuder  til 
Warnemunde,  her  gaa 
ombord  i  et  af  de  Orlogs- 
skibe, der  var  sendt  did, 
og  ligge  saaledes  og  af- 
vente HertugensAnkomst. 
Naar  Hans  Naade  var  i 
Sigte,  skulde  Morten  Ven- 
stermand gaa  i  Land,  med- 
dele at  disse  Skibe  og 
Skuder  var  sendt  for  at 
overføre  Hertugen,  hans 
Folk,  Heste  og  Rejse- 
sager, samt  spørge,  hvil- 
ket Skib  Hans  fyrstelige 
Naade  behagede  at  vælge  til  eget  Brug,  saa  skulde  Folk,  Heste 
og  Rejsesagerne  blive  overført  i  Skuderne '. 

Da  Hertug  Ulrik  var  ankommen  til  Roskilde  og  af  sin  Datter 
bleven  grundigt  sat  ind  i  Sagernes  Stilling,  begyndte  uden  Tvivl 
Forhandlingerne  med  fornyet  Kraft.  Hertugen  (Fig.  10)  besad 
mange  Betingelser  for  at  kunne  føre  disse  med  Fasthed  og  Snille. 
Velbegavet,  myndig,  kendt  af  alle  Rigsraaderne  som  den,  der 
i  onde  Tider  havde  staaet  Danmark  bi,  kunde  han  med  Virkning 
lade  overrasket  over,  hvad  lovlig  Ret  man  egenmægtigt  havde 
berøvet  hans  Datter,  og  paa  hendes  Vegne  paany  slaa  Mønt  heraf 


Fig.  10.   Hertug  Ulrik  af  Meklenborg. 
(Efter  samtidigt  Stik. 

i  Krav  om  betydelige  Indrømmelser  paa  andre  Punkter  som  pas- 
sende Vederlag.  Om  Gangen  i  disse  Forhandlinger  veed  vi  intet 
nærmere.  Det  var  en  Selvfølge,  at  de  førtes  mundtligt,  og  lige  saa 
selvfølgeligt  var  det,  at  der  af  Sømmeligheds  Hensyn  ikke  blev 
truffet  nogen  endelig  skriftlig  Aftale,  førend  Begravelsen  var 
omme.  Vi  kender  dem  da  kun  af  det  sluttelige  Udfald. 

Den  5.  Juni  1588  fandt  Begravelsen  Sted. 

Efter  Tidens  Skik  begyndte  man  tidlig  paa  Dagen.  Klokken  7 
om  Morgenen  samledes  alle  Deltagerne  i  Bispegaarden,  og  alle- 
rede Klokken  otte  var  Toget  i  Gang  og  Kisten  bares  ud.  Her 
var  mødt  alt,  hvad  der  var  af  anseet  og  mægtigt  i  Danmark,  Norge 


Fig.  11.   Heste,  Provinsfaner  og  Vaabenmærker  ved  Frederik  II's  Begravelse. 
Efter  et  samtidigt  Stik. 

og  Hertugdommerne.  Mange  fremmede  Fyrster  var  enten  per- 
sonlig tilstede  eller  havde  ladet  Sendemænd  møde  paa  deres 
Vegne.  Der  var  intet  sparet  for  at  gøre  det  hele  saa  pragtfuldt 
og  højtideligt  som  muligt.  Kun  savnedes  der  eet,  det,  som  der 
ved  Ligtoget  fra  Antvorskov  til  Ringsted  og  videre  til  Roskilde 
havde  været  for  meget  af:  Vejlængde.  Paa  det  korte  Stykke  fra 
Bispegaarden  over  til  Domkirken  kunde  intet  Optog  ret  udfolde 
sig  og  fange  Syn,  selv  om  man  paa  Oldtids  Vis  —  hvad  Teolo- 
gerne dog  vistnok  har  næret  Betænkeligheder  ved  —  er  gaaet 
nogle  Gange  omkring  Kirken. 

Vejret  var  heller  ikke  godt.  Det  var,  som  Tyge  Brahe  udtryk- 
ker det:  „mørkt,  graanende  Sydost;  mod  Middag  Regn"1.  Et 
Spørgsmaal  da,  om  de  nye  Pragtnumre,  som  Enkedronningen 

havde  forlangt,  de  mange  sørgeklædte  Heste,  Provinsfaner 
(Fig.  11)  og  Vaabenskjolde  tog  sig  ud  efter  Ønske.  Kun  om 
Kongens  Livhest,  der  kom  tilsidst,  opsadlet  men  helt  dækket 
med  sort  Fløjl,  udtaler  en  gammel  Beretning,  at  „den  var  et 
meget  sørgeligt  og  betænkeligt  Spektakel  at  ansee" l.  Et  Spørgs- 
maal  ogsaa,  om  den  stadige  Bortvisning  af  Følget,  som  Plads- 
manglen i  Kirken  gjorde  nødvendig,  ikke  har  virket  forstyrrende. 
Forrest  gik  nemlig  de  Højlærde  (o:  Københavns  Universitets 
Professorer),  Kanniker,  Præster,  Degne  og  100  Studenter,  der 
sang  latinske  Salmer.  Men  af  alle  disse  indlodes  kun  de  Høj- 
lærde og  Kannikerne,  Resten  dreves  til  Side,  da  de  naaede  Kirke- 


Fig.  12.   Kongens  Musikanter  ved  Frederik  II 's  Begravelse, 
el  samtidigt  Stik.) 

døren.  Ligesaa  gik  det  alle  salig  Kongens  Trommeslagere  og 
Trompetere,  der  mødte  med  deres  Instrumenter  paa  Ryggen,  da 
her  ikke  maatte  spilles  (Fig.  12).  Kun  40  Studenter  bagefter 
(Fig.  13),  der  bar  Lys  og  Vaabenskjolde,  havde  Grund  til  at  føle 
sig  store,  thi  de  fik  Lov  at  komme  ind.  Men  iøvrigt  afvistes  ubøn- 
hørligt baade  langvejs  fra  komne  Øvrighedspersoner  og  mange 
andre,  der  næppe  har  sparet  paa  knubbede  Ord.  Saaledes  f.  Eks. 
samtlige  Borgmestre,  Raadmænd  og  Udsendinge  fra  Rigets  for- 
skellige Købstæder  og  alle  Rigsraadernes  og  Adelens  Svende-'. 

Tilsammen  dannede  disse  indbudne  og  afviste  Deltagere  i 
Følget  en  stadig  voksende  Hob  af  uvillige,  der  spærrede  uden- 
for Kirkedøren.  Efter  Tidens  Skik  har  de  sikkert  troligt  holdt 
ud  saalænge  den  vidtløftige  Gudstjeneste  varede.   Men  Misfor- 

nøjeisen  er  næppe  bleven  kølnet,  da  henad  Middag  Regnen  be- 
gyndte. 

I  Togets  Følgeorden  var  der  skeet  en  Forandring  siden  sidst 
paa  Antvorskov,  der  vel  næppe  var  ganske  tilfældig.  Man  gætter 

ST'VDIOSI    HA1NIINM.S    EX    F.OJ^.VVMERO. 
QVIBVS   STIPENDIA    CONEERVNTVR,  STNGV* 

LI   FACEM   FLRF.NTP-S  PVLLATAM. 


Hl    FVIH.VNT   NVMERO    40. 


Fig.  13.  Studenter  med  Lys  og  Vaabenskjolde  ved  Frederik  II 's  Begravelse. 
(Efter  et  samtidigt  Stik.) 

uvilkaarligt  paa  Enkedronningens  Indblanding,  naar  man  seer, 
hvorledes  Rækkefølgen  nu  var  falden  ud.  Vægten  var  tydeligt 
nok  lagt  paa  Fyrstemagten.  Rigsraadets  tidligere  sluttede  Masser 
fra  Antvorskov-Toget  var  sprængt,  og  fordelt  som  opvartende 
for  Fyrsterne. 

Lige  efter  Kisten  fulgte  den  unge  udvalgte  Konge  med  sin 

Bedstefader,  Hertug  Ulrik  af  Meklenborg,  ved  Siden.  I  næste 
Række  Christian  den  Fjerdes  to  mindre  Brødre  Ulrik  og  Hans. 
Og  saaledes  fremdeles  videre  Fyrster  eller  deres  Sendemænd 

Fig.  14.   Parti  af  Frederik  den  Andens  Ligfølge. 
(Efier  et  samtidigt  Stik.) 

to  og  to  (Fig.  14).  Spørgsmaalet  om  Enkedronningens  Plads  i 
Følget  havde  man  snildt  hugget  over  ved  at  lade  hende  gaa  i 
Spidsen  for  alle  Kvinderne. 

Rigsraadet  derimod  var  fuldstændig  splittet.  Foran  Kisten  gik 
de  fire  fornemste,  Niels  Kaas,  Peder  Gyldenstjerne,  Peder  Munk 
og  Jørgen  Rosenkrans  med  Kronen,  Sværdet,  Kongespiret  og 

Fig.  15.    Frederik  den  Andens  Kiste  bæres  til  Roskilde  Domkirke. 

Rigsæblet.  Efter  den  skrevne  Ordning1  havde  man  anvist  dem 
Plads  mellem  sidste  Fane  („De  kongelige  Regaliers  Fane")  og 
Livhesten,  hvilken  altsaa  indtog  en  fornemmere  Plads     -  den 

Troels-Lund:  Historiske  Fortællinger V 

døde  nærmere  end  de.  I  sidste  Øjeblik  synes  dog  sund  Sans 
at  have  sejret  og  efter  Billederne  at  dømme  kom  de  til  at  gaa 
lige  foran  Kisten.  Niels  Kaas  som  den  fornemste  og  bærende 
Kronen  nærmest  Kisten  (Fig.  15). 

Kisten,  Himlen  derover  og  de  30  Vokslys  omkring  den  bares 
af  lutter  almindelige  Herremænd.  Rigsraaderne  kom  først  igen 
længere  nede  i  Toget  som  en  Slags  opvartende  Hofsinder,  dels 
stukne  ind  mellem  holstenske  og  andre  Raader,  dels  i  Kvinde- 
følget, hvor  de  med  Christoffer  Valkendorf  i  Spidsen  to  og  to 


Fig.  16.   Enkedronning  Sophia  og  Frøken  Elisabeth  ledes  til  Roskilde  Domkirke. 
(Efter  et  samtidigt  Stik.) 

maatte  lede  de  kongelige  Døtre,  fra  de  voksne  til  de  allermind- 
ste. Om  dette  just  har  smagt  dem  faar  staa  hen.  Enkedronningen 
(Fig.  16),  der  gik  i  Spidsen  for  Kvindetoget,  ledtes  ogsaa  af  to, 
men  fornemmere  end  Rigsraader,  nemlig  Fyrster  og  Hertuger. 
Den  ene  af  disse  var  Frederik  den  Andens  Broder,  Hertug  Hans. 
Følte  nogen  af  Rigsraaderne  sig  krænket  ved  Ordningen,  laa  det 
nær  at  betegne  dette  Geled  —  Enkedronningen  og  Hertug  Hans 
—  som  „de  udelukkede  Formynderes". 

Da  alle  rette  vedkommende  —  den  døde  og  de  udvalgte 
levende  —  endelig  var  slupne  ind  gennem  de  spærrende  Dra- 
banter ved  Indgangen,  begyndte  Gudstjenesten.  Kronregalierne 
var  af  de  fire  Rigsraader  satte  paa  Alteret,  Kisten  anbragt  foran, 
med  Himmel  over  og  omgiven  af  Lysene  og  Fanerne.  Fyrsterne 

Fig.  17.   Koret  i  Roskilde  Domkirke. 
(Efter  Tegning  al  en.) 

havde  Sæde  omkring  dem  i  Koret  (Fig.  17),  det  øvrige  Følge 
nede  i  Kirken. 

Fig.  18.   Helligtrekongers  Kapel  i  Roskilde  Domkirke. 
(Efter  Fotografi  af  Kr.  Hude.i 

Gudstjenesten  var,  som  Tiden  krævede  det,  meget  lang.  Efter 
en  Mængde  latinske  Salmer  besteg  den  øverste  af  de  teologiske 
Professorer,  Doctor  Anders  Lauritsøn,  Prædikestolen  og  holdt 
en  vidtløftig  Tale  paa  Latin,  hvori  han  gennemgik  den  afdøde 

Konges  Liv  og  Levned.  Saa  begyndte  man  paa  tyske  Salmer, 
hvorefter  Hofprædikant  Christoffer  Knopf  holdt  en  lang  Præ- 
diken paa  Tysk,  hvori  han  „udi  Kong  Josafats  Eksempel"  be- 
handlede samme  Emne  og  navnlig  dvælede  ved  den  hensovedes 
sidste  Dage  og  Bortgang.  Som  det  vil  ses  var  Gudstjenesten  an- 
lagt væsentlig  med  de  fyrstelige  Gæster  for  Øje.  Der  blev  kun 
talt  og  sunget  Latin  og  Tysk,  ikke  Landets  eget  Sprog.  --  Man 
kan  ikke  undre  sig  over,  at  Adelen  Dagen  efter  fandt  sig  kaldet 
til  at  gøre  Rigsraadet  opmærksomt  paa,  at  Prins  Christian  var 


Fig.  19.   Set.  Anna  med  Maria  og  Jesusbarnet. 
Kalkmaleri  fra  Slutn.  af  det  15.  Aarh.  i  Helligtrekonger*  Kapel  i  Roskilde  Domkirke. 
(Efter  Tegning  af  Zeuthen,  1858,  i  Nationalmuse 


„udvalgt  Konge  til  Danmarks  Rige"  og  derfor  begære  ham 
snarest  muligt  forsørget  med  —  ikke  som  nu  en  Udlænding  — 
men  „en  indfødt  dansk  Mand  til  Hovmester". 

Da  Gudstjenesten  var  til  Ende,  bares  Kisten  hen  til  Hellig- 
trekongers  Kapel.  Det  pragtfulde  Gravmæle,  som  Frederik  den 
Anden  for  en  halv  Snes  Aar  siden  her  havde  rejst  over  sin  Fa- 
der —  en  Marmorhimmelseng,  hvori  den  døde  hvilede  omgiven 
af  fire  Drabanter  —  stod  endnu  ene  paa  Gulvet  i  det  store  Rum 
(Fig.  18).  Først  en  halv  Snes  Aar  efter  skulde  Christian  den 
Fjerde  lade  rejse  et  lignende  Gravmæle  over  sin  Fader.  Fore- 

Iobig  stilledes  da  Frederik  den  Andens  Kiste  paa  Gulvet.  Fa- 
nerne ophængtes  over  den  og  Følget  forlod  atter  Kapellet. 

For  første  Gang  efter  sin  Død  hvilede  nu  den  hensovede  alene 
uden  Vagt  og  Lys  omkring  sig.  Og  netop  her  kunde  de  behøves. 
Fra  Væggen  saa  en  af  de  mange  Helgeninder,  som  han  havde 
bekæmpet,  den  hellige  Anna  (Fig.  19)  bebrejdende  ned  paa  ham 

om  Dagen.  Og  om 

Natten  støjede  Per 
Døver  og  Kirsten 
Kimer(Fig.  20)ude 
i  Kirken  hver  ene- 
ste Time.  Men  det 
fik  ikke  at  hjælpe. 
Alt  maatte  jo  dog 
have  en  Ende.  Den 
døde  var  nu  betroet 
til  „Kirkens"  Vare- 
tægt. Og  de  fire 
Marmordrabanter 
om  Nabokisten 
maatte  vel  ogsaa 
kunne  tage  enTørn 
indtil  hans  egne 
ankom. 

Da  saaledes  Skel- 
let var  sat  mellem 
det  forbigangne  og 
det      nærværende 
virkelige,  kunde  efter  Begravelsen  de  mange  Spørgsmaal  blive 
afgjort,  der  krævede  Løsning. 


Fig.  20.  „  Per  Døver  og  Kirsten  Kimer"  i  Roskilde  Domkirke. 
i  Efter  Fotografi  af  Kr.  HuJe.  I 


Det  var  ikke  nemme  Dage,  som  nu  oprandt  for  Rigsraaderne. 
Allerede  Dagen  efter  Begravelsen  skulde  de  holde  det  første 

Møde  med  misfornøjede  undergivne.  Disse  var  i  dette  Tilfælde 
hele  den  menige  Adel.  Intet  Rum  i  Roskilde  var  stort  nok  til  at 
huse  saa  stor  en  Forsamling,  og  man  maatte  derfor  vælge  selve 
Domkirken  til  Mødested.  En  Anvendelse  af  Kirken,  saa  vidt 
forskellig  fra  Gaarsdagens.  Men  mangen  „menig  Adelsmand" 
havde  maaske  i  frisk  Erindring,  hvorledes  han  i  Gaar  ikke  var 
bleven  indladt,  men  havde  maatte  nøjes  med  et  ublidt  Hellebard- 
puf, da  Drabanterne  drev  ham  til  Side.  Alle  mødte  de  mere  eller 
mindre  opirrede.  Da  Rigsraadet  begærede  af  dem  et  Løfte  om 
at  ville  lade  sig  finde  villige  til  Tjeneste  om  noget  paakom,  sva- 
rede de  med  en  lang  Række  Klagepunkter,  som  de  forlangte  af- 
hjulpne. —  Hvis  den,  der  nu  hvilede  inde  i  Helligtrekongers 
Kapel,  havde  kunnet  lytte  til,  havde  han  vist  med  sit  vante  Smil 
sagt  til  Rigsraaderne:  „Godmorgen!  Ja  nu  kan  I  jo  selv  prøve, 
hvorledes  det  er  at  være  regerende." 

Blandt  de  mange  Sager,  der  nu  maatte  afgøres,  var  i  første 
Række  Enkedronningens  fremtidige  Stilling.  Forhandlingerne 
herom  havde  siden  Hertug  Ulriks  Komme  sikkert  uafbrudt 
været  i  Gang,  men  foregik  blot  mundtligt.  Den  Ordning,  der 
endelig  fastsloges,  fik  næppe  heller  skriftlig  Form,  men  udtryk- 
tes efter  alt  at  dømme  i  et  mundtligt  Løfte,  afgivet  af  samtlige 
Rigsraader. 

Løftet  gik  ud  paa,  at  Enkedronningens  Stilling  skulde,  indtil 
den  udvalgte  Konge  blev  myndig  og  selv  overtog  Regeringen, 
forblive  væsentlig  den  samme,  som  medens  Frederik  den  Anden 
levede.  Hun  skulde  altsaa  ikke  befatte  sig  med  Rigets  Sager, 
men  overlade  Rigsraadet  at  styre  disse.  Derimod  skulde  hun 
have  en  afgørende  Stemme  i  alt,  hvad  der  vedkom  den  udvalgte 
Konges  og  hans  Søskendes  personlige  Forhold,  Ret  til  at  repræ- 
sentere Kongehuset  og  Landet  samt  fri  Hofholdning  paa  hvilke 
Slotte,  hun  maatte  vælge  til  sit  og  Børnenes  Opholdssted.  — 
Men  desforuden  skulde  hun  straks  kunne  overtage  sit  Enkeeje 
(„Livgeding")  Lolland  og  Falster  med  alle  dets  Indtægter  og 
Rettigheder.  Og  derhos  lovede  Rigsraadet  at  lade  paa  Statens 
Bekostning  opfore  til  hende  et  nyt  og  pragtfuldt  Slot  ved  Ny- 
købing paa  Falster. 

Som  det  vil  ses,  var  dette  et  overordentlig  gunstigt  Tilbud  og 
Lofte  fra  Rigsraadets  Side.  Havde  Rigraadet  ved  selv  at  tiltage 
sig  den  politiske  Magt  gaaet  hendes  lovlige  Ret  for  nær,  saa  gav 
det  nu  Vederlag  ved  at  overlade  hende  alle  Fordelene  af  den 
tilsyneladende  uforenelige  Dobbeltstilling:  at  hendes  Husbond 
baade  var  i  Live  og  var  død.  Hun  skulde  have  alt  frit,  som  da 
han  levede,  og  tillige  fuld  Indtægt  af  Enkeejet,  som  naar  han 
var  død.  Hendes  kongelige  Husbond  var  vel  bortkaldt,  men 
Landet  traadte  i  hans  Sted  og  stillede  hende  paa  eengang  som 
Enkedronning  og  dog  som  vedblivende  Dronning  og  Husfrue  i 
Landet. 

Der  var  noget  i  denne  Ordning,  der  foruden  at  svare  til  det 
gængse  Syn  paa  Enkedronningens  Evner  og  rette  Virkefelt,  til- 
lige vistnok  udtrykte  de  to  gamle  Pebersvendes,  Niels  Kaas  og 
Christoffer  Valkendorfs  smukke  Syn  paa  saa  uvirkeligt  et  Væ- 
sen som  et  tænkt,  ideelt  Statsægteskab.  For  dem  begge  var  det 
blevet  Vane  uselvisk  at  give  sig  hen  for  Staten.  Intet  Under  om 
de  mente,  at  en  Enkedronning  maatte  i  den  kunne  vedblivende 
se  sin  Herre  og  Husbond.  De  glemte,  at  de  selv  først  gennem 
en  lang  Embedsgerning  lidt  efter  lidt  var  blevne  skolede  hertil. 
Og  de  kendte  ikke  af  egen  Erfaring  en  sund  Kvindes  medfødte 
Foragt  for  ethvert  blot  tænkt  Begreb  og  dets  Myndighed,  end- 
sige en  Moders  Mod  og  Hensynsløshed,  naar  hun  troede,  at  nogen 
vilde  gøre  hendes  Børn  Uret  eller  blot  sætte  Grænse  for  de 
Penge,  hun  agtede  at  samle  til  dem.  —  Deres  Menneskekund- 
skab skulde  snart  blive  udvidet. 

Thi  som  Afslutning  af  den  hele  Ordning  af  Enkedronningens 
Forhold  maatte  nødvendigt  følge  en  Opgørelse  af  Frederik  den 
Andens  Bo  og  et  Skifte  af  hans  Efterladenskaber.  Det  foretoges 
hurtigst  muligt,  efter  at  man  var  kommen  til  København  og  Rigs- 
raadet  her  —  som  vi  straks  skal  se  —  havde  ført  de  højst  nød- 
vendige Forhandlinger  om  Ordningen  af  Danmark-Norges  For- 
hold til  Hertugdømmerne.  Men  Skiftet  fremkaldte  en  skarp 
Meningsforskel  mellem  Enkedronningen  og  Rigsraadet,  saa  at 
Sagen  trak  længere  ud  end  forventet.  Medens  vi,  hvad  Fastsæt- 
telsen af  Enkedronningens  fremtidige  Stilling  i  Danmark-Norge 


Enkedronning  Sophia  45 

angaar,  kun  er  henvist  til  mundtlige  Aftaler,  der  ene  lader  sig 
aflæse  i  deres  Virkninger  og  det  voldsomme  Slid,  som  de  for- 
maaede  at  udholde,  er  Forholdet,  hvad  Skiftet  angaar,  det  mod- 
satte. Her  foreligger  alt  skriftligt1,  saa  at  man  fra  Dag  til  Dag 
kan  følge  Forhandlingernes  Gang  og  gøre  Rede  for  hver  Ske 
og  hvert  Bægers  Skæbne.  Netop  derfor  frister  det  til  nærmere 
Betragtning  som  det  første  og  fuldt  bekendte  Sammenstød  mellem 
Enkedronningen  og  Rigsraadet. 

Enkedronning  Sophia  begyndte  med  at  kræve  sig  udlagt  alle 
Frederik  den  Andens  Efterladenskaber,  heri  indbefattet  ikke 
blot  Brugsgenstande,  men  alle  hans  efterladte  rede  Penge  og 
private  Breve. 

Rigsraadet  var  straks  klar  over,  at  det  umuligt  kunde  gaa  ind 
herpaa.  Det  anmodede  derfor  om,  at  hendes  Fader,  Hertug  Ulrik 
af  Meklenborg,  maatte  træde  til  og  som  nærmeste  Slægtning 
varetage  hendes  Interesser.  Hvis  Rigsraadet  havde  haabet  her- 
ved at  faa  Afslag  i  Fordringerne,  tog  det  imidlertid  fejl.  Hertug 
Ulrik  svarede  den  15.  Juni  med  at  opstille  ganske  de  samme 
Krav.  Kun  føjede  han  det  nye  til,  at  der  i  Stedet  for  —  som 
Kontrakten  lød  »-  at  være  „et  halvt  Aars  Forraad"  paa  alle  de 
Gaarde  og  Len,  som  nu  tilkom  Enkedronningen,  skulde  over- 
lades hende  de  rede  Penge,  som  de  havde  udbragt  i  det  for- 
løbne Aar. 

Rigsraadet  synes  endnu  at  have  vægret  sig  ved  at  tro,  at  Fader 
og  Datter  fuldt  ud  forstod  Rækkevidden  af,  hvad  de  forlangte. 
Rigsraadets  Svar  den  følgende  Dag  blev  derfor  en  Forespørgsel, 
om  der  ved  „private  Breve"  ogsaa  skulde  forstaas  Gældsbreve, 
samt  om  der  ved  „rede  Penge"  forstodes  alt,  hvad  der  fandtes  i 
Kongens  Gemmer  paa  alle  Slotte,  f.  Eks.  paa  Kronborg  af  Øre- 
sundstolden  og  andre  Rigsindtægter. 

Hertugens  og  Enkedronningens  Svar  den  17.  Juni  var  ligesaa 
kort  som  klart:  Ja.  Alle  Kongens  skriftlige  Pengefordringer  og 
alle  rede  Penge  af  hvad  Art  nævnes  kan,  skal  Enkedronningen 
have. 

Rigsraadet  synes  nu  at  have  foretrukket  mundtligt  at  vejlede 
Fader  og  Datter  i,  hvor  langt  deres  Ret  gik.  Rigsraadets  Svar 

overbragtes  dem  derfor  af  Rigskansler  Arild  Hvitfeld  og  Frede- 
rik den  Andens  Yndling,  den  unge  Konges  Hovmester  Henrik 
Ramel.  Virkningen  af  disses  mundtlige  Indvendinger  synes  del- 
vis at  kunne  spores  i  de  to  særskilte  Svar,  som  Enkedronningen 
og  Hertugen  samme  Dag,  den  18.  Juni,  lod  afgaa. 

Enkedronningen  henviste  til  de  mundtlige  Løfter,  som  hun 
havde  faaet  af  Rigsraadet.  Men  iøvrigt  udbad  hun  sig  Erklæring 
om,  hvad  der  havde  været  Brug  ved  tidligere  Lejligheder  af 
samme  Art.  Hertug  Ulrik  derimod  svarede,  at  han  ganske  vist 
ikke  var  inde  i  Enkelthederne  i  dansk  Lovgivning,  men  saa 
meget  vidste  han  dog,  at  Enkedronningens  Krav  paa  Del  i  de 
efterladte  Penge  —  baade  de  rede  Penge  og  skriftlige  Fordringer 
—  stemmede  med  almindelig  dansk  Lov.  Thi  naar  i  Danmark 
en  adelig  eller  uadelig  Mand  døde,  fik  altid  Enken  Halvdelen  af 
de  efterladte  rede  Penge.  Saaledes  var  det  gaaet  med  Mette 
Peder  Oxes,  Anna  Oluf  Mouritsens,  Gisel  Erik  Podebusk's 
o.  s.  v. 

Og  de  Penge,  hvorom  her  var  Tale,  var  jo  Penge,  hvorover 
den  afdøde  Konge  havde  haft  fri  og  fuld  Raadighed  og  kunnet 
anvende,  ganske  som  han  selv  fandt  for  godt.  De  maatte  da  være 
naturlig  Arv  til  hans  Arvinger.  Noget  helt  andet  var  det,  om  der 
tillige  fandtes  Penge  indsamlede  ved  et  Skattepaalæg  i  bestemt 
Øjemed  og  altsaa  kun  forvarede  til  Anvendelse  efter  Bestem- 
melsen. Penge  af  denne  Art  dannede  naturligvis  en  Und- 
tagelse. 

Han  var  ikke  kaldet  til  at  tale  de  øvrige  Arvingers  Sag.  Men 
han  gik  ud  fra,  at  Kongens  Brødre  ligeledes  vilde  faa  deres  Part 
af  Arven.  Og  det  var  hans  Haab,  at  Rigsraadet  vilde  handle  i 
denne  Sag  saaledes,  at  ikke  Frederik  den  Andens  Børn  senere 
skulde  faa  Grund  til  at  klage  over,  at  de  var  blevne  bedragne 
for  deres  Fædrenearv.  Han  bad  Rigsraaderne  mindes,  at  Kon- 
gens sidste  Ord  var  at  betro  sin  Hustru  og  sine  Børn  til  dem. 

-  Som  det  vil  ses,  var  det  Krav,  som  Hertugen  her  fremkom 
med  paa  Enkedronningens  Vegne,  stærkt  vigende  i  Forhold  til 
det  oprindelige.  Oprindelig  havde  han  krævet  alt.  Her  nøjedes 
han  med  at  kræve  Halvdelen  af  det  efterladte. 

Selv  under  denne  Form  var  Rigsraadet  dog  ikke  villigt  til  at 
gaa  ind  paa  Fordringen.  Det  synes  nu  at  have  tabt  Taalmodig- 
heden  og  i  Bevidstheden  om  sin  gunstige  Stilling  —  det  var  jo 
paa  eengang  Part  og  Dommer  i  Sagen  —  at  have  besluttet  sig 
til  at  optræde  med  Kraft.  Den  20.  Juni  sendte  de  Fader  og  Dat- 
ter ikke  et  nyt  Svar,  men  en  —  Afgørelse  (Resolution). 

Saa  vel  i  Form  som  i  Indhold  var  denne  skarp  nok.  Den  næg- 
tede allerede  i  sit  Navn  at  ville  høre  mere  paa  dem.  Og  dens 
Hovedindhold  var,  at  hverken  alle  eller  blot  Halvdelen  af  de 
rede  Penge  vilde  Rigsraadet  indlade  sig  paa  at  overlade  Enke- 
dronningen. De  tvivlede  ikke  om,  at  Hertugen  „med  sin  høje 
fyrstelige  Forstand"  vilde  kunne  indse,  at  der  overhovedet  slet 
ingen  Lighed  var  mellem  Enkedronningen  og  en  adelig  Enke. 

En  Dronning  har  nemlig  selv  medbragt  Brudeskat  og  faaet 
Anvisning  paa  et  Enkeeje  („Livgeding")  efter  sin  Husbonds 
Død.  Med  Flid  er  altsaa  hermed  Kongens  og  Dronningens  Eje 
holdt  ude  fra  hinanden.  I  et  adeligt  Giftermaal  derimod  slaas 
Mands  og  Hustrus  Gods  sammen,  og  ved  den  ene  Ægtefælles 
Død  arver  den  efterlevende  Halvdelen  af  de  efterladte  rede 
Penge.  Men  den  efterlevende  kan  ogsaa  arve  Gæld,  som  skal 
betales.  —  Vilde  Enkedronning  Sophia  maaske,  hvis  Frederik 
den  Anden  var  død  dengang,  da  hans  „Breve"  kun  var  Gælds- 
breve paa  saa  og  saa  mange  Tønder  Guld,  som  Kongen  skyldte 
bort,  have  følt  sig  forpligtet  til  at  betale  disse?  Eller  mon  hun 
ikke  langt  snarere  blot  havde  forlangt  at  faa  sin  „Livgeding" 
udleveret  frit  og  kvit?  —  Men  Ret  og  Pligt  maa  følges  ad. 

Hvad  Enkedronningen  sigter  til  af  mundtlige  Løfter  fra  Rigs- 
raadets  Side  indskrænker  sig  til  følgende:  Der  har  i  Danmark 
uddannet  sig  den  Sædvane,  at  Dronningen  ved  Kongens  Død 
har  erholdt  Halvdelen  af  de  rede  Penge,  som  Kongen  havde 
hos  sig  som  sine  daglige  Haandpenge.  Derimod  selvfølgelig  ikke 
Halvdelen  af  alle  de  rede  Penge,  der  forvares  rundt  om  i  Hvæl- 
vinger paa  de  kongelige  Slotte.  Men  da  der  af  saadanne  med- 
tagne Haandpenge  kun  findes  grumme  lidt  efter  Frederik  den 
Anden,  har  Rigsraadet  udtalt  til  Enkedronning  Sophia,  at  „det  i 
denne  Henseende  vilde  lade  hende  faa  saa  meget,  som  det  kunde 

svare  til  at  være  bekendt".  -  Det  er  alt,  hvad  der  foreligger  i 
denne  Sag.  Og  Rigsraadet  agter  hverken  at  give  yderligere  Løf- 
ter eller  indlade  sig  i  Dispyt. 

For  at  Enkedronningen  imidlertid  kan  se  Rigsraadernes  gode 
Vilje  og,  hvad  de  har  ment  med  deres  Udtalelse  til  hende,  saa 
tilbyder  de  hende  herved:  foruden  alt  hvad  rede  Penge  og  Guld 
der  findes  i  Frederik  den  Andens  Skuffer  at  ville  give  hende  i 
den  unge,  udvalgte  Konges  Navn  15,000  Daler.  Ansvaret  herfor 
overfor  den  udvalgte  Konge  vil  de  tage  paa  sig. 

Og  da  de  ligeledes  har  lovet  Enkedronningen,  at  der  skal  blive 
forholdt  med  hende  som  med  tidligere  Enkedronninger,  saa  skal 
det  gaa  til  med  Delingen  af  Taffel-Sølvet,  som  tidligere  sket  er. 
Men  Rigsraaderne  nedlægger  højtidelig  Indsigelse  imod,  at  hvad 
de  saaledes  gør  af  tro  Velvilje  mod  denne  Dronning  skal  have 
bindende  Kraft  for  lignende  Tilfælde  i  Fremtiden. 

Sluttelig  bemærker  de  overfor  Hertug  Ulriks  Opfordring  til 
at  undgaa  noget,  der  kunde  medføre  Strid  med  Kongens  Brødre 
og  Sønner,  at  her  i  Landet  er  den  næste  regerende  Konge  den 
eneste  Arving.  Kongelige  Brødre  har  aldrig  haft  lovlig  Krav 
paa  Arv. 

—  Hvis  nogen  af  Rigsraaderne  havde  frygtet  for,  at  denne 
Rigsraadets  „Afgørelse"  maaske  skulde  virke  stødende  ved  sin 
skarpe  Form,  saa  blev  de  hurtigt  beroligede.  Dagen  efter,  den 
21.  Juni,  kom  Hertug  Ulriks  Svar,  hvis  Form  og  Indhold  syn- 
tes at  godtgøre,  at  Rigsraadet  i  sin  Afgørelse  netop  havde  ramt 
den  rette  Tone.  Hertugens  Svar  var  baade  særlig  høfligt  og  gen- 
optagende Traaden  med  venlig  Bøn  om  at  faa  lidt  mere. 

Hertugen  begyndte  med,  at  Dronningen  og  han  erklærede  sig 
tilfredse  med  Rigsraadets  Afgørelse.  De  havde  overhovedet  kun 
villet  „kommunicere",  men  ikke  disputere  med  Rigsraadet  om 
Kongens  Efterladenskaber.  Da  Dronningen  imidlertid  har  hørt, 
at  Christian  den  Tredjes  Enkedronning  fik  en  betydelig  Mængde 
rede  Penge  efter  ham,  saa  henstiller  hun  til  Rigsraaderne,  om 
de  ikke  vil  give  et  Tillæg  til  de  tilbudne  15,000  Daler,  dels  af 
Hensyn  til,  at  Frederik  den  Anden  har  efterladt  sig  saa  faa  rede 
Penge  i  sine  Skuffer,  dels  fordi  Dronningen  altid  har  vist  sig 


Enkedronning  Sophia  49 

som  en  tro  Moder  og  Fyrstinde.  Ligeledes  kunde  hun  ønske 
Oplysning  om,  hvorledes  det  tidligere  er  gaaet  til  med  Delingen 
af  Taffel-Sølvet. 

Rigsraadet  svarede  straks  samme  Dag  ved  at  træffe  en  ny  og 
sidste  Bestemmelse.  Det  er  tydeligt  nok,  at  man  har  følt  sig  let- 
tet ved,  at  Fader  og  Datter  tog  Sagen,  som  de  gjorde,  og  ikke  var 
blevne  fornærmede.  For  at  anerkende  denne  deres  Optræden 
og  imødekomme  deres  godlidende  Tillidsfuldhed,  saa  forskellig 
fra  krænket  dansk  Muthed,  besluttede  man  at  svare  Ja  til  An- 
modningen om  Forhøjelse.  Et  forræderisk  Udkast  til  Svar,  som 
tilfældigt  endnu  er  bevaret,  viser,  at  man  først  besluttede  at  føje 
10,000  Daler  til  de  bevilgede  15,000,  og  lade  det  dermed  være 
godt.  Hjertet  maa  imidlertid  være  løbet  af  med  dem  og  en  For- 
dobling af  den  tilbudne  Sum  vel  forekommet  dem  at  lyde  mere 
flot.  Vist  er  det,  at  i  det  endelige  Svar  kom  det  til  at  hedde,  at 
Summen  15,000  Daler  skal  „forbedres"  med  15,000  Daler,  saa 
at  der  altsaa  skal  „foræres  Dronningen  30,000  Daler  i  vor  ud- 
valgte Konges  Navn". 

Hvad  Taffel-Sølvet  angik  skulde  Dronningen  selvfølgelig  have 
alt  sit  eget  medbragte  og,  hvad  der  tilkom  hende  efter  „Liv- 
gedings"-Bestemmelserne.  Men  desforuden  skulde  hun  have  de 
12  gyldne  Bægere,  som  hun  personlig  havde  brugt,  og  „det  lille 
Køkkensølv",  som  fandtes  paa  Kronborg,  hvorom  det  var  Rigs- 
raadet bekendt,  at  Frederik  den  Anden  havde  skænket  hende 
det.  —  Endelig  skulde  af  alt  det  øvrige  Taffel-Sølv  forud  udtages 
til  den  unge  udvalgte  Konge  saa  meget,  som  der  hører  til  et  an- 
seligt kongeligt  Taffel.  Ligeledes  skulde  den  unge,  udvalgte 
Konge  beholde  de  tolv  gyldne  Bægere,  som  Frederik  den  An- 
den havde  brugt.  Men  alt  hvad  Sølvtøj  der  herefter  blev  tilbage 
skulde  ligeligt  deles  mellem  den  unge,  udvalgte  Konge  og  Enke- 
dronningen. 

Hermed  var  endelig  de  lange  Forhandlinger  om  Enkedron- 
ning Sophias  fremtidige  Forhold  bragt  til  Afslutning.  Hendes 
Fader,  Hertug  Ulrik  af  Meklenborg,  kunde  vende  hjem  til  sit 
Rige  med  en  tilfreds  Følelse  af,  at  den  Maaned,  han  havde  til- 
bragt i  Danmark,  ikke  havde  været  anvendt  til  blot  tomme  Be- 

gravelses-Højtideligheder.  Det  var  lykkedes  ham  paa  sin  Dat- 
ters Vegne  i  sjælden  Grad  at  slaa  Mønt  af  alle  de  vanskelige 
Omstændigheder.  Med  Udsigt  til  at  skulle  nøjes  med  at  trække 
sig  tilbage  til  sit  Enkeeje  og  maaske  skulle  sørge  for  Børnene 
med  af  dets  Indtægter  —  havde  hun  opnaaet  for  sig  og  dem  at 
faa  frit  Ophold  og  Underhold  som  forhen  paa  Landets  Slotte, 
en  klækkelig  Sum  Penge  og  bearbejdet  Sølv  udbetalt  engang 
for  alle,  Stilling  som  Landets  Dronning  med  alle  heraf  følgende 
Fordele  og  Besparelser,  og  desforuden  den  ubeskaarne  samtidige 
Besiddelse  af  sit  Enkeeje  Lolland  og  Falster,  samt  Løfte  om  at 
faa  Nykøbing  Slot  prægtigt  opført  paa  Statens  Bekostning. 

Fader  og  Datter  har  sikkert  glædet  sig  —  ikke  mindst  paa 
Bornenes  Vegne  —  over,  hvad  alt  dette  kunde  udbringes  til,  og 
selv  brændt  af  Iver  efter  at  gøre  det  frugtbringende  i  stort  og 
smaat.  Begge  besad  de  en  Pengesans,  der  —  vidt  forskellig  fra 
Frederik  den  Andens  Gavmildhed  og  personlige  Nøjsomhed  - 
skulde  gaa  igen  i  tredje  Slægtled  hos  Christian  den  Fjerde,  her 
dog  af  og  til  parret  med  Frederik  den  Andens  Storsyn. 

En  senere  Tid  vilde  fejle,  hvis  den  bedømte  Hertug  Ulriks 
og  Enkedronning  Sophias  Optræden,  særlig  ved  Skifteforhand- 
lingerne, med  vor  Tids  Maalestok.  I  vore  Dage  er  det  som  be- 
kendt blevet  Skik  at  overlade  til  en  betroet  underordnet  —  hvis 
Iver  er  undskyldelig,  og  egentlig  køn  —  at  optræde  som  den 
altfor  paagaaende  og  bjergsomme.  Hertug  Ulrik  og  Datter  be- 
sørgede dette  selv.  Og  de  var  herved  i  fuld  Overensstemmelse 
med,  hvad  der  dengang  var  Skik  i  Danmark,  hvor  næsten  ingen 
større  Skiftedeling  fandt  Sted  uden  de  smaaligste  Stridigheder, 
som  i  Reglen  endte  med  vidtløftige  Retstrætter.  Der  var  da 
ingen  Grund  for  Rigsraaderne  til  at  se  paa  Hertugen  og  Enke- 
dronningen som  underlige  fremmede  Fugle.  Det  gjorde  de  næppe 
heller.  Snarere  faldt  det  vist  naturligt  for  dem,  naar  Talen  Mand 
og  Mand  imellem  kom  herpaa,  med  et  lille  halvt  lunt,  halvt  be- 
undrende Blink  i  Øjet  at  tilstaa:  „de  lurede  os  dog".  Spørgs- 
maalet  blev  blot,  om  det  var  Hertugen,  der  alene  havde  staaet 
for  denne  Handel.  Eller  om  Enkedronningen  —  der  hidtil  kun 

var  kendt  for  sin  blide,  vennesæle  Fornumstighed  -  -  virkelig 
skulde  besidde  slig  en  højtbegavet  Forstand! 


Rigsraadet  havde  opnaaet  Magten  i  Danmark  og  Norge.  Søn- 
derjylland og  Holsten  stod  blot  endnu  tilbage. 

Forholdene  her  var  mere  indviklede,  for  saa  vidt  Holsten  jo 
var  et  Len  af  den  tyske  Kejser  og  begge  Lande  delte  i  en  konge- 
lig og  hertugelig  Del.  Paa  den  anden  Side  var  der  just  i  Øje- 
blikket Lejlighed  til  maaske  at  naa  en  hel  Omordning.  Tronen  i 
den  hertugelige  Del  var  ledig,  idet  den  unge  Hertug  Frederik 
var  død  allerede  i  Juni  1587  og  hans  nærmeste  Broder,  Philip, 
endnu  umyndig.  Kong  Frederik  den  Anden  havde  kort  før  sin 
Død  tiltvunget  sig  Formynderskabet  for  denne1.  Muligt  kunde 
noget  af  dette  Formynderskab  bevares  for  det  danske  Rigsraad. 
Men  hertil  kom  en  endnu  videre  Udsigt.  Sønderjylland  og  Hol- 
sten var  statsretsligt  forbundne  ved  en  fælles  Landdag,  der  paa- 
stod  at  have  Ret  til  selv  at  vælge  sin  Fyrste.  Maaske  kunde  Øje- 
blikket benyttes  til  at  erhverve  alt  tilbage  under  Danmark  ved 
at  faa  Landdagen  til  at  forbigaa  Philip  og  vælge  alene  Christian 
den  Fjerde  til  Hersker  i  ikke  blot  den  kongelige,  men  ogsaa  den 
hertugelige  Del. 

Rigsraadet  henvendte  sig  da  til  Statholderen  i  den  kongelige 
Del  af  Hertugdømmerne,  Henrik  Ranzau,  samt  de  andre  hol- 
stenske Raader,  der  var  mødte  ved  Frederik  den  Andens  Be- 
gravelse i  Roskilde.  Den  10.  Juni  1588  samledes  man  i  Køben- 
havn, og  her  udbad  Rigsraadet  sig  deres  Erklæring  om,  hvor- 
ledes der  formentlig  burde  forholdes  med  Retspleje,  Formynder- 
skab og  Statsindtægter  i  den  kongelige  Del  af  Hertugdømmerne. 
Sønderjylland,  saaledes  hed  det  i  Rigsraadets  Tilkendegivelse, 
var  jo  et  dansk  Len,  om  end  fra  gammel  Tid  forenet  med  det 
kejserlige  Len  Holsten.  Det  tilkom  da  det  danske  Rigsraad  at 
tage  Vare  paa,  at  Retsplejen  blev  hævdet  i  Sønderjylland,  saa 
at  ingen  Uro  opstod.  For  Holstens  Vedkommende  havde  sikkert 

Statholderen  og  de  holstenske  Raader  tænkt  over,  hvorledes 
Retten  her  skulde  hævdes  og  Landet  styres,  indtil  faste  Lands- 
herrer var  valgte1. 

Det  var  denne  deres  Betænkning,  som  man  udbad  sig  skrift- 
ligt, for  at  senere  fælles  Raadslagning  derom  kunde  finde  Sted. 
Hvad  Formynder-Regeringen  angik,  saa  mente  Rigsraadet  vel, 
at  det  for  Sønderjyllands  Vedkommende  maatte  have  sit  For- 
blivende ved,  hvad  der  om  samme  Sag  var  bestemt  i  Danmark. 
Men  da  Holsten  hørte  til  det  romerske  Rige,  og  det  her  var  Skik 
at  overdrage  Formynderskabet  til  en  blodsbeslægtet,  henstille- 
des det  til  Statholderens  og  Raadernes  Betænkning  om  over- 
hovedet, og  da  hvem  og  paa  hvilken  Maade,  en  eller  flere  af  de 
nærmest  beslægtede  Fyrster  eller  Kurfyrster  skulde  opfordres 
og  indsættes  til  Formynder.  Endelig  var  der  Statsindtægterne, 
Afgifterne  af  de  enkelte  Len.  Om  dem  var  der  i  sin  Tid  opstaaet 
Strid  baade  efter  Kong  Christian  den  Førstes  og  Kong  Hans' 
Død,  fordi  de  under  Umyndighed  var  blevne  bestyrede  i  Fæl- 
lesskab. Man  udbad  sig  derfor  nærmere  Betænkning  om,  hvor 
disse  Penge  nu  skulde  opbevares  og  af  hvem  de  skulde  be- 
styres2. 

Forespørgselen  var  fangende,  men  Svaret,  der  afgaves  Dagen 
efter,  veg  behændigt  under.  Først  takkede  Henrik  Ranzau  og 
de  holstenske  Raader  det  danske  Rigsraad  for  dets  Omsorg  for 
Slesvig  og  Holsten.  Hvad  Retsplejen  og  Styrelsen  angik  burde 
dermed  formentlig  holdes  efter  Landets  Privilegier.  Men  den 
nærmere  Afgørelse  af,  hvorledes  de  to  tidligere  Regeringer  — 
den  kongelige  og  den  hertugelige  —  skulde  fortsættes  og  hvo 
dertil  skulde  beskikkes,  tilkom  ikke  Raaderne,  men  Landdagen, 
som  derfor  burde  sammenkaldes.  Det  havde  vistnok  været 
ønskeligt,  at  Rigsraadet  først  selv  havde  udtalt  sin  Mening  om 
disse  Sager,  i  hvert  Fald  burde  dets  Forslag  indsendes  til  Land- 
dagen. 

Indsættelsen  af  et  særligt  Formynderskab  ansaa  de  ikke  for 
fornødent,  da  de  „erkendte  deres  naadige  Dronning  for  øverste 
Formynderske  og  Landsmoder"  og  havde  den  Forventning,  at 
hun  vilde  føre  Forvaltningen  efter  hendes  Raaders  Raad,  hendes 

Børn,  Land  og  Folk  tilbedste.  Hun  skulde  derfor  ogsaa  holde 
Regnskab  med  Lensmændene,  og  naar  alle  Udgifter  ved  Rege- 
ring o.  s.  v.  var  bestridte,  tage  Resten  i  Forvaring,  for  at  Pengene 
kunde  gemmes  til  Børnene1. 

Hvor  snildt  dette  Svar  var  affattet,  fremgaar  bedst  af  alt  det 
meget,  som  her  paa  eengang  var  iagttaget  og  undgaaet.  Først  og 
fremmest  udtalte  det  en  ærlig  Tilslutning  til  Kongeriget.  Disse 
trofaste  Mænd  tænkte  aabenbart  ikke  paa  nogen  rænkefuld  Be- 
nyttelse af  Landdagens  Valgret  i  dette  farlige  Øjeblik,  hvor  Her- 
tugdømmernes to  Bestanddele,  den  kongelige  og  den  hertuge- 
lige, samtidigt  var  herreløse,  og  de  nærmest  valgbare  begge  var 
umyndige.  Tværtimod,  den  danske  Dronning  erklæredes  jo  for 
Landsmoder,  og  til  yderligere  Pant  skulde  Lensindtægterne  ind- 
betales til  hende. 

Paa  den  anden  Side  lod  de  sig,  hvad  Formynderskabet  angik, 
hverken  genne  mod  Nord  eller  mod  Syd.  De  gik  ikke  med  et 
Ord  ind  paa  Rigsraadets  Paastand  om,  at  i  Sønderjylland  var 
det  danske  Rigsraad  ar  anse  for  Christian  den  Fjerdes  Formyn- 
der. Heller  ikke  lod  de  sig  paatvinge  nogen  fremmed  Fyrste  til 
Formynder,  end  ikke  den  mest  uskadelige  af  Familjen,  Frederik 
den  Andens  Broder,  Hertug  Hans  den  Yngre.  Med  sine  evige 
Krav  paa  at  blive  anerkendt  som  tredje  regerende  Landsherre  i 
Hertugdømmerne  vilde  ogsaa  han  kunne  blive  om  ikke  farlig 
saa  dog  besværlig. 

Nej,  de  holdt  sig  til  Enkedronning  Sophia  som  „Overformyn- 
derske". Heri  laa  en  Godtkøbs-Undskyldning  til  hendes  Fader, 
Hertug  Ulrik  af  Mecklenborg,  der  maaske  nok  kunde  have 
ønsket  selv  at  blive  Formynder,  og  en  skarp  Tilrettevisning  til 
det  danske  Rigsraad,  der  havde  forbigaaet  hende  i  Danmark. 
Men  netop  dette,  at  hun  var  forbigaaet  i  Danmark,  gjorde  hende 
dobbelt  brugbar  i  Hertugdømmerne,  thi  her  kunde  hun  nu  ikke 
benytte  sin  Indflydelse  i  Kongeriget  som  Løftestang  for  sin  Vilje. 
Derimod  var  der  en  Rimelighed  for,  at  man  fra  holstensk  Side 
ved  Hjælp  af  hende  kunde  vinde  Indflydelse  ikke  blot  over 
Christian  den  Fjerdes  Person,  men  i  selve  Danmark,  thi  For- 

myndersken  i  Hertugdømmernes  kongelige  Del  kunde  dog  umu- 
ligt holdes  politisk  umyndig  i  Kongeriget. 

Men  skulde  Enkedronning  Sophia  eller  maaske  Rigsraadet 
misforstaa  Forholdet  og  ved  Hjælp  af  hendes  Stilling  stræbe 
efter  Magt  i  Hertugdømmerne,  saa  laa  alt  rede  til  atter  at  trække 
Sløjfen  af  Knude.  Man  havde  nemlig  med  Flid  erklæret  Enke- 
dronning Sophia  blot  for  „Overformynderske",  med  andre  Ord 
beklædt  hende  med  samme  ubestemte  Myndighed,  som  Frede- 
rik den  Anden  for  et  Par  Aar  siden  under  lignende  Forhold 
havde  vægret  sig  ved  at  modtage,  da  den  kun  skulde  være  Dække 
for  en  anden,  den  virkelige  Formynder1.  Den  egentlige,  virke- 
lige Formynder  skulde  i  nærværende  Tilfælde  være,  efter^Rigs- 
raadets  Eksempel  i  Danmark-Norge,  —  Henrik  Ranzau  med  hans 
holstenske  Raader. 

Hvor  meget  end  Rigsraadet  monne  have  gennemskuet,  hvad 
der  laa  i  Svaret,  saa  var  der  ikke  andet  for,  det  maatte  lade  sig 
nøje  hermed.  Ved  disse  Aftaler  og  Erklæringer  fra  Sommeren 
1588  var  altsaa  de  Linjer  dragne,  der  skulde  danne  Grundridset 
for  Formynder-Regeringens  Historie.  Der  var  skabt  et  kunstigt 
Maskineri,  hvor  Rigsraadet  trak  i  Snorene  ved  den  ene  Ende, 
Henrik  Ranzau  trak  ved  den  anden,  og  Enkedronning  Sophia 
skulde  udgøre  Marionet-Figuren  i  Midten,  hvis  Bevægelser  man 
gensidigt  mente  at  kunne  beherske.  Forvirringen  blev  førstTret 
haabløs,  da  ogsaa  hun  tilsidst  bøjede  sig  ned,  tog  fat  og  trak  til 
af  alle  Kræfter. 


6 
Vanskelighederne  traadte  i  Begyndelsen  ikke  saa  tydeligt 
frem,  hverken  i  Hertugdømmerne  eller  i  Danmark,  da  fælles 
Interesser  for  en  Tid  tvang  de  tre  Parter  sammen.  Det  Maal, 
der  forenede  dem  alle  tre  i  Hertugdømmerne,  var  at  faa  ved 
Hjælp  af  disses  paastaaede  Valgret  de  udstykkede  Landsdele 
samlede  paa  Christian  den  Fjerdes  Haand.  Øjeblikket  var  gun- 
stigt, for  saa  vidt  den  hertugelige  Del  jo  samtidigt  var  ledig;  men 

endnu  mere,  fordi  den  umyndige  Arving  her  nægtede  at  aner- 
kende Landdagens  Valgret.  Dette  var  højt  Spil  af  den  umyndige 
Hertug  Philip,  eller  rettere  af  hans  Moder,  Christine,  en  hessisk 
Prinsesse,  der  handlede  som  Formynderske  paa  hans  Vegne. 
Hun  støttedes  imidlertid  i  denne  sin  Kamp  for  Arveretten  af  sin 
Broder,  Landgreve  Vilhelm  af  Hessen,  og  andre  tyske  Fyrster, 
og  hun  vilde  uden  Tvivl  ogsaa  have  fundet  Hjælp  hos  Frederik 
den  Anden  af  Danmark,  hvis  denne  ikke  højst  ubelejligt  var  af- 
gaaet  ved  Døden.  Forsigtigst  vilde  det  under  disse  nye  Forhold 
vistnok  have  været  at  tage  Reb  i  Sejlene  og  stryge  de  altfor  vidt- 
gaaende  Fordringer.  Men  Hertuginde  Christine  blev  sin  Plan 
tro.  Hun  krævede  nu  som  før  Sønnens  Arvehylding. 

Under  disse  Omstændigheder  var  der  aabenbart  noget  at  vinde 
for  den  anden  Herre  i  Hertugdømmerne.  Der  var  Udsigt  til,  at 
Landdagen  —  hvis  Christian  den  Fjerde  ikke  gjorde  sin  Arveret 
til  den  kongelige  Del  af  Hertugdømmerne  gældende,  men  kun 
søgte  Valg  mod  at  bekræfte  Privilegier  —  i  sin  Forbitrelse  mod 
Hertug  Philip  kunde  falde  paa  at  vælge  Christian  den  Fjerde 
ogsaa  til  Herre  i  den  hertugelige  Del.  Og  her  mødtes  de  for- 
skellige Tankegange.  For  det  danske  Rigsraad  maatte  det  — 
rent  fraset  om  der  tillige  kunde  opnaas  Landudvidelse  herved 
—  være  kært  saaledes  at  se  Kongens  Stilling  som  blot  Valg- 
konge fastslaaet  ogsaa  andensteds.  Henrik  Ranzau  og  den  hol- 
stenske Adel  kunde  kun  drage  Vinding  af  slig  en  kongelig 
Imødekommen.  Og  for  Enkedronningen  var  det  meget  fristende 
at  gøre  et  lille  Træk,  der  muligt  kunde  gøre  Modspilleren  mat 
med  det  samme,  men,  hvis  ikke,  vel  altid  siden  lod  sig  rette 
igen. 

Forstaaelsen  mellem  de  tre  Parter  i  denne  Sag  synes  allerede 
at  være  bleven  indledet  i  København  i  Juni  Maaned.  Det  var 
maaske  Følehorn  fra  dansk  Side,  der  kom  frem  i  Rigsraadets 
lidt  haartrukne  Fremhæven  af  Hertugdømmernes  Valgret1.  I 
saa  Fald  var  det  et  ganske  pudsigt  Drilleri  i  det  holstenske  Svar 
at  beklage,  at  Rigsraadet  ikke  selv  begyndte  med  en  tydelig  Me- 
nings-Tilkendegivelse. Haab  om  Forstaaelse  vil  ogsaa  kunne 
forklare,  at  Rigsraadet  saa  let  lod  sin  Paastand  om  at  være  For- 

mynder  i  Sønderjylland  atter  falde.  Hvorom  alting  var,  saa  gjorde 
man  fra  dansk  Side,  hvad  man  kunde,  for  at  vinde  Henrik 
Ranzau. 

En  af  Rigsraadets  første  Handlinger,  efter  at  det  ved  Frederik 
den  Andens  Død  var  blevet  eneraadigt,  havde  været  at  berøve 
Henrik  Ranzau's  Søn,  Gert,  et  Len.  Denne  Frederik  den  An- 
dens erklærede  Yndling  havde  nemlig  opnaaet  store  Gunstbevis- 
ninger i  Danmark.  Kun  25  Aar  gammel  havde  han  faaet  et 
Hovedlen,  det  vigtige  Kronborg  med  en  stor  Del  af  Nordsjæl- 
land i  Forlening1;  og  i  Løbet  af  faa  Aar  havde  han  alt  et  Par 
Gange  erholdt  Vilkaarene  betydeligt  forbedrede-'.  Men  ikke  nok 
hermed  havde  hans  kongelige  Velynder,  da  det  store  Helsingborg 
Len  Aar  1587  ved  Dødsfald  blev  ledigt,  overdraget  ogsaa  dette  til 
Gert  Ranzau,  ganske  vist  kun  foreløbigt,  men  dette  „foreløbige" 
stod  fremdeles  ved  Magt  endnu  ved  Kongens  Død  et  Aarstid 
efter. 

Det  var  denne  mislige  Sammenhoben  af  Len,  som  Rigsraadet 
straks  paa  Antvorskov  vistnok  af  et  godt  Hjerte  havde  raadet 
Bod  paa  ved  allerede  den  17.  April  at  forlene  Rigsraad  Sten 
Brahe  med  Helsingborg. 

Men  slig  Omhu  for  Landets  Len  kunde  muligt  misforstaas  af 
Gert  Ranzau,  og  hvad  værre  var,  af  hans  Fader,  Statholderen. 
Næppe  havde  man  da  i  Juli  Maaned  Vished  for,  at  Henrik  Ran- 
zau virkede  i  den  ønskede  Retning,  førend  man  forbedrede  Søn- 
nens Indtægt  af  Kronborg  i  en  betydelig  Grad.  Den  14.  Juli  fik 
Gert  Ranzau  sine  700  Daler  om  Aaret  forøgede  med  Halvdelen 
af  Lenets  uvisse  Indtægter3,  en  Sum,  der  mindst  fordoblede 
hans  aarlige  Løn4. 

Et  Par  Ugers  Tid  efter  kunde  Enkedronning  Sophia  bringe 
Henrik  Ranzau  sin  Tak  for  den  Iver,  hvormed  han  varetog  hen- 
des Søns  Interesser.  Statholderen  havde  meldt  hende,  hvorledes 
Hertug  Philip  havde  forlangt  at  tiltræde  Regeringen  i  Kraft  af 
Arveret,  men  Henrik  Ranzau  havde  gendrevet  denne  Opfattelse 
og  henvist  til  Landets  Privilegier.  Enkedronningen  roste  denne 
Statholderens  forstandige  Optræden  og  opfordrede  ham  indstæn- 
digt til  at  blive  ved.  Skulde  Udfaldet  blive,  at  Regeringen  over- 

droges  til  hendes  Søn  alene,  saa  vilde  hun  ganske  vist  kun  faa 
mere  Møje,  men  det  vigtigste  vilde  blive  opnaaet:  Landets  Vel- 
færd. Thi  Erfaringen  havde  noksom  vist,  at  enigt  og  endrægtigt 
Forhold  mellem  Kongeriget  og  Hertugdømmerne  var  den  ypper- 
ste Kilde  til  Landenes  Velstand.  En  Landdag  maatte  jo  nu  træde 
sammen  i  Anledning  af  disse  Forhold.  Hun  skulde  udvirke  hos 
Rigsraadet,  at  det  sendte  nogle  af  sin  Midte  did,  der  kunde  over- 
være Mødet  og  pleje  Samraad  med  Henrik  Ranzau1. 


Fig.  21.   Kiel  i  Slutningen  af  det  16.  Aarhundrede. 

F  Slottet.  E  Henrik  Ranzaus  Gaard. 

Braunius:  Theatrum  urbium.) 

Landdagen  samledes  i  Kiel  (Fig.  21)  September  1588.  Hertug 
Philip  og  hans  Modervar  kun  uvilligt  gaaede  ind  paa,  at  den  over- 
hovedet blev  udskrevet.  Med  des  større  Forhaabninger  imøde- 
saas  den  fra  det  kongelige  Partis  Side.  Henrik  Ranzau  blev,  som 
naturligt  var,  den  ledende,  og  han  holdt  ogsaa  Aabningstalen.  I 
denne  betonede  han  stærkt  Stændernes  Valgret  og  fremhævede 
de  Tilfælde,  hvor  man  tidligere  havde  givet  Afslag.  Da  saaledes 
Christian  den  Andens  Søn,  Frants,  havde  krævet  Hylding,  var 
der  blevet  svaret  ham  Nej,  med  den  Bemærkning,  at  Stænder- 
nes Ed  ikke  hang  i  et  Klokkereb,  hvori  der  blot  behøvede  at 
trækkes.  Senere  havde  man  givet  Afslag  baade  til  Hertug  Frede- 
rik, Hertug  Magnus  og  Hans  den  Yngre. 

Derpaa  indførtes  de  danske  Udsendinge,  Rigsraad  Brede  Ran- 
zau  og  den  unge  Konges  Hofmester,  Henrik  Rammel.  Ogsaa 
deres  Tale  var  en  Lovprisning  af  den  frie  Valgret,  dette  sjældne 
Klenodie,  som  Stænderne  hånde  tilfælles  med  Kurfyrsterne, 
erhvervet  ved  Gods  og  Blod,  et  dyrebart  Pant,  som  de  sikkert 
var  fast  bestemte  paa  at  overlade  uforkrænket  til  deres  Efter- 
kommere. I  Danmark  var  Christian  den  Fjerde  bleven  valgt  til 
Konge.  Forfædrene  havde  agtet  det  saa,  at  intet  tjente  Riget  og 
Hertugdømmerne  bedre  end  at  regeres  af  eet  Hoved.  De  anbe- 
falede dem  da  Christian  den  Fjerde  som  Landsherre,  uden  dog 
hermed  at  ville  foregribe  deres  Valg.  Frygtede  nogen  for  at  vælge 
ham,  fordi  han  endnu  var  mindreaarig  og  ude  af  Stand  til  at  be- 
kræfte Privilegierne,  saa  gik  det  danske  Rigsraad  i  Borgen  for, 
at  han  skulde  bekræfte  dem,  saa  saare  han  blev  myndig. 

Da  de  danske  Udsendinge  havde  fjernet  sig,  foreslog  Henrik 
Ranzau  Forsamlingen  at  raadslaa  om  det  fremkomne  Andra- 
gende, enten  i  Fællesskab  eller  maaske  heller  i  Udvalg.  Tillige 
meddelte  han,  at  man  havde  bestilt  en  Dr.  Godelmann  fra  Ro- 
stock til  at  optræde  som  Taler  paa  den  samlede  Landdags  Vegne. 
Denne  ejendommelige  Forholdsregel  viser  maaske  bedst,  at  der 
var  store  Ting  i  Gære,  men  at  Hovedmændene  ikke  ønskede  at 
stille  sig  altfor  blot  og  som  Ordførere  give  den  slagne  Parts 
uundgaaelige  Forbitrelse  for  tydeligt  et  Sigte. 

Som  rimeligt  var  stødte  dette  imidlertid  de  mindre  udsattes 
Selvfølelse.  En  Ranzau  fra  Hohenfeldt  tog  Ordet  og  bad  om 
ikke  at  fravige  gammel  Skik.  Der  var  dog  Gudskelov  saa  mange 
dygtige  Folk  her  til  Stede,  at  de  nok  kunde  udtrykke  deres  Tan- 
ker selv.  Ærgerlig  svarede  Statholderen,  at  man  ene  havde  haft 
Stændernes  eget  Tarv  for  Øje.  Det  var  hørt  før,  at  de,  der  havde 
talt  paa  Landdagens  Vegne,  var  komne  i  stort  Besvær. 

Hvis  man  havde  fulgt  Henrik  Ranzaus  Forslag  og  straks  var 
skredet  til  Raadslagning  og  Valg,  kunde  Udfaldet  ikke  synes 
tvivlsomt:  der  havde  jo  kun  een  indstillet  sig  til  Valg.  Men  Fø- 
lelsen af  Øjeblikkets  afgørende  Betydning  synes  at  have  tynget 
de  tilstedeværende.  Og  roligt  set  var  det  ogsaa  vel  værd  at  be- 
tænke sig,  før  man  handlede  her.  To  Herrer  med  delt  Magt  var 


Landdagen  i  Kiel  1588 


59 


dog  maaske  at  foretrække  for  een  med  samlet.  „Kongen  turde 
blive  dem  for  stor".  Desuden  havde  Hertug  Philips  Fader, 
Adolph  (Fig.  22),  været  afholdt  af  Befolkningen.  Der  var  da  ikke 
Grund  til  nu  at  optræde  altfor  hastigt  overfor  Sønnen.  Man 
burde  vente  lidt  endnu  for  at  se,  om  han  dog  ikke  indstillede  tii 


Fig.  22.   Hertug  Adolph. 
(Efter  el  gammelt  Stik./ 


Valg.  Under  disse  Omstændigheder  udsattes  Mødet,  og  man  gik 
hjem  til  sit  Herberge  for  at  spise  til  Middag. 

Medens  alt  dette  var  foregaaet  paa  Raadhuset,  havde  den  unge 
Hertug  Philips  forskellige  Tillidsmænd  været  ivrigt  optagne  af 
Dagens  store  Spørgsmaal.  De  mest  udprægede  af  disse  var  de 
hessiske  Raader,  som  hans  Onkel,  Landgrev  Vilhelm,  havde 
sendt  op  til  Mødet,  for  at  de  med  deres  Kundskaber  i  Statsret 
kunde  staa  den  unge  Hertug  bi.  De  beviste  klarligt,  med  ikke 

mindre  end  40  Grunde,  at  Landdagens  paastaaede  Valgret  var 
ren  Humbug. 

Den  skulde  skrive  sig  fra  Christian  den  Førstes  Bekræftelse 
af  Privilegierne,  og  Urostifterne  levede  i  den  lykkelige  Tro, 
at  de  nu  havde  Ret  til  at  vise  hvem  af  Ansøgerne,  de  vilde, 
„ad  Lærkenfeldt  til".  Men  Sandheden  var,  at  siden  Christian 
den  Forstes  Dage  var  Landet  uafbrudt  kommet  Besidderne  i 
Hænde  ikke  ved  Valg,  men  ved  Arv,  og  disse  havde  yderligere 
godtgjort  dette  ved,  uden  at  spørge  om  Forlov,  at  dele  Landet, 
saa  rneget  de  lystede.  Det  afgørende  Punkt  var  Forleningen. 
Hertug  Philip  havde  søgt  og  erholdt  „Lensindult"  af  Kejseren 
for  Holstens  Vedkommende  og  af  Kongen  i  Danmark  for  Søn- 
derjyllands, og  hermed  var  Hertug  Philip  erklæret  for  rette  Ar- 
ving til  sin  Part  af  disse  Lande;  Landdagen  havde  nu  ikke  andet 
at  gøre  end  at  erkende  ham  som  saadan. 

Om  Eftermiddagen  mødte  imidlertid  hos  Hertugen  de  trofaste 
af  hans  Landraader  og  forestillede  ham,  hvor  spændte  For- 
holdene var,  og  hvor  nødvendigt  det  var,  at  han  personligt  frem- 
stillede sig  for  Landdagen  og  anholdt  om  Magten.  De  gik  tilsidst 
ind  paa,  at  han  maatte  slippe  for  at  nævne  Ordet  „Valg",  naar 
han  blot  vilde  indfinde  sig  og  meddele  Stænderne,  at  han  agtede 
at  træde  i  sin  Faders  Fodspor  og  nærede  den  Tiltro  til  dem,  at 
de  vilde  yde  ham  den  sædvanlige  Hylding.  Men  han  skulde 
møde  alene,  uden  fremmede.  Vovede  han  at  medtage  de  hes- 
siske  Raader,  vilde  baade  hans  eget  Parti  og  de  kongeligsindede 
sætte  sig  derimod. 

Den  17.  Septbr.  mødte  da  Hertug  Philip  paa  Raadhuset,  kun 
ledsaget  af  sin  Kansler  og  sine  egne  Hofraader.  Kansleren  tog 
Ordet  paa  Hertugens  Vegne  og  meddelte  Landdagen,  at  da  ved 
Hertug  Adolphs  og  senere  ved  hans  Søn  Frederiks  dødelige  Af- 
gang den  Gottorpske  Del  af  Slesvig  og  Holsten  var  overgaaet 
(„devolvirt  und  verstammet")  til  Hertug  Philip,  saa  havde,  lige- 
som Kongen,  ogsaa  han  anset  det  for  nødvendigt  at  vise  sig  for 
de  samlede  Landstænder  og  søge  Hylding  i  Lighed  med,  hvad 
der  var  blevet  hans  Forfædre  til  Del.  —  Henrik  Ranzau  svarede 
paa  Stændernes  Vegne,  som  det  synes,   meget  køligt.   Under 

et  stærkt  Tryk  fra  Forsamlingens  Side  saa  den  hertugelige 
Kansler  sig  da  endelig  tvungen  til  at  anvende  det  omstridte  Ord, 
idet  han  ønskede  Stænderne  Held  og  Lykke  til  Valget.  Her- 
paa  forlod  Hertugen  med  Følge  Raadhuset. 

Valget  skulde  nu  foregaa.  Men  forinden  ilede  de  hertugelige 
Landraader  endnu  engang  til  Hertugen  og  bebrejdede  ham,  at 
han  havde  brudt  Aftalen  og  i  sin  Ansøgning  paastaaet,  at  Landet 
var  ham  „devolvirt  und  verstammet".  Hvis  han  ikke  under- 
kastede sig  ganske  som  Christian  den  Fjerde,  agtede  man  at 
vælge  denne  til  Eneherre.  Endnu  engang  søgte  ogsaa  de  hes- 
siske  Udsendinge  at  mande  ham  op  til  Modstand.  Der  blev  til— 
sidst  givet  ham  to  Timers  Betænkningstid.  Grædende  gav  han 
da  endelig  sit  Minde  til,  at  Ordene  „devolvirt  und  verstammet" 
udslettedes  af  Protokollen.  Hesserne  forlod  Kiel  under  forbitrede 
Tilraab  fra  Mængden,  der  truede  med  „at  slaa  Hovederne  itu 
paa  dem".  Saa  fuldbyrdedes  endelig  Valget,  idet  Landdagen 
valgte  begge,  Christian  den  Fjerde  og  Philip,  til  regerende 
Landsfyrster  og  Herrer,  dog  under  den  udtrykkelige  Betingelse, 
at  de  skulde  bekræfte  Privilegierne  og  genoprette  disse,  hvor 
de  maatte  have  lidt  Brist.  I  modsat  Fald  skulde  Landdagen  være 
løst  fra  sin  Ed  og  Valget  ugyldigt '. 

Tvedelings-Partiet  havde  da  altsaa  sejret,  og  Enkedronning 
Sophias  Haab  om  at  faa  Magten  samlet  i  Hertugdømmerne  var 
blevet  skuffet.  Kun  een  havde,  skøndt  han  tilsyneladende  hørte 
til  det  tabende  Parti,  opnaaet  betydelige  Fordele,  det  var  Hen- 
rik Ranzau.  Ikke  blot  havde  han  som  alle  Holstenere  nydt  det 
Særsyn,  at  se  begge  Landsherrer  ydmygt  maatte  bøje  sig  for 
Landdagen.  Men  han  havde  personligt  plukket  Frugten.  Alle 
havde  de  bejlet  til  ham.  Og  dette  var  ikke  forbi  endnu,  han  var 
fremdeles  den  magthavende,  Landdagens  virkelige  Fører,  den, 
hvem  saavel  Enkedronning  som  Rigsraad  og  Hertug  Philip  sta- 
digt maatte  søge  at  vinde. 


<>2  Valgret  ellei  Aneret 

Med  stor  Behændighed  vidste  han  kun  draabevis  at  lade  dem 
tilflyde,  hvad  de  begærede.  Christian  den  Fjerde  og  Hertug 
Philip  var  paa  Landdagen  i  Kiel  kun  blevne  valgte.  Men  til  fuld 
Anerkendelse  horte  tillige  at  blive  hyldede.  Denne  Handling 
blev  foreløbigt  udsat.  Tidspunktet  blev  spundet  længere  og  læn- 
gere ud,  og  i  hele  Mellemtiden  var  Henrik  Ranzau  Landets 
egentlige  Styrer. 

Det  lykkedes  ham  at  holde  disse  Forhold  gaaende  i  næsten 
to  Aar.  Først  i  Maj  1590  opnaaede  Christian  den  Fjerde  og  Her- 
tug Philip  endelig  at  blive  hyldede  paa  Landdagen  i  Flensborg. 
Det  er  let  forstaaeligt,  at  denne  lange  Ventetid  maatte  hos  de  andre 
Parter  vække  allehaande  Betragtninger.  Hertug  Philip  og  hans 
Moder  havde  lært  at  frygte  baade  den  slesvigholstenske  Fordring 
paa  Valgret  og  det  danske  Forsøg  paa  ved  Hjælp  af  denne  at  faa 
Philip  fortrængt  og  Christian  den  Fjerde  valgt  til  Eneherre.  De 
henvendte  sig  derfor  til  Kejseren  og  opnaaede  her,  rimeligvis 
ved  Landgreven  af  Hessens  Hjælp,  to  vigtige  Former  for  Sik- 
ring. Man  synes  at  have  lovet  dem,  at  der  ikke  skulde  blive  givet 
Christian  den  Fjerde  en  særskilt  Tilladelse  til  at  modtage  Lenet, 
men  kun  saafremt  han  søgte  Tilladelsen  i  Forening  med  sin 
Fætter  Philip1.  Dette  blev  ogsaa  Tilfældet.  Dernæst  udstedte 
Kejseren  et  Brev2  i  de  skarpeste  Udtryk  mod  Stændernes  paa- 
staaede  Valgret  og  deres  Udsættelse  af  Hyldingen,  saa  skarpt  i 
Formen,  at  Hertug  Philip  end  ikke  fandt  det  formaalstjenligt  at 
fremkomme  dermed  paa  Landdagen  i  Maj  1590. 

Enkedronning  Sophia  synes  i  den  lange  Ventetid  mere  og 
mere  at  nærme  sig  Hertug  Philip  og  hans  Moder,  og  nu,  da  der 
intet  var  naaet  ved  at  smigre  for  Stændernes  Valgret,  at  have 
indset,  at  hendes  Børns  Interesser  fremmedes  bedst  ved  bestemt 
Hævden  af  disses  Arveret.  Enkelte  af  det  danske  Rigsraad  endte 
med  at  se  Sagen  fra  Kongehusets  Synspunkt.  Niels  Kaas  f.  Eks., 
der  havde  haft  nærmest  Lejlighed  til  at  mærke  Ulemperne  ved 
Henrik  Ranzaus  Uafhængighed,  arbejdede  ivrigt  for  en  Fælles- 
pagt mellem  de  arveberettigede.  Dagen  efter  Christian  den  Fjer- 
des Hylding  i  Flensborg  skrev  han  hjem  til  Jørgen  Rosenkrans 
om  de  endelig  overvundne  Vanskeligheder  og  fortsatte  saaledes: 

„Jeg  forhaabes  med  Guds  Hjælp,  at  vi  ville  og  bringe  det  paa 
gode  Veje  med  det  Arvefordrag  at  oprette  mellem  kongelig 
Majestæt,  Hertug  Philip  og  Hertug  Hans.  Dersom  det  sker, 
agter  jeg  derfor,  at  vi  gøre  kgl.  Maj.  og  hans  Søskende  en  mær- 
kelig Fordel,  som  ellers  var  udslettet,  om  noget  Fald  skete" '. 

Rigsraadets  øvrige  Medlemmer  var  vel  ikke  alle  i  Stand  til  at 
se  lige  saa  fordomsfrit  paa  Forholdene;  Valgret  var  nu  engang 
her  som  hist  en  kostelig  Forret.  Men  alle  glædede  de  sig  sik- 
kert over,  at  nu  var  Henrik  Ranzaus  Tid  omme.  Thi  naar  Chri- 
stian den  Fjerde  lykkelig  og  vel  var  valgt  og  hyldet  i  Hertug- 
dømmerne, saa  var  han  Herre  der,  og  Rigsraadet  skulde  vel 
vise,  at  det  formaaede  at  gribe  Tømmerne  for  ham. 

Et  Særstandpunkt  endelig  indtog  Hertug  Ulrik  af  Meklen- 
burg.  Han  havde  ligesom  de  andre  haft  aabent  Øje  for  Ulem- 
perne ved  den  bestaaende  Tilstand,  men  han  søgte  Midlet  til 
deres  Afhjælpning  ad  egne  Veje.  Hans  Datter  var  jo  Aar  1588 
kun  bleven  erklæret  for  Overformynderske  og  havde  som  saa- 
dan  egentlig  ikke  andet  Hverv  end  at  modtage  og  opbevare 
Lensindtægterne.  Men  det,  Landet  trængte  til  efter  Hertug  Ul- 
riks Mening,  var,  at  der  indsattes  en  virkelig  regerende  For- 
mynder, der  kunde  baade  holde  Henrik  Ranzau  Stangen  og 
uden  Personsanseelse  pleje  Ret  i  Landet,  hvor  Selvtægt  og 
Voldsomheder  af  hver  Art  uhindret  fik  Lov  at  brede  sig.  I  denne 
Anledning  tilbød  han  selv  at  ville  paatage  sig  Formynderskabet, 
hvis  hans  Slægtning,  Christian  den  Fjerdes  Fætter,  Kurfyrst 
Christian  af  Sachsen,  var  villig  til  at  dele  Byrden  med  ham. 

Forhandlingerne  herom  førtes  hemmeligt  mellem  Fader  og 
Datter,  og  Enkedronning  Sophia  sendte  straks  et  paalideligt  Bud 
til  Sachsen,  udrustet  med  de  fornødne  Skrivelser  videre  til  Kej- 
seren, hvis  Kurfyrsten  svarede  Ja.  Men  Kurfyrst  Christian  sva- 
rede Nej,  han  havde  mere  end  nok  at  gøre  hjemme,  til  at  han 
turde  paatage  sig  en  saa  fjern  og  vanskelig  Virksomhed'2.  Her- 
med var  ogsaa  Hertug  Ulriks  Tilbud  hævet,  thi  af  mange  Grunde 
ønskede  han  ikke  at  være  ene  i  en  Stilling,  der  sikkert  vilde 
skaffe  ham  Fjender  til  alle  Sider.  Planen  maatte  da  opgives. 
Men  i  Enkedronning  Sophias  Sind  var  der  ved  disse  Forhånd- 

linger  nedlagt  en  ny  Tanke,  der  snart  skulde  bryde  frem  i  en 
ejendommelig  Form. 

Samler  vi  alle  disse  Enkelt-Udtryk  for  Udsigten  mod  Syd, 
saa  havde  denne  aabenbart  forandret  sig  i  de  to  Aar  siden  1588. 
Dengang  var  det  lykkedes  Henrik  Ranzau  og  de  holstenske 
Raader  ved  en  let  Vending  at  holde  Rigsraadet  borte  fra  Magten 
i  Hertugdømmerne.  I  samfulde  to  Aar  havde  han  formaaet  at 
udnytte  dette  Forhold.  Men  nu  var  det  paa  Heldingen.  De  skuffe- 
des Misfornøjelse  borgede  for,  at  man  nu  vilde  forstaa  at  drage 
Fordelen  af,  at  Christian  den  Fjerde  og  Philip  endelig  var  komne 
til  Magten,  forlenede  af  Kejseren  og  hyldede  af  Befolkningen  i 
Hertugdømmerne.  Med  Sommeren  1590  syntes  Henrik  Ranzaus 
Uafhængighed  at  maatte  være  forbi,  Rigsraadets  lykkelige  Tid 
mod  Syd  at  være  kommen. 

Ogsaa  i  Kongeriget  var  der  i  de  samme  Aaringer  foregaaet 
en  Forskydning  af  Magten,  om  end  af  en  hel  anden  Art.  Begge 
Parter,  Enkedronning  og  Rigsraad,  havde  troligt  holdt  sig  Af- 
talerne af  1588  efterrettelige.  Enkedronningens  vanskelige  Stil- 
ling som  politisk  umyndig  i  Danmark  og  Norge  og  samtidig 
Overformynderske  i  Hertugdømmerne  havde  end  ikke  voldt 
Rivninger.  Rigsraaderne  havde  i  deres  Hjerter  enten  blot  smaa- 
leet  eller  ærgret  sig  over,  hvor  betydningsløs  hendes  Stilling  var 
ogsaa  dernede,  men  dog  glædet  sig  over,  at  hun  i  det  mindste 
reddede  Lensindtægterne  fra  Misbrug.  Ikke  des  mindre  var  der 
foregaaet  en  Forandring  i  Magtfordelingen.  Men  den  bestod 
nærmest  i  en  Uddybning  af  Forholdet,  idet  begge  Parter  var 
blevne  sig  bevidst,  hvor  meget  der  laa  i  den  dem  tilmaalte 
Magt. 

Og  her  havde  Enkedronningen  (Fig.  23)  aabenbart  været  den 
vindende.  Ung  og  uerfaren  som  hun  var,  da  hendes  Fader  i 
Sommeren  1588  traf  Aftalerne  for  hende,  havde  hun  dengang 
næppe  fuldt  Overblik  over,  hvor  vidt  hendes  Myndighed  kunde 

strækkes.  Men  Hjemmets  Forskole  viste  hende  Vej.  Thi  dygtig 
som  Moder  og  Husmoder  mærkede  hun  snart,  at  de  Grænser, 
som  man  mente  at  have  afstukket  mellem  Familjens  og  Rigets 


Hig.  23.  Enkedronning  Sophia. 

(.Maleri  paa  Rosenborg.) 


Sager,  var  ubestemte.  Og  med  Kraft  tog  hun  fat.  Det  var  ikke 
blot  ved  hendes  Husbonds  Begravelse,  at  hun  fik  Rigsraadets 
Tarveligheds-Hensyn  sat  til  Side  og  Regeringsraaderne  til  at 
indrette  alt  prægtigere  end  af  Rigsraadet  bestemt.  Ved  Døtrenes 
Udstyr  gik  hun  langt  videre,  saa  vidt,  at  det  samlede  Rigsraad 
tilsidst  den  12.  Juli  1589  maatte  anmode  hende  om  at  holde  inde. 


tit'.  Strid  om  Frøknernes  i  dflyning 

Forhandlingerne  i  denne  Sag  er  bevarede  og  kaster  et  ypperligt 
Lys  over  de  uklare  Magtomraader,  der  her  stødte  sammen. 

Rigsraadets  Skrivelse1  til  Enkedronningen  ledsagedes  af  en 
omhyggelig  Fortegnelse  over  alle  indkomne  Regninger  og  for- 
ventede Udgifter-,  og  i  Henhold  hertil  fastsloges,  at  „der  vilde 
opgange  en  mærkelig  stor  Summa  pendinge  paa  disse  tvende 
Frøkeners  Udflyning".  Beløbet  ansloges  til  at  ville  udgøre  om- 
kring 150,000  Daler,  saa  at  „Udflyningen"  vilde  beløbe  sig  lige 
saa  højt  som  den  i  den  Anledning  udskrevne  Brudeskat. 

Som  det  vil  ses,  var  der  ikke  heri  noget  i  og  for  sig  forfærde- 
ligt. Indtægt  og  Udgift  vilde  jo  altsaa  omtrent  stemme,  eller 
rettere,  der  vilde  endnu  blive  noget  tilovers,  da  de  anførte  Ud- 
giftsposter kun  naaede  op  til  1 19,000  Daler,  og  Resten  blot  efter 
et  meget  løst  Skøn  antoges  ogsaa  at  ville  gaa  med.  Men  Rigs- 
raadet  havde  nu  engang  haabet  at  kunne  tjene  paa  dette  Bryllup, 
og  netop  derfor  antog  dets  Tale  et  irriteret  Præg.  Der  var  noget 
gnavent  og  overdrevent  i  Linjer  som  disse:  „Og  berettes,  at 
endnu  skal  være  bestilt  hos  Juveleren  for  10,000  Daler  og  hos 
Simon  von  Salingen  for  1200  Daler,  saa  dette  Rige  ikke  uden 
mærkelig  Besværing  kan  afstedkomme  saadan  Summa  at  betale, 
og  vor  allernaadigste  Herre  og  udvalgte  Konge  ikke  aleneste 
intet  til  Forraad  og  Bedste  kan  indlægges,  men  og  Hs.  Majestæts 
Kammer  derover  skal  forblottes,  hvilket  udi  Fremtiden  kunde 
regnes  og  optages  menige  Danmarks  Riges  Raad  til  mærkelig 
Forfang  og  Forvid.  Og  det  og  er  at  formode,  at,  naar  Gud  vil, 
de  andre  Frøkener  opvokse  og  udi  lige  Maade  skulle  udstyres, 
at  da  til  deres  Udflyning  ikke  vil  begæres  mindre,  end  som  disse 
ældste  Frøkener  bekommet  have." 

Rigsraadet  anmodede  derfor  Enkedronningen,  om  hun  ikke 
vilde  „afskaffe",  hvad  der  senest  var  bestilt  hos  Juveleren  og 
Silkehandler  Simon  von  Salingen,  samt  henlægge  en  Del  af  de 
alt  købte  Klenodier  „de  andre  tilvoksendes  Frøkener  udi  Frem- 
tiden til  Forraad  til  Bedste".  Undlod  hun  dette,  da  var  at  be- 
frygte, at  „dersom  noget  (hvilket  Gud  naadeligen  afvende)  skulde 
paakomme,  at  Riget  da  skulde  være  saa  forblottet,  Prinsens  Ind- 
komst og  Kammer  saa  forringet  og  formindsket,  at  dette  Rige  og 

Indbyggerne  derover  kunde  komme  udi  største  Besværing  og 
Undergang". 

Ved  Siden  af  denne  lidt  uægte  Tone  er  der  noget  eget  friskt 
ved  Enkedronning  Sophias  Optræden  og  Svar.  Rigsraadet  havde 
her  i  samlet  Optog  begivet  sig  ind  paa  hendes  Omraade  —  Fa- 
miljens  og  Husets  i  Modsætning  til  Rigens  Sager  —  hun  skræm- 
medes imidlertid  ikke  ved  Synet  af  de  mange  alvorlige  Mænd, 
men  viste  dem  kækt  og  sikkert  ud  igen.  Den  gesvindte  Affær- 
digelse gaves  i  blot  mundtlig  Form.  Men  det  hele  Forhold  af- 
spejler sig  endnu  i  det  gamle  Dokument  med  dets  ejendomme- 
lige Modsætning  mellem  de  første  værdige  Sider,  skrevne  med 
Arild  Huitfelds  Haand  og  med  Rigsraadernes  Underskrifter,  og 
saa  Bagsiden,  hvor  Enkedronningen  paa  Kryds  og  Tværs  blot 
til  egen  Erindring  har  optegnet  sin  Afvisning. 

Hun  bad  Rigsraaderne  vel  erindre,  at  der  var  to  Døtre.  Alt 
skulde  deles  i  to  Parter,  saa  kunde  de  jo  se,  hvor  meget  der  blev 
til  hver.  Hun  var  selv  kun  en  Fyrstedatter,  men  havde  faaet 
mere  end  nogen  af  disse.  Rigsraadet  havde  blandt  Udgifter  til 
Udstyret  opført  30,000  Daler  til  Flaaden,  der  skulde  til  Skot- 
land; men  denne  Udgiftspost  kunde  dog  ikke  godt  regnes  til 
Udstyr,  den  kom  jo  ikke  Døtrene  til  Gode.  Hun  havde  ikke 
købt  ind  i  saadanne  Maader,  at  der  var  noget  at  lægge  hen  til 
de  yngste  Døtres  Bryllup.  Ligefuldt  mærkede  hun  Raadernes 
gode  Vilje  i,  at  de  saaledes  vilde  se  paa  hendes  Søns  Fordel. 
Hun  stolede  da  ogsaa  paa,  at  de  ikke  blot  i  denne  Sag  mente  at 
vide,  hvad  der  var  bedst,  men  ogsaa  i  alle  andre  Sager  virkelig 
søgte  hendes  Søns  Fordel. 

Rigsraadet  maatte  nøjes  med  dette  Svar.  Det  var  det  første 
ret  afgørende  Bevis  for,  hvor  utydelige  Aftalerne  af  1588  i 
Virkeligheden  var,  og  hvor  uholdbar  den  Deling  var,  som  den- 
gang var  bleven  foretaget  mellem  Enkedronningens  og  Rigs- 
raadets  Enemærker.  Thi  at  Døtrenes  Udstyr  var  en  Sag,  der 
henhørte  under  Enkedronning  Sophias  Afgørelse,  var  lige  saa 
klart,  som  at  Udredelsen  af  saa  betydelige  Summer  faldt  ind 
under  „Rigens  Sager".  Med  Urette  vilde  man  dog  slutte,  at  denne 
Strid  straks  maatte  føre  til  afgørende  Brud  mellem  Hnkedron- 

ning  og  Rigsraad.  Begge  følte  sig  vel  for  en  Stund  krænkede  og 
nærede  en  vis  Bitterhed  mod  hinanden.  Men  Forholdenes  Natur 
tvang  snart  atter  alt  i  Led. 

Sagen  var  nemlig  den,  at  begge  Parter  trængte  til  hinanden, 
og  Delingen,  hvor  ufuldkommen  den  end  var,  i  mange  Hen- 
seender dog  ret  godt  svarede  til  de  givne  Forhold.  Enkedron- 

Fig.  24.   Dronning  Anna  af  Skotland  og  1603  af  England, 
i  Efier  samtidigt  Stik  af  Pieter  dejode.) 


ningen  kunde  ikke,  uden  at  synke  ned  til  en  blot  almindelig 
Enke,  undvære  den  Ramme,  som  Regeringsraaderne  dannede 
om  hende.  Men  omvendt  gjorde  hun  ogsaa  dem  overordentlig 
Nytte.  I  en  Tid,  hvor  Danmark-Norges  Politik  for  en  Del  gav 
sig  Udslag  i  Giftermaals-Forbindelser,  dannede  hun  ligesom  en 
Borgen  for  Leveringernes  Værdi.  Hvor  vilde  Regeringsraaderne 
alene  have  kunnet  forhandle  f.  Eks.  med  Kong  Jacob  af  Skotland 
om  en  dansk  Prinsesses  Haand?  De  maatte  tage  sig  ud  som 


Hg.  25.    Dronning  Anna  af  Skotland  og  1603  af  England  tillige, 

født  Prinsesse  af  Danmark. 

Kniplingskraven  er  prydet  med  hendes  Moders  („S")  og  Broders  (»C")  kronede 

Navnetræk  i  Brillanter. 

(Maleri  af  Van  Som  iHorg.) 

Kobsvende  i  et  Dodsbo,  der  var  nødt  til  at  sælge  Restbehold- 
ningen til  nedsat  Pris. 

Nej,  det  var  Dronningen,  der  kronede  Værket.  I  ubestemt 
Myndighed  synede  hun  som  den,  der  i  sig  forenede  baade  Kon- 
gens og  Moderens  Magt.  Det  var  hende,  med  hvem  de  skotske 
Sendebud  havde  at  forhandle  om  et  Ægteskab  mellem  hendes 
Datter  Frøken  Anna  (Fig.  24  og  25)  og  deres  Konge  Jacob  den 
Sjette1.  Det  var  hende,  der  tilsidst  gav  sit  Minde  og  sin. Velsig- 
nelse til  Pagten.  Og  da  ved  Regeringsraadernes  kejtede  Foran- 
staltninger endelig  Kong  Jacob  ledtes  til  sit  forfløjne  Skridt,  selv 
at  hente  sin  Brud  i  Norge,  saa  var  det  Dronningen,  der  hæv- 
dede Stillingen.  Hun  var  i  den  lange  Tid,  da  Kong  Jacob  (Fig.26) 
var  Landets  Gæst,  dets  selvskrevne  Værtinde. 

Med  Glæde  saa  Rigsraaderne,  hvorledes  hun  dér  —  hvor  de 
selv,  skøndt  Værter,  kun  maatte  have  staaet  ved  Christian  den 
Fjerdes  Barnekammer-Dør,  bukkende  for  fyrstelige  Ubetydelig- 
heder —  med  sikker  Værdighed  hævdede  sin  og  Landets  For- 
rang fremfor  alle.  Hendes  venlige  Nedladenhed  sænkede  Fod- 
stykket ikke  blot  under  Kong  Jacob,  men,  hvad  der  maaske 
gjordes  mere  behov,  ogsaa  under  den  anden  nye  Svigersøn, 
Hertug  Henrik  Julius  af  Brunsvig,  hvis  Bryllup  med  Frøken 
Elisabeth  (Fig.  27)  af  Danmark  samtidigt  fejredes.  Optrinet  paa 
Hveen,  hvor  selv  Tyge  Brahe  ikke  kunde  hamle  op  med  sin 
tyske  Gæst  i  Brøsighed,  viste  bedst,  hvad  man  maatte  have 
ventet  sig,  om  man  havde  haft  saadan  Herre  alene-. 

Men  det  var  ikke  blot  Rigsraadernes  hjemlige  Forfængelig- 
hed, der  smigredes  ved  saaledes  at  have  en  af  Landets  egne, 
der  hvor  højt  end  de  fremmede  bød,  altid  kunde  svare:  „Og  een 
til".  Enkedronning  Sophia  var  dem  samtidigt  en  værdifuld  Støtte 
i  de  forskelligste  Retninger.  Thi  hun  var  mere  end  en  blot  pynte- 
lig Topfigur.  Med  Følelse  for  Landets  Værdighed,  hurtigt  fat- 
tende og  slagfærdig  stod  hun  Last  og  Brast  med  sine,  hvor  det 
gjaldt  om  at  tilbagevise  fremmed  Overgreb.  Og  paa  samme  Tid 
var  hun  en  fortræffelig  Husmoder.  Under  dette  Skyl  af  Dob- 
beltfester paa  Kronborg,  hvor  baade  Gæster  og  Betjening  mente 
at  burde  virke  for  to,  fulgte  hendes  Falkeblik  Konfektskaale  og 

Kander,  og  ve  hver  „Adelsburs"  eller  Kældersvend,  der  i  sit 
Regnskab  løb  an  paa,  at  ogsaa  hun  skulde  se  dobbelt.  Ingen 
lejet  Betjening  kunde  have  bestridt  disse  Fester  saa  billigt  som 
Enkedronning  Sophia. 


Fig.  2H.   Kong  Jacob  VI  af  Skotland,  fra  1603  Jacob  I  af  I 

(Stik  af  VC'.  Kilian.) 


Hvad  der  endelig  maaske  mere  end  noget  andet  i  hine  Aa- 
ringer  bidrog  til  det  gode  Forhold  mellem  Enkedronning  og 
Rigsraad,  var,  at  et  helt  Stridspunkt,  det  farligste  af  dem  alle, 
med  Flid  og  overordentlig  Dygtighed  holdtes  nede.  Stridspunk- 
tet var  Christian  den  Fjerde  og  hans  Opdragelse.  Og  den,  hvem 


Fig.  27.   Hertuginde  Elisabeth  af  Brunsvig-Wolfenbuttel,  født  Prinsesse  af  Danmark. 

(Maleri  paa  Rosenborg.) 


Henrik  Rammel  13 

Æren  væsentlig  tilkom  for  i  to  Aar  at  have  holdt  Ufred  borte, 
var  Christian  den  Fjerdes  Hofmester,  Kansleren  i  det  tyske 
Kancelli,  Henrik  Rammel. 

Han  havde  ikke  for  intet  som  ung  bevæget  sig  i  de  mest  for- 
skellige Forhold,  besøgt  Jerusalem  og  Ægypten,  været  ansat, 
som  det  paastodes,  to  Aar  i  Sultanens  Kancelli  i  Konstantinopel 
og  siden  som  kejserlig  Assessor  ved  Rigskammerretten  i  Speier1. 
Med  en  mærkelig  Takt  forstod  han  at  krydse  mellem  Moderens 
og  Rigsraadets  ensidige  Forlangender.  Intet  Spor  af,  at  der 
kastedes  Uvilje  ind  i  Barnets  Sind,  eller  at  de  skinsyge  Parter 
fik  Lejlighed  til  at  blusse  op  i  aaben  Misforstaaelse.  Med  de 
senere  Begivenheder  for  Øje  fristes  man  til  at  godkende  den 
Lovtale  over  ham,  hans  Begavelse,  hans  Verdenskundskab  og 
Erfaring,  som  en  engelsk  Udsending  ved  det  danske  Hof  1588 
hjemsendte  om  ham2.  Det  nøje  Venskab  mellem  ham  og  Kans- 
ler Niels  Kaas  var  derhos  den  bedste  Borgen  for,  at  alt  fore- 
løbigt gik,  som  det  burde. 

Den  Fremgang  i  Enkedronning  Sophias  Indflydelse,  som  de 
første  to  Aar  havde  været  Vidne  til,  sank  ikke  med  Svigersøn- 
nernes Bortrejse,  men  sporedes  endnu  langt  ind  i  Sommeren 
1590.  Den  ytrede  sig  ikke  blot  paa  den  gamle  Maade,  da  man 
uden  Kny  maatte  finde  sig  i,  at  hun  paa  det  pragtfulde  Brudetog 
ved  Pinsetid  ned  til  Brunsvig  optraadte  med  al  den  Storladen- 
hed, hun  kunde  ønske  sig,  og  en  af  selve  Rigsraaderne,  Hak 
Ulfstand,  maatte  som  hendes  Hofmester  selv  øse  Penge  ud  til 
højre  og  venstre  l  Men  den  gav  sig  et  nyt  og  ejendommeligt  Ud- 
tryk, da  hun  paa  Herredagen  i  Kolding  i  August  paa  en  Maade 
sad  til  Doms  over  selve  Rigsraaderne. 

Christoffer  Valkendorf,  en  af  de  fire  Regeringsraader,  havde 
groveligt  forløbet  sig  ved  den  forhastede  Udførelse  af  Dødsdom- 
men over  Mogens  Hejnesøn.  Dennes  Enke,  Hans  Lindenov,  og 
hvad  værre  var,  den  lurende  Uvilje  mod  de  adelige  Magthavere 
truede  med  at  rejse  en  Storm,  som  kun  Enkedronningen  havde 
almindelig  Anseelse  nok  til  at  kunne  dæmpe.  Man  tyede  da  til 
hende,  og  ved  hendes  Voldgift  fældedes,  under  Form  af  Forlig, 
en  Dom,   der  var  retfærdig  og  stræng  nok  til  at  berolige  den 

offentlige  Uro.  Ikke  blot  Hk  den  afdøde  Æresoprejsning,  og 
Voldsmanden  idømtes  en  betydelig  Bøde  til  Enken,  men  Chri- 
stoffer Valkendorf  fjernedes  fra  sit  Sæde  i  Regeringen.  Under 
Enkedronning  Sophias  Forsæde  var  Retten  skeet  Fyldest,  saa 
at  Regeringsraadets  nyhamrede  Ring  brast  derved. 


9 

Saaledes  stod  altsaa  Sagerne  syd  og  nord  for  Kongeaaen,  da 
Rigsraadet  i  Aaret  1590  skulde  til  at  høste  Frugten  af  to  Aars 
Bestræbelser  og  endelig  efter  Christian  den  Fjerdes  Hylding  i 
den  kongelige  Del  af  Hertugdømmerne  overtage  Styret  ogsaa 
her.  At  Henrik  Ranzau  nu  var  trængt  ud  af  sine  Stillinger,  kunde 
der  næppe  være  Tvivl  om.  Det  eneste,  man  endnu  havde  at 
frygte  af  ham,  var,  hvis  det  kunde  lykkes  ham  at  vinde  Chri- 
stian den  Fjerde  og  overbevise  denne  om,  at  han  jo  nu  var  hyl- 
det i  Hertugdømmerne,  altsaa  selv  Herre,  og  at  det  derfor  ene 
stod  til  ham,  ikke  til  andre,  at  føre  Styret  dernede.  Hvad  Stat- 
holderen ad  denne  Vej  muligt  kunde  lokke  Prinsen  til  at  be- 
vilge, var  uberegneligt.  Det  gjaldt  derfor  om  at  holde  ham 
borte. 

At  man  i  Tide  var  opmærksom  herpaa,  fremgaar  af,  at  alle- 
rede den  21.  Maj  1590,  Dagen  efter  Hyldingen  i  Flensborg,  skrev 
Niels  Kaas  hjem  til  Jørgen  Rosenkrans:  „Jeg  er  ikke  tilsinds 
ene  der  [i  Kolding]  at  omgaas  med  Statholderen,  og  vil  det  ikke 
være  gavnligt,  at  han  skal  længe  omgaas  Prinsen  alene"  l. 

Var  saaledes  Himlen  næsten  klar  mod  Syd,  saa  var  der  jo 
begyndt  at  vise  sig  lidt  Skyer  mod  Nord.  Enkedronningens  Ind- 
flydelse tiltog  for  stærkt.  Vel  havde  man  ved  Aftalerne  1588 
anvist  hende  kun  en  lille  mager  Halvdel  af  Magten,  men  hvad 
hjalp  dette,  naar  hun  forstod  at  sætte  sig  fast  og  fra  sin  Kvinde- 
saddel dog  fik  Styr  over  hele  Hesten.  Hun  trængte  til  at 
stækkes. 

Men  hvad  Hertugdømmerne  angik,  forelaa  saa  egentlig  ikke 
samme  Mulighed  for  hende  som  for  Henrik  Ranzau?   Kunde 

hun  ikke  nu,  da  Christian  den  Fjerde  var  hyldet,  lære  Sønnen, 
at  han  nu  havde  Magten  dernede,  for  saa  selv  at  gribe  den! 
Ganske  vist  havde  hun  hidtil  ærligt  udført  sit  vanskelige  Hverv 
som  Overformynderske  og  ikke  traadt  Rigsraadet  for  nær,  men 
man  kunde  dog  aldrig  vide.  Thi  Fristelsen  laa  nær.  Prinsens 
Hofmester,  den  tyske  Kansler  Henrik  Rammel,  stod  i  Taknem- 
lighedsgæld til  hende.  Han  var  nok  en  hæderlig  Mand.  Men 
hun  var  fra  Meklenburg,  han  var  fra  Pommern,  og  ingen  af  dem 
kunde  derfor  se  rent  dansk  paa  Forholdene.  Hvad  om  nu  de 
to  i  Forening,  med  Prinsens  Hylding  som  Paaskud,  drog  Furen 
dybere  mellem  Kongeriget  og  Hertugdømmerne?  Eller,  om  de 
saa  optraadte  nok  saa  tilbageholdent,  blot  de  som  Prinsens 
nærmeste  lærte  ham  at  se  tysk  paa  danske  Forhold? 

Nej,  det  gik  paa  ingen  Maade  længeran.  Christian  den  Fjerde 
burde  have  en  dansk  Hofmester.  Henrik  Rammel  maatte  have 
sin  Afsked,  hvor  dygtig  han  saa  end  var.  Det  var  just  nu  det 
rette  Øjeblik  til  at  opfylde  dette  Ønske,  som  den  menige  Adel 
alt  havde  fremsat  straks  efter  Frederik  den  Andens  Død1.  Naar 
man  nu  efterkom  det,  var  det  ikke  af  Frygt  for  Trusler,  men  af 
højere  politiske  Grunde.  Og  den  nye  Hofmester  burde  være  en 
anseet,  dansk  Mand,  en  af  Rigsraaderne,  ja  helst  have  Sæde  i 
Regeringsraadet,  hvor  der  jo  just  var  en  Plads  ledig,  thi  man 
burde  have  saa  fast  dansk  Hold  paa  Prinsen  som  muligt. 

Ved  slige  i  og  for  sig  simple  Forholdsregler  kunde  Rigsraadet 
opnaa  Virkninger  af  afgørende  Betydning.  Dets  egen  Magt  og 
Indflydelse  baade  paa  Christian  den  Fjerde  personlig  og  herved 
paa  de  nys  tilbagevundne  Hertugdømmer  kunde  stærkt  befæstes. 
Et  Folkeønske  vilde  kunne  opfyldes.  Enkedronningens  voksende 
Indflydelse  vilde  blive  undergravet,  farlige  Muligheder  afskaarne. 
Istedenforden  fortrængte  Regeringsraad,  Christoffer  Valkendorf, 
skulde  hun  møde  et  nyt  Ansigt,  der  maaske  næppe  vilde  tiltale 
hende,  Prinsens  nye  danske  Hofmester.  Og  endelig  den  tyske 
Løndør  til  Indflydelse  hos  Kongen  skulde  forhaabentlig  for  be- 
standig blive  tilmuret. 

Disse  og  lignende  Tanker  sysselsatte  Sindene  paa  Herredagen 
i  Kolding  i  Slutningen  af  Juli  og  August  1590,  hvor  paa  Forhaand 

alt  saa  meget  andet  havde  tiltrukket  sig  Opmærksomhed  lige  fra 
Christian  den  Fjerdes  første  Sæde  i  Retten  til  den  uhyggelige 
Vished  for,  at  det  var  Djævle,  der  havde  klamret  sig  om  Kølen 
paa  de  danske  Orlogsskibe  ud  for  Norge  og  hindret  det  oprinde- 
lige Brudetog  til  Skotland.  Udfaldet  af  Samtaler  mellem  Rigs- 
raaderne  enkeltvis  blev,  at  Henrik  Rammel  Hk  sin  Afsked  som 
Prinsens  Hofmester,  Rigsraad  Hak  Ulfstand  valgtes  ind  i  Re- 
geringen i  Christoffer  Valkendorfs  Sted,  og  beskikkedes  derhos 
af  det  samlede  Rigsraad  til  Hofmester  for  Christian  den  Fjerde. 

Underligt  nok  tier  de  officielle  Regeringsbøger  om  dette  vig- 
tige Personskifte.  Skøndt  Afskedigelser  og  Udnævnelser  af  lig- 
nende Art  ellers  findes  omtalte  i  „Registre"  eller  i  „Tegneiser", 
forbigaar  disse  det  dennegang  i  Tavshed.  Kun  ad  en  Omvej  giver 
de  Oplysninger,  for  saa  vidt  man  af  dem  kan  se,  naar  paagæl- 
dende første  Gang  efter,  men  i  anden  Anledning,  nævnes  med 
eller  uden  Titelen  „Hofmester".  I  Mangel  afsikre  Opgivelser 
lyder  det  ret  sandsynligt,  at  Henrik  Rammel  ikke  ventede  til 
han  fik,  men  selv  begærede  sin  Afsked1.  Han  var  meget  for 
klog  til  at  lade  det  komme  til  et  Brud  med  Rigsraadet.  Saavidt 
man  kan  se,  skiltes  han  da  ogsaa  i  al  Venlighed  fra  dem. 

Den  15.  August  udstedtes  et  Brev  om,  at  Aahusgaard  og  Len 
i  Skaane,  som  Henrik  Rammel  alt  i  Marts  samme  Aar  havde 
faaet  i  Forlening2,  nu  „af  Vor  synderlig  Gunst  og  Naade  saa  og 
for  Troskab  og  villig  Tjeneste,  som  Henrik  Rammel  til  Bække- 
skov,  Vor  Mand  og  Raad,  Os  og  Riget  hertil  gjort  og  bevist  haver 
og  herefter  troligen  gøre  og  bevise  maa  og  skal",  var  ham  for- 
lenet frit  og  kvit  uden  Afgift.  Det  lød  overmaade  net,  om  end 
noget  anderledes,  end  det  tager  sig  ud  for  vore  Øren.  Det  var 
nemlig  den  sædvanlige  Forlenings-Formular.  Datiden  lagde  langt 
snarere  Mærke  til,  at  her  kun  stod  ved  hans  Navn  „Vor  Mand 
og  Raad",  ikke  som  der  havde  staaet  i  Lensbrevet  af  Marts: 
„Vor  Mand,  Raad  og  Hofmester".  Kendere  vidste  ogsaa,  at  Aa- 
hus  var  et  overmaade  lille  Len,  og  de  tænkte  vel  deres  ved,  at 
han  ikke  engang  fik  Lov  til  at  nyde  det  „frit  og  kvit"  men  skulde 
afgive  600  Daler  i  Vederlag,  som  det  videre  hed  i  Brevet:  „Skal 
han   derimod  afstaa  hvad  Besolding,  Vi  hannem  aarligen  lade 

give,  for  han  skal  være  tilstede  og  vare  paa  Tjenesten  udi  Vort 
tyske  Kancelli"  K 

Dog,  hvorom  alting  var,  Skinnet  var  reddet,  aabenlyst  Brud 
undgaaet.  Dette  var  nok  for  en  Mand  med  Henrik  Rammels 
Dygtighed.  Kort  efter  saaes  han  da  ogsaa  fremdeles  som  forhen 
anvendt  i  vigtige  Statssager.  Og  ved  Christian  den  Fjerdes  Kro- 
ning blev  han,  Udlændingen,  selv  optagen  i  det  danske  Rigs- 
raad. 

Hak  Ulfstand  valgtes  til  Hofmester  af  det  samlede  Rigsraad. 
End  ikke  denne  karrige  Oplysning  har  „Registre"  eller  „Teg- 
neiser" undt  os.  Den  skyldes  en  tilfældig  Omtale  i  et  langt  senere 
Brev  fra  Hertug  Ulrik  af  Meklenburg  til  Enkedronning  Sophia-. 
Der  har  næppe  været  lang  Afstand  mellem  hans  to  betydnings- 
fulde Udnævnelser.  Den  13.  August  1590  vides  han  første  Gang 
at  have  underskrevet  som  Regeringsraad3.  Den  18.  samme 
Maaned  nævnes  han  første  Gang  i  „Tegneiserne"  med  sin  nye 
Titel:  „Hak  Ulfstand  til  Hikkebjerg,  Hofmester"4. 

Den  Anledning,  hvori  han  her  nævnes,  har  sin  Interesse.  Den 
samme  Hak  Ulfstand,  som  kort  forinden  paa  Rejsen  til  Brunsvig 
havde  haft  Grund  til  at  ærgre  sig  over  Enkedronningens  Ødsel- 
hed med  Statens  Midler,  overtog  nu  et  Hverv  af  meget  pinlig 
Art.  Det  befaledes  ham  og  Admiral  Peder  Munk  —  af  dem  selv 
og  af  de  to  andre  Regeringsraader  —  at  drage  til  Nykøbing  Slot 
og  eftersee  Bygningsarbejderne  dér.  Aabenlyst  udtaltes  blot,  at 
de  skulde  „grangivelig  granske  og  forfare,  hvad  Bygning  der 
allerede  er  begyndt  saa  og,  hvad  Arker  eller  al  anden  Bygning 
der  endnu  skal  foretages  at  bygges".  Men  Meningen  var  der 
ingen  Tvivl  om.  De  skulde  sætte  en  Stopper  for  Udførelsen  af 
Enkedronningens  videre  Ønsker  og  ved  Hjælp  af  en  fast  „For- 
tingning"  med  Haandværkerne  hindre  disse  i  egenmægtigt  at 
gaa  videre  paa  hendes  Bud.  —  Hvis  nogen  kunde  være  i  Tvivl 
om,  hvad  Personskiftet  betød  ligeoverfor  Enkedronningen,  saa 
maatte  nu  Sløret  begynde  at  lettes. 

Det  var  et  stort  Spørgsmaal,  om  ikke  Rigsraadet  ved  saaledes 
paa  egen  Haand  at  afsætte  en  Hofmester  og  indsætte  en  anden 
havde  brudt  Aftalerne  af  1588.   I  hvert  Fald  var  dette  igen  et 


B  Regeringen  i  Hertugdømmerne  tilbydes  Enkedronningen 

Eksempel  paa  de  mange  Sager,  der  ikke  kunde  henføres  alene 
til  den  ene  Parts  Omraade,  men  berørte  begge.  At  Enkedron- 
ningen maatte  stødes  ved  denne  Rigsraadets  Optræden,  var  lige 
saa  klart,  som  at  hun  nu,  berøvet  sin  nærmeste  og  mest  taktfaste 
Stotte,  Henrik  Rammel,  rimeligvis  snart  vilde  vove  sig  yder- 
ligere end  heldigt,  og  at  Christian  den  Fjerdes  Person  og  Under- 
visning fremtidigt  vilde  blive  dragne  ind  med  blandt  Stridsspørgs- 
maalene. 

Under  disse  ejendommelige  Forhold  synes  en  Fristerat  have 
nærmet  sig  Enkedronningen.  Man  havde  vistnok  passet  at  holde 
Christian  den  Fjerde  borte  fra  Henrik  Ranzau,  men  ikke  tænkt 
paa,  at  Enkedronningen  kunde  blive  lige  saa  farligt  et  Bytte. 
Henrik  Ranzau  og  de  holstenske  Raader  opfordrede  hende  til 
selv  at  overtage  Regeringen  i  Hertugdømmerne1. 

Dette  Træk  var  fra  holstensk  Side  meget  snildt  beregnet,  og 
vilde,  hvis  det  lykkedes,  komme  lige  saa  uventet  som  afgørende. 
Det  danske  Rigsraad  var  aabenbart  fast  opsat  paa  nu  at  gribe 
Magtens  Tøjler  i  Hertugdømmerne.  Særligt  eet  Punkt  havde 
længe  drillet  dem,  den  sønderjydske  Lensmand  paa  Haderslev- 
hus (Fig.  28),  Hans  Blomes  Optræden.  Denne  var  Medlem  af 
det  holstenske  Raad,  og  havde  i  sin  Tid  været  vel  seet  af  Frede- 
rik den  Anden,  sammen  med  hvem  han  var  bleven  opdragen,  og 
af  hvem  han,  da  Haderslev  i  1581  tilfaldt  Kongen  i  Arv  efter 
Hans  den  Ældre,  havde  faaet  dette  betydelige  Len.  Han  var  næst 
efter  Henrik  Ranzau  vel  den  rigeste  Mand  i  Hertugdømmerne, 
ikke  dog  som  denne  rolig  og  beregnende,  men  let  opblussende 
og  voldsom,  med  et  „halvgalt,  Fandens  Hoved",  som  Frederik 
den  Anden,  i  hans  eget  Paahør,  havde  beskrevet  ham  for  den 
lille  Christian  den  Fjerde'2.  Lige  siden  Frederik  den  Andens  Død 
havde  Hans  Blome  moret  sig  med  at  lade  Rigsraadet  og  Lens- 
mændene paa  Koldinghus  og  Riberhus  mærke,  hvor  Grænsen 

for  deres  Magt  gik  og  hans  Herredømme  begyndte.   Nu  skulde 
dette  imidlertid  have  en  Ende. 

Den  16.  August  beskikkede  Rigsraadet  fire  af  sin  Midte  til 
sammen  med  fire  holstenske  Raader  at  afgøre  Stridighederne 
mellem  Lensmanden  paa  Riberhus  (Fig.  29)  og  Hans  Blome. 
Vilde  denne  endda  ikke  give  efter,  skulde  han  snart  faa  at  se, 
hvem  der  fra  nu  af  besatte  de  sønderjydske  Len.    Om  Turen 

Fig.  28.    Hansborg  i  Sønderjylland  ved  Haderslev,  opført  1557  —  62  af  Frederik  II 's 

Farbroder,  Hertug  Hans  den  Ældre.  Tilvenstre  i  Haven:  „Sparepenge". 

(Braunius  :  Theatrum  urbium   IV. 

siden  skulde  komme  til  Henrik  Ranzau,  og  Rigsraadet  se  sig 
nødt  til  ogsaa  at  beskikke  en  ny  Statholder  i  den  kongelige  Del 
af  Hertugdømmerne,  vilde  Tiden  vise. 

Hele  denne  truende  Fare  kunde  undgaas,  hvis  man  kunde 
faa  Enkedronningen  bevæget  til  ikke  blot  at  være  „Overfor- 
mynderske", men  virkelig  „Formynderske"  og  altsaa  overtage 
den  egentlige  Regering  i  Hertugdømmerne.  Mod  hendes  Magt 
vilde  Rigsraadets  Forsøg  prelle  af.  Ganske  vist  var  Skridtet  jo 
voveligt,  forsaavidt  man  nu  selv  hjalp  til  at  indsætte  den  over- 

ordnede  Myndighed,  hvis  Oprettelse  man  Aar  1588  saa  ivrigt 
havde  bekæmpet.  Men  man  befandt  sig  nu  i  Nødstand.  Og  den- 
gang havde  der  været  Tale  om  en  Hertug  Ulrik,  en  Fyrste  af 
Sachsen  eller  Hessen,  eller  Hans  den  Yngre,  lutter  myndige 
Ubehageligheder.  Enkedronning  Sophia  var  kun  en  Kvinde.  De 
forløbne  Aaringer  havde  vist,  at  hun  var  nogenlunde  medgørlig. 
Overtog  hun  Magten,  vilde  man  ikke  ufornødent  besvære  hende 

Fig.  29.   Riberhus  i  Slutningen  af  det  16.  Aarhundrede. 

(Tegning  af.l.Th.  Hansen   efter   en   .Model   i    Ribe  Stiftsmuseum,  udført  af  Sektionschef 
Mathiasen   i    Kristiania.) 

med  dens  Udøvelse.  Forholdene  skulde  forhaabentlig  blive  om- 
trent som  de  var. 

Enkedronning  Sophia  modstod  Fristelsen  og  afslog  Opfor- 
dringen. Men  der  var  aabenbart  blevet  anslaaet  modtagelige 
Strenge  i  hendes  Sjæl.  Det  var  ingen  ny  Tanke  for  hende,  at 
der  burde  indsættes  en  virkelig  Formynder.  Hun  kendte  den 
fra  Brevvekslingen  med  sin  Fader,  der  jo  selv  havde  tilbudt 
sig,  hvis  Kurfyrsten  af  Sachsen  kunde  bevæges  til  at  være  med. 
Anden  Gang  kom  den  hende  nu  i  Møde,  men  fra  modsat  Hold, 
fra  selve  dem,  der  skulde  regeres.   Der  maatte  da  sikkert  være 

Trang  dertil.  Og  atter  lød  det  under  de  samme  dragende  Former : 
for  hendes  Søns  Skyld,  for  Landets  Skyld,  der  led  ved  den  nu- 
værende Tilstand.  Mon  hun  dog  ikke  maaske  skulde  være  den 
nærmeste  til  her  at  yde  Hjælp?  Mon  hun  dog  ikke  handlede 
Uret  ved  at  svare  Nej? 

Hun  gjorde  et  første  lille  Skridt.  Retsplejen  var  i  den  senere 
Tid  kommen  stærkt  i  Forfald,  og  dette  var  en  af  de  værste 
Ulemper,  hvorunder  Hertugdømmernes  Befolkning  led.  Der 
skulde  just  holdes  en  „Retsdag"  i  Haderslev  den  8.  September. 
Hun  indlod  sig  da  paa,  —  mod  Sædvane,  men  rimeligvis  efter 
Opfordring  af  Stedets  Lensmand,  Hans  Blome,  og  vel  i  den 
Tanke  herved  at  give  Retshandlingen  mere  Vægt  —  selv  at  ud- 
færdige Stævninger  til  denne  Retsdag1. 

Hvor  nær  hun  var  ved  helt  at  give  efter  i  Formynder-Sagen, 
kunde  muligt  fremgaa  af  et  andet  Træk.  Mod  Sædvane  raad- 
førte  hun  sig  ikke  denne  Gang  med  nogen.  At  hun  ikke  talte 
til  Rigsraadet,  var  let  forstaaeligt,  de  to  Parter  stod  jo  i  Øjeblik- 
ket hinanden  fjernt.  Da  hun  senere  bebrejdede  Rigsraaderne,  at 
de  ikke,  skjøndt  de  fandt  hendes  Skridt  urigtigt,  i  Tide  havde 
fraraadet  hende  det,  kunde  disse  vistnok  med  fuld  Føje  svare, 
at  de  ikke  anede  det  mindste  derom,  førend  det  var  skeet2. 

Naturligere  havde  det  faldet,  om  hun  havde  talt  med  enten 
Niels  Kaas  eller  Henrik  Rammel.  Begge  vilde  have  raadet  hende 
efter  bedste  Overbevisning.  Maaske  havde  ogsaa  Henrik  Ranzau 
netop  derfor  betinget  sig,  at  hun  ikke  maatte  meddele  dem  noget 
om  Sagen.  Men  ganske  uforstaaeligt  kunde  det  synes,  at  hun, 
der  ellers  spurgte  sin  Fader  til  Raads  i  næsten  alle  politiske 
Sager,  og  hvis  Brevveksling  med  ham  just  derfor  danner  en  af 
de  ypperste  Kilder  til  Forstaaelse  af  Datidens  Forhold,  i  denne 
Sag  forholdt  sig  tavs.  Den  sandsynligste  Forklaring  er,  at  hun 
gennem  mundtlige  Samtaler  fuldt  ud  kendte  Faderens  Mening. 
Efter  alt,  hvad  der  foreligger,  maa  han  bestemt  have  ønsket, 
at  hun  skulde  overtage  Regeringen.  Og  dette  hans  Ønske 
havde  for  hende  en  overordentligt  Vægt. 

Enkedronning  Sophias  indre  Kamp  endte,  som  det  var  til  at 
forudsee.  Hun  begav  sig  personligt  ned  til  Retsdagen,  til  Haders- 

levhus,  til  Hans  Blome,  i  Lovens  Gab.  Hun  befalede  Henrik 
Ranzau  ligeledes  at  give  Møde  her  den  7.  September,  skøndt 
han  paa  samme  Tid  skulde  have  haft  en  Sammenkomst  med 
Hertug  Philip  og  Landraaderne '.  Og  her  paa  Haderslevhus  lod 
hun  sig  i  September  1590  af  Henrik  Ranzau  og  de  samlede  hol- 
stenske Raader  endelig  overtale  til  som  virkelig  Formyn- 
derske at  overtage  Regeringen  i  den  kongelige  Del  af 
Hertugdømmerne-. 

Dette  var  et  skæbnesvangert  Skridt  for  alle  Parter,  ikke 
mindst  for  hende  selv.  Fra  nu  afstod  hun  paa  det  mest  udsatte 
Punkt,  mod  hvilket  alles,  først  og  sidst  Rigsraadets,  Vaaben  var 
rettede.  Thi  Rigsraadet  tilgav  hende  aldrig,  at  hun  saaledes  i  det 
afgørende  Øjeblik  havde  krydset  dets  Planer  og  berøvet  det 
Magten  i  Hertugdømmerne.  Men  hun  udfoldede  en  saadan  Kraft 
og  Dygtighed,  at  hun  —  hvorledes  end  Dommen  maa  lyde  over 
de  Maal,  hun  i  det  enkelte  tilstræbte  —  uvilkaarligt  afnøder  Be- 
undring. 

Denne  Kraft  ytrede  sig  først  overfor  dem,  der  mindst  havde 
ventet  det,  Henrik  Ranzau  og  de  holstenske  Raader.  Naar  Hen- 
rik Ranzau  havde  ment  at  turde  spille  Enkedronningen  ud  mod 
det  danske  Rigsraad,  saa  var  det  naturligvis  i  Tillid  til,  at  hans 
Dom  om  hende  var  den  rette.  Den  stilfærdige  Hustru,  som  han 
havde  seet  ved  Frederik  den  Andens  Side,  den  lidt  begrænsede 
Natur,  som  han  havde  lært  at  kende  i  sin  vidtløftige  Brevveks- 
ling med  hende  i  de  to  forløbne  Aar,  et  voksent  Barn,  uvant 
med  det  politiske  Styre  og  derfor  stundom  kejtethaard  i  sin  Be- 
falingsmaade,  men  blød,  naar  det  kom  til  Stykket,  kun  kvinde- 
striks i  Pengesager.  Hun  kunde  umuligt  indgyde  ham  Frygt. 

Han  maatte  slutte  —  hvad  de  fleste  vilde  gøre  den  Dag  i  Dag 
efter  Gennemlæsning  af  hendes  Breve  til  ham  —  at  hun  som  re- 
gerende Formynderske  næppe  vilde  volde  ham  større  Vanske- 
ligheder. Tilfreds,  naar  hun  paa  Kieler-Omslag  blot  fik  ublu 
Rente  af  Lensindtægterne,  iøvrigt  kun  i  Ny  og  Næ  en  Elblaks, 
et  Fad  „Rheinfall"  eller  et  fikst  Kravemønster,  og  i  passende 
Mellemrum  det  nyeste  nyt  om  hendes  Svigersøn  den  skotske 

Konges  Udsigter  til  maaske  at  blive  Konge  ogsaa  i  England  — 
vilde  hun  forresten  lade  Statholderen  staa  ene  for  Styret. 

Han  anede  ikke,  at  disse  Aar,  hvor  hun  stod  ene,  havde  mod- 
net hende.  Med  Verdensmandens  erfarne  Blik  overskuede  han 
Grænserne  for  hendes  Anlæg,  men  drømte  ikke  om,  at  paa 
denne  snævre  Grund  kunde  den  indre  Varme  skyde  Kratere 
op.  Naar  han  mente  hendes  Følelsesliv  affærdiget  og  sig  selv 
noksom  hæderligt  stemplet  med  en  Pyramide  og  en  Obelisk  for 
hendes  afdøde  Husbond,  en  Skuepenge  for  Sønnen  og  tredob- 
belt „Frøkenskat"  til  Døtrenes  Udstyr1,  saa  havde  han  intet 
Begreb  om,  hvorledes  Selvfølelsen  som  Frederik  den  Andens 
efterladte  Dronning  og  først  og  fremmest  Moderfølelsen  for  de 
Børn,  som  hun  nu  ene  skulde  værge,  kunde  fylde  hende  med 
Løvemod.  Det  Overmaal  af  Kraft,  hvormed  hun  da  kunde  gaa 
frem,  naar  det  gjaldt  hendes  Børn  og  Fyrsteværdighed  —  og 
disse  to  var  væsentligt  eet,  thi  hun  skulde  efterlade  den  uantastet 
til  dem  —  det  var  ikke  den  uøvedes  kejtede  Haardhed  i  at  be- 
fale, men  raphaandet  Natur,  der  ikke  skyede  nogen  Fare  eller 
ænsede  nogen  Modstand  og  agtede  Rigsraader  og  Statholdere 
ikke  mere  end  en  Skovisk. 


11 
Den  Fremgangsmaade,  som  Henrik  Ranzau  havde  anvendt  i 
Haderslev  ligeoverfor  Enkedronningen,  svarede  ganske  til  hans 
Optræden  overfor  Rigsraadet  1588.  Dens  Hovedejendommelig- 
hed var:  saalidt  skriftligt  som  muligt,  og  en  Bagdør  paa  Klem! 
I  Aaret  1588  havde  han  dog  været  nødt  til  at  give  skriftligt  fra 
sig  til  Rigsraadet,  at  han  og  de  holstenske  Raader  erkendte 
Enkedronningen  for  „Overformynderske",  hvorimod  en  saadan 
Udtalelse,  stilet  til  hende  selv,  saa  vidt  vides,  aldrig  var  bleven 
udstedt.  I  Haderslev,  hvor  man  havde  med  hende  alene  at  gøre, 
nøjedes  man  med  blot  mundtligt  at  anmode  hende  om  at  over- 
tage Formynderskabet  og  Regeringen. 

Enkedronningen  syntes  ikke  at  mærke  det  retsligt  uholdbare 
i  denne  Form.  Og  Bagdøren  aabnedes  paa  vid  Gab,  da  Henrik 
Ranzau  (Fig.  30)  paa  hendes  Forespørgsel  erklærede,  at  der  i 
de  rent  ydre  Regeringsformer  ikke  behøvede  at  foregaa  nogen 
Forandring:  Han  kunde  saa  godt,  ligesom  hidtil,  forsegle  Sagerne 
med  Frederik  den  Andens  Segl  og  behøvede  ingen  ny  Bestalling 

som  Statholder, 
han  var  vel  tilfreds 
med  den  gamle. 
Meningen  var  alt- 
saa,  at  Statholde- 
ren og  Raaderne, 
naarsomhelst  de 
lystede,  skulde 
kunne  smøge  hele 
Regeringsforan- 
dringen  af  sig,  og 
intet  ydre  Tegn 
være  tilbage  som 
Vidne  om,  at  de 
engang  havde  er- 
kendt Enkedron- 
ning Sophia  som 
Formynderske. 

Det  var  baade 
til  at  le  og  græde 
over  at  se  Enke- 
dronningen, da 
Fuglene  atter  var  fløjne,  den  17.  September  alene  paa  Haders- 
levhus udstede  sit  første  Regeringsstykke.  Hun  havde  aaben- 
bart  en  Fornemmelse  af,  at  der  var  noget  galt  ved  den  Bagdør, 
men  drev  det  kun  til  at  byde  Henrik  Ranzau  forvare  Nøglen. 
Brevet  var  stilet  til  Statholderen  og  lød  saaledes:  „Da  I  hidtil 
har  brugt  til  Besegling  af  Sagerne  Vor  nu  i  Gud  saligt  hvilende, 
hjertelskede  Herre  og  Gemals  Segl,  saa  befale  Vi  Eder  naadigst, 
at  I  ogsaa  fremdeles  bruger  det.  Og  da  I  underdanigst  have  er- 


Fig.  30.   Henrik  Ranzau. 
Maleri  paa   Brahetrolleborg.' 

klæret  Eder  tilfreds  med  Eders  gamle  Bestalling,  saa  lade  Vi  det 
ogsaa  naadigst  bero  derved  og  er  Eder  med  kongelig  Naade  vel 
bevaagen.  Sophia" l. 

Henrik  Ranzau  og  Raaderne  rejste  fra  Haderslev  ned  til  Møde 
i  Flensborg  med  Hertug  Philip  og  hans  Raader.  I  Kraft  af  den 
nye  i  Haderslev  trufne  Ordning  overtog  de  her  paa  Enkedron- 
ningens Vegne  og  i  hendes  Navn  Fællesregeringen,  der  ifølge 
Skik  skiftevis  gik  paa  Tur  mellem  Kongen  og  Hertugen.  Stat- 
holderen var  altsaa  nu  foreløbig  Eneherre  ikke  blot  i  den  konge- 
lige, men  ogsaa  i  den  hertugelige  Del  af  Landet.  Men  hertil 
indskrænkede  sig  ogsaa  deres  Lydighed.  Hvor  lidet  de  i  Virke- 
ligheden agtede  den  nye  Ordning,  viste  sig  bedst,  da  de  paa 
samme  Møde  udstedte  Befalinger  paa  vante  Vis  i  den  unge 
umyndige  Konges  Navn2.  Med  en  Fuldmagt  foren  ny  Proku- 
rator ved  den  kejserlige  Kammerret  gjordes  dog  en  Undtagelse. 
Hellerikke  denne  Fuldmagt  udstedtes  i  Enkedronningens  Navn 
men  —  blot  i  Statholderens  og  Raadernes  Navn,  hvorpaa  den 
sendtes  til  Forsegling  baade  hos  Enkedronningen  og  Christian 
den  Fjerde.  Da  det  hastede,  udbad  man  sig  Fuldmagten  snarest 
atter  tilbagesendt. 

Den  22.  Septbr.  afsendte  Statholderen  denne  Fuldmagt3  til 
Enkedronningen  tilligemed  en  vidtløftig  Indberetning4  om,  hvad 
der  var  foregaaet  paa  Mødet.  Men  allerede  Dagen  efter  synes 
han  at  være  bleven  betænkelig  og  begyndt  at  nære  Tvivl,  om 
ogsaa  Enkedronningen  vilde  lade  sig  dette  byde.  Sagen  med 
Fuldmagten  frembød  nemlig  endnu  en  Vanskelighed.  Skulde 
Enkedronningen  muligt  kunne  huske,  at  man  den  sidste  Dag 
paa  Haderslevhus  havde  haft  just  dette  Spørgsmaal  om  Proku- 
rator-Fuldmagt for  og  dér  udstedt  en  saadan  i  hendes  Navn, 
forseglet  blot  med  hendes  Segl  og  underskreven  af  Statholder  og 
Raader?- 

For  en  Forsigtigheds  Skyld  afsendte  da  Henrik  Ranzau  den 
23.  Septbr.  et  nyt  Brev,;,  beregnet  paa  at  fortone  Indtrykkene. 
Han  vogtede  sig  vel  for  at  minde  om  Fuldmagten  fra  Haderslev, 
den  var  forhaabentligt  længst  glemt.  Han  eftergik  og  afglattede 
blot  Fugerne  i  det  sidste  Brev.   Med  tillidvækkende  Aabenhed 

gik  han  lige  til  Sagen.  Her  var  begaaet  en  Fejl,  forsaavidt  Fuld- 
magten var  bleven  sendt  til  Forsegling  ogsaa  hos  Christian  den 
Fjerde.  Men  Grunden  var,  at  Advokaten  nede  i  Speier  havde 
sendt  dem  Formularen,  der  var  affattet  i  „Kammerrets  Stil". 
Naar  Christian  den  Fjerdes  Navn  nævnedes  i  denne,  maatte 
ogsaa  hans  Segl  rindes  under,  ellers  vilde  de  Jurister  dernede 
kunne  gøre  Indvendinger  og  til  Skade  forsinke  Sagen.  Det  hele 
var  altsaa  noget  ganske  undtagelsesvis.  Thi  ellers  var  da  Henrik 
Ranzau  ikke  saa  uvidende,  at  han  jo  nok  vidste  Besked  med, 
at  en  Sag  som  denne  henhørte  under  „Hendes  Majestæt  som 
den  højeste  Fru  Formynderinde". 

Som  det  vil  sees,  var  ogsaa  disse  sidste  Ord  stillet  paa  Skruer, 
og  ingen  skulde  ved  Hjælp  af  dette  Brev  faa  et  sikkert  Bevis 
for,  hvad  der  var  foregaaet  paa  Haderslevhus,  da  den  tidligere 
„Overformynderske"  som  „Formynderske"  havde  overtaget 
selve  Regeringen. 

Enkedronningen  modtog  Henrik  Ranzaus  Brev  i  Kolding  den 
29.  September  1590.  Det  var  imidlertid  ikke  det  føjelige  Barn, 
som  Statholderen  havde  tænkt  sig,  der  nu  gav  sig  til  Kende. 
Hun  syntes  omskabt  til  en  anden  og  handlede  med  forunderlig 
Raadsnarhed  og  Kraft.  Begunstiget  af  Vejret  synes  hun  øjeblik- 
keligt at  være  ilet  til  København  —  mon  for  at  hente  Raad?  og 
hos  hvem?  vi  veed  det  ikke  —  og  herfra  skrev  hun  allerede 
1.  Oktober  sit  Svar1.  Hun  mindede  ham  heri  om,  hvorledes  han 
oftere  havde  ansøgt  og  bedt  hende  om  at  overtage  Formynder- 
skabet, og  hvorledes  hun  endelig  havde  givet  efter  og  af  moder- 
lig Pligtfølelse  indvilget  heri.  Men  heraf  fulgte  med  Nødvendig- 
hed, at  ikke  blot  denne  Fuldmagt,  men  alle  andre  Breve  og 
Befalinger  herefter  skulde  udstedes  i  hendes  Navn  og  under 
hendes  Segl  som  Formynderske  for  den  regerende  Hertug,  den 
udvalgte  Kong  Christian  den  Fjerde. 

I  denne  Anledning  sendte  hun  Henrik  Ranzau  Fuldmagten 
rettet  tilbage.  „Thi  hvad  skulde  vel  Formynderskabet  ellers  have 
for  en  Mening  og  Virkning,  naar  det  ikke  blev  gjort  gældende 
ved  Sager  som  denne  og  Vort  Navn  her  anført"  ?  Naar  Henrik 
Ranzau  tænkte  sig  om,  vilde  han  sikkert  ogsaa  indsee,  at  den 

af  ham  oversendte  Fuldmagt,  udstedt  i  hans  og  Raadernes  Navn, 
langt  fra  var  skikket  til  at  befordre  Sagernes  Fremme  ved  Kam- 
merretten i  Speier.  Thi  Modpartens  Prokurator  vilde  naturligt 
kræve  en  ny  Fuldmagt  fremlagt  for,  at  overhovedet  Henrik 
Ranzau  og  Raaderne  ogsaa  havde  Ret  og  Magt  til  i  eget  Navn  at 
udstede  slig  Fuldmagt,  og  herved  vilde  Sagerne  let  forhales. 

Henrik  Ranzau  har  uden  Tvivl  ved  Gennemlæsningen  af 
denne  skarpe  Tilrettevisning  maattet  gnide  sine  Øjne  og  spørge 
sig  selv,  om  det  ogsaa  var  muligt,  at  han  læste  rigtigt.  Var  det 
tænkeligt,  at  dette  Brev  skrev  sig  fra  den  samme,  der  sidst  havde 
sendt  ham  den  troskyldige  Befaling  om  Frederik  den  Andens 
Segl  og  Bestallingen!  Men  det  blev  ikke  derved.  Han  var  ikke 
blot  greben  paa  et  enkelt  Punkt,  men  syntes  fuldstændigt  gen- 
nemskuet og  opdaget.  Thi  det  hed  videre  i  Enkedronningens 
Brev: 

„Vi  ere  imidlertid  til  Sinds,  for  at  undgaa  alle  Slags  Vidtløftig- 
heder og  Tvivlsmaal  angaaende  vort  nu  paatagne  Formynder- 
skab, at  forhverve  os  den  romerske  kejserlige  Majestæts  Be- 
kræftelse og  Konfirmation  paa  samme".  Og  paa  det  at  Kejseren 
kunde  blive  klar  over,  at  samme  Formynderskab  kun  var  over- 
taget ifølge  Statholderens  og  de  holstenske  Raaders  underdanig- 
ste Ansøgning  til  Enkedronningen  om  at  bringe  dette  Offer,  saa 
anmodede  hun  dem  om  at  give  skriftligt  fra  sig  under  deres 
Haand  og  Segl,  hvad  de  forhen  blot  mundtligt  havde  udtalt  til 
hende.  I  den  Anledning  sendte  hun  et  Udkast  til  et  Brev,  som 
hun  anmodede  Statholderen  om  at  lade  renskrive,  selv  under- 
skrive og  besegle,  og  derpaa  sende  det  rundt  til  alle  de  hol- 
stenske Raaders  Underskrift  og  Besegling.  Naar  nun  da  havde 
faaet  Brevet  tilbage,  skulde  hun  skyndsomst  indsende  det  til 
Kejseren  som  Bilag  ved  hendes  Ansøgning. 

Ligeledes  skulde  Enkedronningen  med  det  første  lade  for- 
færdige og  oversende  til  Henrik  Ranzau  hendes  Signet  til  alle 
fremtidige  Udfærdigelser  af  Regerings- Breve,  saalænge  For- 
mynderskabet varede.  Først  naar  alle  disse  Forholdsregler  var 
trufne,  kunde  Mislighederne  ved  den  nuværende  Ordning  siges 
at  være  hævede,  og  hun  som  Formynderske,  hendes  Søn  som 

den  regerende,  mindreaarige  Herre,  med  Statholder  og  Raader 
danne  et  levende  Hele,  eet  Legeme  med  Fasthed  og  Myndighed 
i  alle  Regeringsforhold.  Hun  nærede  derfor  aldeles  ingen  Tvivl 
om,  at  Statholderen  og  alle  de  andre  Raader  var  enige  om  at 
billige  disse  hendes  Skridt1. 

Det  vedlagte  Udkast  til  et  Brev2  indeholdt  en  underdanigst 
Ansøgning  til  Enkedronningen  fra  Statholder  og  samtlige  Raader 
om,  at,  da  hun  paa  deres  oftere  gentagne  Bøn  om  at  overtage 
Formynderskabet  endelig  havde  indvilget  heri,  hun  nu  ogsaa  for 
at  give  dette  Forhold  Fasthed  og  Styrke  vilde  tilkendegive  det 
for  den  romerske  Kejser  og  efter  Skik  søge  om  hans  Bekræf- 
telse deraf.  Uvist  af  hvilken  Grund  havde  Enkedronningen 
imidlertid  forrykket  Tidsfølgen  og  ved  at  antedatere  Brevet  til 
den  2.  September  1590  henlagt  hele  denne  tænkte  Fællesbeslut- 
ning af  Statholder  og  Raader  til  Flensborg,  altsaa  en  god  Uges- 
tid  førend  de  i  Virkeligheden  paa  Haderslevhus  mellem  den  8. 
og  15.  September  havde  bevæget  Enkedronningen  til  at  overtage 
Formynderskabet  og  Regeringen. 

Det  er  umuligt  andetend,  at  Modtagelsen  af  dette  Tordenbrev  — 
dobbelt  virkningsfuldt  fordi  det  var  holdt  i  en  behersket,  forret- 
ningsglat  Stil  —  maa  have  gjort  et  stærkt  Indtryk  paa  Statholderen 
og  siden  paa  hver  af  de  øvrige  Raader,  efterhaanden  som  det 
kom  dem  i  Hænde.  Det  var  altsaa  ikke  Enkedronningen,  men 
dem  selv,  der  var  gaaet  i  Fælden.  Og  der  var  ingen  Tvivl  om, 
at  den,  der  kunde  skrive  sligt  et  Brev,  ogsaa  skulde  vide  at 
bruge  Magten. 

Henrik  Ranzau  var  dog  meget  for  fin  en  Statsmand  til  at  lade 
sig  mærke  med  selv  den  mindste  Uvilje.  Han  holdt  gode  Miner 
og  svarede  tilbage  i  denne  bundtro,  ærbødig-hjertelige  Forret- 
ningstone,  der  klædte  ham  saa  godt,  at  Enkedronningens  naa- 
digste  Betænkning  om,  at  ikke  blot  Prokurator-Fuldmagten, 
men  alle  senere  Regeringsskrivelser  skulde  stiles  i  hendes  Navn 
som  disse  Landes  Formynderske,  havde  han  „ladet  sig  under- 
danigst gefalle".  I  samme  Anledning  havde  han  ladet  det  tilstil- 
lede Udkast  til  et  Brev  renskrive,  selv  beseglet  og  underskrevet 
det  og  sendt  sin  Tjener  afsted  dermed  for  at  faa  alle  de  andre 

Underskrifter  og  Segl  og  sluttelig  overbringe  det  til  Hendes 
Majestæt1. 

Dog  ikke  nok  hermed.  Allerede  Dagen  efter  kunde  han  i  et 
nyt  Brev  melde  Enkedronningen,  at  han  havde  medgivet  sin 
Tjener,  der  red  om  med  Brevet  til  Underskrift,  ikke  en  men  to 
Heste,  for  at  det  kunde  gaa  des  hurtigere.  Denne  Maade  at  faa 
Underskrifter  paa,  skrev  han,  sparede  alle  Udgifter  for  Landet, 
medens  det  vilde  være  blevet  bekosteligt  blot  i  denne  Anledning 
at  skulle  have  sammenkaldt  Raaderne  til  et  Møde.  Tjeneren 
havde  Befaling  til,  naar  han  var  naaet  op  til  Haderslev,  da  at 
sende  Brevet  herfra  videre  til  Enkedronningen2. 

Og  endelig  en  Ugestid  efter  maatte  Henrik  Ranzau  skrive  et 
nyt  Brev  til  Enkedronningen.  Alle  fremtidige  Regeringsskrivel- 
ser  skulde  selvfølgeligt  udgaa  i  Enkedronningens  Navn.  Men  det 
var  faldet  ham  ind,  at  paa  Mødet  i  Flensborg  var  der  blevet  ud- 
stedt nogle  Regeringsskrivelser,  førend  Enkedronningens  Be- 
faling i  saa  Henseende  var  udgaaet.  og  de  var  altsaa  blevne  sti- 
lede i  Hendes  kongelige  Majestæts  hjert-højelskte  Hr.  Søns 
Navn5.  Dette  tyngede  ham  nu,  og  han  maatte  derfor  selv  henlede 
Opmærksomheden  herpaa.  —  Hvor  var  han  dog  ivrig  og  sam- 
vittighedsfuld, den  kære  gamle  Statholder! 


12 
Enkedronningen  maatte  være  betænkt  paa,  hvorledes  hun 
hurtigst  og  sikrest  kunde  faa  sin  Ansøgning  til  Kejseren.  Be- 
nytte nogen  af  sine  danske  Omgivelser  dertil  kunde  hun  ikke, 
da  det  saaledes  jo  let  vilde  komme  til  Rigsraadets  Kundskab, 
hvad  hun  havde  for,  og  Sagen  herved  forpurres.  I  al  Stilhed  at 
sende  et  Kancelli-Bud  eller  en  „Enspændinger"  dermed  gik 
heller  ikke  an,  da  man  i  det  kejserlige  Kancelli  ikke  vilde  ansee 
dette  for  en  sømmelig  Ansøgnings  Maade,  og  Sagen  herved  rime- 
ligvis vilde  gaa  istaa '.  Et  helt  holstensk  Gesandtskab  endelig 
var  ligesaa  umuligt,   da  Afsendelsen  af  et  saadant  ikke  kunde 

forblive  skjult  for  Rigsraadet,  og  Virkningen  altsaa  vilde  blive 
den  samme  som  af  et  dansk. 

Ilde  stedt  mellem  alle  disse  Vanskeligheder  til  dansk,  tysk  og 
holstensk  Side  valgte  hun  en  Mellemvej  og  skrev  hemmeligt  til 
en  Embedsmand  under  det  holstenske  Kancelli,  Licentiatus  juris 
Reich  i  Lybæk,  om  at  give  Møde  i  hendes  Hoflejr1.  Han  var 
tilstrækkeligt  ubekendt  til  at  kunne  afsendes  uden  at  vække  Op- 
sigt, og  samtidigt  anseelig  nok  til  personlig  at  blive  modtagen  ved 
det  kejserlige  Kancelli  og  erholde  Svar.  Forinden  hans  Komme 
modtog  hun  imidlertid  paa  eengang2  baade  den  underskrevne 
beseglede  Ansøgning  fra  Henrik  Ranzau  og  alle  Raaderne:i  og 
tillige  Statholderens  tre  tjenstivrige  Skrivelser  i  denne  Anled- 
ning. 

Rimeligvis  beroliget  ved  den  flinke  Besørgelse  bestemte  hun 
sig  da  til,  hvad  vel  næppe  heller  i  Længden  kunde  være  und- 
gaaet,  at  indvie  Henrik  Ranzau  i  sine  Planer  og  skrev  derfor  til 
ham,  at  Licentiat  Reich  for  Tiden  intet  havde  at  gøre  i  hendes 
Tjeneste.  Hvis  Henrik  Ranzau  ligeledes  kunde  undvære  ham, 
havde  hun  tænkt  at  sende  ham,  naar  han  just  nu  i  anden  Anled- 
ning kom  til  hende,  med  Ansøgningen  til  Kejserhoffet1.  Forret- 
ningsflink  og  forekommende  som  sædvanlig  svarede  Henrik 
Ranzau  skyndsomst  tilbage  fra  Segeberg,  at  man  dér  godt  kunde 
undvære  Licentiaten  saalænge,  saa  Hds.  Majestæt  havde  blot  at 
befale  over  ham\  Hun  skrev  da  sin  Ansøgning  til  Kejser  Ru- 
dolph den  Anden  om  Bekræftelse  af  det  overtagne  Formynder- 
skab^, vedlagde  Statholderens  og  Raadernes  Skrivelse  og  ven- 
tede nu  blot  paa  Licentiat  Reich  for  at  sende  ham  afsted  dermed 
til  Prag. 

Endnu  i  sidste  Øjeblik  synes  Henrik  Ranzau  at  have  næret 
Haab  om  muligt  at  faa  hende  bort  fra  dette  kedelige  ene  Punkt, 
hvorom  hendes  Tanker  nu  saa  længe  havde  kredset.  En  kær- 
kommen Afbrydelse  af  Forretningsgangen  i  Segeberg  og  vistnok 
Paaskud  til  at  forhale  Licentiatens  Komme  frembød  Henrik 
Ranzaus  Fravær  som  Fadder  hos  Kurfyrsten  af  Brandenburg, 
for  hvilken  Ære  Statholderen  ikke  godt  kunde  undslaa  sig,  og 
derfor  maatte  udbede  sig  Orlov  til  at  drage  did7. 

Hjemkommen  skrev  Henrik  Ranzau  straks  til  Enkedron- 
ningen, der  formentlig  trængte  til  lidt  evropæisk  Bynyt,  og  gav 
en  omstændelig  Beretning  om  Festen1.  Fadderne  havde  været 
Kurfyrsten  og  Kurfyrstinden  af  Sachsen,  Hendes  Majestæts  Fa- 
der, Hertug  Ulrik  af  Meklenburg,  Hertug  Johan  af  Meklenburg 
med  Gemalinde,  Fru  von  Schøneberg,  „og  min  ringe  Person". 
Alle  Fadderne  var  mødt.  Og  var  det  ikke  højst  interessant,  i 
„Fadderpenge  have  de  kurfyrstelige  og  fyrstelige  Naader  givet 
dobbelt  Skænk",  nemlig  Kurfyrsten  og  Kurfyrstinden  et  Hals- 
baand  og  et  Klenodie,  Hertug  Ulrik  og  Hertug  Hans  med  Ge- 
malinde hver  et  gyldent  Bæger  og  et  Klenodie,  „ligesom  ogsaa 
jeg  har  givet  to  Ting,  da  jeg  saa  dette,  nemlig  en  stor  forgyldt 
Kande  og  et  Krystalsmykke".  To  Dage  efter  har  Herrerne  holdt 
Ringrenden.  „Hvorledes  hver  har  været  klædt,  har  Eders  Maje- 
stæt naadigst  at  forstaa  af  hosliggende  Fortegnelse". 

Men  saa  kom  det  alier  interessanteste.  Kurfyrsten  af  Sachsen 
havde  hemmeligt  paalagt  Statholderen  at  bringe  Enkedronningen 
den  intime  Nyhed,  at  Kurfyrstinden  var  naadigst  velsignet  af 
Gud  og  ventede  at  komme  til  at  ligge  ved  Jul  eller  nogle  Dage 
efter.  I  denne  Anledning  udbad  Kurfyrsten  sig,  at  Hendes  Maje- 
stæt „i  egen  Person  med  nogle  Kuske  [Vogne]  eller  efter  egen 
Lejlighed  efter  foregaaende  venlig  Indbydelse"  vilde  komme  til 
Sachsen  og  overvære  Begivenheden  samt  siden  være  Fadder. 

Forgæves  havde  Statholderen  søgt  at  dreje  af  og  paa  bedste 
Maade  undskyldt  Enkedronningen.  Kurfyrsten  havde  paa  det 
bestemteste  paalagt  ham  at  skaffe  Svar  inden  tre  Uger  og  givet 
ham  medfølgende  „Vejseddel"  for  Enkedronningens  Rejse  til 
Sachsen.  Hendes  Majestæt  kendte  jo  nok  Kurfyrsten  og  hans 
ivrige  Punktlighed,  hvori  han  saa  ganske  mindede  om  Hendes 
Majestæts  hjertelskte  Husbond,  højsalig  Kong  Frederik  den 
Anden.  I  denne  Anledning  vilde  Henrik  Ranzau  ganske  sikkert 
selv  være  kommen  til  Enkedronningen  for  at  bede  hende  om 
Svar.  Men  da  han  ved  sin  Hjemkomst  havde  forefundet  en  Be- 
faling fra  hende  til  at  overvære  Edsaflæggelsen  i  Flensborg, 
havde  han  været  nødt  til  at  sende  dette  Brev  istedet  og  udbad 

sig,  for  at  kunne  efterkomme  Kurfyrstens  korte  Frist,  skriftlig 
Besked  tilbage  med  Budet  om,  hvad  han  skulde  svare. 

Det  var  en  ret  belejlig  Virksomhed,  som  her  blev  Enkedron- 
ningen anvist.  Godt  underrettet  som  Henrik  Ranzau  var,  var 
det  ham  næppe  ubekendt,  at  ogsaa  Hertuginde  Elisabeth  af 
Brunsvig  var  naadigst  velsignet  af  Gud  og  ventede  sin  Ned- 
komst henad  Foraaret.  Ved  den  Lejlighed  vilde  Enkedronningens 
Nærværelse  som  Moder  være  aldeles  nødvendig.  Kunde  hun  nu 
ogsaa  lade  sig  bevæge  til  som  Tante  at  møde  i  Sachsen,  saa  var 
hun  for  et  halvt  Aars  Tid  lykkeligt  anbragt  som  Fødselshjæl- 
perske i  Tyskland  og  maatte  i  Mellemtiden  lade  Forholdene  i 
Slesvig  og  Holsten  saa  nogenlunde  skøtte  sig  selv.  Henrik  Ran- 
zau skulde  da  nok  sørge  paa  bedste  Maade  for  Licentiat  Reichs 
Rejse  og  Ansøgningen  hos  Kejseren. 

Enkedronning  Sophia  var  imidlertid  formeget  optaget  af  sine 
Pligter  som  Landsmoder  til  ogsaa  at  kunne  være  Gudmoder. 
Hun  lod  sig  ikke  fange  i  Sachsen,  men  paalagde  Statholderen 
at  svare  tilbage,  at  den  lange  Rejse,  den  strenge  Aarstid  og  de 
onde  Veje  i  høj  Grad  vanskeliggjorde  Turen,  hvortil  kom  —  i 
allerdybeste  Fortrolighed  —  at  Elisabeth  af  Brunsvig  „skulde 
ligge  ved«Paaske  eller  nogle  Dage  efter",  saa  at  Enkedronningen 
i  saa  Fald  vilde  komme  til  at  „være  fast  et  halvt  Aar  borte  fra 
Landet,  og  de  unge  Herskaber  her  saa  længe  alene".  Hun 
maatte  derfor,  hvor  ondt  det  end  gjorde  hende,  bede  sig  und- 
skyldt1. 

Der  var  da  intet  andet  for,  det  var  Licentiaten,  der  maatte  be- 
give sig  paa  Rejsen  trods  den  strenge  Aarstid  og  de  onde  Veje. 
Rejsen  gik  dog  ikke  saa  fort,  som  Enkedronningen  havde  øn- 
sket. Reich  var  bleven  affærdiget  af  hende  den  26.  November. 
Ikke  destomindre  drog  han  dog  først  fra  Holsten  den  6.  Decem- 
ber, som  han  senere  meddelte  for  ikke  unødigt  at  bruge  Landets 
Penge,  da  han  alligevel  ikke  kunde  naa  til  Prag  før  Jul.  Ved 
det  katholske  Kejserhof  fulgte  man  jo  nemlig  den  nyindførte 
Gregorianske  Kalender,  hvis  Tidsregning  var  ti  Dage  forud  for 
Nordens,  saa  at  Julen  i  Prag  begyndte  allerede  vor  14.  Decem- 
ber. 

Han  naaede  ogsaa  did  først  en  god  Stund  efter  Jule-Hellig- 
dagene og  fik  Foretræde  hos  Vicekansleren,  da  man  dér  skrev 
den  24.  December.  Men  alt  gik  skævt.  Det  var  ikke  personlig 
Uvilje  fra  Vicekanslerens  Side,  Reich  fremhæver  tværtimod 
med  Selvfølelse,  at  han  blev  behandlet  vel  og  af  og  til  var  buden 
til  Gæst  hos  denne  sammen  med  „andre  kejserlige  Rigshof- 
raader".  Men  Kejseren  vilde  ikke  tage  imod  nogen  elier  holde 
Raad  i  hele  juleferien.  Saa  døde  Erkehertug  Carl,  og  indtil  hans 
Begravelse  blev  heller  intet  forrettet.  Vicekansleren  blev  syg 
osv.  osv. 

Endelig  kunde  dog  Vicekansleren  i  al  Fortrolighed  meddele 
Licentiat  Reich,  at  hans  Sag  havde  været  for  i  Raadet  idag.  Men 
Beslutningen  var  falden  ud  imod  Ønske.  Kejseren  havde  nem- 
lig givet  det  Svar,  at  i  hvor  gerne  han  end  vilde  efterkomme 
Enkedronning  Sophias  Begæring,  saa  kunde  han  dog  ikke  er- 
klære hende  for  Christian  den  Fjerdes  Formynderske  i  Holsten, 
da  han  alt  tidligere  havde  givet  denne  „venia  ætatis"  og  fritaget 
ham  for  hans  Mindreaarighed. 

Forgæves  indvendte  Lic.  Reich  herimod,  at  det  Lensbrev, 
som  Kejser  Rudolph  ganske  rigtigt  den  11.  December  1589 
havde  givet  Christian  den  Fjerde,  ikke  indeholdt  nogen  Myndig- 
heds-Erklæring, men  kun  varet  saakaldt  „Indult",  hvorved  den 
Mindreaarige  iklædtes  Lensværdigheden,  uden  at  derfor  Mindre- 
aarigheden  ophævedes.  Vicekansleren  svarede  intet  videre  her- 
paa;  men  næste  Dag  meddelte  han  Reich,  at  Kejserens  Mening 
var:  Den  Christian  den  Fjerde  i  1589  givne  „Dispensatio  super 
venia  ætatis"  og  derefter  følgende  Forlening  med  Rigsregalierne 
havde  i  den  Grad  „habiliteret"  Christian  den  Fjerde,  at  der  for 
dennes  Vedkommende  ikke  mere  kunde  være  Tale  om  For- 
mynderskab eller  Bekræftelse  af  samme. 

Derved  maatte  det  blive.  Vicekansleren  overrakte  Reich  det 
skriftlige  Afslag  paa  Enkedronningens  Ansøgning,  og  efter  at 
Licentiaten  langt  om  længe  endelig  havde  opnaaet  at  faa  Kejse- 
rens Underskrift  paa  Brevet1,  rejste  han  tilbage  den  14.  Januar. 
Han  nøjedes  dog  med  at  drage  til  Segeberg.  Her,  hvor  det  nye 
prægtige   Mindesmærke,   forneden   en  Triumfbue,    foroven   en 

Pyramide  (Fig.  31),  rejst  tæt  ved  den  alfare  Vej,  vidnede  om 
Henrik  Ranzaus Troskab  mod  sin  Herre  i  Døden,  stoppede  han 
op,  aflagde  rimeligvis  en  mundtlig  Beretning  til  Statholderen  om 
Rejsen  og  dens  Udfald,  men  sendte  blot  en  skriftlig  Beretning1 

tilligemed  det  kejserlige 
Afslag  til  Enkedronnin- 
gen. 

Det  var  en  Jobspost 
for  hende.  Thi  det  kunde 
ikke  nægtes,  Slaget  var 
grundigt  tabt.  Men  hvo 
var  Skyld  heri?  At  man 
nede  ved  Kejserhoffet 
virkelig  skulde  interes- 
sere sig  for  Sagen  eller 
omvendt  være  saa  uvi- 
dende, at  man  ikke 
kunde  skelne  mellem  en 
„Indult"  og  en  Myndig- 
hedserklæring,  vilde  vel 
ingen  for  Alvor  tro. 
Hvis  var  da  Skylden? 
Laa  det  blot  i,  at  Enke- 
dronningen havde  und- 
ladt at  medgive  Licen- 
tiaten en  passende  Sum 
til  Vicekansleren,  og  at 
denne     derfor    gnavent 

havde  gjort  alting 
vrangt?  Eller  mon  ikke 
snarere  Folk  heroppe  fra  havde  haft  deres  Haand  med  i 
Spillet?  Skulde  Regeringsraaderne  itide  have  faaet  Nys  om 
Sagen  og  vidst  at  forpurre  den?  Men  hvo  kunde  da  have 
underrettet  dem  derom?  Kun  een  vidste  Besked  om  alt,  hvad 
der  foretoges,  Henrik  Ranzau.  Men  han  var  jo  for  Tiden  deres 
Uven.    Havde  han  da  maaske  handlet  paa  egen  Regning  og  i 


Fig.  31.  „Pyramide",  opført  af  Henrik  Ranzau  ved 

Segeberg  til  Minde  om  Frederik  II. 

(I.indeberg:   Hypotyposis  arcium.    Hamb.  1591. 

Ledtog  med  Licentiaten  udvirket  Afslag?  Var  ikke  Reich  langt 
mere  afhængig  af  Statholderen  end  af  Enkedronningen?  Og 
hvorfor  blev  han  dernede  ved  Segeberg  og  kom  ikke  engang  op 
og  afgav  mundtlig  Besked? 

Disse  og  lignende  Tanker  gennemkrydsede  vel  Enkedron- 
ningens Hoved,  da  hun  ved  Fastelavnstid  —  hvor  man  ved 
Hoffet  paa  Dronningborg1  morede  sig  med  at  afholde  Hof- 
sinders  Bryllup  —  modtog  Efterretningen,  og  omgiven  af  Rigs- 
raader  eller  deres  Venner  maatte  beherske  sig  og  lade  som 
intet.  Hun  naaede  lige  saa  lidt  til  Klarhed  som  Eftertiden  har 
været  istand  dertil.  Kun  to  Traade  lader  sig  paavise.  Henrik 
Ranzau  paastod  senere,  at  han  havde  forudsagt  Enkedronningen, 
hvor  uheldigt  et  Udfald  hendes  Ansøgning  vilde  faa2.  Var  han 
maaske  istand  hertil,  lige  fra  det  Øjeblik  hun  havde  valgt  hans 
Underordnede  til  Sendebud?  At  Regeringsraaderne  har  været 
i  Bevægelse,  medens  Sagen  stod  paa,  kan  sees  af  et  meget 
mærkeligt  Skridt,  som  de  foretog  sig.  Medens  Enkedronningens 
Sendebud  var  hos  Kejseren,  sendte  de  følgende  Brev  i  Chri- 
stian den  Fjerdes  Navn  afsted  til  Henrik  Ranzau: 

„Christian  osv.  Da  det  er  Os  bekendt,  med  hvilken  Troskab 
Du  i  mange  Aar  har  tjent  vor  Fader  og  Bedstefader,  og  at  Du  i 
mange  Aar  har  værnet  om  deres  kongelige  Værdighed,  saa 
tvivle  Vi  ikke  om,  at  Du  ogsaa  vil  tjene  Os  med  ikke  ringere 
Troskab  og  Hengivenhed.  Kolding  den  4.  Januar  1591.  Niels 
Kaas.   Peder  Munk.  Jørgen  Rosenkrans"3. 

Hvad  var  dette  for  et  besynderligt  Brev?  Var  det  en  ifølge 
pludselig  Indskydelse  fremrakt  Haand?  Eller  var  det  Svar  til 
Tak  for  ydet  Tjeneste,  en  i  lidt  tilsløret  Form  given  fornyet  Be- 
stalling som  Statholder  i  Hertugdømmerne?  Vi  mangler  Forud- 
sætninger for  fuldt  at  kunne  afgøre  dette.  Men  nærmest  ligger 
den  Tydning,  at  Statholderen  havde  forraadt  Enkedronningens 
Plan  til  Regeringsraaderne.  For  Enkedronningen  har  Brevet 
sikkert  indeholdt  en  Forklaring,  da  Henrik  Ranzau  et  Par 
Aar  efter  ikke  kunde  tilbageholde  det  længer,  men  i  sin 
Glæde  lod  det  trykke  i  „Kongers  og  Fyrsters  trøsterige  Breve 
til  Henrik  Ranzau"4.  Da  havde  ogsaa  saa  meget  andet  ham  ved- 

kommende  skiftet  Præg  i  hendes  Øjne.  Om  det  saa  var  den 
lueforgyldte  lange  Indskrift  paa  Mindesmærket  ved  Segeberg, 
kunde  den  da  friste  til  ny  Tydning  af  dens  tvende  Overskrifter 
„Henrik  Ranzaus  Klage"  [over  Tabet  af  sin  Herre]  og  „Hen- 
rik Ranzau  trøster  sig  selv"1. 

Enkedronning  Sophia  fik  ikke  Tid  til  ret  længe  at  overveje 
Nederlaget  og  dets  Følger.  Moderpligterne  kaldte  hende  ned  til 
„Lånte  Brunsvig",  hvor  hendes  Datter,  Hertuginde  Elisabeth, 
jo  ved  Paasketid  ventede  sin  Nedkomst.  Enkedronningens  delte 
Sind  synes  at  give  sig  tilkende  i  de  sene  Forberedelser  til  den 
dog  længe  forudseete  Rejse.  Endnu  i  sidste  Øjeblik  paa  Kolding- 
hus maatte  hendes  „Jomfrukammer",  der  var  „fast  ringe",  for- 
synes, og  Morten  Venstermands  Fæstemø,  der  ikke  var  bleven 
færdig  til  at  holde  Bryllup  Fastelavn  paa  Dronningborg,  drage 
med  sydpaa2. 

Mest  kneb  det  med  at  skaffe  en  Rigsraad  til  Rejsen.  Enke- 
dronningen ønskede  en  saadan,  men  Stemningen  blandt  disse 
var,  ovenpaa  det  sidste  Halvaars  Begivenheder,  kun  ringe  for 
at  følge  hende,  og  Niels  Kaas  havde  den  største  Nød  med  at 
efterkomme  hendes  Ønske.  Om  Hak  Ulfstand,  der  sidst  havde 
ledsaget  hende  til  Brunsvig,  kunde  der  nu  af  mange  Grunde 
ikke  være  Tale.  Selv  ønskede  hun  sig  Manderup  Parsbjerg,  den 
samme,  der  for  en  25  Aar  siden  havde  hugget  Næsen  af  Tyge 
Brahe,  men  nu  var  en  sat  Lensmand  paa  Skanderborg.  Han  fik 
ogsaa  Befaling  af  Rigsraaderne  til  at  møde  i  Kolding  med  „Kusk- 
vogne" og  Folk:i.  Men  han  havde  ingen  Lyst  dertil  og  svarede 
tilbage,  at  han  ved  Sygdom  var  forhindret. 

Niels  Kaas  maatte  da  meddele  dette  til  Enkedronningen  og 
bede  hende  foreslaa  en  anden.  Heller  ikke  hendes  Udvalg  af 
yndede  Rigsraader  var  imidlertid  stort.  Hun  svarede  derfor,  at 
hun  kun  ugerne  hørte  om  Manderup  Parsbjergs  Skrøbelighed, 
men  at  hun  hverken  kunde  eller  vilde  navngive  nogen  anden  til 
at  følge  sig. 

Regeringsraaderne  maatte  da  sende  et  nyt  Brev  til  Skander- 
borg med  Opmuntring  til  Rejsen.  De  kunde  vel  tænke  sig,  at 
det  var  Frygt  for  mulig  Ubekvemhed  til  Drik,  der  gjorde  Mande- 
derup  Parsbjerg  betænkelig.  —  Denne  Forklaring  maatte  ogsaa 
ligge  nær,  naar  man  som  de  paa  Dronningborg  var  Vidner  til,  at 
der  blev  drukket  hele  Beholdningen  op  og  omtrent  5000  Potter 
Rhinskvin  ekstra,  og  det  uagtet  kun  een  Adelsmand  fik  sit  Bryl- 
lup holdt,  medens  baade  Ditlev  Holk  og  Morten  Venstermand 
maatte  vente1.  —  Sligt  behøvede  Manderup  Parsbjerg  imidlertid 
ikke  at  frygte  for.  „Der  var  jo  ingen  Udsigt  til,  at  paa  samme 
Rejse  skulde  forefalde  nogen  synderlig  stor  eller  besværlig  Drik, 
efterdi  der  dog  ingen  andre  fremmede  er  did  forventendes". 
Men  hertil  kom  noget  andet.  „Vi  see  gerne  for  adskillige  store 
og  vigtige  Aarsagers  Skyld,  som  vi  ikke  nu  kunne  skrive  eder 
til,  men  mundtlig  skulle  berette  eder,  at  I  maatte  følge  Hendes 
Majestæt"2. 

Manderup  Parsbjerg  var  imidlertid  urokkelig.  Hverken  Re- 
geringsraadernes  beroligende  Opmuntringer  eller  deres  hemme- 
lighedsfulde Vink  kunde  bevæge  ham.  Enden  paa  det  blev,  at 
ikke  han,  men  Jacob  Seefeldt  kom  til  at  ledsage  Enkedronningen. 
Unaadigt  opholdt  Toget  sig  da  ogsaa  kun  en  Nat  paa  Skander- 
borg paa  Nedrejsen  fra  Dronningborg  til  „Lånte  Brunsvig". 

Hvorfor  ønskede  Regeringsraaderne,  at  Manderup  Parsbjerg, 
der  endnu  nød  Enkedronningens  Tillid,  skulde  være  hos  hende 
paa  denne  Rejse?  Og  hvilke  var  de  „store  og  vigtige  Aarsager", 
som  ikke  kunde  skrives  men  kun  mundtlig  berettes,  for  hvis 
Skyld  han  endelig  maatte  drage  med? 

De  maatte  vel  ønske  en  paalidelig  Raadgiver  ved  hendes  Side. 
Thi  under  hendes  Fraværelse  fra  Danmark  skulde  en  stor  Mine 
springe.  Rigsraadet  vilde  selv  overtage  Regeringen  i  Hertug- 
dømmerne. Øjeblikket  hertil  kunde  synes  kommet,  nu,  da  Kej- 
seren havde  afslaaet  hendes  Ansøgning  om  at  være  Formyn- 
derske for  Christian  den  Fjerde.  Og  Formen,  hvorunder  det 
skulde  ske,  var  den,  at  man  agtede  at  sende  Henrik  Ranzau  et 
Christian  den  Fjerdes  Signet  med  Befaling  til  at  udstede  alle 
Regeringsbreve  i  den  unge  Konges  Navn  og  forsegle  dem  med 

hans  Segl.  At  Statholderen  vilde  gøre  Vanskeligheder,  efterat 
han  havde  faaet  en  Slags  ny  Bestalling  i  Januar  Maaned,  synes 
man  ikke  at  have  Frygtet  for. 

Enkedronningen  drog  afsted  uden  at  ane,  hvad  der  var  i  Gære. 
Hun  holdt  som  sædvanlig  Rast  i  Segeberg  og  gjorde  herfra  en 
lille  Afstikker  til  Lybæk  for  at  mødes  med  sin  Fader.  De  talte 
selvfølgeligt  om  den  mislykkede  Ansøgning  hos  Kejseren,  og 
Hertug  Ulrik  synes  at  have  bestyrket  hende  i  ikke  at  lægge 
Vægt  herpaa,  men  fremdeles  at  beholde  den  overtagne  Rege- 
ring. Henrik  Ranzau  var  Elskværdigheden  selv.  Han  tilbød  at 
beholde  de  to  mindste  Frøkener  hos  sig  i  Segeberg,  medens 
Moderen  og  Bedstefaderen  holdt  Møde  i  Lybæk.  Han  foreslog 
ændret  Rejseplan  for  at  undgaa  altfor  onde  Veje.  Han  besørgede 
efter  Afskeden  en  Sending  Citroner  og  Pommeranser  som  sidste 
Hilsen  fra  Enkedronningen  til  hendes  Fader,  samt  beroligede 
denne,  der  ængstedes  ved  det  stærke  Snefald,  med,  at  han  havde 
ladet  sin  Tjener  følge  Toget  for  at  kunne  bringe  Besked:  Enke- 
dronningen var  kommen  vel  over  Elben  om  end  i  stærk  Storm, 
og  var  naaet  lykkelig  til  LCineburg,  hvorfra  først  Budet  var  vendt 
hjem. 

Saa  meget  desmere  ærgrede  Henrik  Ranzau  sig,  da  samme 
Bud  meldte,  at  ikke  blot  Rigsraad  Jacob  Seefeldt,  men  Enke- 
dronningen selv  havde  været  meget  misfornøjet  med,  at  der  ikke 
var  sørget  for  deres  Modtagelse  hverken  i  Bergedorf  eller  i 
Barchteheide,  og  havde  herfor  givet  Statholderens  Forsømme- 
lighed Skylden.  Nye  Bud  afsted  helt  ned  til  Wolffenbuttel  for 
at  beklage  dette,  men  minde  om,  at  baade  Enkedronningen 
mundtlig  og  Hans  Rostrup  skriftligt  havde  afslaaet  Henrik  Ran- 
zaus  Tilbud  om  at  bestille  „Nattelager",  sligt  var  alt  forud  ord- 
net af  Enkedronningens  Folk.  Med  det  sidste  Bud  fulgte  en 
Sending  Østers  til  Enkedronningen,  og  som  Oljeblad  kunde 
samme  Bud  hjembringe  Brev  om,  at  Enkedronningen  var  naa- 
digst  og  vel  tilfreds  med  de  meddelte  „Undskyldninger" l. 

Da  alt  saaledes  fra  denne  Kant  var  i  Orden,  kom  der  Sende- 
bud til  Segeberg  nordfra  og  overbragte  Statholderen  fra  Rege- 

ringsraaderne  Christian  den  Fjerdes  Signet  til  fremtidig  Forseg- 
ling af  Regeringsbreve. 

Som  sædvanligt  forsigtig  modtog  Henrik  Ranzau  det  uden  i 
Svar  tilbage  at  røbe,  hvad  han  mente  herom,  og  sendte  Medde- 
lelsen paa  lignende  Maade  videre  til  Enkedronningen.  Hans 
Brev  til  denne  var  et  Mesterstykke  i  sin  Art.  Det  drejede  sig 
om  alle  mulige  andre  Sager,  om  den  nye  gottorpske  Hertug 
(Hertug  Philip  var  død  i  Slutningen  af  det  foregaaende  Aar  og 
efterfulgt  af  sin  Broder  Johan  Adolph)  et  Brev  fra  denne  til 
Statholderen  var  vedlagt,  fremdeles  om  Nyheder  fra  det  øvrige 
Evropa  osv.  Endelig  laa  der  en  lille  løs  Seddel  indeni,  øjensyn- 
ligt puttet  ind,  efter  at  Brevet  var  lagt  sammen.  Den  indeholdt 
ikke  noget  senere  tilkommet  nyt,  tværtimod, dens  Indhold  meldte 
sig  selv  som  flere  Dage  gammelt.  Det  drejede  sig  kun  om  en 
Bagatel,  men  den  omhyggelige  Brevskriver  havde  dog  ikke  villet 
undlade  at  vedføje  det,  da  det  var  faldet  ham  ind,  at  det  muligt 
kunde  interessere.  Sedlen  lød  saaledes: 

„Post  scripta:  Fremdeles,  naadigste  Dronning!  saa  har  den 
kongl.  Maj.,  min  naadigste  Herre,  for  nogle  Dage  siden  sendt 
mig  et  kongeligt  Signet  til  Brug  ved  Retshandler,  og  hvis  noget 
Mandat  om  Krigshandel  skulde  udgaa.  Hvilket  Eders  kongl.  Maj. 
jeg  hermed  heller  ikke  skal  forholde.  Datum  ut  in  literis" l. 

Statholderens  Fremgangsmaade  at  forputte  Hovedindholdet  i 
en  tilfældig  Efterskrift  var  i  god  Samklang  med  Forholdene.  Paa 
Haderslevhus  havde  Enkedronningen  været  alene  og  derfor  let 
at  lede.  Ideen  om  den  kejserlige  Bekræftelse  var  sikkert  indblæst 
hende  af  fremmede  Raadgivere.  Men  i  Brunsvig  var  hun  atter 
alene,  og  det  hele  vilde  da  maaske  kunne  glide  ubemærket  eller 
dog  uforstaaet  forbi.  —  Hvis  dette  var  Beregningen,  kom  dog 
Udfaldet  ikke  til  at  svare  hertil. 

Endnu  den  9.  April  skrev  Enkedronningen  hjem  til  Regerings- 
raaderne2om  sine  Rejseplaner,  hvorefter  hun,  naar  Barnedaaben 
var  omme,  vilde  den  21.  bryde  op  fra  Wolffenbiittel,  den  24.  gaa 
over  Elben  og  efter  et  Par  Dages  Ophold  i  Segeberg  vende  hjem 
over  Heiligenhafcn.  De  maatte  sende  Krigsskib  hertil  for  at  føre 
hende  over  til  Rødby;  hendes  Lensmænd  paa  Lolland  og  Fal- 

ster  skulde  nok  sørge  for  Skuder  til  hendes  Folk  og  Heste.  Men 
allerede  Dagen  efter  var  hun  optagen  af  ganske  andet.  Hun 
havde  modtaget  Henrik  Ranzaus  Brev  og  øjeblikkeligt  forstaaet 
dets  vigtigste  Indhold. 

I  denne  Anledning  skrev  hun  til  Faderen,  Hertug  Ulrik  af 
Meklenburg,  bad  ham  om,  hvis  han  ikke,  hvad  hun  haabede, 
selv  kom  til  Barnedaaben,  saa  at  de  der  i  Ro  kunde  tales  ved, 
da  at  møde  hende  undervejs  paa  Hjemrejsen  og  staa  hende  bi 
med  Raad  l.  Ligeledes  skrev  hun  til  Henrik  Ranzau,  mindede 
ham  om,  hvorledes  han  og  Raaderne  havde  bønfaldet  hende 
paa  Haderslevhus  om  at  overtage  Formynderskabet,  og  det 
modsigende  i,  at  han  desuagtet  nu  havde  taget  imod  Kongens 
Signet.  Da  hun  imidlertid  ikke  paa  Afstand  kunde  forstaa  hans 
Færd,  der  forekom  hende  sælsom,  vilde  hun  opsætte  det  hele 
til  om  nogle  Dage  i  Segeberg.  Her  ventede  hun  at  træffe  ikke 
blot  ham,  men  bød  ham  ogsaa  at  samle  alle  de  holstenske 
Raader2. 

Enkedronningen  mødtes  vistnok  undervejs  i  Bøjtzenburg  med 
sin  Fader,  der  overhovedet  troligt  stod  hende  bi  og  blandt  andet 
nys  havde  gennemlæst  og  ladet  sine  Jurister  gennemlæse  Akt- 
stykkerne i  Sagen  mellem  Lensmanden  i  Haderslev,  Hans 
Blome,  og  hans  Modstandere  i  Kongeriget,  og  var  kommen  til 
den  Opfattelse,  at  Hans  Blome  havde  Retten  paa  sin  Side3.  I 
den  endnu  vigtigere  nye  Sag  om  Signetet  gav  han  hende  den 
bedste  Hjælp,  han  formaaede,  idet  han  sendte  et  Par  af  sine 
dygtigste  Raader  til  Segeberg  for  at  støtte  hende  i  den  Strid,  der 
her  ufejlbarligt  ventede  hende. 

Da  Enkedronningen  naaede  til  det  gamle  Kloster  i  Segeberg, 

var  Forholdene  anderledes  end  paaregnet.  Henrik  Ranzau  holdt 

ikke  smilende  Hof  i  sin  prægtige  Gaard  inde  i  Byen,  men  syntes 

helt  forandret.  Han  havde  ogsaa  haft  en  stor  Sorg.  Nogle  Dage 

forud  var  hans  lovende  Søn,  Kaj,  pludselig  død,  og  under  Om- 
stændigheder, der  i  Øjeblikket  var  paa  alles  Læber  og  vel  kunde 
stemme  ogsaa  fjernere  alvorligt.  Han  havde  gjort  Lykke  hos 
den  nye  Hertugjohan 
Adolph,  var  af  denne 
bleven  udnævnt  til  hol- 
stensk Raad  og  forlenet 
med  det  betydelige  Len 
Gottorp  (Fig.  32).  Han 
rejste  just  for  at  over- 
tage dette  og  fejre  sit 
Bryllup  med  Didrik 
Blomes  Datter,  da  han 
paa  Faderens  pragt- 
fulde Gaard,  Breiten- 
burg  (Fig.  33),  pludse- 
lig blev  syg. 

Om  Natten  viste  i 
Drømme  en  straalende 
Skikkelse  med  Vinger 
sig  for  ham  og  sagde: 
„Vaag,  vaag,  Kaj!  og 
gør  Dig  rede,  thi  om 
fire  Dage  skal  Du  dø." 
Moderen,  hans  Søster 
Margrethe  og  Læger- 
ne, derstod  hos,  spurg- 
te om  Grunden  til  hans 
Uro.  Han  fortalte  dem 
Drømmen  og  vilde 
ikke  tro  paa  deres  Forklaringer,  men  var  overtydet  om,  at  han 
skulde  dø.  Næste  Morgen  nød  han  Nadverens  Sakramente,  men 
bad  til  det  sidste  om  at  skjule  Drømmen  for  hans  Fader,  hvis 
Sorg  han  ikke  kunde  taale  at  se. 

Samme  Nat  havde  hans  gifte  Søster,  Magdalena,  paa  Gelting 
en  lignende  Drøm.    Hun  havde  faaet  Budskab  om  Broderens 

Troels-l.und  :  Historiske  Fortællinger  V  7 


Fig.  32.  Gottorp  Slot  nus. 
(Efter  Stik  af  C.  Fritzsch.) 

Sygdom,  og  i  Drømme  tyktes  det  hende,  som  om  en  Mand,  hvis 
Ydre  hun  ikke  kendte,  rørte  let  ved  hendes  Leje  og  sagde: 
„Hvorfor  sørger  Du,  Kvinde!  over  din  syge  Broder?  Du 
vadsker  en  Sten.  Han  skal  snart  dø,  om  fire  Dage.  Du  kan  ikke 
holde  ham  tilbage  ved  Klager  og  Taarer,  saa  lidt  som  jeg  min. 
Min  er  død,  og  din  skal  dø."   Derpaa  fremsagde  han  et  Vers  af 


Fig.  33.   Breitenburg. 
(Efter  Lindeberg:   Hypotyposis  arcium  1591.) 

Virgils  Æneide,  som  Magdalena  Ranzau,  skøndt  hun  ikke  kunde 
Latin,  dog  bagefter  kunde  huske: 

Quid  nunc  te  tua  Turne  potest  Germana  juvare ! 
(Turnus!  hvad  kan  nu  din  Søster  hjælpe  dig!) 

Da  hun  vaagnede,  fortalte  hun  grædende  sin  Husbond  Drøm- 
men og  var  vis  paa,  at  Broderen  vilde  dø.  Hvilket  ogsaa  skete. 
Fire  Dage  efter  lagdes  han  som  Lig  i  den  Kiste,  som  Henrik 
Ranzau  efter  Datids  Skik  havde  staaende  færdig  til  sig  selv1. 

Under  disse  Omstændigheder  var  Tankerne  spredte,  da  man 
den  2.  Maj  samledes  i  Segeberg  til  Raadslagning  om  Regerings- 
raadernes  Forsøg  paa  ved  Hjælp  af  Christian  den  Fjerdes  Signet 
at  tilvende  sig  Del  i  Regeringen.  Mindst  bevægede  var  vel  Enke- 

dronningen  og  hendes  meklenborgske  Hjælpere,  og  disse  bragte 
ogsaa  Sejren  hjem. 

Det  vedtoges,  at  det  skulde  have  sit  Forblivende  ved,  hvad 
der  var  bestemt  i  Haderslev  September  1590.  Man  tog  altsaa 
intet  Hensyn  til  Kejserens  i  Mellemtiden  givne  Afslag  paa,  hvad 
der  eengang  var  vedtaget,  ligesaa  lidt  som  til  Regeringsraader- 
nes  herpaa  byggede,  mere  tilslørede  Fordringer.  Alle  Regerings- 
breve  skulde  nu  som  før  udstedes  under  den  i  Haderslev  ved- 
tagne Form:  „Vi  Sophia,  af  Guds  Naade  Dronning  o.  s.  v.  .  .  . 
i  Formynderskab  for  Christian  den  Fjerde  til  Danmark  . .  .  som 
regerende  Herre  i  Fyrstendømmerne  Slesvig,  Holsten,  Stor- 
marn  og  Ditmarsken". 

Derimod  gik  Enkedronningen  ind  paa  —  som  hun  senere  ud- 
trykte det:  „ikke  fordi  Regeringsraaderne  havde  befalet  saa, 
men  fordi  Vi  selv  lystede  det"  —  fremtidigt  at  lade  Regerings- 
breve  forsegle  med  baade  Enkedronningens  og  Christian  den 
Fjerdes  Signeter.  Om  det  saaledes  vedtagne  udstedtes  et  skrift- 
ligt Dokument,  en  saakaldt  „Segebergsk  Reces"  af  2.  Maj  1591, 
hvori  Sagens  Forhistorie,  Holstenernes  gentagne  Bønner  til 
Enkedronningen  senest  i  Haderslev  om  at  overtage  Regeringen, 
fremstilledes  paa  sædvanlig  Vis,  dog  med  visse  smaa  Ændringer, 
hvis  Foranledning  vi  ikke  nu  kan  bestemme1. 

Da  Enkedronningens  Sag  saaledes  lykkeligt  var  ordnet,  synes 
hendes  tidligere  Velvilje  overfor  Henrik  Ranzau  at  være  vaag- 
net  paa  ny.  Om  denne  Mands  Trofasthed  mod  hendes  Husbond 
talte  saa  meget  der  paa  Egnen:  det  prægtige  Mindesmærke,  som 
hun  dagligt  havde  for  Øje,  Bespisningen  af  de  hundrede  fattige, 
der  aarligt  fandt  Sted  i  flere  Dage  just  paa  denne  Tid,  til  Ære 
for  den  afdøde  Konge-.  Og  saa  nys  hans  smukke  Tanke  at  op- 
muntre sine  Landsmænds  Redebonhed  ved  selv  frivilligt  at  be- 
tale tredobbelt  Frøkenskat  til  Prinsessernes  Udstyr3.  Hun  blev 
hos  ham  en  Uge  længere  end  bestemt  og  overværede  Sønnens 
Begravelse  den  7.  Maj  i  Itzehoe '. 

Om  Henrik  Ranzaus  Syn  paa  Enkedronningen  efter  denne 
hendes  første  Sejr  muligt  har  ændret  sig  noget,  vilde  ikke  være 
urimeligt.  Vist  er  det,  at  hans  tidligere  hofmandsmæssige  Buk- 


ii'4  Kaj  Ranzaus  Pasgænget 

ken  til  alle  hendes  Ønsker,  nu  afløstes  af  en  lidt  stivere  Ryg, 
der  sikkert  ogsaa  kunde  være  nødvendig.  Sit  første  Udtryk  fik 
dette  i  en  lille  Sag,  hvis  Betydning  kun  ligger  i,  at  den  bestemt 
angiver  den  indtraadte  Forandring.  Kort  Tid  efter  Begravelsen 
modtog  Statholderen  følgende  Brev  fra  Enkedronningen:  „I 
veed  uden  Tvivl  vel,  at  Vi  havde  overladt  Eders  salig  Søn,  Kaj 
Ranzau,  paa  hans  indstændige  Anmodning,  en  graa  Pasgænger, 
som  ellers  ingen  skulde  have  faaet  af  Os,  om  Vi  ikke  havde 
gjort  det  for  ham  af  besynderlig  Naade.  Da  vi  nu  gerne  ville 
have  samme  Pasgænger  igen,  saa  er  Vor  naadigste  Tro  til  Eder, 
at  I  atter  ville  overlade  Os  den  og  sende  den  med  første  Lejlig- 
hed. Dermed  sker  Os  til  Vort  naadigste  Behag,  og  Vi  er  Eder 
med  kongelig  Naade  vel  bevaagen" l. 

Under  tidligere  Forhold  havde  selv  et  nok  saa  udelikat  Ønske 
af  Enkedronningen  været  Henrik  Ranzau  en  Befaling.  Nu  kom 
Svaret  til  at  lyde: 

„Eders  kongl.  Maj.  skriver,  at  jeg  atter  maatte  tilsende  Eder 
den  graa  Pasgænger,  som  Eders  kongl.  Maj.  naadigst  har  for- 
æret min  salig  Søn,  Kaj.  Hvorpaa  jeg  Eders  kongl.  Maj.  under- 
daningst  ikke  skal  lade  være  uberettet,  at  nævnte  min  salig  Søn 
Kaj  paa  sin  Sygeseng  forærede  mig  samme  Pasgænger.  Og  da 
saadan  hans  sidste  Gave  billigt  er  mig  kær,  beder  jeg  under- 
danigst, at  Eders  kongl.  Maj.  i  Betragtning  heraf  naadigst  vil 
være  tilfreds  med,  at  Hesten  bliver  hos  mig.  Jeg  kan  vel  slutte, 
at  en  eller  anden  ved  at  bede  om  samme  Pasgænger  har  bragt 
Eders  kongl.  Maj.  til  atter  at  tænke  paa  den.  I  saa  Fald  skulde 
det  visselig  kun  lidet  gefalle  mig  at  give  Afkald  paa  den,  men 
tværtimod  være  mig  højligt  imod.  Hans  bedste  Hest  har  des- 
uden Henugen  af  Brunsvig  beholdt.  Jeg  beder  derfor  under- 
danigst, at  Eders  kongl.  Maj.  ikke  mere  vil  ulejlige  mig  her- 
med" -. 

Med  Opholdet  i  Segeberg  Maj  1591  var  første  Akt  af  Forholdet 
mellem  Enkedronningen  og  Statholderen  omme. 

Fra  Segeberg  gik  Rejsen  nordpaa  over  Nykøbing  paa  Falster. 
De  standsede  Arbejder  ved  Slottets  Opførelse  her  mindede  om 
Peder  Munks  og  Hak  Ulfstands  sidste  Besøg.  Sommerens  triste 
Følgesvend,  Pesten,  havde  nu  alt  indfundet  sig.  Paa  Grund  af 
Sygdommen  i  Vordingborg  maatte  Enkedronningen  opgive  at 
have  „Nattelager"  dér,  og  lade  Christoffer  Valkendorf  sørge  for, 
at  der  kunde  overnattes  i  Knudsby  ved  Knudshoved1.  Det  var 
vidt  frem  i  den  lyse  Tid,  da  hun  endelig  naaede  til  sin  Hus- 
bonds pragtfulde  Slot  med  de  slanke  Tvillingspir  over  Skoven 
og  atter  paa  Frederiksborg  gensaa  sin  Søn,  Christian  den 
Fjerde. 

Der  var  ikke  lang  Tid  til  at  nyde  Gensynets  Glæde,  sp»rge 
ham  ud  og  faa  den  lille,  højtidelige  Trutmund  (Fig.  34),  som  han 
i  de  Aaringer  synes  at  have  lagt  sig  til,  glattet  ud  i  et  fornøjet 
Smil.  Allerede  Dagen  efter  kom  der  Brev  fra  Regeringsraaderne, 
at  Flaaden  var  klar,  og  man  udbad  sig  derfor  Prinsens  Komme. 
Hun  lovede  at  sende  Christian  den  Fjerde  til  København  om 
Mandagen.  Selv  kunde  hun,  da  hun  „endnu  var  noget  træt  og 
mødig  af  Rejsen",  først  komme  did  om  Onsdagen-.  Det  var  den 
store  Tur  til  Norge,  der  nu  skulde  gaa  for  sig. 

Allerede  ved  Juletid  havde  Regeringsraaderne  bestemt  sig  til 
i  den  tilstundende  Sommer  at  lade  Christian  den  Fjerde  hylde  i 
Norge.  Som  Grund  til  denne  i  og  for  sig  meget  naturlige  Beslut- 
ning, der  langt  snarere  trængte  til  Undskyldning  for  ikke  tid- 
ligere at  være  bleven  fattet,  anførte  man  de  urolige  Tider  med 
Tvist,  Oprør  og  Krig  rundt  om  i  Evropa3.  Man  kunde  maaske 
have  tilføjet,  at  de  sidste  Begivenheder  i  Hertugdømmerne,  hvor 
Magten,  trods  Prinsens  opnaaede  Hylding,  var  gledet  Regerings- 
raaderne af  Hænde,  havde  skræmmet  dem  op  med  Hensyn  til 
Norge,  hvor  man  ikke  engang  endnu  havde  sørget  for  at  have 
denne  Forudsætning  i  Orden. 

At  Prinsen  glædede  sig  til  Rejsen,  var  ligesaa  klart,  som  at  de 
øvrige  Hoveddeltagere  imødesaa  den  med  blandede  Følelser. 
Den  turde  muligt  mere  end  ønskeligt  vække  den  unge  Konges 


Fig.  34.   Christian  den  Fjerde  som  Barn. 
(Maleri  af  Hans  Knieper1  paa  Rosenborg.) 

Selvfølelse.  I  hvert  Fald  skulde  man  her  gøre  Væsen  af  en 
Landsdel,  hvis  Betydning  og  selvstændige  Stilling  man  til  dag- 
lig ikke  yndede  at  indrømme.  Rejsen  vilde  medføre  ikke  blot 
længere  Fravær  fra  Danmark  og  personlig  Ubekvemmelighed 
for  ældre  Mænd,  der  ikke  var  vante  til  saa  lang  en  Søtur,  men 
først  og  fremmest  store  Udgifter  for  Riget,  da  Togtet  af  mange 
Grunde  burde  foretages  med  en  vis  storladen  Pomp.  I  Norge 
derimod  hilsede  man  vistnok  Besøget  med  den  Tilfreds- 
hed og  glade  Overraskelse,  som  det  uvante  Syn  af  Landets 
Konge  —  om  hvem  man  lige  siden  Christian  den  Andens  Dage 
ikke  havde  nogen  rigtig  Forestilling  —  naturligt  maatte  frem- 
kalde. 

Vi  veed  ikke,  hvorledes  Enkedronning  Sophia  betragtede  den 
hele  Rejse.  Den  paatænkte  Pragt  maatte  under  almindelige  Om- 
stændigheder have  tiltalt  hende.  Men  den  Del,  som  hendes  egen 
Optræden  havde  i,  at  dette  Skridt  nu  ansaas  for  nødvendigt, 
kunde  vel  næppe  blive  ganske  skjult  for  hende.  Og  var  hun 
overhovedet  indbudt  til  at  være  med?  Vi  veed  det  ikke.  Kun 
kan  vi  med  Sikkerhed  se,  at  under  og  lige  efter  Rejsen  opsam- 
ledes en  betydelig  Bitterhed  i  hendes  Sind,  der  muligt  skrev  sig 
fra  Forhold,  hvorom  hun  ikke  havde  faaet  talt  ud  med  Rege- 
ringsraaderne  før  Rejsen,  men  vistnok  ogsaa  drog  Næring  af 
Omstændigheder  af  frisk  Dato.  For  hendes  letbevægelige  Sind 
stillede  Rejsen  sig  snart  som  det  første  Skridt  i  en  udtænkt  Plan, 
der  gik  ud  paa  at  skille  Moder  fra  Søn. 

Flaaden  sejlede  afsted  den  25.  Maj  1591  \  ni  Orlogsskibe 
stærk,  med  den  unge  Konge,  Kansler  Niels  Kaas,  Admiral  Pe- 
der Munk,  Hofmester  Hak  Ulfstand2  og  flere  Rigsraader  om- 
bord. Togtet  løb  heldigt  af.  Den  8.  Juni  hyldedes  Christian  den 
Fjerde  paa  Tribunen  rejst  mellem  Akershus  (Fig.  35  og  36)  og 
Oslo  af  „alle  Norges  Lensmænd,  Bisper,  Adel,  Borgemestre, 
Fogder,  Sorenskrivere,  Bønder"  o.  s.  v.  Dagen  efter  aabnedes 
Herredagen,  og  den  norske  Adel  overrakte  —  ganske  ligesom 
den  danske  og  holstenske  kort  forinden  --  sine  Besværinger. 
Christian  den  Fjerde  tog  imod  dem,  rakte  Brevet  videre  til  Niels 
Kaas  og  lovede  Svar         naar  man  kom  tilbage  til  Danmark. 


istian  den  Fjerde  i  Norge 


[øvrigt  herskede  kun  Feststemning.  Peder  Kok  fra  Odense  og 
hans  fire  Medhjælpere  havde  travlt,  Johan  Maler       eller  Johan 
Drabant,  som  han  kaldtes,  alt  efter  sin  dobbelte  Virksomhed  - 
satte  ny  Skik  paa   Nordmændenes  Begreber  baade  ved  sine 
„Skovessener"  (Skueretter)  og  sine  „Mundessener"  (virkelige 

Retter),  som  han  og  hans 
Svend  havde  været  ti 
Dage  om  at  male  og  for- 
gylde. 

Alt  var  blankt  og  straa- 
lende  lige  fra  den  store 
Messinglygte  ude  paa 
„Gideon",  der  i  Anled- 
ning af  Rejsen  var  bleven 
forsynet  med  russisk 
Glas  i  Stedet  for  sin 
gamle  Hornrude,  og  ind 
til  de  glade  Gæster  i  det 
overfyldte  Oslo.  Chri- 
stian den  Fjerde  selv 
drev  alskens  kongelig 
Idræt.  Han  sad  i  Rette, 
og  drog  med  Følge  til 
Fjelds.  Vrimlede  her  end 
ikke  som  nede  i  Dan- 
mark af  Hjorte  at  jage, 

Fig.  35.  Akershus'Taarne:  „Vovehals"  og  „Fugle-       saa  Var   her  til    Gengæld 

,.    ,  Tjurer  (Fig.  37),  som  dog 

(Efter  P.  BIix  s  Rekonstruktion.)  i  \      o  to 

maaske  nok  turde  være 
fuldt  saa  bra  og  mere  end  en  dansk  sølle  Urkok.  Han  sad  til 
Højbords,  tog  mod  Hurraraab  og  skænkede  Fru  Karine,  Axel 
Gyldenstjernes,  Statholderens  Hustru,  da  Hak  Ulfstand  gav 
Vinket,  sit  Portræt  med  Diamanter  og  Rubiner,  samt  tilhørende 
Guldkæde  paa  50  „Engelotter"1.  Det  var  noget  andet  end  at 
sidde  indespærret  med  Hans  Mikkelsen  og  skrive  latinsk  Stil. 
Ogsaa   disse   lykkelige    Dage   fik   en    Ende.    Den    16.  Juni 

sejlede  Flaaden  fra  Oslo,  og  den  18.  var  den  igen  ud  for  Kron- 
borg. 

Imidlertid  havde  Enkedronningen  gaaet  hjemme  i  Ensomhed 
paa  Frederiksborg  og  samlet  Bitterhed.  En  fransk  Udsending 
med  særligt  Budskab  til  hende  blev  ikke  modtagen,  men  efter 
Ordre  afhørt  af  de  efterladte  Regeringsraader1.  Der  var  tydeligt 
nok  noget,  der  ærgrede  hende,  og  Henrik  Ranzaus  nye  Toneart 


SiBBSSSS/^ 


I :i%.  36.  Akershus  i  Midten  af  det  17.  Aarhundrede. 


i  Pasgænger-Brevet,  som  naaede  hende  i  disse  Dage,  skulde 
ikke  stemme  hende  mildere.  Hun  kom  ikke  til  Kronborg  og 
hilste  til  de  hjemkomne,  da  Flaaden  ankrede  op  her.  Hun  mod- 
tog ikke  Sønnen  i  København,  men  holdt  sig  haardnakket  paa 
Frederiksborg.  Regeringsraaderne  indskrænkede  sig  da  til  blot 
skriftligt  at  melde  hende  Christian  den  Fjerdes  lykkelige  Hjem- 
komst2, men  lod  ikke  Prinsen  besøge  hende,  under  Paaskud  af, 
at  hans  Ferie  nu  maatte  være  omme,  og  hans  Nærværelse  ved 
Herredagen  i  København  var  nødvendig. 

Om  Enkedronningens  Følelser  under  alt  dette  giver  et  senere 
Brev  os  paalidelige  Oplysninger.  Endnu  halvanden  Maaneds  Tid 
efter  var  hendes  Sind  fremdeles  i  saa  stærkt  et  Oprør,  at  hun 
fremstillede  det  foregaaede  saaledes:  „De  gaa  ud  paa  at  ophidse 
Vor  hjertelskede  Søn  imod  Os  og  vække  Uvilje  mellem  Os 
begge.  Begyndelsen 
gjorde  de,  da  de  un- 
derVortOpholdpaa 
Frederiksborg  ikke 
blot  undlod  at  mel- 
de Os  Hans  Kærlig- 
heds, Gud  ske  Lov 
lykkelige,  Hjem- 
komst fra  Norge, 
men  end  ikke  vilde 
tillade  ham  at  be- 
søge Os.  Der  gik 
virkelig  fire  Uger 
hen,  uden  at  Vi  kun- 
de faa  talt  med  Hans 
Kærlighed,  og  det 
uagtet  Hans  Kærlig- 
hed var  kommen  til 
Kronborg  samfulde 
otte  Dage,  førend 
Herredagen  skulde 
holdes.  Denne  ubil- 
lige Adfærd,  hvor- 
ved Vi,  Fru  Mode- 
ren, ikke  have  maattet  være  Vort  eget  Barn  mægtig,  og  ikke 
maattet  glæde  Os  ved  en  venlig  Samtale  med  Vort  Barn  om, 
hvorledes  det  har  haft  det  paa  Rejsen  og  ellers,  er  gaaet  Os  ikke 
lidet  smerteligt  til  Hjerte  og  gør  det  fremdeles"  K 

Vredens  Varmegrad  bliver  dobbelt  tydelig  ved  det  overdrevne 
i  Beskyldningen.  Vi  er  nemlig  i  Stand  til  paa  et  meget  væsent- 
ligt Punkt  at  paavise  det  urigtige  i  denne  Fremstilling.   Rege- 

Fig.  37.   En  Tjur. 


Niels  Kaas  kaldes  til  Frederiksborg  1 1 1 

ringsraaderne  undlod  ikke,  som  her  paastaaet,  at  melde  hende 
Sønnens  Hjemkomst,  hvad  jo  ogsaa  vilde  have  været  en  udsøgt 
Uforskammethed.  Endnu  foreligger  det  bedste  Bevis  i  saa  Hen- 
seende: Enkedronningens  eget  Svar  til  Tak  for  den  modtagne 
Meddelelse.  Selve  dette  Brev,  der  er  stilet  til  Niels  Kaas,  aab- 
ner  os  imidlertid  baade  ved  sin  afbrudte  Form  og  sit  Indhold 
Indblik  i,  at  der  var  meget  andet,  der  laa  hende  paa  Sinde.  Det 
lyder  saaledes: 

„Vor  synderlige  Gunst  tilforn.  Vider,  at  som  I  med  de  andre 
regerende  Raad  haver  givet  Os  tilkende,  hvorledes  at  Vor  elske- 
lige kære  Søn  er  lykkeligen  og  vel  hjemkommen,  hvorfor  Gud 
ske  Ære  og  Lov  og  Pris  evindelig.  Og  efterdi  Vi  noget  mærke- 
ligt have,  som  Vi  gerne  ville  give  Eder  tilkende  og  derfor  gerne 
se,  at  Vi  med  Eder  udi  Tale  vare,  da  bede  Vi  Eder  og  naadigst 
begære,  at  I  ville  gøre  Eders  største  Flid  til,  at  I  kunde  udi  Mor- 
gen eller  Overmorgen  her  hos  Os  være,  Vor  Vilje  siden  her  at 
forfare.  Dermed  gøre  I  Os  synderligen  til  Vilje.  Befalende  Eder 
Gud.  Skrevet  paa  Frederiksborg  den  20.  Juni  Anno  1591.  Under 
vort  Signet.  Sophia"1. 

Det  tør  med  Sikkerhed  sluttes,  at  Niels  Kaas  har  efterkom- 
met Opfordringen  og  trods  alle  Vanskeligheder  skaffet  sig  Tid 
til  at  drage  til  Frederiksborg,  skøndt  Rigsraadet  just  samtidigt 
holdt  Møde  i  København  i  Ugen  før  Herredagens  Aabning  den 
27.  Juni2.  Det  tør  ogsaa  med  Sikkerhed  sluttes,  at  den  trofaste 
og  hengivne  Kansler  har  anstrængt  sig  til  det  yderste  for  at  und- 
gaa  det  Brud,  som  Omstændighederne  nu  bar  hen  imod.  Men 
at  det  ikke  lykkedes  ham,  viser  det  følgende. 

Thi  langt  fra  at  mildnes  hærdedes  netop  hendes  bitre  Opfat- 
telse i  de  følgende  Uger,  og  Beslutningen  om  selv  at  gøre  Brud- 
det modnedes  mere  og  mere  hos  hende.  Og  ganske  naturligt. 
Thi  det  var  svært  at  bære  dette  Tomhedens  utaalelige  Tryk. 
Hvilken  Modsætning  til  i  Fjor,  da  hun  i  disse  samme  Egne  uom- 
tvistet havde  været  den  første,  da  ikke  blot  Rigsraader,  men 
Fyrster  havde  bejlet  til  et  naadigt  Blik,  da  hun  i  Salen  paa  Kron- 
borg (Fig.  38)  havde  bortgivet  Frøken  Elisabeth  til  Hertug  Hen- 
rik Julius,   eller  da  Skibsbroen   stod   fuld   med   Christian   den 


112 


Enkedronningens  Misstemning 


Fjerde,  unge  Hertug  Ulrik,  Sigismund  af  Meklenborg,  Philip  af 
Pommern,  hele  den  danske  Adel,  Herremænd,  Fruer  og  Jom- 
fruer, medens  hun  under  Kartovernes  Drøn  fra  Kronborg,  Gi- 
deon  og  Sankt  Michael  fulgte  Kong  Jacob  af  Skotland  og  Dron- 


Fig.  38.  Sundet  mellem  Kronborg  og  Helsingborg  i  Slutningen  af  det  16de  Aarh. 

(Braunius:  Theatrum  urbium  IV.) 

ning  Anna  ud  til  Flaaden,  og  alle  ventede  ærbødigt,  til  hun  atter 
kom  i  Land1.  I  Aar  var  det  ikke  hende,  der  var  ombord,  men 
den  lille,  der  havde  staaet  paa  Skibsbroen.  Tomt  var  det,  medens 
han  var  borte,  endnu  tommere,  efter  at  han  var  kommen  hjem. 
Dag  gik  efter  Dag.  Bestandig  den  samme  Udsigt  fra  Karnappen 
mod  Sydost  ud  over  Kongevejen  (Fig.  39).  Ingen  Forrider  paa 

en  svedig  Hest,  intet  muntert  Sving  med  en  Barnebarret  fra  en 
firspændig  „Kuskvogn". 

Han  glemte  hende  vel  derinde  i  København.  Og  hans  Om- 
givelser hjalp  til  efter  bedste  Evne.  Det  var  heller  ikke  svært  at 
sprede  et  Barnesind,   thi   Livet  gik  med  en  Herredags  hele 


Fig.  39.   Frederiksborg. 
(Efter  Hans  Kniepers  Tapet  i  Nationalmuseet  i  København.) 

støjende  Jubel.  Her  var  alt,  hvad  der  kunde  fylde  hans  Tanker, 
lige  fra  Statsraads-Sager,  der  angik  Landets  Velfærd,  til  Mar- 
kedsgøgl,  Linedans  og  Bjørnehidsning.  Det  kneb  med  at  faa  Tiden 
til  at  slaa  til,  thi  Hans  Mikkelsen  klemte  samtidigt  paa  og  gav 
knap  engang  fri,  selv  naar  den  unge  Konge  skulde  sidde  i  Rette '. 
Og  Christian  den  Fjerde  var  levende  med  overalt.  Det  var  ikke 
blot  overordentlige  Begivenheder,  der  gjorde  Indtryk  paa  ham, 
som  da  Hofskænk  Hans  Straalendorf  om  Søndagen  midt  under 

en  Spøg  pludselig  styrtede  død  om1.  Prinsen  talte  med  Interesse 
for  første  Gang  i  Roskilde  Bispegaard  med  Byens  lærde  Mærk- 
værdighed, den  forviste  Niels  Hemmingsen2.  Og  under  Rets- 
sagernes Behandling  dristede  han  sig  paa  denne  Herredag  til  selv 
at  tage  til  Orde  og  i  Sagen  angaaende  Brødrene  Friis's  Over- 
fald paa  Peder  Skram,  hvor  ung  han  end  var,  at  gøre  en  selv- 
stændig og  forstandig  Opfattelse  gældende3.  Enhver  maatte  glæde 
sig  over  slig  vaagnende  Sans  hos  den  unge  Konge,  og  man  be- 
høvede ikke  at  være  Partimand  for  at  finde  hans  rette  Plads 
her  fremfor  paa  Vejen  til  Frederiksborg  som  Kastebold  i  den 
uhyggelige  Strid  mellem  Enkedronning  og  Rigsraad. 


16 

Da  Enkedronningen  ikke  vilde  komme  til  København  og 
Prinsen  ikke  maatte  komme  til  Frederiksborg,  mødtes  de  langt 
om  længe  paa  Kronborg.  Det  var  dog  kun  et  kortvarigt  Møde, 
udvortes  vistnok  foranlediget  ved,  at  den  unge  Konge  gjorde 
Morten  Venstermands  Bryllup  med  Jomfru  Anne  Andersdatter, 
der  jo  nys  havde  tjent  i  Enkedronningens  Jomfrukammer,  og 
hvis  „Æresdag"  denne  derfor  ikke  godt  kunde  undslaa  sig  for 
at  overvære4. 

Enkedronningen  havde  imidlertid  ikke  nogen  Tilfredsstillelse 
af  dette  Møde.  Hun  kunde  ikke  komme  til  at  tale  i  Enrum  med 
Christian  den  Fjerde.  Og  overalt  følte  hun  og  hendes  Omgivel- 
ser, at  hun  ikke  længer  var  den  øverste  raadende  paa  Slottet 
(Fig.  40).  Efter  nogle  faa  Dages  Forløb  forlod  hun  Kronborg  og 
drog  til  sit  „Livgeding"  Nykøbing. 

Her  brød  endelig  det  Uvejr  løs,  som  saa  længe  havde  truet. 
Den  10.  August  affærdigede  hun  sit  betroede  Bud,  Hans  Schir- 
meister,  ned  til  sin  Fader  i  Meklenborg  for  til  ham  at  klage  over 
al  den  ilde  Medfart,  hun  led,  og  meddele  ham  hendes  tagne  Be- 
slutning5'. 

Hans  Schirmeister  var  udrustet  baade  med  skriftligt  angivet 

40.   Kronl 

tografi  af  Kr.  Hude.) 


Hverv  og  med  mundtlige  Meddelelser  fra  Enkedronningen,  særlig 
om  Navne,  som  hun  ikke  havde  haft  Lyst  til  at  betro  Papiret. 
Han  skulde  begynde  med  at  minde  Hertug  Ulrik  om  de  Sam- 


l  lii  Enkedronningen  klager  til  sin  Fader 

taler,  som  denne  havde  haft  med  Enkedronningen,  da  de  sidste 
Vinter  modtes  i  Lybæk,  og  senere  paa  hendes  Hjemtur  fra 
Brunsvig,  dengang  da  han  tillige  havde  hjulpet  hende  med  et 
Gesandtskab  til  Segeberg.  Hertug  Ulrik  havde  ved  begge  disse 
Lejligheder  talt  godt  for  hende  og  søgt  at  holde  Modet  oppe  hos 
hende  overfor  alle  hendes  Stillings  Vanskeligheder.  Men  siden 
var  det  blevet  meget  værre. 

Flere  af  Rigsraaderne,  ja  af  Regeringsraaderne  —  Hans  Schir- 
meister  skulde  nævne  deres  Navne  —  Folk,  som  hun  i  Frede- 
rik den  Andens  Dage  havde  vist  Tjenester,  de  gik  nu  kun  ud 
paa  at  volde  hende  Fortrædeligheder.  Naar  hun  forlangte  Under- 
hold til  de  hjemmeværende  Børn,  hvad  man  jo  i  sin  Tid  havde 
givet  saa  glat  Tilsagn  om  i  rigelige  Maader,  saa  fik  hun  af  de 
samme  Folk  kun  spodske  Svar,  saasom  at  sligt  kunde  de  ikke 
forsvare  overfor  den  unge  Konge,  naar  han  engang  blev  myn- 
dig. Samtidigt  forsynede  de  baade  sig  og  deres  Venner  saaledes 
med  Godser,  at  det  kunde  blive  vanskeligt  nok  engang  at  skulle 
svare  hertil. 

Hvad  der  dog  gik  hende  allermest  til  Hjerte,  var,  at  de  søgte 
at  ophidse  Christian  den  Fjerde  imod  hende.  I  denne  Henseende 
var  Prinsens  Tugtemester,  Hans  Mikkelsen,  troligt  i  Ledtog  med 
dem.  Som  Hovedeksempel  paa  disse  deres  Forsøg  paa  at  skille 
Søn  fra  Moder,  skulde  saa  anføres  Forholdene  efter  Norges- 
turen  med  den  ovenfor  omtalte  Overdrivelse,  at  Sønnens  Hjem- 
komst end  ikke  var  bleven  meldt  hende. 

Kort  og  godt:  man  agtede  ikke  hendes  kongelige  Ære  og  Vær- 
dighed. Alt  blev  gjort  paa  Dril.  Hendes  nødvendige  Tjenerskab, 
som  skulde  sørge  for  hendes  daglige  Underhold  og  Opvartning, 
blev  lagt  for  Had.  Under  disse  Omstændigheder  var  det  hende 
saa  ubehageligt  at  blive  længer  ved  Hoffet,  at  hun  agtede  at  be- 
give sig  til  sit  „Livgeding"  og  for  Fremtiden  tage  Bolig  der. 

Det  gjorde  hende  ondt  at  skulle  fortælle  sin  Fader  alt  dette. 
Hun  vilde  saa  gerne  have  forskaanet  ham  derfor.  Men  han  var 
den  eneste,  til  hvem  hun  kunde  betro  sig.  Han  vilde  ikke  heller 
forlade  hende  i  hendes  fortrykte  Enkestand!  Han  vilde  ikke 
finde  sig  i,  at  der  vistes  hende  Foragt  af  Jævnbyrdige,  end- 

sige  af  Underordnede.  Hun  bad  ham  derfor  om  snarest  at 
sende  et  Gesandtskab  hid  til  at  underhandle  med  det  danske 
Rigsraad. 

Thi  naar  hun  nu  drog  bort  fra  Hoffet  —  hvad  hun  dog  for 
Christian  den  Fjerdes  Skyld  saa  nødigt  gjorde  —  og  naar  hun, 
som  rimeligt  var,  tog  sine  to  smaa  Døtre  med  sig  til  „Liv- 
gedinget",  saa  var  hun  ikke  derfor  pligtig  til  at  underholde  disse 
Børn.  Det  var  herom  de  meklenborgske  Gesandter  skulde  for- 
handle med  Rigsraadet.  Hun  havde  tænkt  sig  den  Ordning,  som 
hun  ønskede  foreslaaet  af  Gesandterne,  at  hun  skulde  have  Vor- 
dingborg Len  med  de  dertil  hørende  mindre  Len,  Lekkinge  og 
Jungshoved,  frit  og  kvit  med  alle  deres  Indkomster,  indtil  Døt- 
rene blev  gifte.  Men  selvfølgeligt  maatte  Gesandterne  ikke 
glemme  at  faa  fastslaaet,  at  det  var  Landet  og  ikke  Enkedron- 
ningen, der  skulde  udrede  deres  Udstyr,  ganske  som  ved  de 
ældre  Søstres,  Elisabeths  og  Annas  Bryllupper. 

Men  Nykøbing  Slot,  hendes  fremtidige  Opholdssted,  var  hel- 
ler ikke  færdigt.  Regeringsraaderne  var  gaaede  saa  langsomt 
frem  hermed  og  havde  vist  saa  megen  Vrangvilje,  at  Bygmeste- 
ren ikke  havde  kunnet  faa  det  fornødne.  De  frygtede  vist  i  deres 
Hjerte  for,  at  hun  vilde  begive  sig  did.  Naar  hun  havde  forlangt 
Arbejdet  hurtigere  fremmet,  saa  at  det  hele  snart  kunde  blive 
færdigt,  havde  de  svaret,  at  skulde  der  jages,  maatte  hun  betale 
det  af  sin  egen  Pung.  De  vægrede  sig  ved  at  lade  sætte  Sejr- 
værk paa  Huset,  og  paastod,  at  der  hverken  paa  Nykøbing  eller 
de  andre  Gaarde  under  „Livgedinget"  behøvedes  Bryggers, 
Stalde  og  Lader.  Gesandterne  maatte  endelig  give  Rigsraadet 
Tilhold  om,  at  Livgedinget  snarest  skulde  afleveres  i  fuldkom- 
men Stand. 

Saa  var  der  endnu  kun  et  Par  Punkter  tilbage.  Hvad  skulde 
hun  gøre  med  den  overtagne  Regering  i  Hertugdømmerne,  naar 
hun  nu  flyttede  bort  fra  Hoffet?  Skulde  hun  opgive  den?  Hun 
havde  jo  ikke  mindste  Fordel  af  den.  Eller  skulde  hun  beholde 
den  indtil  Christian  den  Fjerdes  Myndighed?  Her  maatte  Fa- 
deren give  et  Raad.  Var  Meningen,  at  hun  skulde  beholde  den, 
maatte  Gesandterne  i  hvert  Fald  træffe  Aftale  med  Regerings- 

raaderne  om,  at  hun  kunde  faa  alle  Sager  Hertugdommerne 
vedkommende  udleverede  fra  Rigets  Kancelli.  Endelig  stod  Stri- 
den fremdeles  paa  mellem  Hans  Blome  i  Haderslev  og  Lens- 
manden i  Ribe,  samt  andre  Rivninger  mellem  Riget  og  Hertug- 
dømmerne. Hun  havde  ikke  Sagerne  ved  Haanden,  saa  at  hun 
kunde  give  nøjere  Besked,  men  Gesandtskabet  kunde  nok  være 
indrettet  paa  ogsaa  at  mægle  i  disse  Sager. 

Sluttelig  bad  hun  kun  om  eet:  Maatte,  førend  Gesandtskabet 
selv  afsendtes,  dets  Instruktioner  først  i  Afskrift  blive  tilstillede 
hende,  for  at  hun  kunde  rette  deri,  hvis  der  skulde  være  noget, 
som  ikke  var  efter  hendes  Ønske. 

Denne  Slutnings-Anmodning  viser  maaske  bedst,  hvor  sikker 
Enkedronningen  var  paa,  at  Faderen  ikke  vilde  svigte  hende, 
og  hvor  vidt  hun,  næsten  som  et  forkælet  Barn,  kunde  gaa  i 
sine  Forlangender.  Hele  Budskabets  Betydning  afhang  dog 
væsentligt  af  Svaret  paa  de  to  Spørgsmaal:  Gengav  det  hendes 
virkelige  Mening?  Og  var  de  deri  anførte  Beretninger  sande? 

At  det  virkelig  i  Øjeblikket  var  hendes  Mening  at  ville  forlade 
Hoffet,  synes  de  senere  Begivenheder  at  indeholde  Borgen  for. 
Mere  mistænkelig  tager  hendes  Villighed  til  tillige  at  opgive 
Regeringen  i  Hertugdømmerne  sig  ud.  Hun  kunde  dog  umuligt 
være  uvidende  om,  at  Uviljen  hos  Rigsraaderne  væsentlig  skrev 
sig  fra  hendes  Overtagelse  af  denne.  Hvis  hun  opgav  den,  be- 
høvede hun  ikke  at  forlade  Hoffet.  Alt  vilde  da  naturligt  igen 
falde  i  sit  gamle  Leje.  Baade  at  forlade  Hoffet  og  opgive  Rege- 
ringen i  Hertugdømmerne  var  en  overdreven,  næsten  selvmod- 
sigende Forholdsregel. 

Vil  man  da  ikke  tillægge  hende  den  højst  usandsynlige  Tro- 
skyldighed ikke  at  have  kunnet  indse  dette,  nødes  man  til  i 
hendes  Offervillighed  angaaende  Regeringen  at  se,  ikke  hen- 
des virkelige  Mening,  men  en  Kvindelist,  en  Maade  at  ægge 
Faderen  paa.  De  var  begge  vistnok  lige  klare  over,  hvad  der 
havde  bragt  Rigsraadet  i  Harnisk,  og  ypperligt  forstod  hun 
senere  at  tirre  sine  Fjender  ved  at  slaa  netop  paa  denne  Streng. 
Men  idet  hun  næppe  med  Urette  saa  paa  Faderen  som  den  af 
de  to,  der  havde  været  og  fremdeles  var  den  ivrigste  for,  at  hun 

skulde  vedblive  at  føre  Regeringen  i  Hertugdømmerne,  saa  vidste 
hun  vel,  at  antydet  Ligegyldighed  i  saa  Henseende  var  den  sik- 
reste Maade  at  kalde  ham  til  Vaaben.  Midlet  forfejlede  aldrig 
sin  Virkning. 

Mere  tvivlsom  stiller  sig  ved  første  Øjekast  Troværdigheden 
af  de  i  hendes  Budskab  indeholdte  Beretninger.  Hun  var  tyde- 
ligt nok  i  stærkt  ophidset  Sindsstemning,  hvor  særligt  en  Natur 
som  hendes  ikke  plejer  at  se  klart.  Og  at  een  af  hendes  Hoved- 
paastande  ikke  var  overensstemmende  med  Sandheden,  har  vi 
jo  allerede  forud  godtgjort. 

Ikke  desto  mindre  maa  dog  sikkert  i  de  store  Træk  hendes 
Fremstilling  betegnes  som  sandfærdig.  Vi  er  nemlig  delvis  i  Stand 
til  at  kunne  gaa  bagved  hendes  Ord  og  prøve  Forholdene  selv, 
uafhængigt  af  hendes  Opfattelse.  Hvad  Nykøbing  Slots  Opførelse 
angik,  viste  Eftertiden  noksom,  at  man  paa  dette  Tidspunkt  langt- 
fra var  færdig,  men  endnu  tvistedes  om,  hvad  der  maatte  siges 
at  høre  til  et  „færdigt  Slot".  Og  hvad  Striden  med  Rigsraaderne 
angik,  saa  stillede  det  sig  næsten  som  en  Nødvendighed,  at  den 
nu  maatte  komme  til  at  dreje  sig  om  Christian  den  Fjerdes  Per- 
son. Men  var  dette  givet,  saa  fulgte  det  ogsaa  af  sig  selv,  at  den 
omtrent  maatte  antage  de  af  Enkedronningen  angivne  Former. 
Vi  kan  yderligere  godtgøre  dette  ved  blot  at  samle  spredte 
Træk  vedrørende  den  unge  Konges  Forhold  før  og  efter  Stri- 
dens Udbrud. 

Saa  længe  Henrik  Rammel  havde  været  Prinsens  Hofmester 
var  Ufred  paa  dette  Omraade  bleven  holdt  nede.  Dette  skyldtes 
foren  Del  Henrik  Rammels  Forstand  og  Takt.  Men  Forholdene 
kom  ham  ogsaa  til  Hjælp.  Selv  var  han  ikke  blot  Hofmester, 
men  tillige  den  ansete  Embedsmand,  altid  til  Stede,  yndet  af 
Kongeparret.  „Tugtemesteren",  Hans  Mikkelsen,  traadte  ganske 
i  Skygge  ved  hans  Side  som  en  vistnok  brugbar,  men  under- 
ordnet Person.  Og  Prinsen  selv  var  endnu  kun  et  rent  Barn. 
Tyngdepunktet  laa  endnu  helt  hos  Hofmesteren. 

Anderledes  da  Hak  Ulfstand  (Fig.  41)  overtog  denne  Stilling. 
Allerede  hans  Ansættelse  stillede  ham  noget  usikkert.  Valgt  imod 
Enkedronningens  Ønske  og  tildels  for  at  modvirke  hendes  Ind- 

flydelse,  bares  han  ikke  længer  oppe  af  den  umiddelbare  For- 
visning om,  at  Hofmesterens  Vilje  var  den  højeste  og  ene 
rette.  Som  dannet  Mand  maatte  han  ønske  ikke  at  komme  i  alt- 
for aabenlys  Strid  med  Enkedronningen.  Og  dette  kunde  muligt 
være  undgaaet  ved  en  behændig  og  daglig  Udøvelse  af  hans  nye 
Magt,   hvorved   Grænseskellet   lidt  efter  lidt   halvt  uformærkt 

kunde  være  blevet  af- 
prikket. Men  heri  blev 
han  hindret.  Thi  sam- 
tidigt fik  han  en  hel 
ny  Virksomhed  som 
Regeringsraad,  hvor- 
ved der  lagdes  stærkt 
Beslag  paa  hans  Tid 
og  Evner. 

Og  endelig  foregik 
der  en  Forandring  i 
hans  hjemlige  For- 
hold, idet  han,  der 
Aar  1589  havde  mistet 
sin  første  Hustru,  Per- 
nille Gøye,  Aaret  efter 
ægtede  Anna  Pars- 
bjerg  (Fig.  42),  som 
havde  mistet  sin  Mand, 
Hans  Skovgaard,  men 

beholdt  Gaarden 
Gundestrup  (Vrams- 
Gunnarstorp)  (Fig.  43).  Nu  var  det  ikke  blot  Hak  Ulfstands 
egen  Gaard  Hikkebjerg  (Fig.  44)  med  dens  prægtige  Abildgaard 
og  kostbare  Samling  af  Marmorstatuer,  der  kaldte  ham  til  Skaane. 
Hans  nye  Hustru  og  Gundestrup  vinkede  med,  og  saa  den 
pragtfulde  Genarp  Kirke  (Fig.  45),  Skaanes  største  og  smukke- 
ste Landsbykirke,  som  han  samme  Aar  byggede  over  sin  første 
Hustru,  og  som  et  Par  Aar  efter  skulde  huse  baade  den  anden 
og  ham  selv1. 


Fig.  41.   Hr.  Hak  Holgersen  Ulfstand  til  Hikkebjerg. 

1535  —  94. 

(Maleri  paa  Gaunø.) 

Genarp  Kirke,  som  saaledes  samlede  dem  alle,  staar  endnu 
som  det  eneste  levende  Vidne  fra  hin  Tid  om  Hak  Ulfstands 
Virksomhed  som  Hofmester.  Dens  Vidnesbyrd  gaar  i  dobbelt 
Retning.  Ingen,  som  ser  denne  herlige  Bygning,  kan  være  i 
Tvivl  om,  at  den  Mand,  der  lod  den  opføre,  maa  have  haft  Kunst- 
forstand og  Smag.  Som  saadan  var  han  fortrinlig  skikket  til  at 
være  Vejleder  for  den 
unge  Christian  den 
Fjerde,  der  havde  An- 
læg i  samme  Retning 
og  befandt  sig  i  den 
modtagelige  Alder.  Vi 
veed  intet  nærmere 
om  denne  Paavirkning. 
Men  Spiret  paa Genarp 
Kirke  (Fig.  46)  synes 
at  tale.  Vel  maatte  det 
Spir,  som  Hak  Ulfs- 
tand opførte  1 590,  efter 
næsten  300  Aars  Tje- 
nestevige i  Slutningen 
af  1860'erne,  da  det 
truede  med  at  styrte 
ned.  Men  det  nye,  som 
rejstes,  blev  en  tro 
Efterligning  af  det  tid- 
ligere '.  Det  minder 
tydeligt  om  sine  an- 
seelige Slægtninge,  de  to  Spir  paa  Roskilde  Domkirke  (Fig.  47). 
Spiret  paa  Genarp  Kirke  rejstes  1590  af  Hak  Ulfstand,  Prinsens 
Hofmester.  Spirene  paa  Roskilde  Domkirke  (Fig.  48)  anbragtes 
paa  de  forhen  kullede  Taarne  1635  af  Prinsen  selv,  da  han  var 
bleven  Konge.  Var  det  Paavirkning  fra  Ungdomsaarene,  som 
her  fik  Udtryk?  Eller  skyldtes  Ligheden  blot  en  fælles  Smag  hos 
Datiden?  Ingen  kan  med  Sikkerhed  give  Svaret. 

Men  omvendt  vidner  Genarp  Kirke  om,  hvor  let  Hak  Ulfstand 


Fig.   42.    Fru  Anna   Parsbjerg,   Hr.   Hak   Holgersen 

Ulfstands  Hustru,  f  1592. 

(Maleri  paa  Gaunø.) 

Fig.  43.   Gundestrup  (Vrams-Gunnarstorp)  i  Skaanc. 
(Efter  Fotografi.) 

tog  sig  sine  nye  Pligter  som  Hofmester.  Den  var  selv  Grunden. 
Han  maatte  over  til  den  og  følge  Bygningsforetagendet.  Næppe 
var  han  bleven  Prinsens  Hofmester,  førend  han  allerede  i 
Eftersommeren  1590  „tog  sig  Forlov  paa  nogen  Tid  lang  over 


Fig.  44.   Hikkebjerg  (Heckeberga)  i  Skaane,  set  fra  Vadskepladsen. 
(Efter  Fotografi.) 


I  :  1590  af  i  lak  Ulfstand. 

(Fotograferet  af  Donik.ii kuarkitckt  Ih.  Wiihlin.) 


Fig.  46.  Genarp  Kirke  i  Skaane,  opført  1590  af  Hak  Ulfstand, 
(Fotograferet  af  Domkirkearkitekt  Th.  Wåhlin.) 

til  Landet  [Skaane]  sine  anliggende  Ærinder  at  forrette".  Samme 
„Forlov  haver  sig  imidlertid  forhalet  paa  Grund  af  adskillige 
nødvendige  Forfald".  Han  ikke  blot  tilsaa  Opførelsen  af  Kirken 
over  sin  første  Hustru,  men  holdt  den  22.  November  Bryllup 
med  den  anden.  Tilsidst  maatte  de  tre  andre  Regeringsraader 
skrive  til  ham  fra  Koldinghus  den  10.  December,  at  det  var 
„højligt  nødvendigt  at  han  som  Hs.  Majestæts  Hofmester  maa 


Fig.  47.   Roskilde  Domkirke  med  Spir. 
(Tegning  af  Tom  Petersen.) 


være  daglig  til  Stede  hos  Hs.  Majestæt",  hvorfor  de  bad  ham 
om  „med  det  allerførste  og  iligste  at  komme  her  tilbage,  selv 
agtendes,  hvor  magtpaaliggende  det  er" l. 

Slap  saaledes  Hak  Ulfstand  de  daglige  Tømmer  af  Hænde, 
var  der  kun  een  Maade  desuagtet  at  holde  Enkedronningen 
borte  fra  Indflydelse  paa  Prinsen:  ved  at  vinde  Christian  den 
Fjerde  og  iøvrigt  overlade  Hans  Mikkelsen  Styret. 

Christian  den  Fjerde  var  allerede  saa  moden,  at  man  med 
Held  kunde  lære  ham  at  vælge  Parti.  Moderens  lidt  haarde  Maade 
at  tage  fat  paa,  hendes  Selvfølelse  og  Virkelyst,  der  lod  det  falde 


Fig.  48.   Roskilde  Domkirkes  Taarne  og  Spir,  sete  fra  „Margrethe-Spiret". 
(Fotograferet  af  Kr.  Hude.) 

hende  naturligere  ivrigt  at  forfølge  et  enkelt  Maal  fremfor  blidt 
at  tage  flere  Hensyn,  synes  tidligt  at  have  stødt  ham.  Stemninger 
af  denne  Art  fik  i  hvert  Fald  tidligt  Lov  til  at  give  sig  Luft  i  hans 
Stile1.  Derimod  synes  Hak  Ulfstand  —  naar  han  overhovedet 
var  til  Stede  —  at  have  haft  let  ved  at  gøre  vindende  Indtryk  paa 
Prinsen.  Han  var  ikke  blot,  som  vi  har  set,  kunstforstandig  og 
kunde  vække  Prinsens  Sans  for  Bygningskunst  og  Malerier.  Men 
han  var  derhos  baade  mandhaftig  og  gemytlig.  Han  kunde  føre 
sin  Klinge  og  endnu  ramme  Ringen  i  en  fri  Galop.  Og  hvor 
kunde  han  ikke  om  Søndagen  efter  Bordet,  naar  „Fægteskolen"s 
Forestilling  var  omme2,  saa  lyslevende  og  muntert  ved  en  Kande 
Vin  fortælle  om,  hvorledes  han  havde  klaret  det  ved  Axtorna 
1565  og  drevet  Svenskerne  tilbage  i  Hulvejen  1567. 

Det  var  denne  hans  Evne  til  at  passiare,  som  Enkedronningen 
senere  med  Bitterhed  søgte  at  faa  Ram  paa.  Hun  havde  sikkert 
Ret,  naar  hun  antog,  at  den  oftere  brugtes  til  at  give  Prinsen 
Oplysninger  og  bibringe  ham  Begreber,  der  afveg  fra  hendes 
Synsmaader.  Der  kan  saaledes  f.  Eks.,  naar  man  læser  følgende 
latinske  Stil  fra  Foraaret  1591,  næppe  være  nogen  Tvivl  om,  at 
Hak  Ulfstand  havde  ymtet  til  Christian  den  Fjerde  om  Striden 
mellem  Rigsraaderne  og  hans  Moder  om  Nykøbing  Slots  Op- 
førelse. 

„Jeg  havde  ikke  troet,  at  vi  saa  hurtigt  skulde  vende  tilbage 

fra  København  til  Frederiksborg Men  da  vi  havde  været 

deri  nogen  Tid,  sagde  Hofmesteren  mig,  at  Rigsraaderne  havde 
noget  særligt  at  varetage  paa  Falster  i  en  Strid,  som  de  gerne 
vilde  have  bilagt,  førend  vi  drog  til  Norge.  De  tænkte  derfor  at 
rejse  derned  paa  Mandag  den  12.  April;  imidlertid  blive  vi  her 
i  Frederiksborg"  .  .  .3 

Naar  Christian  den  Fjerde  her  lod  Hans  Mikkelsen  forstaa, 
at  han  godt  vidste,  hvad  der  var  paa  Færde,  saa  henvendte  han 
sig  til  den,  der  om  ikke  just  i  denne  enkelte  Sag  saa  dog  i  den 
større  Strid  efterhaanden  var  bleven  den  ene  Hovedpart. 
Tyngdepunktet  laa,  som  før  omtalt,  ikke  længer  hos  Hofmeste- 
ren, men  var  gledet  over  til  Skolestuen,  til  Tugtemesteren.  Jo 
mere  Hak  Ulfstand  var  borte,  jo  større  Prinsen  blev,  og  jo  mere 

det  gjaldt  om  at  holde  Enkedronningens  Indflydelse  nede,  des 
mere  blevogsaa  Hans  Mikkelsen  med  Nodvendighed  en  Hoved- 
magt, mod  hvem  derfor  Enkedronningens  hele  Forbitrelse  ret- 
tedes. Han  havde  det  daglige  Samvær  med  Prinsen  og  tusind 
Veje  til  at  knytte  et  Forstaaelsens  Baand  mellem  sig  og  sin  op- 
vakte Lærling.  Laa  der  allerede  heri  noget,  der  maaske  kunde 
vække  en  Moders  Skinsyge,  saa  blussede  Forbitrelsen  dog  først 
ret  op  paa  et  andet  Omraade,  da  Enkedronningen  nødtes  til  at 
skulle  tage  virkeligt  Hensyn  til  sin  Søns  Tugtemester. 

I  Frederik  den  Andens  Dage  og  hele  Henrik  Rammels  Tid 
havde  Hans  Mikkelsen  kun  været  Prinsens  Lærer  og  ikke 
andet.  At  han  ikke  var  en  ganske  almindelig  Lærer,  men  forud 
havde  været  først  Rektor  paa  Herlufsholm  og  siden  Hofpræst, 
at  hans  Ydre  var  anseeligt  og  hans  hele  Fremtræden  ærefrygt- 
indgydende1, det  kunde  altsammen  være  meget  godt,  men  kunde 
dog  fornuftigvis  ikke  hæve  ham  ud  over  den  Stilling,  han  virke- 
lig beklædte.  Om  han  havde  Prinsens  Lommepenge  under  sin 
Bestyrelse,  og  om  han  i  en  snæver  Vending,  naar  de  opholdt 
sig  paa  et  afsides  Slot  fjernt  fra  Hoffet  havde  Overtilsynet  med 
hele  den  lille  Husstand,  gjorde  ham  ikke  derfor  til  Hofmarsk, 
saa  lidt  som  en  Barnepige  blev  Husmoder,  fordi  man  laante 
hende  Nøglen  til  Fadeburet. 

Men  alt  dette  skiftede  Præg  efter  Hak  Ulfstands  Ansættelse. 
Det  var  ikke  blot  store  Summer,  der  nu  betroedes  Hans  Mik- 
kelsen, „som  han  kunde  have  under  Hænder  til  adskillige  Hs. 
Majestæts  forefaldende  Nødtørft  og  Behov"  ~.  Hofmesterens 
hyppige  Fravær,  Enkedronningens  lange  Rejser  gjorde  lidt  efter 
lidt  Hans  Mikkelsen  til  den  egentlige  styrende  ved  den  unge 
Konges  Hof,  til  den,  der  havde  at  staa  Rigsraadet  til  Ansvar  og 
Regnskab  for  Udgifterne  herved.  Hans  uomtvistelige  Hæderlig- 
hed, Hak  Ulfstands  Mangel  paa  Lejlighed  til  virkelig  at  kunne 
føre  Kontrol,  Rigsraadernes  stiltiende  Glæde  ved  at  se  Enke- 
dronningens misbrugte  Myndighed  opdæmmet,  grundlagde  i 
Forening  dette  kunstige  Værk,  hvor  Hoffets  Møllehjul  kun  gik 
i  den  Takt,  som  Hans  Mikkelsens  Stigbord  tillod. 

Enkedronningen  synes  at  have  fundet  denne  Ordning  i  fuld 

Gang  ved  sin  Hjemkomst  fra  Brunsvig,  og  man  kan  ikke  undres 
over,  at  den  bragte  hende  i  Oprør  og  hendes  Vrede  mod  Tugte- 
mesteren til  at  flyde  over.  Galt  var  det  allerede,  at  han  troede 
at  vide  bedre  Besked  end  hun  om,  hvad  en  vordende  Konge 
burde  lære.  Værre  var  det,  at  han,  naar  hun  vilde  tale  fortroligt 
med  sin  Søn,  forblev  derinde  som  et  nagelfast,  tillaaset  Kiste- 
skab, der  ikke  veg  for  Vink  eller  lod  sig  fylde  efter  Forgodt- 
befindende. Men  værst  af  alt  var  det  dog,  at  denne  opblæste 
„Halepeter"1  understod  sig  at  byde  paa  Enkedronningens  Ene- 
mærker. Saa  utroligt  det  lød,  skulde  hun  nu  betragte  ham  som 
en  Art  jævnbyrdig  Myndighed,  ja  være  udsat  for  at  faa  Afslag, 
naar  der  i  hendes  Navn  blev  forlangt  Forspand  til  en  Vogn, 
Middag  til  en  nysankommen  eller  blot  en  Kande  Vin  i  Utide  fra 
Kælderen. 

Var  der  saaledes  her  i  Virkeligbeden  sket  Brud  paa  Aftalerne 
af  1588,  som  jo  havde  henlagt  Hof  holdningen  under  Enkedron- 
ningen, og  var  den  hele  nye  Ordning  saa  utaalelig  for  hende 
som  vel  muligt,  saa  forstaar  man  dog  paa  den  anden  Side  ogsaa, 
at  en  Mand,  med  Hans  Mikkelsens  retsindige  Fasthed,  kunde 
drives  til  tilsidst  at  sætte  haardt  mod  haardt,  og  Rigsraaderne 
ikke  blot  af  Skadefryd  støtte  hans  Modstand.  Thi  naar  man  som 
mange  af  disse  i  Enkedronningen  saa  den,  der  selv  havde  brudt 
Aftalerne  af  1588  ved  senere  underfundigt  at  tilvende  sig  den 
politiske  Magt  i  Hertugdømmerne,  og  naar  man  som  Hans 
Mikkelsen  ikke  straks  gav  tabt  for  en  Overfusning,  saa  var  der 
meget  i  Forholdene,  der  maatte  kunne  tage  sig  løjerligt  ud. 

Var  det  nu  f.  Eks.  ogsaa  rigtigt,  at  Hoffet  til  Stadighed  skulde 
underholde  Enkedronningens  fem  „Drenge"  og  hendes  Dværg, 
Hans  Mortensen?-  Man  fatter  vel,  at  Rentemester  Enevold 
Kruse  tøvede  med  at  udbetale  dem  aarligt  otte  Daler  hver  til 
„Støvle-  og  Skjortepenge",  hvor  meget  saa  end  Regerings- 
raaderne  i  sin  Tid  maatte  have  givet  hende  Løfter  i  saa  Hen- 
seende:{.  Og  var  det  dog  ikke  et  lovligt  stærkt  Stykke,  at  Dan- 
mark, og  ikke  længere  Hertugdømmerne  eller  Enkedronningen 
selv,  i  dyre  Domme  skulde  lønne  under  Navn  af  „kongelige 
Raader"  de  meklenborgske  Retslærde,  som  hun  benyttede  til 

Raadgivere  i  sin  Strid  mod  Rigsraadet?  Der  Hk  nu  siden  sidste 
Jul  Joachim  Bassewitz  300  Daler  aarlig  og  „fem  gemene  Hof- 
klædninger",  Vicke  v.  Bulow  300  Daler  og  Hertug  Ulriks 
Kansler,  Dr.  Jacob  Bording,  200  Daler  samt  20  Daler  i  Erstat- 
ning for  to  Hofklædninger1. 

Hvis  man  ikke  i  Tide  sagde  Stop,  vilde  Enkedronningen  vel 
ogsaa  snart  forlange  Lon  af  Riget  til  sine  Folk  paa  „Livgedinget", 
til  de  to  nye  Røgtere  paa  Aalholm  og  den  nye  Hakkelseskærer 
paa  Halsted  Kloster2. 

Under  disse  spændte  Forhold  var  det,  at  Enkedronning  So- 
phia den  10.  August  1591  afsendte  sin  Meddelelse  til  Faderen 
om,  at  hun  nu  agtede  at  opgive  sit  Ophold  ved  Hoffet  og  udbad 
sig  et  Gesandtskab  til  Forhandling  med  Rigsraadet  om  Ord- 
ningen af  de  nye  Forhold.  Hertug  Ulrik  synes  at  være  bleven 
ilde  berørt  ved  denne  Anmodning.  Og  han  var  i  Virkeligheden 
ogsaa  vanskeligt  stillet.  Svigte  sin  Datter  vilde  han  først  og  frem- 
mest ikke.  Men  han  billigede  langtfra  hendes  paatænkte  Skridt 
at  forlade  Hoffet.  Og  han  kunde  forudse,  at  en  skarp  Menings- 
udveksel  med  Rigsraadet  tilmed  under  fremmed  Indblanding 
højst  sandsynligt  kun  vilde  føre  til  at  forbitre  Sindene  og  for- 
værre Sagen.  Det  fornuftigste  under  disse  Omstændigheder  vilde 
aabenbart  være  at  berolige  Datteren  ved  at  sende  det  ønskede 
Gesandtskab,  men  samtidigt  lade  dettes  hemmelige  Hovedfor- 
maal  bestaa  i  at  faa  hende  til  at  opgive  sin  Beslutning.  Den 
aabent  udtalte  Hensigt  med  Gesandtskabet  kunde  jo  være  at 
mægle  mellem  Parterne  angaaende  Overtagelsen  af  den  holsten- 
ske Regering  og  særligt  faa  de  værste  Tvistepunkter,  saasom 
Striden  mellem  Hans  Blome  og  hans  danske  Naboer,  bilagte. 

Hertug  Ulrik  sendte  da  Skrivelser  afsted  til  sin  Datter  og  til 
Regeringsraaderne.  Tilsyneladende  gik  han  ind  paa  Datterens 
Ønsker  og  vedlagde  et  Udkast  til  en  skarp  Instruks  for  det  paa- 
tænkte Gesandtskab,  affattet  efter  Indholdet  af  hendes  Klage- 

maal  til  ham.  Men  han  tilføjede  dog,  at  under  denne  Form  vilde 
den  efter  hans  Formening  kun  sætte  ondt  Blod.  Regerings- 
raaderne vilde  efter  al  Rimelighed  forlange  Navnene  opgivne 
paa  de  Rigsraader,  til  hvem  der  sigtedes,  og  derpaa  lade  Sagen 
forsumpe  ved  at  overdrage  hver  enkelt  af  disse  at  undskylde  sig. 
Spørgsmaalet  om  Erstatning  for  Døtrenes  Underhold  vilde  de 
rimeligvis  smutte  under  ved  at  henvise  Sagen  til  det  samlede 
Rigsraads  Afgørelse.  Moralen,  som  ikke  udtaltes,  var  altsaa: 
Klag  ikke,  forlang  ingen  Erstatning,  men  bliv  ved  Hoffet!1 

Men  et  Gesandtskab  til  Danmark  vilde  han  jo  i  hvert  Fald 
afsende.  Han  skrev  derfor  samtidigt  til  Regeringsraaderne  og 
anmeldte  dettes  Komme.  Hvad  det  egentlig  skulde  heroppe,  var 
dog  af  hans  Brev  ikke  let  at  blive  klar  paa.  Der  meddeltes  kun, 
at  der  var  forefaldet  Sager,  der  i  lige  Grad  berørte  baade  Enke- 
dronningen og  Christian  den  Fjerde,  og  i  den  Anledning  øn- 
skede han  gerne  ved  nogle  Raader  at  forhandle  med  Regerings- 
raaderne. 

I  et  nyt  Brev  af  samme  Dato  søgte  han  at  sikre  sig  mod  den 
til  Datteren  omtalte  Mulighed,  og  udbad  sig  først  Regerings- 
raadernes  Erklæring  om,  hvorvidt  Sager  af  denne  Art  kunde 
afgøres  af  dem  alene  eller  skulde  henvises  til  det  samlede  Rigs- 
raads Afgørelse2. 

Senere  blev  han  betænkelig  ved  Udsigten  til,  at  det  hele 
kunde  trække  for  længe  ud.  Der  meldtes  ham  nemlig  tilbage 
fra  Danmark,  at  Regeringsraaderne  havde  forladt  Sjælland  og 
var  dragne  hver  til  sit.  Paany  maatte  han  da  i  Virksomhed  og 
afsende  Brev  baade  til  Niels  Kaas  alene  og  til  hele  Regerings- 
raadet  med  ubestemt  Adresse,  idet  han  udbad  sig  Svar  paa:  naar 
og  hvor  hans  Gesandter  maatte  møde3. 

Hvis  Hertug  Ulrik  blot  ønskede  et  ydre  Paaskud  til  at  afsende 
sit  Gesandtskab,  saa  kom  Omstændighederne  ham  til  Hjælp. 
En  tilsvarende  Anmodning  om  at  sende  Gesandter  herop  var 
nemlig  paa  Veje  til  ham  fra  selve  Regeringsraaderne.  Dette  var 
dog  for  saa  vidt  ikke  for  det  Gode,  som  man  fra  denne  Kant 
nu  mente  at  have  drevet  Enkedronningen,  hvad  den  overtagne 
Regering  angik,  ud  af  alle  hendes  Stillinger  paa  kun  et  enkelt 

Punkt  nær,  hvor  derfor  Striden  ønskedes  bilagt  ved  fremmed 
Mægling. 

Med  stor  Iver  var  nemlig  i  Mellemtiden  Kampen  bleven  ført 
paa  det  søndre  Omraade.  Den  holsten-gottorpske  Hertug  Philip 
var,  som  tidligere  omtalt,  død  den  18.  Oktober  1590  —  kun 
saa  længe  havde  hans  svage  Helbred  kunnet  forliges  med  hans 
fyrstelige  Pligter  til  Drik1  —  og  hans  umyndige  Broder,  Johan 
Adolph,  havde  søgt  og  erholdt  hos  Regeringsraaderne  Forlening 
med  Sønderjylland.  Han  skulde  nu  hyldes  i  Hertugdømmerne 
og  i  den  Anledning  havde  Regeringsraadet  velvilligt  forsynet 
ham  med  en  aaben  Skrivelse  i  Christian  den  Fjerdes  Navn,  ved 
hvilken  Stænderne  indkaldtes  til  Hylding2.  Lystredes  denne, 
vilde  det  jo  være  en  Anerkendelse  af,  at  Christian  den  Fjerde 
og  ikke  hans  Moder  var  den  regerende. 

Kort  forinden  havde  imidlertid  alle  baade  kongelige  og  her- 
tugelige Landraader  i  Hertugdømmerne  holdt  Møde  i  Rends- 
borg  og  her  vedtaget,  at  Udskrivningen  til  Landdagen  skulde 
udgaa  i  Overensstemmelse  med  Aftalerne  i  Segeberg.  altsaa  i 
Enkedronningens  Navn  som  Formynderske  og  forsynes  med 
baade  hendes  og  Christian  den  Fjerdes  Segl.  Paa  Landdagen, 
der  var  indvarslet  til  den  18.  Oktober  1591  i  Rendsborg,  skulde 
ikke  blot  Johan  Adolph  bekræfte  Privilegierne  og  hyldes,  men 
alle,  der  i  sin  Tid  havde  undladt  at  hylde  Christian  den  Fjerde 
paa  Landdagen  i  Flensborg  1590,  skulde  ligeledes  give  Møde, 
og  Udsendinge  paa  den  unge  Konges  Vegne  modtage  Eden  af 
dem3. 

Uoverensstemmelse  var  der  ganske  vist  mellem  disse  to  Ud- 
skrivningsmaader,  Regeringsraadets  og  de  slesvigholstenske 
Raaders,  men  eet  var  begge  Parter  enige  om,  at  Landdagen 
endelig  maatte  finde  Sted.  Et  Spørgsmaal  derfor,  hvorledes  det 
vilde  være  endt.  Thi  Regeringsraaderne  brændte  efter  at  faa 
Christian  den  Fjerde  anerkendt  som  den  egentlige  magthavende 
og  samtidigt  den  nye  Hertug  vist  en  Villighed.  Og  Landraaderne 
i  Hertugdømmerne  --de  kongelige  saa  vel  som  de  hertugelige 
—  forstod  altfor  vel,  at  naar  de  nu  fik  Johan  Adolph  til,  skøndt 
umyndig,  at  bekræfte  deres  Privilegier,  havde  de  herved  ikke 

blot  ham  i  deres  Magt,  men  ogsaa  Baand  paa  Christian  den 
Fjerde.  Denne  havde  nemlig  kun  lovet  at  ville  bekræfte  Privi- 
legierne, naar  han  engang  blev  myndig.  Men  undslog  han  sig  til 
den  Tid  herfor,  behøvede  man  blot  at  true,  ganske  som  for  et 
Par  Aar  siden,  med  at  ville  vælge  den  anden  til  Eneherre. 

Der  var  een,  der  klart  gennemskuede  dette,  det  var  Enke- 
dronning Sophia.  Hun  var  ikke  blot  som  sædvanligt  paa  sin 
Post  overfor  det  danske  Rigsraad,  men  Moderfølelsen  gav  hende 
her  Statsmands  Snille.  Denne  Landdag  maatte  for  enhver  Pris 
undgaas,  og  den  unge  Hertug  eller  rettere  hans  Slægt  i  Hessen 
gøres  opmærksom  paa  Farerne  ved,  hvad  man  begærede  af 
ham.  Dette  paalagde  hun  sin  Fader  at  faa  dem  hemmeligt  under- 
rettet om1.  Selv  sørgede  hun  for  Landdagen. 

Hun  spandt  sit  Ophold  paa  Nykøbing  ud  og  skrev  saa  den 
22.  September  til  Henrik  Ranzau,  at  hun  til  sin  Sorg  havde 
faaet  at  vide,  just  som  hun  stod  i  Begreb  med  at  drage  til  Frede- 
riksborg for  at  træffe  Aftale  med  Regeringsraaderne,  at  disse 
var  dragne  til  Jylland.  Hun  kunde  da  ikke  faa  Sagen  afgjort  om 
Fuldmagt  for  de  Mænd,  der  paa  Christian  den  Fjerdes  Vegne 
paa  Landdagen  skulde  modtage  Hyldings-Eden.  Denne  Sag  var 
for  vigtig  til,  at  hun  paa  egen  Haand  kunde  eller  vilde  afgøre 
den.  I  denne  Anledning  saa  hun  sig  derfor  nødsaget  til  at  ud- 
sætte Landdagen  et  Par  Maaneders  Tid.  Brev  herom  var  sam- 
tidigt afsendt  til  Hertug  Johan  Adolph.  Dog  bad  hun  Statholderen 
for  en  Høfligheds  Skyld  ogsaa  mundtlig  at  udtale  for  Hertugen, 
hvor  meget  hun  beklagede  denne  Standsning-. 

Da  Enkedronningen  kort  efter  virkelig  drog  til  Frederiksborg 
og  her  modtog  Henrik  Rammel,  der  var  udsendt  til  hende  fra 
Regeringsraaderne,  havde  Forholdene  væsentligt  forandret  sig. 
Dengang  han  udsendtes,  var  det  med  Paalæg  om,  at  faa  hende 
til  at  efterkomme  sit  tidligere  Tilbud,  at  lade  Hertug  Ulrik  skikke 
Raader  hid  til  at  bilægge  Stridighederne  mellem  Hans  Blome  og 
hans  Nabo-Lensmænd,  formentlig  det  sidste  Punkt  af  Vigtighed, 
der  endnu  var  hende  og  Rigsraadet  imellem. 

Hun  kunde  nu  ikke  blot  glæde  Henrik  Rammel  med,  at  de 
ønskede  meklenburgske  Udsendinge  snart  vilde  komme,  men, 

idel  hun  ogsaa  til  ham  udtalte  sin  Beklagelse  over  at  være  kom- 
men for  silde  til  Sjælland,  medgav  hun  ham  en  lille  udsøgt  Bu- 
ket med  en  egen  Duft  til  Regeringsraaderne.  Det  var  Beviserne 
for,  at  deres  Plan  var  strandet,  Afskrifter  af  Breve,  blandt  hvilke 
Landraadernes  „Rendsborgske  Afsked"  af  30.  August  om  at 
Landdagen  skulde  udskrives  alene  i  Enkedronningens  Navn,  og 
hendes  Skrivelser  til  Johan  Adolph  og  til  Henrik  Ranzau  om, 
at  samme  Landdag  nu  ifølge  hendes  Vilje '  var  bleven  udsat. 

Ovenpaa  disse  indledende  Skridt  var  der  mindre  Udsigt  end 
tilforn  til,  at  den  meklenborgske  Mægling  vilde  ende  fredeligt. 
Samme  Dag  som  Enkedronningen  paa  Frederiksborg  affærdigede 
Henrik  Rammel  med  de  ubehagelige  Nyheder  til  Regerings- 
raaderne, skrev  Niels  Kaas  fra  Viborg  et  særdeles  forekom- 
mende Svar  til  Hertug  Ulrik  afMeklenborg  og  erklærede,  at 
det  ikke  tilkom  ham  og  Kolleger  at  bestemme  Tid  og  Sted  for 
Modtagelsen  af  Gesandtskabet.  De  var  tværtimod  skyldige  at 
rette  sig  efter,  naar  og  hvor  det  maatte  falde  Hans  fyrstelige 
Naade  belejligt2. 

Men  at  dette  dog  ikke  skulde  forstaas  altfor  bogstaveligt, 
fremgik  af  et  Brev,  der  samtidigt  afgik  fra  hele  Regeringsraadet, 
altsaa  ogsaa  fra  Niels  Kaas,  hvori  de  udbad  sig,  at  Gesandt- 
skabet ikke  maatte  komme  førend  fjorten  Dage  efter  Mortens- 
dag, altsaa  sidst  i  November,  samt  at  Regeringsraaderne  tre 
Uger  i  Forvejen  maatte  faa  Underretning  om  dets  Komme3. 
Man  anede  aabenbart  Uraad  ved  Hertugens  Villighed,  og  skød 
det  hele  saa  langt  ud,  som  det  nogenlunde  sømmeligt  lod  sig 
gøre.  Hertug  Ulrik  maa  enten  have  fundet  Fristen  vel  lang  eller 
kun  læst  Niels  Kaas's  Brev  med  Opmærksomhed.  Han  svarede 
tilbage,  at  han  „altsaa"  afsendte  sine  Raader  den  1.  November 
fra  Warnemiinde  til  Danmark,  hvor  de  først  skulde  begive  sig 
til  Enkedronningen  og  derpaa  møde  Regeringsraaderne  i  Køben- 
havn 4. 

Var  Regeringsraaderne  muligt  spændte  paa,  hvad  denne  Hast 
kunde  have  at  sige,  saa  var  Hertug  Ulrik  i  ikke  ringe  Vaande 
med,  hvad  han  egentlig  skulde  lade  være  sine  Sendebuds  Hverv. 
Den  Instruks,  som  han  for  at  føje  sin  Datter  havde  forfattet  i 

Overensstemmelse  med  hendes  Klage  og  sendt  hende  til  Gen- 
nemlæsning, havde  hun  sendt  ham  tilbage  og  erklæret  sig  tilfreds 
med.  Men  dette  var  jo  slet  ikke  Meningen.  Ved  at  afsende  en 
saadan  Klage  vilde  Hertug  Ulrik  blot  opnaa  til  ingen  Verdens 
Nytte  at  ophidse  det  danske  Rigsraad.  Thi  han  kunde  sige  sig 
selv,  at  det  ikke  i  den  Anledning  vilde  forandre  sin  Optræden 
mod  hans  Datter,  endsige  opfylde  hendes  Ønsker  om  Vording- 
borg Len  og  Nykøbing  Slot.  Det  gjaldt  da  om  endnu  i  sidste 
Øjeblik  at  se  at  faa  hende  omstemt.  Thi  uden  dette  gik  det  ikke 
an  at  lade  Gesandterne  møde  med  andet  Hverv.  Hun  havde  jo 
udtrykkeligt  betinget  sig  forud  at  maatte  gennemlæse  og  ændre 
deres  Instruks. 

Hertug  Ulrik  tog  da  Bladet  fra  Munden  og  skrev  sin  Datter 
til.  Han  meddelte  hende,  at  nu  afgik  Gesandtskabet  med  den 
ønskede  Instruks.  Men  førend  hun  lod  forebringe  Rigsraadet 
sin  Klage,  bad  han  hende  dog  indstændigt  endnu  engang  at  over- 
veje det  vovelige  i  hendes  paatænkte  Skridt.  Han  vidste  godt, 
at  det  kunde  være  ubehageligt  at  forblive  ved  Hoffet,  og  det 
gjorde  ham  hjerteligt  ondt  at  vide  hende  dér  ikke  behandlet,  som 
hun  burde.  Men  alligevel  fandt  han  —  nu,  som  da  de  sidst  taltes 
ved  —  at  det  var  det  eneste  rigtige,  at  hun  blev  ved  Hoffet. 
Hvad  opgav  hun  ikke  ved  at  drage  bort  og  bo  paa  sit  „Liv- 
geding"?  Nu  havde  hun  fri  Hofholdning  og  daglig  Lejlighed  til 
at  faa  Sønnen  i  Tale.  Vilde  nogen  sætte  Splid  imellem  dem  eller 
forlede  ham  til  at  gøre  et  ukærligt  Skridt,  saa  var  hun  i  Stand 
til  moderligt  at  formane  sit  Barn  til  at  lade  være,  og  herved  be- 
nytte og  bevare  den  Fortrolighedens  Magt,  der  havde  saa  stort 
et  Værd.  Alt  dette  vilde  hun  opgive.  Og  hvad  Hk  hun  istedet? 
Naar  hun  først  varvel  fra  Hoffet,  kunde  Rigsraaderne  bestemme 
slet  intet  at  ville  give  til  de  øvrige  Børns  Underhold.  Og  hun 
havde  heller  ikke  mindste  Borgen  for,  at  de  ikke  i  saa  Fald  helt 
undlod  at  bygge  Nykøbing  Slot  færdigt.  Det  var  derfor  hans 
faderlige  Raad  og  Bøn:  Betænk  Dig  vel  i  denne  Sag,  førend  Du 
handler1. 

Hertug  Ulrik   havde  udfoldet  al  sin  Veltalenhed  og  behørigt 
anslaaet  den   gyldne   Streng,   hvorfor   hans   Datter   havde  saa 

aabent  et  Øre.  Dagen  efter  gav  han  sig  af  med  et  løjerligt  Ar- 
bejde. Han  underskrev  og  lod  forsegle  Instrukser  af  forskelligt 
Indhold1,  afpasset  efter  den  forskellige  Grad,  hvori  det  kunde 
lykkes  hans  Brev  eller  hans  Gesandter  at  tale  Enkedronningen 
til  Fornuft.  Saaledes  udrustet  med  Skyts  af  forskellig  Kaliber 
stak  Gesandtskabet  i  Søen. 


18 

Hertug  Ulrik  havde  valgt  sine  Gesandter  med  Smag.  Det  var 
ikke  blot  anseelige  Mænd:  hans  egen  Kansler,  Didrik  Bevernest 
og  Joachim  Bassewitz  samt  Dr.  jur.  Jacob  Bording.  Men  de  var 
tillige  kendte  Mænd.  De  to  sidste  havde  oftere  været  i  Danmark, 
var  ikke  blot  meklenborgske,  men  ogsaa  danske  „Raader"  og 
nød  som  ovenomtalt  betydelig  Løn  fra  Danmark.  Der  var  da 
Haab  om,  at  de  muligt  kunde  paavirke  Enkedronningen  og  lige- 
overfor Regeringsraaderne  passe  Mellemvejen  mellem  at  lade 
sig  lumpe  og  ved  unødig  Brøsighed  forspilde  deres  danske  Aars- 
penge. 

Enkedronningen  sendte  dem  med  en  tilbagevendende  meklen- 
borgsk  Lakaj  Bud  undervejs  om,  at  hun  var  at  træffe  paa  Frede- 
riksborg. Kort  efter  fik  de  imidlertid  nyt  Bud  om,  at  de  skulde 
drage  til  Kronborg,  „da  Vor  kære  Søn  vil  blive  noget  længere 
dér,  hos  hvem  Vi  tænker  at  blive  og  yde  ham  det  moderlige 
Selskab" 2.  Muligt  var  dette  blot  en  net  Talemaade  med  lidt  For- 
trolighed i  Tonearten,  som  det  passede  sig  overfor  gamle  Ven- 
ner fra  Hoffet  i  Barndomshjemmet.  Muligt  forraadte  det  dog 
ogsaa  et  sidste  Forsøg  fra  Enkedronningens  Side  paa  at  faa 
Christian  den  Fjerde  i  Tale  og  paavirket  til  Gunst  for  hendes 
Planer. 

I  hvert  Fald  maa  saadant  Forsøg  være  mislykkedes.  Thi  da 
Gesandterne  den  10.  November  fik  Foretræde,  var  hun  i  høj 
Grad  ophidset.  Forgæves  overleverede  de  hende  Faderens  Brev, 
forgæves  anvendte  de  al  deres  Veltalenhed  for  at  bevæge  hende 

til  at  blive.  Hun  svarede,  at  det,  hun  nu  en  Tid  lang  havde 
maattet  døje  ved  Hoffet,  var  saadant,  at  det  ikke  lod  sig  opregne, 
ikke  heller  var  det  muligt  længere  at  udholde  sligt.  Hun  var 
ogsaa  overbevist  om,  at  hvis  hendes  Fader  tilfulde  kendte  alle 
Biomstændigheder  ved,  hvad  der  var  foregaaet,  og  alt,  hvad 
man  havde  budt  hende,  saa  vilde  han  selv  umuligt  kunne  raade 
til,  at  hun  vedblivende  skulde  udsætte  sig  for  saadan  Haan  og 
Foragt.  Da  der  nu  ikke  var  mindste  Udsigt  til,  at  det  vilde  blive 
bedre,  saa  var  hun  fuldt  og  fast  bestemt  paa  at  forlade  Hoffet. 
Hun  valgte  derfor  den  skarpeste  Instruks  for  Gesandtskabet. 
Efter  disses  gentagne  Forestillinger  gik  hun  dog  ind  paa,  at  den 
blev  delvis  ændret  og  mildnet,  saa  at  den  sluttelig  kom  til  at 
lyde  anderledes  end  nogen  af  dem,  Hertugen  havde  under- 
skrevet1. 

Det  var  kun  et  tarveligt  Udbytte,  Gesandterne  her,  efter  fire 
Dages  Anstrængelser,  havde  opnaaet,  og  ikke  uden  Bekymring 
for  Sagens  endelige  Udfald  fulgte  de  den  15.  November  med 
Enkedronningen  til  København  for  at  foretage  Angrebet.  Her 
var  Regeringsraadet  ikke  fuldtalligt  samlet.  Jørgen  Rosenkrans 
manglede  endnu;  kun  Niels  Kaas,  Peder  Munk  og  Hak  Ulfstand 
var  tilstede.  Ifølge  Enkedronningens  Befaling  overgav  Gesand- 
terne dog  allerede  Dagen  efter  deres  Fuldmagter,  og  Rege- 
ringsraaderne  gik  ind  paa  at  fremme  Sagen  og,  skøndt  ufuld- 
tallige, straks  modtage  dem.  Den  17.  November  Kl.  8  om 
Morgenen  fandt  Audiensen  Sted.  For  at  undgaa  al  Mistanke  fra 
nidkære  Standsfællers  Side  havde  Regeringsraadet  imidlertid 
tilkaldt  en  Rigsraad  i  Jørgen  Rosenkrans'  Sted,  nemlig  Korfitz 
Viffert,  og  denne  tilligemed  en  Embedsmand  fra  tyske  Kancelli, 
Licentiatus  juris  Caspar  Paslik,  overværede  altsaa  Mødet. 

Gesandterne  begyndte  med  at  minde  om  Aftalerne  af  1588 
mellem  Hertug  Ulrik  og  Rigsraadet.  Det  havde  glædet  Hertugen, 
at  hans  Datter  og  hendes  Børn  hidtil  ifølge  disse  Aftaler  havde 
haft  Underhold  ved  Hoffet,  og  han  vilde  have  sat  Pris  paa,  at 
dette  Forhold  endnu  i  nogen  Tid  kunde  have  vedvaret.  Da  han 
imidlertid  af  sin  Datter  var  bleven  underrettet  om,  at  hun  af 
„adskillige  vigtige  Aarsager" 2  nu  var  tilsinds  at  begive  sig  fra 

Hoffet  til  sit  Livgeding  —  (det  var  disse  milde  Udtryk,  Gesand- 
terne havde  udvirket  Enkedronningens  Tilladelse  til  at  maatte 
bruge)  —  og  da  et  saadant  Skridt  formentlig  ikke  kunde  gøres, 
uden  at  nye  Aftaler  blev  trufne,  havde  Hertugen  sendt  sine 
Raader  til  Danmark  for  paa  hans  Vegne  herom  at  føre  de  for- 
nødne Underhandlinger. 

Det  var  jo  Regeringsraaderne  bekendt,  at  Nykøbing  Slot 
endnu  ikke  var  færdigt  til  Beboelse.  Der  burde  da  anvises  Enke- 
dronningen et  andet  Sted  til  Ophold  saalænge.  Sine  to  unge 
Døtre  kunde  hun  ikke  overlade  til  fremmed  Opdragelse,  men 
var  heller  ikke  forpligtet  til  selv  at  bekoste  deres  Underhold. 
Det  havde  altid  sine  Misligheder  at  anslaa  sligt  i  en  bestemt 
Sum.  Begge  Vanskeligheder  —  Bolig  og  Erstatning  for  Under- 
hold —  kunde  man  imidlertid  komme  ud  over  ved  at  overlade 
Enkedronningen  Vordingborg  Len  med  de  dertil  hørende  Smaa- 
len,  Lekkinge  og  Jungshoved,  indtil  Døtrene  blev  voksne  og 
skulde  have  Udstyr,  hvilket  sidste  naturligvis  skulde  udredes  af 
Landet  ganske  som  de  ældre  Søstres. 

Meningen  hermed  var  dog  selvfølgelig  ikke,  at  Nykøbing  Slot 
i  saa  Fald  ikke  behøvede  at  bygges  færdigt.  Vordingborg  skulde 
kun  midlertidigt  tjene  til  Bolig,  indtil  alt  det,  der. manglede  paa 
Nykøbing  —  Hovedbygningens  Fuldendelse,  Opførelse  af  Lade, 
Bryggers  og  Stalde,  der  var  lige  saa  nødvendige  som  Boligen 
selv  —  kunde  blive  bragt  i  Orden.  Hertil  bades  derfor  Rege- 
ringsraaderne at  yde  deres  virksomme  Hjælp.  De  maatte  vel 
mindes,  at  intet  heraf  vilde  blive  Enkedronningens  private  Eje, 
men  alt  tilhørte  jo  og  tilfaldt  atter  Landet. 

Endnu  et  sidste  Punkt  havde  deres  Herre  paalagt  dem  at  be- 
røre. Enkedronningen  havde  jo  som  bekendt  af  de  holstenske 
Landraader  ladet  sig  bevæge  til  at  overtage  Regeringen  i  Slesvig 
og  Holsten,  indtil  Christian  den  Fjerde  blev  myndig.  Men  det 
forekom  Hertug  Ulrik,  som  om  der  var  opstaaet  Forviklinger 
ikke  blot  imellem  Lensmændene  i  Ribe  og  Haderslev  angaaende 
Patronatsretten  til  enkelte  Kirker,  men  ogsaa  imellem  Rigs- 
raaderne  og  Hertugdømmernes  Lensmænd.  Intet  vilde  være 
Hertugen  kærere,  end  at  der  herskede  god  Forstaaelse  mellem 

begge  Parter.  Han  tillod  sig  derfor  at  foreslaa,  at  der  blev  ind- 
gaaet  en  Stilstand  mellem  de  stridende  Parter  saalænge,  indtil 
Christian  den  Fjerde  blev  myndig,  og  paa  det  Grundlag,  at  alt  i 
denne  Mellemtid  skulde  have  sit  Forblivende  ved,  hvad  der 
havde  fundet  Sted  i  Frederik  den  Andens  Tid1. 

Her  standsede  den  ordførende  og  indlod  sig  efter  Enkedron- 
ningens udtrykkelige  Ønske  ikke  paa  et  sidste  Punkt,  Omtalen 
af  Christian  den  Fjerdes  uheldige  Undervisning.  Med  Rette 
havde  hun  nemlig  forudseet,  at  ingen  vilde  tro,  at  saadan  Klage 
skrev  sig  fra  Hertug  Ulrik,  men  alle  vilde  straks  gætte  paa  hende 
som  dens  Kilde.  Hun  havde  da  haft  Besindighed  nok  til  at  for- 
lange Omtalen  af  dette  Punkt  opsat,  indtil  Gesandterne  mere 
privat  kunde  forebringe  det  for  Niels  Kaas  og  Jørgen  Rosen- 
krans alene2. 

Da  de  fremmede  ikke  havde  yderligere  at  meddele,  hævedes 
Mødet,  efter  at  Regeringsraaderne  først  havde  udbedt  sig  og  er- 
holdt en  Afskrift  af,  hvad  der  var  blevet  forebragt. 

Da  Regeringsraaderne  atter  var  ene,  kunde  Overraskelsen 
give  sig  Luft.  Thi  det  kunde  ikke  nægtes,  at  man  havde  ventet 
sig  noget  helt  andet.  Man  vidste,  at  Hertugen  havde  personligt 
undersøgt  Hans  Blomes  Tvistigheder,  Enkedronningen  havde 
tidligere  lovet  sin  Faders  Mægling  i  denne  Sag,  Henrik  Rammel 
havde  mindet  hende  derom,  hvad  Under  da,  at  man  havde  tænkt 
sig  dette  Spørgsmaals  Løsning  som  Gesandtskabets  Hovedøje- 
med. Og  isteden  derfor  havde  det  rejst  storpolitiske  Spørgsmaal, 
intet  mindre  end  Genoptagelse  af  Aftalerne  fra  1588,  fordi  deres 
Forudsætning,  Enkedronningens  Ophold  ved  Hoffet,  nu  var  ved 
at  briste.  Men  disse  Aftaler  var  trufne  af  det  samlede  Rigsraad. 
Regeringsraaderne  turde  ikke  paa  egen  Haand  afgøre  saa  vigtig 
en  Sag.  Her  var  da  intet  andet  for  end  skyndsomst  at  sammen- 
kalde Rigsraadet  til  et  Vintermøde. 

Beslutningen  blev  tagen  og  øjeblikkeligt  udført.  Ilbud  afgik 
rundt  om  til  de  forskellige  Landsdele  med  Anmodning  til  Rigs- 
raaderne  om  at  give  Møde  det  allersnareste,  de  kunde.  Da  dette 
vel  var  iværksat,  skred  Regeringsraaderne  med  samme  Hurtig- 
hed til  at  give  Gesandterne  Svar.  Allerede  den  18.,  altsaa  Dagen 

efter  det  første  Mode,  meddelte  de  dem,  at  Overladelsen  af 
Vordingborg  med  flere  Len  til  Frøknernes  Underhold  samt  til 
Bolig,  indtil  Nykøbing  Slot  blev  færdigt,  var  et  Spørgsmaal  af 
den  Vigtighed,  at  Regeringsraaderne  ikke  alene  kunde  afgøre 
det.  Det  drejede  sig  jo  nemlig  ikke  blot  om  adskillige  Len,  hvad 
der  allerede  henhørte  under  Rigsraadets  Afgørelse,  men  tillige 
om  Forandring  af  selve  Livgedings- Brevet,  der  i  sin  Tid  kun 
var  blevet  oprettet  efter  Rigsraadets  Samtykke.  Man  havde  der- 
for seet  sig  nødsaget  til  skyndsomst  at  indkalde  Rigsraadet  til 
Møde,  og  venteligt  vilde  detie  om  fjorten  Dage  kunde  være  sam- 
let. Hvis  Gesandterne,  hvad  man  haabede,  vilde  forblive  saa- 
længe,  kunde  de  ikke  blot  faa  Svar  herpaa,  men  ogsaa  faa  det 
andet  Spørgsmaal  om  Nykøbing  Slots  Fuldendelse  lettelig 
klaret. 

Hvad  det  tredje  Punkt  angik,  Forholdet  til  Hertugdømmerne, 
saa  vidste  Regeringsraaderne  her  ikke  af  anden  Strid  end  den 
med  Hans  Blome  i  Haderslev  om  Patronatsret,  Told  m.  m.  1 
denne  Sag  havde  Regeringsraadet  stillet  ganske  samme  Mæg- 
lings-Forslag som  Hertug  Ulrik  nu,  nemlig  indtil  Christian  den 
Fjerdes  Myndighed  at  lade  alt  forblive  som  i  Frederik  den  An- 
dens Tid.  Dette  Forslag  var  imidlertid  blevet  afvist  af  Hans 
Blome,  hvorom  man  skulde  tillade  sig  at  fremlægge  nærmere 
Beviser1. 

Som  det  vil  sees,  var  Regeringsraadets  Svar  affattet  med  ikke 
ringe  Finhed.  Skøndt  Hertug  Ulrik  havde  angivet  som  Grund 
til  Afsendelse  af  sit  Gesandtskab,  at  Forudsætningen  for  Aftalerne 
af  1588  nu  ved  Enkedronningens  Bortrejse  var  ved  at  briste  og 
disse  derfor  burde  genoptages  til  tidssvarende  Ændring;  og 
skøndt  dette  selvfølgelig  var  Grunden  til  Sammenkaldelsen  af 
Rigsraadet  paa  saa  uvant  en  Tid  som  i  December  Maaned,  saa 
berørtes  hele  denne  Sag  ikke  med  et  Ord.  Rigsraadets  Bestem- 
melsesret over  Lenene  og  dets  Stilling  som  Medunderskriver  af 
Livgedings-Brevet  anførtes  som  Grund. 

Heller  ikke  det  egentlige,  store  Hovedspørgsmaal,  Enkedron- 
ningens Overtagelse  af  Regeringen  i  Hertugdømmerne  og  den 
derved  opstaaede  Spænding,  som  Hertug  Ulrik  ligeledes  havde 

anført  som  en  Hovedanledning  til  hans  Mæglingsforsøg,  omtaltes 
med  et  Ord.  Eller  rettere  dets  Tilværelse  benægtedes:  Rege- 
ringsraaderne  „vidste  sig  ingen  andre  Irringer  angaaende  Her- 
tugdømmerne" end  Hans  Blomes  Tvist.  Man  tager  næppe  Fejl, 
naar  man  i  denne  milde  Varsomhed,  der  intet  foregreb,  men 
heller  intet  opgav,  seer  et  Udslag  af  den  Politik,  hvori  Niels 
Kaas  havde  sin  Styrke. 

Ihvorvel  RegeringsraadernesSvar:  Indkaldelsen  af  Rigsraadet, 
ikke  kunde  komme  Gesandterne  ganske  uventet,  saa  indeholdt 
det  dog  i  Virkeligheden  det,  som  de  mest  havde  frygtet,  og 
maatte  derfor  falde  dem  ubehageligt.  Deres  Misstemning  gav  sig 
Luft  i  en  Henvisning  til  Hertug  Ulriks  tidligere  Brev,  hvori 
denne  udtrykkeligt  havde  forespurgt,  om  Regeringsraaderne 
alene  kunde  afgive  Svar,  eller  hele  Rigsraadet  skulde  indkaldes. 
Regeringsraaderne  anførte  da  til  deres  Undskyldning,  at  de  den- 
gang ikke  havde  været  tilstrækkeligt  oplyste  om,  hvad  Gesandt- 
skabet skulde  omhandle,  men  havde  siaaet  i  den  Formening,  at 
det  alene  vilde  komme  til  at  dreje  sig  om  Sagen:  Hans  Blome. 

Gesandterne  meldte  Udfaldet  til  Enkedronningen,  der  natur- 
ligvis gav  dem  Befaling  til  at  blive  i  København  og  oppebie  Rigs- 
raadets  Sammenkomst.  Havde  det  Dagen  forud  været  Regerings- 
raadernes  Skrivedag,  saa  kom  nu  Turen  til  Meklenborgerne. 
De  maatte  ikke  blot  sende  Ilbud  over  Gjedser  med  skriftlig 
Melding  til  Hertug  Ulrik  om,  hvor  uheldigt  alt  hidtil  var  faldet 
ud  baade  hos  Enkedronningen  og  hos  Regeringsraaderne.  Men 
de  maatte  tillige  sende  ham  Udkast  til  adskillige  Breve,  som  de 
foreslog  ham  at  afsende  til  Christian  den  Fjerde,  til  Niels  Kaas 
og  til  Rigsraaderne  for  dog  at  redde,  hvad  endnu  reddes  kunde. 

Thi  hvor  god  Behandling  end  Gesandterne  havde  nydt  —  de 
var  baade  paa  Kronborg  og  i  København  blevne  saa  „stadseligt" 
beværtede  og  opvartede,  at  de  ikke  noksom  kunde  udtale  deres 
Ros,  og  om  det  saa  var  deres  „Kuskdrivere"  og  „Kuskvogn- 
heste"  var  de  blevne  indkvarterede  i  „Oksekoppen"  paa  Øster- 
gade1 --  een  Ting  savnede  de:  De  var  formentlig  med  Flid 
blevne  afholdte  fra  at  faa  den  unge  Konge  i  Tale,  skøndt  han 
dog  opholdt  sig  i  København.    For  at  bryde  denne  Tryllering, 

udbad  de  sig  en  bedstefaderlig  Skrivelse,  som  de  kunde  over- 
levere ham  personligt.  Og  samtidigt  vilde  det  sikkert  være  for- 
maalstjenligt  i  et  venligt  Brev  at  takke  Niels  Kaas  for  den  Vel- 
vilje, han  havde  vist,  og  Rigsraadet  for  den,  det  forhaabentlig 
agtede  at  vise. 

Hertug  Ulrik  blev  med  Grund  gnaven,  da  han  modtog  disse 
Meddelelser.  Han  svarede  Gesandterne  tilbage,  at  da  hans  Datter 
ikke  havde  villet  afstaa  fra  sin  Hensigt  at  forlade  Hoffet,  men 
forlangt  den  tilsvarende  Instruks,  saa  —  lod  han  det  blive  der- 
ved, „hvad  Vi  jo  forresten  ogsaa  ere  nødte  til".  At  Rigsraadet 
skulde  indkaldes,  havde  han  lige  fra  Begyndelsen  af  frygtet.  Nu 
Hk  hans  Gesandter  i  Guds  Navn  blive  og  oppebie  Svaret.  Blev 
dette  altfor  galt,  saa  skulde  de  raade  hans  Datter  til  blot  uden 
videre  at  forblive  ved  Hoffet  og  erklære,  at  saa  foretrak  hun  dog 
at  holde  sig  til  Aftalerne  af  1588.  Men  i  saa  Fald  burde  rigtig- 
nok ogsaa  de  Personer,  der  havde  vist  hende  Foragt,  tilbørligt 
straffes l. 

Allerede  Dagen  efter  havde  Hertugens  Vrede  sat  sig  saa 
meget,  at  han  i  den  vante  hjertelige  Tone  kunde  tilskrive  Datte- 
ren2. Dog  sporedes  der  i  Brevet  en  vis  Tilbøjelighed  til  at 
komme  bort  fra  politiske  Emner  og  over  til  Familieanliggender. 
Her  afgav  den  lille  Hertug  Ulrik,  Christian  den  Fjerdes  Broder, 
en  kærkommen  Anledning.  Den  omhyggelige  Bedstefader  havde 
allerede  faaet  ham  nogenledes  forsørget,  idet  han,  der  selv  var 
Administrator  for  det  gejstlige  Stift  Schwerin,  havde  udvirket, 
at  hans  Barnebarn  valgtes  af  Domkapitlet  til  „Coadjutor"  og 
vordende  Efterfølger3.  Nu  skulde  den  lille  Hertug  uddannes  til 
engang  i  Tiden  uden  altfor  meget  Anstød  at  kunne  føre  Titel  af 
Biskop  og  derfor  begynde  med  at  se  sig  om  i  Verden.  Men 
Spørgsmaalet  var,  om  den  tolvaarige  unge  Herre  helst  skulde 
studere  ved  Universitetet  i  Rostock  eller  i  Wittenberg. 

I  dette  Spørgsmaal  fordybede  Bedstefaderen  sig.  Wittenberg 
havde  jo  fra  gammel  Tid  af  et  godt  Lov  paa  sig,  og  mange 
Fyrster,  Grever  og  Adelige  var  dragne  did.  Men  nu  var  det 
kommet  i  Forfald  paa  Grund  af  den  kalvinistiske  urene  Lære. 
„Min  Broder,  Hertug  johan  Albrecht,  sendte,  da  det  endnu  var 

et  rent  Universitet,  begge  sine  Sønner  dertil,  men  de  have  — 
leider  —  ikke  lært  meget  der,  men  blot  fortæret  mange  Penge". 
Rostock  var  vistnok  at  foretrække.  Thi  hvad  Lærdommen  angik, 
saa  kunde  en  ung  Herre  lære  det  samme,  hvad  enten  han  op- 
holdt sig  i  Wittenberg,  Helmstedt  eller  Rostock,  naar  han  blot 
havde  en  god  Hofmester  og  Lærer.  „Saa  bekommer  og  Rostocker- 
Øllet  Hans  Kærlighed  bedst,  efterdi  Hans  Kærlighed  er  noget 
haardlivet". 

I  København  faldt  Ventetiden,  indtil  Rigsraadet  kunde  være 
samlet,  Gesandtskabet  lang,  og  man  udfyldte  da  Tiden  med  at 
forhandle  om  Hans  Blome.  Den  22.  November  indbød  Rege- 
ringsraaderne  de  meklenborgske  Udsendinge  til  at  modtage  Op- 
lysninger om  denne  Sag  og  meddelte  dem  da,  hvor  hadefuldt 
Hans  Blome  førte  Striden  om  Patronatsretten,  og  hvorledes  han 
ved  sin  overmodige  Optræden  havde  hindret  den  nedsatte  Kom- 
mission i  at  kunne  fælde  Dom.  Ogsaa  de  havde  foreslaaet  en 
Stilstand  i  denne  Strid,  saalænge  Christian  den  Fjerde  var 
mindreaarig,  men  selvfølgelig  paa  Betingelse  af,  at  alt  saalænge 
forblev  saaledes,  som  Frederik  den  Anden  i  sin  Tid  havde  be- 
falet, ikke  saaledes,  som  Hans  Blome  paastod  at  det  i  Frede- 
rik den  Andens  Dage  havde  været.  De  frygtede  overhovedet  for, 
at  Hans  Blome  vilde  blive  ved  med  sine  Voldsomheder,  og  bad 
derfor  indstændigt  Gesandterne  bevæge  Enkedronningen  til  med 
kraftige  Midler  at  forhindre  sligt. 

Belæssede  med  Aktstykker  i  Afskrift,  lutter  Beviser  mod 
Hans  Blome,  vendte  Meklenborgerne  hjem  og  gik  næste  Dag 
med  hele  Bunken  til  Enkedronningen  for  at  gøre  hende  be- 
kendt med  den.  Hun  overleverede  dem  en  ny  Bunke,  nemlig  alt, 
hvad  Hans  Blome  havde  at  anføre  til  sit  Forsvar,  og  hvad  Her- 
tug Ulrik  i  sin  Tid  havde  gennemlæst  og  derefter  givet  ham  Ret. 
Det  var  klart,  at  man  ad  denne  Vej  næppe  vilde  naa  til  noget 
afgørende  Udfald.  Mærkelig  medgørlig  som  Enkedronningen 
var  i  disse  Dage,  efterat  hun  havde  faaet  sin  Vilje,  men  ikke 
ønskede  at  tirre  Rigsraaderne  til  at  afslaa  hendes  forebragte 
Ønsker,  fremdrog  hun  imidlertid  et  Udkast  til  et  Brev,  der  for- 
mentlig vilde  kunne  bringe  Sagen  til  Ende. 

Det  var  en  Skrivelse  fra  hende  til  Hans  Blome  med  Melding 
om,  at  nu  havde  hun  efter  sin  Faders  Raad  venligt  forligt  sig 
med  Regeringsraaderne  om  den  og  den  Ordning  af  Patronats- 
og  Visitations-Retten  i  Haderslev  og  Torning  Len.  Det  var  der- 
for hendes  Vilje,  at  han,  indtil  Christian  den  Fjerde  blev  myndig, 
skulde  efterleve  denne  Ordning,  der  intet  foregreb  og  ikke 
traadte  nogen  af  Parterne  for  nær1.  De  meklenborgske  Ge- 
sandter syntes  vel  om  Udkastet,  og  da  de  den  følgende  Dag 
medbragte  det  til  Regeringsraaderne,  var  disse  overordentlig 
tilfredse  dermed2.  Renskrevet  og  forsynet  med  Enkedronningens 
Underskrift  og  Segl  afgik  det  da  den  26.  November  til  Hans 
Blome. 

De  værste  Skyer  var  nu  fjernede  og  Himlen  til  Maade  klar. 
Men  det  tog  Tid  for  Vejret  at  bestemme  sig.  Den  3.  December 
erfarede  Gesandterne,  at  alle  de  Rigsraader,  der  ikke  havde 
meldt  Forfaldt,  alt  et  Par  Dage  havde  været  samlede  i  Køben- 
havn. Men  endnu  fremdeles  intet  Svar.  Da  Brevene  fra  Hertug 
Ulrik  til  Christian  den  Fjerde,  Niels  Kaas  og  Rigsraadet  sam- 
tidigt var  ankomne,  benyttede  Gesandtskabet  Afleveringen  af 
disse  til  om  muligt  at  udvirke  Svar.  Heller  ikke  dette  hjalp.  Først 
den  8.  December  slog  Timen.  Gesandterne  stævnedes  til  Møde. 

Hvis  de  meklenborgske  Udsendinge  den  8.  December  1591 
mødte  paa  Københavns  Slot,  opsatte  paa  at  lade  deres  Veltalen- 
hed glimre  deroppe  i  Raadsalen,  saa  blev  de  højligt  skuffede. 
Der  blev  slet  ingen  Lejlighed  dertil.  Man  leverede  dem  kun  kort 
og  tørt  Rigsraadets  skriftlige  „Resolution",  et  Brev  til  Hertug 
Ulrik  med  indlagt  lignende  „  Resolution"  samt  Regeringsraadernes 
Afskedsbrev3.  løvrigt  kun:  Tak,  farvel,  og  hils  hjemme! 

Det  var  den  mest  haanlige  Affærdigelse  af  et  Gesandtskab, 
der  var  kommet  for  at  forhandle.  Som  en  „Enspændiger",  der 
havde  bragt  en  Ansøgning,  sendtes  de  uden  videre  Forklaring 


Rigsraadets  Svar  til  de  meklenborgske  Udsendinge  145 

med  skriftlig  Afgørelse  tilbage.  Saa  „slet  og  ret  lade  sig  afdanke" 
vilde  de  dog  ikke,  og  Ordføreren  svarede  derfor,  at  da  Resolu- 
tionens Indhold  ikke  var  dem  bekendt,  maatte  de  udbede  sig 
Frist  til  at  gøre  sig  bekendt  med  samme  og  indberette  den  for 
Enkedronningen. 

Brændte  „Resolutionen"  dem  alt  i  Haanden,  da  de  bar  den 
hjem,  og  kunde  de  ikke  være  i  Tvivl  om  Indholdet,  saa  gød  Gen- 
nemlæsningen kun  yderligere  Olje  paa  Ilden.  Ligervis  gik  det 
Enkedronningen,  da  hun  fik  alt  at  høre.  Det  hedder  herom  i 
Indberetningens  beherskede  Sprog:  „Hendes  Majestæt  blev, 
som  Eders  fyrstelige  Naade  let  kan  tænke,  ikke  lidt  bevæget". 
Og  med  Grund,  thi  „Resolutionen"  indeholdt  ikke  blot  Afslag, 
men  var  paa  enkelte  Steder  forsynet  med  sviende  Brod. 

„Deres  Herligheder"  Regeringsraaderne,  hed  det,  havde  med- 
delt Hertug  Ulriks  Forebringende  til  „vore  ogsaa  storgunstige 
kære  Herrer"  Rigsraaderne,  og  disse  „Herligheder"  havde 
svaret  saalunde: 

„Livgedinget"  var  udtrykkeligt  fastsat  i  Frederik  den  Andens 
derom  udgangne  Brev  og  Forskrivning.  Og  herom  var  der  i  sin 
Tid  udstedt  en  Modforskrivning  af  Hertug  Ulrik,  hvori  denne 
erklærede,  at  Kongen  havde  sørget  „stadseligt  og  kongeligt"  for 
sin  mulige  Enke,  hvorved  Hertugen  havde  „følt  en  venlig  Til- 
fredshed og  Behag".  I  intet  af  disse  Breve  omtaltes  med  et  Ord 
de  nu  af  Hertugen  foreslaaede  Len:  Vordingborg,  Lekkinge  og 
Jungshoved.  Hvor  gerne  da  end  Deres  Herligheder  ønskede  at 
efterkomme  hans  Ønsker,  saa  kunde  de  ikke  i  den  Anledning 
omstøde  Frederik  den  Andens  og  Hertugens  egne  Bestemmel- 
ser tilmed  i  et  Øjeblik,  hvor  de  skulde  gøre  sligt  paa  en  Umyn- 
digs  Vegne. 

Alle  tidligere  Frøkener  af  Danmark  havde  haft  deres  Under- 
hold hos  deres  Moder  paa  „Livgedinget".  Dette  var  saaledes, 
for  at  nævne  Eksempler,  Tilfældet  baade  med  Frederik  den 
Førstes  Datter,  Frøken  Dorothea,  og  Christian  den  Tredjes 
Datter  af  samme  Navn.  De  boede  hos  Enkedronning  Sophia  og 
hos  Enkedronning  Dorothea,  lige  indtil  de  fik  Udstyr.  Deres 
Herligheder  kunde  altsaa  ikke  af  den  Grund  gøre  Skaar  i  Kro- 

nens  Indtægter.  Det  vilde  være  uforsvarligt  baade  ligeoverfor 
den  unge  Konge,  „den  priselige  menige  Adel,  de  andre  Rigs- 
stænder  og  den  kære  Eftertid". 

Men  hvis  Deres  Herligheder  ellers  kunde  være  Enkedron- 
ningen og  Hertug  Ulrik  til  Tjeneste  i  nogen  Maade,  saa  skulde 
de  til  enhver  Tid  være  det.  Og  for  at  vise,  at  dette  ikke  blot  var 
tomt  Mundsvejr,  tilbød  de  at  sørge  for,  at  Frøknerne,  saalænge 
Kongen  var  umyndig,  ikke  kom  til  at  „mangle  Klæder  og  anden 
Nødtørft",  ligesom  Deres  Herligheder  ogsaa,  „naar  den  kære 
Tid  engang  kommer",  agtede  at  forsørge  dem  med  ikke  ringere 
Udstyr  end  deres  Søstre,  Dronningen  af  Skotland  og  Hertug- 
inden af  Brunsvig. 

Hvad  Nykøbing  Slots  Opførelse  angik,  tilbød  Deres  Herlig- 
heder paany  som  forhen  at  sørge  for,  at  Arbejdet  efter  Hds. 
Majestæts  Ønske  blev  fremmet.  Det  havde  voldt  Standsning  i 
Arbejdet,  at  Bygmesteren  ikke  havde  sagt  forud,  hvad  han  skulde 
bruge,  og  ikke  altid  havde  udført  det,  hvorom  der  var  tinget. 
Men  Deres  Herligheder  skulde  lade  sig  det  være  magtpaalig- 
gende,  at  Bygmesteren  ikke  skulde  mangle  det  fornødne,  paa 
det  „at  Hds.  Majestæt,  der  jo  nu  selv  erklærer,  at  det  saa  er 
hendes  Lejlighed  og  naadigste  Forgodtbefindende,  ogsaa  i  Guds 
Navn  maa  komme  til  at  indtage,  og  forblive  paa,  sit  forordnede 
Enkesæde". 

Hans  Blome  trodsede  fra  Haderslev  og  Tørning  Len  den 
unge  udvalgte  Konge  ligesaa  hadefuldt,  som  om  disse  Len  hørte 
til  en  fremmed  Stat,  og  Haderslev  ikke  for  en  halv  Snes  Aar 
siden  var  tilfaldet  Frederik  den  Anden  ved  Arv.  Paa  Enkedron- 
ningens forleden  derom  udgangne  Skrivelse  har  han  nu  svaret, 
at  han  ikke  kunde  gaa  ind  paa  de  velmente  Forslag  om  Forlig. 
Hendes  Majestæt  vilde  derfor  i  Henhold  til  sit  Løfte  behage  at 
være  betænkt  paa  andre  Midler  til  at  skaffe  Fred  til  Veje. 

Endelig  var  det  af  Gesandterne  blevet  berørt,  at  Hds.  Maj. 
havde  af  de  holstenske  Raader  ladet  sig  bevæge  til  at  overtage 
Regeringen  i  Fyrstendømmerne.  Hvad  denne  Sag  angik,  saa 
kunde  der  ikke  være  nogen  Tvivl  om,  at  Lensindtægterne  fra 
Slesvig  og  Holsten,  som  Hds.  Maj.  alt  for  nogle  Aar  tilbage 

havde  taget  imod  paa  den  udvalgte  Konge  og  hans  kære  Brø- 
dres Vegne,  ikke  kunde  betros  og  forvares  i  bedre  Hænder  end 
„den  venlige,  tro,  hjertallerkæreste  Fru  Moders". 

Men  —  ja,  det  var  ikke  Deres  Herligheders  Mening  her  at 
ville  sætte  Hds.  Maj.  noget  bestemt  Maal  og  Maade,  hvad  jo  ikke 
sømmede  sig,  —  men  de  kunde  dog  ikke  undlade  saavel  ifølge 
Pligt  mod  den  udvalgte  Konge  som  „af  den  underdanigste  Hen- 
givenhed, hvormed  de  var  Hds.  Maj.  som  deres  naadigste  Dron- 
ning og  Frue  tilgedan",  her  tillige  at  gøre  en  Erindring  og  udtale 
en  ikke  ubetimelig  Bekymring: 

Den  udvalgte  Konge  havde  erholdt  kejserlig  „Indult"  for  Hol- 
stens Vedkommende,  var  bleven  hyldet  af  Landskabet  dér, 
havde  faaet  sin  Part  af  Slesvig  i  Forlening,  og  var  desuden  dette 
Lands  Lensherre.  Ikke  desto  mindre  var  han  nu  bleven  forbi- 
gaaet  af  sin  Fætter,  Hertug  Johan  Adolph,  idet  denne,  der  lige 
saa  lidt  som  Christian  den  Fjerde  havde  opnaaet  Myndigheds- 
alderen, dog  selv  havde  overtaget  Regeringen  i  sit  Land,  og  det 
uagtet  at  han  slet  ikke  endnu  havde  opnaaet  kejserligt  Indult, 
endsige  som  Christian  den  Fjerde  var  bleven  hyldet  af  Stæn- 
derne. Da  man  lod  en  anden  overtage  Regeringen  paa  den  ud- 
valgte Konges  Vegne,  glemte  man,  at  han,  mod  Løfte  om  og 
Borgen  for  at  ville  bekræfte  Stændernes  Privilegier,  var  af 
Stænderne  bleven  hyldet  som  regerende  Herre.  Da  man  nu 
lader  Johan  Adolph,  der  ikke  er  hyldet,  desuagtet  regere,  tager 
det  hele  sig  fast  sælsomt  ud  til  Hans  Majestæts  ikke  ringe  For- 
klejnelse. 

Det  var,  som  sagt,  ikke  Deres  Herligheders  Mening  at  ville 
foregribe  Enkedronningen  ved  denne  deres  Udtalelse.  Hendes 
Majestæt  var  sikkert  ogsaa  uden  deres  Erindring  villig  til  at 
varetage  den  udvalgte  Konges,  hendes  egen  ældste  Søns  Hæder 
og  Bedste.  De  vilde  derfor  bede  Hendes  Majestæt  og  Hertug 
Ulrik  om  ikke  at  fortænke  dem  i  denne  deres  antydningsvise 
Erindring,  men  opfatte  den  som  ligesaa  tro  og  vel  ment,  som 
Deres  Herligheder  betragtede  Enkedronningens  og  Hertugens 
her  indgivne  Erindring  og  Forslag  —  alt  kun  sigtende  til  eet:  at 
fremme  god  Forstaaelse1. 

Saavel  Enkedronningen  som  de  meklenborgske  Raader  var 
straks  klare  paa,  at  Rigsraadernes  „Resolution"  gav  et  fordrejet 
Billede  af,  hvad  der  forelaa,  og  derfor  trængte  til  at  gendrives. 
Ved  at  fortie  Aftalerne  af  1588  og  Enkedronningens  derpaa  støt- 
tede Krav  paa  Erstatning,  hvis  hun  maatte  ønske  Vilkaarene 
ændrede,  havde  man  forvansket  Hertug  Ulriks  Forslag  til  en 
latterlig  Ansogning  om  at  faa  „Livgedings- Brevet"  gjort  om  igen. 
Dette  trængte  „Deres  Herligheder"  til  at  faa  at  høre.  Men  mere 
end  dette.  De  havde  vovet  at  understrege  hendes  Erklæring  om 
at  ville  forlade  Hoffet,  antydet  en  vis  Tilfredshed  ved  at  vide 
hende  i  „Guds  Navn  i  Ro  paa  hendes  forordnede  Enkesæde". 
Den  Tilfredsstillelse  skulde  de  ikke  opnaa.  Enkedronning  Sophia 
var  ikke  Kvinde  for  intet.  I  en  Haandevending  omstyrtedes  hele 
den  Forudsætning,  hvorpaa  Spørgsmaalet  hidtil  havde  hvilet. 
Hun  var  øjeblikkelig  klar  paa,  at  hun  —  ikke  vilde  forlade 
Hoffet. 

Hvis  denne  Beslutning  var  bleven  taget  lidt  tidligere,  blot  da 
Gesandterne  for  en  Maanedstid  siden  paa  hendes  Faders  Vegne 
bønligt  havde  anmodet  hende  derom,  vilde  det  hele  Møde  være 
kommet  til  at  se  anderledes  ud.  Men  selv  nu  lettede  det  betyde- 
ligt Gesandternes  Hverv.  Uden  Overtalelser  havde  de  opnaaet, 
hvad  deres  Herre  i  sit  sidste  Brev  havde  budt  dem  at  tilstræbe. 
Skøndt  slagne,  indtog  de  nu  overfor  Rigsraadet  en  ret  fast 
Flankestilling,  hvorfra  de  kunde  bestryge  de  overmodige  For- 
følgere. Eftermiddagen  gik  hen  med  at  bringe  Skytset  i  Stilling. 
De  arbejdede  flinkt,  thi  allerede  næste  Morgen  kunde  de  møde 
op  med  alt  i  Orden. 

Det  gik  ikke  an  denne  Gang  at  lade  Svaret  være  fra  Gesand- 
terne. De  var  jo  blevne  „afdankede"  Dagen  forud  og  udsatte  sig 
for  ved  paany  at  møde  paa  egen  Haand  at  blive  simpelthen  af- 
viste. Svaret  var  derfor  affattet  i  Enkedronningens  Navn  og,  da 
Rigsraadets  „Resolution"  ikke  var  stilet  til  hende,  havde  det 
Form  af  en  „Erindringsskrivelse"  desangaaende. 

Hun  begyndte  heri  med  at  erklære,  at  Rigsraadet  havde  mis- 

forstaaet  hendes  Faders  Forslag.  Hverken  hun  eller  hendes 
Fader  ønskede  „Livgedingsbrevet"  forandret,  men  alene  at  der 
midlertidigt  anvistes  hende  en  anden  Bolig,  indtil  hendes  „Liv- 
gedings  Hus",  Nykøbing  Slot,  blev  færdigt.  Hun  holdt  tvært- 
imod paa,  at  Frederik  den  Andens  Enke-Forskrivning  fuldt  ud 
burde  efterleves.  Men  hende  bekendt  lød  den  kun  paa  hende 
personlig,  ikke  paa  hendes  Børn.  Derfor  kunde  hun  ikke  være 
pligtig  til  at  bekoste  sine  Døtres  Underhold.  Ligeoverfor  Rigs- 
raadets  Eksempler  paa,  at  saaledes  havde  det  tidligere  været 
Skik,  vilde  hun  blot  anføre,  at  hendes  egen  Moder,  Christian 
den  Tredjes  Søster,  underholdtes  af  sin  Broder,  Kongen,  til  sit 
Giftermaal,  og  ikke  af  Enkedronningen.  Den  af  Rigsraadet  om- 
talte Frøken  Dorothea  opholdt  sig  vel  hos  sin  Moder,  men  fik 
ligeledes  sit  Underhold  af  Broderen,  Christian  den  Tredje. 
Enkedronningen  haabede  derfor,  at  Rigsraaderne  vilde  udvide 
det;es  Tilbud  til  mere  end  blot  Frøknernes  Klæder. 

Enkedronningen  maatte  altsaa  nu  afvente  den  Tid,  da  den 
paabegyndte  Bygning  paa  Nykøbing  Slot  var  færdig,  efterdi  der 
ikke  kunde  indrømmes  hende  noget  andet  Slot  til  midlertidigt 
Opholdssted.  Hun  saa  heri  et  Udtryk  for  Rigsraadets  Villighed 
til  fremdeles  uforandret  at  fastholde  Aftalerne  af  1588.  Hvad 
selve  Opførelsen  af  Nykøbing  Slot  angik,  tog  hun  imod  Rigs- 
raadets Tilbud  om  hurtig  Fremme.  Dog  haabede  hun,  at  Ud- 
trykket: „Fuldførelse  af  det  tingede  Arbejde"  ikke  skulde  for- 
staas  bogstaveligt,  saa  at  herved  udelukkedes  Bryggers,  Bagers, 
Lader  og  Stalde,  thi  hun  kunde  ligesaa  lidt  undvære  disse  som 
selve  Boligen. 

Angaaende  den  holstenske  Regering  var  Enkedronningen  sig 
bevidst  ikke  at  have  foretaget  sig  noget  til  Forringelse  for  sin 
højtelskede  Søn  eller  Danmarks  Rige.  Ikke  desto  mindre  var 
hun  villig  til  at  tage  Sagen  under  fornyet  Overvejelse1. 

Det  kunde  synes,  som  om  der,  efter  at  Enkedronningens  før- 
ste Forbitrelse  havde  sat  sig,  igen  var  foregaaet  en  Svingning  i 
hendes  Forhold  til  Sagen.  Der  var  noget  ret  maadeholdent 
baade  i  Formen  og  Indholdet  af  hendes  Skrivelse,  hvilket  maa- 
ske  dog  kun  skyldtes  de  meklenborgske  Raader,  der  havde  af- 

Fattet  den  og  vel  nødigt  vilde  gøre  sig  selv  umulige  som  danske 
Pensionister.  Da  de  Dagen  efter  (den  9.  December)  skulde  af- 
levere den,  havde  de  Befaling  til  samtidigt  at  udbede  sig  Rigs- 
raadets  Svar  paa,  hvad  der  vilde  blive  gjort  til  Afhjælpning  af 
Livgedingets  Mangler  og  givet  til  Frøknernes  Underhold. 

Maaske  var  dette,  at  æske  Svar,  blot  et  Fif  for  at  hindre  Rigs- 
raadet  i  tavst  at  lægge  det  hele  til  Side.  Fuldt  saa  troligt  er  det 
dog,  at  Enkedronningen  virkelig  har  tænkt  sig  Muligheden  af, 
at  Rigsraadet  ved  at  høre  hendes  Forklaring  kunde  blive  om- 
stemt og  endnu  byde  noget  klækkeligt.  Hun  brød  da  ikke  Broen 
helt  af  efter  sig,  men  lod  Haanden,  om  end  fremdeles  knyttet, 
tillige  svagt  være  rede  til  Fremrækning.  I  begge  Retninger  kunde 
det  tydes,  at  Gesandterne  tillige  skulde  overlevere  Hans  Blomes 
indløbne  Svarskrivelse,  hvis  Indhold  Rigsraaderne  Dagen  forud 
havde  omtalt  uden  selv  at  have  læst  den1. 

Rigsraaderne  modtog  saavel  Enkedronningens  som  Hans 
Blomes  Skrivelser  til  nærmere  Betænkning.  Der  kunde  maaske 
endnu  have  været  Haab  om,  at  Enkedronningens  Skrivelse,  op- 
læst i  et  Raadsmøde,  trods  dens  enkelte  Snærter  dog  ved  dens 
delvise  Sindighed  kunde  stemt  forsonligt.  Men  for  Hans  Blo- 
mes Skrivelse  var  alt  Haab  udelukket2.  Den  var  holdt  i  en  ud- 
fordrende Form,  der  ubetinget  maatte  forbitre  det  danske  Rigs- 
raad. 

Han  forklarede  deri  Enkedronningen,  at  den  hele  Strid  med 
Ribe  blot  drejede  sig  om,  at  Bispen  dér  var  vred  over,  at  hans 
Svigersøn,  Anders  Sørensen  Vedel,  ikke  havde  kunnet  paatvinge 
Nørrefardrup  Sogn  en  af  sine  Tjenere  til  Præst.  Det  var  den 
sorteste  Usandhed,  at  Hans  Blome  havde  hindret  Domprovst 
Heidmann  i  Ribe  i  hans  Kirkeregnskaber.  Det  var  tværtimod 
denne,  der  først  i  en  fire —  fem  Aar  havde  undladt  at  aflægge 
Regnskab  „for  at  han  desbedre  kunde  øve  sin  Utroskab  og  se 
paa  egen  Fordel".  De  arme  Beboere  i  Tørning,  der  tilsidst  hver- 
ken vidste  ud  eller  ind,  havde  da  klaget  til  Frederik  den  Anden, 
og  denne  havde  befalet  Hans  Blome  at  skrive  til  Provsten  om 
at  komme  til  Haderslev  og  aflægge  Regnskab  i  Kongens  Nær- 
værelse. Vægrede  han  sig,  skulde  Hans  Blome  blot  tage  Fyren 

ved  Vingebenet  og  lade  ham  hente.  Saa  kom  han  da.  Men  blandt 
andet  manglede  der  7000  Mark  lybsk,  som  han  paastod  at  have 
udgivet  til  Kirkernes  Behov,  men  ikke  kunde  gøre  Regnskab 
for.  Provst  Heidmann  blev  da  ved  tre  Gange  tolv  Mands  Ed 
svoret  til  „Mindremand"  og  siden  af  otte  Nævninger  svoren  til 
Kirketyv.  Hendes  Majestæt  maatte  virkelig  have  Hans  Blome 
undskyldt,  naar  han  nu  ikke  vilde  holde  Regnskab  med  saadan 
en  gudsforgaaende  Tyveknægt,  førend  denne  havde  renset  sig 
ved  Rette. 

Men  understod  man  sig  at  beskylde  Hans  Blome  for  at  have 
handlet  mod  Rigens  Højhed,  saa  tilbød  han  Hds.  Maj.,  det  unge 
Herskab  og  Danmarks  Krone,  at  ville  vove  Legem  og  Liv,  Gods 
og  Blod  paa  at  udvidske  denne  falske  Bagvadskelse.  Ad  Rettens 
Vej  lod  det  hele  sig  ordne  ved  at  indbringe  Sagen  for  den  sles- 
vigske Landdag  eller  for  en  blandet  Kommission  af  Statholderen 
og  alle  kongelige  og  hertugelige  Landraader. 

Det  var  en  grusom  Salve.  Oversat  paa  jævnt  Sprog  betød  det, 
at  Hans  Blome  ikke  agtede  at  efterkomme  Enkedronningens 
Befaling  om,  saa  længe  Christian  den  Fjerde  var  mindreaarig, 
at  holde  Fred  med  Ribe,  samt  at  Hans  Blome  kun  vilde  have 
Sagen  afgjort  ved  slesvigske  og  holstenske  Myndigheder,  skøndt 
det  jo  var  en  Grænsestrid  mellem  Danmark  og  Hertugdøm- 
merne. 


21 
Den  10.  December  blev  Afgørelsens  Dag.  Gesandterne  var 
stævnede  til  Møde,  og  Rigsraaderne  svarede  dem,  ikke  skriftligt, 
men  blot  mundtligt,  at  nu  havde  de  læst  Enkedronningens 
Erindringsskrift,  der  dog  ikke  havde  ændret  deres  Opfattelse. 
Rigsraadet  havde  tilforn  vel  overvejet  Sagen  og  taget  sin  Beslut- 
ning, derfor  fik  det  i  Guds  Navn  at  blive  herved.  Rigsraadets 
Tilbud  med  Hensyn  til  de  unge  Frøkner  og  Nykøbing  Slots 
Opførelse  skulde  blive  efterlevede.  Dog  kunde  man  ikke  und- 
lade at  bemærke,  at  Nykøbing  nu  var  saa  godt  udstyret  med 

Herregemakker,  Bryggers,  Stalde  o.  s.  v.,  at  det  vel  kunde  lig- 
nes med  Vordingborg  og  andre  kongelige  Huse.  Under  disse 
Omstændigheder  var  det  ikke  nødvendigt  at  besvære  Gesand- 
terne med  mere  skriftligt  i  denne  Sag;  Rigsraadet  bad  sig  blot 
endnu  engang  anbefalet  hos  Hertug  Ulrik. 

Derimod  var  Hans  Blomes  Skrivelse  af  den  Natur,  at  man 
fandt  det  nødvendigt  at  faa  den  belyst  af  Modparten,  Erkedegn 
Magister  Heidmann,  der  just  for  Tiden  var  i  København.  Man 
havde  derfor  tilstillet  denne  en  Afskrift  og  afæsket  ham  Svar, 
der  skulde  blive  bragt  Gesandterne  inden  deres  Afrejse.  At 
Hans  Blome  ikke  agtede  at  lystre  Enkedronningens  Befaling 
var  klart  nok.  Der  var  da  formentlig  intet  andet  Middel  end  at 
afsætte  ham  og  overdrage  Haderslev  Len  til  en  mere  fredsom- 
melig Mand. 

Da  Gesandterne  havde  faaet  dette  Svar,  forlod  de  Raadsalen, 
gik  til  Enkedronningen,  der  ligeledes  opholdt  sig  paa  Slottet 
(Fig.  49),  og  bragte  hende  Besked.  Hun  befalede  dem  at  vende 
tilbage  og  sige  til  Rigsraaderne,  at  det  virkelig  havde  været  hen- 
des alvorlige  Agt  at  forlade  Hoffet.  I  Henhold  til  Aftalerne  mel- 
lem Hertug  Ulrik  og  Rigsraadet  ved  Frederik  den  Andens  Be- 
gravelse havde  hun  nemlig  vel  i  nogle  Aar  mødt  al  underdanig 
Forekommenhed.  Men  i  det  sidste  Aarstid  var  der  blevet  vist 
hende  i  den  Grad  mangfoldig,  tvær  Uvilje,  at  hun  havde  ment 
ikke  at  burde  taale  det  længer. 

Da  hun  nu  imidlertid  havde  erfaret,  at  den  paatænkte  Forandring 
denne  Gang  ikke  lod  sig  iværksætte,  vilde  hun  dog  nu  stille  det 
i  Bero,  i  den  sikre  Forvisning,  at  man  for  Fremtiden  ligesom  i 
Begyndelsen  vilde  holde  sig  Aftalerne  af  1588  efterrettelige. 
Skulde  der  mod  Forventning  fremdeles  møde  Hds.  Maj.  nogen 
Fortrædelighed,  og  sligt  komme  Regeringsraaderne  for  Øren, 
nærede  hun  ingen  Tvivl  om,  at  disse  vilde  lade  sig  det  være 
magtpaaliggende  tilbørligt  at  afhjælpe  saadant.  Til  Gengæld  var 
Hds.  Majestæt  dem  alle  hver  især  med  Naade  bevaagen. 

Rigsraaderne  synes  at  have  tænkt  sig  Muligheden  af  Gesand- 
ternes Komme,  thi  disse  traf  dem  endnu  i  Raadsalen.  Da  Med- 
delelsen fra   Enkedronningen  var  bleven  forebragt,  gik  Rigs- 

Fig.  49.   Københavns  Slot  (Gaardsiden). 
(Efter  R.  Mejborg.) 

raaderne  i  nogen  Tid  udenfor,  kom  derpaa  atter  ind  og  afgav 
folgende  Erklæring:  Det  kom  dem  fast  besværligt  for  at  erfare, 
at  Hds.  Maj.  ikke  var  bleven  behandlet  saaledes,  som  det  søm- 
mede sig.  Da  nogle  af  deres  Midte  var  blevne  omtalte  i  Forbin- 
delse hermed,  vilde  intet  være  dem  kærere,  end  at  samme  maatte 
blive  nævnede  ved  Navn,  paa  det  at  de  kunde  svare  for  sig. 
løvrigt  tilbød  Regeringsraaderne  sig,  hvis  noget  skulde  blive 
dem  forebragt,  hvorover  Hds.  Maj.  maatte  have  at  beklage  sig, 
da  at  forhøre  Sagen  og  deri  beslutte,  hvad  der  sømmede  sig. 

Med  dette  temmeligt  studse  Svar  maatte  Gesandterne  lade  sig 
nøje.  Opfordringen  til  at  navngive  bestemte  Rigsraader  blev  til- 
syneladende overhørt.  Gesandterne  vidste  jo,  at  Enkedronningen 
ikke  vilde  indlade  sig  herpaa,  og  de  synes  da  at  have  søgt  hende 
forskaanet  for  den  Ydmygelse,  stiltiende  at  maatte  indrømme  at 
have  brugt  Sigtelser,  som  hun  ikke  kunde  staa  ved.  Saavidt  det 
lader,  bragte  de  nemlig  ikke  først  Enkedronningen  Svaret,  men 
tog  straks  Afsked  med  Rigsraaderne,  hvem  de  takkede  hjerte- 
ligt for  det  „herlige  Traktemente"  under  hele  det  lange  Ophold. 
-  Hermed  var  Rigsraads-Samlingen  forbi.  De  fjærnest  boende 
Rigsraader  kunde  allerede  samme  Dag,  før  det  ringede  Solned- 
gang fra  Vor  Frue,  komme  ud  forbi  Portvagten  og  et  Stykke 
paa  Vej  hjemad  til  den  ventende  Julefest. 

Meklenborgerne  derimod  havde  endnu  lange  Udsigter.  For 
dem  var  end  ikke  Dagens  Gerning  omme,  da  de  havde  bragt 
Enkedronningen  den  sidste  Besked.  De  maatte  endnu  samme 
Aften  henvende  sig  til  Niels  Kaas  og  melde  ham,  at  de  havde 
Befaling  fra  Hertug  Ulrik  til  hemmeligt  at  forhandle  noget  med 
ham  og  Jørgen  Rosenkrans.  Velvillig  som  altid  svarede  Niels 
Kaas  dem,  at  han  og  Jørgen  Rosenkrans  nok  skulde  indfinde 
sig  hos  dem  paa  deres  Gemak  den  følgende  Dag. 

Morgendagen  kom,  men  Niels  Kaas  kom  ikke.  Han  var  ble- 
ven betænkelig.  Og  med  Rette.  Endnu  var  jo  ikke  alle  Rigs- 
raader dragne  af  By.  Hvor  let  kunde  det  ikke  rygtes,  hvis  blot 
een  af  dem  forgæves  søgte  Kansleren  eller  Jørgen  Rosenkrans, 
at  disse  to  nu,  efter  at  Raadets  Forhandlinger  var  omme,  plejede 

særskilte   Forhandlinger  med  Gesandterne.   Sligt  vilde  udsaa 
Mistanke  og  Ufred. 

Hemmeligt  sendte  da  Niels  Kaas  og  Jørgen  Rosenkrans  en 
betroet  Mand,  Caspar  Paslick,  der  havde  overværet  Møderne 
uden  dog  at  være  Rigsraad,  for  at  meddele  Meklenborgerne 
disse  Betænkeligheder,  undskylde  de  tvendes  Udebliven  og 
underhaanden  forhøre,  om  de  ikke  var  villige  til  at  betro  ham, 
hvad  de  havde  paa  Hjerte.  Med  Enkedronningens  Indvilligelse 
gik  Gesandterne  ind  paa  at  benytte  Licentiat  Paslick  som  Mel- 
lemmand og  lod  ham  derpaa  gennemlæse  det  hidtil  uomtalte 
Punkt  i  deres  Instruks  vedrørende  Christian  den  Fjerdes  Under- 
visning. 

Næste  Dag,  den  12.  December,  kom  han  tilbage  med  følgende 
Svar  fra  Regeringsraaderne.  De  forstod  vel,  at  Hertug  Ulriks 
„bedstefaderlige  og  omsorgsfulde  Erindring  ikke  var  andet  end 
inderligt  godt  ment".  Men  dog  var  det  dem  af  forskellige  Grunde 
særdeles  kært,  at  dette  Punkt  ikke  var  blevet  forebragt  for  det 
menige  Rigsraad.  De  haabede,  at  Gesandterne  af  egen  Erfaring 
under  deres  Ophold  havde  lært,  at  den  unge  Konges  Undervis- 
ning ikke  blev  forsømt.  Den  Ordning,  der  nu  var  truffen  i  saa 
Henseende,  stod  i  hvert  Fald  ikke  blot  ved  Siden  af,  men  over- 
gik den  i  Frederik  den  Andens  Levetid.  Øvelse  i  det  tyske  Sprog 
manglede  Hs.  Maj.  ikke,  siden  han  daglig  havde  Lejlighed  til  at 
tale  det  med  sin  elskede  Fru  Moder,  sine  Søstre  og  de  tyske 
Hofjunkere.  I  Virkeligheden  var  Forholdet  ogsaa  det,  at  han  til 
Nødtørft  vel  kunde  udtrykke  sig  paa  Latin  og  Tysk.  Men  at  man 
til  Opvartning  hos  Hs.  Maj.  foretrak  den  danske  Nation  fremfor 
andre,  det  vilde  dog  forhaabentlig  ingen  fortænke  Regerings- 
raaderne i.  Ikke  desto  mindre  skulde  de  have  Hertugens  vel- 
mente Erindring,  hvor  Lejlighed  gaves,  i  tilbørlig  Agt. 

Da  Gesandterne  bragte  Enkedronningen  dette  sidste  afvisende 
Svar,  erklærede  hun,  at  hun  lod  det  staa  ved  sit  Værd,  men  var 
fremdeles  af  den  Mening,  at  Christian  den  Fjerde  ikke  blev  op- 
dragen saaledes,  som  hun  kunde  ønske  det. 

Hvor  forstaaelig  end  denne  Udtalelse  kunde  være  fra  hendes 
særlige  Synspunkt,  saa  betød  den  i  og  for  sig  ikke  meget  og 

vilde  i  hvert  Fald  ikke  have  nogen  Vægt  overfor  Regerings- 
raaderne.  Der  blev  da  ikke  vekslet  yderligere  Ord.  Og  da  For- 
handlings-Genstandene hermed  var  udtømte,  tog  Gesandterne 
den  12.  December  Afsked  hos  Enkedronningen.  I  sidste  Øjeblik, 
førend  de  drog  bort,  bragte  et  Bud  fra  Regeringsraaderne  dem 
endnu  Erkedegn  Heidmanns  Svar  paa  Hans  Blomes  Beskyld- 
ninger1. Det  var  meget  langt,  og  det  tillodes  dem  derfor  at  tage 
Brevet  med  og  læse  det  undervejs.  Derimod  fraraadede  Rege- 
ringsraaderne dem  at  sende  Hans  Blome  en  Afskrift,  da  sligt 
kun  vilde  medføre  Vidtløftigheder. 

Gesandterne  læste  Brevet  undervejs  og  synes  at  være  blevne 
overbeviste  af  dets  Modgrunde.  I  hvert  Fald  skrev  de  fra  Gedser 
tilbage  til  Enkedronningen2,  at  Erkedegnen  havde  klaret  saa 
godt  baade  Historien  om  de  stjaalne  7000  Mark  og  den  senere 
Tyvs-Ed,  mod  hvilken  han  havde  erhvervet  Frederik  den  An- 
dens Beskærmelsesbrev.  at  det  ikke  gik  an  uden  videre  at  af- 
skedige ham.  Og  de  fik  Tid  til  saavel  dette  som  andre  Skrive- 
rier3. Den  12.  December  var  de  dragne  fra  København,  og  endnu 
den  21.  laa  de  fremdeles  vejrfaste  paa  Gedser.  De  boede  paa 
Kroen  hos  Matthias  Røvers  Eftermand,  en  forhenværende  tysk 
„Enspændiger".  Og  dagligt  havde  de,  naar  de  listede  ud  for  at 
se,  om  dog  ikke  Vejret  skulde  bedage  sig,  den  Gaard  for  Øje, 
hvor  deres  Hertuginde  for  fem  Aar  siden  under  lignende  For- 
hold havde  udaandet,  og  hvor  Hertug  Ulrik  derfor  ikke  mere 
vilde  overnatte4.  Det  var  triste  Udsigter  og  Udsigt  til  en  trist 
Jul.  Rejsen  selv  svarede  til  Rejsens  Udbytte. 


22 

Jo  mere  Enkedronningen  tænkte  i  Ro  over  Udfaldet  af  den 
hele  Sendefærd,  des  tydeligere  maatte  det  staa  for  hende,  at  det 
var  et  fuldstændigt  Nederlag.  Alle  hendes  Begæringer  var  blevne 
afslaaede.  Hendes  Fader  havde  nærmest  gjort  sig  til  Nar  ved 
sin  Indblanding.  Selv  havde  hun  maattet  staa  Skoleret  i  det  hol- 

stenske  Spørgsmaal.  Og  al  denne  Tort  var  tilføjet  af  det  danske 
Rigsraad,  som  hun  paa  Forhaand  havde  været  sikker  paa  umu- 
ligt kunde  staa  sig  mod  Udsendinge  fra  hendes  Fædrenehjem. 
Dette  nagede  hende.  Hertil  kom  desuden  Vanskeligheder  paa 
andre  Omraader.  Henrik  Ranzau  spillede  tydeligt  nok  mere  og 
mere  under  Dække  med  det  danske  Rigsraad  og  holdt  det  hem- 
meligt i  Kundskab  om  alt,  hvad  Enkedronningen  foretog  sig  i 
holstenske  Sager1. 

Samtidigt  glippede  det  med  den  Bistand,  som  hun  havde 
haabet  fra  Landgreven  af  Hessen  i  Form  af  gunstig  Paavirkning 
af  hans  unge  Slægtning,  Johan  Adolph  af  Gottorp.  Paa  Hertug 
Ulriks  Opfordring  i  saa  Henseende  havde  Landgreven  svaret 
med  et  hvast  Brev,  hvori  han  mindede  om  Enkedronningens  og 
Danmarks  Forsøg  i  Aaret  1588  paa  at  bedrage  den  ældre  Broder 
ved  at  faa  Christian  den  Fjerde  valgt  til  Hertug  ogsaa  i  den  got- 
torpske Del2. 

Andre  vilde  under  slige  Forhold  maaske  have  tabt  Modet  og 
ønsket  at  opgive  Kampen.  Enkedronningens  Virketrang  æggedes 
kun  yderligere  herved.  Og  samtidigt  fik  hendes  Kampbegær 
et  nyt  Tilløb,  idet  hun  erhvervede  sig  en  ligestemt  Vaaben- 
drager. 

Det  havde  allerede  tidligere  gentagne  Gange  vist  sig,  hvor 
ilde  stedt  hun  var  uden  en  retskyndig  Kansler,  der  kunde  føre 
hendes  Tanker  og  Planer  ud  i  Livet  ved  at  iklæde  dem  forret- 
ningsmæssig Form.  Efter  hendes  Overtagelse  af  Regeringen  i 
Hertugdømmerne  var  slig  en  Embedsmand  bleven  aldeles  nød- 
vendig for  hende.  Afsendelsen  af  det  meklenborgske  Gesandt- 
skab til  Danmark  viste  bedst,  hvilket  uhyre  Kraftspild  Manglen 
af  en  slig  Person  medførte.  Ingen  følte  dette  bedre  end  Enke- 
dronningen selv,  og  hun  skrev  derfor  kort  efter  Jul  1591  til  sin 
Fader  for  at  bede  ham  afhjælpe  saavel  dette  Savn  som  Manglen 
af  en  tysktalende  Præst. 

Dette  sidste  tog  noget  længere  Tid,  thi  Magister  Maschwedel, 
paa  hvem  Hertugens  Valg  faldt,  skulde  ikke  blot  først  prøves 
som  Taler  —  Hertugen  gav  ham,  da  han  havde  ladet  ham  præ- 
dike for  sig,  Karakteren:  „nicht  ubel"  — men  dernæst  skulde 

han  sendes  til  Universitetet  i  Rostock  for  af  Professor  Lucas 
Backmeister  at  undersøges,  om  han  ogsaa  var  ganske  „ren  i 
Læren",  forend  man  turde  ordinere  ham  til  Hofpræst.  Sligt  tog 
Tid,  saa  at  førend  til  Paaske  kunde  han  ikke  ventes  til  Danmark. 
Den  verdslige  Visdom  var  derimod  hurtigere  i  Vendingen.  Her- 
tugens Valg  faldt  paa  en  af  hans  egne  Raader,  Dr.  juris  Winhold 
Sybrandt.  I  en  Fart  satte  denne  sig  i  det  hertugelige  Kancelli 
ind  i  alle  de  mange  Sager  vedrørende  Enkedronning  Sophia  og 
Danmark,  og  allerede  den  20.  Januar  1592  var  han  sejlklar1. 

Det  Forspring,  som  saaledes  Juraen  fik  for  Kristendommen, 
blev  ikke  uden  sindbilledlig  Betydning  for  de  nye  Forhold.  Dr. 
Sybrandt  var  en  dygtig  Mand,  og  Hertug  Ulrik  havde  uden 
Tvivl  Ret,  naar  han  skrev  om  ham,  at  han  kun  vanskeligt  selv 
kunde  undvære  ham.  Men  hans  Begavelse  var  af  en  farlig  Art 
og  passede  i  hvert  Fald  kun  altfor  godt  ind  i  Enkedronningens 
Svagheder.  Nybagt,  stridslysten,  skarp  og  hensynsløs  blev  han 
trods  al  Klarhed  og  praktisk  Behændighed  kun  en  forøget  Slyng- 
kraft i  Enkedronningens  iltre  Virkemod.  Al  den  stolte  Over- 
legenhed, al  den  fremfusende  Sikkerhed  og  bidske  Frygtløshed, 
som  hun  sad  inde  med,  og  som  hidtil  havde  gjort  saa  mange  af 
hendes  Skridt  altfor  djærve  og  ubændige,  blev  nu  skarpsleben  og 
giftdøbt.  Hendes  Forstand,  varme  Følelse  og  Hjertens  Godhed 
havde  tidligere  kunnet  bringe  de  Mænd,  der  havde  kendt  hende 
fra,  da  hun  som  Barn  blev  dansk  Dronning,  til  at  glemme 
mangen  uoverlagt  Haardhed  og  kantet  Smaalighed  og  skrive 
det  hele  paa  de  nye  Forholds  og  Uerfarenhedens  Regning.  Men 
nu  blev  alt  anderledes.  Dette  her  var  ikke  længer  blot  ungt 
Overmod,  der  slog  Knald  med  en  Kanepisk,  men  erfaren  Ond- 
skab, der  slog,  saa  det  ramte,  og  ramte,  saa  det  sved.  De  Angreb 
tilhøjre  og  venstre,  der  nu  haglede  ned,  var  vel  beregnede  i  al 
deres  Overfusen.  Hadefulde,  giftige  hagede  de  sig  fast,  skar 
igennem  og  gød  Ild  i  Saaret.  Og  hvad  der  næsten  var  det  værste, 
de  var  saa  juridisk  fiffigt  affattede,  at  Brodden  sad  der,  men  An- 
svaret var  borte.  Saadanne  Angreb  skaber  Fjender  og  glemmes 
ikke.  Med  Dr.  Sybrandts  Komme  begyndte  et  nyt  Afsnit  i  For- 
mynderstridens Historie. 

Allerede  i  Februar  1592  synes  man  at  kunne  spore  en  ændret 
Tone  i  Enkedronningens  Breve.  Ifølge  hendes  tidligere  lagte 
Plan  burde  jo  Landdagen,  hvor  Johan  Adolph  skulde  hyldes 
som  Hertug  af  den  gottorpske  Del,  opsættes  og  udskydes  saa 
længe  som  muligt.  Men  medens  hun  endnu  i  Efteraaret  1591 
havde  søgt  passende  Paaskud  og  tilskrevet  alle  Vedkommende 
vidtløftige  Undskyldninger  for  Udsættelsen,  saa  var  Tonen  en 
hel  anden,  da  hun  i  Februar  1592  paany  udsatte  Landdagen  ind- 
til Slutningen  af  Maj.  Det  hed  nu  blot  kort  og  godt,  at  „paa  Grund 
af  indtrufne,  uforudsete  Forhindringer  var  det  hende  umuligt" 
at  holde  Landdagen  til  den  berammede  Tid1. 

Mere  tydelig  blev  dog  Virkningen  af  Kanslerens  Komme  paa 
et  andet  Omraade.  Det  meklenborgske  Gesandtskabs  Skæbne 
havde  pint  og  ærgret  Enkedronningen  i  højeste  Grad.  Kunde 
hun  tænkes  at  glemme,  saa  skulde  Hak  Ulfstands  og  særligt 
Hans  Mikkelsens  Holdning  bag  efter  vel  minde  hende  om,  hvad 
hun  forgæves  havde  søgt  at  faa  forandret.  Ingen  af  disse  kunde 
være  i  Tvivl  om,  hvem  der  var  sigtet  til,  og  hvilke  Forhold  der 
var  klaget  over  i  Hertug  Ulriks  og  Enkedronningens  ret  gennem- 
sigtige Beskyldninger. 

Almindelig  menneskelig  Skrøbelighed  samt  Trang  til  at  sikre 
sig  selv  bød  dem  da  nu  at  lade  hende  dobbelt  føle,  hvo  der 
havde  Magten,  være  strængere  end  før  over  Adgangen  til  Chri- 
stian den  Fjerde,  laase  for  Kælder,  stænge  for  Stald.  Og  hvad 
der  gjaldt  overfor  Enkedronningen,  gjaldt  i  endnu  højere  Grad 
overfor  hendes  Folk.  Især  denne  nye  tyske  Doctor,  som  for- 
modentlig efter  gammel  Skik  skulde  ikke  blot  huses,  fødes  og 
klædes,  men  vel  endog  lønnes  af  Danmark.  Det  var  ikke  lyste- 
lige Forhold  paa  Frederiksborg,  hverken  for  Enkedronningen 
eller  hendes  Undergivne. 

UnderVægten  af  alt  dette  fattede  Enkedronningen  og  Dr.  Sy- 
brandt  en  ny  Plan.  Det  er  selvfølgelig  ikke  nu  muligt  at  sondre 
hver  enkelts  Part  heri,  ikke  mindst  fordi  de  synes  at  have  været 
saa  enige.  I  det  Brev,  hvori  Planen  udtaltes,  genkender  man  let 
Doctorens  æggende,  bidske  Stil  med  dens  latinske  Floskler. 
Men  samtidigt  hører  man  stundom  ligesom  en  heftig  Kvindes 

Udbrud,  der,  hvis  de  ikke  betegner  delvis  Diktat,  dobbelt  viser 
den  inderlige  linhed  i  Tankegang  hos  Afsender  og  Affatter. 

Brevet  var  dateret  Frederiksborg  den  1.  Marts  1592  og  natur- 
ligvis stilet  til  Hertug  Ulrik1.  Enkedronningen  kunde  ikke  godt 
taale  at  tænke  paa  det  hastige,  uventede  Svar,  som  Rigsraaderne 
havde  givet  paa  hendes  Faders  Henvendelse.  Hidtil  havde  hun 
ladt  det  blive  ved,  hvad  hun  erklærede  dem  den  9.  December 
forrige  Aar.  Men  lod  man  det  gaa  helt  hen  i  Tavshed,  saa  vilde 
Regeringsraader  og  Rigsraader  holde  Hænderne  for  Øjnene  og 
faa  sig  en  billig  Latter  over,  hvordan  Fader  og  Datter,  da  de  for- 
langte noget  urimeligt  og  blot  til  egen  Fordel,  var  blevne  vist 
Vintervejen  og  lyst  hjem,  saa  at  der  ikke  var  andet  muligt  mere 
end  altum  silentium  eller  evigTavshed.  Ja,  de  Karle  kunde  drive 
det  saa  vidt  i  Overmod,  at  naar  man  nødtes  til  igen  at  søge  noget 
hos  dem,  de  da  uden  videre  svarede  Nej. 

Enkedronningen  mente  derfor,  at  de  trængte  til  et  skarpt  Svar. 
Og  dette  var  let  at  give,  thi  Hertug  Ulrik  og  hun  havde  jo  ikke 
anmodet  om  det  urimelige,  som  Rigsraadet  paaduttede  dem,  men 
om  det  ganske  naturlige:  en  midlertidig  Bolig,  indtil  Nykøbing 
Slot  blev  færdigt,  og  Underhold  for  Døtrene,  indtil  de  skulde 
have  Udstyr.  Latterligt  og  harmeligt  var  det  at  se,  hvorledes 
Rigsraaderne  havde  vovet  at  holde  dem  „Livgedings-Brevet" 
for  Næsen,  og  med  majusculis  eller  store  Bogstaver  mindet 
om,  at  jo  Hertugen  i  sin  Tid  selv  havde  „ladet  sig  det  ge- 
falle". 

Som  om  ikke  Hertugens  og  hendes  Ønsker  netop  var  i  den 
inderligste  Overensstemmelse  med  „Livgedings-Brevet".  Thi 
naar  der  i  dette  taltes  om  „Livgedings-Hus",  hvor  Enkedron- 
ningen skulde  bo,  saa  forudsattes  selvfølgeligt,  at  dette  havde 
Tag  og  Kammer,  saa  at  det  overhovedet  var  beboeligt.  Og  naar 
„Livgedings-Brevet"  var  oprettet  mellem  Mand  og  Hustru,  uden 
at  Børn  med  et  Ord  berørtes,  saa  var  det  et  dristigt  Stykke  at 
paastaa,  at  det  angik  Døtrenes  Underhold.  Hertug  Ulrik  maatte 
derfor  endelig  sende  Rigsraaderne  en  skarp  Tilrettevisning,  „saa 
at  der  kunde  blive  sat  Spunds  for  al  deres  Næsvished  og  Hovéren, 
som  nu  piblede  ud".   Hvad  Enkedronningen  selv  vilde  gøre, 

havde  hun  endnu  ikke  endelig  bestemt.  Derom  vilde  hun  gerne 
først  tale  mundtlig  med  Faderen. 

Saa  var  der  Christian  den  Fjerdes  slette  Undervisning.  Her- 
tugen havde  jo  klaget  over  den,  men  den  var  ikke  bleven  bedre. 
Hak  Ulfstand  var  Hofmester,  men  savnede  efter  Enkedron- 
ningens Mening  alle  en  god  Hofmesters  Egenskaber.  Han  havde 
selv  hverken  lært  ita  eller  non,  og  et  Spørgsmaal  om  han  over- 
hovedet kunde  skrive  sit  eget  Navn.  Og  saa  skulde  han  med  sin 
crassa  ignorantia  føre  Tilsyn  med,  at  Tugtemesteren  ikke  lærte 
den  Unge  andet  end  det  nødvendige  og  ikke  besværede  ham  med 
utidig  Vidtløftighed!  Hans  eget  Hverv  var  at  undervise  Chri- 
stian den  Fjerde  i  kongelige  Sæder  og  excercitia;  men  han 
havde  jo  aldrig  seet  sligt,  endsige  lært  det.  Nej,  han  duede  kun 
til  at  være  Hofmester,  hvis  dette  bestod  i  at  kunne  løfte  en  Kande 
og  tømme  den,  fortælle  Nyheder  til  en  maabende  Flok  og  faa 
den  omskabt  til  Grinebidere. 

Da  Hak  Ulfstand  sjældent  var  tilstede,  og  for  den  Sags  Skyld 
ogsaa  kunde  undværes,  var  Christian  den  Fjerde  den  meste  Tid 
overladt  til  sin  Lærer,  Magister  Hans.  Men  han  var  af  samme 
Stof  som  Hofmesteren,  bundede  nok  ikke  dybere  i  Lærdom  og 
var  i  hvert  Fald  udygtig  til  denne  Art  Undervisning.  Det  bedste, 
han  foretog  sig,  var  at  lade  Christian  den  Fjerde  hver  Morgen 
læse  et  Kapitel  i  Biblen.  Dog  det  kunde  Moderen  jo  ligesaa  godt 
gøre.  Men  han  var  mere  end  udygtig.  Han  var  tillige  en  durk- 
dreven Ræv  med  allehaande  bag  Øret.  Just  derfor  satte  Rege- 
ringsraaderne  ham  saa  højt,  ja  paastod,  at  bedre  Mester  skulde 
man  ikke  finde,  om  saa  man  støvede  alle  Højskoler  igennem. 
Sagen  var,  at  han  kunde  bruges  til  at  fylde  den  unge  Herre  med 
deres  Meningerom,  hvordan  alting  nu  og  engang  i  Tiden  burde 
være,  og  fæstne  den  unge  Konge  i,  hvad  der  saaledes  blev  ham 
indbildt. 

Al  Hans  Mikkelsens  Higen  gik  ud  paa  at  gøre  Tyskerne  for- 
hadte for  Prinsen  og  fremhæve  de  Danske.  Ja,  i  sin  Trædskhed 
søgte  han  endog  at  hidse  Søn  mod  Moder  og  stifte  alskens  Tve- 
dragt imellem  dem,  hvad  dog,  om  Gud  vil,  med  Forstand  skal 
blive  imødegaaet.    Han  lod  sin  Herre  ingen  Tid  tilovers  til  at 

veksle  et  Ord  med  sin  Moder,  og  altid  var  han  tilstede  og  hørte 
selv  med.  Ja,  han  havde  indjaget  Prinsen  saadan  Frygt,  at  denne 
intet  turde  foretage  sig,  om  det  saa  gjaldt  hans  eget  Ve  og  Vel, 
uden  først  at  have  spurgt  sig  for  hos  ham  og  faaet  hans  Befaling. 
Denne  Pave  skød  sig  saaledes  op,  at  han  understod  sig  at  byde 
over  Stald,  Køkken  og  Kælder.  Ingen  turde  gøre  sig  Haab  om 
at  komme  an  ved  Prinsens  Hof,  naar  han  ikke  havde  fundet 
Naade  for  Magisterens  Øjne. 

Kun  Gud  i  Himlen  vidste,  hvor  nær  det  gik  Enkedronningen 
at  se  sin  Søn  i  den  blomstrende  Ungdom  blive  saa  ilde  røgtet  og 
plejet.  Nu  nylig  havde  han  Lyst  til  at  øve  sig  i  Ridning.  Men  se, 
om  den  Pave  vilde  give  efter  og  lade  ham  faa  Lov!  Og  dog  var 
Prinsen  just  nu  i  den  Alder,  hvor  slige  Øvelser  hørte  sig  til, 
istedetfor  altid  at  sidde  indelukket  og  ophængt.  Enkedronningen 
kunde  som  Moder  ikke  tie  til  sligt  eller  svigte  sit  Barn,  hvor  det 
ikke  selv  kunde  raade.  Og  Bedstefaderen  var  knyttet  til  den 
unge  ved  Blodets  Baand.  Hun  bad  derfor  Hertug  Ulrik  for  hen- 
des Skyld,  for  Frederik  den  Andens  Skyld,  at  skaffe  Forandring 
i  disse  Forhold. 

Hun  havde  tænkt  sig  en  Skrivelse  fra  Hertugen  til  Rigs- 
raaderne  med  Opfordring  til  at  tage  Vare  paa  Christian  den 
Fjerdes  Opdragelse  og  give  ham  en  anden  Hofmester,  da  Hak 
Ulfstand  saa  sjældent  kunde  være  hos  ham.  Det  kunde  maaske 
hedde  i  denne  Skrivelse,  at  alle  kongelige  mores  og  exercitia  nu 
var  stegne  saa  højt,  at  Folk,  som  for  40,  50  Aar  siden  var  ved 
Konge-  og  Fyrstehoffer,  nu  stod  fremmede  og  uden  Forstaaelse 
overfor  alt  dette,  endsige  da  at  de  kunde  bruges  til  at  undervise 
unge  Herskaber  og  øve  dem  deri.  Da  heller  ikke  Prinsens  Lærer 
længer  passede  til  hans  Alder,  efterdi  han  ikke  havde  seet  sig 
om  udenfor  Riget,  saa  burde  der  formentlig  ogsaa  her  gøres 
Forandring,  og  en  ny  ansættes,  der  var  dygtig  i  Sprog  og  Hi- 
storie og  havde  bevæget  sig  i  Verden. 

Dette  sidste  var  kun  Forslag,  som  Enkedronningen  bad  sin 
Fader  selv  at  rette  paa,  men  snarest  at  fremme.  „Thi  dette  Par 
Folk,  Hofmesteren  og  Præceptoren,  ville  Vi  ikke  længere  vide, 
se,  taale  eller  høre  om  Vor  Søn!" 

Med  dette  heftige  Udbrud  endte  Brevet.  Dog  henstilledes  det 
i  en  Efterskrift  til  Hertugen,  om  han  ikke  vilde  lade  de  to  her 
udbedte  Skrivelser  til  Rigsraadet  komme  i  to  Hold  og  sende  den 
om  Undervisningen  først,  for  at  den  kunde  faa  Tid  at  virke.  Det 
var  nemlig  at  befrygte,  at  hvis  Tilrettevisningen  om  „Livgedinget" 
kom  samtidigt,  kunde  den  ene  let  svække  den  anden. 

Under  tidligere  Forhold  kunde  saa  varm  en  Opfordring  som 
denne  maaske  have  lokket  Hertug  Ulrik  frem  til  virksom  Ind- 
griben. Han  havde  imidlertid  den  sidste  uheldige  Indblanding  i 
for  friskt  et  Minde  til,  at  han  skulde  lade  sig  hidse  paa  ny.  Han 
indskrænkede  sig  derfor  til  at  svare  \  at  det  havde  gjort  ham 
meget  ondt  af  Enkedronningens  Brev  at  erfare,  at  hun  fremdeles 
havde  Grund  til  Utilfredshed.  Men  hvad  Forslaget  om  Brevene 
angik,  saa  maatte  han  bestemt  afvise  det  som  uhensigtsmæssigt. 
Enkedronningen  havde  jo  i  December  under  Gesandtskabets 
Ophold  i  Danmark  selv  sendt  Rigsraadet  en  Gendrivelse  af  dets 
Misforstaaelser,  men  ikke  desmindre  var  Rigsraadet  ganske  ro- 
ligt blevet  ved  sin  første  Afgørelse  uden  at  ville  indlade  sig  paa 
Forhandling. 

Det  maatte  overhovedet  erindres,  hvad  Hertugen  baade  efter 
og  før  Frederik  den  Andens  Død  havde  erfaret,  at  det  danske 
Rigsraad,  efterdi  Danmark  var  et  Valgrige,  havde  erhvervet  sig 
mere  Magt  end  Undersaatter  i  Arvelande.  Rigsraaderne  agtede 
derfor  kun  lidet,  hvad  Hertug  Ulrik  anmodede  dem  om,  naar 
det  ikke  stemmede  med  deres  egen  Vilje.  Og  man  udrettede 
ikke  det  mindste  ved  at  indlade  sig  i  blot  Ordstrid  med  den  Slags 
Folk,  naar  man  ingen  Magt  havde  over  dem.  Et  nyt  skarpt  Brev 
vilde  da  ikke  tjene  Enkedronningen  til  Fromme,  men  kun  vække 
yderligere  Forbitrelse. 

Alt  dette  havde  Hertugen  baade  selv  tænkt  paa,  førend  han 
efter  sin  Datters  Ønske  sendte  Gesandtskabet,  og  bedt  hende 

betænke,  forinden  hun  meddelte  Rigsraadet,  at  hun  agtede  at 
forlade  Hoffet.  Han  havde  baade  mundtligt  og  skriftligt  advaret 
hende  derimod.  Drog  hun  bort  fra  Hoffet,  vilde  kun  hendes 
Ubehageligheder  forøges;  blev  hun  derimod  endnu  en  Tid,  vilde 
det  være  Christian  den  Fjerde  og  de  andre  Børn  til  Gavn,  og 
hende  selv  til  Anseelse.  Men  den  første  Forudsætning  for  at 
blive  var  ikke  at  stifte  ny  Strid.  Rigsraadet  havde  jo  lovet  at 
holde  sig  til  Aftalerne  af  1588,  og  hvis  Enkedronningen  havde 
noget  at  beklage  sig  over,  da  at  ville  tage  Sagen  til  Forhør. 
Det  vilde  da  være  ganske  utilraadeligt  nu  at  sende  slig  skarp 
Skrivelse. 

Hvad  den  unge  Konges  Opdragelse  angik,  saa  tvivlede  Her- 
tugen ikke  om  de  omtalte  Mangler  hos  Hofmester  og  Lærer. 
Hertugen  maatte  selv  bekende,  at  hvis  Henrik  Rammel  havde 
maattet  blive  ved  at  være  Hofmester1,  vilde  dette  have  været  til 
langt  større  Gavn  for  den  unge  Konge.  Men  da  nu  Hak  Ulfstand 
baade  selv  var  Regeringsraad  og  af  det  samlede  Rigsraad  valgt 
til  at  være  Hofmester;  da  fremdeles  Regeringsraaderne  satte 
Læreren  saa  højt,  som  de  gjorde,  saa  vilde  et  Brev  i  modsat 
Retning  til  Folk,  over  hvem  man  intet  havde  at  sige,  ogsaa  i 
denne  Sag  kun  udrette  eet:  at  fremkalde  yderligere  Ubehagelig- 
heder. Hertugen  bad  derfor  sin  Datter  vise  Taalmodighed. 

-  At  tale  om  Taalmodighed  til  Enkedronningen,  tilmed  naar 
Dr.  Sybrandt  stod  vaabenklar  ved  hendes  Side,  var  at  prædike 
for  døve  Øren.  Hvor  ørkesløst  dette  var  fremgaar  allerede  af, 
at  de  end  ikke  oppebiede  Hertugens  Svar,  end  sige  hans  mulige 
Skrivelse  til  Rigsraadet,  men  selv  lagde  ud  forinden.  Om  Grun- 
dene til  denne  Hast  og  Ændring  af  Planen  foreligger  der  intet. 
Skøndt  andre  Hensyn  vel  har  været  medbestemmende,  fristes 
man  næsten  til  at  tro,  at  den  altfor  lange  Ventetid,  inden  Her- 
tugen lod  høre  fra  sig,  omtrent  tre  Uger2,  har  været  en  Hoved- 
grund. 

Det  maa  lades  dem,  at  de  optog  Kampen  uden  smaaligt  Hen- 
syn til  Følgerne.  At  der  kunde  være  Fare  ved  paa  samme  Tid 
at  bryde  baade  med  Henrik  Ranzau  og  med  Rigsraadet  synes 
ikke  at  have  voldet  nogen  Ængstelse.   Som  et  Linjeskib  for 

strygende  Vind  stod  Enkedronningen  ind  mellem  dem  og  gav 
samtidigt  det  glatte  Lag  til  begge  Sider. 

Den  15.  Marts  skrev  hun  til  Henrik  Ranzau1,  at  hun  alt  tid- 
ligere havde  paatalt,  men  nu  ikke  længere  vilde  taale  den  Maade, 
hvorpaa  han  forsætligt  forvirrede  Regeringssagerne  ved  at  sende 
Indberetninger  baade  til  hende  og  til  Rigsraaderne.  Trods  hans 
Undskyldninger  var  hans  Fremfærd  dog  ikke  bleven  ændret. 
„Man  var  naadekær  og  Allemands  Ven".  Enkedronningen  vilde 
endnu  engang  have  ham  erindret  om  at  holde  sig  fra  sligt.  Hvis 
ikke  maatte  hun  tænke  paa  andre  Midler,  hvorved  slig  Utilbør- 
lighed kunde  afskaffes. 

Det  var  den  skrappeste  Tiltale,  som  Henrik  Ranzau  længe 
havde  faaet.  Han  bevarede  dog  Anstanden  og  svarede  tilbage-, 
at  han  med  ikke  ringe  Vemod  havde  erfaret,  at  Enkedronningen 
nærede  Mistanke  til  ham.  Siden  denne  Sag  sidst  havde  været 
paa  Tale  mellem  dem,  havde  han  imidlertid,  saa  sandt  hjælpe 
ham  Gud!  ikke  meddelt  Rigsraaderne  det  ringeste  Ord,  skrift- 
ligt eller  mundtligt,  om  Regeringssager  i  Hertugdømmerne.  Her- 
med var  selvfølgelig  ikke  ment,  at  han  jo  nok  havde  sendt 
Rigsraadet  nye  Tidender,  hvad  han  jo  var  forpligtet  til  og  løn- 
nedes for. 

Muligt  kunde  Enkedronningen  staa  i  den  Formening,  at  han 
vidste  Besked  om,  hvad  der  senest  var  foregaaet  mellem  hende 
og  Rigsraadet,  ja  havde  blandet  sig  deri  med  Raad  og  Daad. 
Men  han  kunde  med  Sandhed  sige,  at  han  ikke  havde  vidst  og 
endnu  ikke  vidste  det  ringeste  herom.  Thi  han  brugte  ikke  at 
blande  sig  i  Handler,  der  ikke  angik  ham,  eller  „forsætlig  for- 
virre Regeringssager",  eller  være  „naadekær  og  Allemands  Ven", 
som  Hds.  Maj.  „fast  heftigt"  udtrykte  det.  Al  hans  Tragten  gik 
tværtimod  ud  paa  nu  i  hans  høje  Alder  —  ligesom  forresten  da 
ogsaa,  dengang  han  var  ung  —  at  kunne  leve  sin  korte  Tid 
med  en  god  Samvittighed.  Og  hans  Samvittighed  tilsagde  ham, 
at  han  i  denne  Sag  var  ganske  uskyldig. 

Det  havde  været  hans  Haab,  at  Enkedronningen  ikke  vilde 
kunnet  lade  sig  bevæge  til  at  sende  ham  en  „slig  gesvindt  Skri- 
velse" paa  den  blotte  Mistanke,  uden  sikker  Vished  for,  hvor, 

hvorledes  og  ligeoverfor  hvem  han  havde  forbrudt  sig.  Denne 
falske  Angivelse  pinte  ham  imidlertid.  Han  bad  derfor  under- 
danigst Enkedronningen  om  at  nævne  ham  Vedkommende,  saa 
skulde  han  svare  ham  saaledes,  at  Hds.  Maj.  skulde  spore  hans 
Uskyld  og  deraf  have  et  naadigst  Velbehag.  Men  først  og  frem- 
mest bad  han  hende  om  at  agte  denne  hans  sandfærdige  Und- 
skyldning mere  end  hans  Avindsmænds  Forebringender,  og 
være  og  blive  ham  en  naadig  Dronning  og  Frue.  Han  trøstede 
sig  underdanigst  til  at  være  saavel  villig  som  skyldig  til  at  for- 
tjene sligt  ved  al  menneskelig  og  mulig  Flid  for  Hds.  kongl. 
Majestæt  og  alle  hendes,  hvilke  han  troligt  befalede  den  Almæg- 
tige til  al  kongelig  Velfærd. 

Den  hele  Trøst,  Statholderen  fik,  var  en  kort  Meddelelse1  fra 
Enkedronningen  om,  at  hun  havde  modtaget  hans  Undskyld- 
ningsbrev og  ikke  kunde  gaa  nærmere  i  Enkeltheder,  men  lod 
det  blive  herved.  Hvis  ogsaa  han  fremtidigt  lod  alt  have  sit  rette 
Forblivende,  vilde  Sagen  hermed  være  i  Orden.  Henrik  Ranzau 
tav  hertil,  og  Freden  var  atter  tilsyneladende  genoprettet.  Men 
ogsaa  kun  tilsyneladende.  Thi  med  denne  Brevveksling  var  det 
sidste,  afgørende  Spil  begyndt,  hvor  det  gjaldt  om,  hvem  af  de 
to  Parter  der  skulde  helt  fortrænges.  Som  Datidens  „Pirken- 
tavl"  spilledes  dette  paa  højst  forskellig  Maade.  Enkedronningen 
med  stærke  Stød  til  den  ophængte  Kugle,  hvorved  den  maaske 
kunde  ramme  og  splitte,  men  snarest  slog  fejl  af  Forhjørnet  og 
gik  over  Hovedet  paa  Resten.  Statholderen  derimod  med  disse 
bløde,  vel  beregnede  Sving,  hvor  Kuglen  ligesom  halvt  undskyl- 
dende gled  ud  af  hans  Haand  og,  mildt  og  stille  kredsende, 
endte  med  bagfra  at  „pirke"  Hovedkeglen  om. 


24 
Den   15.  Marts   1592  havde  Enkedronningen  givet  Henrik 
Ranzau  det  glatte  Lag.  Tre  Dage  efter  kom  Turen  til  Rigs- 
raaderne.  Ogsaa  denne  Skrivelse  udfærdigedes  paa  Frederiks- 

borg,  under  hvis  tvedelte  Dobbelttag  tvende  Lejre  husedes  i 
disse  Dage,  Christian  den  Fjerde  og  Hans  Mikkelsen  skrivende 
latinske  Stile1  i  det  ene  Kammer,  Enkedronningen  og  Dr.  Sy- 
brandt  i  Lag  med  en  tysk  Note  i  det  andet. 

Emnet  for  denne2  var  valgt  med  en  vis  Snildhed,  idet  den 
ikke  kom  til  at  dreje  sig  om  de  to  haabløse  Punkter,  som  man 
jo  ogsaa  havde  overladt  Hertug  Ulrik,  nemlig  „Livgedinget"  og 
Christian  den  Fjerdes  Opdragelse,  men  derimod  om  et  saarbart 
Punkt  i  Rigsraadets  sidste  Udtalelse.  Som  Paaskud  benyttedes, 
at  Enkedronningen  under  det  meklenborgske  Gesandtskabs  For- 
handlinger havde  svaret  Rigsraadet  paa  dets  Henstilling  om 
Regerings-Forholdene  i  Hertugdømmerne,  at  hun  vilde  tage 
Sagen  under  fornyet  Overvejelse. 

Det  var  dette,  hun  nu  havde  gjort.  Først  havde  hun  tænkt  sig 
at  lade  det  hele  Spørgsmaal  ubesvaret,  da  Gesandternes  Hverv 
jo  slet  ikke  havde  drejet  sig  herom,  og  det  af  dem  blot  rent  i 
Forbigaaende  under  Omtalen  af  Hans  Blomes  Strid  var  blevet 
berørt,  at  Enkedronningen  efter  Anmodning  havde  overtaget 
Regeringen  i  Hertugdømmerne.  Men  ved  nærmere  Eftertanke 
var  det  blevet  hende  klart,  at  Rigsraadet  med  Flid  havde  truk- 
ket netop  denne  Sag  frem  for  at  rette  den  Sigtelse  mod  hende, 
at  hun  havde  trængt  sig  ind  i  Regeringen  uden  at  agte  sin  Søns 
Højhed  og  Reputation.  Her  var  da  hendes  Svar. 

Kun  nødigt  havde  Enkedronningen  i  sin  Tid  paataget  sig  al 
Ulejlighed  og  Bekymring  med  Formynderregeringen  i  Hertug- 
dømmerne. Hun  havde  kun  gjort  det  for  sin  Søns  Skyld  og  efter 
de  holstenske  Raaders  oftere  gentagne  Bøn.  Og  hun  maatte  være 
overbevist  om,  at  Rigsraadet  baade  fra  først  af  kendte  denne  det 
holstenske  Ridderskabs  „heftige  Solliciteren"  og  var  vidende 
om,  at  hun  endelig  overtog  Regeringen.  Hun  anede  ikke,  at 
nogen  kunde  have  noget  at  erindre  mod  dette  Skridt,  og  hun 
kendte  ikke  anden  Maade  at  hævde  sin  Søns  Højhed  og  Reputa- 
tion. Havde  nogen  kunnet  paavise  hende  en  saadan,  vilde  hun 
med  Glæde  have  valgt  den. 

Da  Rigsraaderne  tav,  maatte  hun  tro,  at  hendes  Foretagende 
var  dem  til  Behag.   Havde  de  imidlertid  haft  bedre  Tanker  om, 

hvad  der  kunde  tjene  hendes  Søn  til  bedste,  men  forsætlig  for- 
holdt Enkedronningen  sligt  og  derved  foraarsaget  deres  Herre 
Skade,  saa  havde  de  kun  i  ringe  Grad  handlet,  som  de  burde. 
Enkedronningen  derimod  var,  selv  om  ingen  havde  bedt  hende 
om  at  overtage  Formynderskabet  og  Styrelsen,  ifølge  Loven  den 
nærmeste  hertil,  efterdi  der  ikke  var  nævnet  nogen  i  Testamentet. 
En  Slægtning  styrer  altid  bedre  end  en  Fremmed.  Enkedron- 
ningen havde  altsaa  med  personlig  Opofrelse  gjort,  hvad  der  var 
det  rette  og  det  bedste,  og  fortjente  herfor  Tak. 

Men,  kunde  der  maaske  indvendes,  i  dette  Tilfælde  behøvedes 
ingen  andens  Omsorg  og  Styrelse,  da  Christian  den  Fjerde  jo 
alt  af  Kejseren  havde  erholdt  veniam  ætatis  og  saaledes  var  fri- 
tagen for  andres  cura  og  selv  burde  føre  administrationem.  Dette 
kunde  dog  ikke  være  Rigsraadets  Mening.  Thi  da  det  holstenske 
Ridderskab  i  sin  Tid  var  gaaet  ud  fra  denne  Tankegang  og  der- 
for havde  krævet,  at  Prinsen  personlig  skulde  lade  sig  hylde  og 
personlig  bekræfte  deres  Privilegier,  saa  var  det  netop  det 
danske  Rigsraad,  der  havde  svaret,  at  dette  ikke  kunde  ske,  da 
han  endnu  var  mindreaarig.  Man  opsatte  derfor  baade  den  per- 
sonlige Hylding  og  den  personlige  Bekræftelse  af  Privilegierne, 
indtil  Prinsen  fik  naaet  den  myndige  Alder.  Efter  Rigsraadets 
egen  Paastand  var  altsaa  Christian  den  Fjerde  endnu  mindre- 
aarig, og  Landets  Styrelse  maatte  ske  ved  Formynder. 

Men  saa  var  det  fuldstændigt  med  Urette,  at  man  angreb 
Enkedronningen  for  at  nedbryde  den  unge  Herres  Højhed  og 
Reputation  ved  som  Formynderske  at  lede  Styrelsen  for  ham. 
Thi  et  af  to.  Enten  var  Christian  den  Fjerde  i  dette  Øjeblik 
myndig  og  maatte  i  saa  Fald  holde,  hvad  der  af  Rigsraadet  paa 
hans  Vegne  var  blevet  lovet:  selv  at  bekræfte  alt,  hvad  Hol- 
stenerne kaldte  deres  Privilegier.  „Men  saa  ligger  vistnok  Vor 
Søns  Reputation  og  Højhed  med  det  samme  i  Brønden,  og  Vi 
gad  seet  den,  der  atter  skulde  faa  dem  til  Vejrs  og  løftet  op". 
Eller  ogsaa  var  Christian  den  Fjerde  fremdeles  umyndig,  og 
Rigsraadet  i  sin  gode  Ret,  naar  det  lod  Hertugdømmernes  Ridder- 
skab nøjes  med  det  blotte  Løfte  om,  at  Privilegierne  nok  skulde 
blive  bekræftede.  Tertium  non  datur. 

En  Fordel  ved  Formynderskab  er,  at  den  unge  Herre  ikke 
faar  Magt  til  at  angribe  sit  eget  Gods.  Har  han  en  saadan  Magt, 
saa  slutter  der  sig  nu  en,  nu  en  anden  til  ham,  og  man  ordner 
og  omordner  saalænge,  indtil  der  tilsidst  næsten  ikke  er  mere 
tilovers.  Kommer  han  saa  selv  engang  til  Regeringen  og  skal 
selv  holde  Hof,  er  der  knap  levnet  saa  meget,  at  han  har  til 
Husbehov  og  kan  hævde  sin  Stand.  Exempla  sunt  odiosa.  En- 
kelte Eksempler,  Rigsraadet  bekendte,  kunde  anføres.  Sed  suf- 
ficiat. 

Hvad  Fyrstendømmernes  Indtægter  angik,  saa  mærkedes  det 
vel,  at  Rigsraadet  vilde  stille  Enkedronningen  i  et 'mistænkeligt 
Lys.  Hun  vidste  godt,  at  Slesvig  og  Holsten  var  gode  Fyrsten- 
dømmer. Hvis  de  var  endnu  bedre,  skulde  det  glæde  hende. 
Og  hun  skulde  forhaabenlig  ikke  efterlade  dem  værre,  men 
bedre,  thi  hun  havde  ikke  sovet,  men  haft  vaagent  Øje  overalt. 

Hvorledes  hun  tog  Vare  paa  Christian  den  Fjerdes  Vel  kunde 
sees  af,  at  hun  med  al  Flid  havde  afværget  den  Hyldingsdag, 
som  Rigsraadet  havde  bevilget  den  gottorpske  Hertug  Johan 
Adolph.  Den  var  ikke  kommen  istand  endnu.  Og  hvis  Rigs- 
raadet gjorde  sin  Pligt  mod  den  unge  Konge,  skulde  der  vel 
fremdeles  findes  paa  Udveje. 

Dette  var  en  kort  Redegørelse  for,  hvorledes  hun  var  kom- 
men til  Formynderskabet,  og  hvorfor  hendes  Styrelse  var  bedre 
og  tjenligere,  end  hvis  Christian  den  Fjerde  selv  førte  Styret. 
Delte  Rigsraadet  Mening  med  Enkedronningen,  var  alt  i  Orden. 
Vidste  de  noget  bedre  at  anføre,  var  det  deres  Pligt  at  sige  det. 
Hun  skulde  i  saa  Fald,  hvis  hun  fandt  deres  tjenligere  til  hendes 
Søns  Bedste,  ogsaa  vide  at  vise  dette. 

I  hvert  Fald  haabede  hun,  at  Rigsraadet  nu  vilde  aflægge  sin 
Mistro  overfor  hende  og  ikke  mere  tænke  paa  den  Regerings- 
magt, som  hun  med  Føje  og  Ret  udøvede.  Hun  skulde  med 
Guds  Hjælp  optræde  saaledes,  at  man  engang  skulde  sige:  „Fru- 
moderen har  ment  det  troligt  og  vel  med  sine  Børn".  Hun  sto- 
lede naadigst  paa,  at  Rigsraadet  ikke  ved  forsætlige  Indgreb  vilde 
fremkalde  modsigende  Befalinger  og  derved  kun  bidrage  til,  at 
Undersaatterne  blev  „argere  og  ondere  end  tilforn".  Selv  lovede 

hun  at  ville  holde  det  i  Kundskab  om  alle  de  Sager  af  Vigtighed, 
der  maatte  forekomme. 

Under  Regeringsraadernes  Adresse  afgik  denne  Skrivelse  til 
Kobenhavn.  Her  var  imidlertid  kun  Niels  Kaas  tilstede  samt  — 
den  ham  i  de  andres  Fravær  vistnok  medforordnede-  Arild  Hvit- 
feld. De  læste  Brevet  og  svarede  straks1  tilbage,  at  da  Enke- 
dronningens Udtalelser  angik  det  samlede  Rigsraad,  maatte  ogsaa 
dette  give  Svaret.  Foreløbigt  kunde  de  dog  ikke  andet  end  for 
deres  egen  Del  bemærke,  at  de  ikke  mindedes  nogen  Ytring  i 
hin  Rigsraadets  Resolution,  hvormed  man  havde  ment  at  ville 
fornærme  Enkedronningen.  Da  de  meklenborgske  Gesandter 
havde  omtalt  hendes  Overtagelse  af  Regeringen,  og  da  just  i 
samme  Dage  en  udskreven  Hyldingsdag  for  Johan  Adolph  var 
bleven  udsat,  var  det  formentlig  faldet  naturligt  at  minde  om,  at 
Kongens  Interesser  maatte  blive  iagttagne,  hvilken  Ytring  dog 
umuligt  kunde  tænkes  rettet  mod  Hds.  Majestæt. 

Hermed  var  Striden  udsat,  indtil  Rigsraadet  samledes  til 
Herredag  i  Maj  Maaned  15922.  Dette  Tidspunkt  synes  dog 
Enkedronningen  ikke  at  have  været  særligt  opsat  paa  at  oppe- 
bie. Hun  forlod  Frederiksborg  og  drog  ud  paa  en  vidtløftig 
Rejse  til  „Livgedinget",  Meklenborg  og  Hertugdømmerne. 

Niels  Kaas  og  Arild  Hvitfeld,  der  var  vidende  om  denne  hen- 
des Plan,  sendte  derfor  tre  Dage  efter  deres  sidste  Brev  til 
Enkedronningen  et  nyt  til  Lensmanden  paa  Frederiksborg,  Ja- 
kob Trolle3,  med  Befaling  til  forinden  Enkedronningens  Afrejse 
at  meddele  hende,  at  det  fremdeles  var  galt  fat  med  Hans  Blome. 
Skøndt  hun  havde  befalet  ham  at  afskedige  den  af  ham  med 
Urette  indsatte  Præst  i  Fardrup,  sad  denne  fremdeles  i  Embedet. 
De  bad  hende  derfor  inden  sin  Afrejse  fra  Landet  tænke  paa 
Middel  og  Raad  til  at  faa  sligt  afskaffet,  paa  det  at  ikke  Rege- 
ringsraaderne  skulde  nødsages  til  at  give  menige  Rigsraad  det 
tilkende,  og  dette  da  tage  Sagen  i  sin  Haand. 

Brevet  til  Jakob  Trolle  synes  at  være  kommet  for  silde.  Et 
nyt  Brev4  sendtes  da  afsted  efter  Enkedronningen  og  naaede 
hende  i  Vordingborg.  Hun  svarede  tilbage  i  temmeligt  alminde- 
lige Udtryk5.   Ankommen  til  Nykøbing  havde  imidlertid  ogsaa 

hun  en  lille  Djævel  at  hviske  dem  i  Øret.  Næst  efter  Tak  for, 
at  der  var  sørget  for  Forraad  til  fortsat  Bygning  —  de  hugne 
Sten  var  dog  endnu  ikke  tilstede  —  meddelte  hun,  at  Bryggerset 
og  Bagerset  nu  var  saa  faldefærdige,  at  hvis  man  ikke  passede 
paa  itide,  vilde  de  styrte  ned  i  Graven  l.  Med  disse  Smaaskud 
paa  længere  Afstand  endte  den  første  Del  af  Sammenstødet. 

Enkedronningen  opholdt  sig  nu  i  nogle  Maaneder  borte  fra 
Hoffet.  I  denne  Tid  hvilede  vel  ikke  Striden;  det  var  jo  tvært- 
imod Rigsraadets  Tur  nu  at  tage  til  Genmæle.  Men  al  Strid  og 
al  Bitterhed  var  ikke  i  Stand  til  at  dække  over  et  Træk,  der 
netop  i  disse  Omgivelser  gør  et  særligt  tiltalende  Indtryk:  Begge 
Parter  blev  øjeblikkeligt  enige,  al  Tvist  var  glemt,  saa  saare  det 
gjaldt  hele  Rigets  Interesser.  Dette  viste  sig  gentagne  Gange 
med  Styrke  i  Aaret  1592,  og  det  er  netop  denne  Underbund, 
der  giver  hin  Tids  Historie  sit  smukkeste  Præg.  Man  dømme 
som  man  vil  om  de  enkelte  Parters  forskellige  Syn  og  For- 
domme. Det  føler  man,  at  Forbindelsen  mellem  disse  forskellige 
Opfattelser  og  den  fælles  Følelse  af  det  rette  ikke  var  bristet. 
Strøg  en  Storm  over  dem,  reves  de  ikke  med,  men  bølgede  blot 
i  Takt,  sunde  og  rodfaste. 

Tydeligt  ytrede  denne  Enighed  sig  i  et  Brev2,  som  Enkedron- 
ningen afsendte  til  Regeringsraaderne  fra  Nykøbing  samme  Dag 
som  hint  om  det  faldefærdige  Bryggers.  Hertug  Ulrik  havde 
faaet  Nys  om  og  meddelt  til  sin  Datter,  at  Sverige  hvervede 
Krigsfolk  og  lod  ruste  Skibe  i  Tyskland,  hvilke  man  agtede, 
„uden  at  spørge  Christian  den  Fjerde  om  Forlov,  at  lade  føre 
over  hans  Strømme".  Øjeblikkeligt  havde  Enkedronningen  meldt 
det  til  Regeringsraaderne,  der  straks  tog  deres  Forholdsregler. 
Det  var  denne  deres  hurtige  Omsigt,  som  hun  takkede  dem  for 
i  sit  Brev  og  lovede  i  Tiden  at  skulle  minde  Christian  den  Fjerde 
om. 

Da  hen  paa  Sommeren  den  farlige  Forbindelse  mellem  Sve- 
rige og  Holsten  Gottorp  fuldbyrdedes,  idet  Hertug  Carl  af  Søder- 
manland  (den  senere  Kong  Carl  den  9de,  Fig.  50)  efter  sin  første 
Hustrus  Død  ægtede  Johan  Adolphs  Søster  (Fig.  51),  viste  Enke- 
dronningen og  Regeringsraaderne  lignende  Samdrægtighed.  Enke- 
hertuginde Christine  ledsagede  Bruden,  sin  Datter,  gennem  Dan- 
mark til  Sverige.  Med  Flid  behandlede  Regeringsraaderne  dem 

paa  deres  Gennemrejse 
med  udsøgt  Forekom- 
menhed, og  Enkedron- 
ningen kom  baade  paa 
Opturen  og  Nedturen  til 
Antvorskov  for  at  holde 
Hof  her  saa  længe  og 
repræsentere  Landet, 
uagtet,  som  hunudtrykte 
sig  til  Regeringsraa- 
derne, „I  vel  forstaa,  at 
intet  Sted  i  hele  Riget  er 
mig  widrigere  end  dette", 
og  Pest  desuden  rasede 
rundt  omkring1. 

Sin  vanskeligste  Prøve 
havde  Enigheden  at  be- 
staa  i  det  holsten-got- 
torpske  Spørgsmaal. 
Dette  grænsede  nemlig 
altfor  nært  op  til  selve  Hovedstridspunktet,  Enkedronningens 
Overtagelse  af  Regeringen  i  Hertugdømmerne.  Ogsaa  i  denne 
Sag  viste  man  dog  en  vidtgaaende  Endrægtighed.  Midt  under 
Striden  henvendte  Enkedronningen  sig  i  Marts  1592  hemmeligt 
til  Niels  Kaas,  talte  aabent  og  ærligt  til  ham  om  alle  Vanskelig- 
hederne og  endte  med  at  vinde  ham  for  sin  Opfattelse2. 

Det,  hun  havde  kæmpet  for,  var  jo  at  hindre  Johan  Adolph  i 
at  blive  hyldet,  da  han  rimeligvis  vilde  blive  tvungen  til  med  det 
samme  at  bekræfte  Privilegierne,  men  herved  i  sine  Undersaat- 


Fig.  50.   Hertug  Carl  af  Sødermanland, 
senere  Kong  Carl  IX. 

ters  Øjne  vilde  faa  et  Forspring  for  Christian  den  Fjerde.  Enke- 
dronningen havde  ikke  i  denne  Sag  kunnet  betro  sig  til  sine 
holstenske  Raader,  da  det  jo  netop  var  dem,  hvis  Fordringsfuld- 
hed angaaende  Privilegi- 
erne skulde  holdes  nede. 

Hendes  Forsøg  paa  gen- 
nem Landgreve  Vilhelm 
af  Hessen  at  faa  Johan 
Adolph  advaret,  var,  som 
ovenfor    berørt,    ganske 

mislykket.  Landgreven 
synes  at  have  opfattet 
denne  Tilnærmelse  som 
en  blot  Krigslist  fra  dansk 
Side.  1588  havde  man  søgt 
at  hindre  Philips  Valg,  nu 
søgte  man  at  hindre  Johan 
Adolphs  Hylding.  Efter 
hans  Mening  burde  man 
i  Fællig  afslaa  alt,  hvad  der 
hed  Privilegier.  Men  hvis 
man  fra  dansk  Side  ikke 
havde  Mod  hertil,  burde 
tværtimod  den  unge  Her- 
tug se  skyndsomstatblive 
hyldet  og  efter  Evne  be- 
nytte   sit    Forspring    for 

Christian  den  Fjerde. 
Landgreven  afbrød  derfor 
snart  de  gennem  Hertug 
Ulrik  af  Meklenborg  indledte,  hemmelige  Forhandlinger,  og  kort 
Tid  efter  røbede  han  endogsaa  den  hele  Hemmelighed,  saa  at 
Enkedronningen  kunde  melde  sin  Fader,  at  man  nu  i  Hertug- 
dømmerne vidste  god  Besked  om  deres  Brevveksling1. 

Her  var  da  intet  andet  for,  end  at  tale  aabent  med  Niels  Kaas. 
Og  han  forstod  hende.   Han  var  jo  selv  bleven  betænkelig  ved 


Fig.  51.  Johan  Adolphs  Sostcr  Christina  af 
Holsten,  gift  med  Kong  Carl  IX  i  Sverige. 

den  stærke  Firen  for  Hertugdømmernes  Valgret  1588,  og  med 
Iver  havde  han  1590  virket  for  Hævdelse  af  Kongehusets  Arve- 
ret. Han  enedes  da  med  Enkedronningen  om  en  bestemt  Slag- 
plan. Det  kunde  ikke  hjælpe  yderligere  at  opsætte  Johan  Adolphs 
Hyldingsdag,  den  maatte  nu  finde  Sted  til  den  af  Enkedronningen 
sidst  fastsatte  Tid,  den  29.  Maj  1592.  Men  hvis,  som  det  var  at 
formode,  Johan  Adolph  ved  denne  Lejlighed  blindt  hen  vilde 
bekræfte  alle  Landets  Privilegier,  baade  de  skrevne  og  de  blot 
paastaaede,  saa  skulde  der  paa  Christian  den  Fjerdes  Vegne  ned- 
lægges Indsigelse  herimod. 

I  Henhold  til  disse  Aftaler  skrev  Enkedronningen  aabenlyst 
til  Regeringsraaderne  fra  Flensborg  i  Maj  og  bad  dem  sende 
hende  en  paalidelig  Raadgiver  til  Hjælp,  da  hun  kun  var  om- 
given af  holstenske  Raader,  der  i  denne  Sag  ikke  kunde  bruges1. 
Tillige  tilstillede  hun  dem  et  Udkast2  til,  hvad  hun  havde  tænkt 
sig  at  ville  meddele  Johan  Adolph  om  Sagen,  for  om  muligt  i 
sidste  Øjeblik  at  bevæge  ham  til  ikke  personlig  at  modtage  Hyl- 
dingen og  heller  ikke  selv  at  bekræfte  Privilegierne.  Regerings- 
raaderne svarede  tilbage3  i  samme  tillidsfulde  Aand,  raadede 
hende  efter  bedste  Overbevisning,  og  sendte  hastigt  Rigsraad 
Sten  Brahe  og  Henrik  Rammel  til  Haderslev  for  at  staa  hende  bi. 

Forsaavidt  var  alt  godt.  Men  Vanskeligheder  indtraf  og  maatte 
nødvendigvis  indtræffe.  Hidtil  havde  begge  Parter  været  enige, 
fordi  de  havde  seet  Sagen  alene  med  Christian  den  Fjerdes  Tarv 
for  Øje.  Men  næppe  skulde  de  tagne  Beslutninger  bringes  ud  i 
Livet,  førend  det  maatte  vise  sig,  at  samme  Christian  den  Fjerde 
var  paa  engang  Konge  i  Danmark  og  Hertug  i  Slesvig  og  Hol- 
sten, paa  engang  Rigsraadets  og  Enkedronningens  Myndling. 
Hvilken  Christian  den  Fjerde  var  det  nu,  hvis  Tarv  man  havde 
haft  for  Øje?  Kongens  eller  Hertugens?  Der  var  uløselig  Splid 
mellem  hans  egne  to  Stillinger,  forsaavidt  han  som  Konge  var 
sin  egen  Lensherre,  som  Hertug  sin  egen  Lensmand.  Og  denne 
Splid  maatte  nødvendigvis  forplante  sig  til  de  to  Parter,  der  hver 
især  udtrykte  kun  den  ene  Side  af  ham. 

Uheldet  vilde,  at  Rigsraadet  just  var  samlet  til  en  Herredag  i 
København.  Dette,  der  vel  næppe  var  blevet  blidere  stemt  ved 
Gennemlæsningen  af  Enkedronningens  og  Dr.  Sybrandts  Brev 
om  Formynderregeringen  i  Hertugdømmerne,  medgav  Sten 
Brahe  og  Henrik  Rammel  en  dobbelt  Instruks.  Den  ene  gik  ud 
paa,  hvilke  Forholdsregler  der  burde  træffes  i  Anledning  af  Jo- 
han Adolphs  Hylding.  Den  anden,  der  var  hemmelig,  rippede 
op  i  den  gamle  Tvist  mellem  Enkedronningen  og  Rigsraadet. 
Derimod  medgaves  der  dem  ikke  nogen  Fuldmagt  til  paa  Chri- 
stian den  Fjerdes  Vegne  at  modtage  Hyldingsed  af  de  mange, 
der  hidtil  havde  undladt  at  aflægge  en  saadan. 

Dette  var  et  gammelt  Stridspunkt.  En  Mængde  holstenske 
Adelsmænd  havde  hidtil  nægtet  at  sværge  Hyldingsed  til  Chri- 
stian den  Fjerde,  fordi  Eden  hver  Gang  var  bleven  dem  afkrævet 
af  en  Dansk  l.  Fra  Rigsraadets  Synspunkt  seet  var  dette  en  Op- 
sætsighed, der  nærmede  sig  til  Oprør,  og  derfor  burde  de  Paa- 
gældende stilles  i  Gabestokken  ved,  at  der  ikke  længere  gaves 
dem  Lejlighed  til  at  aflægge  Eden.  Fra  Enkedronningens  Syns- 
punkt seet,  var  dette  sidste  en  meget  farlig  Fremgangsmaade, 
tilmed  naar  i  samme  Øjeblik  Johan  Adolph  personlig  modtog 
Hyldingsed  af  alle  sine  Undersaatter.  At  de  ikke  havde  villet 
sværge  til  en  dansk  Rigsraad,  var  i  hendes  Øjne  kun  en  ringe 
Brøde;  men  der  burde  først  og  fremmest  gives  alle  Lejlighed  til 
nu  at  yde  Christian  den  Fjerde  den  manglende  Ed. 

Under  disse  overordentlig  vanskelige  Forhold  mødte  Sten 
Brahe  og  Henrik  Rammel  den  22.  Maj  1 592  i  Haderslev  (Fig.  52) 
hos  Enkedronningen. 

Sammenkomsten,  hvis  Enkeltheder  vi  kender  gennem  deres 
Indberetning-,  giver  et  levende  Billede  af  de  modsatte  Strøm- 
ninger, der  satte  begge  Parters  Sind  i  Bevægelse.  De  meldte  sig 
hos  Enkedronningen  „Kl.  halvfem  om  Aftenen"  og  tilsagdes  til 
Audiens  næste  „Formiddag"  Kl.  8.  Forholdene  var  indskrænkede, 
det  var  jo  som  Gæst  hos  sin  Lensmand,  Hans  Blome,  at  Enke- 
dronningen opholdt  sig  her,  og  som  sædvanligt  var  kun  faa  Rum 


176 


Sten  Brahe  og  Henrik  Rammel  hos  Enkedronningen 


tagne  i  Brug.  Audiensen  maatte  da  begynde  med,  at  Stuen  ryd- 
dedes, idet  Hofjunkere  og  Tjenerskab  fik  Befaling  til  at  gaa 
udenfor  saalænge,  og  kun  Enkedronningen  og  hendes  Kansler, 
Dr.  Sybrandt,  blev  tilbage. 

Denne  Fjerdemands  Nærværelse  var  næppe  efter  Gesandter- 
nes Ønske,  og  Uviljen  mod  ham  maatte  vokse  ved  Tanken  om, 
at  det  sikkert  var  denne  nye  Embedsmand,  der  havde  affattet 
det  sidste  grove  Brev  til  Rigsraadet.  I  deres  Indberetning  levnede 
de  ham  det  mindst  mulige  og  kaldte  ham  „Dr.  Brandt". 


5 


Fig.  52.   Haderslev  i  det  16.  Aarhundrede. 
(Efter  Braunius:  Theatrum  urbium.) 

Gesandterne  begyndte  med  at  sige,  at  de  efter  Enkedron- 
ningens Begæring  var  affærdigede  hid  af  Rigsraadet  i  Anledning 
af  Hyldings-Sagen  og  derfor  ventede  Hds.  Maj.  Befaling.  — 
Enkedronningen  og  hendes  Kansler  gik  lidt  tilside  for  at  raad- 
slaa.  Derefter  lod  hun  Dr.  Sybrandt  svare  dem,  at  hun  takkede 
Rigsraadet,  fordi  det  havde  afsendt  dem,  men  hun  maatte  begære 
„Anstand"  til  næste  Dag  for  nærmere  at  overveje  Sagen. 

Nu  var  det  Gesandternes  Tur  til  at  raadslaa  indbyrdes.  Slet 
saa  hurtig  en  Affejning  ønskede  de  dog  ikke,  og  de  enedes  da 
om  at  hage  sig  fast  ved  Hjælp  af  en  historisk  Fremstilling.  Der- 

paa  tog  den  ene  af  dem  Ordet  og  bad  Hds.  Maj.,  naar  hun  over- 
vejede Sagen,  at  mindes  dens  Gang,  hvorledes  hun  først  havde 
skrevet  til  Rigsraadet,  og  hvad  dette  derpaa  havde  tilbudt.  I 
Overensstemmelse  hermed  havde  Rigsraadet  medgivet  Gesand- 
terne en  Instruks1  om,  hvad  de  skulde  forebringe  og  udrette 
hos  Johan  Adolph  i  Flensborg.  Først  skulde  de  søge  at  overtale 
ham  til  at  opsætte  den  personlige  Hylding,  indtil  den  kunde  fore- 
gaa  samtidigt  med  Christian  den  Fjerdes.  Vilde  Hertugen  imid- 
lertid ikke  gaa  ind  herpaa,  men  lod  sig  alligevel  hylde  og  be- 
kræftede personligt  Privilegierne,  skulde  de  nedlægge  Indsigelse 
imod,  hvad  herved  muligt  kunde  være  den  unge  Konge  til  Skade. 
Denne  Instruks  havde  Rigsraadet  affattet  uden  i  mindste  Maade 
at  ville  foregribe  eller  paavirke  Enkedronningens  Bestemmelse. 
De  henstillede  derfor  til  hende,  om  hun  vilde  indskrænke  sig  til 
denne,  eller  selv  medgive  dem  en  lignende.  Men  i  hvert  Fald 
maatte  de  bede  hende  om  at  medgive  dem  et  Kreditiv  til  Bevis 
for,  at  de  mødte  paa  hendes  Vegne. 

Under  denne  Gesandternes  Fremstilling  havde  Enkedron- 
ningen anmodet  dem  om  at  anføre  Instruksens  Ordlyd,  hvorpaa 
de  havde  oplæst  dens  Hovedpunkter.  Derpaa  lod  hun  dem  ved 
Dr.  Sybrandt  svare,  at  Opfordringen  til  Johan  Adolph  om  at  op- 
sætte den  personlige  Hylding,  indtil  den  kunde  ske  samtidigt 
med  Christian  den  Fjerdes,  fandt  hun  utidig.  Hertugen  var  saa 
ofte  bleven  opfordret  hertil,  uden  at  det  havde  frugtet.  Mindst 
nu  saa  sent  vilde  det  nytte,  men  kun  føre  til  at  ophidse  Sindene. 
-  Gesandterne  indrømmede,  at  Opfordringen  næppe  vilde  virke, 
ligesom  Rigsraadet  heller  ikke  ventede  sig  stort  heraf.  Ikke  des- 
mindre var  en  saadan  Opfordring  dog  formentlig  paa  sin  Plads 
og  nødvendig  som  fremtidigt  Bevis  for,  at  Rigsraadet  ikke  havde 
ladet  noget  Middel  uforsøgt. 

Enkedronningen  lod  det  da  bero  derved,  og  erklærede,  at  hun 
iøvrigt  ikke  fandt  noget  at  ændre  ved  Instruksen  og  derfor  heller 
ikke  mente,  at  nogen  anden  var  fornøden.  Hun  vilde  derfor 
nøjes  med  at  give  dem  et  Kreditiv  samt  Befaling  om  at  udføre 
deres  Hverv  efter  den  givne  Instruks,  som  hun  billigede.  Disse 
Brevskaber  lovede  hun  at  lade  dem  tilstille  næste  Morgen. 


178  Sten  Brahe  og  Henrik  Rammel  hos  Enkedronningen 

Hermed  var  den  egentlige  Audiens  forbi,  og  Dr.  Sybrandt 
synes  at  have  fjernet  sig,  medens  Enkedronningen  endnu  under- 
holdt sig  med  Udsendingene,  indtil  der  var  rettet  an.  Dette  gun- 
stige Øjeblik  benyttede  de  til  ifølge  den  hemmelige  Instruks  at 
fremkomme  med  deres  andet  Hverv,  det  evige  Spørgsmaal,  Hans 
Blome,  og  hvad  Enkedronningen  i  denne  Sag  skulde  have  lovet 
Rigsraadet.  Da  de  begyndte  herpaa,  blev  Enkedronningen  tyde- 
ligt nok  ilde  berørt  og  havde  først  nogen  Vanskelighed  ved  at 
beherske  sig1,  men  svarede  dem  dog,  at  den  hele  Strid  mellem 
disse  Lensmænd  i  sig  selv  var  uden  synderlig  Betydning  og  kun 
skruet  op  til  noget  ved  de  paagældendes  gensidige  Uvilje.  Hvad 
hun  havde  lovet  Rigsraadet,  mindedes  hun  meget  vel  og  agtede 
ogsaa  at  holde.  Kun  maatte  hun  bestemt  kræve,  at  det  ikke  blev 
omtalt  og  udspredt  forinden.  Naar  det  endnu  ikke  var  blevet  ud- 
ført, havde  dette  sine  Aarsager. 

Gesandterne  takkede  hende  for  denne  Udtalelse,  der  senere 
udlagdes  som  et  fornyet  og  bestemt  Løfte  om  at  fjerne  Hans 
Blome.  Derpaa  fremkom  de  med  en  ny  Pille,  idet  de  gik  over 
til  at  omtale  det  af  hende  i  Hertugdømmerne  oprettede  Mønt- 
værk, hvis  Mønter  havde  vakt  pinlig  Opsigt  ved  deres  urigtige 
Præg.  Enkedronningen,  der  meget  vel  forstod,  at  det  var  selve 
Oprettelsen  af  Møntværket,  der  havde  ærgret  Rigsraadet,  sva- 
rede skarpt,  at  det  var  hende,  der  havde  ladet  Møntværket  op- 
rette, og  hun  havde  haft  fuld  Ret  hertil,  idet  hun  havde  handlet 
som  Formynderske  for  Christian  den  Fjerde  og  kun  ladet  præge 
Mønt  for  Hertugdømmerne.  Hun  haabede,  at  der  ikke  var  nogen, 
som  vilde  tage  sig  dette  nær. 

Hun  havde  heller  ikke  hørt  et  Ord  om,  at  der  skulde  være 
begaaet  noget  Bedrageri  ved  Møntværket;  dog  skulde  hun  gærne 
lade  Mønterne  prøve  i  Hamborg  og  Lybæk.  Paa  det  indprægede 
Vaaben  havde  hun  ikke  givet  videre  Agt.  Skulde  der  heri,  som 
af  Gesandterne  angivet,  have  indsneget  sig  en  lille  Fejl,  hidrørte 
dette  fra  Stempelskærerens  Uvidenhed  og  kunde  jo  let  ændres, 
hvad  ogsaa  skulde  ske;  men  Mønten  selv  var  lige  lødig  og  god, 
før  som  efter.  løvrigt  var  hun  ikke  engang  sikker  paa,  at  det  var 
en  virkelig  Fejl,  som  Gesandterne  havde  omtalt.   Det  forekom 


Sten  Brahe  og  Henrik  Rammel  hos  Enkedronningen 


179 


hende,  uden  at  hun  dog  turde  sige  det  sikkert,  at  Vaabnet  havde 
været  udskaaret  paa  samme  Vis  i  Frederik  den  Andens  Haand- 
signet,  det  i  den  blaa  Safir.  Men  som  sagt,  skulde  det  vise  sig 
nødvendigt,  kunde  denne  Ubetydelighed  jo  altid  rettes. 

Gesandterne  bad  hende  derpaa  undskylde  denne  Rigsraadets 
underdanige  Erindring.  Det  havde  ment  den  nødvendig,  da  Folk 
i  Udlandet  jo  muligt  kunde  gaa  ud  fra,  at  saadan  Mønt  var  bleven 
slagen  i  Danmark.  Med  Sverige  var  man  engang  kommen  i  Strid 
i  Anledning  af  Vaabnet.  Og  i  hvert  Fald  vilde  Rigsraadet  nødigt 
udsætte  sig  for  spottende  Eftertale,  som  om  det  ikke  kendte  sin 
egen  Herres  og  Rigets  Vaaben. 

Nu  var  der  rettet  an.  Enkedronningen  satte  sig  tilbords  og  lod 
Gesandterne  opfordre  til  lige- 
ledes  at   tage   Plads.    Det   har 
næppe  faldet  ganske  let  oven- 
paa  det,  der  var  foregaaet,  at  faa 
en   utvungen   Samtale  i   Gang. 
Og    det    skulde    ikke    hjælpe 
herpaa,  hvis  Hans  Blome,  som 
Lensmand  paa  Stedet,  deltog  i 
Taflet.  Straks  efter  Haandtvæt- 
ningen  (Fig.  53)  ved  Maaltidets 
Ende  forespurgte  Gesandterne, 
om  Enkedronningen  havde  videre  at  befale  dem,  og  da  hun 
svarede  Nej,  tog  de  højtidelig  Afsked  og  begav  sig  ned  i  Staden 
til  deres  „Losamente". 

Hvor  pinligt  end  Mødet  kunde  have  været,  saa  havde  de  dog 
Grund  til  at  være  glade  over  Udfaldet.  De  havde  faaet  sagt,  hvad 
de  skulde,  og  opnaaet  det  særdeles  gunstige,  at  Enkedronningen 
lod  sig  nøje  med  den  dem  af  Rigsraadet  medgivne  Instruks.  I 
Virkeligheden  vilde  de  nu  kunne  møde  paa  Landdagen  som  Ud- 
sendinge fra  Rigsraadet,  der  i  Forbigaaende  velvilligt  ogsaa  tog 
sig  lidt  af  Enkedronningen.  Uden  at  mærke  det,  havde  hun  selv 
været  med  til  at  fastslaa,  at  Rigsraadet  havde  Hovedmyndigheden 
i  Hertugdømmerne,  og  at  hendes  Myndighed  kun  toges  med 
paa  Slæb.  Nu  gjaldt  det  blot  om  at  slippe  vel  bort  med  dette 
gode  Udbytte. 


Fig.  53.  Til  Haandtvætning. 

Den  følgende  Dag,  den  23.  Maj,  var  de  tidligt  paa  Færde.  Det 
var  deres  Agt  at  smutte  bort  skyndsomst  muligt.  De  manglede 
blot  Enkedronningens  Kreditiv.  Da  det  varede  dem  for  længe, 
inden  det  kom,  sendte  de  Bud  til  „Dr.  Brandt"  og  bad  ham  om 
snarest  at  sende  dem  det.  Han  medgav  Budet  et  Udkast,  for  at 
de  kunde  gennemlæse  det,  og  lovede  iøvrigt  snarest  at  ren- 
skrive det  og  skaffe  det  forseglet  og  underskrevet,  saa  saare 
„det  kongelige  Kammer  blev  aabnet". 

Enkedronningen  var  altsaa  ikke  oppe,  eller  dog  ikke  at  faa  i 
Tale  af  sin  Kansler,  endnu.  Men  dette  var  jo  ogsaa  ligegyldigt.  De 
havde  jo  taget  højtidelig  Afsked  igaar,  og  med  Datidens  snirklede 
Talemaader  kunde  ingen  afgøre,  om  deres  vidtløftige  Tak  og 
Farvel  havde  gældt  blot  Middagen  eller  Opholdet  i  det  hele.  At 
Enkedronningen  var  begyndt  Audiensen  med  at  begære  „An- 
stand" havde  intet  at  sige,  da  hun  jo  i  Virkeligheden  havde  givet 
dem  fuldt  Svar  med  det  samme.  Og  havde  hun  villet  tale  yder- 
ligere med  dem,  havde  „Dr.  Brandt"  vel  meddelt  dem  dette; 
men  han  talte  jo  kun  om  Renskriften. 

Her  var  da  intet  mere  at  bie  efter,  tilmed  da  de  „hele  Morge- 
nen havde  ventet  temmeligt  længe".  De  gav  deres  underordnede, 
Ludvig  Weiner,  Befaling  til  at  vente  paa  Kreditivet  og  bringe 
det  efter  dem.  Da  Sejrværket  paa  Haderslev  Kirketaarn  slog 
syv,  travede  Sten  Brahe  og  Henrik  Rammel  ud  ad  Aabenraa 
Vejen. 

Hermed  var  Knuden  paa  en  nem  Maade  hugget  over,  og  det 
vilde  sikkert  glæde  Rigsraaderne  engang  at  høre,  hvorledes  deres 
Udsendinge  ikke  blot  havde  sejret  i  det  store,  men  ogsaa  i  det 
enkelte  hævdet  Rigsraadets  Værdighed.  De  nøjedes  ikke  med 
at  tage  kun  til  Aabenraa,  hvad  der  ellers  var  anseet  for  en  pas- 
sende Dagsrejse1.  Efter  at  have  bedet  her,  drog  de  lige  saa  langt 
videre,  og  naaede  sluttelig  til  Flensborg. 

Sent  paa  Aftenen  kom  endelig  Ludvig  til  dem,  men  —  uden 
noget  Kreditiv.  Han  berettede,  at  Enkedronningen  var  bleven 
ilde  tilfreds  med,  at  de  uden  videre  var  dragne  bort;  hun  havde 
haft  vigtige  Sager  at  tale  med  dem  om.  I  den  Anledning  skulde 
han  hilse  og  sige:  Naar  de  var  dragne  bort,  var  den  Sag  omme. 

De  maatte  saa  rejse  med  samt  deres  Instruks!  Hds.  Maj.  agtede 
ikke  nu  at  sende  Brev  efter  dem  *. 

Det  var  en  meget  ubehagelig  Vending!  Alt,  hvorpaa  de  havde 
bygget  deres  glade  Haab,  var  nu  bristet.  Det  var  nok  ikke  Enke- 
dronningen, men  dem  selv,  der  var  gaaet  i  Fælden.  Hvilken 
ynkelig  Rolle  ventede  dem  baade  paa  Landdagen  og  siden  for 
Rigsraadet!  Og  vilde  de  overhovedet  blive  modtagne  paa  Land- 
dagen, nu  da  de  mødte  uden  Kreditiv  fra  Enkedronningen  og 
uden  noget  hjemmefra?  Alt  dette  forhandledes  i  det  indskræn- 
kede „Losamente",  som  de  paa  Grund  af  den  stærke  Tilstrøm- 
ning til  Flensborg  maatte  nøjes  med.  Intet  Under  at,  hvor  meget 
de  end  søgte  Trøst  i,  at  slig  Behandling  var:  unverhoft,  fremd 
o.  s.  v.,  sank  Stemningen  til  „fast  melankolisch".  Sluttelig  vidste 
de  hverken  ud  eller  ind.  Der  var  nok  ikke  andet  for,  end  fore- 
løbigt begge  stige  i  Himmelsengen  og  imorgen  vende  tilbage  til 
Haderslev. 

Den  følgende  Dag  fik  de  alle  Landskaberne  paa  den  lange  Vej 
nordefter  at  se  fra  modsat  Side,  og  naaede  endelig  om  Aftenen 
til  Haderslev.  Taflet  var  endt  paa  Haderslevhus,  da  de  meldte 
sig.  De  fik  straks  Foretræde. 

De  begyndte  med  at  besvære  sig  over  den  tilsendte  Besked, 
hvori  de  beskyldtes  for,  uden  Enkedronningens  Vidende  at  have 
begivet  sig  bort.  De  havde  jo  faaet  fuldkommen  Afsked  og  der- 
for ikke  seet  nogen  Grund  til  at  blive  længere  eller  „paany  at 
overløbe  Hds.  Majestæt".  Det  var  blot  Brevet,  der  manglede. 
Men  isteden  for  dette  havde  de  modtaget  den  uventede  Med- 
delelse, og  derfor  anseet  det  for  deres  Pligt  at  vende  tilbage  og 
spørge,  hvad  Hds.  Maj.  havde  yderligere  naadigst  at  befale. 

Enkedronningen  lod  Dr.  Sybrandt  føre  Ordet.  Hds.  Majestæt 
havde  ganske  vist  tænkt  sig,  at  Gesandterne  før  deres  Afrejse  i 
det  mindste  havde  ladet  forespørge,  om  Hds.  Maj.  havde  videre 

at  befale.  Da  dette  ikke  var  skeet,  havde  hun  haft  sine  Tanker 
derved.  Dog  vilde  hun  nu  lade  dette  være,  hvad  det  var,  og  tage 
mod  deres  Undskyldning. 

Hvad  Sagen  selv  angik,  var  det  ikke  uden  Grund,  at  hun 
havde  undladt  at  sende  Brevene  efter  dem,  thi  nærmere  seet 
maatte  den  hele  Fremgangsmaade  volde  stor  Betænkelighed. 
Gesandterne  havde  jo  kun  oplæst  enkelte  Punkter  af  deres  In- 
struks, ikke  den  hele.  Og  dog  begæredes  der  en  skriftlig  Befa- 
ling fra  hende  til  at  udføre  Hvervet  efter  Instruksen  i  hendes  og 
Rigsraadets  Navn.  Men  sæt  nu,  at  der  stod  noget  i  Instruksen, 
som  siden  kunde  blive  hende  til  største  „Præjudits"  og  Skade!  I 
hvert  Fald  var  det  fuldstændigt  utilraadeligt  og  upassende,  om 
Enkedronningen,  uden  at  kende  hele  Instruksens  Indhold,  gav 
Befaling  til  at  udføre  den. 

Men  dernæst  var  Instruksen  affattet  alene  i  Rigsraadets  Navn, 
forseglet  og  underskrevet  kun  af  Rigsraaderne.  Ihvorvel  Hds. 
Maj.  var  indbegreben  med  deri,  var  dog  Rigsraaderne  „Princi- 
palerne", der  havde  affærdiget  Gesandterne,  medens  Enkedron- 
ningen kun  „accessorie  og  incidenter"  var  sat  med  deri,  hvilket 
var  hende  til  Forklejnelse,  hvorfor  hun  overhovedet  ikke  vilde 
være  med  dertil. 

Og  endelig  for  det  tredje  havde  Hds.  Maj.  i  sin  Tid  alene  an- 
modet Rigsraadet  om  at  sende  hende  nogle,  der  kunde  overvære 
Landdagen  og  her  optræde  paa  hendes  Vegne.  I  det  Sted  havde 
man  vel  sendt  hende  saadanne,  men  samtidigt  i  deres  medgivne 
Instruks  foreskrevet  hende,  hvad  hun  skulde  lade  foretage  paa 
Landdagen.  Hvad  Instruksen  i  saa  Henseende  bestemte,  var 
imidlertid  unyttigt  og  skadeligt.  Nu  f.  Eks.  at  opfordre  Hertugen 
til  at  vente  med  den  personlige  Hylding,  indtil  Christian  den 
Fjerde  blev  myndig,  var  ingen  Verdens  Nytte  til  og  vilde  kun 
tjene  til  at  ophidse  Sindene.  Enkedronningen  vilde  derfor  ikke 
være  med  til  et  saadant  Skridt.  Hun  havde  overhovedet  virket 
saa  meget  i  den  hele  Sag,  at  hun  nu  vel  kunde  lade  det  bero 
derved. 

Af  alle  disse  Grunde  var  det  da  bedst,  at  Gesandterne  drog 
afsted  alene  i  Rigsraadets  Navn  og  udførte  dettes  Hverv  efter 

den  medgivne  Instruks.  De  skulde  derfor  ikke  tænke  videre  paa 
Hds.  Maj.,  men  hvad  Rejsen  angik  lade  det  blive  ved  den  dem 
sidst  fra  hende  bragte  Besked. 

Som  det  vil  erindres,  var  denne  sidste  Besked  den,  som  Lud- 
vig havde  overbragt  i  de  mindre  diplomatiske  Udtryk:  „De 
maatte  rejse  med  samt  deres  Instruks!  Af  Enkedronningen  fik 
de  ingen  Breve".  For  anden  Gang  modtog  de  altsaa  samme 
Svar  og  var  nu  i  Haderslev  ikke  et  Skridt  videre  end  i  Flens- 
borg. 

Gesandterne  svarede,  at  hvad  der  var  blevet  sagt  om  deres 
Instruks,  kom  dem  „fremmed  og  vidtløftigt  for".  De  vilde  ikke 
haabe,  at  de  Herrer  Rigsraader  nogensinde  havde  givet  Hds. 
Maj.  Aarsag  til  at  mistænke  dem  for  at  ville  handle  hende  til 
Skade.  En  ligefrem  Smerte  var  det  dem  selv  personligt  at  staa 
her,  mistænkte  for  at  have  villet  forelæse  Hds.  Maj.  visse  Dele 
af  Instruksen,  der  kunde  være  hende  til  Behag,  og  fortie  andre, 
der  vilde  blive  hende  til  Skade. 

Man  tillagde  dem  med  andre  Ord  at  spille  under  Dække  og 
„hinterlistigt"  at  ville  lokke  Hds.  Maj.  til  at  godkende  den  hele 
Instruks.  Men  det  var  ikke  noget,  ærlige  Folk  gav  sig  af  med. 
Bevar  os  vel!  Sligt  tillagdes  kun  Skælmer.  De  maatte  derfor 
bede  sig  forskaanede  for  sligt  af  Hds.  Maj.  og  anmode  hende 
om  ikke  af  nogen,  hvo  det  saa  var,  at  lade  sig  bevæge  til  at  tænke 
saaledes  om  dem  eller  andre  ærlige  Folk.  De  havde  oplæst  for 
Hds.  Maj.  ikke  blot  en  Del  af,  men  hele  Instruksen,  kun  paa  Ind- 
ledningen nær,  der  ikke  vedkom  Enkedronningen. 

Men  for  at  Hds.  Maj.  ikke  skulde  nære  nogen  Tvivl  om  denne, 
og  for  at  gøre  det  kundbart,  hvad  Foragt  der  vistes  dem  ved  at 
tiltro  dem  sligt,  saa  vilde  de  nu  læse  den  hele  Instruks  op  fra 
Ende  til  anden.  —  Her  slog  Vedkommende  med  ædel  Nidkær- 
hed den  korte  spanske  Kappe  til  Side,  drog  Instruksen  op  af 
Vamsen  og  begyndte  Oplæsningen. 

I  Øjeblikket  har  dette  Optrin  vistnok  gjort  god  Virkning,  især 
da  han  med  lykkelig  Haand  fremdrog  den  rette  Instruks,  Hoved- 
instruksen, og  ikke  den  hemmelige,  der  næppe  egnede  sig  til 
Oplæsning.   Mindre  virkningsfuldt  tager  det  sig  ud  i  Indberet- 

ningen,  hvor  der  ligesom  slaas  Vand  paa  den  glødende  Tro- 
hjertethed  ved  følgende  nøgterne  Bibemærkning:  „det  kunde  jo 
gøres  uden  al  Betænkelighed". 

Da  Oplæsningen  var  tilende,  benyttede  de  straks  Lejligheden 
til  at  gaa  angrebsvis  frem  og  spørge,  om  heri  var  andet  end, 
hvad  de  tilforn  havde  sagt.  Fra  modsat  Side  bøjede  man  imidler- 
tid behændigt  af  ved  at  svare,  at  man  dennegang  havde  faaet  et 
mere  samlet  Indtryk  end  før. 

Gesandterne  slap  imidlertid  ikke  Taget,  men  svarede,  at  da 
det  i  Kraft  af  dette  samlede  Indtryk  nu  maatte  staa  klart,  at  Rigs- 
raadet  ikke  vilde  foregribe  Enkedronningen,  men  udtrykkeligt 
overlod  det  til  hende  selv  at  forfatte  en  egen  Instruks,  saa  hen- 
stillede Gesandterne  det  fremdeles  til  Hds.  Maj.  at  afsende  dem 
med  en  saadan.  Herved  vilde  baade  Hds.  Maj. s  Ønsker  og  Rigs- 
raadets  Instruks  kunne  blive  efterkomne. 

Paa  dette  Punkt  greb  Enkedronningen  personlig  ind,  og,  uden 
at  lade  sin  Kansler  faa  Lejlighed  til  at  anholde  denne  Tvetydig- 
hed, afbrød  hun  selv  Gesandterne  og  sagde:  „Ja  paa  den  Maade, 
at  I  forebragte  mit  Hverv  tilligemed  Rigsraadets!"  —  Gesand- 
terne tilbød  da,  hvis  Enkedronningen  ønskede  det  saaledes,  at 
ville  møde  i  en  Art  dobbelt  Sending,  saa  at  de  først  optraadte 
alene  paa  Enkedronningens  Vegne,  og  dernæst  forebragte, 
hvad  de  i  Henhold  til  Rigsraadets  Instruks  videre  havde  at 
sige. 

Efter  et  meget  vidtløftigt  Ordskifte  enedes  man  endelig  om  en 
saadan  Ordning.  Enkedronningen  lovede  at  ville  benytte  dem 
som  sine  Udsendinge  og  i  den  Anledning  medgive  dem  et  Kredi- 
tiv og  en  særlig  Instruks.  —  Endelig  kunde  de  da,  trætte  af 
Dagens  Anstrængelser,  forlade  Haderslevhus  og  gaa  ned  i  Byen 
til  deres  Herberge. 

Næste  Morgen  tidlig  bragte  Dr.  Sybrandt  dem  Udkastet  til  en 
Instuks.  Heri  var  der  paalagt  dem  et  dobbelt  Hverv.  Dels  skulde 
de  ved  Johan  Adolphs  Hylding  passe  paa,  at  han  ikke  bekræf- 
tede nye  Privilegier,  og  i  saa  Fald  straks  paa  Christian  den 
Fjerdes  Vegne  nedlægge  Indsigelse  herimod.  Dels  skulde  de  i 
Christian  den  Fjerdes  Navn  modtage  Hyldingsed  af  alle  dem, 

der  endnu  ikke  havde  svoret  ham  Troskab.  Denne  Gang  viste 
Gesandterne,  at  den  tidligere  Belæring  havde  frugtet.  De  ventede 
uden  Kny  til  henad  Middag.  Og  da  Enkedronningen  lod  dem 
vide,  at  hun,  for  ikke  at  forsinke  dem  længere,  vilde  sende  Brev- 
skaberne efter  dem  med  en  Enspændiger  til  Flensborg,  gik  de 
først  op  paa  Slottet  og  tog  højtidelig  Afsked,  førend  de  drog  af- 
sted. Det  var  Aften,  da  de  naaede  Flensborg. 

Næste  Dag,  den  27.  Maj  1592,  ankom  ganske  rigtigt  Enspæn- 
digeren  med  Kreditivet  og  Instruksen1  fra  Enkedronningen. 
Men  Instruksen  var  anderledes  affattet  end  det  Udkast,  Dr.  Sy- 
brandt  Dagen  forud  havde  vist  dem,  idet  Befalingen  om  at  mod- 
tage Hyldingsed  paa  Christian  den  Fjerdes  Vegne  var  udeladt, 
og  det  kun  paalagdes  Gesandterne  at  nedlægge  Indsigelse  mod 
nye  Privilegier,  som  Johan  Adolph  muligt  vilde  bekræfte. 

Det  var  Lørdag,  og  efter  tidligere  Angivelse  agtede  Johan 
Adolph  at  holde  sit  Indtog  i  Flensborg  paa  denne  Dag.  Byen 
var  derfor  i  Bevægelse.  Aldrig  havde  Tilstrømningen  til  en 
Landdag  været  saa  stærk  som  til  denne.  Af  Ridderskabet  var 
mødt  over  to  Hundrede2.  De  andre  Stænder  havde  ligeledes 
givet  talrigt  Møde,  og  Byen  vrimlede  af  nysgerrige.  I  sidste  Øje- 
blik kom  der  imidlertid  Melding  om,  at  Hertugen  var  bleven 
hindret  i  at  kunne  holde  sit  Indridt  til  fastsat  Tid.  Dette  blev 
udsat  først  til  Søndag,  siden  til  Mandag.  Et  svensk  Gesandtskab 
var  nemlig  kommet  til  Gottorp  for  at  forhandle  om  Giftermaalet 
mellem  Hertug  Carl  (den  senere  Carl  den  Niende)  og  Johan 
Adolphs  Søster,  Frøken  Christina  (der  blev  Moder  til  Gustav 
Adolph),  og  dette  Gesandtskab  maatte  først  have  Svar. 

Herved  skabtes  der  en  ufrivillig  Ventetid  for  Landdagens 
Medlemmer,  der  søgte  at  forslaa  den  paa  forskellig  Vis.  Henrik 
Ranzau  var  straks  ved  sit  Komme  om  Lørdagen  bleven  op- 
mærksom paa  det  forunderlige,  at  her  var  mødt  to  Danske,  en 

Rigsraad  og  en  kongelig  Raad,  paa  Enkedronningens  Vegne. 
Han  maatte  have  Vished  for,  hvad  dette  havde  at  betyde,  om 
Vinden  virkelig  skulde  have  vendt  sig,  og  aflagde  derfor  Søndag 
Morgen  efter  Prædiken  Sten  Brahe  og  Henrik  Rammel  et  Be- 
søg i  deres  Herberge. 

I  Samtalens  Lob  spurgte  Henrik  Ranzau  dem  blandt  andet, 
om  de  skulde  modtage  Eden  paa  Christian  den  Fjerdes  Vegne 
af  dem,  der  endnu  ikke  havde  svoret.  Dette  benægtede  Gesand- 
terne i  en  paa  engang  forsigtig  og  dog  meget  aaben  Form.  Rigs- 
raadet,  sagde  de,  havde  ikke  paalagt  dem  dette,  formentlig  af 
den  Grund,  at  det  ikke  havde  villet  foregribe  Enkedronningen 
i  en  Sag,  der  væsentlig  angik  Christian  den  Fjerde  blot  som 
Hertug.  Enkedronningen  derimod  havde  først  paalagt  dem  dette 
Hverv,  men  derpaa,  af  dem  ubekendte  Grunde,  udeladt  samme 
Punkt  af  Instruksen  l. 

Hvad  de  danske  Gesandter  her  anførte  om  Rigsraadets  Fin- 
følelse overfor  Enkedronningen  var  Sandhed  med  Begrænsning. 
De  vidste  bedre  Besked  end  som  saa  om  Sagens  Forhistorie. 
Naar  de  derimod  saa  aabent  afslørede  Sagens  sidste  Udviklings- 
trin for  Statholderen,  var  det  sikkert  for  at  aflokke  denne  For- 
klaringen paa  Enkedronningens  gaadefulde  Optræden. 

Henrik  Ranzau  blev  meget  forbavset.  Hvad  her  var  sket,  var 
i  Strid  med,  hvad  han  og  baade  kongelige  og  hertugelige  Land- 
raader  havde  vedtaget  paa  Mødet  i  Rendsborg2.  Ganske  vist 
havde  Hans  Blome  og  Christopher  Ranzau  ved  den  Lejlighed 
været  fraværende.  Mon  nogen  af  disse  nu  skulde  have  paavirket 
Enkedronningen?  Eller  beroede  det  hele  ikke  langt  snarere  paa 
en  Misforstaaelse,  en  Forglemmelse?  Men  i  saa  Fald  maatte 
Sagen  klares.  Henrik  Ranzau  tilbød  Gesandterne  straks  at 
skrive  et  Brev  til  Enkedronningen  for  at  minde  hende  om  at 
give  dem  Befaling  til  at  modtage  Eden,  et  Tilbud,  som  disse 
med  Glæde  modtog. 

Som  sagt  saa  gjort.  Gaasefjeder  og  Blækhorn  blev  taget  frem, 
og  den  tjenstvillige  Statholder  skrev  i  deres  Paasyn  til  Enke- 
dronningen, at  han  af  Sten  Brahe  og  Henrik  Rammel  tilfældigt 
havde  erfaret,  at  de  ikke  havde  nogen  Fuldmagt  til  at  modtage 

Eden.  Ihvorvel  han  ikke  tvivlede  om,  at  Hds.  Maj.  selv  havde 
truffet  Bestemmelse  i  saa  Henseende,  ansaa  han  det  dog  for  sin 
Pligt  at  melde  hende,  at  der  i  denne  Sag  hurtigst  muligt  maatte 
udstedes  en  Anordning,  hvorfor  han  tillod  sig  at  sende  denne 
Forespørgsel  med  Bøn  om,  at  Budet  maatte  faa  Svar  tilbage, 
om  hun  havde  anordnet  nogen  anden  eller  vilde  give  de  to  oven- 
nævnte Fuldmagt1. 

Brevet  naaede  Haderslev  inden  Aften.  Men  hurtigere  kom 
Svaret,  idet  Hans  Blome  og  Dr.  Sybrandt  endnu  samme  Aften  2 
traadte  ind  til  Statholderen,  overrakte  ham  et  Kreditiv  fra  Enke- 
dronningen og  mundtligt  meddelte  ham,  at  det  var  Hds.  Maje- 
stæts Vilje,  at  han,  Henrik  Ranzau  alene,  skulde  modtage  Eden. 
Han  kom  i  den  Anledning  —  som  han  senere  udtrykte  det  over- 
for Christian  den  Fjerde3  —  i  „en  haard  Disputation"  med  dem, 
„vægrede  sig  paa  det  højeste",  fordi  sligt  var  stridende  baade 
mod  tidligere  Skik  og  mod,  hvad  sidst  af  Landraaderne  var  ved- 
taget i  Rendsborg.  De  anmodede  ham  imidlertid  „paa  det  hef- 
tigste", og  tilsidst  gik  Statholderen  dog  ind  derpaa,  da  han  af 
Hensyn  til  den  unge  Konge  ikke  vovede  at  forspilde  saa  gunstig 
en  Lejlighed  til  at  binde  Undersaatterne  ved  Ed,  nu  da  de  næsten 
fuldtalligt  var  samlede. 

Det  blev  da  altsaa  ikke  Gesandterne,  men  deres  hjælpsomme 
Ven,  der  om  Tirsdagen  modtog  Eden  i  Kongens  Navn.  De  var 
blevne  narrede,  men  af  hvem?  Af  Enkedronningen,  hendes 
Kansler,  Hans  Blome  eller  Henrik  Ranzau?  Eller  muligt  af  dem 
alle  fire?  Gesandterne  synes  ikke  at  have  kunnet  ret  gennem- 
skue dette,  Eftertiden  formaar  det  ikke  heller.  Kun  eet  fremgaar 
klart,  at  de  skyndte  sig  at  forfatte  deres  Indberetning  og  komme 
bort  fra  Landdagen,  førend  Edsaflæggelsen  fandt  Sted. 

Den,  hvis  Standpunkt  det  vilde  have  mest  Interesse  at  blive 
klar  paa,  er  Henrik  Ranzau.  Mod  Sædvane  befandt  han  sig  paa 
det  mest  udsatte  Punkt,  forrest  i  Breschen.  Vi  kan  kun  iagttage 
hans  Iver  for  at  grave  sig  ned  og  søge  Dækning.  Endnu  den 
2.  Juni,  fire  Dage  efter  Edsaflæggelsen,  havde  han  ikke  modtaget 
nogen  skriftlig  Befaling  fra  Enkedronningen  til  at  gøre,  hvad 
han  havde  gjort.  Det  kunde  se  ud,  som  om  Hans  Blome  og  Dr. 


188  Henrik  Ranzau  modtaget  Eden 

Sybrandt  havde  lokket  ham  i  en  Fælde  og  faaet  ham  til  paa  en 
blot  mundtlig  Meddelelse  at  foretage  det  udfordrende  Skridt. 

Han  skrev  da  et  meget  forsigtigt  Brev1  til  Enkedronningen, 
og  erklærede,  at  han  intet  hellere  havde  seet,  end  at  de  danske 
Afsendinge  efter  gammel  Skik  havde  modtaget  Eden.  Efter  Enke- 
dronningens Vilje  havde  han  dog  paataget  sig  dette  Hverv,  men 
maatte,  for  at  undgaa  enhver  Mistanke  for  at  have  handlet  paa 
egen  Haand,  udbede  sig  en  skriftlig  Befaling  fra  hende.  Han  fik 
endelig  en  saadan -,  som  blev  tilbagedateret  til  den  28.  Maj  og 
angaves  at  være  udfærdiget  paa  Haderslevhus,  saa  at  det  kunde 
se  ud,  som  om  Enkedronningen  straks  efter  Modtagelsen  af  Hen- 
rik Ranzaus  Forespørgsel  havde  afsendt  sin  Ordre.  Nu  var  Pa- 
pirerne i  Orden  baade  for  Samtid  og  Eftertid. 

Men  med  selve  Sagen  kneb  det  fremdeles.  Han  ønskede  den 
ikke  særligt  fremhævet  overfor  Rigsraadet  og  sendte  derfor, 
mod  Skik  og  Brug,  ikke  nogen  Indberetning  om  det  skete.  Først 
ved  en  udtrykkelig  Befaling  fra  den  unge  Konge  lod  han  sig  et 
halvt  Aar  efter  drive  ud  og  sendte  da  Fortegnelsen  over  alle  dem, 
der  havde  aflagt  Eden. 

I  det  medfølgende  Brev3  forklarede  han,  at  han  havde  levet 
i  den  Forvisning,  at  det  danske  Rigsraad  forlængst  havde  med- 
delt Kongen  Beretning,  da  et  af  dets  egne  Medlemmer  jo  havde 
overværet  Landdagen.  Grunden  til,  at  han  ikke  selv  havde  skre- 
vet før,  var,  at  han,  samrne  Dag  som  han  modtog  Eden,  havde 
faaet  Fjerdedags-Feber,  og  Tilbagefald  af  denne  Sygdom  havde 
siden  stadigt  hindret  ham.  Meget  mod  sit  Ønske  var  han  gaaet 
Gesandterne  i  Vejen  og  havde  modtaget  Eden.  Det  var  kun 
skeet  efter  Enkedronningens  udtrykkelige  Vilje,  hvis  skriftlige 
Befaling  af  28.  Maj  han  derfor  tillod  sig  at  vedlægge. 

Medens  Sindene  paa  Landdagen  var  fyldte  af  Spørgsmaalet 
om  Edsmodtagelsen,  holdt  endelig  Hertugjohan  Adolph  sit  Ind- 
tog i  Flensborg  Mandag  Middag  den  29.  Maj.  En  Time  efter 
meldte  Sten  Brahe  og  Henrik  Rammel  sig  hos  ham,  afleverede 
deres  Kreditiv  fra  Enkedronningen  og  modtoges  straks  i  Audiens. 
De  mødte  jo  efter  Løfte  først  alene  som  Enkedronningens  Ud- 
sendinge og  nedlagde  da  paa   hendes  Vegne  Indsigelse  imod 

Hertugens  mulige  Bekræftelse  af  nye  Privilegier.  Han  lod  dem 
svare,  at  han  agtede  at  vandre  i  sine  Forfædres  Spor  og  ikke 
gøre  andet,  end  hvad  der  sømmede  sig  disse.  Han  tvivlede  ikke 
om,  at  hans  tro  Lands-Stænder  heller  ikke  vilde  begære  andet  af 
ham.  Der  var  da  ingen  Grund  til  Frygt.  Ikke  destomindre  var 
han  sin  kære  Tante  taknemmelig  for  denne  Henvendelse  og  bad 
hende  hilse. 

Da  Enkedronningens  Udsendinge  derpaa  havde  taget  Afsked, 
meldte  de  sig  paany  som  Gesandter  fra  Rigsraadet  og  forebragte 
dettes  Hverv,  der  jo  gik  ud  paa,  om  Hertugen  ikke  heller  vilde 
vente  med  den  personlige  Hylding,  indtil  den  kunde  ske  sammen 
med  Christian  den  Fjerdes.  Hertugen  holdt  først  Raadslagning 
og  svarede  derpaa,  at  da  ikke  alle  hans  Raader  var  til  Stede, 
bad  han  om  at  maatte  udsætte  det  endelige  Svar  til  Dagen 
efter. 

Om  Eftermiddagen  affattede  Gesandterne  til  Enkedronningen 
en  kortfattet  Beretning1,  hvor  det  tyndladne  Udfald  af  deres 
Sendelse  ikke  dækkedes  med  mange  Omsvøb.  Da  den  var  af- 
gaaet,  var  deres  Hverv  som  Enkedronningens  Udsendinge 
omme.  Ovenpaa  det  foregaaede  agtede  de  ikke  at  aflægge  hende 
nogen  mundtlig  Beretning. 

Næste  Morgen  Kl.  syv  stedtes  de  atter  til  Foretræde  hos  Her- 
tugen, der  lod  dem  ved  sin  Kansler  svare,  at  Johan  Adolph  alle- 
rede var  erklæret  for  myndig  i  det  hellige  romerske  Rige  og 
forlængst  havde  overtaget  Regeringen  i  sine  to  Stifter,  Bremen 
og  Lybæk,  hvis  Erkebiskop  og  Biskop  han  jo  var  og  formentlig 
havde  bestyret  upaaklageligt.  Det  vilde  da  være  for  meget  for- 
langt, at  han  skulde  erklære  sig  for  umyndig  og  vente  med  den 
personlige  Hylding,  indtil  Christian  den  Fjerde  blev  myndig. 
Sligt  vilde  Lands-Stænderne  ikke  tillade,  ligesaa  lidt  som  de  vilde 
kræve  Bekræftelse  af  andre  Privelegier  end  de  gamle.  I  intet  af 
disse  Skridt  kunde  der  ligge  noget  Kongen  til  Forkrænkelse. 
—  Gesandterne  havde  jo  Befaling  til  ikke  at  staa  fast  ved  For- 
dringen, men  vise  Imødekommenhed,  saa  det  hele  endte  hur- 
tigt i  almindelige,  høflige  Talemaader. 

Førend  deres  Afsked  foregik  dog  et  lille  ejendommeligt  Op- 

trin,  idet  den  gottorpske  Kansler  udbad  sig  deres  af  Enkedron- 
ningen medgivne  Instruks  til  Gennemlæsning,  da  der  var  hen- 
vist til  den  i  deres  Kreditiv.  Først  svarede  de  Nej,  da  sligt  ikke 
var  Skik  og  Brug.  Men  da  Kansleren  havde  forevist  dem  Kredi- 
tivet, hvori  Instruksen  virkelig  stod  omtalt  paa  en  usædvanlig 
Maade,  gik  de  ind  paa  at  fremvise  den.  Da  Kansleren  havde 
gennemlæst  den,  takkede  han  dem  og  rakte  den  tilbage,  idet  han 
tilføjede,  at  han  selvfølgelig  kun  paa  denne  usædvanlige  Foran- 
ledning havde  gjort  dette  usædvanlige  Skridt. 

Da  Gesandterne  om  Eftermiddagen  skrev  den  lange  Indberet- 
ning hjem  til  Rigsraadet,  var  denne  lille  Historie  et  kærkom- 
ment Kryderi.  Som  en  Himmerigsmundfuld  gemtes  den  tilsidst 
og  gav  en  Eftersmag,  der  lod  glemme  den  flove  Kost.  Thi  det 
var  dog  altfor  morsomt,  at  denne  Enkedronningens  nye  „Kans- 
ler", „Dr.  Brandt",  end  ikke  kunde  affatte  et  Kreditiv  rigtigt. 
De  mærkede  ikke  —  eller  vilde  ikke  mærke  —  at  man  muligt 
med  Flid  og  paa  deres  Værdigheds  Bekostning  havde  foranlediget 
dette  lille  Toldeftersyn.  Det  laa  i  Enkedronningens  Interesse  at 
faa  slaaet  fast,  at  Gesandterne  havde  særskilt  Instruks  fra  hende, 
samt  hvad  og  hvor  meget  denne  indeholdt. 

Om  Tirsdagen  tog,  som  oven  anført,  Henrik  Ranzau,  trods 
sin  Feber,  mod  Eden.  Og  om  Onsdagen  den  31.  Maj  bekræftede 
Johan  Adolph  Stændernes  Privilegier  og  modtog  personlig  Hyl- 
dingseden1.  Det  slesvigholstenske  Selvstændigheds-Parti  havde 
vundet  en  ny,  betydningsfuld  Sejr.  Med  stor  Behændighed  var 
Johan  Adolph  bleven  spillet  ud  mod  Christian  den  Fjerde,  lige- 
som denne  i  sin  Tid  var  bleven  anvendt  mod  Hertug  Philip. 
For  anden  Gang  var  Landets  Svaghed  --  dets  Delthed  mellem 
tvende  Fyrstehuse  —  med  Held  blevet  benyttet  til  at  vrikke 
det  frit. 

Hvor  vidt  man  denne  Gang  var  naaet  henimod  det  store  Maal, 
Landets  frie  Valgret,  fremgik  noksom  af  den  Behandling,  som 
Johan  Adolphs  svage  Modstandsforsøg  fik.  Da  Hertugens  Kans- 
ler i  sin  Tale  paa  Landdagen  vovede  at  indsnige  en  Ytring  om, 
at  Johan  Adolph  i  Kraft  af  Arveret  havde  overtaget  Regeringen, 

blev  han  øjeblikkelig  modsagt,  og  Sagen  maatte  derved  have  sit 
Forblivende  l. 


29 

Det  var  altsaa  Udfaldet  af  den  fra  mange  Sider  med  saa  stor 
Spænding  imødesete  Landdag  i  Flensborg  1592.  Kun  een  maatte 
siges  her  at  have  tabt  paa  alle  Punkter,  det  var  Enkedronningen. 
Ikke  en  Smule  af  Udbyttet  var  tilfaldet  hende,  blot  alle  Ulem- 
perne. Medens  det  slesvigholstenske  Ridderskab  stolt  hjembar 
Sejren,  medens  Johan  Adolph  glædede  sig  over  dog  endelig  en- 
gang at  have  opnaaet  den  ham  længe  hindrede  Hylding,  og  det 
danske  Rigsraad,  jo  mere  der  rumledes  med  Valgret  i  Holsten, 
trygt  maatte  føle  Danmark-Norges  samlede  Styrke  og  sit  gode 
Tag  i  Sønderjylland  —  stod  Enkedronningen  tomhændet  og  ene, 
ikke  blot  forladt  af  alle,  men  Genstand  for  alles  Vrede. 

Thi  det,  hun  kæmpede  for,  hendes  Børns  Arveret  og  Fyrste- 
magt i  Hertugdømmerne,  var  nu  fjernere  end  nogensinde  fra  at 
kunne  gennemføres.  Hun  kunde  ikke  være  i  Tvivl  om,  at  det 
Parti,  hvortil  hun  støttede  sig,  Henrik  Ranzau  og  alle  Land- 
raaderne,  der  i  sin  Tid  havde  faaet  hende  Regeringen  overdraget, 
var  selve  dem,  der  nys,  da  hun  søgte  i  Land  med,  hvad  hun 
kunde  redde,  alle  som  een  havde  været  med  til  at  støde  Baaden 
ud  i  Strømmen.  Johan  Adolph  hadede  hende  som  den,  der  nu  i 
snart  to  Aarmed  Kvindelist  og  Kvindesejghed  havdeforholdt  ham 
hans  lovlige  Ret  til  at  hyldes  som  Hertug.  Rigsraadet  endelig, 
med  hvem  hendes  Samvirken  i  Landdagssagen  var  bristet,  søgte 
Glemsel  for,  hvad  der  var  tabt,  og  for  egen  Skyld,  i  forøget  Bit- 
terhed mod  den  svigefulde  Forbundsfælle. 

Alle  disse  Vanskeligheder  opildnede  dog  kun  hendes  Virke- 
kraft. Midt  under  Faren  fattede  hun,  og  fik  paa  meget  væsent- 
lige Punkter  gennemført,  en  Plan,  der  højligt  vidner  om  hendes 
Uforfærdethed  og  Snille.  Rigsraadet  skulde  affejes,  Johan  Adolph 
vindes,  og  ved  hans  Hjælp  Landraaderne  med  deres  Valgret  og 
Tøjlesløshed  kues. 


\92  Enkedronningens  Planer 

Den  første  Del  af  Planen  var  tilsyneladende  den  mindst  ejen- 
dommelige og  stod,  som  vi  siden  nærmere  skal  se,  i  nær  For- 
bindelse med,  hvad  Rigsraadet  paa  den  samtidige  Herredag  i 
Kobenhavn  havde  budt  hende  til  Svar  paa  det  efterladte  skarpe 
Brev.  Hun  kunde  nu  trygt  tage  Bladet  fra  Munden,  thi  der  var 
ikke  mere  for  hende  at  opnaa  hos  Rigsraadet,  og  den  tidligere 
Forbindelse,  Opholdet  ved  Hoffet,  vilde  for  længere  Tid  være 
udelukket.  Paa  dette  Punkt  laa  det  egentlige  nye  i  hendes  Plan 
lige  overfor  Rigsraadet:  det  var  hendes  Agt  fremtidigt  mere  end 
tilforn  at  tage  Ophold  i  Hertugdommerne. 

Her  var  jo  nu  hendes  Arbejdsmark,  naar  hun  vilde  forsøge 
paa  at  vinde  Johan  Adolph  og  kue  Landraaderne.  Her  var  hen- 
des Nærværelse  mere  nødvendig  end  forhen,  da  Statholderen 
syntes  at  blive  mere  og  mere  affældig.  Derfor  burde  Furen  mel- 
lem Kongeriget  og  Hertugdømmerne  drages  dybere  end  tilforn. 
Rigsraadet  havde  vist  hende  Foragt  som  Kongemoder,  de  skulde 
møde  hende  som  Hertugmoderen.  Dets  Indblanding  i  sydlige 
Forhold  burde  afvises,  Hans  Blome  ikke  afsættes.  Frit  skulde 
derfor  Ordene  suse,  saaledes  som  en  Sybrandt  mægtede  at  sætte 
dem  i  Sving,  om  Ørene  paa  disse  „Herligheder"  lige  fra  Hof- 
mesteren Hak  Ulfstand  til  Sten  Brahe,  der  sidst  havde  vovet 
at  forlade  Haderslevhus  uden  at  sige  Farvel.  Følgen  blev  en 
overmaade  skarp  Skrivelse  fra  Enkedronningen  til  Rigsraadet1 
med  Beklagelse  over  det  sidst  afsendte  Gesandtskab,  og  et  lige- 
ledes skarpt  Svar  fra  Rigsraadet  til  hende2. 

Den  anden  Part  af  Enkedronningens  Plan,  at  ville  vinde  Jo- 
han Adolph,  var  ubetinget  den  dristigste.  At  hun  nu  kunde  anse 
sligt  for  ønskeligt,  er  let  nok  at  forstaa.  Tidligere  havde  hun  i 
de  unge  gottorpske  Hertuger  kun  set  sin  Søns  Medbejlere  og 
hensynsløst  søgt  at  holde  dem  nede.  Nu,  da  Bladet  havde  vendt 
sig,  og  Johan  Adolph  ikke  blot  sad  sikrere  i  Sadlen  i  Hertug- 
dømmerne end  Christian  den  Fjerde,  men  ved  Svogerskab  med 
Sverige  truede  med  at  blive  en  politisk  Størrelse  af  Betydning, 
maatte  hun  naturligt  blive  klar  over,  baade  at  der  maatte  tages 
Hensyn  til  ham,  og  at  hans  og  Christian  den  Fjerdes  Interesser 
dog  egentlig  faldt  sammen.  Hun  var  kaldet  til  paa  de  unges  Vegne 

at  varetage  disse  Interesser,  først  og  fremmest  holde  Tvedragt 
borte  fra  dette  Forhold,  for  at  de  i  Forening  kunde  værne  deres 
Fælleseje,  Arveretten. 

Men  fra  at  indse  det  ønskelige  heri  til  virkelig  at  gennemføre 
denne  Plan,  var  der  et  langt  Spring.  Vanskelighederne  var  over- 
ordentlige. Johan  Adolph  vidste  ypperlig  Besked  om,  hvem  det 
var,  der  stadigt  havde  faaet  hans  ansatte  Hyldingsdag  til  at 
strande  og  haanet  ham,  der  alt  siden  1590  var  myndig  rege- 
rende Bisp  i  Lybæk  og  Erkebisp  i  Bremen1,  ved  at  behandle 
ham  som  et  umyndigt  Barn  i  Hertugdømmerne.  Han  hadede 
af  et  godt  Hjerte  denne  kære  Tante,  hvis  sidste  Bedrift  havde 
været,  da  hun  nødtvungen  maatte  lade  sine  Gesandter  lykønske 
ham  paa  Landdagen  i  Flensborg,  endnu  engang  at  nedlægge 
Indsigelse  imod,  at  han  bekræftede  Privilegierne. 

Saa  meget  des  sværere  blev  altsaa  Omslaget.  Men  det  maatte 
gøres.  Og  Enkedronningen  udførte  det  med  en  Selvbeherskelse 
og  Dygtighed,  der  uvilkaarligt  afnøder  Beundring.  Lige  da  Land- 
dagen var  omme,  begav  hun  sig  straks  ned  til  Flensborg,  mødte 
som  Gæst  paa  Gottorp2,  og  her  begyndte  saa  den  Tæmnings- 
proces,  hvis  hurtige  Udviklingstrin  foreligger.  Knapt  et  Aar 
efter  var  Enkedronningen  ikke  blot  Johan  Adolphs  politiske 
fortrolige  og  kyndige  Raadgiverske,  men  hans  moderlige  Ven- 
inde, der  troligt  formanede  ham  til  blandt  fyrstelige  Sysler  at 
foretrække  Jagt  for  Drik5.  Da  fire  Aar  var  gaaede,  var  Johan 
Adolph  helt  indfangen,  og  samtidigt  Faren  ved  det  gottorpske 
Giftermaal  i  Sverige  modvirket,  idet  han  ved  Christian  den 
Fjerdes  Kroning  ægtede  en  af  de  smaa  Frøkener,  som  Rigs- 
raadet  havde  nægtet  Underhold,  den  nu  sekstenaarige  Frøken 
Augusta. 

Det  var  klart,  at  han  i  Begyndelsen  maatte  lokkes  til  Tillid, 
førend  han  lærte  at  spise  af  Haanden.  Og  her  sattes  Enkedron- 
ningen ofte  paa  en  haard  Prøve,  thi  jo  mere  sky  han  var,  des 
kosteligere  Lokkemad  maatte  der  rækkes  ham.  Vi  kan  bestemme 
det  nye  Venskabs  Værdi  og  hendes  Selvbeherskelse  ved  de  Ofre, 
hun  fandt  sig  foranlediget  til  at  bringe.  Det  tungeste  af  disse  var 
uden  Tvivl  det,  hun  bragte  i  September  Maaned  1592,  da  hun 

gik  ind  paa  at  overlade  Johan  Adolph  Fællesregeringen  for  det 
følgende  Aar  over  baade  den  kongelige  og  hertugelige  Del  af 
Hertugdommerne.  Maaden,  hvorpaa  dette  skete,  giver  et  godt 
Indblik  i  det  hele  Forholds  Natur. 

Enkedronningen  var  tydeligt  nok,  hvor  meget  hun  end  erklæ- 
rede sig  for  træt  og  ked  af  Regeringsbyrderne,  ikke  tilbøjelig  til 
at  give  slip  paa  Tøjlerne  og  for  et  Aar  overlade  dem  til  den  unge, 
uerfarne  Hertug.  Da  de  i  Kiel  forsamlede  Landraader  henviste 
Spørgsmaalet  til  de  tvendes  egen  Afgørelse,  skrev  hun  derfor  til 
Johan  Adolph1  og  erklærede,  at  hendes  hidtidige  Regering  af 
hele  Landet  paa  ingen  Maade  medførte,  at  denne  nu  paa  Tur 
skulde  gaa  over  til  ham.  Forholdene  havde  nemlig  hidtil  været 
uregelmæssige,  idet  der  overhovedet  ikke  havde  været  nogen 
Regent  i  den  ene  Landsdel.  Naar  man  da  nu  i  Henhold  til  For- 
liget af  1564  skulde  lade  regelmæssig  Ordning  indtræde,  saa 
kunde  dette  ligesom  dengang  lettest  ske  ved,  at  Parterne,  der 
jo  var  lige  nær,  kastede  Lod  om,  hvem  af  dem  der  skulde  føre 
Regeringen  i  det  følgende  Aar. 

Johan  Adolph  var  imidlertid  ligesaa  ivrig  efter  Magten  som 
hun.  Han  svarede  tilbage2,  at  i  Kiel  havde  samtlige  Landraader 
ansøgt  ham  om  selv  at  overtage  Regeringen  til  Mikkelsdag,  da 
Enkedronningen  nu  havde  ført  den  saa  længe.  Han  havde  gan- 
ske vist  vægret  sig  herved,  men  svaret,  at  hvis  Hds.  Maj.  ifølge 
den  gamle  Ordning  selv  vilde  afstaa  ham  Regeringen  til  Mik- 
kelsdag, saa  var  han  villig  til  at  overtage  den.  Lotteri  var  derfor 
unødvendigt. 

Meningen  hermed  var  ikke  svær  at  gætte,  Anvisningen  stak 
tydeligt  nok  Hovedet  frem.  Enkedronningen  lod  da  heller  ikke, 
som  om  hun  ikke  havde  forstaaet  dette.  Det  vilde  tværtimod 
have  været  hende  en  sand  Glæde  at  kunne  overlade  ham  Regi- 
mentet fra  Mikkelsdag.  Men  den  gamle  flensborgske  Ordning  af 
1564  maatte  nu  engang  gennemføres  efter  sin  Aand  og  Bogstav, 
og  den  krævede  Lodtrækning  i  et  Tilfælde  som  dette.  At  Enke- 
dronningen holdt  derpaa  var  da  ikke  begrundet  i  Egennytte, 
men  ene  og  alene  for  at  stoppe  Munden  paa  alle,  der  vilde 

ræsonnere.  Naar  Lodtrækningen  foregik,  ønskede  hun  af  gan- 
ske Hjerte  kun  eet:  at  Loddet  maatte  træffe  Johan  Adolph1. 

Det  var  ret  et  smukt  Ønske,  men  dog,  efter  hvad  denne  sva- 
rede2, paa  engang  for  meget  og  for  lidt.  For  meget,  thi  Johan 
Adolph  vilde  selv  ogsaa  helst  være  fri  for  Regeringen  til  næste 
Aar,  for  ganske  at  kunne  vie  sig  til  Styrelsen  af  sit  Erkebispe- 
dømme  Bremen.  For  lidt,  thi  det  var  og  blev  jo  kun  et  Ønske. 
Men  Johan  Adolph  maatte  begære  selve  Virkeligheden.  „Thi 
man  har  gjort  Os  Opnaaelsen  af  Hyldingen  saa  sur  og  svær, 
hvilket  Vi  alligevel  ingenlunde  tilregne. Eders  Majestæt,  hvem 
Vi  meget  mere  vide  at  takke  sønligt  for  al  Befordring."  Hertil 
kom,  at  Johan  Adolph  højt  og  dyrt  havde  svoret,  ikke  at  ville 
føre  Forsædet  paa  nogen  Retsdag,  førend  han  selv  var  den  rege- 
rende. Sæt  nu  Loddet  faldt  paa  Enkedronningen,  og  denne  ikke 
personligt  kunde  føre  Forsædet,  men  bad  Johan  Adolph  derom, 
saa  maatte  han  svare  bestemt  Nej,  og  herved  den  Forbedring  af 
Retstilstanden  lide,  som  laa  dem  begge  saa  meget  paa  Hjerte. 
Men  iøvrigt  vilde  det  ogsaa  have  været  ham  en  Glæde  at  ind- 
vilge i  det  omtalte  Lotteri.  Forpligtet  dertil  var  han  dog  ikke,  thi 
den  Flensborgske  Afsked  af  1564  paabød  det  ej. 

Der  var  noget  i  dette  Brev,  der  ikke  huede  Enkedronningen. 
Han  viste  aabenbart  Tænder,  og  den  gamle  Vildskab  lod  sig  til- 
syne. Skulde  ikke  alt  det  opnaaede  gaa  til  Spilde,  maatte  man 
række  ham  den  ønskede  Bid.  Resolut  gjorde  Enkedronningen 
dette  i  følgende  Svar3:  „Da  Vi  ikke  alene  gerne  ville  skaane  Os 
selv  for  Møje,  men  ogsaa,  for  at  vise  Vort  venlige  Gemyt,  gerne 
ville  føje  og  være  Eders  Kærlighed  til  Behag,  saa  meget  det  til 
enhver  Tid  lader  sig  gøre  og  gaar  an,  saa  ere  Vi  i  Guds  Navn 
tilfredse  med,  at  Eders  Kærlighed  uden  Lodkastning  paa  først- 
kommende Mikkelsdag  overtager  Regeringen  og  beholder  den 
et  Aar." 


30 
Naar  det  i  Johan  Adolphs  sidste  Brev  hed,  at  hvis  han  ikke 
Hk  Regeringen,  vilde  han  heller  ikke  føre  Forsædet  ved  nogen 

Reisdag,  saa  var  denne  Trusel  af  større  Vægt,  end  den  ved  før- 
ste Øjekast  kunde  tage  sig  ud.  Begge  Parter  var  nemlig  blevne 
enige  om  en  højst  nødvendig  Fællesoptræden  for  at  bringe  den 
dybt  sunkne  Retspleje  atter  paa  Fode.  Vi  staar  her  ved  det  tredje 
Led  af  Enkedronningens  store  Plan,  der  ligesom  de  to  andre 
ikke  ene  og  alene  var  fremkaldt  ved  Landdagens  Udfald,  men, 
som  enhver  vel  beregnet  Forholdsregel,  virksomt  greb  ind  i  de 
samlede  Forholds  Natur.  Simplest  lod  Formaalet  sig  udtrykke 
ved,  at  Undersaatterne  nu  skulde  kues,  idet  Enkedronningen 
og  Johan  Adolph  i  Forening  vilde  hævde  Loven. 

Hvor  nødvendigt  dette  var,  vil  bedst  forstaas  af,  at  der  i  de 
sidste  Aar,  siden  Hertug  Adolphs  og  Frederik  den  Andens  Død, 
havde  hersket  fuldstændig  Opløsnings-Tilstand,  saa  at  kun  faa 
Domme  var  blevne  afsagte,  færre  blevne  udførte.  Aarsagerne 
var  mange.  I  to  Aar,  1588—90,  havde  den  kongelige  Del  af 
Hertugdømmerne  været  uden  Herre,  i  alle  Aaringerne  den  her- 
tugelige. Landets  Delthed,  Lensmændenes  indbyrdes  Tvist 
gjorde,  at  Forbrydere  let  kunde  undslippe.  Uden  Støtte  fra  oven 
turde  eller  kunde  den  enkelte  Lensmand  ikke  skaffe  Loven 
Fyldest.  Selv  i  Flok  som  Dommere  paa  en  Landretsdag  var  de 
temmelig  magtesløse,  og  i  syv  Aar,  1586 — 93,  var  der  jo  over- 
hovedet ikke  blevet  holdt  nogen  Landretsdag1.  Ved  denne  Slap- 
hed i  Retsplejen  udklækkedes  der  Voldsomheder  og  Forbrydel- 
ser i  Skokketal.  Medens  man  politisk  hævdede  Frihed  og  Valg- 
ret, oversattes  dette  til  dagligt  Brug  som  Ret  til  Lovløshed  og 
Trods  mod  alt,  hvad  der  hed  Øvrighed.  Et  Par  Eksempler  vil 
tydeliggøre  Tilstanden. 

Landevejene  vrimlede  af  Røvere.  Statholderen,  Henrik  Ran- 
zau,  der  ifølge  sin  Stilling  ofte  maatte  færdes  paa  Rejse,  blev  i 
Aaret  1592  stræbt  efter  Livet  ikke  mindre  end  fire  Gange.  Nogle 
Aar  forud  var  hans  Søn  Frederik,  Erkedegn  i  Slesvig,  bleven 
myrdet  paa  en  Rejse,  uden  at  Gerningsmændene  blev  opdagede. 
Hvad  hjalp  det,  at  der  udenfor  hver  By  stod  ved  Vejen  baade 
Galge  og  Stejle  (Fig.  54),  hvor  Menneskerester  dinglede,  naar 
dog  de,  der  havnede  dér,  forinden  havde  faaet  Lov  til  at  myrde 
mange  flere! 

Paa  Landevejen  mellem  Lybæk  og  Hamburg  huserede  en 
Broder  og  Søster,  der  sammen  havde  avlet  tre  Børn  og  dræbt 
atten  vejfarende1.  Da  man  endelig  ved  Oldeslo  fik  en  gammel 
Kone  og  hendes  Mand  radbrækkede,  bekendte  hun,  at  hun  i 
Forening  med  sin  forrige  Mand  havde  myrdet  ialt  85  Menne- 
sker'2. Medens  Enkedronningen  gæstede  Johan  Adolph  paa 
Gottorp  i  Juni  1592,  fangede  fire  Røvere  ikke  langt  fra  Lybæk 
en  Kvinde,  drev  i  tre  Døgn  Utugt  med  hende,  sprættede  hende 
sluttelig  op  og  fortærede  hver  sin  Fjerdedel  af  hendes  Hjerte3. 

Mellem  Bønderne  var  Blodhævn  lovlig  Afgørelsesmaade4. 
Adelen  var  ikke  bedre  end  de  andre  Stænder.  I  Købstæderne 
optraadte  ofte  Adelsmænd  som  blotte  Voldsmænd  og  Røvere, 


Fig.  54.   Galge  og  Stejle. 
(Efler  Thomas  Wright.) 

og  indbyrdes  var  deres  Sæder  ligesaa  tøjlesløse.  Det  var  saa- 
ledes  det  utrolige,  hvad  Hans  Penz  og  hans  Venner  tillod  sig  i 
Kiel  1590,  førend  Borgerne  endelig  fik  dem  overmandede r'. 
Jacob  Sehested  myrdedes  foran  Vinkælderen  i  Rendsborg,  Jør- 
gen Schwabe  slog  i  Kiel  Ruderne  ind  til  nogle  andre  Adelsmænd, 
der  straks  løb  ud  og  huggede  ham  ned.  Frederik  Brockdorf  til 
Bosee  dræbte  Gert  Ranzau  til  Bothkamp;  Poul  Ranzau  til  Knop 
myrdede  sin  egen  Broder  Hieronymus  Ranzau  til  Bothkamp, 
Amtmand  i  Kiel  og  Bordesholm.  Af  Benedict  og  Metta  Ahlefelds 
tolv  Børn  blev  de  elleve  stukne  ihjel  med  Naale  i  Hovedet  i 
Vuggen,  den  tolvte  dræbt  ved  Gift,  da  hun  skulde  have  Bryllup'1 
o.  s.  v.  o.  s.  v. 

Alle  disse  Udbrud  af  Raahed  og  Tøjlesløshed  maa  naturligvis, 
for  ikke  ganske  at  misforstaas,  sammenlignes  med  hin  Tids  For- 

hold  i  det  hele  og  ikke  med  en  seneres.  Men  selv  maalte  med 
Datids  Alen  var  de  langt  ud  over  det  sædvanlige  og  vakte  med 
Rette  vedkommendes  Sorg  og  Harme.  Det  var  Haabet  om 
at  kunne  hæmme  sligt,  der  i  sin  Tid  havde  været  medvirkende 
Grund  til,  at  Enkedronningen  overhovedet  havde  overtaget 
Regeringen  i  Hertugdømmerne.  Det  var  det  faste  Forsæt  om, 
nu  i  Forening  med  den  nye  Landsherre  ved  alle  Midler  at  be- 
kæmpe Ondet,  der  besjælede  hende,  da  hun  nærmede  sig  Johan 
Adolph. 

Allerede  hin  Aften  paa  Landdagen  i  Flensborg,  da  Hans-Blome 
og  Dr.  Sybrandt  traadte  ind  til  Henrik  Ranzau  med  mundtlig 
Melding  fra  Enkedronningen,  var  Sagen  forberedt,  idet  de  med- 
bragte skriftlig  Instruks1  fra  hende  i  saa  Henseende.  De  tre 
skulde  som  hendes  Udsendinge  melde  sig  hos  Johan  Adolph  og 
aabent  meddele  ham  hele  Tilstanden.  I  varme,  kraftige  Udtryk 
blev  denne  udmalt  i  Instruksen,  hvori  det  hed,  at  daglig  Erfaring 
viste,  at  der  ingen  Alvor  var  i  Retsbestyrelsen.  Drab,  Ægteskabs- 
brud, Utugt,  Røveri,  Vold  og  Overfald  blev  begaaede  uden  at 
straffes.  Skulde  det  blive  saaledesved,  maatte  Øvrigheden  heller 
høre  op  at  føre  Regimente.  Thi  ellers  var  at  vente,  at  den  Almæg- 
tige tilsidst  vilde  slaa  Øvrighed  med  Undersaatter  og  tilintetgøre 
dem  begge.  Der  maatte  da  formentlig  nu,  da  den  hertugelige 
Landsdel  endelig  havde  faaet  en  Herre,  øjeblikkeligt  raades  Bod 
herpaa,  og  Enkedronningen  opfordrede  derfor  til  at  afkræve 
Landdagen  en  Betænkning  om,  hvad  der  burde  gøres. 

Hendes  Opfordring  toges  tilfølge,  og  Landdagen  vedtog  her- 
henhørende Forholdsregler.  Da  i  den  Anledning  Statholderen 
og  Raaderne  atter  samledes  i  Kiel  den  følgende  Maaned,  sendte 
hun  paany  Dr.  Sybrandt  til  Johan  Adolph  for  at  holde  ham  til 
Ilden  og  i  Forening  med  hende  tvinge  Raaderne  til  Virksomhed 
i  denne  Sag2.  En  ændret  Straffelov  og  skærpet  Strafferetspleje 
blev  Følgen3. 

Men  Enkedronningens  Planergik  videre.  Ifølge  hele  hendes  Syn 
var  der  en  nøje  Forbindelse  mellem  Frihedsbevægelsen  og  For- 
brydelserne. Begge  var  Udslag  af  en  og  samme  Ulydighedsaand. 
Og  ifølge  hendes  Opfattelse  kunde  denne  kun  ret  bekæmpes  af  en 

dertil  født  og  baaren  Fyrste.  Adelen  havde  vist  sin  Uduelighed 
til  saadant,  Amtmændenes  Slaphed  i  Retsplejen  var  selv  et  Ud- 
slag af  samme  Ulydighed.  Derfor  burde  nu  hun  og  Johan  Adolph 
i  Forening  tage  fat,  og  idet  de  hævdede  Straffeloven  i  sin  Stræng- 
hed,  ikke  mindst  rette  den  mod  selve  Adelen  og  dens  Spidser, 
Amtmændene.  I  et  og  samme  Aandedræt  vilde  de  herved  kæmpe 
for  Arveret,  for  Fyrstemagt  og  Rettens  Pleje. 

Og  Amtmændene  lod  sig  let  ramme.  Vel  var  de  ikke  ligefrem 
Landevejsrøvere,  Mordbrændere  og  Indbrudstyve.  Naar  de  be- 
gik Drab,  var  det  kun  fordi  hos  dem  som  hos  alle  andre  Kaar- 
den  sad  løs  og  Blodet  blev  hedt,  naar  det  spædtes  med  Vin. 
Sligt  tog  fornuftigvis  ingen  altfor  nøje.  Men  hvad  Enkedronnin- 
gen tog  nøje  og  ifølge  baade  sin  Natur  og  sit  grundige  Studium 
af  Lensregnskaberne  lagde  den  største  Vægt  paa,  var,  at  de  tog 
sig  for  stor  en  Fordel  af  Lenene.  Sligt  var  Bedrageri  mod  Kro- 
nen, Majestætsforbrydelse. 

Naar  f.  Eks.  Statholderen  af  Segeberg  Amt  kun  betalte  3500 
Daler  aarligt,  medens  det  indbragte  12000  Daler,  saa  var  dette 
aldeles  utilbørligt.  Alene  af  Kalkgruben  dér  havde  han  ved  Salg 
til  Hamborg  en  Indtægt,  der  var  flere  Tusind  Daler  større  end 
alt,  hvad  han  svarede  til  Kronen. 

Og  som  det  gik  ham,  gik  det  alle  de  andre  Amtmænd.  Fem, 
sekstusend  Daler  bedrog  de  hver  især  aarligt  Kronen  for,  og 
forhuggede  dertil  Kronens  Skove  og  jog  paa  dens  Vildtbaner, 
ganske  som  om  de  var  Fyrster  og  Herrer1.  Nej,  dette  Forhold 
burde  kulegraves.  Ikke  blot  skulde  der  vendes  op  og  ned  paa 
alle  dem,  der  havde  vovet  sligt.  Men  endnu  et  Spadestik  dybere! 
og  selve  Embedsindtægterne  skulde  lægges  fuldt  for  Dagens  Lys 
og  nøje  ordnes,  for  at  den  rette  Ejer  fuldt  kunde  høste  Landets 
Grøde. 

Det  var  en  virkelysten  Kvinde,  der  tænkte  saaledes,  Moderen 
til  den  paapasselige  og  nøjeregnende  Christian  den  Fjerde, 
Bedstemoderen  til  den  Frederik  den  Tredje,  der  engang  skulde 
inddrage  alle  Lenene  og  nogle  private  Formuer  tillige.  Men 
skondt  Enevælden  var  begyndt  svagt  at  kunne  vejres,  var  Tiden 
dog  endnu  ikke  moden  til  at  gennemføre  sligt.  Den  Storm,  som 

13* 

Enkedronningen  vakte  i  Hertugdømmerne  ved  sine  Forholds- 
regler, rejste,  inden  et  Aar  var  omme,  en  Bølge,  der  med  Mod- 
bølgen fra  Danmark  slog  sammen  over  hende  og  rev  hende 
bort.  Den  Mikkelsdag,  da  hun  igen  skulde  overtage  Regeringen, 
kom  aldrig. 

Medens  alt  dette  stod  paa  i  Hertugdømmerne,  havde  Rigs- 
raadet  været  samlet  og  Herredag  holdt  i  København  i  Maj  og 
Juni  1592.  Ved  deres  Ankomst  til  Byen  forefandt  Rigsraaderne 
det  ejendommelige  Brev  af  18.  Marts,  som  Enkedronningen  kort 
før  sin  Bortrejse  havde  tilstillet  Regeringsraadet.  Det  var  jo,  som 
det  vil  erindres,  den  nye  Kansler  Dr.  Sybrandts  Prøvestykke, 
hvast  og  giftigt,  men  klart  i  sin  Bevisførelse  for,  at  Enkedron- 
ningen havde  været  i  sin  gode  Ret  til  paa  Landraadernes  Bøn 
at  overtage  Regeringen  i  Hertugdømmerne.  Niels  Kaas  og  Arild 
Huitfeld  havde  vel  foreløbigt  besvaret  det,  men  kun  ved  en  Med- 
delelse til  Enkedronningen  om,  at  denne  Sag  vedkom  hele  Rigs- 
raadet.  Brevet  ventede  altsaa  fremdeles  paa  Svar. 

Der  kan  ikke  være  nogen  Tvivl  om,  at  det  har  kogt  i  mange 
Rigsraader  af  Forbitrelse  ved  Gennemlæsningen  af  denne  Ud- 
fordring. Sagen  selv  krævede  imidlertid  stor  Selvbeherskelse. 
Dels  var  det  et  Spørgsmaal,  om  ikke  Enkedronningen  maatte 
siges  at  have  den  formelle  Ret,  hendes  Skrivelse  var  i  hvert 
Fald  affattet  med  megen  Snildhed.  Dels  kunde  det,  at  svare 
grovt,  muligt  blive  en  farlig  Historie,  naar  den  unge  Konge  en- 
gang blev  voksen,  og  dette  Brev  laa  som  et  varigt  Vidne  om, 
hvad  man  havde  vovet  at  byde  hans  Moder.  Men  hertil  kom,  at 
Forholdene  paa  en  Maade  havde  skiftet  Karakter  efter  Afsendel- 
sen af  Brevet,  idet  Enkedronningen  selv  havde  rakt  Haand  til 
Forlig,  ved  at  anmode  Rigsraadet  om  Udsendinge  til  Hjælp  ved 
Johan  Adolphs  Hylding.  Hensynet  til  Fædrelandets  Tarv  maatte 
gaa  forud  for  alt,  og  Uviljen  mod  Enkedronningen  foreløbigt 
holdes  nede. 

Dette  skete  ogsaa,  for  saa  vidt  Rigsraadet  tav,  saa  længe  Hyl- 
dingssagen  stod  paa.  Den  sjette  Maj  var  Rigsraaderne  komne 
sammen,  men  endnu  en  Maaned  efter  var  intet  Svar  afsendt, 
uden  al  Tvivl  for  ikke  at  umuliggøre  frugtbar  Samvirken.  Men 
i  Hjertet  var  Stemningen  selvfølgelig  den  samme,  og  Forbitrel- 
sen over  den  uvante  haanlige  Tiltale  brændte  fremdeles.  Vi  kan 
maale  denne  Rigsraadets  Stemning  paa  et  tilgrænsende  Om- 
raade. 

En  ganske  overordentlig  vanskelig  Stilling  i  hine  Dages  Strid 
indtog  Embedsmændene  i  det  saakaldte  „tyske  Kancelli".  De 
havde  blandt  andet  under  sig  de  Hertugdømmerne  vedrørende 
Sager.  Men  hvem  skulde  de  lystre,  Enkedronningen  eller  Rigs- 
raadet? Ved  at  adlyde  den  ene  udsatte  de  sig  for  Afsked  af  den 
anden.  Og  dobbelt  indviklede  blev  Forholdene  ved  Datidens 
Lønningsmaade,  idet  Hovedlønnen  for  et  Arbejde,  der  strængt 
taget  udførtes  for  Kongen  af  Danmark  blot  som  Hertug  i  Hol- 
sten, hyppigt  bestod  i  et  Len  eller  et  Kannikedømme  i  Danmark 
eller  maaske  i  Norge.  Det  første  Offer  for  denne  uløselige  Splid 
havde  været  selve  Kansleren  i  det  „tyske  Kancelli",  Henrik 
Rammel.  Efter  sit  Fald  havde  han  imidlertid  sluttet  sig  bestemt 
til  den  ene  af  Parterne,  og  optraadte  siden  da  som  Rigsraadets 
haandgangne  Mand. 

En  modsat  Vej  indslog  en  anden  af  Kancelliets  Embedsmænd, 
Hans  Rostrup.  Han  havde  været  ansat  siden  15781  og  indtog 
efter  Lønnen  —  200  Daler  aarlig2  --at  dømme,  en  ret  anselig 
Stilling.  Frederik  den  Anden  havde  i  sin  Tid  forøget  denne  Løn 
med  et  Kannikedømme  i  Aarhus.  Og  efter  Kongens  Død  var 
dette  Kannikedømme  blevet  yderligere  forbedret3  og  derhos  en 
ikke  ubetydelig  aarlig  Naturalydelse  i  København  tillagt  Hans 
Rostrup1  —  altsammen  Udtryk  for,  at  han  stod  højt  i  de  magt- 
havendes, særlig  Enkedronningens  Gunst. 

Med  hende  fulgte  han  da  ogsaa  paa  Rejsen  til  Brunsvig  1590"' 
og  synes  siden  da  at  have  arbejdet  som  en  Slags  Kabinets- 
Sekretær  hos  hende,  i  det  mindste  saa  længe  hun  opholdt  sig  i 
København  eller  dens  Nærhed.  I  et  Brev  fra  Sommeren  1591, 
ved    hvilket   Enkedronningen    forærede   ham   en   Skibsladning 

Brænde  fra  Falster  til  Vinterforsyning,  kaldte  hun  ham  ligefrem 
„Vor  Sekretær"1.  Denne  større  Forsyning  svarede  vistnok  til, 
at  Hans  Rostrup,  der  var  Enkemand,  nu  agtede  at  gifte  sig 
paany.  Brylluppet  stod  i  Flensborg,  og  Enkedronningen  viste 
ham  ogsaa  ved  denne  Lejlighed  paa  forskellig  Maade  sin  Be- 
vaagenhed. 

Under  saadanne  Forhold  kunde  det  ikke  vare  længe,  førend 
Hans  Rostrup  af  Rigsraads-Partiet  blev  ugleset  som  frafalden. 
Den  sidste  Naadesbevisning  fra  Regeringsraaderne  modtog  han 
i  Januar  1592.  Og  det  var  endda  et  Spørgsmaal  om  den  egentlig 
gjaldt  ham  og  ikke  snarere  Bispen  i  Aarhus,  der  fik  Lov  til  at 
tilbytte  sig  Hans  Rostrups  Kannikedømme  i  Aarhus,  mod  at 
afstaa  til  denne  sit  i  Roskilde2.  Ganske  kort  efter  brød  Uvej- 
ret løs. 

Medens  Niels  Kaas  var  bortrejst,  paalagde  nemlig  Hans  Ro- 
strup, der  synes  for  en  kort  Tid  at  have  været  den  ledende  i  det 
tyske  Kancelli,  en  anden  Embedsmand  i  dette,  Augustus  Erik, 
at  affatte  en  kongelig  Skrivelse  til  Henrik  Ranzau.  Det  befaledes 
heri  Statholderen  at  forskrive  alle,  der  endnu  ikke  havde  aflagt 
Ed  til  Christian  den  Fjerde,  til  Møde  ved  Johan  Adolphs  Hyl- 
ding  i  Flensborg,  og  dér  paa  den  unge  Konges  Vegne  selv  at 
tage  dem  i  Ed.  Som  bekendt  stemmede  dette  med  Enkedron- 
ningens Ønsker,  men  var  i  Strid  med  Regeringsraadernes.  Det 
lykkedes  imidlertid  ikke  at  faa  Brevet  til  at  afgaa.  De  tre  til- 
bageværende Regeringsraader  blev  opmærksomme  paa  det  be- 
synderlige Indhold  og  sendte  det  først  til  Niels  Kaas's  Gen- 
nemsyn3. 

Hermed  var  Hans  Rostrups  Stilling  undergravet.  Han  be- 
tragtedes nu  som  Forræder  og  skyldig  i  Majestætsfornærmelse, 
og  skøndt  man  endnu  ikke  foretog  noget  ligefremt  Skridt  imod 
ham,  var  dog  hans  Forhold  til  Omgivelserne  saa  ubehageligt,  at 
han  blev  syg  af  Fortvivlelse4.  Saaledes  stod  Sagerne,  da  Enke- 
dronningen i  Slutningen  af  Marts  1592  forlod  Danmark.  Efter 
at  hans  Beskytterinde  var  dragen  bort,  blev  hans  Stilling  natur- 
ligvis end  mere  utaalelig,  og  i  sin  Vaande  synes  han  tilsidst  at 
have  skrevet  til  hende  om  Hjælp. 

Under  disse  Forhold  samledes  Rigsraadet  i  Maj,  og  man  blev, 
som  det  synes,  hurtigt  enig  om,  at  Hans  Rostrup  skulde  styrtes. 
At  fælde  ham  for  Brevets  Skyld  var  imidlertid  misligt.  Han 
havde  næppe,  som  Regeringsraaderne  i  deres  første  Hede  skrev 
til  Niels  Kaas,  begaaet  noget  formelt  ulovligt  og  usandfærdigt 
angivet,  at  han  blot  havde  lystret  Kanslerens  Befaling.  Den,  efter 
hvis  Befaling  han  havde  handlet,  var  tydeligt  nok  Enkedron- 
ningen, og  i  hendes  Tjeneste  stod  han  jo  ogsaa. 

Saa  meget  des  mere  kærkommen  var  da  den  Oplysning,  som 
hjælpsomme  Aander  skaffede  til  Veje,  at  hans  anden  Hustru 
var  i  Slægt  med  den  første,  at  Enkedronningen  havde  givet 
Parret  Fritagelse  for  det  i  Hertugdømmerne  mod  saadant  Gifter- 
maal  gældende  Forbud  og  derpaa  selv  „befordret  Brylluppet". 
Her  var  aabenbart  en  Vej  til  at  ramme  begge  Parter,  Hans  Ro- 
strup, hvis  Overtrædelse  af  et  Forbud  her  var  tydelig  nok,  og 
Enkedronningen,  der,  selv  om  hun  kunde  give  Fritagelse  i  Her- 
tugdømmerne, skulde  lære,  at  denne  Fritagelse  ikke  strakte  sig 
til  Kongeriget. 

Under  disse  Omstændigheder  indtraf  Enkedronningens  An- 
befalingsskrivelse1 for  Hans  Rostrup  til  Niels  Kaas  og  Rosen- 
krans. Brevet  var  uden  al  Tvivl  sat  i  Stil  af  Dr.  Sybrandt.  Og 
under  hans  Pen  blev  selv  en  Anbefaling  til  en  Spydighed,  en 
Forbøn  til  et  Angreb. 

Brevet  begyndte  med,  at  Enkedronningen  før  sin  Afrejse  fra 
Danmark  havde  hørt  ymte  om,  at  hendes  gamle,  tro  Tjener 
Hans  Rostrup  var  bleven  mistænkeliggjort  for  Regeringsraaderne. 
Rygtet  var  trængt  saa  viden  om,  at  han  derved  havde  mistet  sit 
gode  Navn.  Som  hans  Brøde  angaves,  at  han  skulde  ved  en 
Skrivelse  have  gaaet  den  udvalgte  Konges  Ære  og  Krone  for 
nær.  Dette  forekom  Enkedronningen  besynderligt,  da  Hans 
Rostrup  havde  tjent  baade  Frederik  den  Anden  og  Regerings- 
raaderne, udført  mange  vanskelige  Arbejder,  altid  vist  sig  tro 
og  vundet  sine  Foresattes  Yndest,  saa  at  baade  i  Frederik  den 
Andens  Dage  og  senere  hans  Underhold  oftere  var  blevet  for- 
øget. Enkedronningen  kunde  selv  give  ham  det  bedste  Lov  for 
hans  Udførelse  af  hendes  Sager;  han  havde  aldrig  af  Uagtsom- 

hed,  endsige  med  Forsæt,  gjort  sig  skyldig  i  noget  som  helst, 
der  kunde  gøre  ovennævnte  Brøde  sandsynlig. 

Ikke  desto  mindre  maatte  hun  have  fuld  Klarhed  paa,  om 
Rygtet  havde  Ret.  I  sidste  Fald  vilde  hun  naturligvis  „ikke  taale 
slig  uartig  Knægt  og  letfærdig  Yngel"  længer  i  sin  Tjeneste,  end 
mindre  betro  ham  sine  hemmelige  Sager,  men  have  ham  for- 
fulgt paa  det  strængeste.  Men  saa  kunde  hun  heller  ikke  andet 
end  undre  sig  over,  at  Regeringsraaderne  ikke  forlængst  havde 
opfyldt  deres  Pligt  og  underrettet  hende  herom. 

Det  var  derfor  hendes  Ønske  og  Vilje,  at  de  skulde  nøjagtigt 
undersøge  Sagen  og  med  Overbringeren  af  dette  Brev  tilbage- 
sende hende  under  deres  Navn  og  Segl  en  klar  Besked  om, 
hvilke  Personer  det  var,  der  navde  sværtet  Hans  Rostrup  hos 
Regeringsraaderne,  og  paa  hvilken  Maade  dette  var  sket. 

Viste  det  sig,  at  det  kun  var  „uartige  Folk",  som  havde  under- 
staaet  sig  hertil,  ham  til  Skade,  men  i  Strid  med  Sandheden, 
saa  burde  slige  hensynsløse  Slyngler  straffes,  saa  at  andre 
maatte  faa  Afsky  herfor.  Fastholdt  derimod  Bagvadskerne  deres 
Angivelse,  saa  burde  der  i  slig  vigtig  Sag  gaas  frem  ad  Lovens 
Vej,  og  under  en  Retssag  gives  den  anklagede  Lejlighed  til 
Forsvar. 

Efter  Modtagelsen  af  dette  Brev  forelagde  Regeringsraaderne 
Sagen  for  det  samlede  Rigsraad.  Her  enedes  man  om  følgende 
Afgørelse:  Da  Hans  Rostrup  ved  at  ægte  sin  afdøde  Hustrus 
Farbroders  Datter,  havde  overtraadt  Frederik  den  Andens  Ægte- 
skabs-Ordning, skulde  han  afsættes  fra  sit  Embede,  have  sit 
Kannikedømme  og  øvrige  tillagte  Underhold  forbrudt,  samt 
landsforvises  fra  Danmark  for  ikke  at  forarge  ved  sit  slette 
Eksempel.  —  Den  første  Juni  fik  han  sin  Afsked1. 

Først  et  Par  Ugers  Tid  efter  besvarede  Niels  Kaas  og  Jørgen 
Rosenkrans  Enkedronningens  Brev2.  Dem  bekendt  var  der  ikke 
nogen,  der  havde  bagtalt  Hans  Rostrup  for  Regeringsraaderne. 
Derimod  havde  de  allerede  for  længere  Tid  siden  bragt  i  Er- 
faring, hvorledes  han  var  falden  i  Sygdom  og  Melankoli,  havde 
udtalt  sig  i  haarde  Ord  om  sit  Skriveri  og  blandt  andet  forbandet 
den  Dag,  han  havde  lært  at  skrive.   Sligt  var  rygtedes  blandt 

Folk  i  Almindelighed,  længe  førend  det  var  naaet  til  Regerings- 
raaderne.  Af  Hensyn  til  Enkedronningen,  i  hvis  Tjeneste  han 
stod,  havde  disse  dog  ikke  villet  bringe  Rygtet  for  hendes  Øren. 
Hvis  Hans  Rostrup  maatte  vide  nogen  bestemt,  der  havde  ud- 
spredt dette  Rygte,  stod  det  ham  naturligvis  frit  for  at  søge  denne 
dragen  til  Ansvar. 

Men  samtlige  Regeringsraader  havde  erfaret,  at  Hans  Rostrup 
i  Flensborg  havde  ægtet  sin  afdøde  Hustrus  Farbroders  Datter. 
Dette  var  i  Strid  med  den  af  Frederik  den  Anden  udstedte 
„Ægteskabs-Ordning",  som  var  bleven  affattet  efter  Samraad 
med  alle  Rigsraader  og  Bisper  og  trykt  kort  før  Kongens  Død. 
Endnu  var  der  aldrig  blevet  givet  nogen  Fritagelse  fra  denne, 
og  Regeringsraaderne  burde  da  ikke  være  de  første  hertil.  Det 
samlede  Rigsraad  havde  derfor  bestemt,  at  Hans  Rostrup  skulde 
afskediges  fra  sine  Stillinger  og,  for  ikke  at  give  andre  et  slet 
Eksempel,  forbydes  Bolig  i  Danmark.  Da  han  umuligt  kunde 
have  været  i  Tvivl  om,  at  det  var  noget  ulovligt  han  foretog  sig, 
havde  han  ene  sig  selv  at  takke  for,  hvad  der  nu  var  overgaaet 
ham. 

Til  dette  Brev  tav  Enkedronningen.  Hans  Rostrup  tyede 
straks  efter  Dommen  til  hende,  og  det  var  vistnok  efter  hendes 
Raad,  at  han  henvendte  sig  til  hendes  Fader  Hertug  Ulrik  af 
Meklenborg,  for  at  denne  ved  sin  Mellemkomst  kunde  jævne 
Sagen.  Hertugen  skrev  da  til  Regeringsraaderne1  og  gjorde  dem 
opmærksomme  paa,  at  Hans  Rostrup  før  sit  Giftermaal  i  Flens- 
borg havde  ansøgt  Landets  Øvrighed,  Enkedronningen,  om  Til- 
ladelse dertil.  Den  var  bleven  ham  bevilget,  fordi  sligt  Ægteskab 
ikke  var  forbudt  i  Guds  Ord,  og  Fritagelse  i  lignende  Tilfælde 
ofte  forhen  var  bleven  given.  Men  naar  Enkedronningen  havde 
givet  Hans  Rostrup  den  fornødne  Tilladelse  og  derpaa  selv  be- 
fordret hans  Bryllup,  saa  kunde  han  ikke  herfor  afsættes  og 
udvises  af  Danmark  uden  Krænkelse  af  Enkedronningens 
Højhed. 

Hertugen  bad  derfor  Regeringsraaderne  at  betænke,  at  Hans 
Rostrup  ikke  havde  begaaet  noget  ulovligt,  idet  han  jo  havde 
indhentet  Tilladelse  af  det  Steds   Øvrighed,   hvor  Brylluppet 

stod.  Han  havde  tjent  Frederik  den  Anden  tro  og  sat  sit  Hel- 
bred til  i  denne  Tjeneste.  Endelig  havde  han  Frederik  den  An- 
dens Haand  og  Segl  for,  at  han  paa  Livstid  maatte  nyde  sin 
Pension  og  det  ham  tilstaaede  Underhold,  saa  at  han  forment- 
lig ikke  kunde  berøves  disse,  selv  om  han  sattes  fra  sin  Be- 
stilling. 

Det  var  derfor  Hertugens  Bøn  til  Regeringsraaderne,  at  de 
vilde  agte  paa  denne  hans  velvillige  Mellemkomst  og  ikke  træde 
Enkedronningen  for  nær. 

Regeringsraaderne  svarede  tilbage1,  at  det  altid  vilde  være 
dem  en  Glæde  at  kunne  opfylde  ethvert  af  Hertugens  Ønsker, 
men  de  var  vanskeligt  stillede  som  Formyndere,  der  om  føje 
Tid  skulde  staa  til  Ansvar  for  hvert  Skridt,  de  havde  foretaget 
sig.  Christian  den  Tredjes  Ordinans  om  Ægteskabssager  var  i 
Frederik  den  Andens  sidste  Dage  bleven  forbedret  og  udgangen 
paany.  I  den  var  Ægteskab  i  saa  nære  Grader  forbudt  alle,  und- 
tagen fyrstelige  Personer.  Frederik  den  Anden  havde  kun  to 
Gange  og  meget  ugerne  givet  Adelspersoner  Tilladelse  til  Ægte- 
skab mellem  beslægtede  i  tredje  Grad. 

De  havde  derfor  ikke  ventet,  at  Hans  Rostrup,  der  selvfølge- 
lig var  bekendt  med  Loven,  skulde  forbryderisk  ville  tilrive  sig 
noget,  der  ene  var  forbeholdt  fyrstelige  Personer.  Hvorledes 
skulde  de  kunne  taale  i  Landet  en  slig  Person,  der  uden  Grund 
offentlig  krænkede  et  Bud,  som  de  selv  havde  været  med  til  at 
udstede?  Skulde  de  endog  give  ham  aarlig  Pension  af  det  konge- 
lige Rentekammer,  Kostpenge  og  andre  Gunstbevisninger?  Hvor- 
ledes vilde  det  blive  muligt  engang  i  Tiden  at  forsvare  sligt  for 
Hs.  Maj.  Kongen? 

Det  indgaaede  Ægteskab  var  ganske  vist  tilladt  efter  de  gud- 
dommelige Love  og  ligeledes  efter  Kejserretten.  Men  i  Praksis 
fulgte  man  dog  overalt  i  slige  Sager  den  kanoniske  Ret.  De  øn- 
skede ikke  at  blande  sig  i,  hvad  Enkedronningen  udenfor  Riget 
tillod  eller  selv  endog  befordrede.  Dog  ogsaa  i  saa  Henseende 
fandt  de  sig  her  beføjede  til  at  udtale,  at  hvis  Enkedronningen 
havde  vidst,  at  der  baade  i  Riget  og  Hertugdømmerne  var  ud- 
stedt bestemte  Forbud  mod  sligt  Ægteskab,  havde  hun  maa- 

ske  næppe  saa  let  ladet  sig  overtale  til  at  give  Fritagelse 
derfor. 

Rigsraadets  Beslutning  gjaldt  kun  Riget  og  kunde  da  ikke 
med  Grund  opfattes  som  sigtende  til  Forringelse  af  deres  naa- 
dige  Frues  Ære  og  Højhed.  De  bad  Hertugen  betænke  dette 
og  ikke  vredes  paa  dem  eller  overhovedet  fortænke  dem  i,  hvad 
de  her  havde  ment  at  burde  gøre. 

Herved  blev  det.  Hans  Rostrup  var  og  blev  afsat  fra  sit  Em- 
bede, berøvet  alle  Indtægter  og  landsforvist  fra  Danmark.  Det 
blev  saa  Enkedronningens  Sag  at  se  at  sørge  for  ham  i  Hertug- 
dømmerne. Det  maa  siges  til  hendes  Ære,  at  hun  troligt  tog  sig 
af  ham1. 

Kort  efter  Hans  Rostrups  Afsked  vendte  Sten  Brahe  og  Hen- 
rik Rammel  tilbage  fra  den  mislykkede  Sendelse  til  Hyldings- 
dagen  i  Flensborg.  Deres  Meddelelser  om  Enkedronningens 
Optræden  mod  dem  stemte  næppe  Rigsraadet  blidere,  og  i  hvert 
Fald  var  nu  den  sidste  Grund  bortfalden  til  længere  at  opsætte 
Besvarelsen  af  hendes  Brev  af  18.  Marts.  Den  8.  Juni  udstedtes 
da  Svaret,  der  underskreves  af  alle  de  tilstedeværende  Rigs- 
raader,  men  kun  forsegledes  af  de  fire,  der  tillige  var  Regerings- 
raader'-. 

De  begyndte  med  at  erklære,  at  de  i  sin  Tid  ved  deres  „tro- 
hjertede, antydningsvise  Erindring"  om  Forholdene  i  Hertug- 
dømmerne ingenlunde  havde  tilsigtet  at  fornærme  Hendes  Maje- 
stæt eller  blande  sig  i  hendes  Bestyrelse.  De  meklenborgske 
Gesandter  havde  selv  fremkaldt  denne  Udtalelse,  idet  de  havde 
berørt,  hvorledes  Enkedronningen  havde  ladet  sig  bevæge  til 
at  overtage  Regeringen  i  Hertugdømmerne,  et  Punkt,  som  Rigs- 
raadet altsaa  ikke  kunde  lade  ubesvaret.  Men  hverken  Gesand- 
ternes senere  mundtlige  Meddelelser  eller  Enkedronningens 
Svar,  at  hun  vilde  tænke  over  Sagen,  havde  ladet  formode,  at 

Rigsraadets  Ord  skulde  have  berørt  Enkedronningen  ubehage- 
ligt. Rigsraaderne  havde  derfor  levet  i  det  Haab,  at  ligesom  de 
havde  talt  af  et  godt  Hjerte,  saaledes  havde  de  heller  ikke  „ved 
slig  noget  friere,  men  dog  ganske  velmente,  underdanigste  Med- 
delelse begaaet  noget  urigtigt". 

Saa  meget  des  mere  forundrede  var  de  blevne  ved  nu,  saa 
længe  efter,  at  modtage  Enkedronningens  Skrivelse,  hvori  de 
tiltaltes  i  heftige  og  hadefulde  Udtryk.  De  kendte  imidlertid  for 
vel  Hds.  Majestæts  milde  og  fyrstelige  Sindelag  til  ikke  at  vide, 
at  denne  Skrivelse  ikke  var  flydt  af  hendes  gode  og  fromme 
Hjerte.  Den  skrev  sig  „fra  et  uroligt  Menneske,  som  hun  havde 
anskaffet  sig",  og  som  ønskede  at  vække  skadelig  Mistro  mel- 
lem hende  og  Rigsraadet.  Dette  fremgik  ogsaa  af  Skrivelsens 
mange  juridiske  Vidtløftigheder,  dens  „Cauteler  og  Racioci- 
nationer"  om  „veniaætatis",  om  „majore"  og  „minorenni"  o.  s.v., 
der  bedre  vilde  have  passet  i  en  Forelæsning  paa  en  Højskole 
end  i  en  fyrstelig  Skrivelse.  Rigsraadet  skulde  dog  kort  og  klart 
besvare  begge  Brevets  Hovedpunkter. 

Da  de  meklenborgske  Gesandters  Instruks  udtrykkeligt  om- 
talte Overtagelsen  af  Regeringen  i  Hertugdømmerne,  kunde 
Rigsraadet  ikke  lade  dette  Punkt  uberørt.  Med  Urette  beskyld- 
tes da  Rigsraadet  for  af  ond  Vilje  at  være  fremkommen  med 
denne  Omtale.  Enkedronningens  Brev-Affatter  burde  hellere 
have  efterlignet  de  meklenborgske  Adelsmænds  høflige  Eksem- 
pel end  besvære  ærlige  og  velfortjente  Mænd  med  saadanne 
Bagvaskelser.  Rigsraadet  trængte  heller  ikke  til  Undervisning 
eller  „juridisk  Commonefaction"  om,  hvorledes  det  skulde  skrive 
i  Sager  angaaende  Kongen  og  Riget. 

At  Rigsraadet  skulde  have  begaaet  nogen  forsætlig  Brøde  ved 
ikke  at  have  fraraadet  Enkedronningen  at  overtage  Regeringen 
i  Hertugdømmerne  eller  ved  ikke  at  have  anvist  bedre  Midler, 
kunde  det  ikke  forstaa.  Det  var  jo  hverken  til  Stede  eller  havde 
vidst  noget  rigtigt  om  dette  Skridt,  førend  det  var  foretaget,  og 
Enkedronningen  havde  overtaget  Regeringen. 

Den  til  Rigsraadet  rettede  Opfordring  om  at  aflægge  al  Mis- 

tænksomhed  lige  over  for  Hds.  Maj.  var  overflødig  og  ganske 
unyttig.  Dets  Stræben  gik  ene  ud  paa  at  hævde  Kongens  Ære 
og  Højhed. 

—  Dette  Brev  krydsedes  af  et1  fra  Enkedronningen,  i  hvil- 
ket hun  bebrejdede  Rigsraadet  den  Sten  Brahe  og  Henrik  Ram- 
mel medgivne  Instruks,  der  var  i  Strid  med  Aftalerne  og  vilde 
have  været  hendes  Ære  for  nær  at  rette  sig  efter.  Naar  hun 
havde  ladet  Henrik  Ranzau  modtage  Eden  paa  Christian  den 
Fjerdes  Vegne,  var  dette  sket  med  velberaad  Hu  og  den  unge 
Konge  til  Gavn. 

Rigsraadet  var  endnu  samlet  og  skyndte  sig  at  svare.  Ind- 
holdet af  dette  Svar2  blev  tildels  Gentagelse  af  det  tidligere. 
Enkedronningens  Opfattelse  var  fejlagtig  og  maatte  tilskrives 
urolige  Mennesker,  der  paa  enhver  Maade  søgte  at  bringe  Rigs- 
raadet i  hendes  Ugunst.  Rigsraaderne  maatte  derfor  bede  Hds. 
Maj.  om  ikke  at  lade  sig  paavirke  af  slette  Folk  eller  lade  sig 
indbilde,  at  de  ikke  mente  det  ærligt  og  godt.  De  maatte  derfor 
bestemt  anmode  Enkedronningen  om  for  Fremtiden  hellere  at 
forhandle  mundtlig  med  dem  end  gennem  saadanne  Skrivelser 
som  de  sidste. 

Denne  Afskeds-Hilsen  fra  Danmark  naaede  ikke  Enkedron- 
ningen i  Haderslev.  Hun  var  allerede  brudt  op  og  havde  begivet 
sig  syd  paa  til  sin  endnu  argere  Fjende,  Johan  Adolph,  hvem 
det  fra  nu  af  var  hendes  Maal  om  muligt  at  vinde.  Efter  at  de 
første  Forsøg  i  denne  Retning  var  faldne  heldigt  ud,  havnede 
hun  endelig  hos  sin  Fader  i  Meklenborg,  og  først  her  blev  der 
atter  Tid  til  i  Ro  at  overveje,  om  Rigsraadets  Breve  krævede 
Svar.  Dr.  Sybrandt  maatte  ikke  have  været  den,  han  var,  hvis 
han  ikke  havde  fundet,  at  Rigsraadets  Finter  til  Enkedronningens 
Brev-Affatter  trængte  til  en  Afviskning.  Fra  Giistrow  i  Meklen- 
borg afsendtes  da  den  27.  Juni  1592  et  sidste  Skud3. 

Enkedronningen  udtalte  sin  Tilfredshed  med  af  Rigsraader- 
nes  Skrivelse  at  have  forstaaet,  at  de  nu  var  enige  med  hende 
om,  at  deres  Udtalelser  i  Anledning  af  hendes  Regerings  Over- 
tagelse i  Hertugdømmerne  havde  været  uheldige.  Indrømmelsen 

var  kun  sket  i  faa  Ord,  men  tydelig  nok,  og  dermed  havde  deres 
unyttige  Anhang  faaet  sin  passende  Afslutning. 

Derimod  undrede  det  hende,  at  de  dadlede  hendes  Brev- 
Affatter.  Tidligere  havde  de  været  uenige  med  hende,  nu  var  de 
blevne  enige,  det  maatte  dog  skyldes  Affattelsen  af  hendes  Brev. 
Og  der  var  ikke  sagt  et  Ord  for  meget  dér,  kun  den  rene,  skære 
Sandhed.  Men  for  Sandheden  skyldes  der  Tak. 

løvrigt  beroede  det  paa  en  Misforstaaelse,  naar  Rigsraadet 
skelnede  mellem  Enkedronningen  og  hendes  Brev -Affatter. 
Denne  havde  kun  skrevet  paa  hendes  Befaling.  Han  havde  og- 
saa  et  godt  Lov  paa  sig  for  Fredsommelighed  hos  høje  og  lave 
og  lod  sig  derfor  ikke  bringe  ud  af  Ligevægt  ved  utidige  Be- 
brejdelser. Derimod  vilde  det  have  sømmet  sig  bedre,  om  Rigs- 
raadets  Brev-Affatter  i  sin  Tid  havde  holdt  sig  i  Tømme  og 
tænkt  paa,  til  hvilken  Person  han  talte.  I  saa  Fald  havde  Enke- 
dronningen ikke  behøvet  at  sende  Rigsraadet  sin  Tilrettevisning. 
Og  Rigsraadet  havde  været  fritaget  for  i  sin  Undskyldnings- 
skrivelse  gentagne  Gange  at  maatte  indrømme,  at  det  var  gaaet 
videre  end  nødvendigt  og  sømmeligt. 

I  Haab  om,  at  Rigsraaderne  fremtidigt  vilde  forskaane  hende 
for  saadanne  forkastelige  og  ubegrundede  Henvendelser  var  hun 
dem  i  Naade  velbevaagen. 

Hermed  standsede,  underlig  nok,  for  et  halvt  Aars  Tid  Stri- 
den mellem  Enkedronningen  og  Rigsraadet.  Flere  Grunde  vir- 
kede her  sammen.  Enkehertuginde  Christines  dobbelte  Gen- 
nemrejse til  og  fra  Sverige  i  Anledning  af  det  svensk-gottorpske 
Giftermaal  tvang  for  en  Stund  Parterne  til  ydre  Enighed.  Atter 
saa  man  da,  som  i  fordums  fredelige  Dage,  Enkedronning  So- 
phia gøre  Fyldest  som  Landets  Værtinde  og  Rigsraaderne  som 
Hofmænd  danne  Rammen  om  hendes  Magt,  medens  denne 
Gang  Hertuginden  til  Tak  for  festlig  Modtagelse  lod  Johan 
Adolphs  seks  Trompetere  blæse  dem  et  Stykke1.  Endnu  en 
Fællesfølelse  samlede  Parterne,  Frygten  for  den  Pest,  der  i 
dette  Aar  rasede  stærkere  end  sædvanligt,  og  drev  Hoffet  fra 
Slot  til  Slot.   I   et  Nu  kunde  Farsoten  overklippe  den  første 

Forudsætning  for  alt,  hvorom  der  stredes,  den  unge  Konges 
Liv1.  Ved  Mikkelsdagstid  endelig  overtog,  som  før  omtalt,  Jo- 
han Adolph  Fællesregeringen  i  Hertugdømmerne;  Enkedron- 
ningen traadte  da  ganske  naturligt  for  en  Stund  i  Skygge. 

UNDER  CHRISTIAN  DEN  FJERDES  MINDREAARIGHED  I— II 

er  en  Omarbejdelse  af  „Christian  den   Fjerdes  Skib  paa  Skanderborg  Sø"  1  —  II,  der 
udkom  1893  med  følgende  Forord: 

„Under  et  Ildebefindende,  der  et  Aarstid  hindrede  mig  i  literær  Virksomhed,  gjorde 
jeg  mig  fortrolig  med  Tanken  om,  ikke  at  kunne  fortsætte  min  „Danm.  og  Norges  Hist. 
i  Slutn.  af  det  16.  Aarh."  Idet  jeg  med  Vemod  oversaa  det  meget,  som  jeg  maatte  lade 
uudført,  dvælede  mit  Blik  særlig  ved  Slutningspartiet  af,  hvad  jeg  havde  haabet  at 
kunne  fremstille,  Formynderregeringens  Historie.  Jeg  mindedes  levende,  hvorledes 
dette  var  det  oprindelige  Parti  af  min  Plan,  dei  Sted,  hvor  jeg  første  Gang  ret  havde 
følt  Glæden  ved  at  granske  i  utrykte  Kilder,  og  hvor  jeg  første  Gang  var  bleven  mig 
min  Opgave  bevidst.  Det  stod  da  klart  for  mig,  at  hvis  det  endnu  engang  skulde  for- 
undes mig  at  vende,  om  end  kun  kortvarigt,  tilbage  til  mit  Arbejde,  hvis  jeg  maatte 
tage  blot  eet  med  endnu,  skulde  det  være  herfra. 

Idet  jeg  i  disse  Tanker  halvt  prøvende  satte  Pennen  paa  Papiret,  paatrængte  af  sig 
selv  Beretningen  om  Christian  den  Fjerdes  Skib  sig  som  Emne.  Hovedsagen  kunde 
siges  med  faa  Ord,  og  dog  havde  den  en  Slags  sindbilledlig  Betydning;  baade  hvad 
en  senere  Tid  havde  troet,  og  hvad  der  virkelig  var  foregaaet,  gengav  Grundtræk,  der, 
uden  at  udviskes,  kun  voksede  i  Liv  ved  at  tilsættes  med  Enkelthederne.  Idet  jeg  sys- 
lede hermed,  uddybedes  uformærkt  Emnet,  og,  alt  imens  jeg  skrev  mig  rask,  blev 
denne  Bog  til. 

Jeg  vilde  være  meget  i  Vilderede,  hvis  jeg  skulde  sige,  hvad  den  egentlig  er:  en 
Bagatel,  et  literært  Testamente,  en  Studie  eller  en  fuldt  udført  Behandling.  Var  jeg  en 
anden,  lagde  jeg  den  maaske  atter  roligt  hen  og  lod  den  ligge  til  mulig  Udgivelse  etter 
min  Død.  Var  jeg  mig  selv  for  tyve  Aar  siden,  udgav  jeg  den  som  en  „historisk  Skitse", 
bestemt  til  at  afløses  af  mit  større  Arbejde.  Som  jeg  er,  indskrænker  jeg  mig  til  at  sige: 
Saaledes  blev  den  til,  og  her  er  den. 

Tr.-L." 

Forkortelser.  I).  K  H.  Haandskrift-Samlingen :  „Danske  Kongers  Historie".  —  I)  S.  A 
=  Haandskrift-Samlingen:   „Dronning  Sophias  Arkiv".  —   H.  o.  L.   =   Haandskrift-Samlingen: 

„Hyldinger  Og  I 

Alle  i  nærværende  Bog  omtalte  Haandskrifter  findes,  saafremt  intet  andet  udtrykke- 
ligt bemærkes,  i  Rigsarkivet  i  København. 

Side  7.    'Ludvig  Holberg:  Dannemarks  Riges  Historie,  udg.  afj.  Levin  II  364. 

s   s.   'C.  F.  Allen:  Haandbog  i  Fædrelandets  Historie.  7de  Udg.  S.  3b\<. 
stelig  I  >  I  .  .  .  der  den  Stormectigstc  oc  Høybornc  Konning  Chri- 

stians den   IV   høysørgelige  l.igbegengclsc  klagelig  bleff  holden  udi  Vor  Frue  Kirke  i 
Troels  I. und  :  Historiske  Fortællinger  V  14 

Kiøbenhaffn  d.  18.  Novemb.  Anno  1648.  Nogenlunde  fremviist  aff  Lauritz  Jacobsøn, 
Hoffprædikant.  (Prentet  udi  Kiøbenhaffn  1649.)  4'°.  Bi.  D4. 

S.  10.  'Se  f.  Eks.  C.  Molbech  i  Nyt  historisk  Tidsskrift  III  260—61,  Troels-Lund: 
Historiske  Skitser  S.  338  (nærværende  Skrift  I  178)  og  H.  C.  Bering  Liisberg:  Chri- 
stian IV  S.  37.  —  I  en  Række  Forelæsninger  ved  Københavns  Universitet  1874 — 75 
over  Formynder-Regeringens  Historie  har  jeg  mundtligt  meddelt  det  samme  som  her. 

S.  12.  '  Christian  den  Fjerdes  latinske  Stilebog  (nu  i  Rigsarkivet,  tidligere  Gammel 
Kongelig  Samling.  4t0.  no.  2591  .  Fire  Stile  er  daterede  Skanderborg,  nemlig  den  1  1te, 
12te,  15de  og  18de  Januar  1591.  Ifølge  Bestemmelsen  skulde  vel  Chr.  IV  fra  Skan- 
derborg være  dragen  til  Dronningborg  og  efter  et  kortere  Ophold  her  være  vendt  til- 
bage til  Skanderborg  „der  en  Tidlang  at  forblive"  (Jydske  Tegneiser  14.  Decbr.  1590). 
Men  Opholdet  paa  Dronningborg  trak  ud,  og  ifølge  Jydske  Tegneiser  13.  Febr.  1591 
;endredes  det  andet  Ophold  paa  Skanderborg  til  kun  at  omfatte  en  Nat. 

S.  13.    'Jydske  Tegneiser  2.  Aug.  1595. 

S.  18.  'Peder  Hansøn  Resen:  Kong  Frederichs  den  Andens  Krønicke  (Kbhvn. 
16801  S.  355. 

S.  22.  '  Historisk  Tidsskrift  III  80.  —  2SaaIedes  N.  Slange:  Christian  den  Fjerdes 
Historie  I  7—8.  —  3  K.  Erslev  (Aktstykker  og  Oplysninger  til  Rigsraadets  og  Stænder- 
mødernes  Historie  i  Kristian  IV's  Tid  I  7)  slutter  heraf  —  og  særligt  af  den  Omstæn- 
dighed, at  slige  Forhandlinger  ikke  omtales  i  Enkedronning  Sophias  Breve  til  hendes 
Fader,  Hertug  Ulrik,  skrevne  mellem  Frederik  II's  Død  og  Begravelse  —  at  „hele 
denne  Beretning  (Slange's)  synes  for  Dronning  Sophias  Vedkommende  usand".  Absolut 
sikker  er  denne  Slutning  ikke.  Enkedronningens  første  Brev  af  14.  April  1588  (Hist. 
Tidssk.  III  80)  overbragtes  nemlig  til  Hertug  Ulrik  af  Joachim  Bassewitz  med  mundt- 
lig Besked,  hvorom  det  i  Brevet  udtrykkeligt  hedder:  Was  ich  E.  G.  nicht  geschrie- 
ben  håbe,  das  håbe  ich  Batzewitzen  mundtlich  berichtet.  Joachim  Bassewitz  til  Lewetzau 
var  Hertug  Ulriks  betroede  Raad  og  benyttedes  senere  af  denne  som  Underhandler 
om  Enkedronningens  Sager  med  det  danske  Rigsraad.  Han  har  næppe  været  sendt  til 
Danmark  i  Anledning  af  Fr.  II's  Død  for  blot  at  overbringe  Enkedronningen  et  Kon- 
dolence-Brev. Let  forstaaeligt  er  det,  om  hun  overlod  ham  mundtligt  at  forklare  den 
politiske  Situation.  Der  er  da  altsaa  fremdeles  Mulighed  for,  at  der  straks  efter  Frede- 
rik den  Andens  Død  virkelig  har  fundet  Forhandlinger  Sted  om  Enkedronningens  Over- 
tagelse af  Formynderskabet.  At  den  Form,  hvorunder  Slange  gengiver  disse,  ikke  er 
ganske  korrekt,  er  klart  nok.  Blandt  andet  har  han  Uret  i,  at  Rigsraadet  først  den  27. 
April  udstedte  sit  aabne  Brev  om,  at  det  overtog  Formynderskabet  og  beskikkede  fire 
af  sin  Midte  til  at  lede  Regeringen;  dette  var  vedtaget  allerede  den  15.  April  og  kund- 
gjordes den  17.  April.  Slanges  Fejl  her  er  da  muligt  kun  en  Trykfejl:  27.  for  17.  April. 
Men  Kærnen  i  Slanges  Fremstilling:  at  der  har  fundet  saadanne  Forhandlinger  Sted, 
staar  endnu  uantastet.  Det  vilde  nemlig  være  forhastet  at  slutte,  at  Sagen  var  helt  til- 
ende med  Rigsraadets  aabne  Brev  af  15.  April.  Meget  synes  at  tyde  paa,  at  dette  kun 
udgjorde  et  Led  med  i  Striden,  maaske  et  blot  Overgreb  fra  den  ene  Parts  Side,  men 
ikke  Sagens  Afslutning.  Ogsaa  efter  den  15.  April  synes  Enkedronningen  at  have  været 
i  Besiddelse  af  et  Middel  til  at  afnøde  Rigsraaderne  betydelige  Indrømmelser.  „Til- 
bud" fra  Rigsraadet  omtales  gentagne  Gange  efter  denne  Dag  i  Enkedronningens  Breve 
til  Faderen.  Den  21.  April  hedder  det  saaledes:  Doch  haben  die  riches  rehte  noch  der 
zeit  wol  sich  keigen  mich  erbotten,  als  ich  E.  G.  vol  berichten  wil,  wen  E.  G.  zu  mir 
komen  werden.  I  Brevet  af  1.  Maj  omtales  et  yderligere  Tilbud  fra  Rigsraadets  Side. 
Forholdet  ordnedes  først  efter  Hertug  Ulrik  af  Meklenborgs  Komme  til  Frederik  den 
Andens  Begravelse.  De  Aftaler,  der  da  blev  trufne  mellem  ham  paa  hans  Datters  Vegne 
og  Rigsraadet,  synes  at  have  udgjort  den  egentlige  Afslutning  paa  Forhandlingerne  om 
Formynderskabet.  Aftalerne  var  mundtlige,  men  tillægges  overalt,  hvor  de  senere  om- 
tales, en  betydelig  Vægt;  deres  Indhold  lader  sig,  netop  fordi  de  sluttelig  gav  Anled- 
ning til  Strid,  ved  Hjælp  af  denne  med  nogenlunde  Sikkerhed  bestemme.  Min  følgende 
Fremstilling  søger  at  vise,  hvorledes  Rigsraadets  Skridt  af  15.  April,  Slanges  Beretning 

om  de  forefaldne  Stridigheder  og  hele  den  sluttelige  Ordning  af  Enkedronningens  Stil- 
ling efter  mit  Skøn  naturligst  lader  sig  forene.  —  Idet  jeg  her  har  søgt  at  imødegaa 
en  formentlig  forhastet  Slutning  i  K.  Erslevs  „Aktstykk.  o.  Opl.  t.  Rigsr.  Hist.  i  Kr. 
IV'sTid",  og  senere  undertiden  vil  komme  til  at  paavise  bestemte  Fejl  i  samme  Skrift, 
ønsker  jeg,  for  at  udelukke  hver  Misforstaaelse,  straks  at  udtale,  hvor  umuligt  det  efter 
min  Mening  er  i  et  Skrift  af  den  Art  ganske  at  undgaa  Fejl,  samt  at  Forudsætningen 
For  min  nærmere  Omtale  af  nævnte  Bog  er,  at  jeg  anser  den  for  et  meget  værdifuldt 
Hjælpemiddel  til  Kundskab  om  Datids  Historie. 

S.  24.  '  Kr.  Erslev:  Aktstykker  og  Oplysninger  til  Rigsraadets  og  Stændermødernes 
Hist.  under  Kristian  IV  I  6  —  12.  —  2  Historisk  Tidsskrift  III  79. 

S.  26.  'Sjællandske  Tegneiser  29.  April  1588.  —  Kr.  Erslev:  Aktstykker  og  Op- 
lysninger til  Rigsraad.  Hist.  I   17. 

S.  27.  'Kr.  Erslev:  Aktstykker  og  Oplysn.  t.  Rigsraad.  Hist.  1  8.  -  -'Skrivelse 
fra  Ulrik  af  Meklenborg  til  Enkedronning  Sophia,  dat.  Gustrow  Sontag  vocem  jucundi- 
datis  1588.  „Udenlandske  Magter".  Meklenborg  no.  22.  Rigsarkivet. 

S.  28.  'Tyge  Brahes  meteorologiske  Dagbog  (Kbhvn.  1876)  S.  106. 

S.  32.  'Sjællandske  Tegneiser  16.  April  1588  (R.  A.).  —  2  Sjællandske  Tegneiser 
17.  April  1588  (R.  A   . 

S.  33.  'Sjællandske  Tegneiser  3.  Maj  1588  ;R.  A.)- 

S.  34.   'Tyge  Brahes  meteorologiske  Dagbog  (Kbhvn.  1876)  S.  107. 

S.  35.  '  P.  H.  Resen:  Kong  Frederich  den  Andens  Krønicke  (Kbhvn.  1680)  S.  390. 
—  2  Ceremoniellet  ved  Frederik  M's  Begravelse.  Sjællandske  Tegneiser  5.  Juni  1588 
IR.  A.i. 

S.  37.  'Smstds. 

S.  45.  '  Danske  Kongers  Historie  Fase  64.  (R.  A.). 

S.  51.   'Georg  Waitz:  Schleswig-Holsteins  Geschichte  II  (Gøttingen  1852)  S.  416. 

S.  52.  '  „Bis  bestandige  håupter  zur  gemeinen  regierung  erwehlet".  —  2  Kort  Ap- 
punctuation  over,  hvad  de  danske  Rigsraader  har  foreslaaet  de  fyrstelig  holstenske  i 
København  den  10.  Juni  1588.  Kl.  8.  Registrant  13.  Slesvig  l.a. 

S.  53.  '  Den  holstenske  Statholders  og  Raadernes  Svar  paa  det  danske  Rigsraads 
Appunctuation  den  11.  Juni  1588.  Registrant  13.  Slesvig  l.a. 

S.  54.   '  G.  Waitz:  Schlesvig-Holsteins  Geschichte  II  (Gøttingen  1852   S.  416. 

S.  55.   '  „Bis  bestandige  håupter  zur  gemeinen  regierung  erwehlet". 

S.  56.  '  Gert  Ranzau,  født  den  S.  Oktober  1558,  fik  den  9.  Marts  1584  Forlenings- 
brev  paa  Kronborg  med  Holboherred,  Kronborgs  og  Hørsholms  Birker.  —  2Gert 
Ranzau  begyndte  paa  Kronborg  med  300  Daler  i  Løn  og  en  Tiendedel  af  de  uvisse 
Indtægter,  fik  et  halvt  Aars  Tid  efter  dette  ændret  til  700  Daler  uden  Uvist,  og  endelig 
i  Januar  1588  Genant  til  Folkenes  Underhold.  (K.  Erslev:  Danmarks  Len  og  Lens- 
mænd. S.  19).  —  3  Danske  Magazin  IV  107  —  8.  —  '  De  uvisse  Indtægter  af  Kronborg 
Len  udgjorde  i  Aaret  1592 — 93,  uden  Oldengæld,  1613  Daler  og  14'/2Td.  Sild.  Kron- 
borgjordebog. 1592  —  93. 

s.  57.  '  Skrivelse  fra  Enkedronning  Sophia  til  Henrik  Ranzau,  dat.  Kronborg  den 
31.  Juli  1588.  Registrant  13.  Slesvig  no.  l.a.  —  Stærkest  udtaler  dog  maaske  Enke- 
dronning Sophia  sine  Planer  fra  1588  i  et  Udkast  til  en  Instruktion  af  6.  Maj  1592. 
(D.  K.  H.  70,  no.  66.)  Det  hedder  heri,  at  hun  af  Hensyn  til  Fællesst)  reisens  Ulem- 
per havde  Aar  1588  holdt  paa,  at  Chr.  IV  skulde  underkaste  sig  Valg  for  ad  denne 
Vej  at  naatil:  entweder  allein  entrathen  oder  auch  allein  guberniren.  Valget,  tilføjes 
der  undskyldende,  kunde  jo  lige  saa  godt  være  faldet  paa  Hertug  Philip  som  paa  Chr. 
IV,  og  hun  beder  derfor  Philips  Efterfølger,  Johan  Adolph,  om  ikke  af  denne  Grund 
at  nære  nogen  Uvilje  imod  hende. 

S.  61.  '  Skrivelse  fra  Landgrcv  Vilhelm  af  Hesscn  til  Hertug  Ulrik  af  Meklenborg, 
dat.  Cassel  19.  Januar  1592.  D.  K.  H.  70.  no.  64.  —  A.  Ipsen:  Die  alten  Landtage 
der  Hcrzogthumcr  Schleswig-Holstein  1588  -t675.  Kiel  1852.  S.  50—67.  —  G. 
Waitz:  Schlesw. -Holsteins  Geschichte  II  419 — 21. 

S.  H2.  '  D.  K.  H.  70.  no.  1,2  og  6.  -  -  A.  Ipsen:  Die  alten  Landtage  der  Herz. 
Schleswig-Holstein  1588—1675.  S.  74.  —  G.  Waitz:  Schlcswig-Holsteins  Geschichte. 
11  427—28. 

S.  63.  '  Dat.  Flensborg  den  21.  Maj  1590.  D.  K.  H.  67.  c.  1  et  senere  Brev,  dat. 
Horsens  2(i.  Maj  1590,  melder  han  Jørgen  Rosenkranz:  „Den  Handel  om  det  Arve- 
foredrag gik  intet  for  sig,"  da  Hertug  Philip  drog  for  hastigt  af  Byen  og  hans  Kansler 
blev  syg.  Det  er  opsat  til  Bartholomæus  Dag.  D.  K.  H.  67.  c.  -  2  D.  K.  H.  70  no. 
3—5,  7—9. 

S.  66.  'Dat.  København  den  12.  Juli  1589.  Kongelige  Ægteskabssager  no.  24. 
Registrant  10.  Aftrykt,  dog  med  Udeladelse  af  Enkedronningens  paaskrevne  Svar,  i  K. 
Erslev:  Rigsraadets  og  Stændermødernes  Hist.  I  35.  —  '-'  Kgl.  Ægteskabssagerne  25. 
Registr.  10. 

S.  70.  'Se  f.  Eks.  Sjællandske  Tegneiser  10.  August  1589.  —  2  F.  R.  Friis:  Tyge 
Brahe  S.  1S5— 86. 

S.  73.  'Liunggreen:  Svenska  Herregårdar  V.  Beckaskog.  —  2  H.  Ellis:  Original 
letters  illustrative  of  English  history.  2  Series.  III,  149.  —  3  Sjællandske  Tegneiser 
14.,  24.  og  30.  Maj  1590. 

S.  74.   'D.  K.  H.  67.  c. 

S.  75.   '  N.  Slange:  Christian  den  Fjerdes  Historie  I.  11. 

S.  76.  '  Liunggreen:  Svenska  Herregårdar  V.  Beckaskog.  —  Joh.  Grundtvig  (Med- 
delelser fra  Rentekammerarchivet  1873 — 76)  antager,  at  Henrik  Rammel  afskedigedes 
den  18.  Juli  1590.  —  2Skaanske  Tegneiser  5.  Marts  1590. 

S.  77.  '  Skaanske  Registre  15.  August  1590.  —  2  Dat.  Dobberan  den  14.  Marts 
1592.  D.  K.  H.  no.  58.  —  3  Nærværende  Skrift  II  Bog  Side  132.  —  4  Fyenske  Teg- 
neiser den  18.  August  1590.  —  Joh.  Grundtvig  (Meddelelser  fra  Rentekammerarchivet 
1873 — 76)  antager,  at  han  alt  den  30.  Juli  1590  er  bleven  ansat  som  Hofmester. 

S.  78.  'Enkedronningen  overtog  Regeringen  i  Hertugdømmerne  i  September  1590 
paa  Haderslevhus.  I  hendes  senere  Fremstillinger  af  dette  Skridt  hedder  det,  at  hun 
gjorde  det  efter  Henrik  Ranzaus  og  de  holstenske  Raaders  indstændige  Anmodning  og 
oftere  (zu  mehren  malen,  unterschiedlichen  malen)  gentagne  Opfordringer.  Den  første 
Opfordring  skal  være  bleven  rettet  til  hende  allerede  1588,  den  sidste  selvfølgelig  i 
Haderslev  Septbr.  1590.  At  man  efter  Chr.  IV's  Hyiding  har  fra  holstensk  Side  for- 
stærket Opfordringerne,  er  klart.  De  to  bedste  Lejligheder  hertil  var  Rejsen  til  Bruns- 
vig, hvor  Enkedronning  Sophia  havde  anmodet  Henrik  Ranzau  om  at  være  med  ved 
Indtoget  i  Wolfenbuttel  d.  20.  Juni  (Skrivelse  af  19.  Maj  1590.  D.  K.  H.  72)  og  Mødet 
i  Kolding,  hvor  muligt  alle  de  holstenske  Raader  var  til  Stede  (K.  Erslev:  Rigsraad- 
og  Stændermøder  under  Kr.  IV  I,  39),  i  hvert  Fald  Hans  Blome  i  livlig  Forbindelse 
med  Enkedronningen.  —   2  Dansk  biografisk  Lexikon  II,  425. 

S.  81.  'Tre  Stævninger  til  Retsdagen  i  Haderslev,  daterede  Kolding  d.  24. — 26. 
August  1590,  alle  med  Enkedronningens  Segl  og  egenhændige  Underskrift  findes  i  D. 
K.  H.  70  (ikke  numererede).  —  To  Stævninger  til  samme  Retsdag,  dat.  Haderslev  26. 
August  1590,  med  Hans  Blomes  Underskrift  og  Segl  ligger  løse  i  D.  K.  H.  72,  no.  2. 
—  2  Skrivelse  fra  Enkedronning  Sophia  til  Rigsraadet,  dat.  Frederiksborg  den  18. 
Marts  1592  og  Rigsraadets  Svar  af  København  d.  8.  Juni  1592.  D.  K.  H.  70,  no.  39 
og  42. 

S.  82.  'Skrivelse  fra  Henrik  Ranzau  til  Enkedronning  Sophia,  dat.  Segeberg  18. 
August  1590.  D.  K.  H.  70,  no.  10.  —  2  Fremstillingen  af,  hvad  her  foregik,  genkom- 
mer  oftere,  næsten  med  staaende  Udtryk,  dog  undertiden  svagt  nuancerede  efter  For- 
holdene (saaledes  den  i  Nordalbingische  Studien  VI  300  trykte,  hvis  Datum  er  urigtig, 
hvorom  nedenfor),  hvor  Enkedronning  Sophia  siges  kun  at  være  bleven  opfordret  to 
Gange.  Den  paalideligste  maa  vel  være  Enkedronningens  egne  Ord  til  Henrik  Ranzau, 
hvem  hun  kort  efter  minder  om  det  passerede.  Brev  dat.  København  d.  1.  Oktober 
1590.  D.  K.  H.  70,  no.  16.  —  Nogen  bestemt  Dag  angives  ikke,  men  det  maa  have 
været  mellem   den  8.  og  15.  Septbr.,  da  Henrik  Ranzau  og  Raadernes  Ophold  ikke 

varede  længere.  (Smlgn.  D.  K.  H.  70,  no.  11.)  Senere  antedaterede  Enkedronningen 
Begivenheden  og  lod  Opfordringen  være  udstedt  den  2den  September. 

S.  83.   '  Vossiske  Excerpter  1590.  Henrik  Ranzau.  (R.  A.) 

S.  85.  '  D.  K.  H.  70,  no.  18.  —  2  D.  K.  H.  70,  no.  22.  (Henrik  Ranzau  til  Enke- 
dronningen, dat.  Segeberg  d.  14.  Oktober  1590).  —  3  D.  K.  H.  70,  no.  14  og  15.  — 
4D.  K.  H.  70.  —  5Den  15.  September  1590.  D.  K.  H.  77.  —  G  D.  K.  H.  70, 
no.  19. 

S.  86.  '  Enkedronningens  pludselige  Rejse  til  København  synes  den  nærmeste 
Maade  at  forklare  de  to  Omstændigheder  paa,  at  Brevet  fra  H.  R.  er  paategnet:  Re- 
ceptum  Kolding  29.  Septbr.,  og  Svaret  fra  Enkedronningen,  dat.  Copenh[agen]  den  1. 
Oktober.  Da  imidlertid  en  saa  hurtig  Rejse  er  usandsynlig,  maa  Svaret  af  1.  Oktober 
vistnok  antages  for  antedateret,  hvad  flere  Hensyn  ogsaa  kunde  have  opfordret  Enke- 
dronningen til.  —  Udelukket  er  dog  ikke  den  Forklaringsmaade,  at  Copenh.  her  skal 
tydes  anderledes  end  paa  den  sædvanlige  Vis  som  Forkortelse  af  Copenhagen  (f.  Eks. 
som  Betegnelse  for  Københoved  =  Copenhoved,  4  Mil  nordvest  for  Haderslev). 

S.  88.   '  D.  K.  H.  70,  no.  16.  —  -  D.  K.  H.  70,  no.  17. 

S.  89.  Skrivelse  dat.  Segeberg  den  7.  Oktober  1590.  D.  K.  H.  70,  no.  20.  — 
-Dat.  Segeberg  den  8.  Oktober  1590.  D.  K.  H.  70,  no.  21.  —  3  Dat.  Segeberg  den 
14.  Oktober  1590.  D.  K.  H.  70,  no.  22.  —  4  Skrivelse  fra  Enkedronning  Sophia  til 
Henrik  Ranzau,  dat.  Kolding  d.  21.  Oktober  1590.  D.  K.  H.  70,  no.  24. 

S.  90.  ^at.  Kolding  d.  14.  Oktober  1590.  Hans  Svar  dat.  Lybæk  20.  Oktober 
s.  A.  D.  K.  H.  70,  uden  Nummer  og  no.  25.  —  2  Den  19.  Oktober  1590.  —  3  D.  K. 
H.  70,  no.  28.  —  4  Dat.  Kolding  21.  Oktober  1590.  D.  K.  H.  70,  no.  24.  —  5  Dat. 
Segeberg  24.  Oktober  1590.  D.  K.  H.  70,  no.  26.  —  6  Dat.  Kolding  den  8.  Novem- 
ber 1590.  D.  K.  H.  70,  no.  27.  —  '  Dat.  Segeberg  den  28.  Oktober  1590.  D.  K. 
H.  72. 

S.  91.   lDat.  Segeberg  d.  17.  November  1590.  D.  H.  H.  72. 

S.  92.  J  Dat.  Kolding  d.  22.  Novbr.  1592.  D.  K.  H.  72. 

S.  93.  1  Kejser  Rudolphs  Svar  til  Enkedronning  Sophia,  dat.  Prag  den  18.  Januar 
1591.  (Ny  Stil.)  D.  K.  H.  70,  no.  30.  Original. 

S.  94.  '  Lic.  Joachim  Reichs  Relation  til  Enkedronning  Sophia.  Dat.  Segeberg  den 
2.  Februar  1591.  D.  K.  H.  70,  no.  31. 

S.  95.  '  Troels- Lund:  Dagligt  Liv  i  Norden  i  det  16.  Aarh.  (illustr.  Udg.)  X  58.  — 
Saml.  t.  Fyens  Hist.  o.  Topogr.  VI.  386.  —  "Skrivelse  fra  Henrik  Ranzau  til  Rege- 
ringsraaderne  dat.  Breitenberge  19.  April  1593.  Egenh.  Orig.  H.  o.  L.  1.  d.  Protokol 
1,  no.  29.  —  3I.  H.  Schlegel:  Geschichte  Christian  des  Vierten  I.  150.  —  4  Epistolæ 
consolatoriæ  regum,  principum  etc.  ad  Henricum  Ranzovium,  opere  M.  Georg  Ludv. 
Frobenii  collectæ  Francfort.  1593.  p.  157. 

S.  96.  '  Descriptio  pompæ  funebris  Frederici  II  ...  et  descriptio  sacelli  prope 
monasterium  Segebergensc.  Hamburg  1592.  D3 — Fs.  —  '2  Enkedr.  Sophia  til  Morten 
Ventermand,  dat.  Koldinghus  d.  22.  Februar  1591.  D.  K.  H.  73  d.  d.  —  Saml.  t.  Fyens 
Hist.  o.  Topogr.  Vi  386.  —  3Jydske  Tegneiser  d.  27.  Januar  1591. 

S.  97.  'Troels-Lund:  Dagligt  Liv  i  Norden  i  det  16.  Aarh.  (illustr.  Udg.)  X  58.  — 
'"' Jydske  Tegnelscr,  dat.  Dronningborg  den  31.  Januar  1591. 

S.  98.  '  Henrik  Ranzau  til  Enkedronning  Sophia,  dat.  Segeberg  6.  Marts  1591.  — 
Hertug  Ulrik  til  Henrik  Ranzau,  dat.  Greueszmhulen  d.  16.  Marts  1591.  Henrik 

Ranzau  til  Enkedronning  Sophia,  dat.  Segeberg  19.  Marts  1591.  —  Dito  at  24.  Marts 
1591.  —  Enkedronning  Sophia  til  Henrik  Ranzau,  dat.  Wolffenbuttel  31.  Marts  1591. 
1).  K.  H.  72. 

S.  99.  'Dat.  Segeberg  den  3.  April   1591.   D.   K.  H.  70,  no.  32.  *  D.  K.  H. 

73,  b. 

S.  100.  'D.  K.  H.  70,  no.  34.—  *D.  K.  H.  70,  no.  33.  —  :!  Dr.  Jacob  Bordings 
Modtagelsesbevis  for  Aktstykkerne  i  Hans  Blomes  Sag.  10.  Marts  1591.  -  Hertug 
Ulriks  Skrivelse  til  Enkedronning  Sophia  af  13.  Marts  1591.  D.  K.  H.  71,  no.  1      2. 

S.  \02.  '  Henricus  RanzOvius:  De  somniis  eorumque  eventibus.  Rostock  1591.  ■ — 
Elogia  et  epitaphia  in  obitum  Caii  Ranzovii.  Lipsiæ  1591. 

S.  103.  '  Den  Segebergske  Reces  af  2.  Maj  1591.  D.  K.  H.  70,  no.  35.  Trykt  i 
Nordalbingische  Studien  VI  300 — 303,  men  med  den  fejlagtige  Datum:  2.  August 
1591.  ■  2  Gavebrev.  D.  K.  H.  63.  —  :!  Vossiske  Excerpter  1590.  Henrik  Ranzau. — 
'  Elogia  et  epitaphia  in  obitum  Caii  Ranzovii.  Lipsiæ  1591 

S.  104.  '  Dat.  Frederiksborg  den  28.  Maj  1591.  D.  K.  H.  72.  —  2  Dat.  Segeberg 
d.  12.  Juni  1591.  1).  K.  H.  72. 

S.  105.  'Enkedronning  Sophia  til  Christoffer  Valkendorf,  dat.  Segeberg  2.  Maj 
1591.  D.  K.  H.  73.  dd.  —  *  Skrivelse  fra  Enkedronning  Sophia  til  Regeringsraaderne, 
dat.  Frederiksborg  15.  Maj  1591.  D.  K.  H.  73.  dd.  —  3Jydske  Tegneiser  2.  Januar 
1591.  —  Norske  Rigs-Registranter  III  156—59. 

S.  106.  'Om  Portrætet  se  Francis  Beckett  i  Hist.  Tidsskr.  VI  4,  197  og  E.  F.  S. 
Lund:  Danske  malede  Portræter  II  68. 

S.  107.  'N.  Slange  (S.  47)  siger  vel,  at  Flaaden  d.  25.  Maj  kom  til  Oslo;  men 
Enkedronning  Sophia  anfører  udtrykkelig  (i  et  Brev  til  Henrik  Ranzau  af  1.  Juni  1591, 
D.  K.  H.  72)  „Tirsdagen  den  25.  Maj"  som  den  Dag,  da  Christian  den  Fjerde  er 
gaaet  ombord  for  at  sejle  til  Norge.  —  '-'  Disse  var  de  tre  Regeringsraadcr,  der  fulgte 
med  (Rigens  Regnskab  1591 — 92).  Med  Urette  anfører  Kr.  Erslev  (I,  44)  Christoffer 
Valkendorf  som  den  tredje.  Han  var  jo  allerede  paa  Herredagen  1590  udtraadt  af 
Regeringsraadet. 

S.  108.  x  Alle  Smaatræk  er  hentede  fra  Rigens  Regnskab  1591 — 92.  —  N.  Slange: 
Christian  den  Fjerdes  Historie  S.  47 — 48. 

S.  109.  'Sophia  til  Regeringsraaderne,  dat.  Frederiksborg  d.  30.  Maj  1591.  D.  K. 
H.  73  b.  —  "Enkedronningens  Svar,  dat.  Frederiksborg  d.  20.  Juni  1591.  Langebeks 
Diplomatarium. 

S.  1 10.  l  Enkedronning  Sophia  til  Hertug  Ulrik  af  Meklenborg,  dat.  Nykøbing  den 
10.  August  1591.  Kongelige  Ægteskaber,  no.  26. 

S.  111.  '  Langebeks  Diplomatarium  med  Paaskrift:  Autogr.  in  archivo  Rosenholm 
1761.  —  løvrigt  afsendte  Christian  den  Fjerde  den  23.  Juni  fra  København  en  egen- 
hændig Skrivelse  tilligemed  nogle  Gaver  til  sin  Moder.  Chr.  IV's  egenhændige  Breve 
ved  Bricka  og  Fridericia  1589 — 1625.  S.  3.  —  2  Sjællandske  Tegneiser  den  7.  April 
1591.  —  Samlinger  til  Fyens  Hist.  o.  Topogr.  VI.  388. 

S.  1 12.   '  Saml.  t.  Fyens  Hist.  o.  Topogr.  VI.  381. 

S.  113.  'Herredagen  aabnedes  den  27.  Juni,  og  Rettertinget  varede  fra  28.  Juni 
til  10.  Juli  (K.  Erslev  I,  46).  I  denne  Tid  maatte  Chr.  IV  skrive  fem  latinske  Stile, 
nemlig  den  28.  Juni  og  den  5.,  6.,  8.  og  9.  Juli.  Chr.  IV's  latinske  Stilebog.  Univ. 
Bibi.  I 

S.  114.  'Chr.  IV's  latinske  Stilebog.  Stil  dat.  København  d.  15.  Juli  1591.  Univ. 
Bibi.  —  Om  Hans  Straalendorfs  Begravelse,  se  Rigens  Regnskab  1591  og  Danske 
Magazin  IV  5,  358—60.  —  2  Latinsk  Stil,  dat.  København  12.  Juli  1591.  Nyt  hist. 
Tidsskr.  III,  299.  --  3  Historisk  Tidsskrift  VI,  309—20.  —  4  Samlinger  til  Fyens 
Hist.  og  Topogr.  VI,  390.  —  5  Rigsarkivets  Registrant  10.  Kongelige  Ægteskaber 
no.  26. 

S.  120.   'Liunggreen:  Skanska  Herregårdar  III.  Hickeberga. 

S.  121.  '  Efter  Oplysning  meddelt  af  Hickebergas  nuværende  Ejer,  Baron  Wrangel, 
til  Domkirkearkitekt  Theodor  Wåhlin,  og  af  denne  til  Forfatteren. 

S.  125.   'Sjællandske  Tegneiser  10.  December  1590. 

S.  127.  'Bering  Liisberg:  Christian  IV.  S.  84.  —  Baltzer  von  Stettin  og  hans 
Fægtere  „anslog"  gentagne  Gange  „en  Fægteskole  paa  Københavns  Slot"  for  Prinsen 
og  modtog  af  denne  Betaling  derfor.  Senere  ny  „Fægteskole"  paa  Kronborg  og  atter 
paa  Københavns  Slot  for  Prinsen,  da  de  meklenborgske  Gesandter  var  til  Stede.  Rigens 
Regnskab  1591.  —  "Chr.  IV's  latinske  Stil,  dat.  Frederiksborg  d.  9.  April  1591. 

S.  128.   'Molbech   i   Nyt   historisk  Tidsskrift  III,   247—49.   —   H.  Rørdam  i  Nye 

kirkehistoriske  Samlinger  VI    154 — 68.    —   2Se   f.   Eks.  Rigens    Regnskab   at'   1591 
—92. 

S.  129.  '  Datidens  Haansord  mod  en  Lærd,  i  Modsætning  til  en  Hofmand.  —  2  Rigens 
Regnskab  1591.  —  3  Skrivelse  fra  Enkedronning  Sophia  til  Enevold  Kruse,  dat.  Kø- 
benhavn den  24.  Juli  1591.  D.  K.  H.  73.  dd. 

S.  130.  figens  Regnskab  1591.  —  Joh.  Grundtvig:  Meddelelser  fra  Rente- 
kammerarchivet  1873—76.  S.  196.  —  2  D.  K.  H.  73,  dd. 

S.  131.  'Dat.  Gustrow  d.  28.  August  1591.  D.  K.  H.  71,  no.  3.  —  8  Dat.  Gustrow 
den  29.  August  1591.  D.  K.  H.  71,  no.  4.  Dette  Brev  betegnes  af  K.  Erslev  (I  47, 
Anm.  1)  som  „et  som  det  synes  ikke  benyttet  Udkast".  Af  D.  K.  H.  71,  no.  19,  Slut- 
ning (de  meklenborgske  Gesandters  Relation)  ses  dog,  at  Regeringsraaderne  tilstaar  at 
have  modtaget  det.  —  3Skrivelser  daterede  Grabow  5.  September  1591.  D.  K.  H.  71, 
no.  5  og  6. 

S.  132.  '  G.  Waitz:  Schleswig-Holsteins  Geschichte  II  (Gøttingen  1852)  S.  428.  — 
2  Enkedronning  Sophia  til  Hertug  Ulrik,  dat.  Kronborg  19.  Oktober  1591.  D.  K.  H. 
70,  no.  49.  —  3  Den  Rendsborgske  Afsked  af  30.  August  1591.  D.  K.  H    70,  no.  44. 

S.  133.  '  Dat.  Kronborg  d.  19.  Oktober  1591.  D.  K.  H.  70,  no.  49.  —  2  Enke- 
dronning Sophias  Skrivelser  til  Johan  Adolph  og  Henrik  Ranzau,  dat.  Nykøbing  22. 
September  1591.  D.  K.  H.  70,  no.  46  og  47. 

S.  134.  'Enkedronning  Sophia  til  Niels  Kaas,  dat.  Frederiksborg  d.  27.  Septbr. 
1591.  D.  K.  H.  70,  no.  48.  —  -  D.  K.  H.  71,  no.  9.  —  3  D.  K.  H.  71,  no.  8.  - 
4  Dat.  Stargardt  den  22.  Oktober  1591.  D.  K.  H.  71,  no.  10. 

S.  135.   '  Dat.  Stargardt  den  25.  Oktober  1591.  D.  K.  H.  71,  no.  14. 

S.  136.  'Daterede  Alten  Stargardt  den  26.  Oktober  1591.  D.  K.  H.  71,  no.  11  og 
13.  Smlgn.  70,  no.  36  m.  fl.  —  "Brevet  er  dat.  d.  3.  November  1591 .  D.  K.  H.  7  1, 
no.  17. 

S.  137.  'Skrivelse  dat.  København  den  19.  November  1591  fra  de  meklenborgske 
Gesandter  til  Hertug  Ulrik.  D.  K.  H.  71,  no.  19.  —  2  „Aus  allerhandt  bewegenden 
ursachen". 

S.  139.  '  Extrakt  af  Instruxen,  dat.  Alten  Stargardt  den  26.  Oktober  1591,  over- 
leveret til  Regeringsraadet.  D.  K.  H.  70,  no.  36.  —  2  Skrivelse  fra  de  meklenborgske 
Gesandter  til  Hertug  Ulrik,  dat.  København  den  19.  November  1591.  D.  K.  H.  71, 
no.  19. 

S.  140.  '  De  meklenborgske  Gesandters  Skrivelse  til  Hertug  Ulrik,  dat.  København 
den  19.  November  1591.  D.  K.  H.  71,  no.  19. 

S.  141.  '  Værten  her  fik  39  Daler  for,  hvad  deres  Kuske  og  Heste  havde  tortærct. 
Rigens  Regnskab  1591. 

S.  142.   'Skrivelse  fra   Hertug  Ulrik  til  hans  Gesandter  i  Danmark,   dat.  Gustrow 
den  26.  Novbr.  1591.   D.  K.  H.  71,   no.  24.  —  2  Dat.  Gustrow  den  27.  November 
I).  K.  H.  70,  no.  51.  —  8N.  Slange:  Christian  den  Fjerdes  Hist.  S.  35     36. 

S.  144.  '  Dat.  København  den  26.  November  1591.  D.  K.  H.  71,  no.  37.  —  -  De 
meklenborgske  Gesandters  Relation,  dat.  Gedser  den  21.  Decbr.  1591.  Regerings- 
raaderne „lieszen  Sich  es  durchaus  gefallcn".  D.  K.  H.  71,  no.  29 — 30.  —  8  Rege- 
ringsraadets  Rekrcditiv  D       mber  1591.  D.  K.  H.  71,  n<>.  56. 

S.  147.  '  Rigsraadets  Resolution  ai  s.  December  1591,  Original  med  14  Segl.  1). 
K.  H.  71,  nu.  38.  Afskrift:  I).  K.  H.  70,  no.  37. 

S.  149.  '  Enkedronning  Sophias  Erindringsskrivelse  til  Rigsraadets  Resolution,  dat. 
København  den  8.  December  1591.  I).  K.  H.  71,  no.  40. 

S.  150.  'De  meklenborgske  Gesandters  Relation,  dat.  Gedser  den  21.  December 
1591.  D.  K.  H.  71,  no  29  Og  30.  —  "Hans  Blome  til  Enkedronning  Sophia,  dat. 
Haderslev  den  3.  December  1591.  1).  K.  H.  71,  no.  41. 

36.  '  Dat.  København  den  9.  December  1591.  I).  K.  H.  71,  no.  42.  —  2  Dat. 
Gct/bu  (Gedsby)  den  19.  December  1591.  I).  K.  H.  70,  no.  38,  smlgn.  71,  no.  55. 
—  'indberetningen  til  Hertug  Ulrik  er  dat.  herfra  den  21.  December  1591.  D.  K.  H. 

71,  no.  29 — 30.  —  l Sjællandske  Tegneiser  17.  April  1588.  —  Enkedronning  Sophia 
til  Niels  Friis  den  13.  Marts  1590.  D.  K.  H.  73,  dddd. 

S.  157.  lSe  f.  Eks.  Henrik  Ranzaus  Undskyldningsbrev  til  Enkedronningen,  dat. 
Segeberg  den  30.  Novbr.  1591.  D.  K.  H.  72.  —  *  Dat.  Cassel  den  19.  Januar  1592. 
D.  K.  H.  70,  no.  54. 

S.  158.  'Skrivelser  fra  Hertug  Ulrik  til  Enkedronning  Sophia,  dat.  Giistrow  20. 
Januar,  Dobberan  8  og  12.  Marts  1592.  D.  K.  H.  71,  no.  57,  60—62. 

S.  159.  '  Enkedronning  Sophia  til  Henrik  Ranzau,  dat.  Frederiksborg  d.  16.  Februar 
1592.  D.  K.  H.  74. 

S.  160.   '  D.  K.  H.  71,  no.  58. 

S.  163.   'Dat.  Dobberan  den  14.  Marts  1592.  D.  K.  H.  70,  no.  58. 

S.  164.  '  „Bei  dem  hofmeister  ambt  hette  gelassen  werden  mogen".  —  2  Enke- 
dronningens Brev  var  af  1.  Marts.  Hertug  Ulriks  Svar  var  af  14.  Marts  og  kan  ikke 
være  naaet  til  Enkedronningen,  da  denne  den  18.  Marts  afsendte  sin  Skrivelse  til 
Rigsraadet. 

S.  165.  '  Dat.  Frederiksborg  den  15.  Marts  1592.  D.  K.  H.  74.  -  2  Dat.  Segeberg 
den  4.  April  1592.  D.  K.  H.  74. 

S.  166.   M  Skrivelse,  dat.  Giistrow  den  12.  April  1592.  D.  K.  H.  74. 

S.  167.  Gammel  Kongelig  Samling.  4,  no.  2591  (findes  nu  i  Rigsarkivet).  Latinske 
Stile,  dat.  Frederiksborg  d.  14.,  16.,  17.  Marts  1592.  —  '■'Enkedronning  Sophia  til 
Rigsraadet,  dat.  Frederiksborg  d.  18.  Marts  1592.  D.  K.  H.  70,  no.  39—40. 

S.  170.  '  Dat.  København  den  21.  Marts  1592.  D.  K.  H.  70,  no.  40.  —  "Danske 
Magazin  V  120.  --  3  Dat.  København  den  24.  Marts  1592.  D.  K.  H.  74.  —  Smlgn. 
Jvdske  Tegneiser  13.  Januar  1592.  —  4  Dat.  København  den  30.  Marts  1592.  Under- 
skrevet af  Niels  Kaas,  Hak  Ulfstand  og  Arild  Huitfeld.  D.  K.  H.  70,  no.  41.  —  6Dat. 
Vordingborg  d.  1.  April  1592.  D.  K.  H.  76,  no.  75. 

S.  171.  '  Dat.  Nykøbing  den  3.  April  1592.  D.  K.  H.  73,  b.  —  2  Dat.  Nykøbing 
den  3.  April  1592.  D.  K.  H.  73,  b. 

S.  172.  '  Danske  Magazin  V  123 — 26.  —  Skrivelser  fra  Enkedronningen  til  Rege- 
ringsraaderne,  dat.  Nvkøbing  den  6.  og  9.  Juli,  Aalholm  den  6.  Oktober  1592.  D.  K. 
H.  73.  b.  —  Sjællandske  Tegneiser  7.  Juli,  2.,  8.  og  30.  Oktober  1592.  —  Fyenske 
Tegneiser  17.  Juli  og  11.  Oktober  1592.  —  Skaanske  Tegneiser  17.  Juli,  l.og27. 
Septbr.  1592  o.  s.  v.  —  2  Skrivelser  fra  Hertug  Ulrik  af  Meklenborg  til  Enkedronning 
Sophia,  dat.  Dobberan  8.  og  28.  Marts  1592.  D.  K.  H.  70,  no.  57  og  61. 

S.  173.  '  Hertug  Ulrik  af  Meklenborg  til  Landgrev  Vilhelm  af  Hessen,  da.  Dobbe- 
ran d.  25.  Marts  1592.  —  Svar  fra  denne,  dat.  Cassel  den  7.  April  1592.  —  Enke- 
dronning Sophia  til  Hertug  Ulrik,  dat.  Segeberg  den  22.  April  1592.  D.  K.  H.  70,  no. 
60,  62,  63  og  64. 

S.  174.    '  Dat.  Flensborg  den  6.  Maj  1592.  D.  K.  H.  70,  no.  65.  —  H.  o.  L.  1.  d. 

-  Udkast  til  en  Instruks  for  et  muligt  Gesandtskab  fra  Enkedronning  Sophia  til  Jo- 
han Adolph,  meddelt  Regeringsraaderne  i  Skrivelse  af  6.  Maj  1592.  D.  K.  H.  70,  no 
66.  —  Langebeks  Diplomatarium  efter  Arkivet  paa  Rosenholm.  —  H.  o.  L.  1.  d.  — 
3  Dat.  København  13.  Maj  1592.  D.  K.  H.  70,  no.  68.  —  H.  o.  L.  1.  d. 

S.  175.  1  Enkedronning  Sophia  til  Rigsraaderne,  dat.  Haderslev  den  7.  Juni  1592. 
H.  o.  L.  1.  d.  —  Jvdske  Tegneiser  7.  Februar  1592.  —  2Sten  Brahes  og  Henrik 
Rammels  Indberetning  til  Rigsraadet,  dat.  Flensborg  den  30.  Maj  1592.  H.  o.  L.  1.  d. 

S.  177.   ]  Instruks,  dat.  København  den  16.  Maj  1592.  H.  o.  L.  1.  d. 

S.  178.   J  erwiederten  „anfånglich  mit  erwas  bewegnisz". 

S.  180.   '  Danske  Magazin  V  126. 

S.  181.  l„Weil  wir  aber  davon  gezogen  wåren,  so  hatte  es  seine  maasze.  Wir 
muchten  nun  mit  unser  instruction  hinziehen.  Ih.  Maj.  wuszten  uns  itzo  keine  schreiben 
nachzuschicken.  Das  muszte  er  uns  berichten". 

S.  185.  '  Begge  findes  endnu  i  Rigsarkivet,  Instruksen  i  Original,  Kreditivet  i  Af- 
skrift.  (H.  o.  L.  1.  d.    Dette  er  undgaaet  Kr.  Erslevs  Opmærksomhed,  idet  han  lader 

Kreditivet  uomtalt  og  ved  en  Misforstaaelse  betegner  Instruksen  (Originalen)  som  et 
Kreditiv.  Med  Urette  hedder  det  videre:  (Rigsraadets  og  Stændermødernes  Hist.  i 
Kristian  IV's  Tid  I  58)  at  Enkedronningen  medgav  dem  „istedetfor  Rigsraadets  Instruks 
et  Kreditiv  fra  hende  selv".  Som  det  alt  vil  være  klart  og  end  mere  vil  fremgaa  af  det 
følgende,  medbragte  Gesandterne  til  Landdagen  ikke  mindre  end  tre  Dokumenter: 
1)  et  Kreditiv  fra  Enkedronningen,  2)  en  Instruks  fra  Enkedronningen  og  3)  en  Instruks 
fra  Rigsraadet.  I  deres  Indberetninger  gøres  udførligt  Rede  for,  hvorledes  de  røgtede 
deres  Hverv  efter  begge  Instrukser.  —  '-'G.  Waitz:  Schleswig-Holsteins  Geschichte  II 
(Gøttingen  1852)  430—31. 

S.  186.  'Se  foruden  Sten  Brahes  og  Henrik  Rammels  Indberetning  til  Rigsraadet, 
dat.  Flensborg  30.  Maj  1592:  Skrivelser  fra  Henrik  Ranzau  til  Enkedronning  Sophia, 
dat.  Flensborg  28.  Maj  1592  og  til  Chr.  IV,  dat.  Segeberg  15  December  1592.  H.  o. 
L.  1.  d.  —  2  Skrivelse  fra  Henrik  Ranzau  til  Chr.  IV,  dat.  Segeberg  15.  December 
1592.  H.  o.  L.  1.  d. 

S.  187.  'Dat.  Flensborg  28.  Maj  1592.  Originalen  i  D.  K.  H.  74.  —  "Gesand- 
ternes Beretning  staar  her  til  Troende,  naar  de  lo  Dage  efter  beretter,  at  det  skete 
samme  Dags  Aften.  I  sit  Brev  til  Chr.  IV  af  15.  Decbr.  1592,  altsaa  skrevet  et  halvt 
Aars  Tid  efter,  siger  Henrik  Ranzau,  at  de  først  kom  den  næste  Dag.  —  3  Henrik 
Ranzau  til  Chr.  IV,  dat.  Segeberg  15.  December  1592.  H.  o.  L.  1.  d. 

S.  188.  '  Henrik  Ranzau  til  Enkedronning  Sophia,  dat.  Flensborg  2.  Juni  1592.  D. 
K.  H.  74.  —  "Sophia  til  Henrik  Ranzau,  dat.  Haderslev  28.  Maj  1592.  D.  K.  H.  74. 
—  En  af  H.  R.  besørget  Afskrift  er  vedlagt  hans  Skrivelse  af  15.  Decbr.  1592  til  Chr. 
IV.  H.  o.  L.  1.  d.  —  3  Henrik  Ranzau  til  Chr.  IV,  dat.  Segeberg  15.  December  1592.- 
H.  o.  L.  1.  d. 

S.  189.  '  Sten  Brahes  og  Henrik  Rammels  Relation  til  Enkedronningen,  dat.  Flens- 
borg 29.  Maj  1592.  D.  S.  A.  —  H.  o.  L.  1.  d. 

S.  190.  'Saaledes  Henrik  Ranzaus  Fremstilling  i  hans  ovenomtalte  Brev  af  15. 
Decbr.  1592.  —  G.  Waitz  (Slesw.  Holst.  Gesch.  II  430)  sætter  med  Urette  Hyldingen 
til  den  29.  Maj,  paa  hvilken  Dag  vi  baade  af  de  danske  Gesandters  Indberetning  og  af 
Henrik  Ranzaus  Brev  veed,  at  først  Hertugens  Indtog  fandt  Sted.  —  At  Hyldingen  er 
foregaaet  den  31.  Maj,  bekræftes  af  en  samtidig  Paaskrift  paa  et  Omslag  i  Pakken  H. 
O.  L.  I.  d. :  „Die  huldigung  ist  zu  Flensburg  gethan  den  letzten  May  1592"  og  af  Pro- 
tokol 1.  no.  61  i  samme  Pakke  (Copi  af  Johan  Adolphs  Confirmation  af  Privilegierne), 

Striden  mellem  Enkedronningen  og  Rigsraadet,  Johan  Adolph 
og  Henrik  Ranzau,  hvilede  i  Slutningen  af  1592.  Men  den 
var  ikke  endt.  Den  blussede  atter  op  kort  efter  Nytaar  1593, 
dennegang  heftigere  end  nogensinde  tilforn. 

Tilsyneladende  saa  alt  just  paa  den  Tid  saa  fredeligt  ud.  Enke- 
dronningen var  kommen  til  Hoffet  for  at  holde  Jul  med  sine 
Børn,  og  Opholdet  forlagdes  i  den  egentlige  Juleferie  til  Køben- 
havns Slot.  Vel  undte  Hans  Mikkelsen  end  ikke  her  sin  Lærling 
hel  Frihed.  Den  29.  December  maatte  Christian  den  Fjerde 
skrive  en  latinsk  Stil l.  Men  forresten  var  der  sørget  for  Morskab 
for  alle  Aldere.  Der  var  Forestilling  i  Fægtning  (Fig.  1)  paa 
Slottet  baade  anden  Juledag  og  Nytaarsaften,  denne  Gang  blandt 
andet  med  nye  Vaaben,  der  var  lavede  udtrykkeligt  hertil. 

Christian  den  Fjerde  gav  sin  Moder  et  Smykke  til  en  Værdi 
af  tusind  Kroner  i  Nutids  Mønt,  besat  med  Ædelstene,  forarbej- 
det af  Guldsmed  Fuiren  i  Odense;  hver  af  de  to  smaa  Frøkener 
gav  han  et  tilsvarende  Smykke,  men  mindre,  ligeledes  fra  Fuiren. 
Selv  fik  han  et  Guld-Bælte  med  guldstukket  Silke-  og  Fløjels- 
Gehæng  til  hans  nye  „Rapier".  Med  Guldkjæden  paa,  der  blev 
lavet  sidste  Sommer,  da  Hertuginde  Christine  skulde  komme, 
og  vejede  386  ungerske  Gylden,  saa  han  nu  hel  kongelig  ud. 

Heller  ikke  den  fraværende  blev  glemt,  den  yngre  Broder 
Ulrik,  der  studerede  ved  et  Universitet  i  Tyskland,  som  Bedste- 
faderen havde   udtrykt  det:   ligegyldigt  hvilket,   naar  han   blot 

havde  en  Hink  Hofmester  med  sig.  En  Enspændiger  afsendtes 
til  ham  med  et  Sølv- Vandbækken  og  en  Sølv-Vandkande,  som 
han  ikke  maatte  forsmaa. 

Regeringsraaderne  fik  hver  en  Guldring  med  fem  Diamanter. 
Prinsens  „egne  Drenge"  fik  Kjortler,  forede  med  Ulveskind  og 
Ræveskind,  hvad  de  vel  kunde  bruge  i  den  skingrende  Frost, 
som  det  var  og  havde  været  det  Aar,  næsten  lige  siden  Kornet 
var  kommet  i  Hus  og  Ævret  opgivet1.  Og  Fornøjelighederne 
tegnede  til  at  skulle  blive  ved.  Fastelavns  Søndag  skulde  Hof- 
marsken Preben  Bilds  Bryllup  staa  paa  Københavns  Slot.  Kon- 
gen vilde  selv  gøre  det,  og  ikke  mindre  end  femten  Rigsraader 

med  Fruer,  70  Herremænd  med 
Fruer,  25  ugifte  Herremænd  og 
34  Enkefruer  samt  alle  deres 
Jomfruer  blev  indbudne2. 

Disse  Festligheder  havde  imid- 
lertid ogsaa  en  politisk  Side.  For 
første  Gang  i  lange  Tider  opholdt 
Enkedronningen  sig  atter  ved 
Hoffet,  og  det  storartede  Bryllup 
bandt  hende  til  at  blive  dér  i  det 
mindste  den  25.  Februar  over. 
Fra  Jul  til  Fastelavn  havde  man 
hende  altsaa  alene,  uden  meklen- 
borgske  Udsendinge,  uden  Hans  Blome,  ja  maaske  endog  uden 
Dr.  Sybrandt  til  Hjælp. 

Her  var  en  ypperlig  Lejlighed  til  at  tage  hende  i  Skole.  Hele 
det  lange  Regnskab  kunde  nu  med  Fordel  gøres  op,  lige  fra 
Grænsestridighederne  med  Haderslev  til  de  grove  Breve  og  nu 
senest  Overladelsen  af  Fællesregeringen  i  Hertugdømmerne  til 
Johan  Adolph.  Men  højtideligt  burde  Afregningen  foregaa,  i  det 
samlede  Rigsraads  Nærværelse.  Ventede  man  imidlertid  hermed 
til  Fastelavn,  da  Rigsraaderne  alligevel  skulde  møde  til  Festen, 
kunde  let  Fuglen  flyve  bort  lige  efter,  saa  at  det  blev  de  Herrer, 
der  stod  tilbage  som  Narre.  Her  var  ikke  andet  for  end  at  holde 
et  Rigsraadsmøde  mellem  Jul  og  Fastelavn. 


*& 


Fig.  1 .   Fægtere  i  Kamp. 

Tegnet  af  Christian  IV  som  Barn  paa 

et  Blad  i  hans  Stilebog. 

Hvor  ubekvem  end  denne  Forholdsregel  kunde  være  især  for 
de  fjerntboende,  der  nu  ved  Midvinter,  under  Isgang,  i  aaben 
Baad,  maaske  i  Mulm  og  Mørke  skulde  over  Bælterne,  saa  havde 
man  dog  paa  Forhaand  ogsaa  disse  i  Fælden.  Alle  de  samme 
skulde  jo  nemlig  et  Par  Uger  efter  samme  Vej,  og  det  ikke  alene, 
men  med  Hustru  og  Døtre,  Fruervogn  og  Heste,  Folk  og  „Tin- 
gester". Ingen  kunde  paa  Forhaand  vide,  om  det  vilde  blive 
koldere  den  1.  Februar  end  den  23.  Næppe  var  Julen  da  omme, 
førend  Ilbud  afgik  til  alle  Rigsraader1  hele  Landet  over,  samt 
til  enkelte  andre  Lensmænd,  f.  Eks.  Kasper  Markdanner  (Fig.  2) 
i  Kolding2,  om  at  møde  i  København  til  Kyndelmisse  (2.  Februar), 
da  mærkelige  Sager  ikke  tillod  at  opsætte  Rigsraadets  Sammen- 
komst længere. 

Enkedronningen  og  Christian  den  Fjerde  var  kort  efter  Jul 
dragne  til  Frederiksborg3.  Forberedelserne  til  Angrebet  undgik 
da  maaske  hendes  Opmærksomhed.  Men  det  maatte  blive  hende 
klart,  at  der  var  noget  i  Gære,  da  omtrent  ved  Kyndelmisse  den 
unge  Konge  hentedes  til  København  i  Anledning  af  Rigsraader- 
nes  Komme.  Hun  havde  ikke  noget  at  tale  med  dem  om  og  fore- 
trak derfor  at  blive  derude,  hvor  hun  var. 

Alle  Rigsraaderne  mødte,  paa  den  ene,  Erik  Hardenberg,  nær. 
Deres  Forhandlinger  afbrødes  i  de  tre  Dage,  den  femte,  sjette 
og  syvende  Februar,  da  der  efter  kongelig  Befaling  holdtes 
Bededage  hele  Landet  over,  til  hvilke  Sjællands  Bisp,  Peder 
Vinstrup,  havde  forordnet  Teksten4.  Men  derefter  kunde  de  tage 
fat  med  fornyede  Kræfter,  og  den  niende  var  alting  færdigt  til, 
at  Rigsraadet  kunde  læse  Enkedronningen  Teksten.  Da  hun 
fremdeles  blev  paa  Frederiksborg,  udvalgtes  Rigsraaderne  Mande- 
rup  Parsbjerg,  Henrik  Belov  og  Jacob  Seefeld  samt  den  tro  Mand 
Henrik  Rammel  til  at  tage  derud.  Forsynede  med  baade  Kredi- 
tiv 5  og  Memorial'1,  mødte  de  til  Audiens  den  tiende. 

Det  var  et  langt  Foredrag,  den  Ordførende  holdt.  Han  be- 
gyndte lige  fra  Frederik  den  Andens  Død  og  mindede  om,  hvor- 
ledes Rigsraaderne  dengang  havde  „bedet  hende  om  som  vor 
naadigste  Dronning  og  Frue  at  være  og  blive  tilstede  hos  os,  for 
at,   naar  noget   uforudseet   maatte   indtræde  angaaende  hendes 

Børn,  vi  da  hos  hende  i  alle  Tilfælde  i  derhen  hørende  Sager 
kunde  faa  tro,  naadigste  Raad".  —  Som  det  vil  ses,  var  denne 
Sætning  skruet  med  stor  Kunst,  saa  at  den  hende  indrømmede 


Fig.  2.   Kasper  Markdanner  og  Hustru  Sophia  Oldeland. 

Gravsten  i  Rønninge  Kirke  paa  Fyn. 

(Fotograferet  af  Kr.  Hude.  I 

Stilling  holdtes  svævende  mellem  en  Dronnings  og  en  erfaren 
Goldammes. 

Enkedronningen  havde  i  sin  Tid  til  Rigsraadernes  Anmod- 
ning svaret  paa  en  saadan  Maade,  at  de  baade  nu  og  dengang 
var  hende  Tak  skyldige.   Men  denne  deres  Taknemmelighed 

mente  de  ogsaa  at  have  lagt  tilstrækkelig  tydeligt  for  Dagen, 
blandt  andet  ved  at  yde  hendes  to  Døtre  Udstyr,  hvortil  de  ikke 
var  forpligtede,  da  Frøknerne  her  i  Riget  efter  Faderens  Død 
altid  have  plejet  at  bo  hos  deres  Moder  paa  „Livgedinget"  og 
derfra  at  forsørges. 

Saa  man  hen  til  de  ydre  Forhold,  saa  var  Tilstanden,  takket 
være  Rigsraadets  Bestræbelser,  overalt  god.  Alle  Nabofyrster, 
ikke  mindst  Kongens  Slægtninge,  var  blevne  behandlede  med 
Forekommenhed,  Sømagterne  ligervis.  Grænsestridighederne 
med  Sverige  var  nyligt  blevne  bilagte  ved  Møde  mellem  begge 
Landes  Rigsraader.  Kun  et  eneste  Punkt  gav  endnu  stadig  An- 
ledning til  Uro,  det  var  det,  der  henhørte  under  Enkedronningen, 
Haderslev. 

Hele  Hans  Blomes  lange  Synderegister  opregnedes  derpaa, 
og  der  truedes  med  voldelig  Indskriden,  hvis  Enkedronningen 
ikke  endelig  engang  afhjalp  disse  Ulemper  og  opfyldte  sit  oftere 
gentagne  Løfte.  Rigsraaderne  haabede,  at  Hds.  Majestæt  vilde 
forstaa  og  billige  deres  Ønske  om  at  faa  alle  disse  Vidtløftigheder 
afskaffede,  der  var  en  aaben  Forhaanelse  mod  Christian  den 
Fjerde  og  hans  Magt.  Og  Rigsraaderne  haabede,  at  Hds.  Maje- 
stæt vilde  mindes,  at  hun  selv  var  en  salvet  og  kronet  Dronning 
til  Danmark. 

Kroning  og  Salvning  var  ikke  „blotte  spectacula  og  Ceremo- 
nier", men  Formaninger  og  Betegnelser  for  kongeligt  Embede. 
De  betød,  at  det  paahvilede  hende  at  tage  dette  Rige  naadigst  i 
Agt,  befordre  dets  Rettigheder,  Ære,  Ro  og  Fromme,  og  yde  det 
menige  Rigsraad  i  alle  forekommende  Tilfælde  naadigst  Hjælp. 
Ogsaa  af  rent  personlige  Grunde  var  Hds.  Maj.  knyttet  til  Riget. 
Thi  i  Modsætning  til,  hvad  der  havde  været  Tilfældet  for  tidligere 
Enkedronningers  Vedkommende,  laa  hele  hendes  „Livgeding" 
indenfor  dettes  Omraade.  Hendes  og  Rigets  Interesser  maatte 
derfor  være  de  samme. 

Her  skulde  ifølge  Instruksen  Gesandterne  standse  og  afæske 
Enkedronningen  bestemt  Svar.  Naar  dette  var  givet,  skulde  de 
begynde  Omtalen  af  de  haarde  og  ærerørige  Breve.  Rigsraadet 
havde  i  den  senere  Tid  modtaget  flere  Skrivelser  fulde  af  Be- 

skyldninger,  som  ærlige  Folk  ikke  kunde  undlade  at  tage  sig 
nær.  Brevene  var  under  Hds.  Majestæts  Haand  og  Segl,  og  for- 
saavidt  sømmede  det  sig  maaske  ikke  at  indlade  sig  i  Disput  og 
besvære  sig  desangaaende. 

Men  ved  nærmere  at  overveje  alle  Omstændighederne  var 
Rigsraadet  kommet  til  det  Resultat,  at  de  ikke  stammede  fra 
Enkedronningen  selv,  men  skrev  sig  fra  andre  Folks  hadefulde 
Indskydelser,  og  disse  Folk  skulde  have  Svar.  At  Hds.  Maje- 
stæts kongelige,  blide,  milde  Gemyt,  som  Rigsraaderne  af  lang 
Erfaring  kendte,  ikke  var  Kilden,  maatte  staa  enhver  klart,  thi 
Brevene  var  heftige  og  angreb  hæderlige,  veltjente  Mænds  Ære. 
Formen  viste  det  samme.  De  vrimlede  af  latinske,  juridiske 
Brokker,  „Kavteler,  Skoleregier  og  gesvindte  ratiocinationes", 
som  ellers  ikke  træffes  i  kongelige  Kancellier,  men  kun  bruges 
i  Skoler,  hvor  stundom  en  Rabulist  hidser  en  anden  op. 

Hvad  Indholdet  angik,  saa  bestod  det  væsentligt  i  Beskyld- 
ninger mod  Rigsraadet  for  at  have  fortiet,  hvad  der  tjente  til 
Rigets  Bedste,  og  af  Vrede  over  Enkedronningens  overtagne 
Regering  i  Hertugdømmerne  at  have  modarbejdet  hende,  svigtet 
den  unge  Konge  og  handlet  som  Folk,  hvem  ingen  Tillid  kunde 
vises.  Rigsraadet  maatte  hertil  svare,  at  selv  om  Hds.  Majestæt 
var  bleven  bevæget  til  Unaade  imod  det,  og  Hds.  Majestæt  i  den 
Anledning,  hvad  dog  ikke  lignede  hende,  var  bleven  heftig,  saa 
burde  en  Raadsperson  først  og  fremmest,  naar  han  af  Enkedron- 
ningen fik  Befaling  til  at  angribe  Rigsraaderne,  have  formanet 
hende  til  Sindighed,  og  ikke  i  det  Sted  „blæse  Hds.  Majestæt  i 
Flamme"  til  at  forhaane  ærlige  Folk  og  hidse  alle  Sind. 

Om  Rigsraadet  selv  var  det  nok  at  oplyse,  at  de  højsalige 
Konger  af  Danmark  altid  havde  holdt  det  i  Agt  og  Ære.  Og 
Raadet  selv  havde,  Gud  ske  Lov!  ogsaa  vidst  at  vise  sig  saaledes, 
at  Kongerne  deraf  havde  haft  et  naadigst  Behag,  og  vigtige  Sager 
var  blevne  behandlede  til  Rigets  og  Hertugdømmernes  Gavn, 
til  Kongernes  og  deres  Børns  Velfærd. 

Rigsraaderne  holdt  som  sagt  Hds.  Majestæt  for  undskyldt  og 
vilde  hermed  ikke  have  svaret  hende,  men  Forfatteren  til  hendes 
ubegrundede  Skrivelser.   Hds.  Majestæt  selv  vilde  de  af  Hjertet 

ønske,  at  hun  istedenfor  saadanne  Raadgivere  var  forsynet  med 
Folk,  der  mere  havde  Lyst  til  at  vække  god  Forstaaelse  end 
saaledes  at  vende  alle  underdanige,  tro  og  velmenende  Sind  fra 
hende.  For  deres  eget  Vedkommende  var  det  deres  underdanig- 
ste og  højstflittige  Bøn  til  Hds.  Majestæt,  at  hun  fremtidigt  ikke 
vilde  lade  sig  bevæge  til  at  sende  dem  saadanne  heftige  og  ære- 
rørige Breve,  men  i  alle  Sager,  hvor  hun  var  utilfreds  eller  i 
Tvivl,  henvende  sig  til  dem  enten  personligt  eller  ved  forstan- 
dige, fredelskende  Mænd. 

Endnu  skulde  Rigsraadet  henlede  Enkedronningens  Opmærk- 
somhed paa  det  i  Haderslev  oprettede  Guldmønt-Værk,  hvor- 
over det  ikke  lidet  maatte  besvære  sig.  Da  Møntretten  i  Dan- 
mark var  et  Kroneje,  et  „Regale",  faldt  det  Rigsraadet  til  Skam, 
at  her  prægedes  Mønt  med  urigtig  Titel  paa  Kongen,  for  ikke  at 
tale  om,  at  „udvalgt  Konge"  og  Krone  ikke  stemmede  sammen. 
Sligt  kunde  i  Udlandet  udtydes,  som  om  det  var  Rigsraadet,  der 
ved  at  udelade,  hvad  der  tilhørte  Kongen,  hans  Vaaben  og  hans 
Titel,  søgte  noget  for  sig,  der  ikke  tilkom  det.  Da  dette  Mønt- 
værk næppe  var  oprettet  efter  Enkedronningens  Tilskyndelse, 
og  Forsømmelsen  med  Hensyn  til  Titel  og  Vaaben  endnu  min- 
dre var  befalet  af  hende,  maatte  Rigsraadet  bede  Hds.  Majestæt 
give  Befaling  til,  at  der  holdtes  bedre  Opsigt  dermed. 

Endelig  havde  Rigsraadet  erfaret,  at  Johan  Adolph  havde  ladet 
udskrive  en  Landretsdag  for  Hertugdømmerne,  hvilken  han  selv 
agtede  at  holde  og  forestaa  som  regerende  Herre.  Rigsraadet 
kendte  ikke  Enkedronningens  og  Hertugens  Aftaler,  men  det 
kom  det  fremmed  for,  at  Johan  Adolph  saaledes  skulde  have 
Fortrinet  for  den  udvalgte  Konge,  deri  hele  to  Aar  havde  været 
hyldet,  førend  Johan  Adolph  kom  til  Regeringen.  Sligt  var  til 
ikke  liden  Forringelse  for  den  unge  Konges  Anseelse  og  kunde 
drage  meget  skadelige  Følger  efter  sig.  Rigsraadet  kunde  ikke 
foreskrive  Enkedronningen  noget  angaaende  Hertugdømmernes 
Bestyrelse.  Ikke  desto  mindre  havde  det  ment  at  burde  gøre 
Hds.  Majestæt  opmærksom  herpaa,  „for  at  vi  ikke  senere  skulde 
faa  at  høre,  at  vi  havde  forholdt  Eders  Majestæt  vore  Tanker  og 
derved  skadet  Kongen". 

Hermed  var  den  lange  Straffeprædiken  til  Ende.  Øjeblikket 
var  valgt  med  Smag,  thi  Enkedronningen  havde  ikke  sin  Kans- 
ler, Dr.  Sybrandt,  hos  sig1,  men  maatte  se  at  klare  sig  alene. 

Beretningerne  om  Mødets  Udfald  er  meget  afvigende.  Rigs- 
raaderne  paastod  senere,  at  Enkedronningen  ved  denne  Lejlig- 
hed gav  dem  et  bestemt  Tilsagn  om  at  afskedige  Hans  Blome2. 
Enkedronningen  derimod  fastholdt  siden,  at  hun  ikke  indlod  sig 
i  nogen  Disput  med  de  udsendte  Rigsraader,  men  blot  udbad 
sig  deres  Hverv  skriftligt,  da  hun  ikke  havde  nogen  af  sine 
Raader  hos  sig.  Skøndt  Rigsraaderne  paany  bad  hende  erklære 
sig  om  det  forebragte,  fik  de  intet  andet  Svar3.  Sandheden  turde 
ligge  i  Midten.  Enkedronningen  har  næppe  kunnet  slippe  med 
blot  at  forlange  deres  Instruks  eller  Memorial  og  derpaa  affær- 
dige dem.  Men  de  almindelige  Talemaader,  hun  har  været  nødt 
til  at  anvende,  har  næppe  indeholdt  det  bestemte  Løfte,  som 
Rigsraaderne  vilde  lægge  deri.  Begge  Parters  Optræden  straks 
efter  tyder  ogsaa  paa,  at  ingen  af  dem  følte  sig  helt  sikker. 

Næppe  kom  nemlig  Enkedronningen  nogle  Dage  efter  ind  til 
København,  førend  Rigsraaderne  traf  en  Forholdsregel,  der 
skulde  underbygge,  hvad  der  var  søgt  opnaaet  paa  Frederiks- 
borg. De  lod  Christian  den  Fjerde  henvende  sig  personligt  til 
sin  Moder  og  bede  hende  om  at  give  Hans  Blome  Afsked.  Enke- 
dronningen svarede  imidlertid  blot  i  Almindelighed,  at  hun  vilde 
befordre,  hvad  der  kunde  tjene  til  Fred,  men  nævnede  end  ikke 
Hans  Blomes  Navn1. 

Dette  undvigende  Svar  gjorde  Rigsraaderne  betænkelige,  og 
de  besluttede  sig  til  et  mere  afgørende  Forsøg.  Enkedronningens 
Fader,  Hertug  Ulrik,  antoges  med  Grund  for  at  have  en  stærk 
Indflydelse  paa  hendes  Beslutninger.  Rigsraadet  bestemte  sig 
da  til  at  sende  hemmeligt  en  af  dets  Midte,  den  danske  Meklen- 
borger,  Henrik  Belov,  til  Hertugen  for  at  fremstille  for  denne, 
hvad  Enkedronningen  havde  lovet,  og  bede  ham  opfordre  sin 
Datter  til  snarest  at  opfylde  dette  Løfte.  Den  16.  Februar  blev 
Kreditivet  for  Henrik  Belov  underskrevet  af  de  øvrige  Rigs- 
raader"', og  dermed  drog  han  skyndsomst  afsted. 

Tidspunktet  for  Henrik  Belovs  Afsendelse  var  godt  beregnet. 
Samtidigt  var  nemlig  Hoffet  —  rimeligvis  paa  Grund  af  For- 
beredelserne til  de  store  Festligheder  —  blevet  forlagt  fra  Kø- 
benhavn til  Frederiksborg.  Christian  den  Fjerde  skrev  endnu 
den  15.  Februar  sin  latinske  Stil  paa  Københavns  Slot,  men  de 
to  følgende,  den  19.  og  20.  Februar,  paa  Frederiksborg.  Der  var 
da  ingen  Fare  for,  at  han  ved  en  Fejltagelse  skulde  røbe  eller 
Enkedronningen  opdage,  at  en  af  Rigsraaderne  ilsomt  var  reden 
af  By.  Men  næppe  var  hun  kommen  til  København,  førend  hun 
ogsaa  opdagede,  baade  at  Henrik  Belov  var  bortsendt  og  hvor- 
hen Rejsen  gjaldt.  Han  havde  en  Uges  Forspring.  Der  var  intet 
Øjeblik  at  spilde. 

Medens  Dragefruerne  Fastelavns  Lørdag  den  24.  slog  de  sidste 
Hammerslag,  og  Riddersal  og  Gange  genlød  af  Tummel,  For- 
travet for  Morgendagens  Lystighed,  sad  Enkedronningen  i  sit 
Kammer  ivrigt  sysselsat  med  at  skrive  til  Faderen.  Hun  skrev1, 
at  Henrik  Belov  ilsomt,  og  uden  at  hun  maatte  vide  det,  var 
bleven  afsendt  til  Meklenborg.  Hun  kunde  da  vel  slutte,  at  hans 
Hverv  maatte  angaa  hende. 

Skulde  han  tale  om  Tvisten  mellem  Haderslev  og  Ribe  bad 
hun  sin  Fader  mindes,  at  det  jo  ikke  var  sin  egen  Sag,  hun  førte, 
men  sine  Børns.  Skulde  han  tale  om  haarde  Breve,  som  hun 
maaske  havde  sendt,  saa  havde  Rigsraadet  ogsaa  givet  hende 
Aarsag  dertil.  Hertug  Ulrik  maatte  endelig  sige  ham  lige  ud,  at 
Rigsraadet  jo  ikke  havde  holdt,  hvad  det  havde  lovet  Enkedron- 
ningen, ikke  bygget  hendes  „Livgeding",  som  tilsagt  var.  Han 
maatte  overhovedet  endelig  sige  ham  saaledes  Besked,  at  Æren 
blev  paa  hendes  Side,  indtil  hun  kunde  sende  udførligere  Besked. 
Det  skulde  hun  gøre,  saa  saare  hun  kom  til  Haderslev,  hvorfra 
Dr.  Sybrandt  skulde  blive  affærdiget  til  Meklenborg  med  mundt- 
lig Melding  om  alt.  Det,  Rigsraadet  vilde,  var  at  faa  hende  fra 
Regeringen.  Dette  tilstræbtes  ad  alle  Veje,  og  det  var  ogsaa 
Hovedhensigten  nu  med  Henrik  Belovs  Sendelse,  ganske  det 

samme  som  Henrik  Rammel  var  gaaet  ud  paa,  da  han  sidst 
havde  talt  med  Hertugen  i  Giistrow. 

Enkedronningens  Brev  kom  for  silde.  Muligt  kunde  hun  ikke 
faa  paalideligt  Bud  til  Meklenborg  eller  frygtede  for,  at  Rigs- 
raaderne  skulde  lade  Brevet  stoppe  undervejs.  Det  maatte  gaa 
den  lange  Omvej  over  Haderslev,  hvor  Dr.  Sybrandt  i  Øjeblik- 
ket opholdt  sig,  hvem  hun  med  et  Par  Ord  meddelte  Anled- 
ningen og  befalede  at  besørge  det,  „Dag  og  Nat  uspart",  til 
Meklenborg.  Dr.  Sybrandt  gættede,  at  Henrik  Belovs  Sendelse 
ogsaa  angik  ham,  vedlagde  derfor  et  Par  Ord  til  Hertugen  '  med 
Bøn  om  ikke  at  dømme  ham  uhørt  og  lod  saa  begge  Breve 
skyndsomst  gaa  videre.  Under  alt  dette  havde  imidlertid  Mod- 
parten faaet  langt  Forspring.  Først  den  8.  Marts  afgik  Brevene 
fra  Haderslev  og  allerede  den  2.  Marts  havde  Henrik  Belov 
faaet  Hertugen  i  Tale2. 

Hvor  overbevisende  end  Henrik  Belov  vidste  at  føje  sine  Ord, 
og  hvor  vel  anskreven  han  end  som  oprindelig  Meklenborger 
kunde  være  hos  Hertug  Ulrik,  saa  var  denne  dog  for  gammel 
til  ikke  at  vide,  at  Beretningerne  nordfra  gerne  kom  Par  og  Par 
og  hinanden  modsigende.  Han  ventede  derfor  lidt  for  at  se,  om 
den  behørige  Biforklaring  fra  hans  Datter  ikke  skulde  komme. 
Da  den  udeblev,  gav  han  endelig  Henrik  Belov  den  4.  Marts  i 
Biitzow  et  yderst  forsigtigt,  mundtligt  Svar3  paa  hans  mundtlige 
Anmodning. 

Hertugen  beklagede  meget,  at  Striden  angaaende  Amtmanden 
i  Haderslev  havde  antaget  saadant  Omfang,  at  den  nu  forment- 
lig kun  kunde  hæves  ved  hans  Afsættelse.  Naar  Rigsraadet  i 
denne  Anledning  havde  henvendt  sig  til  Hertugen  for  at  bede 
ham  opfordre  Enkedronningen  til  uopholdelig  at  give  Hans 
Blome  Afsked,  hvad  hun  oftere  skulde  have  lovet,  senest  den 
10.  Februar,  uden  at  det  dog  endnu  var  sket,  skøndt  Lenet  burde 
aftrædes  til  Valborgsdag  —  saa  vilde  det  til  enhver  Tid  være  Her- 
tug Ulrik  kært  at  kunne  efterkomme  Rigsraadets  Ønsker. 

Men  netop  i  dette  Tilfælde  var  det  ham  ikke  muligt,  da  Enke- 
dronningen havde  meddelt  ham,  at  hun  ønskede  personligt  eller 
ved  en  betroet  Raadsperson  at  tale  med  ham  om  samme  Sag. 

samt  om  Opfyldelsen  af  Rigsraadets  i  sin  Tid  til  de  meklen- 
borgske  Gesandter  i  København  givne  Løfter.  Hertugen  maatte 
da  i  Øjeblikket  indskrænke  sig  til  at  udtale,  at  han  stolede  paa, 
at  Rigsraadet  i  sin  Visdom  vilde  vide  at  handle  rigtigt  i  denne 
Sag,  og  ikke  indlade  sig  paa  noget  overilet  Skridt,  der  hurtigt 
var  gjort,  men  vanskeligt  rettet1. 

Desforuden  havde  Henrik  Belov  meddelt  Hertugen,  at  Rigs- 
raadet frygtede  for,  at  Johan  Adolph,  ved  at  overtage  Regeringen 
i  Hertugdømmerne  og  nu  at  ville  føre  Forsædet  paa  den  kom- 
mende Landretsdag,  traadte  den  unge  Konges  Rettigheder  for 
nær.  Hertug  Ulrik  kunde  hertil  kun  svare,  at  han  stolede  paa, 
at  Rigsraadet  i  Behandlingen  af  denne  Sag  sikkert  vilde  vide  at 
træffe  det  rette.  — 

Med  disse  orakelmæssige  Udtalelser  maatte  Henrik  Belov  og 
Rigsraadet  lade  sig  nøje.  Det  var  en  Tak  for  sidst  og,  om  end  i 
høflig  Form,  lige  saa  afvisende  et  Svar  som  det,  Hertug  Ulriks 
Gesandter  foret  Aars  Tid  siden  havde  bragt  hjem  fra  Rigsraadet 
i  København.  Hertil  indskrænkede  Hertug  Ulrik  dog  ikke  sin 
Virksomhed  i  denne  Sag.  Da  al  Forklaring  fra  Enkedronningen 
fremdeles  udeblev,  skrev  han  i  Fortrolighed  til  hende  om,  hvad 
der  var  foregaaet,  og  sendte  tillige  en  af  sine  Raader  for  at  for- 
handle med  hende  derom,  saa  at  det  overfor  Rigsraadet  kunde 
godtgøres,  at  han  havde  taget  sig  af  Sagen. 

Hans  Valg  faldt  paa  Dr.  juris  Veit  Winsheim,  der  var  særlig 
skikket  til  en  Sendelse  af  denne  Art,  hvor  Aabenmundethed  til 
Modparten  ikke  kunde  skade.  Dr.  Winsheim  var  nemlig  ret  et 
Pragteksemplar  af  Datidens  juridiske  Amfibier.  Bosat  i  Ham- 
borg, var  han  paa  engang  ansat  som  meklenborgsk  Raad,  konge- 
lig holstensk  Raad  og  siden  ogsaa  som  dansk-  Raad.  Han  var 
saaledes  vel  inde  i  Sagerne  og  i  Embeds  Medfør  alle  Parters 
Fortrolige. 

Til  denne  sendte  altsaa  Hertug  Ulrik  Bud  om,  at  han  skulde 
begive  sig  til  Enkedronningen,  og  lod  samtidigt  forfærdige  Kre- 
ditiv og  Instruks11  for  ham  til  Rejsen.  Ifølge  Instruksen  skulde 
han  meddele  hende  om  Henrik  Belovs  Sendelse  og  Hertugens 
Svar,  der  havde  lydt:  at  hvis  hun  havde  lovet  at  afskedige  Hans 

Blome,  vilde  hun  sikkert  ogsaa  gøre  det.  I  Henhold  hertil  skulde 
Dr.  Winsheim  paa  Hertugens  Vegne  opfordre  Enkedronningen 
til,  hvis  hun  havde  givet  noget  Løfte  i  saa  Henseende,  da  at  op- 
fylde det  uden  dog  hverken  at  træde  sin  egen  Værdighed  for 
nær  eller  unødigt  krænke  Hans  Blome  --  en  Opfordring,  der 
jo  naturligvis  forsaavidt  var  unødvendig,  som  Enkedronningen 
ogsaa  uden  den  vilde  vide  at  opfylde,  hvad  hun  havde  lovet. 

Med  denne  fint  afbalancerede  Besked  skulde  altsaa  Dr.  Wins- 
heim afgaa  til  Enkedronningen.  Men  da  det  kom  til  Stykket,  var 
han  ikke  til  at  finde  i  Hamborg,  hvor  det  hed  sig,  at  han  i  Em- 
beds Anliggender  var  kaldet  nordpaa.  Kreditiv  og  Instruks  af- 
sendtes da  efter  ham  til  Slesvig,  men  ubesindigt  nok  med  Hans 
Blomes  „rødskæggede Tjener",  der  havde  bragt  Bud  til  Meklen- 
borg  og  nu  fik  fri  Befordring  hjem,  mod  at  medtage  Pakken. 
Han  afleverede  den  imidlertid  til  sin  Herre,  der  uden  videre 
brød  Instruksen,  gennemlæste  og  gemte  den,  da  den  nu  forment- 
lig ikke  længer  passede  til  Forholdene,  og  han  ikke  ønskede 
Muligheden  af  Afsættelse  sladret  af  Skole1.  Enkedronningen 
dækkede  bagefter  det  skete  med  sit  Navn2.  Men  saaledes  kom 
den  ulykkelige  Doctor  til  at  møde  som  Sendebud  uden  In- 
struks. 

Og  samtidigt  viste  det  sig,  at  det  var  Henrik  Ranzau,  der 
havde  hindret  ham  i  at  udføre  Hertug  Ulriks  Hverv,  idet  Stat- 
holderen havde  kaldt  ham  nordpaa,  for  at  han  som  holstensk 
Raad  efter  Rigsraadets  Ønske  skulde  hjælpe  med  til  at  bekæmpe 
Enkedronningen.  Et  saadant  Virvar  af  Pligter  kunde  oprive  en 
anden.  Dr.  Winsheim  fyldte  det  kun  med  en  Følelse  af  egen  Be- 
tydning. For  en  kort  Stund  knyttedes,  som  vi  straks  skal  se, 
hans  Navn,  om  end  kun  som  tilfældig  Mellemmand,  til  Begiven- 
heder af  virkelig  Vægt.  Der  blev  Mening  i  hans  Yndlingssport 
at  sætte  paa  Brevet:  „haster,  haster,  haster"!  Som  en  vims  lille 
Haletudse  foer  han  om  i  Tidens  rørte  Vande. 

Medens  hin  Meningsudveksling  var  foregaaet  paa  Linjen  Kø- 
benhavn— Gjedser — Meklenborg,  var  der  landværts,  fra  Sege- 
berg  over  Gottorp  til  København  og  tilbage,  foretaget  en  Række 
af  Træk  og  Modtræk,  der  skulde  faa  den  mest  afgørende  Ind- 
flydelse paa  Udviklingens  hele  Gang. 

Henrik  Ranzau  var  misfornøjet  med  Tilnærmelsen  mellem 
Enkedronningen  og  Johan  Adolph.  Hans  Styrke  havde  hidtil 
bestaaet  i  at  kunne  vinde  Plads  og  danne  den  forsonlige,  højere 
Enhed  mellem  de  kongelige  og  gottorpske,  modsatte  Interesser. 
Da  Johan  Adolph  i  Efteraaret  1592  overtog  Regeringen,  maatte 
Henrik  Ranzaus  Magt  som  kongelig  Statholder  nødvendigvis 
blegne.  Og  han  vidste  godt,  hvem  det  var,  Enkedronningen  ved 
at  nærme  sig  Hertugen  blandt  andet  ønskede  at  komme  til  Livs. 
Ganske  naturligt  sluttede  han  sig  da  nu  nøjere  til  Rigsraadet 
eller  rettere  til  den  unge  Konge,  og  søgte  sig  et  sikrere  Stade 
som  trofast  Vogter  af  den  unges  Rettigheder.  Som  Overgang  til 
denne  nye  Stilling  benyttede  han  med  vanlig  Smidighed  en  An- 
ledning, der  for  de  fleste  kun  vilde  have  frembudt  Vanskelig- 
heder. 

Regeringsraaderne  havde,  da  Henrik  Ranzau  stadigt  forholdt 
sig  tavs  om  sin  Modtagelse  af  Eden  paa  Kongens  Vegne  i  Maj 
1592  paa  Landdagen  i  Flensborg,  tilsidst  sendt  ham  en  Befaling, 
underskreven  af  Kongen,  om  at  indberette,  hvad  der  var  fore- 
gaaet ved  den  Lejlighed.  Henrik  Ranzau  maatte  da  bide  i  det 
sure  Æble  og  give  Svar.  Den  15.  December  1592  skrev  han  fra 
Segeberg  til  Christian  den  Fjerde1  og  undskyldte,  som  før  be- 
rørt,  sin  lange  Tavshed  med,  at  han  havde  lidt  af  Fjerdedags- 
Feber  og  desuden  været  forvisset  om,  at  Sten  Brahe  og  Hen- 
rik Rammel  ved  deres  Hjemkomst  fra  Landdagen  havde  givet 
Melding  om  det  foregaaede. 

Da  dette  sidste  nu  formentlig  ikke  forholdt  sig  saa,  tillod  han 
sig  at  indsende  en  Fortegnelse  over  dem,  der  havde  aflagt  Ed, 
og  benyttede  Lejligheden  til  vidtløftigt  at  forklare,  hvorledes 
han   meget   imod   sin  Vilje  var  kommen   til   at   modtage  Eden. 

Efter  hans  Mening  tilkom  dette  Sten  Brahe  og  Henrik  Rammel, 
men  Enkedronningen  havde  ved  baade  mundtlige  og  skriftlige 
Befalinger  tvunget  ham  til  at  modtage  den. 

Nu  var  Vinen  kommen,  som  Hs.  Maj.  havde  bestilt,  tre  Fade 
Reinfall  og  et  Fad  Malvasier.  Budet  fra  Leipzig  havde  haft  dem 
med,  de  kostede  omtrent  tyve  Thaier  Fadet. 

Af  Nyheder  var  der,  at  Kejseren  af  Tyskland  havde  henvendt 
sig  til  Henrik  Ranzau,  for  at  han  skulde  forpligte  sig  overfor 
Hs.  kejserlige  Majestæt  som  Raad,  naar  denne  havde  noget  at 
forrette  i  den  sachsiske  Kreds.  Om  end  Henrik  Ranzau  fast  var 
gammel  og  ikke  havde  tænkt  at  forpligte  sig  til  nogen  anden  end 
Christian  den  Fjerde,  saa  vidste  dog  denne  naadigst  Besked  om, 
at  han  havde  en  anseelig  Sum  udestaaende  i  Nederlandene,  hvor 
han  ved  Kejserens  og  Kongens  forenede  Hjælp  lettere  vilde 
kunne  komme  til  sit,  hvad  ogsaa  Kejseren  allernaadigst  havde 
ladet  sig  forlyde  med.  Henrik  Ranzau  tvivlede  da  ikke  om,  at 
Christian  den  Fjerde  vilde  være  tilfreds  med,  at  han  saaledes 
traadte  i  nøjere  Forhold  til  Kejseren,  selvfølgelig  hver  Pligt  mod 
Kongen,  hans  Riger  og  Lande  ubeskaaren,  mod  hvilke  han 
ingensinde  vilde  lade  sig  bruge.  Og  han  haabede,  at  Kongen 
vilde  ligesom  Hs.  Majestæts  Hr.  Bedstefader  og  Hr.  Fader  gerne 
unde  sin  gamle  Tjener,  hvad  der  kunde  tjene  ham  til  Berøm- 
melse, Ære  og  Fordel. 

Det  var  fint  Smæld.  Her  praledes  ikke  plumpt,  endsige  tryg- 
ledes der.  Beskedent,  bravt  og  ukunstlet  lagde  han  blot  alt  til 
rette,  saa  at  andre  selv  kunde  slutte,  hvor  værdifuld  han  var. 
Hans  tidligere,  mulige  Brøde  eller  dog  Forsømmelse,  hvorfor 
han  undskyldte  sig  i  Brevets  første  Del,  glemtes  ganske  over 
dets  sidste,  værdifulde  Nyhed.  Det  vilde  have  været  uforsvar- 
ligt, om  Regeringsraaderne  i  et  Øjeblik  som  dette  ikke  havde 
gjort  alt  for  at  vinde  denne  Mand,  hvis  Ord  havde  Vægt  ikke 
alene  i  Holsten,  men  ved  Kejserhoffet.  Omvendt  lagde  Stat- 
holderen i  den  følgende  Tid  saa  megen  Konge-Troskab  for  Dagen, 
at  det  var  en  Lyst  at  arbejde  sammen  med  ham.  Ganske  natur- 
ligt blev  han  da  en  Hovedperson  i  de  vigtige  Begivenheder,  som 
Aaret  1593  bragte. 

Henrik  Ranzau  holdt  Regeringen  i  Danmark  ypperligt  under- 
rettet om  alt,  hvad  der  foregik  i  Hertugdømmerne  i  Vinterens 
Løb.  Og  det  kunde  vel  gøres  fornødent.  Thi  i  Stilhed  forberedtes 
her  et  stort  Foretagende,  men  hvori  dette  egentlig  skulde  bestaa 
var  vanskeligere  fra  dansk  Side  at  blive  klar  paa,  nu  da  Enke- 
dronningen havde  afstaaet  Regeringen  til  Johan  Adolph.  I  For- 
ening var  disse  to  blevne  enige  om,  at  der  ved  Paasketid  efter 
gammel  Skik1  igen  skulde  holdes  en  Landretsdag  i  Byen 
Slesvig,  og  at  Johan  Adolph  skulde  indtage  Forsædet  ved 
denne. 

Hver  især  agtede  de  imidlertid  at  benytte  denne  Lejlighed  til 
at  frigøre  sig  fra  forskellige  Tryk,  som  Rigsraadet,  Henrik  Ran- 
zau og  flere  af  Landraaderne  hidtil  havde  øvet  paa  dem.  Ved 
denne  Lejlighed  skulde  saaledes  nogle  af  Hans  Blomes  Stridig- 
heder afgøres.  Her  skulde  Sager  for,  vedrørende  Grænsespørgs- 
maal  mellem  den  kongelige  og  hertugelige  Del.  Her  skulde  ende- 
lig Hertugen  ved  sin  personlige  Optræden  søge  at  ave  den 
Hensynsløshed  hos  enkelte  Landraader,  hvorunder  man  tid- 
ligere havde  lidt. 

Det  var  højt  Spil.  Man  agtede  samtidigt  at  begynde  Kampen 
mod  Rigsraadet,  Statholderen  og  i  det  mindste  en  Del  af  Land- 
raaderne. Men  Johan  Adolph  var  ung  og  dristig.  Og  Enkedron- 
ning Sophia,  der  nu  personligt  stod  mere  dækket,  var  kampivrig 
som  før  og  forsynede  ham  troligt  med  de  fornødne  Vaaben.  Det 
er  meget  betegnende,  at  Enkedronningen  to  Dage  efter,  at  hun 
paa  Frederiksborg  den  10.  Februar  havde  udholdt  Rigsraadets 
Stormløb,  var  saa  lidet  forknyt,  at  hun  tilsendte  ham  et  af  de 
aller  farligste  Vaaben.  Den  12.  Februar  1593  skrev  hun  et  Brev, 
der  kom  til  at  drage  vidtrækkende  Følger  efter  sig. 

Stævningerne  til  Landretsdagen  var  udgaaede  baade  i  Enke- 
dronningens og  i  Henugens  Navn2,  og  det  var  en  Selvfølge,  at 
begges  Landraader  skulde  møde  og  udgøre  Dommerne.  Ifølge 
gammel  Skik  tilkom  det  maaske  den  regerende  Landsherre  at 
forskrive  ogsaa  den  anden  Landsherres  undergivne  til  Mødet.  I 

Trods  I  unJ  :  Historiske  Fortællinger  VI  2 

denne  Anledning  skrev  i  hvert  Fald  Enkedronningen  den  nævnte 
Dag  til  Johan  Adolph,  at  hun  overlod  det  til  ham  at  indkalde 
ogsaa  hendes  Landraader  til  Landretsdagen,  ligesom  hun  sam- 
tidigt meldte  Henrik  Ranzau1,  at  han  og  de  andre  vilde  blive 
indkaldte  ved  Skrivelse  fra  Johan  Adolph.  Men  hun  gjorde  mere 
end  dette.  I  Brevet  til  Johan  Adolph  lagde  hun  et  løst  Blad  med 
følgende  Indhold: 

„Post  scripta.  Fremdeles  venlige,  kære  Fætter  og  Søn!  Hvis 
der  mellem  Vore  Raader  skulde  være  en  eller  anden,  der  er 
Eders  Kærlighed  saa  meget  imod,  at  Eders  Kærlighed  ikke  kan 
taale  hans  Nærværelse,  saa  lade  Vi  det  ske,  at  de  samme  for- 
blive uindkaldte,  saa  at  Vidtløftighed  undgaas.  Datum  ut  literis. 
Sophia" 2. 

Johan  Adolph  svarede  med  Tak  tilbage,  at  da  han  havde  Ude- 
staaende  med  Claus  Ahlefeldt,  Amtmand  i  Schwabstedt,  saa  „viste 
Hendes  kongelige  Værdighed  ham  en  venlig,  moderlig  Gefall, 
naar  hun  var  tilfreds  og  ikke  vilde  fortænke  ham  i,  at  samme 
Claus  Ahlefeldt  forblev  uindkaldt  til  Landretsdagen"3. 

Denne  Fremgangsmaade  kunde  være  ret  bekvem,  men  var 
jo  fra  en  anden  Side  seet  yderst  mislig,  naar  der,  som  her,  var 
Tale  om  Sammensætningen  af  en  Domstol.  Tillige  var  der  her- 
ved nedlagt  en  Magt  i  Hertugens  Haand,  der,  hvor  frivilligt  den 
end  var  overdraget  ham  af  Enkedronningen,  vanskeligt  kunde 
undgaa  Skæret  af  at  indeholde  en  Forhaanelse  mod  den  unge 
Konge  og  hans  Myndighed. 

Allerede  Meddelelsen  om  Hertugens  Eneret  til  at  forskrive 
Raaderne  synes  at  have  stødt  Henrik  Ranzau.  Men  ganske  na- 
turligt maatte  han  blive  opskræmt  ved  den  anden  Nyhed,  der  i 
Længden  ikke  kunde  holdes  skjult  men  snart  sivede  ud:  den 
Hertugen  tildelte  Udelukkelsesret.  Saa  vilde  altsaa  Henrik  Ran- 
zau, der  havde  været  Nummer  eet  paa  de  tidligere  Landdage, 
ved  dette  Møde  blive  kun  en  taalt  Størrelse,  som  sad  der  ifølge 
Hertugens  Naade  og,  hvad  Øjeblik  det  skulde  være,  kunde  vises 
bort.  Henrik  Ranzau  tog  ikke  fejl  i,  at  en  saadan  Skæbne  ven- 
tede ham.  Men  sligt  burde  hindres  ved  alle  Midler.  Og  han  traf 
sine  Forholdsregler. 

Desværre  er  vi  paa  dette  afgørende  Punkt  ikke  i  Stand  til 
fuldt  at  kunne  følge  de  hemmelige  Forbindelser  mellem  Stat- 
holderen og  Regeringsraaderne.  At  han  hurtigst  muligt  under- 
rettede dem  om  alt,  hvad  han  opdagede,  er  sikkert  nok.  Endnu 
den  26.  eller  27.  Februar  lod  de  i  den  Anledning  den  unge  Konge 
befale  ham  at  tale  med  Johan  Adolph  om  den  Stævning  til  Land- 
retsdagen,  som  Hans  Blome  havde  forhvervet  over  Erkedegn 
Erasmus  Heidmann,  og  forbyde  at  denne  Sag,  der  angik  Riget, 
maatte  behandles  paa  Landretsdagen l.  Et  Par  Dage  efter  sendtes 
ham  en  lignende  kongelig  Befaling  angaaendejohan  Kuhlmanns 
Stævning  af  det  slesvigske  Domkapitel 2.  Men  herfra  til  den  vold- 
somme Forholdsregel,  der  blev  truffen,  var  der  et  langt  Spring: 
Man  bestemte  sig  nemlig  til  at  lægge  en  Mine  under  hele  Spørgs- 
maalet  i  Hertugdømmerne  og  sprænge  alle  Forholdene  fra  hin- 
anden ved  at  faa  Christian  den  Fjerde  af  Kejseren  er- 
klæret for  myndig. 

Hvo  var  Ophavsmand  til  denne  Plan?  Det  vil  næppe  være 
muligt  fuldt  at  kunne  faa  Rede  herpaa.  Kom  Forslaget  fra  Hen- 
rik Ranzau,  har  han  vistnok  været  saa  forsigtig  ikke  at  give  det 
skriftligt  fra  sig,  men  oversendt  det  mundtligt  ved  en  betroet 
Mand.  At  Regeringsraaderne  alene  ikke  turde  træffe  en  saa  over- 
ordentlig vigtig  Afgørelse,  er  klart  nok.  I  København  var  Rigs- 
raadet  just  samlet.  Der  er  da  Mulighed  for,  at  dette  selv  har 
undfanget  Ideen  og  enten  i  et  Øjebliks  Hidsighed  eller  efter  virke- 
lig moden  Overvejelse  vedtaget  at  udføre  den. 

Fra  Parternes  Interesser  lader  intet  med  Sikkerhed  sig  slutte, 
thi  Forehavendet  maatte  blive  skæbnesvangert  baade  for  Henrik 
Ranzau  og  Rigsraadet.  Vel  vilde  nemlig  Enkedronningen  med 
samt  Johan  Adolphs  til  hende  støttede  Overmagt  blive  sprængt 
i  Luften,  men  hvo  borgede  for,  at  ikke  Rigsraadets  og  Henrik 
Ranzaus  mulige  Forhaabninger  gik  samme  Vej,  idet  den  unge 
Konge  som  myndig  vilde  hævde  Selvraade?  Ja,  hvo  indestod 
for,  at  han  ikke  som  myndig  kunde  ende  med  at  gaa  i  Moderens 
Ledebaand?  Parternes  Interesser  viser  os  da  kun  usikkert  Vej. 
Og  Dokumentets  hensynsfulde  Form  lige  overfor  saavel  Rigets 
som  Hertugdømmernes  Raader  lader  os  ligeledes  i   Uvished. 

Kun  eet  staar  sikkert  fast,  at  hvo  saa  end  Planens  Ophavsmand 
var,  maa  den  være  bleven  vedtagen  af  det  danske  Rigsraad.  Fra 
København  afgik  derfor  ogsaa  den  betydningsfulde  Skrivelse  i 
al  Hemmelighed  sydpaa. 

Brevet  er  dateret  København  den  1.  Marts  1593  og  stilet  fra 
Christian  den  Fjerde  personlig  til  den  tyske  Kejser,  Rudolph  den 
Anden1.  Indholdet  er  følgende: 

Hs.  kejserlige  Majestæt  vilde  venligt  erindre,  hvorledes  han 
Aar  1589  havde  meddelt  Christian  den  Fjerde  paa  dennes  An- 
søgning indultum  veniæ  ætatis,  saa  at  den  unge  Konge  kunde 
beklædes  med  Højhedsretten  over  Holsten,  hvortil  han  endnu 
manglede  Alderen.  I  de  siden  da  forløbne  fire  Aar  havde  der 
imidlertid  baade  i  dette  Fyrstendømme,  der  hørte  til  det  romer- 
ske Rige,  og  i  Christian  den  Fjerdes  andre  tilstødende  Fyrsten- 
dommer indsneget  sig  allehaande  Forvirring,  Mangel  og  Brøst. 
Det  „hellige  Justitieværk  og  dets  Execution"  var  til  mange  Men- 
neskers Ulempe  blevet  forsømt;  Vold,  Drab  og  andre  ulidelige 
Laster  var  blevne  øvede  uden  Sky  og  uden  Straf,  og  Christian 
den  Fjerdes  Mindreaarighed  var  bleven  misbrugt  paa  mange 
Maader. 

Hans  Samvittighed  og  paahvilende  Øvrighedspligt  bød  ham 
nu  ikke  længere  at  taale  sligt  Uvæsen,  der  ifølge  sin  Natur 
vokser,  jo  længere  Tid  der  gaar.  Han  savnede  vel  ikke  Midler 
til  at  hemme  alt  dette,  men  havde  hidtil  paa  Grund  af  sin  Alder 
næret  Betænkelighed  ved  selv  at  overtage  Regeringen,  og  vilde 
fremdeles  nære  Betænkelighed,  hvis  ikke  hine  Vidtløftigheder 
saa  alvorligt  opfordrede  ham. 

Da  nu  altsaa  Nødvendigheden  krævede  det,  og  da  hans  for- 
nemste, tro  Raader,  paa  hvis  Ord  han  med  Grund  lagde  Vægt, 
underdanigst  havde  formanet  ham  dertil  og  flittigt  anholdt  ham 
derom,  saa  havde  han  ladet  sig  bevæge  af  disse  højvigtige  Aar- 
sager  til  at  ansøge  Hs.  kejserlige  Majestæt  om  at  ville  af  kejser- 
lig Magtfuldkommenhed  eftergive  ham  den  ringe  Tid,  der  endnu 
manglede  ham  i  Myndigheds  Alder,  idet  han  om  nogle  faa  Uger 
fyldte  sit  syttende  Aar.  Hvad  der  endnu  manglede  ham  i  Alder 
og  Erfaring  vilde  opvejes  ved  hans  tro  Raaders  og  Lands-Stæn- 

ders  Raad.  Han  bad  derfor  Kejseren  om  at  udvide  det  tidligere 
givne  indultum  veniæ  ætatis,  der  alene  havde  angaaet  Iklædelse 
af  Højhedsretten,  til  ogsaa  at  angaa  Retten  til  selv  at  varetage 
Regeringen  i  Landet,  med  andre  Ord,  om  at  tilstille  ham  et  Doku- 
ment, hvorved  han  nu  erklæredes  for  fuld  myndig. 

Skrivelsen  afsendtes  i  største  Hemmelighed,  og  dennegang 
lykkedes  det  fuldstændigt  at  bevare  Tavshed.  Endnu  længe  efter, 
at  gunstigt  Svar  var  opnaaet,  havde  ikke  Enkedronning  Sophia1, 
endsige  de  andre,  nogen  Anelse  om,  hvad  her  var  foregaaet.  De 
arbejdede  fremdeles  travlt  og  med  godt  Haab  til  det  sidste  paa 
den  underminerede  Jordbund. 

Al  deres  Higen  og  Tragten  gik  ud  paa  at  gøre  den  Sejr,  de 
nødvendigvis  maatte  vinde  paa  Landretsdagen  i  Slesvig,  saa  af- 
gørende som  muligt.  Landretsdagen  skulde  aabnes  den  1 1.  Marts 
1593,  og  her  viste  det  sig  snart,  hvor  snildt  der  var  blevet  ma- 
nøvreret fra  Enkedronningens  og  hendes  Partis  Side.  Tilsyne- 
ladende havde  hun  ladet  Magten  glide  sig  af  Hænde  ved  at  over- 
lade Johan  Adolph  ikke  blot  at  føre  Forsædet  men  tillige  Retten 
til  at  udelukke,  hvem  der  var  ham  imod.  Herved  var  Henrik 
Ranzaus  Parti  blevet  bragt  i  Mindretal.  Men  Hertugens  Parti 
havde  ikke  derfor  vundet  Overvægten.  Thi  Landretsdagens  Med- 
lemmer udgjorde  ikke  blot  de  to  Partier:  de  hertugelige  og  de 
kongelige  Raader;  disse  sidste  var  atter  delt  i  to  Lejre,  Henrik 
Ranzaus  og  Hans  Blomes. 

Det  var  i  Virkeligheden  dette  sidste,  Enkedronningens  Parti 
i  snævrere  Forstand,  der  nu  havde  Magten  i  Hænde  og  ved  at 
slutte  sig  skiftevis  til  hvert  af  de  to  andre  var  i  Stand  til  at  be- 
herske Landretsdagens  Stemmegivning.  Partiets  Ledere  var 
Hans  Blome  og  Dr.  Sybrandt,  hvilken  sidste  havde  Sæde  paa 
Landretsdagen  som  „lærd  Raad"  og  Enkedronningens  Kansler. 
Til  dem  sluttede  sig  Hans  Blomes  to  Brødre,  Henrik,  Amtmand 

paa  Gottorp,  og  Didrik,  samt  dennes  Svigersøn  Didrik  Ahlefeldt, 
Christopher  Ranzau  til  Kværnbæk  og  flere1.  Ganske  naturligt 
kom  da  Hans  Blome  til  paa  denne  Landretsdag  at  spille  en 
fremtrædende  Rolle,  der  i  visse  Maader  mindede  om  Statholde- 
rens Indflydelse  ved  tidligere  Lejligheder. 

Henrik  Ranzau  havde  straks,  da  han  modtog  Enkedronningens 
Brev  om,  at  Johan  Adolph  skulde  forskrive  Landraaderne,  anet 
den  Fare,  der  truede.  Og  det  maatte  gøre  ham  yderligere  klar, 
da  han  hørte,  at  Johan  Adolph  havde  udelukket  Claus  Ahlefeldt, 
Amtmand  i  Schwabstedt,  men  til  Gengæld  indkaldt  Revl  og  Krat 
af  sine  egne  blot  „lærde  Raader",  seks  ialt. 

Henrik  Ranzaus  eget  Parti  talte,  ham  selv  iberegnet,  heller 
ikke  mere  end  seks.  Thi  han  kunde  kun  stole  pna  sin  Søn  Gert, 
Amtmand  i  Flensborg,  Hans  Ranzau,  Amtmand  i  Rendsborg, 
Henrik  Ahlefeldt,  Ditlev  Brockdorf  og  den  „lærde  Raad"  Joa- 
chim Reich.  Hans  egen  Svigersøn,  Balthasar  Ahlefeldt,  var  der- 
imod upaalidelig  og  som  hertugelig  Raad  formeget  afhængig  af 
Johan  Adolph  til  ikke  at  stemme  med  denne.  Hertil  kom  saa 
den  Jobspost,  at  af  de  to  Ahlefeldter,  der  ellers  var  Statholderens 
Støtter,  laa  Benedict  syg  af  Fjerdedags  Feber  og  kunde  ikke 
møde,  og  Claus  var,  som  Hertugen  ubehagelig,  slet  ikke  bleven 
indkaldt2. 

Under  disse  Omstændigheder  bestemte  Henrik  Ranzau  sig  til 
et  dristigt  Modtræk.  Idet  han  lod  uvidende  om,  at  Enkedron- 
ningen havde  overladt  Johan  Adolph  Retten  til  at  forskrive  Land- 
retsdagens  Medlemmer,  og  idet  han  for  en  Forsigtigheds  Skyld 
vistnok  antedaterede  sit  Brev  før  Enkedronningens  Meddelelse 
herom,  forskrev  han  ifølge  egen  Magtfuldkommenhed  som  konge- 
lig Statholder  Dr.  Veit  Winsheim  til  at  møde  som  kongelig,  „lærd 
Raad"  til  Landretsdagen.  At  denne,  naar  han  iøvrigt  lovligt  ind- 
kaldtes, var  berettiget  til  at  have  Sæde  i  slig  Forsamling,  var  der 
ingen  Tvivl  om,  da  Frederik  den  Anden  i  sin  Tid  havde  ud- 
nævnt ham  til  „kongelig  Raad"  i  Retssager  Hertugdømmerne 
vedkommende3. 

Den  11.  Marts  kom.  Alle  de  indkaldte  havde  givet  Møde  i 
Slesvig,  paa  den  syge  Benedict  Ahlefeldt  nær.  Claus  Ahlefeldt 

havde,  da  han  ikke  var  indkaldt,  holdt  sig  borte.  Men  Dr. Wins- 
heim mødte  paa  Pletten  og  voldte  ved  sin  Særstilling  som  over- 
tallig ikke  ringe  Besvær.  Henrik  Ranzau  var  imidlertid  en  ivrig 
Forkæmper,  Johan  Adolph  var  ung  og  godmodig,  og  det  endte 
med,  at  den  overtallige  fik  Tilsigelse  baade  af  Hertugen  og  af 
Statholderen  til  at  give  Møde  næste  Dag1. 

Den  12.  Marts  Kl.  8  mødte  da  Dr.  Winsheim  paa  Raadhuset. 
Men  han  maatte  foreløbigt  blive  staaende  ude  paa  Gangen,  me- 
dens de  andre  kom  ind.  Henrik  Ranzau  trøstede  ham  med,  at 
han  var  i  godt  Selskab,  thi  ogsaa  Claus  von  Ahlefeldt,  kongelig 
Raad  og  Amtmand  over  Schwabstedt,  var  udelukket.  Det  var 
altid  lidt  at  lune  sig  ved,  medens  han  timevis  trippede  om  paa 
det  kolde  Stengulv. 

Imidlertid  gik  det  varmt  til  derinde.  Henrik  Ranzau  tog  ikke 
blot  Dr.  Winsheim  i  Forsvar,  men  optog  hele  Spørgsmaalet  om 
Udelukkelsesretten.  Sligt  var  noget  hidtil  uhørt.  Det  maatte  bero 
paa  en  Misforstaaelse,  at  Enkedronningen  skulde  have  tilladt 
saadant.  Frederik  den  Anden  havde  jo  i  sin  Tid  siddet  i  Raad 
sammen  med  Folk  som  Dr.  Adam  og  Dr.  Ølgaard,  uagtet  de  var 
i  hans  højeste  Unaade.  Og  i  nærværende  Tilfælde  havde  jo  Her- 
tugen ikke  engang  noget  at  udsætte  paa  Dr.  Winsheim,  endsige 
noget  gyldigt  at  beskylde  ham  for.  At  udelukke  Claus  Ahlefeldt 
og  Dr.  Winsheim  var  ikke  blot  en  Forhaanelse  af  den  kongelige 
Magt,  men  dobbelt  uforsvarligt,  da  de  kongelige  Raader  herved 
baade  vilde  blive  svækkede  paa  lærde  Raader  og  tilsammen  blive 
saa  faatallige,  at  de  nødvendigt  maatte  blive  overstemte. 

Hans  Blome  blev  ikke  Statholderen  Svar  skyldig.  I  sin  livlige 
Udtryksmaade  svor  han  paa,  at  han  ikke  vilde  sidde  paa  Bænk 
sammen  med  Dr.  Winsheim.  Denne  var  slet  ikke  tilsagt  af  Her- 
tugen til  at  møde  og  havde  altsaa  aldeles  intet  der  at  gøre.  Han 
varansat  under  de  danske  Rigsraader,  men  ikke  i  Holsten.  Han 
vilde  da  kun  sidde  der  som  Spion  og  meddele  Rigsraaderne  alt, 
hvad  man  hemmeligt  forhandlede  paa  Landretsdagen.  Men  hele 
Spørgsmaalet  bortfaldt  ved,  at  Hnkedronningen  havde  overladt 
Hertugen  selv  at  udelade,  hvem  han  ikke  ønskede.  I  Kraft  heraf 
var  saavel  Claus  Ahlefeld   som  Dr.  Winsheim"  udelukkede   fra 

denne  Landretsdag,  da  de,  som  Hertugen  imod,  ikke  var  blevne 
indkaldte. 

Henrik  Ranzau  svarede  hertil,  at  det  var  netop  denne  højeste 
Afgørelse,  Enkedronningens  Tilladelse  til  Hertugen,  som  han 
betvivlede.  Det  ene  Ord  tog  nu  det  andet.  Begge  Parter  blev 
hidsige,  og  Hans  Blome  var  ikke  at  formaa  til  at  sætte  sig  ned. 
Forgæves  formanede  Hertugen  dem  til  Fred  og  til  at  begynde 
Forhørene,  for  hvis  Skyld  de  her  var  samlede.  Forgæves  frem- 
lagde han  selve  Enkedronningens  Brev  med  Tilladelsen.  Henrik 
Ranzau  erklærede,  at  han  var  Indehaver  af  det  kongelige  Segl 
og  agtede  ikke  at  forsegle  en  eneste  Dom,  førend  det  Spørgs- 
maal  var  fuldt  klaret,  om  det  var  med  Enkedronningens  Vidende 
og  Vilje,  at  Medlemmer  af  Landretsdagen  udelukkedes.  Kun  paa 
Betingelse  af,  at  de  maatte  afsende  Forespørgsel  til  Enkedron- 
ningen i  saa  Henseende,  vilde  han  og  de  øvrige  kongelige  Raader 
deltage  i  Arbejderne,  idet  han  dog  som  sagt  forbeholdt  sig  ikke 
at  anvende  det  kongelige  Segl,  førend  Svar  var  kommet  tilbage. 
Herom  enedes  man  da  endelig,  og  hermed  var  hele  Formid- 
dagen gaaet,  saa  at  det  første,  egentlige  Retsmøde  maatte  ud- 
sættes til  om  Eftermiddagen1. 

Om  Eftermiddagen  havde  Hans  Blome  Forfald  og  kunde  ikke 
møde.  Det  gjaldt  nemlig  om  hurtigst  muligt  at  skrive  til  Enke- 
dronningen, sætte  hende  ind  i  Forholdene  og  saaledes  fore- 
komme Henrik  Ranzaus  Forespørgsel.  Hans  Blome  skrev  da2 
en  Redegørelse  for,  hvad  der  var  foregaaet,  og  opfordrede  hende 
paa  det  indstændigste  til  ikke  at  svare  Henrik  Ranzau  imøde- 
kommende. Hun  havde  jo  dog  givet  Johan  Adolph  Lov  til  at 
udelukke  en  enkelt  eller  to  og  burde  da  ikke  ved  en  Skrivelse 
til  Henrik  Ranzau  tilbagekalde  dette  Løfte. 

Dr.  Winsheim  var  ifølge  sin  Ed  forpligtet  til  at  meddele  Rigs- 
raaderne  alt,  og  han  vilde  ganske  sikkert  sladre  om,  hvad  Enke- 

dronningen  nok  vidste,  man  saa  sig  nødt  til  at  lade  komme  for 
paa  Landretsdagen.  Men  hertil  kom,  Dr.  Winsheim  var  ikke 
engang  berettiget  til  at  tage  Sæde  paa  Landretsdagen,  thi  hans 
Bestalling  lød  kun  paa  at  skulle  møde  for  Kammerretten  i 
Speyer,  men  ingenlunde  paa  at  være  Dommer  ved  en  Land- 
retsdag. 

Sagen  var  simpelt  hen  denne:  Henrik  Ranzau  havde  ved 
Benedict  Ahlefeldts  Sygdom  mistet  en  Stemme  og  havde  derfor 
hidkaldt  Dr.  Winsheim.  Men  skulde  Henrik  Ranzau  have  Lov 
til  mod  Enkedronningens  og  Johan  Adolphs  Vilje  at  indsætte 
Raader?  Bag  Henrik  Ranzau  i  denne  Sag  stod  naturligvis  Rigs- 
raadet,  og  disse  to  havde  her  stukket  Hovederne  sammen.  Sva- 
rede hun  ja  til  ham,  var  det  en  Sejr  for  Rigsraadet. 

Brevet  endte  med  forskellige  Udkast  til  afslaaende  Svar  til 
Henrik  Ranzau,  hvilke  Hans  Blome  betænksomt  stillede  til 
Enkedronningens  Valg  for  det  Tilfælde,  at  hun  maatte  billige 
hans  Betragtningsmaade.  Denne  sidste  Forholdsregel  var  over- 
maade  hensigtsmæssig,  da  hendes  Kansler,  Dr.  Sybrandt,  jo  for 
Tiden  var  i  Slesvig  og  Brevet  meget  let  kunde  træffe  hende  paa 
Rejse,  helt  udelukket  fra  juridisk  Bistand. 

Først  de  følgende  Dage  satte  Modparten  sig  i  Bevægelse.  Dr. 
Winsheim  skrev  Brev  paa  Brev.  Først  skrev  han  til  Johan 
Adolph  og  forespurgte  om,  hvormed  han  havde  vakt  Hertugens 
Misfornøjelse,  siden  denne  havde  udelukket  ham1.  Hertugen 
lod  ham  ved  sin  Kansler  mundtlig  svare,  at  han  skulde  faa 
Svar  —  en  anden  Gang. 

Dr.  Winsheim  skrev  da  et  nyt  Brev  med  samme  Anmodning, 
men  tilføjede,  at  da  Enkedronningen  endnu  laa  ved  Bæltet,  og 
der  maaske  ikke  kunde  ventes  Besked  fra  hende,  maatte  han 
forbeholde  sig  at  indanke  den  hele  Sag  for  —  Kejseren'2.  Der- 
paa  skrev  han  til  Hertug  Ulrik  af  Meklenborg5,  gaven  vidtløftig 
Fremstilling  af  det  foregaaede  og  fandt  Forklaringen  til  sin  Ude- 
lukkelse i  Hans  Blomes  personlige  Uvilje.  Denne  havde  nemlig 
ulovligt  tilvendt  sin  Søn  et  Præbende  ved  Kapitlet  i  Hamborg, 
som  han  nu  uden  Tvivl  frygtede  for,  at  Dr. Winsheim  vilde  søge 
at  gøre  ham  stridigt. 

Den  14.  Marts  udfærdigedes  Forespørgslen  fra  Henrik  Ran- 
zau  til  Enkedronningen.  For  at  give  den  mere  Vægt  var  den  af- 
fattet ikke  blot  i  hans,  men  i  hele  Partiets  Navn  og  altsaa  under- 
skreven af  samtlige  seks1. 

Brevene  naaede  Enkedronningen  paa  Antvorskov,  hvor  hun 
i  nogle  Dage  maatte  holde  Rast,  vistnok  paa  Grund  af  ugunstigt 
Vejr,  paa  Rejsen  fra  København  til  Haderslev.  Hun  var  opfyldt 
af  Bitterhed  mod  Rigsraaderne,  hvad  der  tydeligt  nok  gav  sig 
tilkende  i  hendes  udstedte  Skrivelser.  Først  havde  hun  her 
modtaget  en  Meddelelse  fra  Henrik  Ranzau  og  samtlige  konge- 
lige Landraader.  Vi  kender  ikke  selve  Skrivelsen,  men  den  inde- 
holdt en  Tilkendegivelse  af,  at  de  enstemmigt  havde  afvist  en  af 
Rigsraadet  til  dem  rettet  Opfordring. 

Enkedronningen  svarede  dem  den  19.  Marts2  og  udtalte  i 
stærke  Udtryk  sin  Tilfredshed.  Det  var  ærligt  og  hæderligt 
handlet,  hun  skulde  med  taknemmeligt  Sind  vide  at  anbefale 
dem  til  Christian  den  Fjerde,  og  denne  deres  Optræden  skulde 
tjene  dem  til  særlig  Ære.  Angaaende  Hertug  Hans's  Forlangende 
paalagde  hun  Statholderen  blot  at  svare  Rigsraaderne,  at  de  ikke 
skulde  bekymre  sig  om  disse  Sager;  men  hvis  Hertug  Hans 
yderligere  skulde  henvende  sig  til  dem  derom,  da  blot,  som 
sømmeligt  var,  henvise  ham  til  Enkedronningen. 

Samme  Dag  havde  hun  haft  Lejlighed  til  direkte  at  affeje 
Regeringsraaderne.  Hendes  Lensmand  paa  Nykøbing  og  Aal- 
holm,  Frederik  Hobe,  havde  af  disse  faaet  Befaling  til  i  en  en- 
kelt Sag,  hvor  Landsdommeren  selv  var  Part,  at  dømme  i  Lands- 
dommers Sted.  Heraf  tog  Enkedronningen  Anledning  til  den 
19. Marts  at  sende  ridende  Bud  ogsaa  til  København  med  Brev3 
til  Regeringsraaderne.  Hun  meddelte  dem  deri,  at  da  hendes 
Lensmand  havde  tilstrækkeligt  at  bestille  i  hendes  Tjeneste,  fra- 
bad hun  sig  slig  Benyttelse  af  ham  og  ventede  derfor  deres 
skriftlige  Tilbagekaldelse  af  Ordren  tilbage  med  Overbringe- 
ren. 

Under  disse  Omstændigheder  var  det  ikke  vanskeligt  at  gætte, 
hvorledes  hendes  Svar  paa  Forespørgslen  fra  Slesvig  maatte 
blive.   Hans  Blomes  Brev  kom  først,  og  hans  Henvisning  til,  at 


Enkedronningens  Svar  til  Henrik  Ranzau  31 

Henrik  Ranzau  og  Rigsraadet  i  denne  Sag  stak  Hovederne  sam- 
men, var  ikke  talt  for  døve  Øren.  Enkedronningen  benyttede  et 
af  de  Udkast  til  afslaaende  Svar,  som  Hans  Blome  havde  tilsendt 
hende.  Den  20.  Marts  skrev  hun  til  de  seks  Herrer1,  at  hun  var 
bleven  enig  med  Johan  Adolph  om  en  bestemt  Maade  at  ud- 
skrive de  kongelige  Raader  paa  til  Landretsdagen,  og  ved  den 
vilde  hun  lade  det  blive.  Da  Dr.  Winsheim  ikke  var  udskreven 
af  Johan  Adolph,  og  denne  ikke  gærne  vilde  have  ham  med, 
burde  man  altsaa  ikke  paatvinge  ham,  og  hun  lod  det  derfor 
blive  herved.  —  Samme  Meddelelse  sendte  hun  til  Dr.  Wins- 
heim selv. 

Med  denne  Afgørelse  var  Knuden  overhugget,  og  Henrik 
Ranzau  maatte,  hvor  nødigt  han  end  vilde,  finde  sig  i  Forholdene. 
Hans  Paastand  om  ikke  at  ville  forsegle  nogen  Dom  med  det 
kongelige  Segl,  førend  Enkedronningens  Erklæring  var  ind- 
hentet, kunde  nu  ikke  længere  fastholdes.  Og  hans  Stilling  blev 
dobbelt  vanskelig  derved,  at  enkelte  af  de  afsagte  Domme  gik 
ham  selv  imod,  saa  at  det,  hvis  han  yderligere  nægtede  at  for- 
segle dem,  vilde  faa  Skær  af,  at  han  her  handlede  af  blot  person- 
lige og  egennyttige  Grunde.  Han  maatte  da  gaa  ind  paa  at  ud- 
færdige dem  lovligt  med  kongeligt  Segl2. 

Landretsdagens  farligste  Tidspunkt  nærmede  sig  imidlertid, 
da  de  tvivlsomme  Sager  skulde  for,  om  hvilke  Statholderen 
hemmeligt  havde  underrettet  Regeringsraaderne.  Disse  havde 
jo  i  den  Anledning  ladet  Christian  den  Fjerde  befale  Henrik 
Ranzau,  at  han  skulde  hindre  saadanne  Sagers  Behandling  paa 
Landretsdagen.  Men  for  yderligere  at  hævde  dette  Standpunkt 
havde  de  besluttet  at  sende  en  særlig  Udsending,  der,  hvis  for- 
nødent gjordes,  i  Kongens  Navn  skulde  nedlægge  Indsigelse 
imod,  at  Sagerne  kom  for.  Hertil  valgtes  Dr.  juris  Jørgen  Sko- 
mager eller  Georg  Schuhmacher,  Embedsmand  i  det  tyske  Kan- 
celli. Han  udstyredes  med  Kreditiv  til  Johan  Adolph  og  hemme- 
lig Instruks,  samt  fik  Befaling  til  i  alle  vigtige  Sager  at  gaa  paa 
Raad  med  Statholderen  og  Dr.  Winsheim3. 

Henrik  Ranzau  havde  ventet  en  saadan  Udsendings  Komme, 
da  han  ved  det  danske  Buds  Forsømmelighed  endnu  ikke  havde 

modtaget  den  kongelige  Befaling  som  Svar  paa  hans  Brev. 
Næppe  meldte  da  hans  Tjenere  ham,  at  Dr.  Skomager  kom 
korende,  forend  han  straks  forlod  Raadhuset  og  stævnede  ham 
til  Mode  i  Domkirken.  Her  viste  Doctoren  ham  sine  medbragte 
Skrivelser  og  raadslog  efter  Ordre  med  ham  om,  hvad  der  var 
at  gøre. 

Statholderen  lovede  naturligvis  at  efterkomme  den  kongelige 
Befaling,  der  var  undervejs,  men  erklærede,  at  hans  Indflydelse 
paa  Landretsdagen  kun  var  ringe,  hvorfor  det  vilde  være  rigtigst, 
at  Dr.  Skomager  optraadte  som  særskilt,  kongelig  Udsending. 
Naar  Retsdagens  første  Halvdel  var  omme,  i  hvilken  blot  de 
holstenske  Sager  behandledes,  og  Turen  altsaa  var,  at  de  sønder- 
jydske  Sager  skulde  for,  vilde  det  rette  Øjeblik  være  kommet 
til,  at  han  overbragte  Forsamlingen  det  kongelige  Budskab1.  - 
Siden  forhandlede  Dr.  Skomager  med  Dr.Winsheim  og  forholdt 
sig  derpaa  en  Ugestid  ganske  stille  i  sit  „Losamente". 

Da  den  halve  Samlings  Tid  omtrent  var  gaaet,  og  de  sønder- 
jydske  Sager  skulde  for,  gik  Dr.  Skomager  Søndagen  den  25. 
Marts  til  Hertugens  Kansler,  meddelte,  at  han  havde  et  konge- 
ligt Budskab  at  bringe  Hertugen  og  Raaderne,  og  begærede  der- 
for at  modtages  i  Forsamlingen  næste  Dag.  Men  da  han  om 
Mandagen  vilde  begive  sig  til  Raadsalen,  kom  der  Svar,  at  man 
ikke  kunde  modtage  ham  førend  Dagen  efter,  og  ligesaa  gik  det 
om  Tirsdagen.  Først  Onsdag  Formiddag  Kl.  9  kom  han  endelig 
ind  i  Raadhuset.  Bag  efter  erfarede  han,  at  Grunden  til  Udsæt- 
telsen var,  at  man  i  Mellemtiden  havde  anstrengt  sig  for  at 
bringe  Forlig  i  Stand  i  Sagen  mellem  Hans  Blome  og  Erkedegn 
Erasmus  Heidmann,  hvilket  dog  var  strandet  paa  den  sidstes 
Modstand. 

Onsdag  Kl.  9  kom  Dr.  Skomager  da  ind  i  Raadhuset.  Men 
foreløbigt  heller  ikke  videre.  Thi  da  man  inde  i  Raadsalen  hørte, 
at  han  var  udenfor,  begærede  en  af  Parterne  i  en  af  de  mis- 
tænkelige Sager,  at  denne  Sag  først  maatte  komme  for  og  blive 
afgjort,  førend  Rettergangen  afbrødes  ved  det  kongelige  Bud- 
skab.  Hertugen  og  Raaderne,  der  fuldt  vel  forstod  Meningen, 

bevilgede  dette,  og  Dr.  Skomager  maatte  da  tilbringe  Tiden  saa- 
længe  udenfor  blandt  ventende  Parter1. 


7 

Den  Sag,  der  nu  foretoges,  var  anlagt  af  Johan  Adolphs 
Kammersekretær,  Johan  Kuhlmann,  imod  Slesvigs  Domkapitel. 
Den  drejede  sig  om  en  Gaard  i  Slesvig  By,  den  gamle  Erke- 
degnegaard,  som  Johan  Kuhlmann  paastod  var  skænket  ham  af 
den  afdøde  Hertug  Adolph,  i  hvilken  Anledning  han  nu  havde 
indstævnet  Kapitlet  for  at  faa  Spørgsmaalet  afgjort  ved  en  Land- 
retsdom.  Sagen  var  dog  mere  end  et  blot  privat  Tvivlsmaal.  Den 
dannede  et  Led  med  i  den  store  Strid,  der  havde  staaet  paa 
snart  i  et  Par  Menneskealdere,  lige  siden  Reformationens  Ind- 
førelse. 

Fra  dansk  Side  paastod  man,  at,  da  Biskoppen  af  Slesvig  i  den 
katolske  Tid  stedse  havde  staaet  under  Erkebispen  af  Lund, 
og  da  alt  Kirkegods  hørende  under  Erkebispen  af  Lund  ved 
Reformationen  var  blevet  inddraget  af  Kongen  af  Danmark,  der 
nu  var  Kirkens  øverste  Herre,  saa  henhørte  Bispedømmet  Sles- 
vig med  alt  dets  underliggende  Gods  alene  Kongen  af  Danmark, 
uafhængigt  af,  hvordan  Hertugdømmet  Sønderjylland  forresten 
maatte  være  bortforlenet  og  udstykket.  Fra  modsat  Side  hævde- 
des der,  at  det  tidligere  Kirkegods  i  Sønderjylland  ikke  var 
anderledes  stillet  end  andet  Gods  i  Hertugdømmetog  ikke  stod 
i  inderligere  Forhold  til  Kongeriget  end  f.  Eks.  den  kongelige 
Del  af  Sønderjylland. 

Historisk  seet  tog  Udviklingen  sig  saaledes  ud:  Christian  den 
Tredje  splittede  ikke  i  Sønderjylland,  saaledes  som  i  Kongeriget, 
Kirkegodset  ad,  men  lod  efter  tysk  Mønster  en  stor  Del  af  det 
slesvigske  Bispegods  bestaa  som  samlet  Hele.  Kannikerne  ved 
dette  Domkapitel  Hk,  i  det  mindste  af  Navn,  Ret  til  at  vælge 
deres  Bisp,  men  Bispestolens  Hovedindtægter  forbeholdt  Chri- 
stian den  Tredje  foreløbigt  sig  selv.   Den  første  Superintendent, 

Dr.  Tilemann  van  Hussen,  maatte  nøjes  med  900  Mark  lybsk, 
aarligt  samt  nogle  Naturalydelser. 

Men  Aar  1544  delte  Kongen  Hertugdømmerne  med  sine  to 
Brødre,  Hans  og  Adolph.  Ridderskabet,  som  var  misfornøjet 
hermed  og  ønskede  i  Bispen  at  have  et  kirkeligt  Enhedsmærke, 
der  kunde  føre  Forsædet  paa  Landdagen,  bevægede  da  Kongen 
til  at  overlade  Dr.  Tilemann  van  Hussen  Bispestolens  gamle, 
rige  Indtægter'.  Kun  faa  Aar  varede  dog  denne  Ordning.  Alle- 
rede 1549  affandt  Christian  den  Tredje  sig  med  sin  yngste 
Broder  Frederik,  der  ogsaa  kunde  ønske  sig  en  Del  af  Hertug- 
dømmerne, ved  at  lade  ham  vælge  til  Medhjælper  (coadjutor) 
ved  Bispedømmet,  saa  at  han  nu  kom  til  at  nyde  Bispegodsets 
store  Indtægter,  medens  Dr.  Tilemann  for  sin  oprindelige  Løn 
maatte  varetage  de  kirkelige  Forretninger. 

Hertug  Frederik  blev  saaledes  Kongefamiljens  gejstlige  Med- 
lem. Allerede  forhen  var  han  bleven  Biskop  af  Hildesheim  og 
havde  Løfte  paa  Erkebispedømmet  Bremen,  saa  at  han  nu  vel 
kunde  klare  sig  standsmæssigt,  især  da  han  havde  lovet  at  for- 
blive i  ugift  Stand  og  —  imod  Tidens  Skik  —  ansaa  sig  for  bun- 
den ved  dette  Løfte.  Christian  den  Tredje  kunde  da  haabe  ved 
hans  Død  engang  atter  at  faa  Bispegodset  tilbage. 

Men  Hertug  Adolph  var  en  lun  Broder.  Han  fik,  da  Frederik 
var  svagelig,  Kannikerne  til  med  dennes  Samtykke  (17.  Juni 
1556)  at  vælge  ham,  Adolph,  til  Broderens  „Medhjælper".  Og 
da  Frederik  døde  i  Oktober  samme  Aar,  overtog  Hertug  Adolph 
det  byrdefulde  Hverv  under  Titel  af  Bisp  at  forbruge  Bispe- 
godsets Indtægter.  Christian  den  Tredje  blev  i  høj  Grad  mis- 
fornøjet. Han  godkendte  ikke  Valget,  tilkendegav  Kapitlet  sit 
Mishag,  men  lod  forresten  sin  uregerlige  Broder  beholde  Byttet 
og  Sagen  gaa  sin  egen,  skæve  Gang. 

Frederik  den  Anden  var  næppe  videre  blidt  stemt  mod  sin 
myndige  Onkel.  Men  da  Krigen  med  Sverige  var  i  Gang,  maatte 
han  sikre  sig  mod  Syd  og  anerkendte  i  Maj  1563  Hertug  Adolph 
som  Biskop.  Aaret  efter  lod  Kongen  sin  Unaade  mod  Kapitlet 
falde  og  bekræftede  dets  Privilegier2. 

Efter  at  Hertug  Adolph  var  kommen  i  ubestridt  Besiddelse 

af  Bispegodset,  viste  han  sig  ligesaa  hensynsløs  som  tidligere. 
Han  mageskiftede  og  afhændede  Stumper  og  Stykker  deraf 
baade  til  sig  selv  og  andre.  Paa  denne  Maade  kom  blandt  andet 
Erkedegnegaarden  i  Slesvig  i  Johan  Kuhlmanns  Eje.  Det  var  da 
paa  høje  Tid,  at  Hertug  Adolph  døde  1586.  Efter  hans  Død 
skred  Frederik  den  Anden  straks  ind.  Kannikerne  fik  ikke  Lov 
til  at  vælge  en  ny,  fyrstelig  Bisp,  men  Kongen  omdannede  det 
meste  af  Bispegodset  til  et  almindeligt,  verdsligt  Len,  Amtet 
Schwabstedt,  der  bestyredes  af  en  kongelig  Amtmand.  Let  for- 
staaeligt  vil  det  nu  være,  hvorfor  Hertug  Adolphs  Søn,  Johan 
Adolph,  til  denne  Landretsdag  i  Slesvig  ikke  ønskede  at  ind- 
kalde netop  Amtmanden  i  Schwabstedt,  Claus  Ahlefeldt,  med 
hvem  „han  havde  noget  udestaaende". 

Sagen  selv  var  imidlertid  ikke  bragt  til  Ro  ved  denne  Ordning. 
Blandt  de  Besværinger,  hvormed  Stænderne  fremkom,  da  Chri- 
stian den  Fjerde  og  Hertug  Philip  hyldedes  i  Flensborg  1590, 
var  ogsaa  det  Krav,  at  Prælaterne  skulde  igen  have  deres  gamle, 
frie  Valgret  til  Bispedømmet  Slesvig.  De  kongelige  Udsendinge 
var  kun  slupne  derfra  ved  at  faa  Afgørelsen  opsat  til  Mortens- 
dag samme  Aar;  derpaa  havde  Hertug  Philips  kort  efter  ind- 
trufne Død  afgivet  nyt  Paaskud  for,  at  Sagen  atter  en  Tid  stille- 
des i  Bero. 

Nu  skulde  imidlertid  Sagen  afgøres,  og  alt  var  lagt  tilrette  til 
en  for  Hertugdømmerne  gunstig  Afgørelse.  De  første  Skridt 
skulde  foretages  paa  Landretsdagen  i  Slesvig  1593,  og  mere 
skulde  følge  efter.  Vi  staar  her  ved  Nøglen  til  Forstaaelsen  af  en 
af  de  Planer,  der  politisk  knyttede  Enkedronningen  og  Johan 
Adolph  sammen.  Thi  det  var  selvfølgelig  andet  og  mere  det 
drejede  sig  om,  end  om  Johan  Kuhlmann  skulde  blive  Besidder 
af  en  gammel  Gaard  paa  Gaden  i  Slesvig,  og  om  Hans  Blome 
skulde  have  Lov  til  at  indsætte  en  Præst  eller  ikke.  Overfor  saa 
ringe  en  Fare  havde  det  danske  Rigsraad  aldrig  indladt  sig  paa 
det  voldsomme  Middel  at  sprænge  baade  Fjenden  og  sig  selv  i 
Luften  ved  at  faa  Christian  den  Fjerde  erklæret  for  myndig. 

Det,  hvorom  det  drejede  sig,  var,  hvorvidt  alt  det  rige  sles- 
vigske Bispegods  hørte  til  Danmark  eller  til  Sønderjylland.  Rigs- 


Enkedronningens  og  Hertug  Adolphs  Plan 

raadet  paastod,  at  det  var  Kongen  af  Danmarks  Eje.  Enkedron- 
ningen og  Johan  Adolph  derimod  var  enige  om,  at  det  var  her- 
tugeligt Land  og  derfor  burde  unddrages  Rigsraadets  Indblanding. 
Her  endte  imidlertid  de  tvendes  Enighed.  Enkedronningen  slut- 
tede videre,  at  naar  det  var  hertugeligt  Land,  udgjorde  det  en 
Del  af  hendes  Børns  Arvegods,  som  hun  vel  skulde  vide  at  for- 
valte, indtil  de  blev  myndige.  Johan  Adolph  haabede,  at  var  først 
Bispegodset  frataget  Rigsraadet  og  Domkapitlets  frie  Valgret 
genoprettet,  skulde  nok  Forholdene  føje  sig  saa,  at  han  blev  valgt 
til  sin  Faders  Efterfølger  som  Bisp. 

Vanskeligheden  for  os  ved  at  forstaa  Enkedronningens  og 
Hertugens  Fællesplan,  at  ville  løsrive  en  stor  Del  af  Sønderjyl- 
land fra  den  nære  Forbindelse  med  Danmark,  ligger  imidlertid 
ikke  saa  meget  i  at  kunne  fatte  den,  som  i  at  kunne  bedømme 
den  rigtigt.  Uformærkt  paalister  sig  nemlig  let  en  senere  Tids 
Tankegang  og  Synsmaader.  Den  Jordbund,  hvorom  man  var 
uenig,  har  i  vor  Tid  været  dyrt  tilbagevundet  med  Blod,  dyrt 
igen  tabt,  og  uvilkaarligt  former  vor  Tanke  Fortids  Forhold  efter 
flygtige  Ligheder  og  Ideforbindelser  med  Nutiden. 

Men  den  Strid,  der  dengang  førtes,  var  ikke  en  Nationalitets 
Kamp  i  moderne  Forstand.  Den  var  fremkaldt  ved  den  usalige 
Deling  af  Hertugdømmerne,  som  Christian  den  Tredje  havde 
foretaget  ikke  mindst  imod  disses  eget  Ønske.  Den  angik  det 
Gods,  som  han  med  den  stærkeres  Ret  havde  berøvet  Kirken. 
Og  den  var  i  sit  Væsen  blot  en  Styrkeprøve  mellem  Rigsraadet 
og  Enkedronning  Sophia,  mellem  Adelsdømme  og  Fyrste- 
magt. 

Spørgsmaalet  om,  hvilken  af  Parterne  der  havde  Ret,  lader 
sig  da  ikke  afgøre  ud  fra  Nationalitetshensyn.  Det  maa  besvares 
ud  fra  det  rent  retslige  Synspunkt:  Hvo  var  den  lovlige  Besid- 
der af  eller  havde  den  største  Adkomst  til  det,  hvorom  der 
stredes?  Maa  Svaret  herpaa  blive  Christian  den  Fjerde,  saa 
bliver  det  næste  Spørgsmaal:  Var  det  som  Konge  af  Danmark 
eller  som  Hertug  i  Sønderjylland,  at  han  besad  det  inddragne 
Kirkegods,  Bispedømmet  Slesvig,  Amtet  Schwabstedt?  Hertil 
maa  vistnok  svares:  som  Hertug  i  Sønderjylland.  Det  var  denne, 

Lensbesidderen,  der  i  sin  Tid  havde  inddraget  det,  og  ikke 
Lensherren,  Kongen  af  Danmark.  Ellers  vilde  jo  f.  Eks.  i  Hol- 
sten det  inddragne  Kirkegods  ikke  have  tilhørt  Hertugen,  men 
hans  Lensherre,  Kejseren. 

Men  var  det  Hertugen,  der  var  Ejer  af  det  i  Hertugdømmet 
inddragne  Kirkegods,  ogvarRigsraadet  Formynder  for  Kongen, 
Christian  den  Fjerde,  Enkedronningen  Formynderske  for  Her- 
tugen, Christian  den  Fjerde,  saa  maatte  Bispedømmet  Slesvig, 
Amtet  Schwabstedt,  henhøre  under  Enkedronningen.  Og  det  var 
da  et  Overgreb,  naar  Rigsraadet  vilde  hindre  den  af  Enkedron- 
ningen godkendte  Domstol  i  at  afgøre  en  Ejendomstrætte  inden- 
for dette  Omraade.  Omvendt  kan  det  dog  ikke  nægtes,  at  Enke- 
dronningen havde  givet  det  hele  et  yderst  betænkeligt  Præg  ved 
at  lade  Johan  Adolph  være  den  optrædende  ved  denne  Lejlig- 
hed. Hun  var  ham  overlegen  og  vilde  kun  bruge  ham  til  at  rage 
Kastanjerne  af  Ilden.  Men  for  Rigsraadet  kunde  det  tage  sig  ud, 
som  om  hun  gik  i  hans  Ledebaand  og  nu  stod  i  Begreb  med 
tankeløst  at  overlade  det  saa  længe  omstridte  til  Gottorperen. 

Noget  mere  forviklet  stillede  det  sig  med  de  Hans  Blomeske 
Sager.  Thi  naar  Landstykker  kirkeligt  hørte  under  Ribe,  verds- 
ligt under  Haderslev,  kunde  selv  ikke  den  haarfineste  Sondring 
drage  Skellet  mellem  Enkedronningens  og  Rigsraadets  Magt- 
omraader.  Her  var  kun  eet  Middel:  at  ophæve  al  Tvist  ved  at 
lade  Magten  samles  i  en  og  samme  Person,  den  myndige  Chri- 
stian den  Fjerde. 

Alt  saadant  havde  Dr.  Skomager  rig  Lejlighed  til  at  tænke 
over,  medens  han  timevis  maatte  vente  udenfor  Raadsalen. 
Pludselig  afbrødes  dog  Ventetiden  paa  en  ejendommelig  Maade, 
idet  Statholderen  kom  ud  af  Døren  i  heftig  Sindsbevægelse,  ude 
af  Stand  til  at  skjule  sin  Ophidselse.  Han  meddelte,  at  han,  da 
Stemmeafgivningen  i  Kuhlmanns  Sag  skulde  foregaa,  var  paa 

Henrik  Ranzau  udvises 

Grund  af  det  til  ham  fra  Christian  den  Fjerde  sendte  Brev  ble- 
ven udvist  som  mistænkelig1. 

Optrinet  inde  i  Salen  synes  at  have  været  meget  stormende. 
I  en  senere  Skrivelse  fra  Johan  Adolph  til  Enkedronningen2, 
hvor  dog  enkelte  Smaating  er  mindre  nøjagtigt  gengivne,  be- 
skrives det  saaledes:  Statholderen  meddelte  Forsamlingen,  at 
han  havde  kongelig  Befaling  til  at  føre  Tilsyn  med  visse  Sager 
og  anordne,  hvorledes  dermed  skulde  forholdes.  Hertugen  sva- 
rede, at  han  kunde  mærke,  at  Henrik  Ranzau  vilde  være  Direk- 
tør i  Sagerne.  Hvis  saa  var,  vilde  hans  Stemme  ikke  være  uden 
Mistanke,  og  det  vilde  derfor  være  sømmeligst,  at  han,  naar 
slige  Sager  kom  for,  stod  op  og  lod  de  øvrige  Raader  stemme 
alene. 

Statholderen  foer  da  op  og  raabte:  „Jeg  hører  det  nok,  jeg 
hører  det  nok,  jeg  skal  ogsaa  vises  væk!  saa  vil  jeg  gaa  min  Vej 
med  det  samme."  Det  hjalp  ikke,  at  Hertugen  og  Hans  Blome 
bad  ham  vente,  til  Stemmeafgivningen  skulde  foregaa.  Henrik 
Ranzau  løb  ud,  og  forgæves  sendte  man  Bud  efter  ham  i  hans 
Herberge.  „Han  blev  borte,  indtil  han  efter  et  Par  Dages  For- 
løb atter  fik  Mod  paa  at  møde." 

Hertugen  har,  hvad  det  sidste  angaar,  ikke  husket  rigtigt. 
Statholderen  forlod  ikke  Raadhuset  med  det  samme,  men  blev 
blot  staaende  udenfor  hos  Dr.  Skomager  og  kølede  sig  af.  Da 
denne  noget  efter  kaldtes  ind  i  Raadsalen,  fulgte  Statholderen 
med  ham. 

Dr.  Skomager  meddelte  mundtligt  sit  Budskab,  der  jo  bestod 
i  et  kongeligt  Forbud  mod  at  behandle  de  tvivlsomme  Sager. 
Hertugens  Kansler  svarede  ham  i  almindelige  Udtryk  og  bad 
ham  forføje  sig  til  sit  Herberge  og  der  vente  nærmere  Besked. 
Doctoren  forlod  da  atter  Forsamlingen.  Statholderen  rejste  sig 
og  fulgte  ham. 

Svaret,  der  skulde  gives,  afhang  af,  hvo  der  havde  udsendt 
Dr.  Skomager.  Han  havde  talt  i  den  unge  Konges  Navn,  men 
Christian  den  Fjerde  var  jo  umyndig  og  Rigsraadet  hans  For- 
mynder. Var  det  dette,  der  havde  ladet  høre  fra  sig,  saa  burde 
det  simpelthen  afvises.  Noget  anderledes  stillede  Sagen  sig,  hvis 

det  var  den  unge  Konge  personligt,  der  havde  udfærdiget  hans 
Instruks.  Det  gjaldt  da  om  paa  en  eller  anden  Maade  at  faa  selve 
Instruksen  i  Hænde  og  efterse  Underskriften. 

Kl.  2  kaldte  man  Dr.  Skomager  til  at  møde  paany  i  Forsam- 
lingen. Kansleren  udtalte,  at  Hertugen  og  Raaderne  naadigst  og 
gunstigst  havde  hørt,  hvad  han  havde  forebragt  fra  sin  Herre  og 
Regeringsraaderne.  Men  da  Sagerne  var  Hertugen  frem- 
mede, begærede  denne  at  se  hans  Instruks,  for  at  han  deraf 
lettere  kunde  forstaa  dem. 

Dr.  Skomager  var  imidlertid  paa  sin  Post.  Han  svarede,  at 
han  erindrede  meget  vel,  hvad  han  havde  sagt  idag.  Ikke  med 
et  eneste  Ord  havde  han  omtalt  Rigsraadet,  men  alene  Kongen, 
der  havde  udsendt  ham.  Sin  Instruks  kunde  han  ikke  fremlægge, 
thi  den  var  ikke  bestemt  til  Læsning  for  andre,  tilmed  da  han 
havde  flere  Hverv  at  udføre  end  her  ved  Landretsdagen.  Han 
var  sig  bevidst  at  have  talt  saa  tydeligt  og  langsomt,  at  Notar  og 
Skrivere  maatte  have  kunnet  følge  med.  Ikke  desto  mindre  var 
han  meget  villig  til  at  give  Hertugen  en  Afskrift  af  de  tre  Punk- 
ter i  Instruksen,  der  vedkom,  hvad  han  idag  havde  forebragt.  — 
Her  blev  Hertugen  utaalmodig,  gav  et  Vink  med  Haanden,  at 
det  nu  kunde  være  nok,  og  Forhandlingen  var  til  Ende. 

Begge  Parter  havde  i  Virkeligheden  forstaaet  hinanden.  Da 
Dr.  Skomager  kom  hjem,  blev  han  derfor  efter  Samraad  med 
Henrik  Ranzau  enig  med  denne  om,  at  der  burde  skrives  til 
Regeringsraaderne,  og  det  yderste  Nødmiddel  skaffes  til  Veje. 
Regeringsraaderne  skulde  lade  Kongen  personlig  tilskrive  Stat- 
holderen og  under  Trusel  af  højeste  Unaade  forbyde  ham  at 
forsegle  Dommen  i  Kuhlmanns  Sag  eller  de  øvrige  omtvistede 
Sager  med  det  kongelige  Segl.  Dr.  Skomager  skrev  Brevet,  et 
Ilbud  red  afsted  dermed,  og  for  at  dette  ikke  som  det  sidste  til 
Statholderen  skulde  opholdes  undervejs,  var  Brevet  forsynet 
med  Paategningen:  Hilich !  eilich!  eilich  ! x 

Den  følgende  Dag,  den  30.  Marts,  kaldtes  Dr.  Skomager  til 
Raadhuset  for  at  modtage  Svaret.  Han  begav  sig  derhen  ledsaget 
af  Statholderen,  der  synes  at  have  grebet  hver  Lejlighed  til  at 

betegne,  at  de  havde  fælles  Sag,  og  at  han  selv  nu  gik  ledig  som 
udelukket  fra  Stemmegivning  i  de  tvivlsomme  Sager. 

Formodentlig  har  dette  højtidelige  Optog  stødt  Modpartiet. 
Man  skilte  dem  derfor  ad,  da  de  var  komne  til  Raadhuset,  ved 
at  anmode  Doctoren  om  at  møde  i  Domkirken.  Her  havde  Stat- 
holderen jo  intet  at  gøre  og  kunde  altsaa  ikke  være  Ledsager.  I 
Domkirken  kom  Frederik  Ahlefeldt  og  Hertugens  Kansler, 
hvilken  sidste  efter  vidtløftig  Gentagelse  af,  hvad  Doctoren 
havde  haft  at  udrette,  og  med  de  bedste  Ønsker  om  fortsat  for- 
troligt Forhold  mellem  Riget  og  Hertugdømmerne,  endelig  over- 
rakte det  skriftlige  Svar l.  Med  dette  ilede  Dr.  Skomager  til  Hen- 
rik Ranzau  og  Dr.  Winsheim. 

Indholdet  var:  Hertugen  og  Raaderne  havde  ved  Dr.  Johan 
Schuhmacher  modtaget  Opfordring  til  i  Sagen  angaaende  Erke- 
degn  Heidmann  ikke  at  beslutte  noget,  der  var  i  Strid  med  det 
mellem  Danmark  og  Hertugdømmerne  oprettede  Forbund  og 
Arveoverenskomst.  Hans  fyrstelige  Naade  og  de  tilstedeværende 
Raader  var  ingenlunde  til  Sinds  at  ville  med  deres  Vidende 
handle  imod  Kongens  eller  Danmarks  Højhed,  endsige  mod 
oprettede  Forbund  og  Overenskomster.  Og  de  nærede  den  For- 
visning, at  Hs.  kongelige  Majestæt  og  hans  Rigsraader  ligervis 
lige  saa  lidt  vilde  overtræde  Hertugdømmernes  velerhvervede 
Privilegier. 

De  tre  forbundne  mærkede  meget  vel  Brodden  i  dette  Svar, 
baade  i,  hvad  der  blev  sagt,  og  hvad  der  forblev  uomtalt.  Naar 
kun  Erkedegn  Heidmanns  Sag  anførtes,  men  ikke  Johan  Kuhl- 
manns  om  Gaarden  i  Slesvig,  hvorom  det  kongelige  Budskab 
dog  ligeledes  havde  drejet  sig,  saa  laa  heri,  at  dette  Spørgsmaal 
som  vedrørende  blot  indre  slesvigske  Forhold,  aldeles  ikke  ved- 
kom Riget.  Dr.  Skomager  holdt  først  paa,  at  man  ikke  skulde 
lade  sig  nøje  med  dette  Svar,  men  kræve  udtrykkelig  Besvarelse 
af  hvert  enkelt  Punkt  i  hans  Forebringende  og  herved  altsaa 
tvinge  dem  til  at  berøre  ogsaa  Johan  Kuhlmanns  Sag.  Ved  nær- 
mere Eftertanke  enedes  man  dog  om  at  lade  det  blive  herved  og 
foreløbig  afvente  selve  Sagernes  Udfald2. 

Medens  Henrik  Ranzau  som  mistænkt  var  udelukket  fra 
Raadsalen,  havde  hans  Søn,  Gert,  her  varetaget  de  fæiles  In- 
teresser. Allerede  den  samme  Dag,  da  Faderen  blev  udvist, 
havde  Gert  Ranzau,  da  han  skulde  afgive  sin  Kendelse,  holdt 
en  Tale,  hvori  han  søgte  at  sønderhugge  Modpartens  Tanke- 
gang. Det  var  væsentlig  Erkedegn  Heidmanns  Sager,  hvortil 
han  holdt  sig.  Om  disse  var  der  blevet  sagt  i  denne  Sal,  at  de 
ikke  vedkom  Riget,  ikke  vedkom  Prælaten  Heidmann,  men 
blot  Heidmanns  Person.  Gert  Ranzau  kunde  imidlertid  give 
afgørende  Oplysninger  i  modsat  Retning.  Thi  han  havde  i  sin 
Tid  været  Medlem  af  den  Kommission  i  Kolding,  der  under 
Enkedronningens  Forsæde  skulde  dømme  i  den  større  Sag, 
hvoraf  Dr.  Heidmanns  kun  var  en  Del,  Sagen  mellem  Lens- 
mændene i  Ribe  og  Haderslev,  mellem  Albert  Friis  og  Hans 
Blome.  Disse  Sager  hørte  uadskilleligt  sammen  som  Hoved- 
sag og  Bisag.  Men  heraf  fulgte  to  Ting.  For  det  første,  at 
Hans  Blome  som  Part  i  nærværende  Sag  lige  saa  vel  burde 
udelukkes  fra  at  dømme  som  Statholderen.  Og  for  det  andet  og 
afgørende:  at  da  det  angik  en  Strid  mellem  Ribe  og  Haderslev, 
mellem  Riget  og  Hertugdømmerne,  burde  Sagen  overhovedet 
ikke  behandles  af  Landretsdagen. 

Hans  Blome  tog  nu  til  Orde  og  paastod,  at  Gert  Ranzau 
huskede  fejl.  Hvad  der  havde  været  for  i  Kolding  var  Albert 
Friis's  Sag,  men  ikke  Sagen  mellem  denne  og  Hans  Blome. 
Gert  Ranzau  blev  imidlertid  ved  sin  Paastand,  og  Hans  Blome 
raabte  da:  „Jeg  skal  skaffe  Dronningens  Haand  og  Segl  for,  at 
det  forholder  sig,  som  jeg  siger."  Gert  Ranzau  lod  sig  dog  ikke 
bringe  til  Tavshed.  Det  udartede  til  en  skarp  Ordstrid  imellem 
dem,  som  først  endte,  da  Hertugen  bød  dem  tie.  Hermed  af- 
brødes Forhandlingerne  om  de  tvivlsomme  Sager  for  den  Dag. 
De  synes  at  være  blevne  udsatte,  indtil  Hans  Blome  fik  skaffet 
det  lovede  Bevis1. 

I  denne  Anledning  drog  han  og  Dr.  Sybrandt  til  Haderslev, 
hvorhen  Enkedronningen  just  i  de  samme  Dage  var  ankommen. 


12 


Hans  Blome  oe  Gert  Ranzau 


De  tvendes  Udebliven  fra  Landretsdagen  kom  ved  denne  Af- 
stikker til  at  vare  fra  Søndag  til  Onsdag.  De  havde  ogsaa  en  Del 
at  tale  med  Enkedronningen  om.  De  skulde  bevæge  hende  til 
at  overtage  Ansvaret  for  deres  egenmægtige  Bryden  af  hendes 
Faders  Segl  for  Pakken  med  Instruks  til  Dr.  Winsheim.  Saa 
skulde  de  skaffe  en  Erklæring  med  hendes  Navn  og  Segl  under, 
der  kunde  dække  Hans  Blomes  vovede  Paastand  om,  hvad  det 
var  for  en  Sag,  der  havde  været  for  i  Kolding.  Til  Gengæld 

skulde  de  være  hende  behjælpelige 
med  at  svare  Henrik  Ranzau,  der 
som  sidste  Forsøg  paa  at  skræmme 
Enkedronningen  fra,  hvad  hun 
havde  for,  havde  sendt  hende  Rigs- 
raadets  Betænkning  om  Johan 
Kuhlmanns  Sag. 

Alt  gik  efter  Ønske.  Bruddet  af 
Hertug  Ulriks  Segl  blev  tilgivet, 
Beviset  udstedt,  og  et  Brev  skre- 
vet til  Henrik  Ranzau1,  hvori  det 
meddeltes  ham,  at  da  Enkedron- 
ningen ikke  kendte  denne  Sags 
Enkeltheder,  kunde  hun  ikke  hel- 
ler udtale  sig  derom.  Men  den 
bedste  Maade  at  faa  disse  klarede 
paa,  var  at  lade  Sagen  komme  for 
Retten,  hvorved  den  jo  vilde  blive  belyst  fra  begge  Sider  ved 
Parternes  Svar  og  Gensvar.  Hun  tvivlede  ikke  om,  at  naar 
Sagen  var  forhørt,  vilde  Statholderen  vide  at  handle  efter  Pligt, 
Ed  og  Hertugdømmernes  Tarv. 

Da  Hans  Blome  om  Torsdagen  mødte  paa  Raadhuset  i  Sles- 
vig, gik  han,  efter  at  Hertugen  allerede  havde  taget  Sæde  og 
Retten  var  sat,  over  Gulvet  til  Gert  Ranzau  (Fig.  3)  og  sagde: 
„Gert!  Her  har  jeg  Dronningens  forseglede  Bevis  for,  at  min 
Sag  ikke  har  været  for  i  Kolding.  Det  vil  jeg  nu  fremlægge  i 
Raadet  og  ikke  længer  taale  saadanne  unyttige  Ord  af  Dig." 
Gert  Ranzau  svarede:  „Jeg  har  sagt,  hvad  jeg  staar  ved,  at  saa- 


Fig.  3.   Gert  Ranzau.  Medaille. 

(Efter  „Beskrivelse  over  Mynter  og  Me- 

dailler".) 

vel  Eders  som  Albert  Friis's  Sag  var  for  i  Kolding.  Og  jeg  vil 
ligesaa  lidt  taale  unyttige  Ord  af  Dig  som  Du  af  mig;  thi  jeg  er 
fuldt  saa  vel  min  Herres  Stedfortræder  som  Du."  —  Hans 
Blome  raabte  da,  at  han  havde  siddet  i  Raad,  førend  Gert  kunde 
løse  Bukser1  og  endte  med:  „Gert!  est  Du  en  ærlig  Karl,  saa 
følg  mig!"  Gert  Ranzau  vilde  modtage  Udfordringen  og  løb  ud 
af  Døren  efter  ham,  men  da  sprang  Frederik  Ahlefeldt,  Ditlev 
BrockdorfT*  og  andre  imellem,  saa  at  Gert  Ranzau  ikke  kunde 
komme  ud,  og  Hertugen  med  aile  de  andre  bad  ham  holde  Fred 
og  sætte  sig  ned. 

Der  blev  nu  bragt  saa  megen  Ro  til  Veje,  at  man  kunde  be- 
gynde Behandlingen  af  Sagen.  Men  noget  efter  kaldte  Hans 
Blome,  der  ikke  havde  vist  sig,  siden  han  var  stormet  ud,  Chri- 
stopher Ranzau,  Ditlev  Brockdorff  og  Dr.  Sybrandt  udenfor  og 
bad  dem  paa  hans  Vegne  fremlægge  i  Raadet  Enkedronningens 
skriftlige  Bevis  for,  at  hans  Sag  ikke  havde  været  for  i  Kolding. 
Brevet  blev  oplæst  i  Salen. 

Udtrykkene  deri  var  vistnok  satte  paa  Skruer;  i  hvert  Fald 
rejste  Gert  Ranzau  sig  straks  og  sagde,  at  han  forleden  havde 
sagt,  at  det  var  Sagen  mellem  Hans  Blome  og  Albert  Friis,  der 
havde  været  for  i  Kolding.  Enhver,  der  paastod,  at  han  havde 
sagt  andet,  var  ingen  ærlig  Mand  og  skulde  faa  med  ham,  Gert 
Ranzau  at  gøre.  Han  var  ikke  bange  for  nogen,  og  det  skulde 
han  vise. 

Da  Hans  Blome  fremdeles  ikke  var  til  Stede,  døde  dette 
andet,  bevægede  Optrin  hen  med  det  samme.  Men  det  livlige 
Møde  skulde  blive  Vidne  til  endnu  et  tredje.  Længere  hen  kom 
nemlig  Hertugen  og  Statholderen,  der  denne  Dag  var  til  Stede, 
i  Strid.  Statholderen  blev  erklæret  for  partisk,  rejste  sig  derfor 
op  og  gik  sin  Vej.  I  samme  Øjeblik  sprang  ogsaa  Gert  Ranzau 
op  og  fulgte  med  Faderen  ud  af  Døren. 

Hermed  var  Mødets  mest  udprægede  Medlemmer  fjærnede, 
men  Udsigten  til  en  bevæget  Dag  dog  ikke  derfor  forbi.  Op- 
trinene henlagdes  nu  blot  til  Gaden.  Gert  Ranzau  lod  nemlig 
kun,  som  om  han  vilde  følge  Faderen,  men  smuttede  undervejs 
fra  denne  og  ilede  hen  til  Hans  Blomes  Herberge.  Her  dundrede 

han  paa  og  sendte  det  Bud  ind,  at,  efterdi  Hans  Blome  før  paa 
Raadhuset  havde  opfordret  ham  til  at  komme  udenfor,  saa  var 
han  her  nu  og  ventede  ham.  Var  Hans  Blome  en  ærlig  Mand, 
kom  han  ud. 

Der  behovedes  mindre  end  sligt  til  at  samle  Opløb,  og  Adels- 
mænd og  Borgere  kom  løbende  til  for  at  se,  hvad  Enden  skulde 
blive.  Gert  Ranzau  synes  tilsidst  selv  at  have  indset  det  upas- 
sende i  Forestillingen.  Det  vilde  jo  ogsaa  have  været  et  eget 
Syn  at  se  Landets  to  øverste  Embedsmænd,  Amtmanden  i  Flens- 
borg og  Amtmanden  i  Haderslev,  om  Formiddagen,  før  Folk 
endnu  var  drukne,  midt  paa  aaben  Gade  udfægte  deres  Mellem- 
værende, medens  Mængden  hujende  slog  Kreds,  peb  i  Fingrene 
og  raabte:  „Puds  ham!"  Og  helt  besynderligt  vilde  det  samme 
forekomme,  naar  det  tillige  skulde  betyde:  at  holde  Landretsdag 
samt  afvende  Herrens  Fortørnelse  ved  at  hævde  den  dybt  sunkne 
Retspleje.  Ventetiden  og  Omgivelserne  slog  da  koldt  Vand  i 
Blodet  paa  Gert  Ranzau.  Der  maatte  kunne  findes  et  mere  pas- 
sende Sted  til  Tvekampen.  Førend  Hans  Blome  var  kommen 
ud,  lob  Gert  Ranzau  til  sit  Herberge  og  lod  sadle  sin  Hest. 

Imidlertid  var  Rygtet  om,  hvad  der  foregik  paa  Gaden,  trængt 
ind  i  Raadhussalen.  Man  ilede  ud  for  at  hindre  ubetænksomme 
Skridt,  og  en  Flok  bestaaende  af  Christopher  Ranzau,  Ditlev 
Brockdorff,  Frederik  Ahlefeldt  og  Hertugens  Kansler,  traf  Gert 
Ranzau  i  hans  Herberge  i  Færd  med  at  ville  til  Hest. 

De  sagde  ham  fra  Hertugen,  at  denne  var  meget  ked  over,  at 
sligt  skulde  gaa  for  sig,  da  det  var  den  første  Landretsdag  i  hans 
Regering.  Hertugen  bad  ham  derfor  som  hans  Landsfyrste  om 
at  give  efter,  da  det  vilde  være  ham,  Hertugen,  til  stor  Skam, 
om  sligt  skulde  komme  ud  iblandt  de  regerende  Fyrster. 

De  blev  længe  ved  at  opfordre  Gert  Ranzau  paa  denne  Vis, 
og  tilsidst  svarede  han,  at  Hertugen  altid  havde  været  ham  en 
naadig  Herre,  han  vilde  derfor  nødigt  gøre  ham  imod.  Paa  den 
anden  Side  angik  Sagen  hans  eget  Navn  og  adelige  Ære.  Han 
vilde  da  lægge  hele  Sagen  i  Hertugens  Haand  paa  Betingelse 
af,  at  hans  Navn  og  Ære  forblev  ukrænkede.  —  Saa  blev  Hesten 
sadlet  af  igen. 

Næste  Morgen  i  Raadsalen  kaldte  Hertugen  Gert  Ranzau  til 
sig,  bad  ham  give  sig  tilfreds  og  takkede  ham,  fordi  han  havde 
overladt  Sagen  til  hans  Afgørelse.  —  Retten  kunde  da  nu  atter 
arbejde  i  Ro,  og  en  Del  af  de  vigtige  Sager  blev  afgjort  i  disse 
Dage.  Flertallet  optraadte  med  et  vist  Maadehold.  Erkedegne- 
gaarden  i  Slesvig  tildømtes  vel  Johan  Kuhlmann,  og  Modparten, 
Slesvigs  Domkapitel,  paalagdes  evig  Tavshed  desangaaende. 
Men  i  Sagen  angaaende  Dr.  Heidmann  nøjedes  man  med  at 
søge  Parterne  forligte.  Og  i  en  tredje  Sag,  om  Kirken  og 
Flækken  Kappel,  udsattes  Afgørelsen  til  en  følgende  Landrets- 
dag,  udtrykkeligt  ifølge  Christian  den  Fjerdes  derom  udtalte 
Ønske1. 

Uro  var  der  imidlertid  kommet  i  Blodet,  og  denne  øgedes 
kun  nu,  da  Skridtet  var  gjort.  En  Del  af  de  blot  lærde  tilstede- 
værende begyndte  at  fortrække.  Dr.  Heidmann  kaldtes  af  Albert 
Friis  til  Horsens.  Dr.  Skomager  vendte  hjem  for  at  berette, 
hvad  der  var  foregaaet.  Dr.  Winsheim  kaldtes  til  København 
for  i  Erstatning  for  sin  mislykkede  Deltagelse  i  Landretsdagen 
at  afgaa  til  Meklenborg  med  Klage  fra  Christian  den  Fjerde  og 
Rigsraadet  over  alt  det  skete2.  Henrik  Ranzau  blev  selv  mere 
og  mere  urolig.  Nu  skulde  jo  Dommen  i  Johan  Kuhlmanns  Sag 
forsegles.  Men  han  vidste,  at  det  udbedte  Forbud  fra  Christian 
den  Fjerde :i  mod  at  forsegle  den  med  det  kongelige  Segl  maatte 
være  undervejs. 

Han  anvendte  da  sit  gamle  Middel,  at  blive  syg.  Vistnok  den 
7.  April,  samme  Dag  som  Johan  Kuhlmanns  Sag  var  paadømt, 
udbad  han  sig  paa  Grund  af  Svaghed  Orlov  hos  Hertugen,  og 
var  saa  forsigtig  at  lade  dette  Budskab  overbringe  af  to,  der 
ikke  kunde  vække  Mistanke,  nemlig  en  Ven  og  en  Modstander, 
den  kongelige  Raad,  Henrik  Ahlefeldt,  og  den  hertugelige  Raad, 
Ditlev  Ranzau.  De  havde  Fuldmagt  ttl  at  erklære,  at  der  var 
sørget  for  fortsat  Udførelse  af  Statholderens  løbende  Forret- 
ninger1. 

Da  Orlov  var  bevilget,   drog   Henrik  Ranzau  stille   bort   fra 

Slesvig,  men  puttede  forinden  hemmeligt  det  kongelige  Signet 
til  sig.  Da  han  var  kommen  vel  hjem  til  Segeberg,  gav  han  sig  i 
et  Brev  til  Rigsraaderne  Luft  i  følgende  Kraftytring  og  Ordspil: 
„Da  det  blev  mig  for  broget,  har  jeg  ikke  villet  overvære  Rets- 
dagen  eller  rettere  Uretsdagen  længere,  men  begivet  mig  bort 
med  det  kongelige  Signet" 1. 

Gert  Ranzau  var  ladt  tilbage  under  mislige  Forhold.  Faderen 
havde  vistnok  villet  skaane  ham  ved  ikke  at  blande  ham  for 
meget  ind  i,  hvad  der  foregik.  Det  er  end  ikke  ganske  klart,  om 
Gert  Ranzau  har  vidst  fuld  Besked  om,  at  det  kongelige  Signet 
blev  bortført.  Men  om  ham  maatte  naturligt  al  Vreden  samle  sig, 
saasnart  Statholderens  Træskhed  blev  opdaget,  ikke  mindst 
fordi  han  straks  erklærede,  at  han  havde  Befaling  til  under  sin 
Faders  Fraværelse  at  træde  i  dennes  Sted  og  udføre  alle  hans 
Forretninger. 

Gert  Ranzau  havde  imidlertid  et  godt  Paaskud  til  at  kunne 
give  den  forurettede  og  ligeledes  ved  Lejlighed  fjærne  sig,  idet 
Hertugen  intet  havde  gjort  i  Sagen  mellem  ham  og  Hans  Blome. 
Forgæves  havde  Gert  Ranzau  sendt  Bud  til  de  Mellemmænd, 
der  i  hans  Herberge  havde  faaet  ham  fra  at  kæmpe  med  Hans 
Blome,  og  spurgt  dem,  hvor  den  Oprejsning,  Hertugen  havde 
lovet  ham,  blev  af.  Det  hele,  han  havde  opnaaet,  var,  at  Johan 
Adolph  næste  Morgen  i  Raadsalen  var  kommen  hen  til  ham  og 
havde  sagt:  „I  har  givet  Sagen  i  min  Haand.  Slaar  Eder  til  Ro! 
Enhver  veed,  hvorledes  Sagen  er  gaaet  til,  og  intet  kan  geraade 
Eder  til  Skam."  Hvortil  saa  Gert  Ranzau  havde  svaret,  at  han 
havde  givet  Sagen  i  Hertugens  Haand.  Da  nu  denne  var  saa 
haardt  sindet  imod  ham,  maatte  han  jo  lade  det  blive  herved; 
ellers  vidste  han  vel,  hvad  der  havde  sømmet  sig. 

Henrik  Ranzau  synes  at  være  dragen  bort  en  Lørdag,  vente- 
lig for  at  faa  Søndagens  Forspring,  førend  noget  opdagedes. 
Men  allerede  Lørdag  Aften  kom  det  ud,  at  man  fra  kongelig 
Side  kun  forseglede  med  eet  Segl,  Enkedronningens,  og  ikke 
efter  Skik  og  Brug  med  de  to,  Enkedronningens  og  den  unge 
Konges.  I  denne  Anledning  stævnede  tre  hertugelige  Raader, 
muligt  efter  Dr.  Sybrandts  egen  Anvisning,   ham,   som  Enke- 

dronningens  Kansler,  tillige  med  Gert  Ranzau  til  at  møde  om 
Søndagen  i  Domkirken  og  give  Forklaring  herpaa. 

Beretningerne  om  dette  Møde  afviger  noget  indbyrdes1.  Ifølge 
den  ene  svarede  Gert  Ranzau,  at  hans  Fader  havde  medtaget 
det  kongelige  Segl  og  vilde  sikkert  forsegle  Dommene  dermed, 
naar  de  blev  ham  tilsendte.  Herimod  nedlagde  Dr.  Sybrandt 
Indsigelse  og  erklærede,  at  dette  ikke  var  nødvendigt.  Selv  med 
Enkedronningens  Segl  alene  var  Dommene  gyldige.  Gert  Ran- 
zau svarede,  at  dette  maatte  han  lade  staa  ved  sit  Værd  og  over- 
lade til  Statholderens  Afgørelse. 

Ifølge  den  anden  Beretning  synes  Gert  Ranzau  at  have  afgivet 
uklar  Besked  og  sagt,  at  han  ikke  forstod  det  hele,  men  at  Dit- 
lev Ranzau,  der  havde  overbragt  Hertugen  hans  Faders  Anmod- 
ning om  Orlov,  vistnok  ogsaa  af  denne  havde  faaet  Forklaring 
og  Besked  herom  at  bringe  til  Johan  Adolph. 

Det  er  ret  troligt,  at  Gert  Ranzau  paa  denne  Maade  har  villet 
spinde  Sagen  ud  og  skaffe  sin  Fader  Forspring.  Han  vidste  nem- 
lig uden  Tvivl,  at  Ditlev  Ranzau  just  var  bortrejst,  og  at  en  Fore- 
spørgsel her  altsaa  vilde  kræve  Tid.  Vist  er  det,  at  Dagen  efter 
afgik  Ilbud  fra  Johan  Adolph  med  Brev  til  Ditlev  Ranzau  for  at 
afkræve  ham  den  ikke  overbragte  Besked'2.  Han  svarede  i  stør- 
ste Skynding,  tydeligt  nok  ganske  betuttet,  at  han  ikke  havde 
faaet  nogen  som  helst  Besked  af  Statholderen  at  overbringe,  i 
hvilket  Fald  han  selvfølgelig  ikke  vilde  have  undladt  at  bringe 
den3. 

Gert  Ranzau  oppebiede  ikke  fornyet  Forespørgsel.  I  sit  Hast- 
værk glemte  han  at  sætte  Datum  paa  følgende  Brev1  til  Her- 
tugens Kansler,  Johan  Kuhlmann,  men  iøvrigt  er  det  ret  klart  i 
sig  selv:  Da  jeg  mærker,  at  de  kongelige  og  fyrstelige  Raader 
for  største  Delen  er  tagne  bort,  har  jeg  haft  Betænkelighed  ved 
at  blive  her  længere.  Jeg  beder  Eder  venligst  at  undskylde  mig 
for  min  naadigste  Herre  og  Fyrste.  Da  jeg  ligeledes  hører,  at 
Prinsens  Signet  ikke  er  blevet  her,  saa  tvivler  jeg  ikke  om,  at 
min  Fader  vil  forsegle  Dommene  og  Afgørelserne,  naar  de  bliver 
ham  tilsendte.     -  Hermed  var  ogsaa  han  borte. 

Landretsdagen  i  Slesvig  var  altsaa  bleven  sprængt  af  et  Min- 
dretal og  det  paa  saa  snedig  en  Maade,  at  hele  Flertallets  Ar- 
bejde blev  forgæves.  Dette  var  Henrik  Ranzaus  Svar  paa,  at 
Enkedronningen  og  Hertugen  havde  lagt  Planer  op  sammen. 
Som  sædvanligt  havde  Statholderen  spillet  fint  og  opnaaet  stort 
Udbytte  ved  de  mindste  Midler.  Selv  det  afgørende,  Medtagel- 
sen af  Signetet,  var  jo  i  og  for  sig  kun  en  Gammelmands  Sam- 
vittighedsfuldhed, der  vel  kunde  sinke,  men  ikke  behøvede  at 
afbryde  Forretningsgangen. 

Intet  Under,  at  da  Efterretningen  om  det  skete  naaede  til 
Haderslev,  blev  Enkedronningen  greben  af  den  største  For- 
bitrelse. Hendes  Harme  gav  sig  Luft  i  en  Skrivelse,  der  selv 
hos  Datiden,  som  dog  var  vant  til  skarpe  Udtryk,  vakte  en  Op- 
sigt, hvorom  de  mange  bevarede  Afskrifter  endnu  bærer  Vidne. 
Hun  skrev  til  Statholderen1,  at  hun  havde  faaet  paalidelig  Efter- 
retning om,  at  han  før  Landretsdagens  Slutning  uden  videre  var 
dragen  bort,  medtagende  det  kongelige  Signet.  Dette  forekom 
hende  ikke  lidet  fremmed,  da  han  jo  var  mødt  dér  paa  Enke- 
dronningens Vegne  og  følgelig  skyldig  at  blive  Retsdagen  ud. 
Og  om  den  unge  Konges  Segl  vidste  han  jo  godt,  at  der  i  Sege- 
berg  var  blevet  vedtaget,  at  det  under  Formynderregeringen 
altid  ved  Retssager  skulde  bruges  sammen  med  Enkedron- 
ningens, ikke  fordi  det  danske  Rigsraad  havde  sendt  dem  det, 
men  fordi  det  nu  saaledes  behagede  Enkedronningen  og  samt- 
lige Landraader. 

At  Henrik  Ranzau  ganske  efter  sit  eget  Hoved  og  blot  som 
Privatmand  skulde  understaa  sig  at  gøre  Forandring  heri,  havde 
hun  ikke  kunnet  formode  og  vidste  ikke  heller,  hvorfra  han 
uden  hendes  Vidende  og  Vilje  skulde  med  eet  have  faaet  slig 
Myndighed.  Men  hun  sluttede  baade  af  dette  og  andet  mere, 
som  vilde  blive  for  vidtløftigt  at  anføre,  at  han  og  hans  —  der 
for  en  Del  skyldte  hende,  at  de  var  komne  til  Ære  og  Anseelse 
—  nu  gik  ud  paa  at  blive  Herre  og  Mester,  medens  hun  skulde 
taale  deres  Vold  og  Overmod.  Men  det  skal  med  Guds  Hjælp 

ikke  ske!  Hvor  surt  og  fast  I  end  slider  i  det,  I  skal  forblive 
Lensmænd  og  Undersaatter,  Vi  Øvrighed,  indtil  Vor  Søn  selv 
overtager  Regeringen! 

Hun  vidste  vel,  hvorledes  han  og  hans  optraadte.  En  sidder 
ved  en  Kande  Vin  eller  01  og  mestrer  og  mønstrer  Os  og  Øvrig- 
heden, og  sætter  dem  Maal  og  Grænse.  En  anden  foragter  vore 
Befalinger  og  paastaar  kun  at  ville  lystre  Regeringsraaderne, 
ikke  Os.  En  Tredje  vil  sætte  Uvilje  mellem  Os  og  Vore  og 
Rigsraaderne.  Alle  nedbryder  de  Vor  kongelige  Myndighed  og 
hjælper  med  til  at  tilintetgøre  Hertugdømmerne  og  deres  vel- 
erhvervede Rettigheder.  Og  Vi  maa  taale  alt  sligt  til  en  Tid.  — 
Men  hun  haabede  at  skulle  opleve  det  Syn,  at  alle  de,  der  havde 
ment  sig  kloge  og  stormægtige,  skulde  paa  Grund  af  deres  Over- 
mod hvirvles  saa  dybt  ned,  at  de  ikke  mere  skulde  formaa  atter 
at  komme  til  Vejrs.  Da  skal  det  hedde:  Som  Arbejdet,  saa 
Lønnen. 

Men  imidlertid  skulde  hun  i  det  Formynderskab,  som  Henrik 
Ranzau  og  Raaderne  havde  bedet  hende  paatage  sig,  ja  paa- 
tvunget hende,  søge  at  bruge  sig  saaledes  som  Øvrighed,  at  hun 
kunde  forsvare  det  for  Gud  og  Mennesker.  Og  derhos  skulde 
hun  ikke  undlade,  hvor  hun  kom  hen  paa  sin  Rejse  i  Sommer, 
at  fortælle  Herrer  og  Venner  om  den  Troskab  og  Bistand,  der 
var  blev  ydet  hende  af  ham  og  hans,  og  rose  dem  efter  For- 
tjeneste. 

Egentlig  havde  hun  haft  god  Føje  til,  siden  han  egenmægtigt 
havde  gjort  Forandring  med  det  ene  Signet,  saa  ogsaa  at  gøre 
noget  lignende  med  det  andet.  Men  af  Skaansomhed  mod  Hen- 
rik Ranzau  vilde  hun  dog  ikke  volde  ham  offentlig  Spot  og  Spe, 
men  endnu  for  denne  Gang  lade  det  gaa  og  befale  det  til  Gud 
og  Tiden. 

Hvilket  Vi  ikke  have  villet  forholde  Eder,  og  ere  Eder  i  Naade 
bevaagen.  Sophia. 

Den  mærkelige  Skaansomhed,  som  her  kom  til  Orde  i  Slut- 
ningen af  Brevet,  havde  sin  Grund.  Den  stod  uden  Tvivl  i  For- 
bindelse med.  at  Enkedronningen  ikke  i  Øjeblikket  turde  bryde 
helt  med  Statholderen  og  de  andre  Amtmænd,  da  de  endnu  ikke 

havde  aflagt  deres  Lensregnskab,  og  saaledes  sad  inde  med  et 
værdifuldt  Gidsel.  I  „nogle  Aar"  havde  hun,  sikkert  meget  mod 
sin  Vilje,  ikke  ladet  Amtsregnskaberne  afhøre '.  Man  tager  næppe 
fejl,  naar  man  heri  ser  en  nødtvungen  Eftergivenhed,  der  uden 
maaske  at  være  ligefrem  lovet,  havde  dannet  den  stiltiende  For- 
udsætning for,  at  man  i  sin  Tid  overhovedet  havde  overdraget 
hende  Regeringen  i  Hertugdømmerne. 

Det  vilde  imidlertid  kun  daarligt  stemme  med  hendes  Snille 
i  Pengesager,  hvis  hun  hermed  skulde  have  været  helt  bunden. 
Alt  synes  tværtimod  at  tyde  paa,  at  hun  efter  Evne  har  omgaaet 
denne  Vanskelighed  ved  hvert  Aar  paa  „Kieler  Omslag"  at  stifte 
saa  stor  en  Gæld  paa  formodet  Kassebeholdning,  at  det  lykke- 
des hende  at  tappe  Amtskasserne  selv  uden  Regnskabs  Aflæg- 
gelse. Forgæves  havde  Henrik  Ranzau  Aar  ud  og  Aar  ind  fra- 
bedt sig  at  besørge  hendes  Pengesager.  Paa  dette  Punkt  havde 
hun  været  ubønhørlig.  Han  var  for  sine  egne  Pengeomsæt- 
ningers Skyld  nødt  til  at  møde  i  Kiel  ved  Omslaget.  Og  han 
kunde  da  ikke  godt  undslaa  sig  for  ogsaa  at  besørge  Enkedron- 
ningens. 

Men  meget  henlaa  der  naturligvis  fremdeles  i  de  enkelte 
Amtskasser,  og  særligt  var  der  mange,  omtvistelige  Poster  i 
Regnskaberne,  der  vistnok  vilde  tage  sig  højst  forskelligt  ud, 
alt  eftersom  det  var  Amtmændenes  eller  Enkedronningens  Øjne, 
der  hvilede  paa  dem.  Om  hendes  Stemning  i  saa  Henseende  i 
de  samme  Dage  kan  man  danne  sig  et  Begreb  ved  et  Brev,  skre- 
vet ligeledes  den  12.  April.  Det  var  til  den  syge  Amtmand  Bene- 
dict  Ahlefeldt,  der  paa  Grund  af  Feber  ikke  havde  kunnet  møde 
ved  Landretsdagen,  og  det  angik  en  Pengesum,  som  han  trods 
Enkedronningens  Befaling  endnu  ikke  havde  betalt  til  Schack 
Ahlefeldt.  „Vi  maa  vel  lade  saadan  og  anden  af  Eder  imod  Os 
udvist  Usømmelighed  og  grovt  Overmod  hvile,  i  Haab  om,  at 
Tid  og  Stund  engang  maa  bringe  det  i  Erindring  og  skaffe  det 
passende  Løn  efter  sig.  Imidlertid  ville  Vi  endnu  engang  og 
endelig  have  Eder  befalet,  at  I  uvægeligt  og  uopholdeligt  be- 
taler Schack  Ahlefeldt  den  omtalte  Sum  og  opfører  Eder  saa- 
ledes,   at   andre  kunne  lære  Lydighed  af  Eder,   og  Vi  ikke 


Enkedronningen  afkræver  Amtmændene  Regnskab  51 

faa  Aarsag  til  at  tænke  om  Eder  og  behandle  Eder  paa  anden 
Vis« l. 

Enkedronningen  var  kommen  i  Kog.  Der  behøvedes  kun  fire 
Dage  endnu  til,  at  hun  kogte  over,  og  trods  alle  tidligere  Hen- 
syn og  Forsigtighedsregler  tog  en  meget  dristig  Beslutning.  Den 
16.  April  afgik  nyt  ridende  Bud  syd  paa  med  Brev  til  Statholde- 
ren2. Det  meldtes  ham  heri,  at  da  Amtsregnskaberne  i  nogle 
Aar  ikke  var  blevne  afhørte,  var  det  Enkedronningens  Vilje 
med  det  første  at  lade  Afhøring  finde  Sted.  Det  befaledes  ham 
derfor  at  holde  sig  rede  og  om  en  otte  Dage  sende  sin  Amts- 
skriver  med  færdigt  Regnskab  til  det  Sted,  Enkedronningen 
maatte  bestemme. 

Nu  skulde  Henrik  Ranzau  tage  sig  i  Agt.  Nu  begyndte  det  at 
gælde  selve  Lenet  og  Statholderskabet.  Hvilket  Mod  der  nu  be- 
sjælede Enkedronningen,  fremlyste  af,  at  lignende  Befalinger 
sendtes  ikke  blot  til  de  øvrige  Amtmænd,  men  end  ogsaa  til 
Claus  Ahlefeldt  i  Schwabstedt,  skøndt  han  hidtil  havde  aflagt 
Regnskab  umiddelbart  til  Kongens  Rentekammer3. 

Allerede  Enkedronningens  første  Brev  havde  gjort  stærk 
Virkning,  da  det  naaede  til  Breitenberg.  Den  Dyd  eller  Evne, 
som  Statholderen  satte  højst,  var  Anstand.  Han  var  selv  en 
Mester  heri  og  havde  ved  sine  hyppige  Sendelser  til  Fyrste- 
hoffer opnaaet  en  sjælden  Færdighed  i  vindende,  vel  afpasset 
Optræden.  Aldrig  svigtende  Anstand  udgjorde  da  ikke  blot  den 
blanke,  bløde  Politur  paa  hans  adelige  Skjold,  men  gav  ham, 
hvad  han  endnu  kun  manglede,  saa  godt  som  Fyrsterang.  Thi 
den  dannede  den  Luftkreds,  hvori  han  og  Fyrster  mødtes  som 
Ligemænd.  Hanvaruimodstaaeligmed  denne  korrekte,  ærbødige, 
elskværdige  Jævnbyrdighed,  hvormed  han  katteblød  og  katte- 
spænstig  havde  vidst  at  glide  ind  og  nu  sad  fast  som  en  af  deres 
egne  ved  alle  de  mange  Hoffer  i  Nordevropa. 

Og  saa  med  eet  at  blive  greben  i  Kraven,  rusket  og  rystet, 
saa  Fjerene  fløj,  og  han  blev  ganske  forpjudsket!  Og  det  ikke 
af  en  Ligemand,  saa  at  det  hele  kunde  benægtes  eller  overlegent 
forbigaas  som  Taktløshed,  men  af  en  virkelig  Dronning,  der 
endog  truede  med  at  ville  rejse  rundt  og  fortælle  det  med  Bi- 
omstændigheder ved  alle  Hoffer,  fra  Brunsvig  til  Meklenborg! 

Her  var  kun  eet  at  gøre:  Komme  hende  i  Forkøbet  og  selv 
først  skrive  allevegne  om  og  berette,  hvad  der  var  foregaaet. 
En  Afskrift  af  Enkedronningens  Brev  med  vedlagt,  værdigt  og 
roligt  Svar  fra  Henrik  Ranzau  maatte  kunne  overbevise  enhver 
rettænkende  om,  hvem  det  var,  der  her  var  brudt  udenfor  An- 
stands og  god  Tones  Skranker.  Altsaa  først  Svaret  til  Enke- 
dronningen. 

Men  inden  dette  endnu  var  skrevet,  kom  det  andet  Brev  fra 
Enkedronningen,  det  om  Regnskabs-Afhøringen,  det  egentlige 
Undsigelsesbrev.  Hvis  Henrik  Ranzau  havde  været  i  Tvivl  om 
Bruddets  Dybde,  fik  han  Beviset  nu.  Nu  gjaldt  det  mere  end 
blot  Anstandsregler.  Det  var  selve  det  at  være  eller  ikke  være, 
hans  Stilling  som  Statholder  og  Lensmand,  der  stod  paa  Spil. 
Dog  først  og  fremmest  intet  Spor  heraf  i  hans  Svar!  Kun  ædel 
Undervarme,  ingen  Bitterhed  eller  egen  Vrede,  der  lige  overfor 
fremmede  Fyrster  kunde  skaffe  Enkedronningen  en  letvunden 
Sejr.  Altsaa  først  Svaret  paa  hendes  første  Brev1. 

Hvad  Eders  Majestæt  ganske  uventet  og  uforskyldt,  fast  haardt 
og  vredt  har  skrevet  mig  til  under  12.  ds.  fra  Haderslev,  har  jeg 
med  Smerte  fornummet.  Skøndt  uskyldige,  angribes  jeg  og  mine 
deri  paa  en  saadan  Maade,  at  hvis  slig,  højbesværlig  Skrivelse 
var  kommen  til  mig  fra  en  af  mine  Ligemænd  og  ikke  fra  Eders 
Majestæt,  skulde  jeg  billigt  og  med  Lethed  have  besvaret  den, 
som  min  Ære  og,  Gud  være  lovet!  endnu  uplettede  Hæder  kræ- 
vede. Men  overfor  Eders  Majestæts  Person  er  jeg  skyldig  og 
villig  til  at  vise  Ærefrygt.  Saa  vil  jeg  da  gerne,  saa  meget  jeg 
formaar,  vise  Taalmod,  henstille  Mesteparten  af  Eders  Maje- 
stæts Skrivelse  til  sit  Sted  og  lade  den  ubesvaret.  Dette  falder 
mig  saa  meget  lettere,  som  jeg  fra  Eders  Majestæts  tidligere 
milde,  kongelige  Gemyt  slutter,  at  den  nærværende  Unaade 

mod  mig  og  mine  skriver  sig  fra  ukristelige,  onde  Bagvadskel- 
ser  og  ubeføjede  Angivelser. 

Jeg  skal  dog  ikke  undlade  at  anføre  til  min  Undskyldning,  at 
jeg  ikke  af  Anmasselse  har  handlet  med  den  unge  Konges  Sig- 
net, som  sket  er,  men  ifølge  Hans  Majestæts  egenhændige  Be- 
faling, som  af  Originalskrivelsen  kan  ses  til  enhver  Tid,  saa  og 
Grunden  til,  at  Skrivelsen  blev  udstedt.  At  jeg  personlig  forlod 
Retsdagen  i  Slesvig  en  af  de  sidste  Dage,  havde  flere  andre  Aar- 
sager.  Min  Legemssvaghed  krævede  det  med  Nødvendighed. 
Thi  der  i  Raadet  gik  allehaande  for  sig,  som  før  er  uhørt,  saa  at 
jeg  i  min  høje  Alder  fik  for  meget,  og  deraf  fulgte  saadan  Rystelse 
og  Besvær,  at  —  hvad  mange  vil  kunne  bevidne  —  to  Fingre 
paa  min  Haand  blev  lamme,  og  al  min  Sundhed  truede  med  at 
gaa  tabt,  hvis  jeg  ikke  kom  bort.  Jeg  undskyldte  mig  ogsaa  under- 
danigst før  min  Afrejse  og  afgav  Beretning  om  min  Svaghed. 
Jeg  haaber  derfor,  at  hverken  Signetets  Fjernelse  eller  min 
Bortrejse  maa  blive  optaget  mig  til  Unaade. 

Med  Urette  beskylder  Eders  Majestæt  mig  og  mine  i  den 
haarde  Skrivelse  efter  Angivelser  fra  slette,  ondsindede,  bag- 
taleriske Mennesker.  Jeg  har  i  min  lange  Tjeneste,  Gud  være 
lovet!  aldrig  tilforn  faaet  den  Slags  Skrivelser,  men  mange  naa- 
dige  fra  Konger  og  fra  Fyrster.  Jeg  og  mine  veed  os  fri  for,  hvad 
vi  beskyldes  for.  Jeg  beder  derfor  Eders  Majestæt  —  til  Befrielse 
for  Eders  egen,  kristelige,  kongelige  Samvittighed  -  -  ikke  at 
bringe  ærlige,  uskyldige  Folk  i  saa  højbesværlig  Mistanke  uden 
samtidigt  at  vise  mig  og  mine  den  Retfærdighed  og  Naade,  at  I 
udtrykkeligt  lader  os  forstaa,  hvad  enhver  af  os  er  beskyldt  for, 
og  derpaa  tillader  os  at  svare.  Saa  tvivler  jeg  ikke  om,  at  jeg  og 
mine  skal  bevise  vor  Uskyld. 

Men  vil  Eders  Majestæt  lønne  mig  saaledes  for  lang  og  tro 
Tjeneste,  at  jeg  nu  i  min  høje  Alder  skal  staa  haardt  anklaget 
uden  at  maatte  svare;  ja,  skal  jeg,  efter  hvad  der  antydes,  tillige 
miste  mit  gode  Navn  hos  Eders  Majestæts  Venner  og  Fyrster, 
For  hvem  jeg,  hvis  det  maatte  tilstedes  mig  at  svare,  lettelig 
skulde  bevise  min  og  mines  Uskyld;  times  mig  alt  dette,  saa 
bekommer  jeg  kun  slet  Løn  for  min  lange  Tjeneste,  men  haaber 

Troels-Lund:   II:  tællinger  VI  ■* 

dog  ikke  desto  mindre  ved  Guds  naadige  Hjælp  at  skulle  bruge 
tilladelige  Midler  saaledes,  at  jeg  igen  faar  mit  ærlige  Navn  til- 
bage og  tager  det  med  mig  i  Graven. 

Dette  er  hvad  jeg  i  Hast,  og,  Gud  veed,  fast  med  bevæget 
Sind  og  ugerne,  har  kunnet  svare  paa  Eders  Majestæts  haarde 
og  uformodede  Skrivelse  til  mig.  — 

Henrik  Ranzau  havde  været  heldig  med  sit  Svar.  Her  var 
intet,  der  kunde  aabne  Indblik  hverken  til  det  forudgaaede,  ind- 
viklede Spil,  hvori  han  havde  sejret,  eller  til  Frygten  for  den 
Afsked,  hvormed  han  i  den  Anledning  blev  truet.  Kun  den  dybt 
krænkede,  tro  Tjener,  de  ædle  Oldingetræk  i  ren  Profil.  Og 
hvor  lød  det  ikke  troværdigt  og  tillige  rørende,  lige  fra  de  to 
lamme  Fingre  til  det,  at  ville  skaffe  sig  Oprejsning  alene  ved 
„tilladelige  Midler"!  Den  brave  Mand,  saa  gammel  og  endnu 
ikke  verdensklog  nok  til  at  vide,  at  „tilladelige  Midler"  i  Reglen 
kun  forslaar  lidet. 

Brevet  skulde  skrives  fire  Gange  rent,  thi  der  var  fire  Parter, 
der  foreløbigt  skulde  have  det:  Enkedronningen,  Christian  den 
Fjerde,  Regeringraaderne  og  Hertug  Ulrik  af  Meklenborg,  de 
tre  sidste  tillige  en  Afskrift  af  Enkedronningens  første  Brev. 
Men  denne  skulde  desuden  have  Svar  paa  sit  Brev  om  Af- 
høringen af  Regnskaberne,  og  de  tre  andre  Parter  hver  især  en 
efter  de  enkelte  afpasset,  særskilt  Fremstilling.  Elleve  Breve  at 
besørge,  og  endda  skulde  Statholderen  samtidigt  rejse  fra  Brei- 
tenberg  til  Segeberg.  Intet  Under,  at  Brevene  til  Hertug  Ulrik 
først  blev  færdige  næste  Dag,  den  20.  April,  i  Segeberg;  men 
der  var  dog  ingen  Tid  spildt,  det  var  jo  paa  Vejen  til  Meklen- 
borg. 

Henrik  Ranzaus  Svar  til  Enkedronningen  om  Afhøringen  af 

Regnskaberne1  blev  kort  og  forretningsmæssigt:   Statholderen 

skulde  vide  at  rette  sig  derefter.  Brevet  til  Hertug  Ulrik2,  hvem 

Henrik  Ranzaus  vedlagte  Svar  til  Datteren  muligt  kunde  fore- 

komme  lidt  vel  skarpt,  blev  holdt  i  en  blødere,  inderligt  bedrøvet 
Toneart.  Smerteligt  bevæget  tyede  Statholderen  i  sin  Nød  til  sin 
gamle  Velynder,  Hertugen.  Han  havde  modtaget  hoslagte,  unaa- 
dige,  haardt  saarende  Brev  og  svaret,  som  vedlagte  Afskrift  ud- 
viste. Gud  var  hans  Vidne,  aldrig  havde  han  stræbt  at  hæve  sig 
eller  sine  mod  Enkedronningen.  Han  havde  altid,  baade  i  Her- 
tug Adolphs  Dage  og  siden,  kun  stræbt  efter  eet:  Fred,  og  der- 
for havde  han  ogsaa  et  godt  Lov  paa  sig  baade  inden-  og  uden- 
for det  hellige  romerske  Rige,  hos  Kurfyrster  og  Fyrster,  hos 
høje  og  lave.  Forklaringen  maatte  være  giftige  Misunderes  Bag- 
vadskelse. 

Men  sligt  burde  ikke  berettige,  at  man  straks  uden  at  give 
ham  Lejlighed  til  Forsvar,  uden  at  betænke  hans  gamle  Hen- 
givenhed rettede  saadan  Skrivelse  til  ham.  Han  var  dybt  bekym- 
ret over  den  Betjening,  Enkedronningen  havde;  alt  kom  straks 
paa  Papiret  i  den  skarpest  mulige  Form.  Sligt  satte  ondt  Blod 
og  maatte  skade  Hds.  Majestæt  overordentligt  baade  overfor 
Kongen  og  overfor  Rigsraadet,  ligesom  det  nødvendigvis  maatte 
vende  Hertugdømmernes  Sind  fra  hende.  Han  havde  hørt,  at 
Enkedronningens  Kansler,  Dr.  Sybrandt,  for  Tiden  var  hos 
Hertugen  —  Henrik  Ranzau  var  vel  underrettet,  det  forholdt 
sig  saa  -  -  Hertugen  vilde  vel  ikke  alvorligt  anmode  ham  om, 
at  bruge  høfligere  Former,  naar  han  skrev  for  Enkedronningen; 
Statholderen  havde  aldrig  i  sin  Tjenestetid  faaet  Mage  til  Trusels- 
brev. 

Da  han  nu  i  sin  høje  Alder  var  bleven  besværet  med  dette 
skarpe  Angreb  og  var  sig  sin  Uskyldighed  bevidst,  bad  han 
om,  at  Hertugen  dog  i  det  mindste  ikke  vilde  lade  sig  paavirke 
deraf,  men  bevare  sin  gamle  Naade  og  Bevaagenhed  mod  ham. 
Angav  nogen  ham  for  Hertugen,  bad  han  ham  blot  om  ikke  at 
dømme  ham  uhørt,  men  give  ham  Lejlighed  til  Forsvar. 

Han  kunde  slet  ikke  forstaa,  hvad  der  var  Grunden  til  dette 
hurtige  Omslag  i  Enkedronningens  Stemning  mod  ham,  til  denne 
hendes  pludselige  Unaade.  Endnu  for  tre  Uger  siden  havde  hun 
tilskrevet  ham  et  meget  naadigt  Brev.  Det  maatte  vel  stamme 
fra,  at  han  havde  borttaget  det  kongelige  Signet  fra  Landrets- 

dagen.  Men  han  havde  ikke  kunnet  handle  anderledes.  Thi  hans 
Herre  og  Konge,  Christian  den  Fjerde,  havde  i  to  Skrivelser, 
den  sidste  endog  skreven  med  hans  egen  Haand,  udtrykkeligt 
forbudt  ham  at  forsegle  dermed.  Da  han  mærkede,  at  Landrets- 
dagen  desuagtet  vilde  afgøre  Sagerne,  havde  han  begivet  sig 
bort,  ogsaa  forresten  paa  Grund  af  Legemssvaghed.  —  De  to 
lamme  Fingre  omtaltes  ikke  nærmere. 

Tonen  i  Brevene  til  Christian  den  Fjerde1  og  til  Regerings- 
raaderne2  var  en  Del  forskellig  herfra.  I  det  første  var  der  endnu 
lidt  officielt  Klynk.  I  det  sidste  var  selv  dette  ved  at  vige  for 
Embeds-Oprørthed,  parret  med  et  lunt  Smil  under  Sydvesten 
ad  den  ublide  Dravat.  Men  det,  der  gav  dem  begge  særlig  In- 
teresse, var,  at  Henrik  Ranzau  her  anvendte  de  omtalte  „tillade- 
lige Midler"  til  at  faa  Oprejsning.  Det  mindst  sammensatte  af 
disse  var  at  anraabe  den  unge  Konge  om  Hjælp:  Ihvorvel  jeg 
saaledes  i  min  høje  Alder  tilligemed  alle  mine  er  bleven  saa 
skarpt  angreben  af  Enkedronningen  og  truet  af  hende,  stoler  jeg 
dog  underdanigst  paa,  at  Eders  kongelige  Majestæt  af  Hensyn 
til,  at  jeg  og  mine  har  tjent  Eders  Forfædre  i  mange,  lange  Aar 
med  al  mulig  Troskab  og  Flid,  og,  Gud  ske  Lov!  endnu  aldrig 
faaet  saadanne  Skrivelser,  vil  være  mig  og  mine  naadigst  be- 
vaagen  og  give  mig  Eders  kongelige  Raad  og  Hjælp  til,  at  jeg 
maa  redde  mit  hæderlige  Navn. 

Dette  var  endnu  kun  uskyldige  Vendinger,  der  for  saa  vidt 
gerne  kunde  være  blevne  læste  ogsaa  af  Enkedronningen  og 
Hertug  Ulrik.  Men  aldeles  ikke  bestemte  for  disse  varde  andre 
„tilladelige  Midler".  Her  borede  han  med  sikker  Haand  bag  fra 
en  Dolk  i  Ryggen  paa  sin  Modstander,  fældede  med  Behændig- 
hed den,  der  havde  truet  ham.  Statholderen  hviskede  nemlig 
den  unge  Konge  og  Regeringsraaderne  en  hel  Del  Oplysninger 
i  Øret,  der,  selv  om  flere  af  dem  tilforn  var  disse  bekendte,  dog 
i  hans,  Statholderens,  Mund  fik  en  ganske  overordentlig  Betyd- 
ning. Thi  han  indrømmede  dem  nu  den  Beviskraft,  som  han 
tidligere  ved  hele  sin  Optræden  stadigt  havde  benægtet. 

At  dette,  saaledes  at  fornægte  sin  Fortid,  maatte  være  vanske- 
ligt at  udføre  med  Anstand,  laa  i  Sagens  Natur.  Der  hørte  mere 

end  Mesterskab  til  at  vende  Vrangen  af  Begivenhederne  saa- 
ledes  ud,  at  alt,  hvad  hidtil  var  foretaget  i  Hertugdømmerne, 
kom  til  at  syne  som  gjort  alene  med  Christian  den  Fjerdes  Tarv 
for  Øje.  Der  kom  derfor  ogsaa  lidt  skruet  i  Vendingerne  i  Bre- 
vet til  Kongen:  Jeg  kan  ikke  undlade  at  meddele  Eders  Maje- 
stæt, at,  omendskøndt  Enkedronningen  af  mange  Grunde,  ogsaa 
for  at  forskaane  Eders  Majestæts  Lande  for  store  Omkostninger, 
ikke  er  bleven  valgt  af  Landskabet  eller  efter  Eders  Majestæts 
naadige  Befaling,  men  kun  af  de  holstenske  Landraader  til  at 
forestaa  Regeringen,  indtil  Eders  Majestæt  selv  maatte  behage 
at  overtage  den,  saa  er  der  dog  taget  saadant  Forbehold  og  Be- 
grænsning dermed,  at  Eders  Majestæts  Højhed  er  tagen  under- 
danigst i  Agt,  og  at  intet  skulde  ske  uden  Landraadernes  forud- 
gaaede  Raadslagning  og  Samtykke,  og  der  er  i  saa  Henseende 
sket  en  skriftlig  Overenskomst  med  Haand  og  Segl  mellem 
Enkedronningen  og  Landraaderne.  Men  urolige,  onde  Menne- 
sker har  bevæget  Enkedronningen  til  ikke  at  efterleve  denne 
Overenskomst. 

Der  kom  straks  mere  Friskhed  og  Liv  i  Tankegangen,  da  han 
kom  ind  paa  det  brændende,  men  ogsaa  mere  enkle  Spørgsmaal, 
om  Amtsregnskabernes  Afhøring:  Enkedronningen  har  sendt 
mig  medfølgende  Befaling,  hvorpaa  jeg  har  svaret,  som  Afskrif- 
ten viser.  Jeg  kan  hertil  ikke  undlade  at  bemærke,  at  der  ganske 
vist  indtil  Dato  er  blevet  udredet  til  Enkedronningen  de  aarlige 
Amtsindkomster,  efterdi  Eders  Majestæt  ikke  har  givet  nogen 
anden  Befaling  desangaaende  (!),  men  der  er  endnu  ikke  blevet 
afkrævet  Amtmændene  noget  Regnskab.  Jeg  beder  derfor  under- 
danigst Eders  Majestæt  erklære  Eder  om,  hvorvidt  dette  af  Enke- 
dronningen krævede  Regnskab,  ved  hvilket  ingen  er  til  Stede 
paa  Eders  Majestæts  Vegne,  er  efter  Eders  Majestæts  Ønske, 
og  om  I  ikke  vilde  give  nogen  Befaling  desangaaende,  „paa  det 
at  Eders  Majestæt  i  dette  ligesom  i  alt  andet,  som  disse  Landes 
naturlige  og  svorne  Herre,  om  hvem  vi  ønsker  og  intet  hellere 
vilde,  end  at  han  ifølge  den  derom  modtagne,  kejserlige  Til- 
ladelse selv  vilde  overtage  Regeringen  over  disse  Lande  og  dette 
Folk,  selv  maatte  være  den  ledende  og  styrende".  -  -  Her  rev 

tydeligt  nok  Stemningen  Forfatteren  med  sig,  og  det  blev  et 
smukt,  varmt  Udtryk  for  uskrømtet  Kongetroskab  uden  Bag- 
tanke. 

Brevet  til  Regeringsraaderne  var  skrevet  egenhændigt  af  Hen- 
rik Ranzau.  Og  med  enduu  større  Uforbeholdenhed  foretoges 
Omslaget  her.  Som  Øksehug,  naar  et  Træ  rodhugges,  faldt  Be- 
viserne fast  og  regelmæssigt  for,  at  Enkedronningens  Tid  var 
omme.  At  Enkedronningen  ikke  længere  kan  forestaa  Rege- 
ringen har  gode  Grunde.  Thi  hun  har  ikke  i  mindste  Maade 
rettet  sig  efter  den  mellem  hende  og  Landraaderne  oprettede 
Overenskomst  og  ikke  taget  os  med  paa  Raad.  Hun  har  der- 
næst efter  Mandatets  Tid  ladet  udgaa  Afgørelser,  der  ikke  var 
forseglede  med  Kongens  Segl.  Fremdeles  har  Kejseren  ikke 
villet  indvilge  i  hendes  Regering,  hvad  jeg  forudsagde  hende, 
førend  hun  søgte  ham  derom.  Desuden  er  hendes  Regerings- 
overtagelse  ikke  sket  med  Landskabets  Bevilling,  ligesom  den 
heller  ikke  nogensinde  er  bleven  forkyndt  Landskabet.  Derfor 
ville  I  venligst  lade  Eder  denne  Lejlighed  og  vort  Besvær  være 
i  gunstig  Erindring. 

Et  Spørgsmaal,  hvoraf  Dommen  over  hele  denne  Henrik 
Ranzaus  Færd  for  en  væsentlig  Del  afhænger,  er  dette:  Vidste 
han  den  Overraskelse,  der  forestod,  at  Christian  den  Fjerde 
snart  skulde  erklæres  for  myndig  og  selv  overtage  Regeringen? 
Hvis  han  intet  vidste  herom,  var  der  Gift  i  hvert  af  hans  An- 
greb paa  Enkedronningen.  Var  han  derimod  vidende  om,  hvad 
der  skulde  ske,  saa  skød  han  blot  iøjnefaldende  med  til  Vognen, 
der  hældede. 

Brevene  indeholder  intet  Svar  paa  dette  Spørgsmaal.  Kun  til- 
syneladende viser  det  ene  os  paa  Spor,  idet  der  i  Brevet  til 
Kongen  siges:  „Vi  ønsker  intet  hellere,  end  at  Eders  Majestæt 
ifølge  den  derom  modtagne,  kejserlige  Tilladelse  selv  vilde  over- 

tage  Regeringen  over  disse  Lande  og  Folk."  Den  kejserlige 
Tilladelse,  hvortil  her  sigtes,  var  ikke  den  kejserlige  Myndig- 
heds Erklæring,  som  jo  endnu  ikke  var  udstedt,  men  blot  den 
meget  omtvistede  tidligere  „Indult"  af  1589.  Hellerikke  af  Sva- 
rene fra  Kongen  eller  Regeringsraaderne  fremgaar  det  mindste 
herom.  De  iagttager  den  dybeste  Tavshed. 

Af  Sagen  selv  endelig,  af  Statholderens  Interesse,  lader  sig 
intet  slutte.  Thi  det  kunde  ligesaa  vel  være  ham  magtpaaliggende, 
skøndt  indviet,  at  tie,  som  han  kunde  ønske  —  uindviet,  men 
paa  Spor  —  ved  Hjælpsomhed  at  faa  udlokket  en  Tilstaaelse. 
Den  Indvending  endelig,  at  hvis  han  havde  vidst,  hvad  der  fore- 
stod, var  alle  de  i  hans  to  Breve  meddelte  hemmelige  Oplys- 
ninger ligegyldige,  beviser  heller  intet.  Thi  hvis  Statholderen 
var  Medvider  i  eller  blot  havde  faaet  Nys  om,  hvad  der  var  i 
Gære,  kunde  det  være  ham  magtpaaliggende  at  lade  særlig  den 
unge  Konge  vide,  at  det  store  Skridt,  man  nu  stod  i  Begreb 
med  at  foretage,  havde  i  Virkeligheden  han  med  andre  Midler 
forlængst  baade  forberedt  og  iværksat. 

Som  sagt,  Sporene  udenfor  Rævehulen  er  utydelige  og  peger 
i  dobbelt  Retning.  Vi  maa  nøjes  med  at  iagttage  Virkningen  af 
Statholderens  Breve  og  hvad  Svar,  han  fik  igen.  Hvad  han 
muligt  anede,  men  næppe  fik  ligefrem  Bevis  for,  var,  at  Rege- 
ringsraaderne sikkert  i  deres  Hjerter  gottede  sig  over  den  Over- 
haling, han  havde  faaet.  Regeringsraadet  var  ikke  samlet,  Jør- 
gen Rosenkrans  var  dragen  til  sin  Gaard  i  Jylland,  Hak  Ulfstand 
til  sin  i  Skaane,  da  Brevene  kom. 

Niels  Kaas  modtog  dem,  og  der  kommer  formelig  Flugt  i  hans 
sindige  Forretningsstil,  da  han  melder  sin  gamle  Ven,  Jørgen 
Rosenkrans1,  om  hvor  „sælsom  en  Ende  den  Retsdag  i  Slesvig 
haver  fanget".  Udfordringerne  mellem  Hans  Blome  og  Gert 
Ranzau  maa  han  omtale  med  kraftig  Udmaling  af  Biomstændig- 
hederne. Sluttelig  bliver  det  ham  dog  for  meget  at  fortælle,  og 
han  fortsætter:  „Hvorledes  alt  er  afganget  er  meget  for  lang- 
somt at  skrive,  men  hvad  Dronningen  siden  har  skrevet  Stat- 
holderen til,  og  hvad  han  har  svaret  med  mere,  som  kongelig 
Majestæt  er  tilskrevet  ....  skikker  jeg  Dig  derhos,  hvoraf  Du 


60  Ulrik  aj  Meklenborgs  Svai  til  Henrik  Ranzau 

formærker  Dronningens  Affektion  saavel  mod  os  som  andre, 
som  ikke  vil  være  Hans  Blome  følgagtige  .  .  .  Gud  give,  I  ville 
komme  herover  med  det  første,  vi  besværes  med  fast  vigtige 
Sager.  Hak  |  Ulfstand |  har  nu  været  otte  Dage  i  Skaane" 
o.  s.  v. 

Regeringsraaderne  udtalte  i  Svaret  til  Henrik  Ranzau1  deres 
hjertelige  Deltagelse  over,  at  han  i  sin  hæderlige  Alderdom 
skulde  ved  hadske  Menneskers  Anstiftelse  blive  behandlet  paa 
slig  Vis.  løvrigt  henviste  de  til  det  medfølgende  Brev  fra  den 
unge  Konge,  der  selv  havde  ønsket  at  skrive  ham  til. 

I  dette  Brev,  som  de  havde  ladet  Christian  den  Fjerde  under- 
skrive2, udtaltes  i  stærke  Udtryk,  at  den  Behandling,  Statholde- 
ren havde  lidt,  kunde  ikke  undre  Kongen,  thi  denne  havde  og- 
saa  mærket  samme  urolige  Menneskers  „fjendske  Sindelag  og 
skammelige  Tilskyndelser  imod  Os  ligefra  Vor  kære  Faders 
Død;  men  det  skal  alt,  om  Gud  vil,  blive  rettet  med  Tiden". 
Kongen  haabede,  at  hans  Moder  vilde  overveje  Statholderens 
lemfældige  Svar,  og  ikke  lade  gaa  ud  over  denne,  hvad  kun  var 
udført  efter  Kongens  udtrykkelige  Befaling.  Naar  Dronningen 
blev  rigtigt  underrettet,  vilde  hun  sikkert  heller  ikke  fortænke 
Kongen  i,  at  han  havde  udstedt  Befalingen.  Statholderen  skulde 
derfor  ikke  frygte  i  denne  Sag;  naar  Kongen  fik  talt  med  sin 
Moder,  vilde  det  sikkert  lykkes  ham  at  overbevise  hende;  og 
ham  burde  det  i  hvert  Fald  at  staa  den  bi,  der  havde  udført  hans 
Befaling.  Hvad  Amtsregnskabet  angik,  saa  havde  Statholderen, 
saa  snart  han  modtog  dette  Brev,  at  aflægge  det  for  Kongen  ved 
et  dertil  afsendt,  særligt  Bud. 

Det  var  Svar,  som  Henrik  Ranzau  kunde  ønske  det.  Mere 
blandet  var  Skrivelsen  fra  Hertug  Ulrik3.  Han  beklagede,  at 
Landretsdagen  havde  givet  Anledning  til  saadanne  Skrivelser 
mellem  hans  Datter  og  Statholderen.  Hvad  der  egentlig  var 
foregaaet,  kunde  han  ikke  blive  klog  paa.  Thi  Dr.  Winsheim 
var  mødt  hos  ham  paa  Kongens  Vegne  og  havde  givet  een  For- 
klaring, men  samme  Dag  var  Dr.  Sybrandt  kommen  paa  Enke- 
dronningens Vegne  og  havde  givet  den  stik  modsatte.  Han 
maatte  da  opsætte  sit  egentlige  Svar,  indtil  han  havde  talt  med 

sin  Datter.  Han  vilde  dog  haabe,  at  Grunden  til  hans  Datters 
Vrede  var  af  den  Art,  at  Statholderens  Undskyldning  kunde 
slaa  til,  ligesom  denne  oprigtigt  talt  nu  ogsaa  var  i  den  Alder, 
hvormed  det  lidet  stemmede  at  vække  blivende  Uro  og  Uvilje. 
Dr.  Sybrandt  skulde  Hertugen  formane  til  Fredsommelighed. 

Der  var  noget  trangt  ved  dette  Svar,  som  umuligt  kunde  til- 
tale Henrik  Ranzau.  Det  var  ikke  blot  et  Tegn  paa,  at  Enke- 
dronningen her  var  kommen  ham  i  Forkøbet,  ligesom  hun  vente- 
lig ogsaa  vilde  komme  først  med  sin  Forklaring  baade  til  Dres- 
den, til  Wolffenbuttel  og  til  de  andre  beslægtede  Hoffer.  Men 
hvad  værre  var,  Hertug  Ulrik  syntes  at  have  taget  Parti,  og 
hans  Mening  om  Sagen  havde  just  i  Øjeblikket  faaet  en  Betyd- 
ning, som  vanskeligt  kunde  værdsættes  højt  nok.  Thi  det  var 
blevet  mere  og  mere  klart  for  Statholderen  i  disse  Dage,  at  af 
Hertugens  Dom  afhang  for  en  væsentlig  Del  hans  egen  frem- 
tidige Stilling. 

Hele  det  Uvejr,  der  nys  havde  raset  i  Slesvig,  drev  nemlig 
østerpaa  ned  over  Meklenborg.  Over  Butzow  laa  i  Øjeblikket 
det  laveste  Lufttryk,  og  ind  mod  dette  Lavtryk  stormede  det 
derfor  nu  fra  alle  Kanter,  fra  Christian  den  Fjerde,  Regerings- 
raaderne,  Enkedronningen,  Johan  Adolph  og  Henrik  Ran/au 
med  Gesandter  og  Brevbringere  under  gensidige  Rænker,  Støden 
og  Skubben  for  at  komme  først. 

Grunden  var,  om  man  saa  vil,  kun  den  sædvanlige.  Men  den 
var  ophedet  til  en  Varmegrad,  saa  at  den  i  Virkeligheden  var 
bleven  en  anden.  Alle  tyede,  som  oftere  før,  til  Hertugen  for  at 
klage  deres  Nød,  for  at  bruge  ham  som  Raadgiver,  Mægler,  Op- 
mand. Men  fra  Enkedronningens  Side  var  denne  Gang  dette 
den  sidste  og  eneste  Udvej,  thi  al  ligefrem  Forhandling  med 
Rigsraadet  var  hende  nu  afskaaren.  For  Rigsraadet  og  Henrik 
Ranzau  udgjorde  Hertug  Ulrik  den,  der  ene  havde  det  i  sin 
Magt  at  løse  Knuden  og  afværge  en  Anvendelse  af  Vold,  hvis 

Følger  kunde  blive  vidtrækkende.  Hvis  han  vilde  overtale  sin 
Datter  til  nu,  da  det  saae  saa  forstyrret  ud,  at  opgive  hele  Rege- 
ringen i  Hertugdømmerne,  saa  vilde  Henrik  Ranzau  kunne  be- 
holde sin  Stilling  som  Statholder  i  Fred,  og  Rigsraadet  kunne 
slukke  Lunten,  putte  Christian  den  Fjerdes  Myndighedserklæ- 
ring  uaabnet  i  Lommen  og  regere  uforstyrret  i  den  unge  Kon- 
ges Navn. 

Det  var  da  hverken  Meklenborgs  Magt,  hvorpaa  det  kom  an, 
eller  Hertug  Ulriks  Anseelse,  Visdom  og  politiske  Erfaring.  Det 
var  hans  Tryllemagt  over  Datteren,  man  bejlede  til,  og  det  var 
atter  denne  Magt,  der  drog  hende  med  vante  Tillid  til  den  ene- 
ste Raadgiver,  paa  hvem  hun  fuldt  turde  stole.  Naar  endelig 
Johan  Adolph  gik  samme  Vej  som  alle  de  andre,  saa  var  det 
nærmest  som  en  Skoledreng  med  ikke  ganske  sikker  Samvit- 
tighed, men  vis  paa,  at  Fristed  maatte  være  dér,  hvor  alle  de 
andre  søgte  hen. 

I  Meklenborg  mødtes  da  de  forskellige  Tankegange  i  Form 
af  Gesandtskabs-Meddelelser  og  Breve.  Idet  de  sidste  Tiders 
Begivenheder  saaledes  blev  belyste  fra  alle  Sider  og  i  samlet 
Lys  rettede  mod  et  og  samme  Punkt,  brødes  de  atter  her  som 
i  en  Prisme  og  stod  som  et  mangefarvet  Straalebundt.  Alderen 
af  hvert  enkelt  Lys  lader  sig  bestemme,  ligesom  de  finere 
Flamme-Traade,  der  angav,  hvilken  Art  Lidenskab  der  brændte 
i  hvert. 

Ældst  var  aabenbart  Enkedronningens  Tankegang.  Det  var 
næsten  som  Lys  fra  en  undergaaet  Klode,  naar  Dr.  Sybrandt1 
skulde  genoptage  Spørgsmaalet  om,  at  hun  ønskede  at  forlade 
Hoffet.  Alt,  hvad  der  havde  bevæget  hendes  Sind  lige  fra  hin 
Februardag,  da  hun  sad  ensom  paa  Københavns  Slot  og  skrev 
til  sin  Fader  om  Henrik  Belovs  hemmelige  Bortrejse,  skulde 
nu  frem  paa  ny,  og  Hovedsummen  var,  at  Rigsraaderne  ikke 
havde  formaaet  at  afpresse  hende  noget  Løfte  om  Hans  Blomes 
Afskedigelse,  men  de  havde  rigtignok  behandlet  hende  paa  en 
saadan  Maade,  at  hun  vilde  tage  sin  Død  derover,  skulde  hun 
taale  det  længer. 

Hertug  Ulriks  Indvendinger  mod,  at  hun  forlod  Hoffet,  havde 

jo  været,  at  herved  vilde  hun  fjærnes  fra  Christian  den  Fjerde 
og  paadrage  sig  en  Mængde  Udgifter.  Men  det  første  frygtede 
hun  ikke  for.  Hun  maatte  tværtimod  med  Tak  til  Gud  melde, 
at  den  unge  Konges  Sindelag  mod  hende  nu  var  saaledes,  at  det 
ikke  noksom  kunde  roses.  Jo  længere  han  havde  været  skilt  fra 
hende,  desmere  var  hans  Kærlighed  til  hende  kun  vokset,  og 
hun  frygtede  derfor  ikke,  men  haabede  at  kunne  bevare  For- 
bindelsen ved  Brevveksling.  Pengeudgifterne  burde  ikke  være 
et  afgørende  Hensyn.  Havde  hun  straks  efter  sin  Husbonds 
Død  maattet  forlade  Hoffet,  vilde  det  jo  have  kostet  hende  endnu 
mere.  Ganske  vist  havde  Rigsraaderne  ikke  holdt  deres  Ord  og 
bygget  Nykøbing  Slot  færdigt,  saa  at  det  kunde  beboes,  men 
hun  agtede  da  at  tage  Bolig  indtil  videre  paa  et  passende  Sted  i 
Hertugdømmerne. 

Sine  Døtre  vilde  hun  underholde  af  Hertugdømmernes  Ind- 
tægter, saa  maatte  hendes  Sønner  se  at  enes  herom,  naar  de  en 
Gang  blev  voksne.  Endelig  var  det  hendes  Ønske,  at  lille  Ulrik, 
der  for  Tiden  studerede  i  Rostock,  ikke  efter  hendes  Faders 
Raad  skulde  indtil  videre  forblive  der,  men  drage  længere  syd 
paa  til  Leipzig.  Hun  havde  med  sin  Faders  Tilladelse  forhørt 
sig  om  Forholdene  dér.  Dér  var  Luften  sund,  Kosten  god,  Om- 
gangstonen „høflig",  Udtalen  ren  og  Priserne  som  andensteds. 
Lille  Ulrik  havde  selv  Lyst  til  at  lære  Højtysk,  men  det  kunde 
ikke  læres  i  Rostock,  tværtimod,  Rostocker-Børn  sendtes  just 
af  den  Grund  til  Leipzig.  Og  saa  et  Hovedhensyn.  Fra  Danmark 
holdt  man  skarpt  Udkig  med  ham  i  Rostock,  dadlede  alle  For- 
holdsregler, hviskede  og  tiskede  til  Christian  den  Fjerde  derom, 
hvad  let  vilde  ende  med  at  sætte  Splid  imellem  Brødrene.  Sligt 
vilde  hindres,  naar  han  kom  udenfor  Rigsraadets  Synskres,  helt 
ned  til  Leipzig. 

Ved  Siden  af  disse  halvt  udbrændte  Arnegløder  var  der  gan- 
ske anderledes  frisk  Flamme  i  Dr.  Winsheims  Besked.  Der  var 
ogsaa  pirret  op  i  den  fra  alle  Kanter.  Han  mødte  med  kongelig 
Instruks',  Brev  fra  Regeringsraaderne2,  egenhændig  Skrivelse 
fra  Christian  den  Fjerde  til  Bedstefader  ;,  medens  Statholderen 
pustede  til  fra  Segeberg  saa  meget,  han  formaaede. 


til  Dr.  Winsheim  i  Meklenborg 

Det  drejede  sig  altsammen  om  Dagens  brændende  Spørgsmaal, 
det  nyeste  nyt:  den  uhørte  Haan,  der  var  bleven  vist  Christian 
den  Fjerde  paa  Landretsdagen  i  Slesvig,  idet  hans  gamle,  veltjente 
Raader  var  blevne  afviste,  og  Johan  Adolph  havde  skaffet  sig 
Stemmeflerhed  paa  saa  ærekrænkende  en  Maade.  Rygtet  herom 
fløj  til  Spot  og  Spe  viden  om  Lande.  Vilde  Hertug  Ulrik  dog 
ikke  hjælpe  med  til  at  faa  disse  Forhold  ændrede,  før  end  de 
endnu  havde  draget  uberegnelige  Følger  efter  sig? 

Dr.  Winsheim  naaede  først  til  Maalet.  Den  18.  April,  Kl.  51/? 
Morgen,  kom  han  til  Biitzow1  og  meldte  sig  straks  hos  Hertug 
Ulrik.  Regeringsraaderne  og  Henrik  Ranzau  anede  ikke,  hvor 
heldige  de  havde  været  med  Valget  af  netop  Dr.  Winsheim  til 
denne  Sendelse.  De  havde  foretrukket  ham,  fordi  det  var  ham, 
der,  skøndt  kongelig  Raad,  var  bleven  udelukket  fra  Landrets- 
dagen og  derfor  vilde  kunne  give  Hertug  Ulrik,  hos  hvem  han 
jo  ogsaa  var  ansat,  en  levende  Skildring  af  al  den  Haan  og 
Tort,  han  havde  lidt.  Men  Lykken  havde  været  dem  langt  mere 
gunstig. 

Thi  Hertug  Ulrik  modtog  straks  Dr.  Winsheim  i  Forventning 
om  Budskab  fra  sin  Datter,  og  det  første,  han  spurgte  ham  om, 
var,  hvorledes  han  havde  udrettet  den  ham  paalagte  Sendelse 
til  Enkedronningen.  —  Dr.  Winsheim  vidste  ikke  af  noget 
Hverv  i  saa  Henseende.  —  Om  han  da  ikke  havde  modtaget 
den  ham  tilsendte  Instruks?  —  Nej.  —  Hertug  Ulrik  blev  vred 
og  beviste  ved  Kansler,  Sekretær  og  Kopibog,  at  der  just  for  en 
Maaned  siden,  den  18.  Marts,  var  med  Hans  Blome  blevet  til- 
sendt ham  en  Instruks  om,  hvad  han  skulde  meddele  Enke- 
dronningen i  Anledning  af  Henrik  Belovs  Sendelse  til  Meklen- 
borg. 

Dr.  Winsheim  kunde  med  Sandhed  paastaa,  at  dette  var  de 
første  Ord,  han  hørte  om  den  hele  Sag,  og  at  det  var  tydeligt 

nok,  at  den  forseglede  Brevpakke  maatte  være  bleven  tilbage- 
holdt med  Flid,  thi  han  havde  siden  da  været  tre  Uger  sammen 
med  Hans  Blome  i  Slesvig,  uden  at  denne  med  et  Ord  havde 
mælet  derom.  Derimod  vidste  han,  at  et  Brev,  som  med  samme 
Lejlighed  var  blevet  afsendt  til  Dr.  Sybrandt,  var  kommet  denne 
rigtigt  til  Hænde. 

Hertug  Ulrik  blev  mere  og  mere  opbragt  paa  Hans  Blome, 
og  Dr.  Winsheim  forstod  med  Dygtighed  at  benytte  den  gun- 
stige Lejlighed.  Han  gik  angrebsvis  til  Værks  og  sagde,  at  man 
sikkert  vilde  søge  at  bortforklare  det  hele  ved,  at  Instruksen 
var  bleven  leveret  direkte  til  Enkedronningen,  men  dette  stred 
jo  udtrykkeligt  mod  Hertugens  Befaling,  og  viste  tydeligt  nok 
Hans  Blomes  hensynsløse  Egenraadighed.  Gnavent  svarede 
Hertugen,  at  hvis  Dr.  Winsheim  havde  faaet  Instruksen  og  ud- 
rettet sit  Hverv,  vilde  rimeligvis  hele  hans  nuværende  Sendelse 
have  kunnet  være  undgaaet. 

Derpaa  lod  man  den  Sag  foreløbigt  hvile  og  gik  over  til  den 
næste,  idet  Dr.  Winsheim  overrakte  Brevene  fra  Christian  den 
Fjerde  og  Regeringsraaderne.  Hertugen  kunde  ikke  straks  mod- 
tage ham  i  højtideligt  Foretræde,  da  hans  egen  Kansler,  Dr. 
Bording,  samme  Dag  havde  faaet  Orlov  for  at  se  til  sin  Hustru, 
som  laa  syg  i  Rostock.  Der  sendtes  dog  Ilbud  efter  Kansleren, 
som  ogsaa  indtraf  samme  Aften.  Imidlertid  behandledes  Dr. 
Winsheim  som  velset  Gæst,  og  fik  ved  Taflet  god  Lejlighed  til 
at  veksle  fortrolige  Ord  med  Hertug  Ulrik  og  bearbejde  dennes 
Stemning  i  forønsket  Retning. 

Næste  Dag,  Skærtorsdag,  Kl.  71/.,  Morgen,  stedtes  Dr.  Wins- 
heim til  Foretræde  og  forklarede  vidtløftigt  alt,  hvad  der  var 
foregaaet  i  Slesvig,  og  hvilke  farlige  Følger  dette  kunde  drage 
efter  sig,  hvis  ikke  Hertugen  afværgede  det.  Hertug  Ulrik  talte 
derpaa  alene  med  sin  Kansler,  og  ved  denne  lod  han  svare,  at 
Sagen  var  meget  vigtig  og  angik  Enkedronningen  tillige.  Da  man 
imidlertid  havde  bragt  i  Erfaring,  at  hendes  Kansler,  Dr.  Sy- 
brandt,  var  undervejs,  burde  Sagens  videre  Behandling  opsæt- 
tes indtil  hans  Ankomst. 

Dr.  Winsheim,  som  var  klar  over,   at  dette  vilde  være  tabt 

Slag,  indvendte  herimod,  at  Sagen  nærmest  angik  Hertug  Ulriks 
Barnebarn,  den  unge  Konge,  der  var  bleven  haardelig  krænket 
af  Hertug  Johan  Adolph.  Det  var  Kongens  Velfærd,  Hertug  Ul- 
rik burde  varetage,  og  ikke  blot  hans,  men  Danmarks,  Hertug- 
dømmernes og  begges  Raaders,  der  nu  med  ustandselig  Fart 
dreves  til  indbyrdes  Sammenstød.  Hvert  Øjeblik  var  kostbart* 
maaske  i  det  næste  stod  Ulykken  ikke  længere  til  at  afværge. 
Under  disse  Omstændigheder  vilde  det  være  urigtigt  først  at 
oppebie  Dr.  Sybrandts  Ankomst.  Denne  var  jo  selv  Part  i  Sagen, 
og  enhver  vilde  paa  Forhaand  omtrent  kunne  slutte,  hvad  han 
vel  vilde  anføre  til  sit  Forsvar. 

Vægten  af  disse  Indvendinger  gjorde  Hertug  Ulrik  vaklende. 
Det  endte  med,  at  han  lovede  hurtig  og  bestemt  Optræden.  Han 
vilde  selv  drage  sin  Datter  imøde,  naar  hun  nu  rejste  til  Wolffen- 
biittel,  og  træffe  hende  i  Segeberg.  Den  unge  Konge  vilde  han 
raade  til  at  tale  Johan  Adolph  ordentlig  til  for  hans  Udelukkelse 
af  de  kongelige  Raader  og  foreløbig  nedlægge  en  bestemt  Ind- 
sigelse derimod. 

Dr.  Winsheim  var  henrykt  over  dette  Udfald.  Brevene  til 
Christian  den  Fjerde  og  Regeringsraaderne  blev  affattede  i 
Overensstemmelse  hermed,  og  ved  Taflet  bad  Hertug  Ulrik,  da 
han  hørte,  at  Dr.  Winsheim  drog  hjem  gennem  Holsten,  ham 
hilse  Henrik  Ranzau  og  sige  ham,  at  Hertugen  med  det  første 
kom  til  Segeberg.  Fredag  Morgen  tidlig  skulde  Brevskaberne 
blive  leverede  Dr.  Winsheim  i  hans  Kammer  paa  Slottet,  saa  at 
han  straks  kunde  drage  afsted. 

Hvor  fuldstændig  Sejren  var,  fremgik  bedst  af,  hvad  der  fore- 
gik Torsdag  Eftermiddag.  Dr.  Sybrandt  ankom  ilsomt  til  Biitzow 
og  meldte  sig  straks  hos  Hertugen.  Ikke  desto  mindre  modtog 
denne  ham  ikke,  men  drog  til  Giistrow  for  at  se  paa  nogle  Byg- 
ninger, han  dér  lod  opføre. 

Dr.  Sybrandt  var  imidlertid  heller  ikke  tabt  bag  af  en  Vogn. 
Disse  faa  Øjeblikke,  hvori  han  endnu  havde  Modpartens  Ud- 
sending til  Stede,  maatte  udnyttes.  Da  han  ikke  selv  kunde  faa 
Hertugen  i  Tale  og  snart  fik  en  Fornemmelse  af,  hvad  der  var 
i  Gære,  fortalte  han  paa  Slottet,  hvor  ogsaa  han  fik  sit  Kammer 

anvist,  som  en  ganske  uskyldig  Nyhed,  at  Enkedronningens 
Rejse  til  Brunsvig  denne  Gang  ikke  vilde  komme  til  at  gaa  over 
Flensborg — Segeberg,  men  over  Bramstedt — Bergedorf — Lyne- 
borg. Herefter  maatte  Hertugens  Rejseplan  altsaa  ændres,  da 
Segeberg  ikke  kunde  tjene  til  Mødested,  og  en  tilsvarende  Ret- 
telse maatte  foretages  i  de  Breve,  der  skulde  medgives  Dr. 
Winsheim. 

Da  nu  tilmed  det  af  Dr.  Sybrandt  overrakte  Kreditiv  indeholdt 
den  meget  pirrende  Anmodning  fra  Enkedronningen,  at  ingen 
Tredjemand,  end  ikke  Hertugens  egen  Kansler,  Dr.  Bording, 
maatte  overvære  den  Meddelelse,  som  hendes  Udsending  havde 
i  dybeste  Fortrolighed  at  overbringe,  saa  laa  den  Slutning  nær, 
at  det  nye  Budskab  muligt  vilde  kunne  bringe  Hertugen  til  at 
se  de  omspurgte  Begivenheder  i  noget  andet  Lys.  Han  gav  da 
Befaling  til,  at  Dr.  Winsheim,  der  alt  havde  faaet  sine  Breve  og 
stod  rejsefærdig,  skulde  vente  blot  saa  længe,  indtil  Dr.  Sybrandt 
var  hørt.  Hermed  var  Skæbnen  afgjort. 

Thi  da  Enkedronningens  Kansler  tidligt  Langfredag  Morgen 
havde  talt  i  Enrum  med  Hertug  Ulrik,  var  dennes  første  Be- 
faling, at  de  udstedte  Breve  atter  skulde  afkræves  Dr.  Wins- 
heim. Da  Doktoren  spurgte  om  Grunden  hertil,  svaredes  der 
ham,  at  alt,  hvad  han  i  den  unge  Konges  Navn  og  paa  Rigs- 
raadernes  Vegne  havde  meddelt,  efter  Dr.  Sybrandts  Fremstil- 
ling havde  vist  sig  at  være  urigtigt.  Der  var  ikke  af  Enkedron- 
ningen blevet  givet  noget  Løfte  om  at  ville  afskedige  Hans  Blome. 
De  Raader,  der  var  blevne  afviste  i  Slesvig,  varslet  ikke  indkaldte 
af  Enkedronningen,  men  kun  af  Henrik  Ranzau  alene.  Gert  Ran- 
zau  var  ikke  bleven  udfordret  i  Raadstuen  af  Hans  Blome,  men 
havde  derimod  groveligt  fornærmet  denne  ved  en  Udtalelse  om 
en  Sag,  hvori  denne  var  Part.  Overhovedet  kunde  Dr.  Wins- 
heim ikke  give  nogen  paalidelig  Fremstilling  af,  hvad  der  var 
foregaaet  paa  Landretsdagen  i  Slesvig,  da  det  jo  netop  var  ham, 
der  var  bleven  udelukket  derfra. 

Den  ulykkelige  Dr.  Winsheim  maatte  bede  om  paany  at  faa 
Hertugen  i  Tale  og  Hk  ganske  vist  ogsaa  Foretræde  Langfredag 
Eftermiddag.  Men  Hertug  Ulrik  var  nu  helt  omstemt,  og  Dok- 

toren  fik,  som  han  udtrykte  sig,  „en  haard  Tur  med  ham".  For- 
gæves paastod  Dr.  Winsheim,  at  den  Fremstilling,  han  ifølge 
Kongens  Befaling  havde  givet,  var  den  ene  rette  og  sandfærdige, 
idet  den  støttede  sig  saa  vel  til  optagne  Protokoller  som  til  Stat- 
holderens Fremstilling.  Imod  Hertugens  Indvending —  at  Enke- 
dronningens Kansler,  der  jo  selv  havde  overværet  Landdagen, 
paastod  det  modsatte  —  havde  han  ikke  andet  at  svare  end,  at 
han  ikke  agtede  at  indlade  sig  i  Skændsmaal  med  Dr.  Sybrandt, 
hvilket  heller  ikke  var  ham  paalagt  i  Instruksen,  som  han  bad 
Hertug  Ulrik  gennemlæse. 

Kort  og  godt,  da  Dr.  Winsheim  Lørdag  Formiddag  Kl.  9  drog 
fra  Butzow,  var  det  vel  med  to  Breve  i  Lommen  til  Kongen  og 
Regeringsraaderne,  men  af  helt  modsat  Indhold  fra  dem,  han 
Dagen  forud  havde  været  i  lykkelig  Besiddelse  af.  I  Brevet  til 
Regeringsraaderne1  hed  det,  at  Hertugen  efter  sit  i  sin  Tid  til 
Rigsraad  Henrik  Belov  givne  Løfte  havde  tilstillet  Dr.  Winsheim 
Instruks  om,  hvad  han  i  denne  Anledning  paa  Hertugens  Vegne 
skulde  opfordre  Enkedronningen  til. 

Instruksen  med  deri  indeholdte,  faderlige  Raad  var  ifølge  nys 
modtagen  Meddelelse  fra  Enkedronningen  kommen  hende  di- 
rekte til  Hænde.  Men  i  sit  Svar  udtalte  hun  sin  største  Forbav- 
selse over  Rigsraadets  Paastand,  at  hun  skulde  have  lovet  at 
afskedige  Hans  Blome.  Hverken  da  Rigsraadets  Udsendinge 
talte  med  hende  paa  Frederiksborg,  eller  da  Christian  den  Fjerde 
senere  bad  hende  derom,  havde  hun  givet  noget  Løfte,  og  hun 
bad  Hertugen  have  ligesaa  megen  Tiltro  til  hendes  Paastand  i 
saa  Henseende  som  til  Rigsraadets.  —  Da  Beretningerne  saa- 
ledes  ikke  stemte  overens,  maatte  Hertug  Ulrik  for  sit  Vedkom- 
mende stille  Sagen  i  Bero. 

Til  sin  Dattersøn,  den  unge  Konge,  skrev  Hertugen2,  at  han 
havde  modtaget  hans  Brev  og  hørt,  hvad  Dr.  Winsheim  yder- 
ligere havde  haft  at  berette  om  Landretsdagen,  hvilket  havde 
gjort  Hertugen  overmaade  ondt.  Men  Dagen  efter  var  der  af 
Enkedronningens  Kansler  paa  dennes  Vegne  bleven  afgivet  en 
modsat  Beretning.  Da  Hertugen  saaledes  var  i  Uvidenhed  om, 
hvad  der  egentlig  var  foregaaet,  forbeholdt  han  sig  at  give  nær- 

mere  Svar,  naar  han,  forhaabentlig  snart,  havde  talt  med  Enke- 
dronningen, men  forblev  iøvrigt  Christian  den  Fjerdes  trofaste 
Bedstefader,  saa  længe  han  levede. 

Dagen  efter  affærdigedes  Dr.  Sybrandt.  Mundtligt  fik  han  den 
Besked1  til  Enkedronningen,  at  Hertugen  ganske  billigede,  hvad 
hun  havde  gjort  med  Instruksen  til  Dr.  Winsheim.  Hertugen 
fraraadede  hende  at  afgive  en  bestemt  Erklæring  om,  at  hun 
agtede  at  forlade  Hoffet.  Faldt  Opholdet  dér  hende  virkelig  saa 
utaaleligt,  kunde  hun  jo  ganske  stiltiende  opholde  sig  snart  hist, 
snart  her.  Den  hidtil  af  Rentekammeret  udbetalte  Sum  til  Frøk- 
nernes Underhold  burde  hun  paa  ingen  Maade  give  Afkald  paa. 
Hun  maatte  overhovedet  se  at  væbne  sig  med  Ro  ogTaalmodig- 
hed.  Om  lille  Ulriks  Rejse  til  Leipzig  var  Hertugen  ganske  enig 
med  hende. 

Desforuden  medgav  Hertug  Ulrik  ham  et  Brev-,  hvori  det 
udtaltes,  hvor  bestyrtet  Hertugen  var  bleven  ved  de  først  mod- 
tagne Meddelelser  om  Begivenhederne  paa  Landretsdagen.  Saa- 
vel  hendes  som  Christian  den  Fjerdes  Ære  syntes  ham  at  have 
lidt  et  stærkt  Skaar  derved.  Men  heldigvis  havde  Dr.  Sybrandts 
Beretning  lært  ham  at  se  det  foregaaede  i  et  helt  andet  Lys. 
Han  havde  derfor  kun  svaret  Kongen  og  Regeringsraaderne 
med  almindelige  Talemaader.  De  endnu  tilbagestaaende  Vanske- 
ligheder forekom  ham  maatte  kunne  løsesved,  at  Johan  Adolph 
skrev  et  Brev  til  Christian  den  Fjerde  med  en  klar  Redegørelse 
for,  hvorledes  de  stærkt  fordrejede  Kendsgerninger  i  Virkelig- 
heden forholdt  sig.  Denne  simple  Løsning  henstillede  han  til 
Enkedronningens  nærmere  Overvejelse. 


17 

Dr.  Winsheim  havde  hemmelig  Befaling  af  Niels  Kaas  til  paa 
Tilbagevejen  mundtlig  at  forhandle  med  Henrik  Ranzau  og  be- 
tro denne  Udfaldet  af  sin  Sendelse.  Da  Winsheim  med  Grund 
formodede,  at  det  var  Statholderen  om  at  gøre  hurtigst  at  faa 

Udfaldet  at  vide,  tilskrev  han  ham,  allerede  før  deres  Møde,  fra 
Hamborg  en  vidtløftig  Beretning. 

Et  Hovedpunkt  heri  var,  at  Dr.  Sybrandt  havde  udtalt  til  Her- 
tug Ulrik,  at  Enkedronningen  ikke  vilde  „oplade  Regimentet", 
da  det  vilde  være  en  Skam  for  hende  nu  at  afstaa  den  Regering, 
som  de  holstenske  Raader  havde  overdraget  hende.  Med  Føje 
sluttede  Dr.  Winsheim  heraf,  at  Hans  Blome  og  hans  Parti  alt- 
saa  agtede  at  hævde  den  vundne  Overvægt  over  Statholderen 
og  holde  fremmed  Indblanding  ude.  Det  lange  Brev1,  der  var 
dateret  „Hamborg  den  23.  April  Anno  93  omkring  Kl.  12",  for- 
synedes med  Paaskriften  :  „cito,  cito,  cito,  cito,  citissime"  [haster, 
haster,  haster,  haster,  haster  overmaade  megetj  samt:  „Hans 
Strænghed  selv  til  Hænde,  maa  ellers  ikke  brydes  af  nogen", 
og  afgik  derpaa  ilsomst  til  Breitenberg. 

Da  Henrik  Ranzau  Dagen  efter  modtog  Brevet,  kunde  han 
ikke  længere  nære  Tvivl  om,  hverken  hvad  Svar  der  fra  Meklen- 
borg  ventede  ham  paa  hans  afsendte  Klageskrivelse  over  Enke- 
dronningens haarde  Brev,  eller  hvad  han  under  disse  Omstæn- 
digheder selv  havde  at  gøre.  Naar  Vognen  ikke  af  sig  selv  vilde 
vælte,  maatte  man  af  alle  Kræfter  skyde  til  den  paa  Hældingen. 
Han  sendte  derfor  øjeblikkeligt  Dr.  Winsheims  Brev  videre  til 
Christian  den  Fjerde  --  dog  at  maatte  brydes  af  Regerings- 
raaderne  --og  ledsagede  det  med  en  æggende  Tilskrift-.  Af 
hoslagte  vilde  det  sees,  at  man  nu  uden  videre  beskyldte  Hs. 
Majestæts  anseelige  Raader  for  Løgn,  samt  at  Hans  Blome  ikke 
agtede  at  aftræde  Haderslev,  førend  Christian  den  Fjerde  var 
kronet  i  Danmark. 

I  en  Efterskrift  tilføjede  han,  at  det  nu  var  at  formode,  at  der 
vilde  strømme  Gesandtskaber  ind  fra  Udlandet,  fra  Henrik 
Julius  i  Brunsvig  og  fra  andre  Fyrster.  Han  var  derfor  ifærd 
med,  for  at  man  kunde  have  Svar  til  disse,  at  „bringe  alle  Nulli- 
teterne,  Contrariteterne  og  Ugyldighederne  paa  Papiret".  For- 
resten var  det  jo  klart  nok,  at  Enkedronningen  ikke  —  imod  Af- 
talernes og  Overenskomsternes  klare  Ordlyd  —  længer  var  be- 
rettiget til  at  forestaa  Regeringen.  Skriftet  skulde  han  sende  med 
det  første  til  Regeringsraadernes  frie  Benyttelse.  Ligeledes  vilde 

han  henstille,  om  ikke  Dr.  Winsheim  burde  sendes  ned  til  Tysk- 
land, for  at  ikke  Modparten  dér  skulde  uigendreven  kunne  sige, 
hvad  dem  lystede,  og  f.  Eks.,  som  Dr.  Sybrandt,  uden  videre 
kalde  Rigsraaderne  og  særlig  Henrik  Belov  for  Løgnere. 

Hermed  stillede  Vejret  af  imod  Syd.  Vel  lød  der  endnu  af  og 
til  Drøn  over  Meklenborg,  indløb  ubehagelige  Breve  til  Hertug 
Ulrik  f.  Eks.  fra  Benedict  Ahlefeldt1  med  Klage  over  Enkedron- 
ningens haarde  Skrivelse,  men  det  var  altsammen  kun  Efter- 
drøn,  der  blot  vidnede  om,  at  det  værste  var  ovre.  Hertug  Ulrik 
levede  i  den  lykkelige  Tro,  at  have  bidraget  sit  til  at  fordele 
Uroen,  og  mente  i  sit  snilde  Løfte  om  at  skulle  tale  mundtligt 
med  Enkedronningen  om  de  indtrufne  Misforstaaelser  at  have 
et  passende  Middel  til  at  spinde  Tiden  ud  og  gyde  yderligere 
koldt  Vand  i  Blodet  paa  begge  Parter. 

Enkedronningen  selv  havde  forladt  Stridens  Skueplads.  Efter 
at  have  modtaget  Dr.  Sybrandts  Meddelelse  om  det  lykkelige 
Udfald  af  hans  Sendelse  til  Meklenborg,  var  hun  i  nødvendige 
Familje-Anliggender  dragen  til  Brunsvig,  hvor  hendes  Datter, 
Hertuginde  Elisabeth,  ventede  sin  Nedkomst.  Hernede,  fjernt 
fra  Begivenhederne,  havde  hun  Ro  til  at  samle  sig  og  vinde 
Overblik  over  sin  Stilling.  Men  hun  var  ude  af  Stand  til  at  følge, 
hvad  der  videre  foregik.  Hendes  Vrede  kunde  blusse  op,  naar 
hun  paa  anden  Haand  hørte,  at  Henrik  Ranzau  agtede  sig  til 
Danmark  for  at  tale  med  Rigsraaderne  2.  Hun  maatte  tysse  paa 
Hertug  johan  Adolph  som  paa  et  Barn,  naar  han  i  sin  Ængstelse 
iltert  forlangte  den  udleveret,  der  havde  vovet  at  bagtale  ham 
for  Christian  den  Fjerde3.  Men  til  slige  Smaating  indskrænkede 
sig  foreløbigt  hendes  Deltagelse  i  Begivenhederne. 

Uvejret  var  dog  meget  langt  fra  at  være  omme.  Det  var  blot 
trukket  nord  paa  og  havde  samlet  sig  over  Sjælland.  Efterret- 
ningerne fra  Meklenborg  om,  at  Hertug  Ulrik  ikke  vilde  løse 
Knuden  ved  at  overtale  sin  Datter  til  nu  at  fratræde  Regeringen 
i  Hertugdømmerne,  havde  overbevist  Regeringsraaderne  om,  at 
der  da  kun  var  det  sidste,  voldsomme  Middel  tilbage:  at  lade 
Minen  springe  og  erklære  Christian  den  Fjerde  for  myndig. 

Det  hertil  nødvendige,  længe  ventede  Dokument,  den  kejser- 

lige  Myndigheds-Erklæring,  ankom  endelig  den  9.  Maj  1593  til 
København.  Dagen  efter  tog  Regeringsraaderne  ud  til  Frederiks- 
borg og  læste  det  højtideligt  op  for  den  unge  Konge1.  Brevet 
var  dateret  Prag  den  26.  April-,  og  Indholdet  omtrent  føl- 
gende: 

Kejser  Rudolph  den  Anden  havde  af  Christian  den  Fjerdes 
Ansøgning  erfaret,  at  der  siden  den  ham  sidst  meddelte,  kejser- 
lige Tilladelse  til  at  overtage  sit  Len  Holsten,  havde  indsneget 
sig  baade  her  og  i  Slesvig  mange  Vidtløftigheder  og  Mangler, 
saa  at  Retsplejen  dreves  forsømmeligt,  Vold  og  Drab  øvedes,  og 
Christian  den  Fjerdes  Mindreaarighed  misbrugtes,  hvorfor  Nøden 
nu  krævede,  at  han  selv  overtog  Regeringen.  I  denne  Anledning 
havde  Christian  den  Fjerde,  der  nu  snart  var  sytten  Aar,  ansøgt 
Kejseren  om  at  ville  udvide  den  tidligere  meddelte  Tilladelse, 
der  kun  angik  Lensmodtagelsen,  til  tillige  at  gælde  Retten  til  som 
myndig  selv  at  overtage  Regeringen  over  Lenet. 

Efterdi  dette  var  til  Landets  Bedste,  og  den  unge  Konges 
Dyder  og  Forstand  var  over  hans  Alder  og  med  Berømmelse 
komne  Kejseren  for  Øre,  ligesom  og  den  unge  Konge  var  for- 
synet med  saa  fortræffelige,  lærde  og  anseelige  Raader,  at  hans 
Regering  vilde  kunne  blive  til  Nytte  —  saa  ophævede  Kejser 
Rudolph  den  Anden  herved  af  kejserlig  Magtfuldkommenhed, 
hvad  der  manglede  Christian  den  Fjerde  i  Aar,  supplerede  det 
og  lagde  det  til,  skænkede  ham  fuld  venia  ætatis  og  erklærede 
ham  for  myndig. 

—  De  Foranstaltninger,  der  i  denne  Anledning  burde  træffes, 
var  af  den  Natur,  at  det  var  ønskeligt,  baade  at  Rigsraadet  var 
samlet,  og  at  Hovedmændene  for  Hertugdømmerne  samtidigt 
var  tilstede,  saa  at  man  mundtligt  kunde  komme  overens  om  de 
mange  vanskelige,  herhen  hørende  Spørgsmaal.  Rigsraadet  var 
allerede  forinden,  rimeligvis  blandt  andet  med  denne  Sag  for  Øje, 
indkaldt  til  Herredag  i  København  i  Juni  Maaned3. 

Det  var  da  kun  Holstenerne,  der  manglede,  og  man  blev  der- 
for enig  om,  at  Kongen  i  eget  Navn  skulde  hidkalde  tre  af  Ho- 
vedmændene: Statholderen  samt  de  to  Amtmænd,  Henrik  Ahle- 
feldt og  Hans  Ranzau.   For  første  Gang  med  Rette  anvendte  da 

Christian  den  Fjerde  denne  Befalingsform,  som  man  i  den  senere 
Tids  Stridigheder  oftere,  men  uden  Spor  af  Ret,  havde  ladet 
ham  benytte,  og  underskrev  den  12.  Maj  Breve  til  de  tre  paa- 
gældende1 om  at  møde  hos  ham  til  Pinse. 

Den  ene  af  disse,  Hans  Ranzau,  Amtmand  i  Rendsborg,  var 
imidlertid  ikke  hjemme  men  i  Wolffenbuttel  hos  Enkedron- 
ningen. Ad  denne  Vej  kom  det  usædvanlige  Skridt  hende  for 
Øre.  Hun  undredes  og  ærgrede  sig  vel  derover,  men  var  dog 
ikke  istand  til  at  gennemskue,  hvad  der  laa  bagved.  Hun  skrev 
derom  til  Hertug  Johan  Adolph  *: 

„Her  er  kommen  troværdig  Tidende  om,  at  Statholderen, 
Hans  Ranzau  og  Henrik  Ahlefeldt  er  kaldt  ind  i  Riget  til  kom- 
mende Pinsefest.  Hvad  man  dér  vil  koge  og  brase,  vil  Vi  vel 
med  Tiden  faa  at  vide.  Vi  antager,  at  saavel  Vi  som  Eders  Kær- 
lighed dér  skulle  holde  for.  Dette  er  Statholderens  Lumskerier. 
Han  har  ladet  de  to  andre  forskrive  med,  for  at  han  ikke  alene 
skal  drage  al  Mistanken  paa  sig.  Den  Skrivelse,  han  har  sendt 
til  Eders  Kærligheds  Sekretær",  [hvori  Statholderen  erklærede, 
at  han  ikke  kunde  forsegle  Johan  Kuhlmanns  Dom  med  det 
kongelige  Segl,  men  skulde,  naar  han  talte  med  Kongen,  anbefale 
den  til  Bekræftelse],  „viser  ogsaa,  at  han  længe  har  vidst,  at  han 
skulde  rejse  ind  i  Riget,  længe  førend  den  Skrivelse  var  kom- 
men, hvorved  han  er  bleven  befalet  at  komme.  Saadanne  og 
lignende  Kunster  havde  han  altid  for  imod  Os,  medens  Vi  førte 
Regeringen.  Men  Vi  haaber,  at  han  engang  skal  faa  sin  tilbørlige 
Løn  derfor,  hvortil  da  Vor  Befordring  ikke  skal  komme  til  at 
mangle.  Og  han  har  gjort  sig  fortjent  til,  at  Eders  Kærlighed 
ligeiedes  vil  være  ham  beforderlig." 

Kun  to  af  de  indforskrevne,  Statholderen  og  Henrik  Ahle- 
feldt, kom  altsaa  til  København.  Rigsraadet  var  her  samlet.  Og 
den  5.  Juni  1593,  efter  endt  Prædiken,  holdtes  i  Raadsalen  paa 
Kobenhavns  Slot  det  betydningsfulde  Møde:i. 


74  Rigsraadet  og  holstenske  Raader  modes  i  København 

18 

Mødet  aabnedes  med  et  Indlednings-Foredrag  af  Henrik  Ram- 
mel1, der  udtalte,  at  de  to  Herrer  jo  nok  vidste,  hvorfor  den 
udvalgte  Konge  havde  opfordret  dem  til  at  komme.  Da  de  nu 
kendte  Hs.  Majestæts  Mening  om  Overtagelsen  af  Regeringen 
i  Hertugdømmerne,  var  det  Spørgsmaal,  der  forelaa  til  Drøf- 
telse, hvorledes  dette  bedst  kunde  ske,  altsaa:  af  hvem  og  paa 
hvilken  Maade  den  dertil  nødvendige  Landdag  burde  udskrives, 
samt  hvor  og  naar  den  burde  samles.  Det  var  om  disse  Punkter, 
man  gærne  ønskede  at  høre  de  tvende  Herrers  Raad  og  Mening, 
dels  for  selv  at  kunne  rette  sig  derefter,  dels  for  at  Statholderen, 
naar  han  saaledes  fuldt  var  inde  i  hele  Sagens  Gang,  bag  efter 
des  lettere  kunde  belyse  den  for  de  holstenske  Landraader. 

Henrik  Ranzau  rejste  sig  og  takkede  sirligt  paa  de  indbudnes 
Vegne.  Det  var  dog  tydeligt  nok  slet  ikke  hans  Ønske  saaledes 
at  blive  greben  med  en  Jærnklo  og  affordret  sin  Mening.  Han 
søgte  derfor  at  smutte  under  ved  at  erklære,  at  det  sikkert  vilde 
fremme  Forhandlingens  Gang,  naar  de  Herrer  Rigsraader  først 
vilde  udtale,  hvorledes  de  havde  tænkt  sig  Ordningen. 

Kansler  Niels  Kaas  lod  sig  imidlertid  ikke  saaledes  pirre  frem, 
og  efter  adskillige  Udflugter  nødtes  endelig  Statholderen  til  at 
fremsætte  sin  Mening.  Han  havde  haft  Lejlighed  til  at  læse 
Enkedronningens  Skrivelse  til  Hertug  Ulrik  og  frygtede  for,  at, 
hvis  man  ikke  lod  hende  tillige  udskrive  Landdagen,  vilde  ikke 
alle  give  Møde.  Der  burde  da  altsaa  maaske  —  selvfølgelig 
d'Hrr.  Rigsraaders  Mening  ganske  uforgreben  --  først  skrives 
til  Hertug  Ulrik,  for  om  muligt  at  opnaa  et  Forlig,  saa  at  Land- 
dagen kunde  udskrives  af  Enkedronningen  og  Prinsen  i  For- 
ening. 

Hvad  Tid  og  Sted  angik,  vilde  Bartholomæi  Dag  være  en  pas- 
sende Tid  og  Flensborg  det  naturligste  Sted  at  vælge.  Da  Stæn- 
derne jo  alt  havde  hyldet  og  svoret,  vilde  det  formentlig  være 
nok,  at  den  udvalgte  Konge  blot  personligt  bekræftede  Privile- 
gierne, enten  i  samme  Form  som  tidligere  var  skeet  af  Frederik 
den  Anden,  hvoraf  Statholderen  skulde  tillade  sig  at  indsende 

en  Afskrift,  eller  maaske  under  den  endnu  simplere  Form,  som 
Hertug  Johan  Adolph  sidst  havde  anvendt.  Derimod  forekom 
det  ham  betænkeligt  at  afkræve  Stænderne  Ed  paany,  da  de  jo 
alt  engang  havde  svoret,  og  der  herved  let  kunne  vækkes  Tvivl 
om  de  tvende  Eders  Betydning.  Alt  dette  var,  som  sagt,  blot 
Statholderens  beskedne  Mening,  han  henstillede  den  til  de  Her- 
rer Rigsraaders  bedre  Betænkning. 

Som  det  vil  sees,  søgte  Henrik  Ranzau  at  gøre  Overgangen 
fra  det  gamle  til  det  nye  saa  svag  som  muligt  og  havde  intet 
imod,  at  den  opstillede  Betingelse  om  et  Forlig  kunde  skyde  Af- 
gørelsen ud.  Hvad  han  frygtede,  var  et  brat  Systemskifte,  han 
ønskede  Fortsættelse  af  de  gamle,  ret  behagelige  Forhold,  blot 
med  personlig  Dækning  for  ham  selv  mod  Enkedronningens 
Overgreb.  Niels  Kaas  var  imidlertid  ikke  tilfreds  med  Udtalel- 
sen og  erklærede,  at,  hvad  Udskrivningsformens  Enkeltheder 
angik,  maatte  man  ganske  vist  gærne  først  skrive  til  Hertug  Ul- 
rik. Men  han  udbad  sig  klarere  Svar  paa,  om  Udskrivningen 
burde  foregaa  i  baade  Enkedronningens  og  Prinsens  Navn. 

Statholderen  tog  da  atter  Ordet.  Kunde  man  forliges  med 
Enkedronningen  om,  at  Prinsen  alene  i  sit  eget  Navn  lod  Ud- 
skrivningen foregaa,  saa  var  dette  jo  saa  meget  bedre.  I  saa  Fald 
kunde  det  blive  meddelt  i  selve  Udskrivningen,  at  Hs.  Majestæt 
havde  forligt  sig  med  sin  Moder  om  denne  Fremgangsmaade. 
Om  det  ogsaa  skulde  behage  Enkedronningen  at  ville  lade  egne 
Gesandter  møde  paa  Landdagen,  saa  kunde  dette  maaske  ogsaa 
gaa.  Derimod  vilde  Statholderen  bestemt  tilraade,  at  man,  da 
Dr.  Winsheim  var  undervejs  syd  fra,  vilde  vente  med  Brevet  til 
Hertug  Ulrik  indtil  hans  Ankomst. 

Hertil  svarede  Niels  Kaas:  „Tiden  løber,  Skrivelsen  skal  først 
til  Meklenborg,  dernæst  maaske  tillige  til  Brunsvig  og  tilbage 
igen."  Der  var  ikke  lang  Tid  til  Bartholomæi.  Men  man  kunde 
jo  affatte  den  forinden,  saa  at  den  straks  kunde  afgaa,  naar  Dok- 
toren kom. 

Derpaa  sattes  Sagen  under  Afstemning.  Rigsraadet  vedtog,  at 
Udskrivningen  skulde  ske  alene  i  Prinsens  Navn.  Var  Enke- 
dronningen tilfreds  hermed,  desbedre.  Hvis  ikke,  skulde  den 

alligevel  finde  Sted.  Forinden  skulde  man  skrive  til  Hertug  Ul- 
rik om  at  befordre  alt.  Dette  maatte  dog  iøvrigt  siges  tildels  at 
være  sket  i  den  allerede  afgaaede  Skrivelse.  Som  et  Hoved- 
punkt, hvorom  man  var  enig,  fastsloges  udtrykkeligt,  at,  hvis 
Enkedronningen  vilde  give  Afkald  paa  Regeringen,  var  det  godt; 
hvis  ikke,  skulde  Prinsen  alligevel  overtage  den.  Landdagen 
skulde  sammenkaldes  et  Par  Dage  efter  Bartholomæi  Dag  i 
Flensborg,  og  trods  Statholderens  Mening  skulde  enhver  per- 
sonligt paany  aflægge  Eden. 

En  for  en  var  altsaa  alle  Henrik  Ranzaus  fine  Parader  blevne 
huggede  igennem.  For  dog  at  redde  en  sidste  Rest  af  Skinnet 
bad  Statholderen  endnu  engang  om  Ordet  og  sagde:  Da  de  Her- 
rer ansaa  det  for  godt,  maatte  det  altsaa  ske  saaledes.  Dog  vilde 
han  tillade  sig,  hvad  Edsaflæggelsen  angik,  endnu  blot  at  hen- 
stille, om  den  ikke  kunde  gaa  for  sig  saaledes,  at  man,  idet  der 
udtrykkeligt  mindedes  om  den  Aar  1590  aflagte  Ed,  afkrævede 
hver  enkelt,  at  han  nu,  da  Kongen  personligt  havde  bekræftet 
Privilegierne,  skulde  give  sin  Haand  paa  at  ville  holde  den  1590 
aflagte  Ed.  -  -  Dette  lille  Ben  blev  tilkastet  Statholderen,  idet 
Rigsraadet  vedtog  denne  Fremgangsmaade.  Derpaa  bad  han  om 
Orlov,  med  Løfte  om  snarest  at  ville  sammenkalde  de  kongelige 
Landraader,  og  hermed  hævedes  Mødet. 

Paa  en  mærkværdig  Maade  havde  ved  denne  Lejlighed  de 
tvende  tidligere  Modstandere  byttet  Rolle.  Henrik  Ranzau,  der 
lige  siden  Hyldingen  1590  og  Enkedronningens  Overtagelse  af 
Formynderregeringen  havde  hævdet  Hertugdømmernes  Selv- 
stændighed i  Styrelsen,  holdt  nu  paa,  da  Kongen  selv  som  myn- 
dig vilde  overtage  Regeringen,  at  denne  Overgang  ikke  burde 
understreges  for  stærkt,  efterdi  Forandringen  jo  kun  var  min- 
dre væsenlig. 

Rigsraadet  derimod,  der  lige  indtil  for  nylig  bestandigt  havde 
bebrejdet  Enkedronningen  hendes  Overtagelse  af  Regeringen  i 
Hertugdømmerne  og  paastaaet,  at  Christian  den  Fjerde  i  Virke- 
ligheden var  den  styrende  dér  i  Kraft  af  den  ham  Aar  1589  med- 
delte kejserlige  venia  ætatis,  —  det  samme  Rigsraad  var  nu  ivrigt 
for  at  fastslaa,  at  nu,  da  Prinsen  havde  faaet  den  nye,  udvidede 

venia  ætatis,  var  der  foregaaet  en  Grundforandring,  og  nu  burde 
man  vise,  hvo  der  var  bleven  Herre. 

Kun  een  Ting  kunde  der  ikke  være  Tvivl  om,  og  den  maatte 
give  Henrik  Ranzau  nok  at  tænke  paa,  da  han  forlod  Raadsalen: 
nu  havde  han  fundet  sin  Mester.  Svært  havde  det  ofte  været 
fordum  at  skulle  lystre  en  lunefuld  og  mistænksom  Kvinde.  Men 
dengang  havde  han  dog  kunnet  stole  paa  Rigsraadet  som  Mak- 
ker, og  dette  havde  altid  svaret  ham  i  den  Farve,  han  for- 
langte. 

Men  nu  var  der  begyndt  et  nyt  Spil.  Nu  sad  han  ene,  med  sig 
selv  som  Makker  og  Kortene  oplagte.  Han  havde  Udspillet,  men 
Rigsraadet  sad  i  Baghaanden  og  Christian  den  Fjerde  varTrumf. 
De  skulde  naturligvis  vel  vogte  sig  for  at  lade  ham  faa  Lejlighed 
til  at  paavirke  den  unge  Konge.  For  Fremtiden  maatte  han  være 
forberedt  paa,  at  alt  i  bedste  Fald  vilde  komme  til  at  gaa  som 
idag:  „Hvad  mener  Statholderen? — Ja,  men  saadan  mene  vi, 
og  saadan  skal  det  være". 

Og  dog,  idet  Henrik  Ranzau  saaledes  forstemt  og  nedtrykt 
saae  Fremtidens  Bane  bøje  sig  nedad,  —  uden  Lyspunkt,  i  Band 
hos  Enkedronningen,  i  Band  hos  Hertug  Ulrik,  Henrik  Julius  og 
hele  Familjen,  hadet  af  Johan  Adolph  og  hundset  af  alle  disse 
„Herligheder"  i  Danmark,  —  kom  just  den  Tid,  hvor  han  skulde 
yde  sit  Fædreland  i  snævrere  Forstand  den  bedste  Tjeneste. 
Thi  skondt  afført  sin  Flitterstads,  stod  han  endnu  —  ved  sin  An- 
seelse, sin  Rigdom  og  virkelige  Fædrelandsfølelse  —  som  sit 
Lands  ypperste  Støtte.  Han  var,  trods  alle  Svagheder,  en  ikke 
helt  vanslægtet  Ætling  af  den  Johan  Ranzau,  der  havde  erobret 
Danmark  for  Hertugdømmerne  og  budt  selve  Kongen  Trods, 
nedlagt  sine  Embeder,  da  Christian  den  Tredje,  glemmende  sin 
Herkomst,  agtede  at  udstykke  sit  oprindelige  Fædreland. 

Derfor  dannede  Statholderen  ved  sin  Indflydelse,  sit  Navn  og 
sin  Efterglans  Værnet  imod,  at  Rigsraadet  nu  gik  angrebsvis  til 
Værks  og  forsøgte,  hvad  Forholdene  ellers  kunde  have  fristet 
til,  at  faa  Hertugdømmerne  helt  inddragne  under  Danmark. 
Hvad  ikke  Enkedronningen  eller  Johan  Adolph,  endsige  Hans 
Blome,  vilde  have  været  i  Stand  til  at  hindre,  det  hindrede  han. 

Og  omvendt  blev  han,  som  vi  snart  skal  se,  tro  mod  sin  Slægts 
Overleveringer,  den  ivrige  Talsmand  imod,  at  hans  Fædreland 
som  Fyrstearv  skulde  yderligere  udstykkes. 

Det  var  Rigsraadets  Agt,  at  den  kejserlige  Myndigheds-Er- 
klæring skulde  indvie  en  ny  Tid,  og  at  der  nu  skulde  gaas  frem 
med  Kraft  imod  Enkedronningen,  som  med  det  gode  eller  onde 
havde  at  afstaa  Regeringen  i  Hertugdømmerne  til  sin  Søn.  Hvilke 
Forhaabninger  og  hvilke  Betænkeligheder,  der  har  knyttet  sig 
i  det  enkelte  hertil,  er  vi  nu  ikke  istand  til  at  eftervise.  Det  var 
jo  en  tveægget  Beslutning,  der  i  sine  Følger  ligesaa  vel  kunde 
komme  til  at  undergrave  Rigsraadets  egen  Magt. 

Kun  eet  veed  vi,  at  Raadet  skred  til  Udførelsen  med  en  Fø- 
lelse, der  svarede  til  Forholdenes  Alvor.  Vi  formaar  at  maale 
Graden  af  denne  Følelse  ved  Hjælp  af  en  anden  Beslutning,  der 
ligeledes  fattedes  paa  samme  Herredag.  Det  vedtoges,  at  Lenene 
saavel  i  Danmark  som  i  Norge  skulde  omtakseres  og  Afgifterne 
betydeligt  forhøjes1.  Omtakseringen  foretoges  af  nogle  dertil  be- 
skikkede Rigsraader  og  udførtes  saa  raskt,  at  de  nye  Lensbreve 
allerede  den  31.  August  kunde  udstedes  i  Kolding2. 

For  at  forstaa  Betydningen  af  dette  Skridt,  maa  erindres,  at 
det  væsentligt  gik  ud  over  Rigsraadet  selv.  Vel  var  der  ogsaa 
andre  Lensmænd  end  Rigsraaderne,  men  disse  var  dog  i  Reglen 
Indehavere  af  de  største  Len.  Hvad  var  da  Grunden  til  denne 
selvopofrende  Beslutning?  Var  det  Frygt  for  den  unge  Konges 
forestaaende  Eftersyn?  Var  det  Virkningerne  af  den  Anklage, 
som  kort  efter  Frederik  den  Andens  Død  den  lavere  Adel  og 
senest  Enkedronningen  havde  rettet  mod  Rigsraadet  for,  at  det 
berigede  sig  utilbørligt  paa  Statens  Bekostning?  Eller  var  der 
blot  hæderlige  Bevæggrunde?  Var  det  Omhu  for  Statens  Ve  og 
Vel,  Trang  til  i  en  alvorlig  Stund  at  staa  endrægtigt  sammen  og 
give  et  godt  Eksempel? 

Her  som  saa  ofte  løb  vel  ikke  blot  hos  de  mange  forskellige 
Personer,  men  hos  hver  enkelt  mangeartede  Bevæggrunde  Side 
om  Side.  Men  selv  om  disse  Bevæggrunde  kunde  tænkes  ud- 
sondrede i  to  bestemte  Grupper  af  forskellig  Farve,  gule  og  blaa, 
saa  dannede  dog  Summen  af  dem  en  tredje,  den  grønne,  ligesaa 
sand  som  dens  to  Bestanddeles,  og  vidnede  paa  en  tiltalende 
Maade  om  den  Stemning,  der  var  oppe. 

Ved  denne  Selvbeskatning  hævede  Rigsraadet  sig  for  en  Stund 
op  over  Forholdene  og  stod  som  Talsmand  ikke  for  blot  sin 
egen  Stands,  men  for  det  samlede  Lands  Interesser.  Dette  for- 
tjener saa  meget  mere  at  paaagtes,  som  Rigsraadets  tidligere 
Færd  ikke  paa  ethvert  Punkt  vilde  kunne  bestaa  Prøven.  I  alle 
de  tre  Medbejleres  —  Rigsraadets,  Enkedronningens  og  Henrik 
Ranzaus  —  Kamp  om  Magten  siden  Frederik  den  Andens  Død 
havde  ofte  personlige  Hensyn  gjort  Synskredsen  snæver.  Lige 
saa  lidt  som  Rigsraadets  Udelukkelse  af  Enkedronningen  fra 
Formynderskabet  i  Danmark  og  Norge  havde  været  ganske 
uegennyttig,  lige  saa  lidt  havde  dets  Opdragelse  af  Prinsen  været 
det.  Hans  „danske"  Opdragelse  faldt  sammen  med  Fjernelse  af 
alt,  hvad  der  kunde  lære  ham,  hvorledes  Rigsraadet  selv  skulde 
magtes. 

Saa  meget  des  mere  tiltalende  er  det  imidlertid  at  se  hver  en- 
kelt af  de  tre  Modstandere  til  Tider  at  kunne  lutres,  sigte  mod 
Maal  ud  over  den  snævrere  Kreds,  hvor  det  rette  og  det  person- 
ligt-fordelagtige  faldt  sammen. 

Det  vilde  have  været  mere  end  menneskeligt,  om  Rigsraadet 
ikke,  idet  det  gjorde  denne  fædrelandssindede  Kraftanstrengelse, 
skulde  have  kastet  et  stjaalent  Sideblik  til  Enkedronningen.  Det 
pengemæssige  var  jo  netop  hendes  allersvageste  Punkt,  og  ingen 
havde  kunnet  iagttage  hende  paa  nærmere  Hold  uden  at  be- 
mærke hendes  Evne  til  at  fordele  Udgiftsposterne  paa  andre. 
Rigsraadet  saae  saa  længe  paa  hende  og  sig  selv  i  sin  nye  Ren- 
hed, at  det  besluttede  sig  til  at  sige  hende  en  Ondskab  —  og  da 
Forholdet  jo  var  saa  spændt,  som  det  var  —  en  rigtig  udsøgt  Ond- 
skab. Den  11.  Juli  vedtoges  en  Instruks  for  de  to  Rigsraader, 
Christoffer  Valkendorf  og  Arild  Huitfeld,  der  paa  det  samlede 

Rigsraads  Vegne  skulde  begive  sig  til  „vor  naadigste  Frue"  og 
meddele  hende  følgende1: 

Rigsraadet  havde  paa  Herredagen  overvejet,  at  Riget  siden 
Frederik  den  Andens  Død  havde  været  besværet  med  store  Ud- 
gifter: til  Begravelsen,  to  Brudeskatter  og  „Udflyninger",  Flaa- 
den  to  Gange  til  Skotland,  til  fremmede  Fyrster  i  Besøg,  til  For- 
æringer, til  Orlogsskibes  Udrustning  næsten  hvert  andet  Aar  for 
at  holde  Søen  ryddelig  for  Fribyttere,  til  Bygning  paa  Dron- 
ningens Livgeding,  Afbetaling  af  Landets  Gæld,  til  den  daglige 
Hofholdning  og  til  Rejser  ud  af  Landet.  Blev  det  saaledes  ved, 
og  fandt  man  ikke  paa  Raad,  vilde  Landet  blive  „forblottet". 

I  denne  Anledning  havde  Rigsraadet  nu  „med  Rigets  Len 
gjort  en  slig  højnødig  Forordning",  at  Kongen  og  Riget  med 
Tiden  igen  maatte  komme  til  „Formue  og  bedre  Forraad".  Men 
der  var  en  anden  Forholdsregel  nødvendig,  og  hvad  denne  an- 
gik, stolede  Rigsraadet  paa,  at  Enkedronningen  af  Hensyn  til 
den  udvalgte  Konges  og  Landets  Vel  vilde  opfatte  Raadets  An- 
modning i  den  bedste  Mening. 

Enkedronningen  havde  stedse  efter  Frederik  den  Andens  Død 
opholdt  sig  paa  de  Huse,  hvor  Hof  var  blevet  holdt,  efterdi  den 
udvalgte  Konge  endnu  var  saa  ung.  I  denne  Anledning  takkede 
Rigsraadet  hende  underdanigst.  Den  unge  Prins  var  imidlertid 
nu,  Gud  ske  Lov!  „i  nogen  Maade  kommen  til  Alder  og  For- 
stand", medens  Rigets  Indtægter  samtidigt  var  blevne  meget  for- 
ringede baade  paa  Grund  af  Livgedinget,  og  fordi  der  ikke  længer 
kom  noget  Tilskud  fra  Hertugdømmerne. 

Rigsraadet  begærede  derfor,  at  Enkedronningen  vilde  „ansee 
denne  Lejlighed;  og  efterdi  hidtildags  en  mærkelig  Omkostning 
er  ganget  paa  Eders  Majestæts  Folk  at  underholde  og  besolde, 
Eders  Majestæt  da  naadigst  vil  lade  sig  behage  at  begive  sig  til 
Eders  Majestæts  Livgeding  at  holde  Hus  dér,  som  med  frem- 
farne  Enkedronninger  her  i  Riget  Skik  har  været;  eftersom  vi 
og  vel  kunne  betænke,  at  det  ikke  vil  falde  Eders  Majestæt  be- 
lejligt herefter  at  forrejse  paa  adskillige  Steder,  hvor  Kongen 
skal  holde  Hus." 

Meningen    med  denne  Henvendelse  kunde  der  ikke  være 

nogen  Tvivl  om.  Nu,  da  Enkedronningen  ved  sin  hensynsløse 
Færd  havde  sprængt  Forudsætningen  for  Aftalerne  af  1588  og 
nødt  Rigsraadet  til  før  Tiden  at  faa  Christian  den  Fjerde  erklæret 
for  myndig,  burde  heller  ikke  hun  længere  nyde  godt  af  hine 
Aftaler.  Herved  vilde  der  for  det  første  kunne  opnaas  en  ansee- 
lig Besparelse,  men  tillige  vilde  man  kunne  hindre  det  skrigende 
Misforhold,  at  Enkedronningen,  under  Paaskud  af  at  opholde 
sig  ved  Hoffet,  maaske  fulgte  med  Christian  den  Fjerde  til  Flens- 
borg, og  her  paa  selve  Statens  Bekostning  som  en  uafrystelig 
Mare  fortsatte  Modstanden  mod  hans  Overtagelse  af  Rege- 
ringen. 

Fra  flere  Synspunkter  kunde  man  altsaa  begrunde  dette  Rigs- 
raadets udfordrende  Skridt.  Men  var  det  ogsaa  klogt?  Vilde  det 
ikke  være  et  højst  ubelejligt  Øjeblik  at  tirre  hende  nu,  da  man 
stod  i  Begreb  med  at  søge  et  Forlig  eller  rettere  at  faa  Rege- 
rings-Overdragelsen til  at  foregaa  med  det  mindst  mulige  An- 
stød? Og  var  man  overhovedet  berettiget  til  at  sende  hende 
denne  Opsigelse,  førend  man  havde  meddelt  hende  det,  der 
dannede  Forudsætningen:  den  kejserlige  Myndigheds-Erklæ- 
ring? 

Statsmands-Hensyn  synes  i  sidste  Øjeblik  at  have  faaet  tøjlet 
Rigsraadernes  Forbitrelse,  da  denne  forst  havde  skaffet  sig  Luft 
i  Instruksens  Affattelse.  Enkedronningen  var  jo  foreløbigt  langt 
borte,  og  ned  til  Wolffenbiittel  agtede  man  dog  vel  ikke  at  sende 
de  to  Rigsraader.  Vi  veed  ikke  nærmere,  hvad  der  er  gaaet  for 
sig.  Men  der  er  intet  Spor  af,  at  Henvendelsen  til  Enkedron- 
ningen har  fundet  Sted.  Instruksen  synes  indtil  videre  at  have 
faaet  Lov  til  at  hvile  i  Rigsraadets  Brevkiste,  ventende  paa 
bedre  Tider. 


20 
Medens  alt  dette  foregik  i  Danmark,   sad  den  nye  Bedste- 
moder i  Brunsvig  og  Oldefaderen  i  Meklenborg  lykkeligt  uvi- 
dende om  Fremtidens  Overraskelse,  blot  pønsende  paa  Midler 

mod  Fortidens  Daarligheder.  Festlighederne  i  Wolffenbiittel 
fyldte  kun  halvt  Enkedronningens  Sind.  Hun  havde  været  for 
meget  optagen  af  den  nys  forte  Strid  med  dens  spændende  Op- 
trin og  af  alle  hendes  egne  kun  halvt  udførte  Planer,  til  ikke  i 
Tankerne  ofte  at  dvæle  ved  de  Forhold,  hun  havde  forladt. 

Hun  følte  Trang  til  at  udtale  sig,  og  Brevvekslingen  med 
Faderen  frembød  her  en  naturlig  Anledning.  Afstanden  havde 
bidraget  til  at  klare  hendes  Opfattelse,  og  saaledes  som  denne 
nu  gav  sig  Udtryk  i  varme  Ord,  men  fri  for  Dr.  Sybrandts  bidske 
Udfald  mod  Modstandere,  bidrager  den  væsentlig  til  Forstaaelse 
af  hendes  Færd,  alt  imens  den  tegner  et  træffende  Billede  af 
hende  selv1. 

Hun  havde  ikke  kunnet  handle  anderledes,  end  hun  havde 
gjort.  Det,  hvorom  det  gjaldt,  var  at  bevare  Magten  til  hendes 
Søn,  og  den  truedes  særligt  af  Rigsraadet.  Thi  det  havde  Frede- 
rik den  Anden  saa  ofte  sagt:  Danmark  var  kun  et  Valgrige,  men 
Hertugdømmerne  hans  Arverige.  Tilrev  da  Rigsraadet  sig  Mag- 
ten i  Hertugdømmerne  og  afgjorde  alle  Stridigheder  til  Gunst 
for  Riget,  vilde  sligt  være  til  Skade  for  Christian  den  Fjerde. 
Det  var  disse  Tanker,  der  havde  fyldt  hende,  da  Landraaderne 
havde  anmodet  hende  om  at  overtage  Regeringen  i  Hertugdøm- 
merne som  Formynderske  for  sin  Søn.  Først  havde  hun  svaret 
Nej,  men  da  de  indtrængende  fastholdt,  at  herved  vilde  opstaa 
stor  Fare  for  hendes  Søn,  havde  hun  ikke  turdet  undslaa  sig 
længere. 

Rigsraadets  Paastand,  at  hun  ikke  var  i  lovlig  Besiddelse  af 
Magten,  fordi  Christian  den  Fjerde  ikke  længer  var  mindreaarig, 
men  alt  1589  bleven  myndig  ved  den  kejserlige  venia  ætatis,  var 
kun  plump  Usandhed  for  selv  at  tilvende  sig  Magten.  Rigsraadet 
erklærede  jo  selv  Christian  den  Fjerde  for  mindreaarig,  da  det 
paa  Landdagen  i  Flensborg  1590  bestemt  fastholdt,  at  han  først 
skulde  personligt  bekræfte  Privilegierne,  naar  han  engang  var 
bleven  myndig,  og  gjorde  han  det  ikke  til  den  Tid,  skulde  den 
nys  afgivne  Hylding  intet  have  at  sige. 

Men  var  hun  Christian  den  Fjerdes  Formynderske  i  Hertug- 
dømmerne, saa  var  hele  den  nye  Strid  om  Begivenhederne  paa 

Landdagen  i  Slesvig  kun  utaaleligt  Overgreb  fra  Rigsraadets 
Side.  Hvis  dér  skulde  være  foregaaet  noget  til  Nedsættelse  af 
Christian  den  Fjerdes  Værdighed,  saa  var  hun  som  Formynder- 
ske den  eneste  berettigede  til  at  paatale  det.  Hun  havde  ikke 
selv  personligt  været  til  Stede,  men  indhentet  alle  Oplysninger 
om  Hertug  Johan  Adolphs  Optræden.  At  hun,  saaledes  som 
Rigsraadet,  blot  paa  en  Privatmands  Angivelse,  han  være  saa 
hojtstillet,  som  han  være  vilde,  skulde  beskylde  en  fyrstelig 
Person  —  nej,  „dér  vidste  hun  dog,  Gud  ske  Lov!  bedre  Be- 
sked". 

Johan  Adolph  havde  iøvrigt  ikke  gjort  andet,  end  hvad  han 
havde  hendes  Tilladelse  til,  naturligvis  ikke  som  staaende  Ret, 
men  kun  for  denne  ene  Gangs  Skyld.  Christian  den  Fjerdes 
Ære  led  intet  ved,  at  man  afviste  den  Deltager  i  Landretten,  der 
kun  var  indkaldt  af  Henrik  Ranzau,  men  ikke  af  Enkedronningen 
som  Formynderske.  Og  at  Johan  Adolph  havde  ført  Forsædet 
paa  denne  Landdag  og  ikke  Christian  den  Fjerde,  det  var  selv- 
indlysende rigtigt.  Thi  en  umyndig  kunde  overhovedet  ikke  efter 
Hertugdømmernes  Ret  udskrive  en  Landdag;  i  Begyndelsen,  da 
baade  Christian  den  Fjerde  og  Hertug  Philip  var  umyndige,  ud- 
skrev derfor  ogsaa  Landdagen  sig  selv. 

Men  selv  om  Christian  den  Fjerde  havde  været  myndig,  maatte 
dog  Hertug  Johan  Adolph  have  ført  Forsædet,  thi  han  var  i  dette 
Aar  den  regerende  Fyrste  og  havde  som  saadan  Retten  dertil. 
Enkedronningen  havde  tre  Aar  i  Træk  paa  Grund  af  den  anden 
Parts  Mindreaarighed  ført  Regeringen.  Da  nu  endelig  Johan 
Adolph  var  bleven  myndig  og  hyldet,  kunde  det  ikke  uden  Uret 
nægtes  ham  at  overtage  den  Regering,  der  aarligt  skulde  gaa 
paa  Tur. 

Det  var  Rigsraadet,  der  væltede  sig  ind  og  søgte  Strid.  Hun 
var  nødt  til  at  føre  denne  Strid  for  sin  Søns  Skyld,  men  forresten 
villig  til  at  fjerne  de  Anstødsstene,  hun  formaaede.  Afskedige 
Hans  Blome  vilde  hun  ikke.  Han  var  en  brav,  hæderlig  Mand 
paa  hvem  Frederik  den  Anden  havde  sat  megen  Pris,  og  han 
havde  i  nærværende  Tilfælde  kun  staaet  paa  sin  Herres  og 
Hertugs,  Christian  den  Fjerdes  Ret.   Men  hun  var  villig  til  at 

forflytte  ham  fra  Haderslev  til  et  andet  Len,  hvis  Rigsraadet 
ligeledes  vilde  forflytte  Albert  Friis  fra  Ribe. 

Hvor  glædede  hun  sig  ikke  til,  at  Christian  den  Fjerde  engang 
skulde  blive  myndig,  og  hun  med  roligt  Sind  kunne  sige  Farvel 
til  alle  disse  Bryderier.  Men  heller  ikke  et  Øjeblik  før,  end  han 
varbleven  myndig  og  kronet  i  Danmark.  Nedlagde  hun  nu  Rege- 
ringen, vilde  Følgen  kun  blive,  at  Christian  den  Fjerde,  der  selv 
var  for  ung  til  at  have  noden  Mening  om  Sagerne,  vilde  gaa  i 
Rigsraadets  Ledebaand. 

Fik  det  ham  til  at  nægte  personligt  at  bekræfte  Privilegierne, 
vilde  Følgen  blive,  at  hele  Landet  valgte  Hertug  Johan  Adolph, 
og  Hertugdømmerne  saaledes  gik  tabt  for  hendes  Børn.  Og  be- 
kræftede han  end  Privilegierne,  men  rettede  sig  iøvrigt  efter 
Rigsraadet,  vilde  deri  Hertugdømmerne  rejse  sig  en  Forbitrelse 
mod  dette  Fremmedherredømme,  der  kunde  faa  de  betænkelig- 
ste Følger.  Nej,  som  Moder  maatte  hun  holde  ud  paa  sin  Post. 
Hun  kæmpede  ikke  for  sig  selv,  men  for  sin  Søn,  for  alle  sine 
Sønner,  thi  Hertugdømmerne  var  Slægtens  Arvelande,  og  hver 
havde  sin  Arvelod  heri. 

—  Medens  saadanne  Tanker  fyldte  hende,  nærmede  Afgørel- 
sens Øjeblik  sig,  men  hun  fattede  ikke  noget  af  de  Tegn,  der 
gik  forud.  Da  hun  sad  i  Wolffenbuttel  en  af  de  sidste  Dage  i  Maj 
og  ventede  paa  den  anden  Begivenhed,  Familjebegivenheden, 
der  lod  bie  paa  sig,  meldtes  med  eet  hendes  gamle  Ven  fra  Mek- 
lenborg,  Joachim  Bassewitz.  Han  kom  ikke  med  Hilsen  fra  hen- 
des Fader  eller  med  noget  Budskab  fra  denne;  han  vilde  blot 
tillade  sig  paa  Gennemrejsen  at  gæste  hende,  idet  han  ifølge  Be- 
faling fra  Christian  den  Fjerde  drog  ned  til  Speyer  for  ved  Mødet 
dér  at  varetage  hans  Interesser  som  Hertug  af  Holsten. 

Enkedronning  Sophia  blev  ganske  forbavset.  Hun  havde  nys 
som  Formynderske  sendt  en  af  sine  egne  Mænd,  eller  rettere 
laant  en  hos  sin  Svigersøn,  Henrik  Julius  af  Brunsvig,  og  sendt 
ham  afsted  paa  hendes  Vegne  til  Speyer.  Hun  havde  da  let  ved 
at  forklare  sin  Faders  Raad  og  Amtmand,  Joachim  Bassewitz,  al 
den  Forstyrrelse  og  Spot,  det  vilde  give  Anledning  til,  hvis  nu 
ogsaa  han  mødte  i  Speyer.  Man  vilde  le  baade  ad  Christian  den 

Fjerde  og  ad  ham.  —  Bassewitz  lod  sig  bevæge  til  at  vende 
hjem. 

Men  Enkedronningen  forstod  aabenbart  ikke  alt,  hvad  der  laa 
i  denne  Sendelse.  Tilfreds  med  Udfaldet  og  dog  fortrædelig  satte 
hun  sig  til  at  skrive  til  Faderen  om,  hvad  der  var  sket  og  til- 
føjede: Hidtil  har  Rigsraaderne  ikke  været  heldige  med  at  paa- 
føre  Os  Skam  og  Vanære;  den  er  falden  tilbage  paa  dem  selv. 
Gid  Vi  snart  vare  fri  for  det  hele  Formyndervæsen  paa  en 
hæderlig  og  god  Maade!  Men  med  Vold  og  Spot  skal  de  ikke 
faa  os  bort1. 

Endelig  kom  da  Forklaringen.  Samme  Dag  som  hans  Moder 
sad  i  Wolffenbuttel  og  skrev  dette  Brev,  var  Christian  den  Fjerde 
paa  Københavns  Slot  sysselsat  med  et  andet  Brev2,  der  ogsaa 
skulde  til  Meklenborg.  Regeringsraaderne  havde  affattet  det,  saa 
han  havde  vel  næppe  stort  andet  at  gøre  end  med  Skønskrift  at 
skrive  „Christian"  derunder. 

I  denne  Skrivelse  kastedes  Masken,  og  den  Hemmelighed, 
man  i  tre  Uger  havde  gemt  saa  vel,  afsløredes  endelig.  Brevet 
havde  baade  Næb  og  Kløer.  Christian  den  Fjerde  havde  af  sin 
kære  Bedstefaders  Skrivelse  set,  at  man  endog  havde  vovet  at 
benægte  Sandheden  af  hans,  Kongens,  Fremstilling  af,  hvad  der 
var  foregaaet  paa  Landretsdagen.  Ja,  man  havde  understaaet  sig 
at  drage  Vor  kære  Moders  Navn  ind  med  for  at  bruge  hende 
som  Skalkeskjul.  I  denne  Anledning  saa  Kongen  sig  nødt  til  at 
give  en  tydeligere  Fremstilling.  Derefter  fulgte  en  vidtløftig 
Gengivelse  af  alt,  hvad  der  var  sket,  selvfølgelig  belyst  fra  et 
Rigsraads-Synspunkt.  Men  saa  sluttede  Brevet  med  ikke  ringe 
Virkning,  idet  Afsløringen  pludseligt  foregik  under  omtrent  føl- 
gende Ord: 

Da  Vi  nu  ser,  at  vor  Mindreaarighed  misbruges  til  at  tilføje 
Os  Spot  og  Skam,  og  Sagerne  ledes  Os  og  vore  Undersaatter 
til  Skade,  saa  at  der  klages  overalt;  da  fremdeles  vor  Moder  er 

i  Hænderne  paa  vore  Fjender  og  selv  ser  —  og  faar  ved  fejl- 
agtige Beretninger,  forfattede  af  vore  Fjender,  Eder  og  andre  til 
at  se  --  alt  i  et  skævt  Lys,  saa  agter  Vi  ikke  at  indlade  Os  i 
Ordstrid  med  Hans  Blome,  men  nu  straks  selv  at  overtage 
Regeringen  i  Hertugdømmerne,  i  hvilken  Anledning  Vi  har  for- 
hvervet en  kejserlig  Myndigheds-Erklæring  af  26.  April  dette 
Aar.  Vi  skal  da  selv  skaffe  Indbyggerne  Ret,  haandhæve  Rets- 
plejen og  generhverve  vor  Hæder.  —  Vi  tvivler  ikke  om,  at  slette 
Raadgivere  vil  søge  at  bilde  vor  Moder  ind,  at  dette  er  til  vor 
egen  Skade  eller  til  Forringelse  af  hendes  Hæder.  Men  Vi  beder 
Eder  om  at  bevæge  hende  til  med  det  Gode  at  afstaa  Rege- 
ringen til  Os,  ligesom  Vi  beder  Eder  at  staa  Os  bi  med  Raad  og 
Daad. 

Det  var  dette  Brev,  hvortil  der  sigtedes,  naar  det  en  Ugestid 
efter  ved  Mødet  i  Raadsalen  paa  Københavns  Slot  blev  fra  Rigs- 
raadets  Side  lige  over  for  Henrik  Ranzau  gjort  gældende,  at 
Hertug  Ulrik  maatte  siges  „tildels"  at  være  underrettet  og  op- 
fordret til  at  yde  Bistand.  Underretningen  var  i  hvert  Fald  fuld- 
stændig. 

Hvor  overrasket  Hertug  Ulrik  blev  derved,  fremgaar  af  et 
lille,  betegnende  Træk.  Han  fandt  Efterretningen  altfor  over- 
vældende for  Datteren  at  modtage  ganske  uforberedt;  hendes 
Uvidenhed  malede  sig  jo  bedst  i  hendes  samme  Dag  ankomne 
Brev  om  Joachim  Bassewitz's  underlige  Sendelse.  Paa  den  anden 
Side  maatte  hun  hastigt  underrettes.  Han  sendte  hende  da  paa 
engang  to  Breve  \  idet  han  vel  har  givet  Ilbudet  Befaling  til  at  over- 
række hende  dem,  eller  bede  hende  læse  dem,  i  bestemt  Orden. 
I  det  første,  der  var  udateret,  hed  det,  at  Hertugen  synes  at 
kunne  spore  Tegn  til,  at  Christian  den  Fjerde  kunde  have  i  Sinde 
selv  at  ville  overtage  Regeringen.  Det  var  paafaldende,  at  han 
stadigt  selv  underskrev  sine  Breve;  dog  kunde  dette  muligt  og- 
saa  forklares  anderledes.  —  I  den  sidste  Skrivelse  derimod  hed 
det  kun  kort  og  godt:  Vedlagt  medfølger  Afskrift  af  Christian 
den  Fjerdes  Brev,  som  Vi  have  modtaget  i  Dag. 

Det  var  klart,  at  Hertug  Ulrik  maatte  svare  paa  Christian  den 
Fjerdes  Brev.  Men  ligesaa  klart  var  det,  at  nu,  da  den  afgørende 

Beslutning  var  tagen  paa  et  Tidspunkt,  hvor  Enkedronningen 
sad  fjernt  fra  Begivenhederne  fastnaglet  i  Wolffenbiittel,  kunde 
han  kun  gøre  eet  for  hende:  søge  at  vinde  Tid.  Han  satte  da  sit 
allerdummeste  Ansigt  op  i  Svaret  til  Christian  den  Fjerde  \ 

Han  syntes  slet  ikke  at  have  forstaaet  Betydningen  af  det  af- 
gørende Skridt,  der  var  blevet  ham  meddelt,  men  vævede  om, 
hvor  ugerne  han  havde  formærket,  at  Kongen  i  Anledning  af 
den  bevidste  Sag  endnu  befandt  sig  i  samme  bevægede  Stem- 
ning. Dog,  han  tvivlede  ikke  om,  at  de  to  Breve  fra  Moderen 
og  fra  Johan  Adolph,  som  Hertugen  nys  havde  sendt  ham  i  Af- 
skrift med  en  Lakai,  i  Mellemtiden  havde  ændret  hans  Syn,  saa 
at  Bedstefader  i  Christian  den  Fjerdes  næste  Brev  vilde  kunne 
have  den  Glæde  at  spore  det  mildnede  Sind. 

Hvis  det  næste  Brev  blev  et  Svar  til  hans  Moder,  bad  Her- 
tugen om,  at  han  ogsaa  maatte  faa  dette  at  se.  Den  sidst  mod- 
tagne Skrivelse  havde  Hertugen,  trods  Indholdet,  dog  ment  at 
burde  sende  videre  til  Enkedronningen.  Han  haabede  imidlertid 
snart  at  mødes  personligt  med  hende,  og  da  skulde  han  gøre  sig 
al  mulig  Flid  for  at  udjævne  den  kedelige  Misforstaaelse  mellem 
Kongen  og  — Johan  Adolph. 

I  Længden  lod  denne  Rolle  sig  dog  ikke  gennemføre,  og 
Fristen  blev  kortere,  end  det  kunde  formodes.  Niels  Kaas  havde 
jo  paa  Mødet  paa  Københavns  Slot  lovet,  at  han  nok,  naar  Dr. 
Winsheim  kom  hjem  fra  Tyskland,  skulde  skrive  til  Hertug  Ul- 
rik og  udbede  hans  Bistand.  Nogle  faa  Dage  efter  Mødet  kom 
Doktoren  til  Danmark.  Der  var  ganske  vist  endnu  ikke  mod- 
taget Svar  fra  Meklenborg  paa  det  sidste  Brev,  men  dette  havde 
jo  ogsaa  mindre  at  sige.  Et  nyt  Brev  blev  skrevet  den  12.  Juni 
i  den  unge  Konges  Navn  og  underskrevet  af  ham,  et  andet  af 
Regeringsraaderne,  og  endelig  udfærdigedes  der  en  Instruks  for 
Dr.  Winsheim,  der  skulde  afgaa  straks  igen  i  en  Sendelse  fra 
Christian  den  Fjerde  til  Hertug  Ulrik.  Den  17.  Juni  havde  Her- 
tugen dem  alle  tre  paa  Halsen  i  Gustrow.  Og  denne  Gang  kunde 
det  ikke  nytte  at  lade  dum,  thi  Dr.  Winsheim  var  personligt  til 
Rede  med  enhver  Forklaring. 

Regeringsraadernes  Brev2  var  af  mere  almindeligt  Indhold  og 

gik  væsentlig  ud  paa  at  vise,  at  Hertugen  uden  Grund  havde 
opfordret  dem  til  at  undervise  Christian  den  Fjerde  i  Taknem- 
melighed mod  sin  Moder  for  det  Offer,  hun  havde  bragt  ved  at 
styre  Hertugdømmerne.  De  var  selv  opfyldte  af  denne  Følelse 
og  havde  søgt  at  bibringe  den  unge  Konge  den  samme.  Mindst 
af  alt  ønskede  de  at  føje  nye  Byrder  til  dem,  de  alt  havde,  og  at 
skulle  raade  ogsaa  i  Holsten. 

Christian  den  Fjerdes  Brev1  gik  mere  lige  paa  Sagen  og  med- 
delte, at  han  agtede  at  udskrive  en  Landdag  til  Bartholomæi  Dag 
for  dér  personligt  at  bekræfte  Privilegierne  og  overtage  Rege- 
ringen. Det  var  unødvendigt,  at  hans  Moder  skulde  have  Ulejlig- 
hed med  at  udskrive  denne  Landdag.  Derimod  var  Kongen  villig 
til  i  Udskrivningsbrevet  at  omtale  hendes  Regering  i  rosende  og 
taknemmelige  Udtryk,  og  han  henstillede,  om  det  ikke  vilde 
være  det  rigtigste,  at  hun  i  et  Brev  til  Landstænderne  overdrog 
ham  Regeringen  i  Hertugdømmerne. 

Den  17.  Juni  fik  Dr.  Winsheim  Foretræde-  for  mundtligt  at 
forklare,  hvad  der  muligt  endnu  kunde  være  utydeligt.  Saaledes 
f.  Eks.  dette  om  Christian  den  Fjerdes  og  Regeringsraadernes 
Taknemmelighed  for  Enkedronningens  Regering.  Doktoren 
havde  Befaling  til  at  udtale,  at  Kongen  vel  vidste,  hvorledes 
hun  først  efter  mange  Overtalelser  havde  ladet  sig  bevæge  til  at 
overtage  Regeringen.  Men  gid  hun  aldrig  havde  ladet  sig  føre 
ind  i  slige  Vidtløftigheder!  saa  vilde  meget  kunne  være  undgaaet, 
og  Christian  den  Fjerde  nu  med  Ro  kunne  have  afventet  sin 
Mindreaarigheds  Udløb. 

En  Hovedopgave  for  Dr.  Winsheim,  som  han  vistnok  udførte 
af  Hjertens  Lyst,  var  at  betegne  Hans  Blome  som  den  egentlige 
Ophavsmand  til  alle  Onderne.  To  Kommissioner  havde  været 
nedsatte  for  at  dømme  i  hans  Forhold,  Enkedronningen  endog 
været  Formand  i  den  ene,  men  han  havde  roligt  trodset  Dom- 
merne. Ikke  mindre  end  seks  Gange  havde  Enkedronningen 
højtideligt  erklæret  at  ville  give  ham  Afsked,  idet  hun  havde 
brugt  Udtrykket,  „at  hvad  hun  havde  lovet,  vilde  hun  ogsaa 
holde".  Men  indtil  nu  havde  han  faaet  det  forhalet. 

Alle  Stridspunkter  vilde  ordne  sig  af  sig  selv,  naar  han  blot 

var  borte.  Det  var  hans  umættelige  Lyst  til  Rabalder,  der  havde 
været  Drivfjedren  i  alt,  lige  fra  Bøndernes  Opsætsighed  mod 
Erkedegn  Heidmann  indtil  det  Optrin  paa  Landdagen,  hvor  de 
kongetro  Lensmænd,  Henrik  Ahlefeldt  og  Gert  Ranzau,  maatte 
forlade  Salen,  og  Hans  Blome  sprang  op  og  raabte:  „Hvo  der 
er  en  god  Holstener,  han  bliver!"  Christian  den  Fjerde  havde 
som  Barn  hørt  sin  Fader  sige  om  Hans  Blome,  at  han  havde 
„einen  dullen  Kopff".  Den  Gang  havde  Prinsen  ikke  forstaaet 
det,  men  nu  des  bedre.  Hans  Blome  havde  nylig  i  en  Skrivelse 
til  Enkedronningen  begæret  sin  Sag  indanket  for  Kejseren  og 
Kurfyrsterne.  Mindre  kunde  ikke  gore  det.  Man  behøvede  imid- 
lertid kun  at  nævne  samme  Fordring,  for  at  dens  Latterlighed 
skulde  falde  i  Øjnene.  Saa  vidt  var  Kongen  dog  ikke  naaet,  at 
han  agtede  at  lade  fremmede  afgøre  en  Sag  mellem  ham  og  en 
af  hans  Lensmænd. 

—  Hvor  meget  træffende  der  end  kunde  være  i  denne  Skildring 
af  Hans  Blomes  Umedgørlighed  og  Trang  til  at  være  bemærket, 
saa  kunde  dette  dog  ikke  længere  gøre  Udslaget.  Hertug  Ulrik 
lod  sig  ikke  mere  omstemme  og  endnu  mindre  hans  Datter. 

Straks,  da  Enkedronningen  havde  faaet  Efterretningen  om 
den  Omvæltning,  der  forestod,  var  hendes  Stilling  tagen.  Hun 
agtede  ikke  at  vige  fra  Regeringen.  Thi  denne  var  hende  betroet, 
ikke  af  Rigsraaderne  eller  af  Christian  den  Fjerde,  men  af  Her- 
tugdømmernes Landraader,  og  kun  disse  kunde  atter  begære 
den  tilbage.  Dernæst  —  og  dette  var  det  afgørende  —  var  Her- 
tugdømmerne et  Arverige.  Hun  var  Formynderske  ikke  blot  for 
Christian  den  Fjerde,  men  ogsaa  for  hans  to  umyndige  Brødre, 
og  fra  denne  sidste  Stilling  kunde  Christian  den  Fjerdes  Myn- 
digheds-Erklæring ikke  fortrænge  hende.  Denne  sin  Opfattelse 
meddelte  hun  øjeblikkeligt  til  Faderen1,  og  Hertug  Ulrik  ilede, 
saa  snart  han  kunde,  til  Wolrr'enbuttel,  under  Paaskud  af  at  ville 

overvære  Daaben  af  sit  Barnebarnsbarn,  i  Virkeligheden  for  at 
staa  dets  Bedstemoder  bi  med  Raad  og  Daab. 

Slag  i  Slag  væltede  nu  de  truende  Efterretninger  ind.  For- 
færdet meldte  Johan  Adolph  \  at  to  kongelige  Sendebud  Aftenen 
forud  havde  været  i  Flensborg  og  bestilt  Plads  til  Bartholomæi- 
Dag  for  900  Heste.  De  havde  fortalt,  at  Kongen  havde  udskrevet 
alle  danske  Landsaatter  til  Møde  i  Kolding,  hvorfra  han  vilde 
drage  i  Spidsen  for  alle  sine  Mænd  over  Haderslev  til  Flens- 
borg. Grunden  hertil  vidste  man  ikke. 

Enkedronningen  vidste  den  kun  altfor  godt.  Og  hun  fik  ogsaa 
snart  Forklaringen  paa  den  anden  Hjobspost  i  Johan  Adolphs 
Brev,  at  Statholderen  havde  stævnet  alle  kongelige  Raader  til 
Kiel  i  de  samme  Dage.  Man  vedtog  her  den  27.  Juni  at  sende 
hende  et  Opsigelsesbrev2. 

Det  meddeltes  hende  heri,  at  som  bekendt  havde  samtlige 
Landraader  i  sin  Tid  overdraget  hende  Formynderregeringen. 
Da  imidlertid  Kongen  nu  havde  ladet  dem  vide,  at  han  i  Hen- 
hold til  kejserlig  Myndighedsbevilling  agtede  selv  at  overtage 
Regeringen,  fribad  de  sig  herved  for  den  til  hende  tidligere 
rettede  Anmodning  om  Medregering,  idet  de  fremtidigt  agtede, 
som  sømmeligt  var,  ene  at  rette  sig  efter  Kongens  Befalinger. 

Nu  var  alt  i  Drift.  Det  sidste,  svage  Anker,  der  endnu  holdt, 
og  hvorpaa  hele  Enkedronningens  Myndighed  beroede,  var  det 
paastaaede  Formynddrskab  for  de  to  umyndige  Sønner. 

Under  disse  Omstændigheder  hjalp  det  naturligvis  ikke,  at 
Johan  Adolph  nedlagde  Indsigelse  mod  Sammenkaldelsen  af 
Landdagen  og  forbød  Statholderen  at  offentliggøre  Udskrivnings- 
brevet, da  det  kun  var  udstedt  i  Christian  den  Fjerdes  og  ikke 
tillige  i  den  regerende  Hertugs  Navn3.  Henrik  Ranzau  svarede, 
at  han  ikke  kunde  tage  Hensyn  hertil,  Kongen  havde  befalet 
ham  at  ile  med  Offentliggørelsen,  og  skulde  nogen  udeblive  fra 
Landdagen  af  den  Grund,  Hertugen  havde  anført,  vilde  Kongen 
sikkert  vide  at  behandle  vedkommende,  som  det  sig  burde4. 

Ligesaa  liden  Betydning  kunde  det  faa,  at  Enkedronningen 
nægtede  at  godkende  Landraadernes  Opsigelsesbrev.  Da  hun 
paa  Hjemrejsen  fra  Brunsvig  til  Meklenborg  passerede  holstensk 

Grund,  blev  det  hende  overrakt  af  Henrik  Ranzaus  Sendebud. 
Hun  gennemlæste  det,  men  erklærede  det  for  noget  forvirret 
Tøj,  og  da  Budet  bad  om  et  Modtagelsesbevis,  medgav  hun  ham 
en  ejendommelig  Attest1. 

Det  hed  deri,  at  hun  efter  Anmodning  bevidnede  at  have  mod- 
taget en  Skrivelse,  underskreven  af  Henrik  Ranzau,  Henrik, 
Benedict  og  Claus  Ahlefeldt,  Gert  Ranzau  og  Joachim  Reich, 
af  hvilken  Skrivelse  Hds.  Majestæt  hverken  havde  forstaaet 
Begyndelsen,  Midten  eller  Slutningen.  De  maatte  derfor,  naar 
de  en  anden  Gang  havde  noget  at  melde  hende,  sørge  for  en 
dygtigere  Brevskriver.  Naar  Skrivelsen  dernæst  udgav  sig  for 
at  være  fra  samtlige  Landraader,  saa  paatog  de  seks  Herrer  sig 
mere  Magt,  end  der  tilkom  dem,  og  det  vilde  være  heldigt,  om 
de  en  anden  Gang  ikke  pustede  sig  mere  op,  end  Beskedenhed 
tillod.  Det  var  heller  ikke  Skik  og  Brug,  at,  naar  som  her  seks 
Personer  underskrev,  kun  fire  forseglede  og  tilmed  kun  med  to 
Signeter.  Hun  skulde  forbigaa  det  besynderlige  i,  at  Joachim 
Reich  i  saa  kort  Tid  fra  slet  og  ret  Tjener  var  bleven  Landraad 
og  stillede  sig  i  Række  med  dem.  „Hvilket  Hendes  Majestæt 
har  befalet  at  give  som  Bevis  i  Stedet  for  Recepisse  og  tillige  til 
Vitterlighed  selv  underskrevet.  Soldewedell  den  14.  Juli  Anno 
93.  Sophia." 

Da  denne  Seddel  den  21.  Juli  forevistes  Christian  den  Fjerde 
i  Hørsholm2,  maatte  den  være  ham  et  sikkert  Tegn  paa,  at 
hans  Moder  ikke  agtede  med  det  Gode  at  give  efter  eller  ind- 
gaa  Forlig. 

Efter  i  Meklenborg  at  have  truffet  de  sidste  Aftaler  med  sin 
Faderom  Forsvarsplanen\  drog  Enkedronningen  til  Haderslev. 
Et  Par  Dage  senere,  den  8.  August,  kom  Christian  den  Fjerde 
til  Koldinghus,  og  da  han  saaledes  var  kun  nogle  faa  Mil  fra  sin 
Moder,  fandt  Regeringsraaderne  det  passende,  at  han  skrev 
hende  et  Par  Ord  til  og  meldte,  at  han  havde  udskrevet  en 
Landdag  og  selv  agtede  at  overtage  Regeringen4. 

Dette  var  i  Virkeligheden  den  første  ligefremme  Meddelelse 
til  Enkedronningen  om  denne  Sag.  Alt,  hvad  hun  hidtil  havde 
faaet  at  vide  derom,  var  gaaet  igennem  Hertug  Ulrik.  Hun  sva- 

rede  Christian  den  Fjerde  Dagen  efter1,  men  ingen  af  Parterne 
ventede  sig  selvfølgelig  noget  af  denne  Brevveksling.  Derimod 
imodesaas  fra  begge  Sider  med  blandede  Følelser  et  meklen- 
borgsk  Gesandtskab,  der  kom  til  Koldinghus  omtrent  samtidigt 
med  Enkedronningens  Svar.  Det  var  hendes  Haab  ad  denne  Vej 
at  vinde  i  det  mindste  Tid. 

For  Christian  den  Fjerde  medførte  Gesandtskabet,  at  den 
storartede  Jagt  paa  Skanderborg,  hvortil  han  havde  faaet  Lov 
at  komme  tilligemed  fem,  seks  Hofjunkere,  maatte  opgives. 
Lensmanden  paa  Skanderborg,  Manderup  Parsbjerg  —  der  for 
en  Maanedstid  siden  havde  afløst  Hak  Ulfstand  som  Regerings- 
raad2  og  i  disse  Dage  vistnok  var  ved  at  afløse  ham  som  den 
unge  Konges  Hofmester  —  fik  Brev,  at  Christian  den  Fjerde 
af  „højvigtige  Aarsager  ikke  selv  kunde  komme"  til  Skander- 
borg, hvorfor  de  altfor  talrige  Dyr  maatte  finde  sig  i  at  blive 
skudte  og  nedsaltede  af  en  almindelig  Vildtskytte3. 


23 

Den  11.  August  meldte  Gesandterne  sig4.  Den  13.  modtoges 
de  af  Christian  den  Fjerde  og  Regeringsraadet5,  og  forret  at 
betegne  det  bestaaende  Tillidsforhold  og  deres  aabne  Færd  nøje- 
des de  ikke  med  mundtligt  at  fremføre  deres  Hverv,  men  over- 
gav tillige  deres  skrevne  Instruks,  vel  til  Vitterlighed  for,  at  de 
ikke  havde  hemmelige  Underhandlinger  at  føre  med  Enkedron- 
ningen6. De  meddelte  fra  Hertugen,  at  Enkedronningen  var 
villig  til  at  afstaa  Regeringen  til  Christian  den  Fjerde,  men  ikke 
saa  pludselig.  Fratoges  Regeringen  hende  af  de  i  Myndigheds- 
bevillingen  anførte  Grunde,  vilde  sligt  være  hende  til  Spot. 

Hertug  Ulrik  foreslog  derfor,  at  der  nedsattes  et  Fyrste- 
Udvalg,  bestaaende  af  f.  Eks.  Henrik  Julius  af  Brunsvig  og  ham 
selv,  for  ikke  at  blande  fremmede  ind  deri,  og  at  dette  Udvalg 
ledede  Overdragelsen  og  fik  en  passende  Overenskomst  mellem 
Søn  og  Moder  i  Stand.  Derfor  vilde  Hertug  Ulrik  bede  Christian 

den  Fjerde  om  at  udsætte  den  besluttede  Overtagelse  af  Rege- 
ringen. Hertug  Johan  Adolph  havde  besværet  sig  over,  at  den 
unge  Konge  uden  at  sige  et  Ord  til  ham  havde  udskrevet  en 
Landdag  til  Flensborg  den  1.  September  og  anmeldt  sit  Komme 
did  med  900  Heste.  Selvfølgeligt  kunde  det  kun  glæde  Johan 
Adolph,  naar  Christian  den  Fjerde  med  sin  Moders  Minde  selv 
overtog  Regeringen.  Men  rent  formelt  maatte  han  beklage  sig  over 
dette  Brud  paa  Skik  og  Brug.  —  Ogsaa  dette  Spørgsmaal,  mente 
Hertug  Ulrik,  vilde  let  kunne  klares  af  Fyrste-Udvalget. 

I  Instruksen  var  det  forudsat,  at  man  fra  kongelig  Side  hertil 
vilde  svare,  at  man  naturligvis  ikke  beskyldte  Enkedronningen 
for  noget,  men  derimod  hendes  Raadgivere,  der  havde  misbrugt 
hendes  Mildhed  og  Christian  den  Fjerdes  Mindreaarighed.  Kon- 
gen havde  udskrevet  Landdagen  efter  hele  Rigsraadets  Raad  og 
kunde  nu  ikke  afsige  den.  —  Men  herpaa  skulde  i  saa  Fald  Ge- 
sandterne atter  svare,  at,  da  Enkedronningens  Navn  jo  var  knyt- 
tet til  Styrelsen,  vilde  en  pludselig  Afsked  samt  Klager  over  skete 
Misbrug  i  Retsplejen  i  Virkeligheden  ramme  hende  og  være  hende 
til  Spot.  Hertil  kom,  at  Hertugdømmerne  tilhørte  ikke  blot  Chri- 
stian den  Fjerde,  men  hans  Brødre  tillige.  Der  maatte  da,  for- 
inden Kongen  tiltraadte  Regeringen,  tages  en  Bestemmelse  om, 
hvorledes  dette  Forhold  til  de  umyndige  Brødre  nærmere  var 
at  ordne. 

Ved  den  formløse  Overrækning  af  den  skriftlige  Instruks 
blev  alle  disse  Grunde  anbragte  i  en  Fællesbunke.  Den  16.  Au- 
gust fejedes  den  hele  væk,  idet  man  overrakte  Gesandterne 
Kongens  skriftlige  Svar1.  Christian  den  Fjerde  udtalte  heri,  at 
han  for  længe  siden  havde  meddelt  Hertug  Ulrik,  hvad  han 
havde  i  Sinde,  med  Anmodning  om  snarligt  Svar,  hvis  Hertugen 
eller  Enkedronningen  skulde  have  noget  derimod  at  bemærke. 
Da  saadant  Svar  ikke  var  kommet,  havde  han  maattet  antage 
dem  for  enige  med  sig,  og  han  var  derfor  bleven  højlig  forundret 
ved  nu  med  eet  al  høre,  at  de  tog  Sagen  fortrydeligt  op. 

Sagen  var  dog  i  sig  saa  simpel  og  klar.  Christian  den  Fjerde 
var  ældre  nu,  end  Johan  Adolph  havde  været,  da  han  blev  er- 
klæret  for  myndig.   Afstaaelse  ved  fyrstelig  Mellemkomst  var 

uniKlvendig,  da  Enkedronningen  jo  selv  havde  overtaget  Rege- 
ringen uden  nogen  saadan.  Det  var  noksom  vitterligt,  at  der  i 
den  sidste  Tid  var  forefaldet  en  Mængde  Mord  og  Voldshand- 
linger i  Hertugdømmerne,  hvorom  Hvermand  talte.  De  var 
blevne  berørte  i  Ansøgningen  til  Kejseren,  ikke  for  at  give  Enke- 
dronningen Skylden,  men  netop  for  at  vise,  at,  da  de  foregik 
trods  hendes  Forbud,  var  Regeringsforandring  nødvendig.  Enke- 
dronningens Ønske,  at  de  umyndige  Brødre  maatte  faa  deres 
Del  af  Landet,  var  ret  udsprunget  af  hendes  gode  Hjerte.  Kon- 
gen skulde  heller  ikke  gøre  noget  imod  deres  Arveret,  men  efter 
sin  Bedstefaders  og  Faders  Eksempel  vide  engang  i  Tiden  at 
affinde  sig  med  dem,  idet  han  foreløbigt  gav  dem  al  ønskelig, 
retsgyldig  Forsikring. 

Der  var  saaledes  ikke  nogen  Grund  til  at  udsætte  Landdagen, 
hvorimod  et  saadant  Skridt  nu  vilde  gøre  Kongen  latterlig  i  Ud- 
landet, da  hans  Forehavende  forlængst  var  bekendt  allevegne. 
Hvad  endelig  Johan  Adolph  angik,  saa  undrede  det  Kongen,  at 
han  nu  med  eet  var  bleven  saa  ivrig  for  at  følge  Skik  og  Brug. 
Det  havde  han  ikke  været,  da  han  paa  Landretsdagen  i  Slesvig 
udelukkede  de  kongelige  Raader  og  inddrog  Rigets  Sager  under 
Landretsdagens  Afgørelse.  Hertugen  havde  heller  ikke  i  sin  Tid, 
da  han  selv  udskrev  Landdag  til  Hylding,  sendt  Kongen  Med- 
delelse herom,  skøndt  Christian  den  Fjerde  var  ældre  regerende 
Herre  end  han.  Det  kom  ogsaa  Kongen  sælsomt  for,  at  Johan 
Adolph  som  Lensmand  vilde  give  Kongen  Forskrifter  om,  hvor 
mange  Heste  han  maatte  tage  med  i  sin  egen  By.  Alle  Johan 
Adolphs  Indvendinger  skulde  ikke  i  mindste  Maade  hindre 
Christian  den  Fjerde  i  Udførelsen  af  sit  Forsæt. 

Trods  denne  skarpe  Afvisning  fandt  de  meklenborgske  Ge- 
sandter det  dog  formaalstjentligt  endnu  at  gøre  et  sidste  Forsøg. 
Samme  Eftermiddag,  den  16.  August,  som  de  havde  modtaget 
Svaret,  indgav  de  en  skriftlig  „Erindring"  dertil1.  De  mindede 
heri  om,  at  Formynderskabets  Overdragelse  til  Enkedronningen 
virkelig  havde  fundet  Sted  med  fyrstelig  Mellemkomst,  idet  jo 
Hertug  Ulrik  Aar  1588  havde  været  til  Stede  derved.  De  bad  i 
deres  Hertugs  Navn  om,  at  Kongen,  selv  om  han  holdt  Land- 

dagen  og  bekræftede  Privilegierne,  dog  blot  vilde  vente  med  at 
overtage  Regeringen,  indtil  de  velvillige  Underhandlinger  havde 
fundet  Sted.  Hvad  de  umyndige  Brødres  Arvepart  angik,  var 
Gesandterne  bemyndigede  til  at  bevidne,  at  det  virkeligt  havde 
været  Frederik  den  Andens  Hensigt  at  dele  Hertugdømmerne 
mellem  sine  Sønner.  Dog  herom  kunde  jo  et  Fyrste-Udvalg 
langt  lettere  forhandle  og  komme  tilrette. 

Hvert  et  Haab  afskares  imidlertid,  da  dette  Indlæg  ikke  for- 
maaede  at  fremlokke  blot  et  skriftligt  Svar.  Christian  Holck  og 
Dr.  Jakob  Skomager  bragte  dem  den  tørre,  mundtlige  Besked, 
at  „Hs.  Majestæt  lod  det  blive  ved  det  forrige  Svar"1. 

Under  disse  Forhold  var  det  unyttig  Opfyring,  naar  de  næste 
Dag  modtog  et  harmglødende  Brev  fra  Enkedronningen  i  Ha- 
derslev'2. Hun  maatte  have  Luft,  thi  hun  havde  i  samme  Øjeblik 
modtaget  en  Afskrift  af  Ansøgningen  i  Christian  den  Fjerdes 
Navn  om  Myndighedsbevilling,  og  saaledes  lært  Kilden  at  kende, 
hvorfra  Angrebene  paa  hendes  Styrelse  skrev  sig.  Hun  nedlagde 
heftig  Indsigelse  mod  denne  Forvanskning  af  Sandheden.  Det 
var  netop  hende,  der  havde  taget  sig  af  den  forfaldne  Retspleje, 
straffet  Mord  og  Tyranni  blandt  Ridderskabet  som  ingensinde 
tilforn,  trods  Statholderens  og  hans  Tilhængeres  Modstand  tug- 
tet Gerningsmændene  og  bragt  ti  Aar  gamle  Domme  til  Ud- 
førelse. 

Hun  havde  vistnok  Ret.  Og  dog  var  det  altsammen  kun  unyt- 
tige Ord,  ligesom  den  bitre  Betænkning,  hun  næste  Dag  med- 
gav Gesandterne,  da  de  paa  Hjemvejen  aflagde  Melding  hos 
hende  i  Haderslev3.  Det  var  sandt,  at  Rigsraadet  havde  afvist 
dem  paafaldende  grovt,  modsat  Hertug  Ulrik,  der  altid  havde 
behandlet  Rigsraadets  Udlandinge  med  Forekommenhed,  selv 
om  de  kom  for  at  anklage  hans  Datter.  „Men  hvor  ingen  Høflig- 
hed er,  kan  ingen  Høflighed  vises."  Det  var  sandt,  at  Overtagel- 
sen af  Regeringen  kun  vilde  foregaa  sømmeligt,  naar  der  i  Raa- 
dernes  Nærværelse  blev  bragt  hende  en  Tak  for  al  Ulejlighed, 
og  Statholderen  ærbødigt  tilbageleverede  hende  Signetet.  Det 
var  sandt,  at  Rigsraadets  Beskyldninger  mod  hende  for  daarlig 
Retspleje  var  upassende  i  Ansøgningen  til  Kejseren.  Men  hvad 

havde  hun  at  stille  op  imod  det  alt?  Kun  den  tarvelige  Trusel 
at  ville  lade  et  Skrift  udkomme  paa  Tryk,  hvori  enhver  skulde 
kunne  læse,  hvor  ilde  hun  var  bleven  behandlet. 

Hendes  fuldstændige  Mangel  paa  Magtmidler  fremgik  tydeligt 
af  et  lille  Optrin,  en  Part  af  en  større  Begivenhed,  der  foregik  i 
de  samme  Dage.  Den  danske  Adelsmand,  Jakob  Rostrup,  havde 
som  saa  mange  andre  i  hin  Tid  forhvervet  sig  et  udenlandsk 
Kaperbrev1  og  derpaa  plyndret  paa  Søen.  Under  Norge  havde 
han  saaledes  taget  et  Skib  fra  Embden  og  ud  for  Skagen  to  hol- 
landske, plyndret  dem  og  kastet  Mandskabet  overbord.  Hans 
eget  Mandskab  gjorde  imidlertid  Mytteri  og  splittedes  ad  i  dan- 
ske Havne,  hvor  han  søgte  ind.  En  Del  blev  fangen  i  Helsingør, 
andre  ved  Middelfart,  Aarhus  og  i  Skovene  ved  Kolding.  Selv 
grebes  han,  efter  at  være  livligt  eftersøgt  i  Jylland,  tilsidst  i  et 
Krat  ved  Assens.  Alle  var  de  naturligvis  dødsens  og  blev  hen- 
rettede og  stejlede,  efterhaanden  som  man  fik  dem  (Fig.  4).  Kun 
Jakob  Rostrup  nød  som  Adelsmand  den  tvivlsomme  Forret,  at 
sidde  fangen  i  „Blaa  Taarn"  til  næste  Herredag,  for  saa  efter 
adelig  Dom  at  halshugges  i  København2. 

Nogle  enkelte  af  Jakob  Rostrups  Folk  blev  fangne  paa  søn- 
derjysk Grund  i  Haderslev.  Under  almindelige  Forhold  vilde 
disse  naturligvis  enten  være  bleven  holdte  i  Forvaring  af  Hans 
Blome  og  dømte  efter  Enkedronningens  Befaling,  eller  ud- 
leverede ifølge  velvillig  Overenskomst.  Men  som  Forholdene 
var,  tog  man  intet  Hensyn.  Lensmanden  paa  Koldinghus, 
Kasper  Markdanner,  brød  ind  paa  sønderjysk  Grund,  lod  med 
Vold  den  ene  Fange  bortføre  og  forlangte  Resten  uden  videre 
udleveret. 

Forgæves  nedlagde  Enkedronningen  Indsigelse  herimod.  Hun 
nøjedes  tilsidst  med  det  beskedne  Forlangende:  at  der  skulde 
gives  hende  en  skriftlig  Tilstaaelse  for,  at  hun  godvilligt  og  ikke 
af  Pligt  havde  udleveret  de  fangne.  End  ikke  denne  Indrøm- 
melse var  Christian  den  Fjerde  og  hans  Omgivelser  villig  til. 
„Store  Ceremonier  er  ikke  fornødne",  skrev  han  til  hende,  og 
hun  maatte  da,  for  at  undgaa  videre  Ydmygelse,  finde  sig  i  at 

oversende  de  fangne,  som  hun  selv  kaldte  det:  „frivilligt,  alene 
paa  Christian  den  Fjerdes  venlige  Bøn  og  Begæring" l. 


2 

Hvor  ilde  stedt  end  Enkedronningen  var,  skulde  hun  dog 
endnu  være  i  Stand  til  at  berede  sine  Modstandere  ubelejlige 
Overraskelser.  Fra  Lensmanden  i  Flensborg,  Gert  Ranzau,  kom 
Melding  til  Regeringsraaderne  om,  at  hun  agtede  selv  at  give 
Møde  paa  Landdagen.  Kvartérfordelingen  i  Byen  var  allerede 
foretagen,  da  hun  befalede,  at  Carsten  Richardsens  Hus,  der  af 
Lensmanden  var  bestemt  til  Hertug  Hans,  skulde  forbeholdes 
hende,  ligesom  Hans  Blome  udviste  alle  af  sit  Hus,  da  han  selv 
ventede  Gæster.  Lensmanden  udbad  sig  nærmere  Besked  om, 
hvad  han  havde  at  gøre;  paa  egen  Haand  turde  han  ikke  nægte 
Enkedronningen  Husly2. 

Men  det  blev  ikke  herved.  Gert  Ranzau  maatte  med  Harme 
modtage  Enkedronningens  Befaling  til  at  lade  Hans  Blomes 
Bolig  vel  forsyne  med  alt  nødvendigt  og  Kælderen  fylde  med 
Vin  og  01,  da  hun  ventede  „nogle  Herrer  og  Venner"3.  Og  til 
Christian  den  Fjerde  meldte  hun,  at  Hertugerne  Ulrik  af  Mek- 
lenborg  og  Henrik  Julius  af  Brunsvig  vilde  møde  ved  Land- 
dagen"1.  Det  var  altsaa  tydeligt  nok,  at  hun  agtede  at  gøre  den 
størst  mulige  Støj  og  hidkalde  udenlandske  Vidner  til,  hvad  der 
skulde  foregaa. 

Hvor  ilde  berørt  man  i  Kolding  blev  ved  denne  Meddelelse, 
fremgaar  noksom  af  det  opirrede  Svar,  Christian  den  Fjerde 
skrev  tilbage5.  Det  vilde  naturligvis  være  ham  kært  og  behage- 
ligt, at  kunne  mødes  med  Fyrsterne  og  fornøje  sig  ved  deres 
Selskab.  Men  det  kom  ham  dog  noget  fremmed  for,  at  Deres 
Kærligheder  saaledes  skulde  komme  ganske  uforvarende  til 
dette  Møde.  Han  maatte  derfor  indtil  videre  betragte  det  hele 
som  en  upaalidelig  Tidende,  da  Deres  Kærligheder,  hvis  de 
virkelig  kommer,  vel  tilforn  vilde  have  anmeldt  ham  deres  An- 
komst og  sendt  deres  Fourérseddel  forud,  saa  at  der  i  Tide 
kunde  være  sørget  for  Plads. 

Medens  Christian  den  Fjerde  og  hans  Omgivelser  saaledes 
ikke  kunde  skjule  deres  Misfornøjelse,  og  Gert  Ranzau  kluntet 
udbad  sig  en  Befaling,  som  Regeringsraaderne  ikke  turde  give, 
havde  Faderen,  Henrik  Ranzau,  som  sædvanligt  den  fineste 
Forstaaelse  af,  hvad  der  var  at  gøre.  Han  var  straks  klar  over, 
at  man  under  høflige  Former  burde  hindre  Fyrsterne  i  at  komme 
i  rette  Tid. 

Da  Enkedronningen  befalede  ham  at  modtage  samme  „Her- 
rer og  Venner"  vel,  og  ledsage  dem  gennem  Landet  til  hende1, 
svarede  han  derfor  —  tjenstivrig  som  altid,  Brevet  dateret:  „midt 
paa  aaben  Mark  ved  Roggebeck2  —  at  han  for  at  kunne  sørge 
for  vedkommende,  maatte  først  og  i  Tide  have  Underretning 
om,  hvem  „Herrerne"  var,  hvor  mandstærke  de  kom,  samt 
naar  og  hvor.  Hvad  Ledsagelse  gennem  Landet  angik,  saa  erin- 
drede Hds.  Maj.  nok,  at  saadan  maatte  bestilles  hos  begge  rege- 
rende Herrer.  Selv  kunde  han  desværre  ikke  yde  den,  da  han 
og  hans  Heste  og  Mænd  var  paa  Vejen  til  Flensborg,  og  det 
samme  gjaldt  den  øvrige  Adel,  der  alle  var  bestilte  af  Kongen 
til  Opvartning. 

Herved  spildtes  allerede  nogen  Tid,  og  da  Enkedronningen 
straks  gav  ham  de  fornødne  Oplysninger3,  fik  han  desværre 
først  hendes  Brev  i  Flensborg  „Klokken  halvvejs  syv"  —  tre 
Dage  efter.  Øjeblikkeligt  skrev  han  hende  til4,  at  han  var  „gan- 
ske begærlig"  efter  at  skaffe  Hertug  Ulrik  og  hans  Hofsinder 
de  fornødne  Vogne  til  Rejsen  gennem  Holsten,  men  sligt  kunde 
umuligt  nu  udføres  tilstrækkeligt  betids  af  ham. 

Han  tvivlede  imidlertid  ikke  om,  at,  naar  Hertugen  henvendte 
sig  til  hans  Tjenere  paa  Segeberg,  vilde  disse  gøre,  hvad  de  for- 
maaede.  Han  benyttede  dog  Lejligheden  til  at  minde  Hds.  Maj. 
om,  at  Vogne  til  Travemunde  ikke  skulde  tages  fra  Segeberg, 
men  maatte  bestilles  i  Stiftshuset  i  Eutin.  Naar  man  gentagne 
Gange  tidligere  havde  brudt  denne  Regel  overfor  Enkedron- 
ningen, var  det  kun  sket  hende  til  særligt  Behag;  men  Bønderne 
var  ikke  forpligtede  hertil,  og  paa  deres  Besværing  var  Reglen 
paany  bleven  indskærpet. 

Henrik  Ranzau  var  tilfreds  med  de  Hindringer,  han  havde 

faaet  lagt  i  Vejen.  Han  meldte  det  til  Niels  Kaas1,  selvfølgelig 
Hnt,  som  om  Hovedsagen  var  den  Nyhed,  at  Hertugen  kunde 
ventes.  Og  det  tilsigtede  opnaaedes  ogsaa,  Hertug  Ulrik  kom  for 
silde  til  Landdagen. 

Men  Henrik  Julius,  der  var  tagen  en  anden  Vej,  kom  i  rette 
Tid.  Og  han  medbragte  det,  hvorom  Enkedronningens  Tanker 
havde  kredset  i  den  sidste  Tid.  —  om  det  ogsaa  vilde  opnaas! 
om  det  ogsaa  vilde  komme  tidsnok!  --  Svaret  paa  hendes  An- 
søgning til  Kejseren. 

Thi  hun  havde  ikke  været  ledig.  Straks,  da  Efterretningen 
kom  til  Wolffenbuttel  om  Christian  den  Fjerdes  Myndigheds- 
bevilling,  havde  hun  sendt  Ilbud  til  Kejseren  i  Prag  for  at  frem- 
stille alle  de  mislige  Følger  af  Myndighedsbevillingen  og  de  for- 
skellige Midler,  hvorved  de  kunde  afhjælpes.  Og  Kejseren  havde 
efterkommet  hendes  Ønske.  Den  13.  August  havde  han  udstedt 
de  fornødne  Breve-,  og  allerede  nu,  den  29.,  havde  hun  dem  i 
Flensborg.  Enkedronningen  var  henrykt. 

Hun  maatte  læse  ikke  blot  Brevet  til  hende  selv,  men  Skri- 
velsen til  Hertugerne  Ulrik  og  Henrik  Julius3.  Denne  sidste 
havde  af  Hensyn  til  Hertug  Ulrik  ikke  villet  bryde  Brevet,  før- 
end begge  var  nærværende,  men  Enkedronningen  kunde  ikke 
vente,  og  paa  hendes  Begæring  aabnede  hendes  Svigersøn  det. 
Bag  efter  skrev  han  en  Undskyldning  herfor  til  Hertug  Ulrik 
samt  sendte  ham  en  Afskrift4. 

Og  Enkedronningen  havde  god  Grund  til  at  være  tilfreds,  thi 
hun  havde  opnaaet  alt,  hvad  hun  kunde  ønske  sig,  og  hendes 
Stilling  var  med  eet  bleven  grundfæstet.  Den  samme  Kejser,  der 
i  sin  Tid  havde  nægtet  Stadfæstelse  paa  hendes  overtagne  For- 
mynderregering for  Christian  den  Fjerde  —  det  aller  svageste 
Punkt  i  hele  hendes  tidligere  retslige  Stilling,  hvorpaa  Henrik 
Ranzau  ikke  havde  glemt  at  henlede  Opmærksomheden  —  den 
samme  Keiser  havde  nu  bekræftet  hendes  Formynderskab  for 
de  to  yngre  Sønner  Ulrik  og  Hans.  Og  da  begge  havde  Arveret 
til  Hertugdømmerne,  havde  Kejseren  befalet  baade  Christian 
den  Fjerde5  og  „Landskabet" ,;  at  afholde  sig  fra  ethvert  Skridt, 
der  kunde  sætte  Splid  mellem  Kongen  og  hans  umyndige  Brødre, 

for  hvis  Arvepart  Enkedronningen  nu  var  Formynderske.  Alle 
herhen  hørende  Sager  var  at  afgøre  af  en  kejserlig  Kommission, 
hvortil  Kejseren  udvalgte  de  to  nærmest  beslægtede  Fyrster, 
Hertugerne  Henrik  Julius  af  Brunsvig  og  Ulrik  af  Meklen- 
borg. 


25 

Landdagen  skulde  holdes  et  Par  Dage  efter  Bartholomæus 
(24.  Aug.),  men  endnu  den  31.  August  var  Hertug  Ulrik  ikke 
naaet  længere  end  til  Preetz  i  Holsten,  hvor  han  havde  over- 
nattet. Forgæves  havde  Datteren  bedt  ham  om  at  ile  og  skyde 
Genvej  ved  at  færge  over  ved  Mysunde1.  Han  var  stærkt  med- 
tagen af  Rejsen  og  kunde  ikke  skynde  sig,  men  trøstede  sig  med, 
at  Henrik  Julius  jo  var  tilstede2. 

Meget  synes  dog  at  tyde  paa,  at  Hertug  Ulrik  ikke  blot  var 
bleven  forsinket,  men  med  Flid  havde  ladet  sig  forsinke,  og  ikke 
havde  noget  imod,  at  det  var  Henrik  Julius,  der  kom  til  at  tage 
det  værste  Tørn  og  nedlægge  Indsigelse  mod  Landdagen.  Det 
Brev,  Hertug  Ulrik  fra  Preetz  sendte  til  Christian  den  Fjerde3, 
lod  i  hvert  Fald  ikke  formode,  at  han  havde  nogen  Anelse  om, 
hvad  Hverv  Kejseren  havde  tiltænkt  ham.  Han  var  blot  paa 
Rejsen  op  for  at  gæste  sin  Datter,  som  han  mente  maatte  være 
i  Haderslev.  Da  han  imidlertid  hørte,  at  hun  nu  befandt  sig  i 
Flensborg,  haabede  han,  at  det  ikke  var  Kongen  imod,  at  han 
iovermorgen  kom  did. 

Henrik  Julius  var  altsaa  alene  med  Enkedronningen  i  Flens- 
borg. Det  var  sikkert  med  egne  Følelser,  at  han  fra  Hans  Bio- 
mes  Hus  den  31.  August  1593  saae  paa  Christian  den  Fjerdes 
Indridt  (Fig.  5)  i  Spidsen  for  det  endeløse  Tog  af  Ryttere  i  deres 
korte,  skindfodrede  Fløjeiskapper,  alle  vel  beredne  paa  svære 
danske  Hingste.  Det  var  dog  en  egen  Sag,  saadan  at  skulle 
spænde  Ben  for  alt,  hvad  her  foregik,  og  det  alene  med  en 
Svigermoder,  en  Haandfuld  Folk  og  en  Lap  Papir  fra  Kejseren. 
Ogsaa  Hans  Blome  maatte  faa  en  Følelse  af,  at  her  var  nok  til 

Troels-Lund:   Hi   I  tællinger VI  7 

at  lette  en  Smule  Lensmand  fra  Haderslev.  Det  turde  muligt 
være  sidste  Gang,  at  hans  Kælder  var  fyldt  med  Vin  paa  Statens 
Bekostning. 

Henrikjulius  havde  allerede  forinden  bestemt  at  ville  optræde 


Fig.  5.   Gacien  i  Flensborg,  ad  hvilken  Indridtet  foregik. 
(Efter  Braunius:  Theatrum  urbium  V  . 

saa  hensynsfuldt  som  muligt  overfor  sin  unge  Svoger,  Christian 
den  Fjerde,  og  især  straks  gøre  ham  bekendt  med  de  kejserlige 
Befalinger,  forinden  noget  Skridt  var  gjort,  som  det  kunde  være 
Kongens  Ære  imod  bag  efter  at  maatte  tilbagekalde1.  Næppe 
var  da  Christian  den  Fjerde  efter  Indtoget  stegen  af  i  sit  Her- 


Kejserens  Befaling 


103 


berge  --  rimeligvis  Lensmanden  Gert  Ranzaus  Bolig:  Slottet 
„Flensborghus"  eller  „Dueborg"  paa  Bakken  (Fig.  6)  —  førend 
Kejserens  Skrivelse  blev  ham  overrakt  i  den  kejserlige  Kommis- 
sions Navn1.  Dens  Indhold  var  omtrent  følgende: 

Da  Kejseren  i  April  Maaned   havde  meddelt  Christian  den 
Fjerde  Tilladelse  til,  skøndt  endnu  ikke  fuldmyndig,  at  maatte 


Fig.  ti.    Parti  af  Flensborg  i  det  16.  Aarhundrede  med  Slottet  „Dueborg" 


Braunius:  Theatrum  urbium  V.) 


overtage  Regeringen  i  det  ham  og  hans  Brødre  tilkommende 
Rigsien,  var  denne  Bevilling  bleven  given  uden  fuldt  Kendskab 
til  Forholdene.  Senere  havde  imidlertid  Christian  den  Fjerdes 
Moder,  efter  Begæring  af  hans  yngre  Broder  Ulrik,  i  dennes  og 
den  yngste  Broder  Hans's  Navn  underrettet  Kejseren  om,  hvor- 
ledes Christian  den  Fjerde  straks  havde  udskrevet  en  Landdag 
til  Flensborg  for  der  at  overtage  den  samlede  Regering  uden 
først  at  dele  med  sine  Brødre.  Disse  frygtede  i  den  Anledning 
for  slet  intet  at  faa,  og  Anslag  i  saa  Henseende  var  alt  komne 

7" 

dem  for  Øre.  Derfor  havde  de  bedt  Kejseren  som  Overlens- 
herre om  at  sørge  for  dem  i  deres  Mindreaarighed. 

Saa  vidt  Kejseren  bekendt,  var  Holsten  altid  tidligere  bleven 
delt  i  ligesaa  mange  Dele,  som  der  var  regerende  Herrer.  Brø- 
drenes udtalte  Frygt  var  da  formentlig  ikke  uberettiget,  og  Kej- 
seren vilde  have  fundet  det  heldigere,  om  Christian  den  Fjerde 
havde  ventet  med  at  udskrive  Landdagen,  indtil  Delingen  var 
skeet.  For  nu  at  fjerne  al  Anledning  til  Uro  havde  Kejseren  paa- 
lagt de  to  nærmeste  Slægtninge,  Hertugerne  Henrik  Julius  af 
Brunsvig  og  Ulrik  af  Meklenborg,  som  Kommissærer  at  handle 
i  denne  Sag.  Indtil  de  havde  tilendebragt  deres  Hverv,  vilde  da 
Christian  den  Fjerde  lade  alt  blive  i  sin  nuværende  Stand  og 
ikke  tilegne  sig  noget,  der  tilkom  hans  Brødre.  Til  Varetagelsen 
af  disses  Interesser  havde  Kejseren  bekræftet  Enkedronningen 
i  det  Formynderskab,  som  hun  alt  indtil  da  havde  udøvet  for 
dem. 

Virkningen  af  denne  Skrivelse  var  en  anden  end  paatænkt. 

Kongens  Omgivelser  blev  kun  ophidsede  ved  den  pludselige 
Forhindring.  Kejserens  Vilje!  De  vidste  kun  altfor  vel,  at  der 
ikke  var  saa  megen  Rygrad  i  den  kejserlige  Politik  som  i  en  tom 
Læderkøllert.  Slap  som  de  nys  opfundne,  strikkede  Hoser,  ret- 
tede den  sig  blot  efter,  hvad  Ben  der  blev  stukket  i  den. 
Imorgen  kunde  Kongen  udvirke  en  modsat  kejserlig  Befa- 
ling. 

Her  var  kun  eet  at  gøre,  handle  hurtigt  og  bestemt,  saa  at  man 
stod  overfor  en  fuldbyrdet  Kendsgerning.  Kongen  maatte  kunne 
have  overtaget  Regeringen,  endnu  førend  man  havde  Hertug 
Ulrik  i  Flensborg.  —  Ud  sendtes  da  Herolder  og  Trompetere, 
der  paa  alle  Gader  udblæste  og  udraabte,  at  tilstedeværende 
„Landskab"  imorgen  Klokken  otte  havde  at  forføje  sig  til  Raad- 
huset1. 


26 
Næste  Dag,  den  1.  September  1593,  holdtes  det  afgørende 
Møde.   De  kongelige  Landraader  var  alle  komne  til  Byen,  men 

ikke  faa  af  de  hertugelige  var  udeblevne  og  meldte  siden  For- 
fald1. Da  man  var  samlet,  tog  Henrik  Rammel  Ordet  paa  Kon- 
gens Vegne.  Et  „ærbart  Landskab"  erindrede  sikkert,  hvorledes 
Kongen  Aar  1590  havde  modtaget  Hyldingsed  og  lovet  at  ville 
bekræfte  Privilegierne,  naar  han  blev  myndig.  Han  havde  nu 
modtaget  kejserlig  Myndighedsbevilling,  og  ihvorvel  han  gærne 
endnu  nogen  Tid  paa  Grund  af  sin  Ungdom  vilde  have  været 
forskaanet  for  Regeringens  Byrder,  saa  havde  der  dog  tildraget 
sig  visse  Sager,  der  gjorde  det  uomgængelig  nødvendigt  for  ham 
nu  at  overtage  Regeringen.  Kongen  havde  i  den  Anledning  stæv- 
net dem  hid  og  var  villig  til  at  bekræfte,  hvad  der  var  ydet  af 
hans  Forfædre  og  lovet  af  ham. 

Men  Kongen  kunde  derhos  ikke  forholde  et  „ærbart  Land- 
skab", hvorledes  han  igaar  Aftes  havde  faaet  overbragt  en  Skri- 
velse fra  den  romerske  Kejser,  der  forekom  Hs.  Majestæt  „fast 
fremmed  og  bevægelig".  Thi  da  Kongen  ikke  vidste  at  erindre, 
hvori  han  havde  været  Kejseren,  sin  hjertekære  Fru  Moder  eller 
og  sine  unge  Brødre  imod  og  derved  foraarsaget  Skrivelsen,  var 
denne  ham  meget  fremmed.  Men  han  havde  ikke  villet  undlade 
at  meddele  et  „ærbart  Landskab"  Skrivelsen  med  naadig  Be- 
gæring om,  at  man  vilde  nedsætte  et  Udvalg  og  forhandle  om, 
hvad  derpaa  skulde  svares.  Naar  dette  var  skeet,  vilde  Kongen 
skride  til  at  bekræfte  Privilegierne. 

Derpaa  overrakte  Henrik  Rammel  den  kejserlige  Skrivelse 
til  Statholderen,  der  oplæste  den  for  Forsamlingen.  Efter  en 
kort  Forhandling  svarede  Henrik  Ranzau  paa  Forsamlingens 
Vegne,  at  man  var  rede  til  straks  at  modtage  Bekræftelsen  af 
Privilegierne.  Hvad  Misforstaaelserne  mellem  Kongen  og  hans 
Fru  Moder  angik,  samt  om  Regeringens  Enkeltheder,  agtede 
man  senere  at  raadslaa.  Henrik  Rammel  lovede  at  meddele 
Kongen  dette  Svar  og  gik  ud. 

Et  Øjeblik  efter  kom  Christian  den  Fjerde  selv  paa  Raadhuset 
og  traadte  ind  i  Salen.  Statholderen  tog  igen  Ordet  og  sagde,  at 
et  „ærbart  Landskab"  havde  befalet  ham  at  svare  paa  Kongens 
ved  Henrik  Rammel  meddelte  Tilbud.  Han  takkede  da  først 
Kongen,   fordi   han  var  kommen   i   denne   Anledning.    „Land- 

skabet"  havde  jo  alt  tilforn  forpligtet  sig  ved  Ed  og  var  ogsaa 
villig  til  at  gøre,  hvad  det  var  skyldigt.  Til  yderligere  Bekræf- 
telse af  den  Privilegiernes  Konfirmation,  som  Kongen  nu  agtede 
skriftligt  og  mundtligt  at  afgive,  bad  man  blot  om.  at  den  kejser- 
lige Myndighedsbevilling  enten  i  Original  eller  i  en  af  Kongen 
bekræftet  Afskrift  maatte  blive  vedlagt  samme. 

Et  „ærbart  Landskab"  havde  erfaret,  hvorledes  urolige  Men- 
nesker havde  vakt  Tvedragt  og  Misforstaaelse  mellem  Kongen 
og  hans  Fru  Moder.  Gud  kunde  bevidne,  hvor  ugerne  man 
horte  sligt,  og  hvor  gerne  man  ønskede  det  afværget.  Et  „ær- 
ligt Landskab"  bad  derfor  Hs.  Majestæt  at  lade  alt  være  rettet 
paa,  at  Fred  og  Ro  maatte  blive  bevaret,  ligesom  man  ikke  hel- 
ler tvivlede  om,  at  Hs.  Majestæt  vilde  vide  tilbørligt  at  imøde- 
gaa  Kejserens  Skrivelse,  der  ogsaa  berørte  deres  Privilegier. 

Statholderen  vilde  ikke  opholde  Hs.  Majestæt  længe,  men 
samle,  hvad  han  havde  at  sige,  i:  at  Hs.  Majestæt  vilde  vide  at 
tage  alt  paa  rette  Vis.  Et  Udvalg  skulde  skriftligt  udtale  sig  om 
Enkeltheder  vedrørende  Regeringen,  Retsplejen  o.  s.  v.  Et  „ær- 
bart Landskab"  bad  da  Hs.  Majestæt,  at  være  det  en  naadigst 
Herre,  og  tilbød  sig  herved  til  med  Haand  at  bekræfte  den  tid- 
ligere aflagte  Ed. 

Derpaa  skred  man  til  Hovedhandlingen,  idet  den  unge  Konge 
bekræftede  Privilegierne.  Han  lagde  Haanden  paa  Biblen,  og, 
idet  Forsamlingen  staaende  hørte  derpaa,  udtalte  han  med  lyde- 
lig Røst:  „Herved  bekræfte  Vi  Eder  Eders  fra  Vore  Herrer 
Forfædre  nedarvede  Privilegier  og  ville  beskytte  og  haandhæve 
Eder  derved,  saa  sandt  hjælpe  Os  Gud  og  hans  hellige  Evange- 
lium!" Kort  efter  forlod  Christian  den  Fjerde  Raadhuset,  me- 
dens et  „ærbart  Landskab"  blev  tilbage  for  en  for  en  efter  Rang, 
medens  to  Notarer  omhyggeligt  førte  Bog,  at  række  Statholderen 
Haanden  til  Pant  paa,  at  man  vedgik  den  Ed,  man  Aar  1590 
havde  aflagt  til  den  unge  Konge. 

Med  en  forbavsende  Lethed  og  Fart  var  saaledes  det  blevet 
gennemført,  som  tidligere  havde  voldt  saa  megen  Møje,  og  som 
man  med  saa  stor  Spænding  havde  imødeseet.  Ikke  en  eneste 
Betingelse  eller  nærgaaende  Fordring  havde  Landdagen  opstillet, 


Landdagens  Betænkning  om  Svar  til  Kejseren  107 

men  tværtimod  ladt  sig  nøje  med  en  lidet  sigende,  i  ren  Almin- 
delighed holdt  Bekræftelse  af  Privilegierne.  At  her  laa  hurtigt 
trufne,  mundtlige  Aftaler  mellem  Hovedmændene  til  Grund, 
mellem  Statholderen,  Henrik  Rammel  og  Niels  Kaas,  var  tyde- 
ligt nok.  Travle  Hænder  havde  i  sidste  Øjeblik  sæbeglattet  den 
Fure,  ad  hvilken  den  nye  Orlogsmand  saa  let  gled  ned  i  Søen. 

Men  der  hørte  mere  til.  Et  tredobbelt  Tryk  havde  sat  det  hele 
i  Gang,  saa  at  alle  Støtterne  knak,  og  Forbindingstovene  sprang 
som  Glar.  Thi  først  havde  Statholderen,  for  ar  redde  sig  imod 
Enkedronningen,  maattet  give  sig  Rigsraadet  helt  i  Vold.  Der- 
næst var  den  unge  Konge  mødt  med  en  Overmagt,  der  veltalende 
lærte  selv  Brøsighed  at  være  tavs.  Og  endelig  havde  Kejseren, 
ved  at  true  med  Landets  Deling,  tvunget  alle  dem,  der  maaske 
nok  kunde  have  ønsket  at  sætte  en  Ryg  imod,  til  skyndsomst 
at  entre  ombord1. 

Meget  mod  sin  Vilje  havde  da  Henrik  Julius  ved  sit  Budskab 
fremmet  den  Sag,  han  kom  for  at  hindre.  Stemningen  i  Hans 
Blomes  Hus  og  Nabohuset  var  dobbelt  mørk  den  Aften,  medens 
alt  ellers  genlød  af  Jubelraab  for  den  nye  Herre,  lige  fra  hvor 
Christian  den  Fjerde  selv  holdt  Banket,  til  de  drukne  Svende, 
der  støjede  paa  Gaden. 

Hertug  Ulrik  maatte  ved  sit  Komme  om  Aftenen  bekende,  at 
han  havde  haft  Uret  i,  at  der  næppe  vilde  foregaa  noget  vigtigt 
paa  Mødets  første  Dag2. 

Dagen  efter,  den  2.  September,  afgav  Landdagen  den  lovede 
Betænkning  om,  hvad  der  burde  svares  Kejseren  paa  hans  Brev. 
Forgæves  havde  Hans  Blome  og  flere  af  Enkedronningens  Parti 
anvendt  al  deres  Veltalenhed  for  at  hindre  Vedtagelsen,  og  sær- 
ligt gjort  gældende,  at  den  hele  Sag  laa  udenfor  Landdagens 
Myndighed.  Statholderens  Parti  sejrede,  og  man  vedtog  en  me- 
get skarp  Betænknin 

I  denne  kom  det  til  at  hedde,  at  Kejserens  Paalæg  beroede 

paa  en  fejlagtig  Underretning,  der  sikkert  var  ham  meddelt  uden 
den  lille  Hertug  Ulriks  Vidende.  Landet  maatte  ifølge  Privile- 
gierne ikke  deles,  og  sligt  havde  i  den  senere  Tid  heller  ikke 
fundet  Sted,  men  de  yngre  Sønner  var  blevne  affundne  paa 
anden  Vis.  Hertil  kom,  at  ifølge  den  ældgamle  Retsregel  burde 
Christian  den  Fjerde  være  sine  yngre  Brødres  Formynder. 

Kejseren  havde  ikke  det  ringeste  at  befale  over  Sønderjyl- 
land, der  var  et  Len  af  Danmark.  Det  var  imidlertid  saa  nøje 
forbundet  med  Holsten,  at  man  ikke  uden  at  fremkalde  den 
yderste  Forvirring  kunde  indrette  særskilt  Regering  her.  Kejse- 
rens Forbud  kom  flere  Aar  for  sent;  thi  Christian  den  Fjerde 
havde  allerede  Aar  1590  modtaget  Hyldingseden.  Hvad  der  nu 
foregik  paa  Landdagen,  var  blot,  at  Christian  den  Fjerde  be- 
kræftede Landets  Privilegier,  hvad  der  vilde  være  urimeligt  ikke 
med  Glæde  at  tage  imod.  Landskabet  henholdt  sig  til  Kongens 
Løfte  om,  at  han  vilde  sørge  for  sine  Brødre,  og  bad  ham  om 
Beskyttelse  mod  Overgreb  fra  Kejseren,  Enkedronningen  og 
Kommissærerne. 

Ovenpaa  alt  dette  maatte  Opholdet  i  Flensborg  være  i  høj 
Grad  pinligt  for  Enkedronningen,  hendes  Fader  og  Henrik  Ju- 
lius af  Brunsvig.  Forbitrelsen  mod  dem  var  stor  hos  de  ledende 
ikke  mindst  over  det  uventede  Træk  at  lade  den  lille,  fraværende 
Prins  Ulrik  være  den,  der  havde  klaget  hos  Kejseren.  Selv  be- 
fandt de  sig  indespærrede  som  en  Art  Fanger,  medens  deres  Folk 
var  udsatte  for  Overlast  eller  dog  Forhaanelser. 

Under  disse  Omstændigheder  valgte  Hertugerne  det  vistnok 
fornuftigste  Parti,  da  de  den  4.  September  brød  overtværs  og, 
efter  først  at  have  bedt  om  Foretræde,  begav  sig  til  Kongens 
„Losemente".  Her  søgte  de  at  tage  Sagen  fra  den  mere  gemyt- 
lige Side  og  erklærede  for  Christian  den  Fjerde,  at  de  fandt  det 
urimeligt  mellem  saa  nære  Slægt  og  Venner  at  optræde  som 
kejserlige  Kommissærer,  man  maatte  meget  hellere  tale  i  al  mu- 
lig Venskabelighed  om  den  bedste  Ordning.  Forslaget  blev  mod- 
taget, Kongen  bad  de  to  Hertuger  blive  og  „fornøje  sig  med  ham 
paa  denne  Dag",  medens  Raaderne  forhandlede.  Man  delte  sig 
da  i  to  Grupper,  Familjen,  der  forsøgte  at  anslaa  den  gamle, 

hjertelige  og  fornøjelige  Tone,  og  Raaderne,  der  skulde  søge  at 
komme  til  Enighed  om  de  egentlige  Stridspunkter. 

Intet  af  Forsøgene  synes  at  være  lykkedes.  Selv  om  Enke- 
dronning Sophia  ikke  var  tilstede,  men  den  Dag  spiste  alene 
med  sin  Stedmoder,  Hertuginden  af  Meklenborg,  og  sin  Datter, 
Hertuginden  af  Brunsvig,  saa  var  Ordet  dog  ikke  frit  mellem 
Fyrsterne.  Mindst  af  alt  turde  nemlig  Christian  den  Fjerdes  Om- 
givelser lade  ham  have  Frispas  ved  en  Lejlighed  som  denne. 
Hvor  let  kunde  ikke  hans  Bedstefader  og  Svoger  række  ham 
Kundskabens  forbudne  Frugt  og  lære  ham,  at  han  nu  var  sin 
egen  Herre  i  Hertugdømmerne  og  altsaa  selv  istand  til  at  klare 
Vanskelighederne.  Hvert  hans  Fjed  maatte  vogtes.  Men  skulde 
man  have  Niels  Kaas  og  Henrik  Rammel  hele  Tiden  hængende 
over  sig,  og  maaske  Hofmesteren  Manderup  Parsbjerg,  ja  Skole- 
mester Hans  med,  saa  var  paa  Forhaand  al  fortrolig  Samtale 
udelukket.  Forsøget  synes  ogsaa  at  have  indskrænket  sig  til  den 
ene  Dag. 

Endnu  mere  mislykket  var  Raadernes  Forhandling.  De  prø- 
vede først  paa  at  overbevise  hinanden  skriftligt1.  Og  da  dette 
ikke  hjalp,  samledes  de  den  10.  September  paa  Raadhuset  til 
mundtlig  Forhandling.  Selvfølgelig  blev  Udfaldet  her  ikke  bedre. 
Begge  Parter  stod,  trods  enkelte  Indrømmelser  fra  Enkedron- 
ningens Side,  fast  paa  deres  modsatte  Stader,  og  i  de  Danskes 
Svar  var  der,  særligt  naar  de  kom  ind  paa  Johan  Adolph  og 
hans  Forhold,  noget  eget  studst  og  krigslystent  i  Tonen,  der  paa 
Forhaand  udelukkede  al  Enighed. 

Endelig  den  11.  September  hævedes  det  ejendommelige  Fa- 
miljemøde,  idet  Christian  den  Fjerde  brød  op  fra  Flensborg 
med  sine  Folk  og  forlod  Landdagen.  Da  der  ikke  gennem  Raa- 
dernes Forhandling  var  opnaaet  nogen  Enighed,  forkyndtes  der 
ham  i  sidste  Øjeblik  en  Stævning  fra  de  to  kejserlige  Kommis- 
særer til  at  møde  for  deres  Domstol  i  Rendsborg  forstkommende 
22.  Oktober-.  Dermed  skiltes  ogsaa  disse  ad.  Hertug  Ulrik  drog 
syd  paa  hjem  efter.  Henrik  Julius  og  Elisabeth  fulgte  et  Stykke 
nord  paa  med  den  unge  Konge. 

Hertug  Ulrik  fik  paa  Hjemturen  gennem  Holsten  den  festlige 
Ledsagelse  af  Statholderen,  som  ikke  var  bleven  ydet  ham  paa 
Opturen.  Synderlig  behagelig  for  Henrik  Ranzau  var  Rejsen 
ikke,  thi  Hertugen  var  opbragt  og  værdigede  ham  ikke  et  Ord. 
En  saadan  Behandling  maatte  være  ham  særlig  pinlig.  I  Flens- 
borg havde  Henrik  Julius  nægtet  ham  Foretræde,  og  nu  til- 
maaltes  ham  daglig  draabevis  den  samme  Foragt;  hvad  maatte 
Verden,  hvad  maatte  han  selv  dømme,  naar  saaledes  Fyrster 
vendte  ham  Ryggen! 

lindelig  i  Neumiinster  kunde  Henrik  Ranzau  ikke  længere 
holde  det  ud,  men  anholdt  højtideligt  om  at  faa  Hertugen  i  Tale. 
Denne  vilde  ikke  tale  med  ham  som  Privatmand,  men  modtog 
ham  omgiven  af  sine  Raader,  og  for  en  saadan  broget  Kreds  ud- 
talte da  Statholderen  sin  dybtfølte  Sorg  over,  at  Enkedronningen 
og  Flertugen  ikke  som  hidtil  var  ham  bevaagne1.  Han  forstod 
ikke  Grunden  hertil,  men  bad  om  naadigst  Forklaring,  thi  selv 
havde  han,  som  han  vidtløftigt  udviklede,  i  hvert  enkelt  Tilfælde 
umuligt  kunnet  handle  anderledes,  end  skeet  var. 

Hertug  Ulrik  raadførte  sig  med  sine  Omgivelser  og  svarede 
derpaa,  at  han  i  Øjeblikket  ikke  huskede  alle  de  Grunde,  hvor- 
for Enkedronningen  var  misfornøjet  med  Statholderen,  dog 
mindedes  han  tre.  Henrik  Ranzau  havde  ved  falsk  Indberetning 
om,  hvad  der  var  skeet  paa  Landretsdagen  i  Slesvig,  bevæget 
Christian  den  Fjerde  til  selv  at  overtage  Regeringen.  Henrik 
Ranzau  havde  nemlig  berettet,  at  Johan  Adolph  havde  bortvist 
ogsaa  ham,  den  kongelige  Statholder,  fra  Landretsdagen,  skøndt 
dette  slet  ikke  var  Tilfældet.  Dernæst  bar  Henrik  Ranzau  Hoved- 
ansvaret for  Landraadernes  usømmelige  Optræden  mod  Enke- 
dronningen, idet  de  først  havde  anraabt  hende  om  at  overtage 
Regeringen  og  siden  ikke  saa  meget  som  takket  hende  derfor, 
men  blot  meddelt  hende,  at  nu  var  det  forbi.  Endelig  havde  Hen- 
rik Ranzau  for  nyligt  paa  Raadhuset  i  Flensborg  udtalt,  at  „han 
havde  faaet  en  skarp  Skrivelse  fra  Enkedronningen  og  fra  den 
Tid  handlet  hende  imod,  hvor  han  kunde".   Denne  Ytring  var 

falden  i  Rigsraadernes  Nærværelse,  ikke  siden  tilbagekaldt  af 
Statholderen  og  maatte  altsaa  af  Enkedronningen  antages  at  være 
fremdeles  et  Udtryk  for  hans  Mening. 

Henrik  Ranzau  svarede  paa  staaende  Fod  en  hel  Del  til  sin 
Undskyldning.  Den  paagældende  Ytring  kunde  han  bevidne  al- 
drig at  have  brugt  o.  s.  v.  o.  s.  v.,  hvorpaa  han  endte,  som  han 
var  begyndt,  med  at  bede  Hertugen  om  atter  at  være  ham  be- 
vaagen.  Det  Svar,  som  han  opnaaede,  ikke  engang  mundtligt  af 
Hertug  Ulrik,  men  kun  gennem  Raaderne,  var  imidlertid  tarve- 
ligt nok.  Hertugen  vilde  meddele  Enkedronningen  hans  Und- 
skyldning. Forholdt  det  sig,  som  Henrik  Ranzau  her  havde  be- 
rettet, vilde  Hertugen  være  ham  bevaagen.  I  modsat  Fald 
regnede  Hertug  Ulrik  enhver  Enkedronningen  vist  Fornærmelse 
som  begaaet  mod  ham  selv. 

Det  laa  i  Sagens  Natur,  at  hele  denne  Henrik  Ranzaus  Fore- 
stilling kun  blev  betegnende  for  ham  selv,  men  ikke  fik  nogen 
Indflydelse  paa  Sagernes  Gang.  Da  Enkedronningen  modtog 
Meddelelelse  fra  sin  Faderom  det  foregaaede,  svarede  hun  med 
Rette  tilbage1,  at  Henrik  Ranzaus  Sindelag  mod  hende  ikke 
trængte  til  Forklaring  i  Ord;  det  fremgik  noksom  af  hans  Op- 
træden mod  hende  blandt  andet  paa  sidste  Landdag  i  Flens- 
borg. 

Imidlertid  var  Henrik  Julius  og  Elisabeth  fulgte  med  Chri- 
stian den  Fjerde  til  Haderslev.  Grunden  til  dette  Følgeskab  tør 
næppe  søges  alene  i  Lyst  til  fortsat  Samliv.  En  Hovedhensigt 
hos  Gæsterne  var  vistnok  at  faa  hindret  eller  dog  mildnet  Kon- 
gens Misbrug  af  hans  nye  Magt.  Blandt  andet  var  det  at  forudse, 
at  der  paa  Haderslevhus  vilde  være  Fristelse  til  at  tage  Hævn 
over  Lensmanden,  Hans  Blome. 

Vi  kender  ikke  Hnkelthederne  ved,  hvad  der  foregik  i  Haders- 
lev. Kun  saa  meget  vides,  at  Christian  den  Fjerde  gav  Hans 
Blome,  der  paa  Landdagen  forgæves  gennem  Hertugerne  havde 

sogt  at  faa  Kongen  i  Tale1,  brat  Afsked.  Istedenfor  ham  indsatte 
Christian  den  Fjerde  til  Lensmand  den,  „der  ikke  havde  kunnet 
løse  Bukser,  da  Hans  Blome  alt  sad  i  Raadet",  den,  hvem  Hans 
Blome  havde  udfordret  i  Slesvig,  Lensmanden  paa  Flensborg- 
hus, Henrik  Ranzaus  Søn,  Gert.  Dette  var  ikke  mere  end  rime- 
ligt Vederlag  for,  hvad  Statholderen  med  Familje  i  den  sidste 
Tid  havde  virket  for  Kongen. 

Enkedronningen  svigtede  dog  ikke  sin  trofaste  Mand,  Hans 
Blome.  Han  slap  for  i  Ranzauernes  Paasyn  simpelthen  at  blive 
jaget  paa  Porten,  men  drog  med  Anstand  af  Gaarde,  idet  han 
den  16.  September  rejste  som  Enkedronningens  Udsending  til 
Johan  Adolph.  Hvori  hans  hemmelige  Hverv  bestod,  er  end 
ikke  forraadt  i  det  ham  medgivne  Brev2.  Men  han  blev  vel 
modtagen,  og  Hertugen  efterkom  alt,  hvad  Enkedronningen  bad 
om,  hvorfor  hun  senere  sendte  ham  sin  hjerteligste  Tak3.  Det 
er,  efter  de  følgende  Begivenheder  at  dømme,  ret  troligt,  at  en 
af  hendes  Anmodninger  er  gaaet  ud  paa,  at  Johan  Adolph  ved 
Lejlighed  vilde  forsørge  Hans  Blome  med  et  Len. 

Medens  Enkedronningen  tilbragte  sin  ventelig  sidste  Dag  paa 
Haderslevhus  (Fig.  7)4  --  thi  med  en  Ranzau  som  Lensmand 
vilde  hun  næppe  falde  paa  at  ty  mere  did  —  fik  hun  dog  ogsaa 
Lejlighed  til  at  rette  et  heftigt  Angreb  mod  de  nye  Forhold.  Det 
hører  med  til  det  betegnende  for  denne  Rejse,  at  alt  imens  Moder 
og  Søn  omgikkes  personligt  uden  væsentligt  Anstød,  afsendte  de 
hemmeligt  bitre  Angreb  mod  hinanden  til  Kejserhoffet.  Chri- 
stian den  Fjerde  fik  først  Dagen  efter  i  Kolding  affærdiget  sin 
Instruks5.  Enkedronningen  kom  ham  en  Dag  i  Forkøbet  og  fik 
sin  fuldendt  allerede  den  16.  September  i  Haderslev6. 

Ganske  naturligt  kom  i  denne  hendes  Henvendelse  til  Kejse- 
ren de  sidste  Dages  Begivenheder  til  at  kaste  Skær  over  Frem- 
stillingen. Forbindelsen  var  let  at  fatte,  naar  det  hed:  Der  er 
blevet  vist  Ulydighed  mod  de  kejserlige  Befalinger,  og  Kongen 
har  overtaget  Regeringen.  De,  der  har  faaet  sligt  sat  i  Værk, 
arbejder  paa  at  faa  Arvedelingen  forhindret  og  derved  Fyrste- 
kommissionen gjort  unyttig.  Og  de,  der  især  paavirker  Kongen 

i  saa  Henseende,  er  Henrik  Ranzau,  hans  Søn  Gert  og  Sviger- 
sønnerne Benedict  og  Claus  Ahlefeldt. 

Grunden  er  let  forstaaelig.  Henrik  Ranzau  har  i  tredive  Aar 
haft  Segeberg  i  Len,  hvoraf  han  kun  svarer  3,500  Daler  i  aarlig 
Afgift,  skøndt  det  indbringer  12,000  Daler.  De  tre  andre  tjener 


.,  r^s^a^q 


Fi^.  7.   Hansborg  i  Sønderjylland  ved  Haderslev,  opført  1557 —  ti2  af  Frederik  ll's 
Farbroder,  Hertug  Hans  den  Ældre,    ["ilvenstre  i  Haven:  „Sparepenge". 

uinius:  Theatrum  urbium  IV.) 

hver  især  en  5  —  6000  Daler  aarligt  paa  deres  Len,  foruden 
deres  ulovlige  Indtægter  ved  at  plage  Indbyggerne,  ødelægge 
Vildtbanerne,  forhugge  Skovene  m.  m.  De  veed  meget  vel,  at 
hvis  deres  Len  skulde  tilfalde  de  umyndige,  vilde  slige  urime- 
lige Indtægter  blive  afskaffede.  Derfor  arbejder  de  af  al  Kraft 
imod  Delingen.  --  En  saadan  Forklaring  lød  i  Prag  særdeles 
trolig. 


114  Enkedronningen  bliver  ved  Hoffet 

30 

Det  var  i  Virkeligheden  en  Tjeneste,  som  Henrik  Julius  og 
Elisabeth  havde  vist  Enkedronningen  ved  at  følge  videre  med 
op  til  Kolding.  Herved  blev  nemlig  hendes  fortsatte  Ophold  ved 
Hoffet  forstaaeligt  og  nødvendiggjort,  idet  hun  jo  som  Landets 
Værtinde  ikke  ved  en  Lejlighed  som  denne  kunde  være  fra- 
værende. Men  Gæsternes  Forbliven  havde  ogsaa  sin  svage  Side, 
for  saa  vidt  den  gav  Lejlighed  til  at  paavirke  Henrik  Julius  per- 
sonlig til  Gunst  for  Modparten.  Det  lykkedes  Henrik  Rammel 
paa  Kongens  Vegne  ved  fagre  Ord  at  faa  ham  til  at  frafalde  For- 
langendet om,  at  Christian  den  Fjerde  skulde  møde  for  Kommis- 
sionen i  Rendsborg  allerede  den  22.  Oktober1.  Hermed  var 
ogsaa  det  politiske  Paaskud  til  længere  Ophold  bortfaldet.  Alt 
manede  til  Opbrud,  og  ledsaget  et  Stykke  paa  Vej  af  Enkedron- 
ningen drog  da  det  brunsvigske  Ægtepar  hjemad2. 

Saa  meget  des  mere  utaalelig  maatte  Enkedronningens  Stil- 
ling blive  ved  Hoffet,  da  hun  vendte  ene  tilbage.  At  hun  frem- 
deles tog  Ophold  dér  og  ikke  foretrak  ethvert  andet  Tilflugts- 
sted for  dette,  laa  dels  i  hendes  egen,  dels  i  Forholdenes  Natur. 
Det  stemmede  med  hendes  underlige  Blanding  af  Smaalighed, 
personligt  Mod  og  Sans  for  det  storladne  at  foretrække  et  gratis 
Ophold,  selv  om  det  udsatte  for  daglige  Sammenstød,  naar  det 
blot  tillige,  om  end  kun  rent  udvortes,  bar  kongeligt  Præg.  Men 
selv  om  hun  havde  villet  drage  bort,  var  dette  ikke  saa  let  for 
hende. 

Det  hørte  jo  med  til  hendes  Trossætninger,  som  hun  nu  i  saa 
mange  Aar  havde  forfægtet,  at  Nykøbing  Slot  ikke  var  stands- 
mæssigt færdigt.  Og  hvor  meget  end  Rigsraadet  paastod  det 
modsatte  -  erklærede  det  for  nu  at  være  det  ypperste  Slot  i 
Riget  næst  efter  Kronborg,  paastod  at  have  „indmuret  60,000 
Daler"  deri :i  o.  s.  v.  —  saa  afleverede  Bygmesteren  det  dog  først 
som  „fuldt  færdigt"  i  Juni  Maaned  det  følgende  Aar4. 

At  opholde  sig  saa  længe  paa  en  af  Livgedingets  andre  store 
Gaarde,  Aalholm  f.  Eks.  eller  Halsted  Kloster,  der  hver  især 
var  et  Hovedlen  og  beboet  af  en  Lensmand,  stred  for  meget  mod 

hendes  fyrstelige  Begreber,  det  vilde  være  at  mænge  sig  med 
Adelen.  Kongelige  sønderjydske  og  holstenske  Slotte  var  hun 
jo  nu  udelukket  fra.  Saa  var  der  kun  de  danske  tilbage.  Men 
paa  ethvert  af  disse  kunde  der,  naar  ikke  just  Hoffet  selv  var 
tilstede,  ved  Rigsraads  og  Lensmænds  forenede  Uvilje  rejses  en 
saadan  Mylr  af  Ubekvemmeligheder  —  udragne  Stuer,  Mangel 
paa  Senge,  Fødevarer  og  Befordringstøj  o.  s.  v.  —  at  fyrstelig 
Beboelse  blev  umulig.  Hun  var  da  fremdeles  henvist  til  at  følge 
med  Hoffet. 

Hvilke  Bryderier  hun  her  maatte  udstaa,  fremgaar  af,  at  alle, 
selv  den  sindige,  milde  Niels  Kaas  nu  optraadte  skarpt  imod 
hende.  Da  han  og  Jørgen  Rosenkrans  i  November  kom  til 
Kolding,  hilste  de  ikke  blot  ikke  paa  hende,  men  undslog  sig 
for  at  være  sammen  med  hende.  Selv  om  Christian  den  Fjerde 
indbød  dem  til  at  spise  med  ved  Taflet,  udeblev  de  under  for- 
skellige Paaskud,  hvorimod  de  altid  mødte,  naar  han  lod  anrette 
i  sit  eget  Kammer.  Steen  Brahe,  der  hidtil  dog  undertiden  havde 
givet  Møde,  udeblev  nu  ogsaa,  saa  at  Enkedronningen  enten 
maatte  spise  alene  eller,  naar  det  kom  højt,  sammen  med  Chri- 
stian den  Fjerde  og  Manderup  Parsbjerg,  der  som  Hofmester 
mente  ikke  at  burde  forlade  Prinsen.  Tonen  blev  selvfølgelig 
ikke  mindre  fjendtlig,  da  Gert  Ranzau  og  hans  Svogre,  Bene- 
dict  og  Claus  Ahlefeldt,  ligeledes  kom  til  Koldinghus  for  at  for- 
handle med  Regeringsraaderne '. 

Hvor  pinligt  Opholdet  ved  Hoffet  faldt  Enkedronningen  kan 
sees  af  det  Skridt,  som  hun  allerede  før  Niels  Kaas'  og  Jørgen 
Rosenkrans'  Ankomst  gjorde  for  at  komme  derfra.  Den  10.  Ok- 
tober 1593  skrev  hun  til  Johan  Adolph-  og  bad  ham  overlade 
hende  Klosteret  Cismar  i  den  hertugelige  Del  af  Holsten  til  Be- 
boelse. Det  laa  tæt  ved  Heiligenhafen  skraas  for  Femern  og 
frembød,  som  hun  sagde,  den  Fordel  at  være  baade  landfast  med 
Meklenborg  og  Brunsvig  og  dog  saa  nær  ved  Søen,  at  hun  hur- 
tigt kunde  komme  til  sit  „Livgeding". 

At  tage  fast  Bopæl  paa  Lolland  eller  Falster  ønskede  hun  ikke, 
dels  fordi  hendes  Slot  endnu  ikke  var  færdigt,  dels  ogsaa  fordi 
hun   sidste  Vinter  havde   prøvet,   hvad  det  vilde   sige  at  være 


1  16  Klosteret  Cismar 

indefrossen  der,  saa  at  hun  ikke  kunde  komme  over,  ja  end  ikke 
faa  sendt  Bud  til  Slægt  og  Venner.  Hun  bad  derfor  om,  at  Klo- 
steret Cismar  maatte  være  ryddeligt,  saa  at  hun  snart  kunde 
flytte  ind,  senest  inden  Jul.  Selvfølgelig  skulde  hun  overlade 
Hertugen  alle  Klosterets  Indtægter  og  selv  holde  Bygningerne 
vedlige. 

Johan  Adolph  var  klar  over,  at  her  maatte  svares  Ja.  Men 
samtidig  var  han  dog  ikke  blind  for  Sagens  mislige  Sider.  Han 
skrev  derfor  hurtigt  tilbage1,  at  han  med  Glæde  vilde  overlade 
hende  Klosteret  -  -  mod  en  aarlig  Afgift.  Da  han  imidlertid 
vidste,  at  han  stadigt  blev  ilde  omtalt  for  Christian  den  Fjerde, 
bad  han  hende  tillige  lægge  et  godt  Ord  ind  for  ham  hos  denne. 
Og  da  ogsaa  nærværende  Skridt  rimeligvis  vilde  blive  ilde  ud- 
lagt, skøndt  Johan  Adolph  jo  ikke  havde  nogen  Skyld  deri,  hen- 
stillede han,  om  det  ikke  vilde  være  rigtigst  at  meddele  Hertug 
Ulrik,  hvorledes  det  hele  var  gaaet  til,  for  at  denne  kunde  for- 
klare Sammenhængen,  naar  det  maatte  blive  bragt  paa  Bane.  — 
Johan  Adolph  var  tydeligt  nok  endnu  ikke  kommen  sig  af  den 
Rystelse,  han  fik,  da  Christian  den  Fjerde  sidst  med  væbnet 
Hærfolge  mødte  op  paa  Landdagen. 

Den,  der  blev  mest  misfornøjet  med  den  paatænkte  Ordning, 
var  Amtmanden  paa  Klosteret  Cismar,  Ditlev  Ranzau.  Da  han 
fik  Planen  at  vide,  svarede  han  Johan  Adolph  heftigt  tilbage2,  at 
han  mærkede  nok,  at  det  hele  var  anstiftet  af  hans  Fjender.  Nu 
havde  han  tjent  Hertugen  i  halvt  hundrede  Aar  og  var  den 
ældste  hertugelige  Raad,  men  bevares!  derfor  var  der  jo  intet  til 
Hinder  for,  at  han  til  første  Fjerdingaarsdag  kunde  blive  jaget 
fra  Lenet. 

Det  var  nok  en  Ranzau,  der  var  bleven  vred;  snart  havde  vel 
Hertugen  hele  Familjen  til  Fjender  og  Ahlefeldterne  med  i  Til- 
gift. Og  alt  det  blot  for  en  Blome  og  en  uvis  Lejeafgift  af  et 
Enkesæde!  Her  var  ikke  andet  for,  Hertugen  maatte  sende  sin 
Kansler,  Johan  Kuhlmann,  til  Cismar  for  at  tale  godt  for  Lens- 
manden. Hvis  Ditlev  Ranzau  virkelig  var  ked  af  at  være  her- 
tugelig Raad,  kunde  han  naturligvis  faa  sin  Afsked.  Men  han  be- 
høvede ikke  at  tage  saa  voldsomt  paa  Veje,   thi,   som  gammel 

Raad  og  fornuftig  Mand,  maatte  han  jo  dog  selv  have  raadet 
Hertugen  til  at  føje  Enkedronningen,  da  Johan  Adolphs  Politik 
naturligt  maatte  gaa  ud  paa,  at  staa  sig  godt  med  Christian  den 
Fjerde  og  hans  Moder.  Hvad  Indtægterne  angik,  saa  tilbød  Her- 
tugen Ditlev  Ranzau  det  langt  bedre  Tønder  Amt  i  Forlening, 
saa  længe  Enkedronningen  maatte  bebo  Cismar,  og  naar  hun 
engang  flyttede  derfra,  skulde  det  staa  ham  frit  for  at  vælge 
hvilket  af  de  to  Len,  han  foretrak1.  —  Det  var  det  andet  eller 
tredje  Len,  som  Enkedronningen  i  Løbet  af  et  Par  Maaneder 
havde  hjulpet  Johan  Adolph  med  at  besætte. 

Imidlertid  førtes  Kampen  med  stor  Kraft  syd  paa.  Der  var 
først  Spørgsmaalet  om  den  kejserlige  Kommission,  for  hvilken 
Christian  den  Fjerde  skulde  møde  i  Rendsborg  den  22.  Oktober. 
Dette  ydmygende  Skridt  vilde  man  i  Danmark  for  enhver  Pris 
undgaa,  og  i  den  Anledning  sendtes  Henrik  Rammel  til  Hertug 
Ulrik  af  Meklenborg  for  om  muligt  at  bevæge  ogsaa  denne  til  at 
udsætte  Sagen.  Henrik  Rammel  forstod  med  Færdighed  baade 
at  undskylde  sig  selv  hos  sin  gamle  Velynder  og  at  belyse  For- 
holdene i  Rosenskær.  Alle  skrappe  Forholdsregler  var  jo  nu 
unødvendige  og  derfor  forkastelige,  efter  at  ved  Hans  Blomes 
Afsked  den  egentlige  Urostifter  var  fjernet.  Sagen  mellem  Moder 
og  Søn  lod  sig  let  ordne  ved  milde  Midler2. 

Hvad  der  muligt  endnu  manglede  i  Henrik  Rammels  Bevis- 
førelse, kom  samme  Dag  i  Form  af  Brev  fra  Dr.  Sybrandt,  der 
ligeledes,  om  end  af  helt  andre  Grunde,  raadede  Hertugen  til 
til  at  udsætte  Mødet'.  Den  10.  Oktober  skrev  da  Hertug  Ulrik 
sin  Dattersøn  det  forløsende  Brev  til,  hvorved  Mødet  aflystes '. 

Men  Slag  i  Slag  fulgte  nu  Efterretningerne  om  Christian  den 
Fjerdes  Nederlag  og  Enkedronningens  Sejre  ved  Kejserhoffet  i 
Prag.  Hendes  Sendebud,  Herman  von  der  Beck,  var  naaet  forst 
derned,   baade   fordi   han  var  rejst   først   hjemmefra,   og   fordi 

lis  Christian  den  Fjerdes  Binder  Ulrik 

Modparten,  Dr.  Veit  Winsheim,  maatte  gøre  Omvejen  ad 
Leipzig. 

I  Leipzig  led  Christian  den  Fjerde  den  første  Skuffelse,  idet 
det  viste  sig,  at  hans  yngre  Broder  Ulrik,  der  efter  Moderens 
og  Bedstefaderens  Ønske  studerede  her,  ikke  lod  sig  over- 
rumple af  Dr.  Winsheim  og  forlokke  til  at  erklære,  at  han  imod 
sin  Vilje  var  bleven  brugt  til  Skalkeskjul.  Han  havde  tværtimod 
sin  egen  bestemte  Mening,  stik  modsat  Christian  den  Fjerdes, 
og  var  slet  ikke  bange  for  at  udtale  den  hverken  overfor  Wins- 
heim eller  overfor  Christian  den  Fjerde  selv.  Doktoren  skulde 
nemlig  som  sidste  Trumf  indstændigt  udbede  sig  den  unge  Her- 
res skriftlige  Erklæring  til  Kongen  om,  hvorfor  han  havde  skre- 
vet til  Kejseren1. 

Den  lille  Hertug  Ulrik  afsendte  nogen  Tid  efter  det  ønskede 
Brev-  og  udtalte  heri,  at  hans  Henvendelse  til  Kejseren  natur- 
ligvis ikke  havde  haft  til  Hensigt  at  skade  Christian  den  Fjerde, 
men  tværtimod  at  bevare  det  gode  Forhold  mellem  ham  og  hans 
Brødre.  Dette  bevaredes  bedst  og  mest  blivende,  her,  som  i  alle 
lignende  Tilfælde,  ved,  at  hver  skete  sin  Ret  og  fik,  hvad  han 
tilkom.  Ulrik  havde  derfor  skrevet  til  Kejseren  og  udbedt  sig 
Landets  Deling  samt  anmodet  om,  at  en  Kommission,  bestaaende 
af  deres  nærmeste  Slægt  og  Venner,  i  denne  Anledning  maatte 
blive  nedsat.  —  Intet  Under,  at  Dr.  Sybrandt,  der  nogle  Dage 
før  Dr.  Winsheim  Komme  ogsaa  havde  været  i  Leipzig  og  „prø- 
vet" den  unge  Hertug,  kunde  skrive  om  ham  hjem  til  Bedste- 
faderen i  Meklenborg:  „Han  er  saa  vel  undervist  og  saa  vel  ud- 
dannet, at  det  vil  glæde  Eders  fyrstelige  Naade"3. 

Medens  Dr.  Winsheim  saaledes  intet  opnaaede  i  Leipzig,  kom 
Herman  v.  d.  Beck  først  til  Prag.  Forgæves  sendte  Winsheim 
straks  Ilbud  did  med  Anmodning  om,  at  hans  Modpart  ikke  før 
hans  eget  Komme  maatte  faa  Foretræde  hos  Kejseren1.  Der 
toges  intet  Hensyn  hertil,  Enkedronningens  Udsending  fik  baade 
Kejseren  selv  i  Tale  og  afleveret  alle  Bilag  i  det  kejserlige  Kan- 
celli, førend  den  anden  var  naaet  til  Bøhmen.  „Herman  v.  d. 
Beck  var  ogsaa  saa  utrolig  flot  med  Uddeling  af  Guldkæder", 
forklarede  Dr.  Winsheim  det  senere. 

Enkedronningens  Fremstilling1  tog  sig,  fra  et  kejserligt  Syns- 
punkt set,  ret  tiltalende  og  forstandig  ud.  Der  blev  ikke  lagt 
Dolgsmaal  paa,  at  Christian  den  Fjerde  havde  handlet  ilde  og 
vist  Ulydighed  mod  Kejseren  ved,  trods  Forbudet,  at  overtage 
Regeringen.  Men  Skylden  herfor  henførtes  med  moderlig  Fin- 
følelse til  rette  vedkommende,  til  hans  egennyttige  Raadgivere, 
Henrik  Ranzau  og  hans  Slægt.  Der  var  ingen  Tvivl  om,  at  Her- 
tugdømmerne altid  havde  været  delte,  og  fremdeles  burde  og 
lettelig  kunde  deles  mellem  Arvingerne.  Det  eneste  tvivlsomme 
Punkt  var,  om  denne  Deling  burde  finde  finde  Sted  straks  eller 
først,  naar  de  var  blevne  myndige.  I  sin  Tid  havde  Christian 
den  Tredje  ventet,  indtil  de  blev  myndige,  og  selv  været  sine 
Brødres  Formynder  saa  længe;  men  dels  havde  den  Gang  deres 
Moder  ikke  villet  være  dette,  dels  havde  Forskellen  i  Alder  mel- 
lem Brødrene  været  stor,  da  Christian  den  Tredje  var  26  Aar 
og  de  andre  ikke  over  1 1. 

I  nærværende  Tilfælde  stillede  Sagen  sig  helt  anderledes.  At 
gøre  Christian  den  Fjerde  til  Formynder  for  sine  yngre  Brødre 
vilde  være  besynderligt,  da  han  selv  endnu  kun  var  myndig  i 
Kraft  af  kejserlig  Bevilling,  og  hans  Broder  Ulrik  blot  var  et 
knapt  Aar  yngre  end  han.  Dobbelt  besynderligt  vilde  det  være 
nu  at  indsætte  Christian  den  Fjerde  som  Formynder  for  de  yngre 
Brødre,  da  deres  Moder,  Enkedronningen,  jo  faktisk  var  dette 
og  havde  været  det  indtil  nu. 

Hun  henstillede  da  til  Kejserens  Visdom  at  afgøre,  om  det 
maaske  under  de  givne  Forhold  vilde  være  rigtigt  at  hæve  en 
Del  af  Sagens  Vanskeligheder  ved  straks  at  give  ogsaa  den 
unge  Hertug  Ulrik  en  kejserlig  Myndigheds- Bevilling.  Men 
iøvrigt  bad  hun  Kejseren  blot  om  at  hævde  det  bestaaende: 
værne  om  hendes  Formynderskab  og  om  den  kejserlige  Kom- 
missions Myndighed. 

Den  26.  Oktober  1593  kom  endelig  Dr.  Winsheim  i  ret  ansee- 
ligt Optog  kørende  ind  i  Prag  (Fig.  8  og  9).  Hans  Modpart 
mærkede  sig  straks,  at  han  havde  to  „Kuskdrivere"  samt  med- 
førte to  Sønner,  en  Kok  og  andet  „Gesindt"2.  Men  hvor  godt 
et  Bord  han  end  bød  paa,   og  hvor  hensigtsmæssigt  han  end 

Sagen  for  Kejserhoffet 


fordelte 
saa  var 


sine  Rosenobler  og  Gylden  i  det  kejserlige  Kancelli1, 
Vejen  trang  op  til  Kejserens  Sal  i  „Hradschin".  Dr. 
Winsheim  nægtede  sig  vel  ikke 
sin  gamle  Glæde,  at  skrive  uden- 
paa  sine  Indberetninger  til  Hen- 
rik Ranzau:  „Haster,  haster, 
haster",  og  „Hans  Strenghed 
selv  ene  til  Hænde" 2.  Men  strøg 
man  Skummet  af  —  de  mange 
fornemme  og  interessante  Per- 
sonligheder, der  for  Tiden  var 
samlede  i  Prag,  de  utroligt 
mange,  vigtige  Forretninger, 
hvormed  Kejseren  just  i  Øje- 
blikket var  besværet  —  saa  var 
det  magre  Indhold  dette,  at  det 
endnu  havde  lange  Udsigter 
med  at  faa  Kejseren  i  Tale. 

Udfaldet  blev,  som  det  var  til 
at  forudse.  Dr.  Winsheim  sted- 
tes vel  tilsidst  for  Rudolph  den 
Anden.  Men  denne  var  personlig 
uvilligt  stemt  mod  Danmark,  der 
var  det  eneste  Land,  som  nys 
havde  nægtet  ham  Pengehjælp 
til  Tyrkerkrigen3.  Dr.  Sybrandt 
var  ogsaa  kommen  til  Prag  og 
havde  hjulpet  at  bearbejde  de 
kejserlige  Raadgivere,  der  efter  at  have  modtaget  deres  25  Ro- 
senobler hver  fra  dansk  Side,  ikke  i  denne  Sag  kunde  vente  sig 
mere  fra  den  Kant.  Endelig  var  selve  den  Besked,  Dr.  Wins- 
heim havde  at  overbringe,  alt  andet  end  imødekommende4. 


Fig.  8.   Porttaarn  i  Prag. 

Christian  den  Fjerde  fastholdt  nemlig,  at  han  ifølge  gammel 
Hævd  var  sine  Brødres  Formynder.  Efter  dansk  Lov  kunde 
ingen  Kvinde  være  Formynderske.  Da  nu  Sønderjylland  og 
Holsten  var  inderligt  forenede,  fandt  denne  Lov  ogsaa  sin  An- 
vendelse i  Holsten.  Hertugdømmerne  kunde  ikke  taale  yder- 
ligere Deling,  og  en  saadan  stred  ogsaa  mod  Landsprivilegierne. 
For  Sønderjyllands  Vedkommende  kunde  Kejseren  overhovedet 
slet  ikke  paabyde  den,  da  det  var  et  rent  dansk  Land,  hvor  Kon- 
gen ene  havde  at  raade.  Men  da  Sønderjylland  var  inderligt  for- 

Fig.  9.   Over  Moldau  i  Prat 
(Efter  Fotografi.) 


enet  med  Holsten,  kunde  heller  ikke  dette  underkastes  andre 
Vilkaar. 

Alt,  hvad  Kongen  kunde  tilbyde,  var  da  at  ville  lægge  Hertug- 
dømmernes Indtægter  hen,  indtil  hans  Brødre  var  blevne  myn- 
dige, og  saa  dele  dem  med  disse.  Derfor  maatte  Christian  den 
Fjerde  anmode  Kejseren  om  atter  at  ophæve  den  nedsatte  Kom- 
mission, da  denne  Foranstaltning  fra  Kejserens  Side  kun  var 
truffen  i  Henhold  til  en  fejlagtig  Underretning. 

Den  fjerde  December  1593  faldt  den  kejserlige  Afgørelse.  Paa 
denne  Dag  udstedte  Kejseren  tre  forskellige  Skrivelser,  en  til 
hver  af  Parterne.  I  Brevet  til  Christian  den  Fjerde1  hed  det,  at 
dennes  umyndige  Brødre  formentlig  havde  Ret  til  at  forlange 

Delingen  af  Hertugdommerne  foretagen  nu.  Kejseren  kunde 
derfor  som  Overformynder  ikke  billige,  at  Christian  den  Fjerde 
paa  Landdagen  i  Flensborg  uden  videre  havde  overtaget  Styrel- 
sen af  den  samlede  Arv.  Den  Retsregel,  Kongen  havde  anført 
til  sit  Forsvar,  at  Deling  skal  opsættes,  indtil  alle  Brødre  er 
blevne  myndige,  og  Landet  saa  længe  styres  af  ældste,  myndige 
Broder,  var  i  sig  selv  meget  omtvistelig.  De  anførte  Eksempler 
beviste  intet,  og  Christian  den  Fjerde  var  i  hvert  Fald  uskikket 
til  at  være  Formynder,  da  han  jo  endnu  ikke  var  myndig  af  Aar, 
men  kun  i  Kraft  af  opnaaet  Bevilling. 

Kejseren  maatte  derfor  fremdeles  lade  det  blive  ved  den  i 
Sagen  nedsatte  Kommission  og  havde  bekræftet  Enkedron- 
ningen i  hendes  Formynderskab  for  Hertugerne  Ulrik  og  Hans. 
Kongen  havde  derfor  at  befale  sine  Amtmænd  at  lystre  hende 
og  levere  hende  Totredjedel  af  Indtægterne  samt  lade  alt,  hvad 
Amternes  Bestyrelse  o.  s.  v.  angik,  blive  ved  den  nuværende 
Ordning,  indtil  Sagen  var  afgjort.  Kongen  maatte  ikke  opholde 
Kommissionen,  men  skulde  give  Møde  for  den,  for  at  alt  snarest 
kunde  ordnes  i  Mindelighed. 

Brevet  til  Enkedronningen  '  indeholdt,  som  anført,  en  Bekræf- 
telse af  hendes  Formynderskab  og  Opfordring  til  at  tage  sig  sær- 
ligt af  de  umyndiges  Pengesager,  samt  strængt  Paalæg  til  alle 
Amtmænd  om  i  saa  Henseende  at  vise  hende  Lydighed. 

I  Brevet  endelig  til  Hertugerne  Henrik  Julius  og  Ulrik2  med- 
deltes, at  Kejseren  atter  havde  henvist  Parterne  til  dem  som 
Kommissærer.  De  skulde  anvende  al  Flid  paa  at  faa  Sagen  frede- 
ligt ordnet.  Lykkedes  dette  dem  ikke,  udbad  Kejseren  sig  deres 
Erklæring  om,  hvorvidt  man  efter  Enkedronningens  Forslag 
burde  give  den  unge  Hertug  Ulrik  Myndighedsbevilling,  enten 
helt  eller  blot  med  Hensyn  til  denne  Sag. 

Det  maa  lades  Dr.  Winsheim,  at  han  gjorde  alt,  hvad  der  stod 
i  hans  Magt,  for  at  afværge  disse  Breve.  I  de  sidste  fjorten  Dage 
plagede  han  de  kejserlige  Raader  ved  at  forlange  Udkastene 
dertil  at  se,  komme  idelig  igen,  naar  han  blev  afvist,  og  baade 
skriftligt  og  mundtligt  i  lange  Indlæg  bekæmpe  Svarenes  tænkte 
Indhold3.  Da  endelig  Sagen  var  afgjort,  og  Brevet  med  kejser- 

ligt  Segl  og  Underskrift  leveret  ham,  blev  man  ham  dog  ikke 
derfor  kvit.  Paa  sin  Konges  Vegne  nedlagde  han  højtidelig  Ind- 
sigelse mod  dets  Indhold1,  og  først  efter  denne  ret  opsigts- 
vækkende Færd  forlod  han  Prag. 

I  Danmark  havde  man  imidlertid  med  Spænding  imødeset 
Udfaldet  og  efter  Evne  rustet  sig  til,  hvad  der  maatte  komme. 
Et  Hovedspørgsmaal  var  jo  den  fremtidige  Anvendelse  af  Her- 
tugdømmernes Indtægter.  Herom  havde  Christian  den  Fjerde 
allerede  den  12.  December  1593  truffet  den  Ordning,  at  hans  to 
Lensmænd  i  Flensborg  og  Haderslev,  Henrik  Ahlefeldt  og  Gert 
Ranzau,  skulde  hvert  Aar  paa  Kieler-Omslag  modtage  alle  Lens- 
indtægterne  og  udsætte  dem  paa  Rente,  Kongen  og  hans  umyn- 
dige Brødre  til  Bedste.  Pantebrevene  og  de  muligt  endnu  ikke 
anbragte  Summer  skulde  opbevares  paa  Haderslevhus2. 

Denne  Ordning  kunde  lyde  ret  maadeholden  og  hensynsfuld. 
Men  selvfølgelig  tilfredsstillede  den  ikke  Enkedronningen.  Og- 
saa  hun  havde  været  betænkt  paa  at  redde,  hvad  reddes  kunde, 
og  afkrævet  Amtmændene  Regnskab  for  Tidsrummet  indtil 
Christian  den  Fjerdes  Regeringsovertagelse3.  Dette  Krav  var 
meget  snildt.  Thi  hvor  surt  det  end  maatte  falde  dem  nu  at 
skulle  aflægge  Regnskab,  saa  var  den  modsatte  Mulighed  dog 
endnu  farligere:  engang  i  Tiden  at  komme  til  at  staa  uden  Be- 
vis for  rigtigt  aflagt  Regnskab,  udsat  for  at  skulle  svare  til  alle- 
rede engang  erlagte  Summer.  Henrik  Ranzau  bekvemmede  sig 
da  ogsaa  tilsidst  til,  efter  indhentet  Samtykke  fra  Christian  den 
Fjerde,  at  søge  sit  Regnskab  afhørt,  og  maatte  i  den  Anledning 
henvende  sig  til  Hans  Rostrup,  der,  landsforvist  fra  Danmark, 
men  ansat  hos  Enkedronningen,  vovede  sig  i  hendes  Følge  helt 
op  til  Kolding1. 

I  slige  forskansede  Stillinger  afventede  begge  Parter  Begiven- 
hedernes Gang  i  Prag.  Skondt  Striden  saaledes  tilsyneladende 

hvilede,  var  det  spændte  Forhold  dog  umiskendeligt,  og  daglige 
Rivninger  kunde  ikke  undgaas,  naar  Parterne  opholdt  sig  paa 
et  og  samme  Slot.  Værst  var  vel  i  saa  Henseende  Enkedron- 
ningen stillet,  men  heller  ikke  Kongens  Parti  følte  sig  sikkert. 
Hvor  let  kunde  ikke  Enkedronningen  engang  i  et  ubevogtet 
Øjeblik  faa  Christian  den  Fjerde  i  Tale  og  lære  ham  de  farligste 
Ting,  baade  om  Stridspunkterne  og  om  hans  egen  Magt! 

Han  var  modtagelig  nu.  To  bitte  latinske  Stile  var  alt,  hvad 
han  havde  skrevet  paa  Koldinghus  i  Oktober.  Og  lige  siden 
Maj  Maaned,  hvor  han  endnu  havde  holdt  ud  en  14  Dages  Tid, 
efter  at  han  havde  modtaget  den  kejserlige  Myndighedsbevilling, 
var  dette  overhovedet  alt,  hvad  han  havde  leveret  Hans  Mik- 
kelsen1. De  tomme  Blade  tier,  men  disse  to  enlige  Stile,  der 
aldrig  efterfulgtes  af  flere,  dette  forgæves  genoptagne  Forsøg 
paa  at  trave  videre,  tager  sig  ud  som  Sporene  af  en  Ganger,  der 
har  rejst  sig  og  kastet  sin  Rytter.  Der  spilledes  højt  Spil,  naar 
man  i  denne  Tid  paa  engang  vilde  holde  den  myndige  og  rege- 
rende Hertug  som  en  Skoledreng  og  samtidig  lærte  ham  Trods 
mod  Myndighed,  lod  ham  holde  Middage  paa  egen  Haand  med 
Niels  Kaas  og  Jørgen  Rosenkrans,  medens  Moderen  spiste  ene 
i  Salen.  Det  næste  Skridt  laa  saa  nær  for  en  lærvillig  Yngling: 
Engang  til  en  Afveksling  at  holde  lignende  Middag  sammen  med 
Enkedronningen,  blæse  Grammatik,  Hans  Mikkelsen,  Regerings- 
raad  og  al  Tvang  et  Stykke  og  som  fri  Fugl  slaa  et  Slag  ned  i  de 
Hertugdømmer,  hvor  han  nu  var  myndig  Herre. 

Der  kunde  ikke  være  Tvivl  om,  at  den  unge  Konges  Baand 
burde  løsnes,  og  at  han  burde  fjernes  fra  sin  Moder.  Omtrent 
ved  Udløbet  af  Aaret  1593  synes  han  da  ogsaa  at  være  bleven 
fritagen  for  fortsat  Undervisning  af  Hans  Mikkelsen.  Man  gav 
dog  ikke  derfor  slip  paa  den  erfarne  Tugtemester.  Hans  Mikkel- 
sen fik  ikke  Lov  til  straks  at  bosætte  sig  til  Stadighed,  hverken 
hos  sin  Familje  i  Næstved  eller  ved  sit  Kannikedømme  i  Lund. 
Man  synes  blot  at  have  slaaet  to  Fluer  med  eet  Smæk,  idet  man 
omtrent  samtidigt  lod  ham  overtage  den  yngste  Kongesøn,  Her- 
tug Hans'  Undervisning2. 

Det  var  paa  høje  Tid  at  inddrage  denne  mindste.  Thi  nu,  da 

Enkedronningen  havde  faaet  kejserlig  Bevilling  som  Formynder- 
ske for  ham  i  Hertugdommerne,  laa  den  Fare  nær,  at  hun  kunde 
skaffe  ogsaa  ham,  ligesom  den  lille  Ulrik,  bragt  i  Stilling  ved  et 
tysk  Universitet  og  derfra  indskyde  ogsaa  ham  med  Delings- 
krav  paa  Hertugdømmerne.  Det  sikreste  Middel  herimod  var 
straks  at  tøjre  ham  som  dansk  Prins  i  Hans  Mikkelsens  Slag- 
skygge. 

Vanskeligere  kunde  det  falde  at  faa  Christian  den  Fjerde  fjer- 
net fra  Moderen,  nu  da  hun  just  med  Flid  hagede  sig  paa  ved 
Hoffet.  Her  synes  man  imidlertid  at  have  benyttet  sig  netop  af 
Begivenhederne  i  Prag  som  Middel.  I  de  samme  Dage,  hvor 
Efterretningerne  dernede  fra  enten  var  komne  eller  hvert  Øje- 
blik kunde  ventes,  brød  Christian  den  Fjerde  og  Hoffet  op  fra 
Koldinghus  og  begav  sig  til  Dronningborg,  medens  Enkedron- 
ningen blev  tilbage  l. 

Muligt  var  det  Harme  over  Udfaldet  og  Enkedronningens 
derved  fremkaldte  Færd,  der  foranledigede  Bortrejsen.  Muligt 
var  det  blot  snild  Beregning  om,  at  Enkedronningen  under  For- 
hold som  disse  nødvendigt  vilde  føle  sig  bunden  til  at  blive  i 
Hertugdømmernes  Nærhed.  Vist  er  det,  at  Parterne  i  det  af- 
gørende Øjeblik  med  eet  skiltes  ad,  saa  at  Virkningerne  af,  hvad 
der  var  foregaaet  i  Prag,  ikke  kom  til  at  ytre  sig  som  en  Fælles- 
Sprængning  paa  et  og  samme  Sted,  men  først  lidt  efter  lidt,  som 
en  brændende  Krudttraad,  bragte  Sind  og  Begivenheder  til  at 
fænge  paa  Rad,  i  en  lang  Stribe  fra  Segeberg  over  Koldinghus 
til  Dronningborg. 

Til  Henrik  Ranzau  i  Segeberg  naaede  Efterretningen  allerede 
ved  Aarsskiftet.  Som  sædvanligt  bevarede  han  sin  Fatning  og 
skrev  Nytaarsdag  1594  i  ganske  forretningsmæssig  Tone  til 
Christian  den  Fjerde  om  Følgerne  af  det  skete'2.  Hvor  forbitret 
han  var,  lod  sig  i  dette  som  i  hans  følgende  Breve  kun  usikkert 
læse  mellem  Linjerne.  Tydeligst  kom  det  til  Orde,  da  han  i  An- 

ledning  af  den  kejserlige  Henvisning  til,  at  de  holstenske  Land- 
raader  selv  havde  bedet  Enkedronningen  om  at  overtage  Rege- 
ringen, sendte  Christian  den  Fjerde  af  Afskrift  af  den  paagæl- 
dende Bønskrivelse  tilligemed  den  pikante  Afsløring,  at  Brevet 
var  forfattet  af  Enkedronningen  selv  og  Segl  og  Underskrifter 
i  Huj  og  Hast  af  hende  afnødt  Landraaderne1. 

Paa  Koldinghus  modtoges  Efterretningen  fra  Prag  selvfølgelig 
med  Jubel,  og  øjeblikkeligt  blæste  Enkedronningen  til  Udryk- 
ning. Det  Punkt,  Hovedangrebet  gjaldt,  var  let  at  gætte,  det  var 
naturligvis  Hertugdømmernes  Lensindtægter.  Allerede  den  4. 
Januar  1594  udgik  fra  Koldinghus  en  Række  Befalinger,  hver 
med  vedlagt  Afskrift  af  Kejserens  Genindsættelse  af  Enkedron- 
ningen til  regerende  Formynderske  i  Hertugdømmerne,  samt  af 
den  kejserlige  Ordre  desangaaende  til  Christian  den  Fjerde.  I 
Henhold  til  disse  befaledes  det  Amtmændene  straks  paa  nær- 
værende Kieler-Omslag  at  udbetale  hende  Amtsindtægterne. 
Vovede  nogen  at  vise  Ulydighed,  skulde  vedkommende  blive 
dragen  til  Ansvar  for  udvist  Foragt  mod  Kejserens  Vilje2. 

Kejserens  og  Enkedronningens  forenede  Vilje  udøvede  imid- 
lertid ikke  den  forventede  Virkning.  Svarene  indløb,  men  alle 
indeholdt  de  i  mere  eller  mindre  spydig  Form  en  og  samme  Er- 
klæring om,  at  man  ikke  turde  efterkomme  sligt  uden  særlig 
Befaling  fra  Christian  den  Fjerde.  Det  var  en  Selvfølge,  at  Hen- 
rik Ranzau  skyndsomst  indberettede  alt  dette  til  Kongen3. 

Her  var  da  kun  eet  at  gøre  for  Enkedronningen:  straks  at 
henvende  sig  med  Klage  til  højere  vedkommende,  den  nedsatte 
Kommission.  Allerede  den  22.  Januar  1594  afsendte  hun  sin 
Kansler,  Dr.  Sybrandt,  til  Henrik  Julius  og  Ulrik  af  Meklen- 
borg.  Kansleren  skulde  foreslaa,  at  Parterne  stævnedes  til  sna- 
rest, f.  Eks.  efter  Paaske,  at  møde  i  Lybæk.  Det  vilde  være  hel- 
digt, om  Kommissærerne  mødte  personligt;  Enkedronningen 
var  ogsaa  villig  til  selv  at  give  Møde.  Derimod  vilde  det  for- 
mentlig kun  være  til  Skade,  om  Christian  den  Fjerde  kom,  da 
han  jo  dog  kun  vilde  blive  et  Talerør  for  Rigsraaderne. 

Men  dernæst  skulde  Dr.  Sybrandt  føre  alvorlig  Klage  over,  at 
Amtmændene  nu  havde  nægtet  Enkedronningen  Lydighed  og 

ikke  paa  Kieler-Omslag  villet  udbetale  hende  Amtsindtægterne. 
Kommissærerne  havde  jo  kejserlig  Befaling  til  at  beskytte  Enke- 
dronningen og  sørge  for  Udførelsen  af  Kejserens  Bud.  De  burde 
derfor  sende  Christian  den  Fjerde  en  Formaningsskrivelse,  hvori 
det  under  Trusel  om  Klage  til  Kejseren  paalagdes  ham  at  over- 
give Enkedronningen  Amtsindtægterne. Vægrede  Kommissærerne 

Fig.  10.   Hald  Slot. 
(Efier  Resens  Atlas  i 


sig  ved  at  foretage  dette  Skridt,  agtede  hun  selv  at  klage  til  Kej- 
seren '. 

Paa  Dronningborg  fremkaldte  Efterretningen  om,  hvad  der 
var  blevet  bestemt  i  Prag,  i  Begyndelsen  ingen  synlig  Virkning, 
med  mindre,  som  ovenfor  berørt,  selve  det,  at  man  var  draget 
til  Dronningborg,  var  et  Udslag  af  Begivenhederne  ved  Kejser- 
hoffet. Man  afventede  aabenbart,  hvad  Enkedronningen  nu  vilde 
foretage  sig.  Men  næppe  naaede  Efterretningen  derop  om  hen- 
des mislykkede  Forsøg  paa  at  inddrage  Amtsindtægterne,  førend 

man  ogsaa  her  var  Fyr  og  Flamme.  Det  besluttedes  at  sende 
tvende  Rigsraader  til  hende  og  sige  hende  ordentlig  Besked,  og 
det  ikke  blot  i  Rigsraadets,  men  i  selve  Kongens  Navn. 

Hertil  valgtes  Henrik  Belov,  Lensmand  paa  Hald  (Fig.  10  og 
1 1),  og  Jakob  Seefeldt,  Lensmand  paa  Mariager  Kloster  (Fig.  12). 
For  Henrik  Belovs  Vedkommende  var  der  en  særlig  Brodd  i,  at 
han  ved  denne  Lejlighed  skulde  være  Ordførende.  Han  var 
nemlig  Enkedronningens  gamle  Landsmand   og  stod  i  særligt 


Fig.  1 1.   Ruiner  af  Hald. 

Taknemmelighedsforhold  til  hende.  Som  ung  Mand  var  han 
kommen  fra  Meklenborg  til  Danmark,  og  var  bleven  overøst 
med  Velgerninger  af  Frederik  den  Anden  og  Dronning  Sophia. 
I  Løbet  af  faa  Aar  var  han  bleven  Hofsinde,  Hofmarsk,  Lens- 
mand, Rigsraad  og  havde  endda  faaet  Spøttrup  Gaard  (Fig.  13) 
og  Gods  i  Gave.  Paa  Koldinghus,  hvor  han  nu  skulde  mødes 
med  Enkedronningen,  havde  han  selv  som  Lensmand  første 
Gang  modtaget  Kongeparrets  Besøg,  og  i  samme  Sal,  hvor  han 
nu  skulde  forhaane  Enkedronningen,  havde  hun  og  hendes  Hus- 
bond engang  „holdt  hans  Æresdag",  da  de  „gjorde  hans  Bryl- 
lup" med  Lisbet  Skram  af  Dronningens  Jomfrukammer1. 
Hvis  slige  Erindringer  ikke  vendte  sig  mod  ham  selv,  maatte 

de  virke  dobbelt  pinligt  paa  den  Velgører,  der  saa  dem  glemte. 
Med  Føje  bebrejdede  Hertug  Ulrik  af  Meklenborg  ham  senere, 
at  han  havde  paataget  sig  denne  Sendelse.  Alene  hans  Forhold 
som  meklenborgsk  Lensmand  maatte  have  afholdt  ham  fra  et 
saadant  Hverv1.  Til  sin  Undskyldning  svarede  Henrik  Belov, 


Fie. 


Mariager  Kloster  i  Nørrejylland. 


at  hans  Stilling  i  Danmark  paalagde  ham  nye  Pligter,  samt  at 
han  ikke  havde  kunnet  undslaa  sig  for  denne  Sendelse,  da  han 
var  bleven  beskikket  dertil  af  det  samlede  Rigsraad-. 


35 

Forsynede  med  Kreditiv'5  fra  Christian  den  Fjerde,  saa  at 
Enkedronningen  ikke  kunde  undslaa  sig  for  at  modtage  dem, 
samt  med  en  „Memorial"  *  om,  hvad  de  skulde  sige  fra  den  unge 
Konge,  og  med  en  „Instruks"  fra  Rigsraadet*,  afrejste  de  to 
Rigsraader  i  Slutningen  af  Januar  1594  fra  Dronningborg. 

Øjeblikket  var  godt  valgt.  Enkedronningen  havde  for  nyligt 
bortsendt  sin  Kansler,  Dr.  Sybrandt.  Hun  havde  ellers  ingen  be- 

troede  Mænd  hos  sig,  hverken  Hans  Blome  eller  andre.  Og 
alene  vilde  hun  næppe  være  i  Stand  til  behørigt  at  kunne  be- 
svare alle  Angreb.  Hertil  kom  —  hvad  man  dog  næppe  vidste 
paa  Dronningborg,  men  hvad  der  maatte  betydeligt  stække  hen- 
kdes  Mod:  -  hun  havde  nys  faaet  Efterretning  om,  at  Henrik 
Julius  af  Brunsvig  var  ved  at  svigte  hendes  Sag.    Skøndt  Med- 


Fig.  13.  Spøttrup  i  Nørrejylland  ved  Limfjordens  sydlige  Bred,  opført  før  1534,  om- 
given af  dobbelte  Volde  og  Grave. 
(Fotograferet  af  Kr.  Hude.) 

lem  af  den  kejserlige  Kommission  havde  han  foreslaaet,  at  Her- 
tug Ulrik  alene,  udenfor  Kommissionen,  i  al  Venskabelighed 
skulde  afgøre  den  hele  Strid.  Enkedronningen  havde  just,  lige 
da  Rigsraaderne  kom,  i  et  Brev  til  Faderen1  afvist  dette  Forslag 
som  uhæderligt  for  hende.  Men  hun  maatte  faa  et  Indtryk  af 
-  hvad  Fremtiden  yderligere  skulde  godtgøre  —  at  den  Sviger- 
søn, der  her  var  ved  at  liste  bort,  ikke  længere  var  nogen  paa- 
lidelig  Forbundsfælle. 

Under  disse  ugunstige  Forhold  modtog  hun  den  31.  Januar 

1594  paa  Koldinghus  de  tvende  Rigsraader1.  I  den  unge  Konges 
Navn  meddelte  de  hende  først,  at  han  med  Beklagelse  havde 
erfaret,  hvorledes  hun  havde  ladet  sig  forlede  af  urolige  Hoveder 
og  tilladt,  at  der  i  hendes  Navn  ved  Kejserhoffet  dreves  alle- 
haande  „Praktiker"  mod  ham  og  hans  Regering,  skøndt  han  var 
den  regerende  Fyrste  og  ikke  havde  ventet  at  tilføjes  slig  Skam 
af  hende.  Han  bad  hende  derfor,  at  hun  vilde  afholde  sig  fra 
sligt,  da  han  jo  aldrig  havde  handlet  hende  imod. 

Som  det  vil  ses,  var  denne  Henvendelse  holdt  i  en  vis  Al- 
mindelighed og  berørte  ikke  med  et  Ord  det  brændende  Spørgs- 
maal,  Enkedronningens  nylige  Forsøg  paa  at  indkræve  Hertug- 
dømmernes Amtsindtægter.  Grunden  hertil  var  vistnok  den,  at 
man  ellers  vilde  have  lagt  hende  Svaret  lige  i  Munden,  den 
nemme  Form  for  Afvisning,  at  Kejseren  jo  havde  tilladt,  ja  be- 
falet hende  at  forvalte  Statsindtægterne.  Man  gik  derfor  dybere 
og  bestred  overhovedet  hendes  Ret  til  at  henvende  sig  til  Kej- 
seren. 

At  Spørgsmaalet  om  Amtsindtægterne  ikke  desto  mindre  var 
Kærnepunktet,  kan  ses  af,  at  Christian  den  Fjerde  et  Par  Dage 
forud  havde  skrevet  til  Kommissærerne2  og  bedt  dem  afholde 
Enkedronningen  fra  at  afkræve  Amtmændene  deres  Lensind- 
tægter,  samt  meddelt  Kommissionen,  at  han  just  havde  afsendt 
to  Rigsraader  til  Enkedronningen  —  for  at  bede  hende  om  det 
samme. 

Da  Enkedronningen  ikke  gav  noget  som  helst  Svar,  meddelte 
Henrik  Belov  og  Jørgen  Seefeldt  hende  videre,  at  de  ligeledes 
havde  en  Besked  at  bringe  fra  Rigsraadet.  Derpaa  fremførte  de 
den  alt  paa  Herredagen  sidste  Sommer  vedtagne,  men  siden  da 
hengemte,  Anmodning  til  Enkedronningen  om  at  forlade  Hoffet 
og  begive  sig  til  sit  Livgeding. 

Det  var  dog  ikke  aldeles  ordret  den  samme.  Saaledes  som 
Enkedronningen  straks  efter  til  eget  Brug  nedskrev  den,  var  der 
i  hvert  Fald  kommet  et  Par  nye  Punkter  til,  der  næppe  hidrørte 
fra  Hukommclsesfejl.  Det  kunde  maaske  være  tilfældigt,  at  der 
til  alle  de  Udgifter  og  Tab,  Landet  havde  haft  i  de  sidste  Aar, 
denne  Gang  var  kommet  en  ny  Post  til:  Sildefiskeriets  Tilbage- 

gang.  Men  Ændringerne  i  den  egentlige  Opfordring,  hvor  Rigs- 
raadet  nu  dels  dækkede  sig  bag  det  øvrige  Folk,  dels  udtrykte 
sig  meget  skarpt,  var  vistnok  foretagne  med  velberaad  Hu.  Slut- 
nings-Henvendelse lød  efter  Enkedronningens  Opskrift  omtrent 
saaledes: 

Rigsraadet  var  overbevist  om,  at  Hds.  Majestæt  ikke  vilde 
fortænke  det  i,  at  det  saae  paa  hendes  Søns  Bedste  og  søgte  hans 
Fordel  ved  at  forøge  Indtægter  og  indskrænke  Udgifter,  hvor 
sligt  lod  sig  gøre.  I  denne  Anledning  havde  de  omtakseret  Le- 
nene og  takkede  nu  Enkedronningen  for  hendes  Ophold  ved 
Hoffet,  der  ikke  længere  var  nødvendigt.  Det  var  jo  som  be- 
kendt allevegne  Skik,  at  Enker  begav  sig  til  deres  „Livgeding". 
I  nærværende  Tilfælde  havde  Landsaatterne  beklaget  sig  over, 
at  Rigsraadet  indførte  noget  nyt.  Man  havde  gjort  ethvert  af  dets 
Medlemmer  ansvarligt,  for  saa  vidt  enhver  af  dem  jo  saae  til  og 
vel  kunde  faa  det  ændret.  Rigsraadet  begærede  derfor,  at  Hds. 
Majestæt  snarest  muligt  vilde  begive  sig  til  sit  „Livgeding". 

Da  Talen  var  til  Ende,  forlangte  Enkedronningen  deres  Hverv 
skriftligt.  Her  begyndte  imidlertid  de  tvende  Rigsraader  at  und- 
skylde sig,  og  da  Enkedronningen  trængte  bestemt  paa,  endte 
de  med  at  erklære,  at  dette  var  dem  udtrykkeligt  forbudt.  Med 
god  Grund  frygtede  vel  Rigsraadet  i  en  Sag  som  denne  at  give 
noget  skriftligt  fra  sig,  ligesom  man  maaske  ogsaa  haabede  ved 
blot  mundtlig  Forhandling  at  kunne  fremtvinge  en  hurtigere 
Virkning.  Da  Enkedronningen  saaledes  ikke  opnaaede  at  faa 
dem  skriftligt  bundne,  hævede  hun  Mødet,  idet  hun  lovede  dem 
Svar  senere. 


36 
Om  hendes  Sindstilstand,  da  denne  første  Sammenkomst  var 
omme,  giver  hendes  uforbeholdne  Udtalelser  i  et  Brev  til  Kansler 
Sybrandt1  et  godt  Begreb.  „De  have  gjort  mig  helt  forstyrret  i 
Hovedet,  ikke  over,  at  jeg  nu  skal  tage  bort,  men  fordi  de  ser, 
at  jeg  ikke  har  nogen  hos  mig,  at  de  derfor  vil  gaa  mig  for  nær 

og  forfordele  mig."  Uden  andres  Hjælp  maatte  hun  dog  nu  se 
at  værge  sig  og  svare  dem  paa  engang  værdigt,  forsigtigt  og 
skarpt.  Den  næste  Morgen,  den  1.  Februar,  lod  hun  dem  kalde 
og  gav  dem  mundtligt  følgende,  vel  afvejede  Svar: 

„Synderlig  kære !  Jeg  har  igaar  paahørt,  hvad  I,  Henrik  Belov 
og  Jakob  Seefeldt!  have  forebragt  og  meddelt  mig  paa  min  syn- 
derlig kære  Søns  Vegne  saa  og  fra  Rigsraaderne,  behøver  ikke 
at  gentage  det,  men  begærer,  at  I  paa  mine  Vegne  ville  formelde 
min  Søn  min  moderlige  Hilsen  og  Rigsraaderne  alt  godt,  samt 
derhos  paa  mine  Vegne  berette  min  Søn  og  Rigsraaderne  Føl- 
gende: 

Efterdi  denne  Sag  er  saaledes  beskaffen,  at  jeg  maa  betænke 
mig  derpaa,  saa  begærer  jeg  venligt  af  min  kære  Søn  og  naadigst 
af  Rigsraaderne,  at  de  vil  have  en  kort  Tid  Taalmodighed.  Jeg 
skal  da  erklære  mig  venligt  overfor  min  Søn  og  naadigst  over- 
for Rigsraaderne. 

Men  hvad  den  Skam  angaar,  som  jeg,  efter  hvad  I  meddelte 
igaar,  skal  have  bevist  min  kære,  elskede  Søn,  saa  skal,  om  Gud 
vil,  ingen  overbevise  mig  om,  at  jeg  nogensinde  har  tilføjet  ham, 
eller  villet  tilføje  ham,  Skam.  Men  naar  min  Søn  kommer  til 
sine  fulde  Aar,  da  skal  han  vel  se  og  erfare,  hvem  det  er,  der 
har  bevist  ham  Skam.  Men  hvad  der  er  vederfaret  mig,  det  veed 
hver  ærlig  Mand.  Dog  kan  og  vil  jeg  ikke  tilregne  min  Søn  det, 
og  vil  jeg  ikke  have  givet  ham  nogen  Skyld.  Alt  dette  begærer 
jeg,  at  I  ville  berette  min  hjerteelskte  Søn  til  Svar". 

Da  de  to  Rigsraader  hermed  var  affærdigede,  satte  Enkedron- 
ningen (Fig.  14)  sig  til  at  skrive  til  sin  Fader  og  til  sin  Kansler1 
for  at  meddele,  hvad  der  var  foregaaet,  og  udbede  sig  deres 
Raad  om,  hvad  der  yderligere  burde  gøres.  Uden  Betjening  som 
hun  var,  maatte  hun  egenhændig  besørge  Skriveriet,  et  Arbejde, 
der  efter  hendes  kantede  Skrifttegn  og  besynderlige  Retskriv- 
ning at  dømme,  næppe  er  faldet  hende  let. 

Men  ikke  nok  hermed.  Som  Bilag  til  Brevet  til  Dr.  Sybrandt 
vedlagde  hun,  foruden  en  ordret  Afskrift  af  sit  eget  Svar,  tillige 
en  meget  vidtløftig  Gengivelse  af  alt,  hvad  hun  kunde  huske 
Gesandterne  havde  sagt,  en  Gengivelse,  der,  prøvet  med,  hvad 

Troels-Lund:  Historiske  Fortællinger VI  '' 


Fig.  14.   Enkedronning  Sophia. 
iMaleri  paa  Rosenborg.) 

Rigsraadet  i  sin  Tid  havde  vedtaget,  at  der  skulde  siges,  gør 
hendes  Hukommelse  og  skarpe  Opfattelse  al  mulig  Ære.  Ende- 
lig synes  det,  som  om  hun,  førend  hun  lod  Brevet  til  Kansleren 
med  Bilag  afgaa,  endnu  for  en  Forsigtigheds  Skyld  tog  en  egen 
Afskrift  deraf  til  sig  selv1. 

Trods  den  stærke  Spænding,  hvori  hun  havde  været,  og  dette 
overvældende,  egenhændige  Arbejde,  synes  dog  Humøret  lige 
kækt.  Hun  følte  sig  aabenbart  lettet  ved,  at  det  pinlige  Ophold 
ved  Hoffet  nu  skulde  have  en  Ende.  „Jeg  takker  Gud,"  skrev 
hun  til  Kansleren,  „at  jeg  nu  er  udløst  fra  Tjenesten  i  Pharaos 
Hus."  Og  med  næsten  kaadt  Lune  gav  hun  sin  Stemning  Luft. 
„Børnene  mælede  de  ikke  et  Ord  om,  om  de  maaske  vilde  tage 
sig  af  dem,  eller  jeg  paa  Skærslibervis  (?)  selv  skal  føre  dem  med 
mig" 2.  —  „Jeg  har  slet  ikke  Lyst  til  at  blive  her  længere.  I 
denne  Hast  kan  jeg  ikke  skrive  Eder  mere  til  derom.  Jeg  er  alt- 
for forstyrret  i  Hovedet.  Saa  det  var  altsaa  deres  Markedsgave 
til  mig  fra  Viborg!  o.  s.  v."  3. 

Sit  Højdepunkt  naaede  denne  Tone  i  Gengivelsen  af  de  to 
Rigsraaders  overbragte  Besked  l,  hvor  hun  ikke  kunde  dy  sig 
for  i  Bladranden  at  tilføje  sine  egne  Randgloser.  Ud  for  Omtalen 
af  Udgifterne  til  Frederik  den  Andens  Begravelse  skrev  hun 
saaledes:  „Kunde  jeg  gøre  noget  for  Begravelse!  Det  var  mig 
Kors  nok,  at  han  døde."  Hvor  Rigets  formindskede  Indtægter 
omtaltes,  de  bortfaldne  Lensafgifter  af  hendes  Livgeding  o.  s.  v. 
tilføjede  hun  som  særlig  Post:  „Og  hvad  Hak  Holgersen  [Ulfs- 
tand] og  de  andre  putte  til  sig."  Naar  det  sluttelig  hed,  at  Rigs- 
raadet saae  paa  hendes  Søns  Fordel,  indskødes:  „Herfra  dog 
undtaget,  hvad  de  tage  selv". 

Hvor  lidet  den  hele  Sendefærd  havde  svækket  Enkedron- 
ningens Mod,  fremgaar  dog  maaske  bedst  af,  at  hun  straks  efter 
gik  angrebsvis  til  Værks.  Den  3.  Februar  udstedte  hun  Breve 
til  Henrik  Ranzau,  til  Benedict  Ahlefeldt  og  Hans  Ranzau;\ 
Heri  meddeltes  dem,  at  da  de  paa  hendes  Opfordring  til  at  er- 
lægge, hvad  der  maatte  være  i  Behold  i  Amtskasserne,  kun 
havde  givet  undvigende  Svar  og  ikke  efterkommet  Paalæget, 
saa  afkrævede  hun  dem  herved  bestemt  Svar  paa,  om  de  vilde 

adlyde  de  udgangne  kejserlige  Forordninger,  eller  ej.  Samtidigt 
befalede  hun  dem  endnu  engang  ikke  at  foretage  sig  noget,  Am- 
terne vedkommende,  uden  hendes  Vidende  og  Vilje,  men  agte 
hende  som  den,  der  ifølge  kejserlig  Bekræftelse  var  øverste 
Myndighed. 

Da  de  to  Rigsraader  havde  bragt  Enkedronningens  Svar  til 
Dronningborg,  sluttede  man  her  med  Grund,  at  der  altsaa  snart 
vilde  komme  klar  Besked  fra  hende,  enten  om  at  hun  havde 
forladt  Koldinghus  og  var  dragen  til  sit  „Livgeding",  eller  An- 
givelse af  hendes  Grunde,  hvorfor  hun  ikke  vilde  dette. 

Men  der  gik  Uger,  uden  at  det  lovede  Svar  kom.  Da  Hoffet  i 
Midten  af  Februar1  atter  forlagdes  syd  efter  i  Anledning  af  Chri- 
stian den  Fjerdes  Rejse  til  Hertugdømmerne,  havde  man  under- 
vejs den  Ærgrelse  at  se  Enkedronningen  fremdeles  tronende 
paa  Koldinghus  (Fig.  15),  som  om  der  intet  var  i  Vejen.  I  Haders- 
lev kom  der  ny  Anledning  til  Ærgrelse,  idet  Statholderen  og 
Amtmændene  gjorde  Anmeldelse  om  hendes  sidste  truende  Skri- 
velse, og  i  den  Anledning  udbad  sig  fornyet,  skriftlig  Befaling 
fra  Kongen  med  hans  udtrykkelige  Ord  for,  at  han  overfor  Kej- 
seren og  Enkedronningen  paatog  sig  alt  Ansvar. 

Christian  den  Fjerde  udstedte  de  ønskede  Forsikringsbreve2, 
men  samtidigt  brast  Taalmodigheden,  og  han  sendte  sin  Moder 
en  meget  hvas  Skrivelse3.  Heri  udtaltes,  at,  da  hun  hidtil  ikke 
havde  opfyldt  sit  Løfte  om  snarligt  Svar  paa  Kongens  ved  de  to 
Rigsraader  overbragte  Anmodning,  havde  Christian  den  Fjerde 
troet,  at  hun  vargaaet  ind  paa,  hvad  han  bad  om.  Men  nu  hørte 
han,  at  hun  siden  da  paany  havde  afkrævet  Lensmændene  deres 
Amtsindtægter.  Sligt  kom  ham  fremmed  for.  Det  var  ham  til 
Forklejnelse  og  højeste  Skam.  Hun  skulde  langt  heller  moder- 
ligt hjælpe  ham  end  tage  Parti  med  Urostiftere,  der  kun  lod, 
som  om  de  yngre  Brødres  Sag  laa  dem  paa  Hjerte. 

Christian  den  Fjerde  saae  imidlertid  ingen  Grund  til  længer 

at  taale  slig  Indblanding.  Hvad  de  yngre  Brødre  angik,  havde 
han  jo  tilbudt  at  sørge  for  deres  Underhold  og  opspare  Resten 
af  deres  Tilgodehavende,  indtil  de  blev  myndige.  Han  var  alt 
begyndt  herpaa,  ihvorvel  Indtægten  for  sidste  Aar  kun  blev  ringe 
paa  Grund  af  de 
fremmede  Her- 
rers Komme  til 
Flensborg,  hvil- 
ket havde  kostet 
mere,  end  dette 
Amt  alene  kunde 
bestride.  Og  hvad 
Amtmændenean- 
gik,  maatte  Kon- 
gen begynde  sin 
Regering  med  — 
hvilke  saa  end 
Følgerne  skulde 
blive  —  bestemt 
at  afvise  enhver 
Indblanding  af 
Enkedronningen 
i  deres  Sager. 
Kongen  var  rede 
til  at  forsvare 
sine  Amtmænd, 
hvis  de  af  denne 
Grund  skulde 
komme  i  Ulejlig- 
hed,  som  hun 
havde  truet  dem  med.  Sluttelig  bad  han  Enkedronningen  op- 
føre sig  moderligt  samt  meddele  ham  skriftligt  Svar  herpaa. 

Da  Enkedronningen  havde  modtaget  dette  Brev,  maatte  hun 
bryde  Tavsheden,  og  et  Par  Dage  efter  skrev  hun  Christian  den 
Fjerde  til1,  at  hun  ganske  rigtigt  havde  faaet  overbragt  hans 
Besked  ved  de  to  Rigsraader,  men  ogsaa  medgivet  disse  mundt- 


Fig.  15.    Koldinghus  i  Slutningen  af  det  16.  Aarhundrede. 
(Efter  Braunius:  Theatrum  urbium.) 

ligt  Svar.  Da  det  imidlertid  var  at  formode,  at  dette  ikke  var 
blevet  bragt  ham,  ganske  som  det  havde  lydt,  sendte  hun  ham 
hoslagt  en  ordret  Afskrift  deraf,  for  „at  han  rigtigere  og  bestan- 
digere,  venligt  kunde  forstaa,  hvad  det  var,  som  hendes  tro 
Moderhjerte  dengang  simpelt  og  enfoldigt  indskød  hende  paa 
staaende  Fod  at  svare". 

Med  Smerte  havde  hun  hørt  paa  Beskyldningen  for,  at  hun, 
hans  tro  Moder,  skulde  søge  hans  Vanære  og  dertil  anvende 
alle  Slags  „Praktiker".  Og  Smerten  voksede,  naar  hun  tænkte 
paa,  at  det  var  hende,  der  havde  baaret  ham  under  Hjerte  og 
med  Ve  og  Angst  født  ham  til  Lyset.  Skulde  hun  have  glemt 
sine  naturlige  Følelser  overfor  ham  og  nu  arbejde  paa  hans  Van- 
ære! Med  Lethed  vilde  hun  kunne  gendrive  alt  dette  og  vise 
ham  klart,  at  alt,  hvad  man  havde  indbildt  ham  om  hende,  var 
tomt  Væv  og  Usandhed. 

Men  hun  vidste  lige  saa  vel,  at,  hvor  tro  og  velment  hun  end 
monne  forklare  ham  saadant,  vilde  hendes  Ord  blive  forvendte 
og  fordrejede  for  ham,  hende  til  Værste.  Hun  havde  da  ingen 
anden  Udvej  end  at  henstille  og  opsætte  alt  til  den  kejserlige 
Kommission,  for  hvilken  det  med  Guds  Hjælp  skulde  lykkes 
hende  at  gendrive,  hvad  der  med  Urette  var  tillagt  hende.  Indtil 
da  bad  hun  ham  mindes,  at  hun  var  hans  Moder  og  bedste  Ven, 
medens  de,  der  modarbejdede  hende,  kun  var  Tjenere  og  Leje- 
svende. Dette  maatte  være  nok  til  at  aabne  hans  Øjne  for,  til 
hvem  af  dem  han  burde  nære  mest  Tillid. 

Dernæst  havde  de  to  Rigsraader  i  Rigsraadets  Navn  anmodet 
hende  om,  da  hendes  Ophold  ved  Hoffet  voldte  Landet  store 
Udgifter,  nu  at  begive  sig  til  sit  „Livgeding".  Hun  bad  Christian 
den  Fjerde  i  denne  Anledning  vel  erindre,  at  hun  ikke  havde 
paanødt  sig  Hoffet,  men  at  det  var  Rigsraadet  selv,  der  efter 
Frederik  den  Andens  Død  havde  bedt  hende  om  at  opholde  sig 
derved.  Gentagne  Gange  havde  hun  siden  da  ønsket  at  hæve 
dette  Forhold,  men  Rigsraadet  havde  hver  Gang  ved  nyeTilbud 
holdt  hende  tilbage.  Lyst  til  Vellevnet  og  gode  Dage  havde  ikke 
bevæget  hende  til  at  blive,  men  ene  Ønsket  om,  paa  Rigsraadets 
Anmodning,  at  sørge  for  Christian  den  Fjerde  og  hendes  øvrige 

smaa  Børn.  Personlig  havde  hun  ikke  haft  anden  Fordel  deraf, 
end  at  dette  Ophold  havde  taget  saaledes  paa  hende,  at  hun  vilde 
dø  ti  Aar  før,  end  det  efter  hendes  Natur  ellers  vilde  være 
skeet. 

Hvad  der  dog  særligt  ærgrede  hende,  var,  at  man  vilde  over- 
tale Christian  den  Fjerde  til  at  tro,  at  Rigets  Forraad  forringedes 
ved  hendes  Ophold  og  forbedredes  ved  hendes  Fraværelse. 
Naar  han  selv  engang  oplevede  den  Tid  —  hvad  hun  bad  til 
Gud,  maatte  ske  —  at  han  virkelig  paa  egen  Haand  kunde  gen- 
nemtænke Forholdene,  saa  vilde  han  nok  ogsaa  indsee,  hvorfra 
de  omtalte  Mangler  skrev  sig,  og  hvorfor  Rigets  Forraad  var  saa 
ringe. 

Hun  havde  ikke  villet  foretage  sig  noget  i  Anledning  af  denne 
Anmodning,  førend  hun  havde  indhentet  Christian  den  Fjerdes 
Raad,  og  bad  ham  derfor  meddele  hende,  hvorledes  han  ønskede, 
hun  skulde  forholde  sig,  og  hvad  Svar  hun  skulde  give  det  nid- 
kære Rigsraad.  Hvis  han,  mod  Forventning,  skulde  blive  nød- 
saget til  at  tiltræde  Rigsraadets  Mening,  vilde  hun  spørge  ham, 
hvorledes  der  i  saa  Fald  skulde  forholdes  med  hendes  Døtres, 
Christian  den  Fjerdes  Søstres,  fyrstelige  Underhold.  Naar  hun 
havde  faaet  klart  Svar  herpaa,  havde  det  intet  at  sige  med  hen- 
des egen  Person.  Hun  vilde  gerne  være  tagen  tidligere  bort, 
skondt  Bygningerne  paa  Livgedinget  endnu  var  ufuldendte  og 
mangelfulde.  Dog,  dette  kom  jo  ikke  Sagen  ved  paa  dens  nu- 
værende Trin,  det  blev  først  at  tage  i  Betragtning  paa  et  senere 
Tidspunkt. 


38 
Medens  Enkedronningen  i  dette  Brev  endnu  søgte  at  spinde 
Tiden  ud  og  gøre  sin  Bortrejse  afhængig  af,  om  Christian  den 
Fjerde  virkelig  personligt  vilde  fortrænge  hende,  holdt  Begiven- 
hederne Sindene  i  Aande  og  drev  med  ustandselig  Kraft  frem 
mod  en  Afgørelse.  Christian  den  Fjerdes  Rejse  til  Haderslev 
synes  at  være  foretagen,  for  at  han  personligt  kunde  samles  med 

Statholderen  og  Landraaderne  og  høre  deres  Betænkning  om, 
hvad  der  burde  svares  Kejseren.  Deres  skrevne  Betænkning 
dateredes  Haderslev  den  21.  Februar  1594  og  overraktes  Kon- 
gen den  24. '. 

Næst  efter  at  anføre  en  Mængde  Indvendinger,  der  maatte 
kunne  bruges  mod,  hvad  Kejseren  havde  bestemt,  gik  den  ud 
paa  at  tilraade  Kongen  ikke  at  undslaa  sig  for  at  møde  for  Kom- 
missionen, hvorved  let  vilde  kunne  gives  Modparten  Vaaben  i 
Hænde.  Men  forinden  Mødet  burde  Christian  den  Fjerde  for- 
mentlig gøre  sin  Bedstefader  Hertug  Ulrik  det  ovennævnte, 
imødekommende  Tilbud  om,  at  ville  opbevare  alle  Amtsindtæg- 
ter  til  fælles  Deling,  naar  Brødrene  engang  var  blevne  myndige. 
Herved  vilde  Kommissionen  miste  sin  Betydning  og  muligt  helt 
kunne  bortfalde. 

Det  var  de  i  denne  Betænkning  anførte  Bevisgrunde  og  nye 
til,  der  blev  anvendt  i  en  Skrivelse  fra  Christian  den  Fjerde  til 
Kejseren  af  2.  Marts  15942.  Med  stor  Klarhed  og  Skarphed 
gjordes  heri  Rede  for  Forholdene  fra  et  kongeligt  Synspunkt, 
og  den  kejserlige  Politik  underkastedes  en  sønderlemmende 
Kritik,  lige  fra  dengang  Rudolph  den  Anden  i  sin  Tid  afslog 
Enkedronningen  Formynderskabet,  indtil  han  nu  for  anden  Gang 
havde  bekræftet  dette. 

For  at  give  Udtalelsen  mere  Vægt  skulde  Brevet  denne  Gang 
overrækkes  ikke  af  en  Doctor,  men  af  en  af  Landraaderne, 
Benedict  Ahlefeldt.  Til  lærd  Støtte  medgaves  ham  dog  den 
utrættelige  Dr.  Winsheim.  Det  blev  saa  dennes  egen  private  Sag 
overfor  Ulrik  af  Meklenborg  at  klare,  hvorledes  disse  gentagne 
Sendelser  mod  Enkedronningen  og  Kommissionen  lod  sig  forene 
med,  at  han  tillige  var  —  meklenborgsk  Raad3. 

Medens  Christian  den  Fjerde  og  hans  Raadgivere  havde  travlt 
med  denne  Affærdigelse,  sad  hans  Moderene  og  grublede  over, 
hvordan  hun  bedst  skulde  rede  sig  ud  af  en  Vanskelighed.  Hun 
havde  nemlig  nys  faaet  Brev  fra  Kejseren4  med  Opfordring  til, 
i  den  nye  Egenskab  af  Formynderske  for  de  to  unge  Sønner,  at 
give  Møde  paa  den  kejserlige  Rigsdag.  Personlig  kunde  hun  ikke 
komme.  Hendes  Kansler,  Dr.  Sybrandt,  skulde  møde  for  Kom- 

missionen.  Hun  skrev  da  til  sin  Fader  og  bad,  om  ikke  hans  Af- 
sending maatte  tage  Fuldmagt  med  ogsaa  fra  hende,  en  Udvej, 
som  den  ellers  saa  hjælpsomme  Hertug  Ulrik  dog  bestemt  fra- 
raadede1,  da  den  paa  Forhaand  vilde  stemple  ham  som  partisk 
Medlem  af  Kommissionen. 

I  de  første  Dage  af  Marts  ankom  den  længe  imødesete  Stæv- 
ning fra  Kommissærerne  til  Christian  den  Fjerde  til  at  møde  for 
deres  Domstol  den  29.  April  i  Lybæk2. 

Alt,  hvad  der  foregik,  nødte  saaledes  Tankerne  til  at  kredse 
om  det  ene  og  samme,  brændende  Spørgsmaal.  Og  midt  under 
denne  Kredsen  stødte  endelig  Parterne  sammen.  Christian  den 
Fjerde  og  Hoffet  tog  til  Koldinghus. 

Det  tør  vistnok  antages,  at  den  unge  Konges  Omgivelser  med 
velberaad  Hu  har  søgt  at  hidføre  Sammenstødet.  Enkedron- 
ningen havde  jo  i  sit  sidste  Brev  underordnet  Rigsraadets  An- 
modning Christian  den  Fjerdes  Afgørelse  og  samtidigt  fortalt 
ham,  at  kun  hun  var  hans  sande  Ven,  medens  Rigsraaderne 
sveg  ham  baade  i  Raad  og  i  Daad.  Fra  disses  Side  var  der  da 
kun  eet  tilbage:  at  faa  hende  bragt  til  at  lystre,  altsaa  fjernet,  og 
det  saaledes,  at  det  maatte  staa  klart  for  alle,  at  de  og  Kongen 
var  fuldt  ud  enige. 

Dette  bragtes  til  Udførelse  paa  saa  opsigtsvækkende  en  Maade 
som  muligt.  Statholder  Henrik  Ranzau  og  hans  Søn  Gert,  Lens- 
manden i  Flensborg  og  Haderslev,  ankom  til  Kolding  den  4. 
Marts  1594.  De  mødtes  straks  med  Regeringsraaderne  for  at  tale 
om,  hvad  Øjeblikket  krævede.  „Hvad  de  talte  om,  kan  I  let  for- 
staa.  Men  Gud  gøre  deres  Raadslagning  til  Skamme!  Thi  de  gaar 
kun  ud  paa  at  stifte  Uenighed  mellem  Søn  og  Moder  og  søge 
egen  Fordel."  Saaledes  skrev  Enkedronningen  derom  til  sin 
Fader. 

Umiddelbart  efter  dette  Møde  skred  Regeringsraaderne  til 
Handling.  De  gav  hele  Enkedronningens  Betjening  Afsked,  lige 
fra  hendes  Kammerjunker  Joachim  Barnewitz  ned  til  hendes 
Vognknægte  og  Hestepassere.  Formen,  hvorunder  dette  skete, 
var  i  højeste  Grad  krænkende  for  Enkedronningen.  Ikke  blot 
synes  man  at  have  nægtet  dem  Lønning  for  den  forløbne  Maa- 

ned1,  idet  man  sagde  dem,  „at  deres  Tid  var  omme  fra  Lys- 
messe" (Kyndelmisse,  2.  Februar),  dengang,  da  Henrik  Belov 
og  Jakob  Seefeldt  havde  bragt  Kongens  og  Rigsraadets  Besked 
til  Enkedronningen.  Men  ved  denne  Meddelelse  gav  man  Tyendet 
og  dermed  alle  paa  en  umiskendelig  Maade  at  forstaa,  at  Enke- 
dronningen selv  ligeledes  var  bortvist  fra  samme  Dato. 

Hermed  var  Enkedronning  Sophias  videre  Ophold  ved  Hoffet 

o 

Fig.  16.   Begyndelsen  af  Enkedronning  Sophias  Brev  til  sin  Fader  Hertug  Ulrik, 
dat.  Kolding  6.  Marts  1594. 
(Efter  Originalen  i  Rigsarkivet.) 

umuliggjort.  Det  vilde  nemlig  ikke  have  nyttet  hende  det  mind- 
ste, om  hun  havde  taget  de  samme  Folk  i  sin  egen  Tjeneste  og 
saaledes  søgt  at  blive.  Naar  de  ikke  længer  tjente  Kongen,  var 
hendes  Kokke  udelukkede  fra  Kælder  og  Stegers,  hendes  Heste- 
passere fra  Kornlofter  og  Stalde,  kort,  alle  Pulsaarer  for  et  Op- 
hold overskaarne.  Og  et  Spørgsmaal,  hvorlænge  hun  selv  per- 
sonlig, naar  det  virkelig  skulde  være  Krig,  vilde  kunnet  holde 
sig  en  mager  Gæsteplads  aaben  ved  Bordet  i  Lensmanden,  Kas- 

par  Markdanners,  Stue,  der  jo  efter  Datids  Forhold  til  daglig  paa 
engang  var  hans  Spisestue  og  Sovekammer. 

Hun  maatte  da  siges  at  have  troligt  holdt  ud  til  det  sidste. 
Der  var  et  stærkt  Misforhold  mellem  Styrkelisten  paa  hver  af 
Siderne,  naar  nu  den  unge  Konge,  Regeringsraaderne,  Rigs- 
raadet  og  Ranzauerne  stod  sammen,  medens  hun  ensom  ud- 
gjorde hele  Modhæren.  Uvilkaarligt  bøjer  man  sig  for  hendes 
Udholdenhed  til  det  sidste,  der  endnu  tegner  sig  i  de  faste,  ro- 
lige Skrifttræk  (Fig.  16),  hvormed  hun  paa  selve  Slagmarken 
nedskrev  Beretningen  om  Kampens  ugunstige  Udfald. 

I  et  langt  Brev —  hvis  Begyndelse  *)omstaaende  er  gengivet  — 
meddelte  hun  sin  Fader  alt,  hvad  der  i  de  sidste  Dage  var  fore- 
gaaet,  ligefra  Ranzauerne  den  4.  Marts  ankom  til  Kolding  indtil 
hun  stod  uden  en  eneste  til  sin  Betjening  til  Spot  for  alle  fra 
Kælderdreng  til  Statholder.  Brevet  endte:  „Rigsraaderne  veed 
ikke  den  Skam,  som  de  jo  ville  tilføje  mig.  Jeg  er  da  vel  nødt 
til  at  begive  mig  bort" l.  —  Et  Par  Dage  efter  forlod  hun  for  be- 
standig Hoffet. 


39 
Det  Højtryk,   der  havde   behøvedes  for  at  fortrænge  Enke- 
dronningen, Graden  af  Ophidselse,  hvortil  man  var  naaet,  og 
hele  den  Uhygge,  der  i  de  sidste  Dage  hvilede  over  Opholdet 
paa  Koldinghus,  maales  bedst  ved  at  høre,  at  baade  hun  selv  og 


*)  E.  g.  getrewe  tochtcr,  wei!  icli  Iche,  Sophia  konigin  tzu  Denemarchen,  witwe. 

Och  kan  ich.  e.  g.  nichl  tur  halten,  das  der  statthalter  fur  tzwien  tagen  nebenst  sei- 
nem  sone  gertt  hir  hergekomcn  ist  und  haben  mitt  den  riches  reden,  die  tzur  rege- 
rungc  fur  ordenett  Mtitt,  fluch  rettschlege  gehaltten,  worvber  konen  e.  g.  lichtlich  cr- 
achtcn,  gott  wollc  ih  re  rattschlege  tzu  schanden  machen,  die  weille  sie  nicht  ander 
hingerichtett  sintt  als  son  vnd  mutter  tzu  samen  in  vncinichcitt  tzu  setzen  vnd  iren 
eigen  nutz  dar  dur  tzu  suchen. 

rvcttelse):  Eders  Naadcs  tro  Datter,  saalænge  jeg  lever,  Sophia,  Enkedronning 
af  Danmark.  Og  kan  jeg  ikke  rorholde  Eders  Naade,  at  Statholderen  for  to  Dage  siden 
er  kommen  hertil  med  sin  Son  Gert.  Og  har  de  straks  holdt  Raad  med  de  til  Rege- 
ringen forordnede  Rigsraader,  hvorom  kan  Eders  Naade  let  indsee.  Gud  gore  deres 
Raadslag  til  Skimme!  Thi  de  gaa  kun  ud  paa  at  stifte  Uenighed  mellem  Son  og  Moder 
og  søge  deres  egen  Fordel  derved. 


i  1 1  Gift  til  Enkedronningen 

andre  troede  hende  omgiven  af  hemmelige  Fjender  og  Rigs- 
raadet  betænkt  paa  at  ville  tage  hende  og  hendes  Kansler  af 
Dage  ved  Gift. 

I  Februar,  da  hun  fik  Efterretning  om,  at  Dr.  Sybrandt  var 
bleven  alvorlig  syg  i  Meklenborg,  var  hendes  første  Tanke,  om 
ikke  hendes  Fjender  skulde  have  givet  ham  Gift.  „Der  er  vel 
ingen,  der  har  bragt  ham  spansk  Suppe?"  '  Samtidigt  med,  at 
hun  skrev  dette  paa  Koldinghus,  kom  der  til  Rostock  blandt 
nye  Tidender  fra  Danmark  Meddelelse  om,  at  Enkedronningen 
havde  ladet  fængsle  en  Kok,  der  havde  haft  det  Hverv  at  for- 
give hende. 

Rygtet  naaede  til  Giistrow  til  Hertug  Ulrik,  som  forfærdedes 
og  straks  skrev  til  Datteren  for  at  bede  om  Oplysninger.  „Jeg 
blev  forskrækket  ved  dette  almindelige  Rygte  og  har  ikke  villet 
fortie  det  for  Eders  Kærlighed.  Ihvorvel  jeg  ikke  godt  kan  tro 
sligt,  saa  maa  dog  alligevel  et  saadant  Rygte  komme  af  noget. 
Jeg  beder  derfor  Eders  Kærlighed  ganske  venligen,  at  I  ville 
skrive  mig  til,  hvorledes  det  forholder  sig  hermed,  og  ligefuldt 
se  Eder  godt  for  med  Spise  og  Drikke,  thi  Djævelen  hviler 
ikke" 2. 

Svaret3  paa  denne  Forespørgsel  var  kun  lidet  beroligende. 
„Hvad  angaar  den  Tidende,  at  jeg  skulde  ladet  fængsle  en  Kok, 
der  havde  skullet  forgive  mig,  saa  kan  jeg  ikke  forholde  Eders 
Naade,  at  der  ikke  er  noget  derom  undtagen  dette:  Der  er  en 
Køkkenknægt  i  Køkkenet,  han  har  længe  været  syg,  og  paa 
Grund  af  Svaghed  i  Hovedet  opført  sig  besynderligt.  Han  har 
ogsaa  ført  sælsom  Tale  og  brugt  f.  Eks.  Ord  som  disse:  „Jeg 
maatte  ikke  tilregne  ham  det;  hvad  han  havde  gjort,  var  han 
bleven  bragt  til  af  andre".  Men  man  har  iøvrigt  ikke  kunnet  faa 
noget  ud  af  ham,  og  da  han  jo  har  været  svaghovedet,  har  man 
ikke  kunnet  fæste  Lid  til  hans  Tale.  Men  Rigsraaderne  har  givet 
ham  50  Daler  og  dermed  skaffet  ham  af  Vejen.  Aarsagen  til,  at 
de  har  skænket  ham  disse  Penge,  da  de  dog  ellers  ikke  er  meget 
villige  til  at  betænke  selv  dem,  der  har  fortjent  det,  giver  mig  en 
Del  at  tænke  paa.   Det  være  nu  hermed,  som  det  vil,  saa  er  jeg 

fast  overtydet  om,  at  hvis  Gud  vil  tillade  dem  det,  saa  var  det 
saaledes  Guds  Vilje". 

„Med  Spise  og  Drikke  kan  jeg  ikke  se  mig  for,  thi  Eders 
Naade  kan  vel  tænke,  Kælder  og  Køkken  dem  raade  de  for.  Jeg 
kan  ikke  nægte,  at  jeg  jo  forlængst  er  led  herved.  Men  det  er 
mit  Haab,  at  de  ikke  kan  gøre  mig  noget,  uden  at  det  er  saa  be- 
skikket af  Gud." 

Medens  Enkedronningen  saaledes  de  sidste  Dage  paa  Kolding- 
hus kun  nød  uhyggelige  Maaltider  i  sin  Ensomhed,  var  der  des 
mere  Liv  paa  den  unge  Konges  Kammer.  Her  mødte  Regerings- 
raaderne,  Rigsraadet,  Henrik  Ranzau  og  hans  Søn  Gert.  Raad- 
slagningen  drejede  sig  om,  hvorledes  man  bedst  burde  bekæmpe 
Enkedronningen.  Heri  var  alle  enige. 

Saae  man  nøjere  til,  var  der  dog  under  det  smilende  Dække 
en  frodigt  opspirende,  gensidig  Bitterhed.  Henrik  Ranzau  følte 
sig  ikke  vel1  blandt  disse  sejrrige  Rigsraader,  og  han  anede 
maaske  allerede  nu,  at  Enkedronningens  Mistillid  til  Ranzauerne 
var  slaaet  an  hos  den  unge  Konge,  der  ogsaa  var  nøjeregnende 
i  Pengesager.  Gert  Ranzau  var  kommen  paa  spændt  Fod  med 
Christian  den  Fjerdes  højre  Haand  i  Hertugdømmerne,  Henrik 
Rammel,  hvem  Kongen  naadigst  havde  skænket  et  Gods  der- 
nede, større  end  Lensmanden  i  Flensborg  fandt  det  heldigt  at 
give  en  Ikke-Ranzau'2.  Rigsraaderne  endelig  fornam,  at  den 
Magt,  de  havde  plukket  til  Kongen  i  Hertugdømmerne,  nu  nær- 
mest laa  hos  hans  smidige  fordums  Hofmester. 

Under  disse  Omstændigheder  fik  den  Sejr,  som  Rigsraaderne 
havde  vundet  ved  Enkedronningens  Fordrivelse,  en  blandet  Bi- 
smag. Den  blev  ikke  heller  forfulgt  ud  til  sine  yderste  Yderlig- 
heder. Man  fortsatte  ikke,  som  man  var  begyndt.  Hun  blev  ikke 
selv  tilsidst  med  Vold  og  Haan  jaget  bort.  En  taktfast  Haand 
greb  ind  og  hindrede  videre,  usømmelige  Optrin.  Hvo  det  var, 
der  havde  Sindighed  og  Kraft  nok  hertil,  vides  ikke.  Man  kunde 
gætte  baade  paa  Henrik  Rammel  og  Niels  Kaas,  eller  maaske 
endog  paa  Christian  den  Fjerde,  hvis  egen  naturlige  Følelse 
maatte  tilsige  ham  Hensynsfuldhed.    Dog  bar  ogsaa  Enkedron- 

ningens  forstandige  Optræden  sin  Part  af  Æren  for,  at  Skinnet 
nogenlunde  blev  bevaret. 

Hun  opgav  nemlig  den  mest  udfordrende  Maade  at  drage  af- 
sted paa:  ned  til  Hertugdømmerne.  Klostret  Cismar  havde  siden 
Slutningen  af  Januar1  staaet  rede  til  at  modtage  hende.  Men  hvis 
hun  i  dette  Øjeblik  var  dragen  did  for  derfra  at  fortsætte  Kam- 
pen, vilde  hun  sikkert  have  vakt  en  ny  Storm  af  Forbitrelse  mod 
sig,  og  kunnet  hidføre  de  betænkeligste  Følger  baade  for  sig  og 
Johan  Adolph,  som  havde  overladt  hende  dette  Smuthul.  Hen- 
des Ophold  dér  var  heller  ikke  længer  nødvendigt.  Det  gik  jo 
nu  mod  den  mildere  Aarstid,  og  naar  Søen  ikke  var  tillagt,  var 
Forbindelsen  med  Meklenborg  og  Kejseren  fuldt  saa  nem  fra 
Falster.  Hun  valgte  da  at  drage  til  sit  „Livgeding". 

Selve  Bortrejsen  fra  Koldinghus  synes  da  at  være  foregaaet 
under  Iagttagelse  af  passende  Former.  Allerede  tidligere  havde 
det  været  bestemt,  at  Hoffet  henimod  Midten  af  Marts  skulde 
forlægges  til  Sjælland,  og  „Nattelager"  til  Christian  den  Fjerde, 
Enkedronningen  og  Børnene vari  den  Anledning  bestilt  i  Middel- 
fart, Odense  og  Nyborg-.  Nu  enedes  man  om,  at  Enkedron- 
ningen —  saa  langt  fra  at  drives  bort  fra  Koldinghus  med  Magt 
—  tværtimod  skulde  blive  endnu  et  Par  Dage  dér,  efter  at  Hof- 
fet var  bortrejst.  Om  Fredagen  skulde  Christian  den  Fjerde  og 
hans  Følge  drage  afsted.  Først  Mandagen  efter  skulde  Enkedron- 
ningen bryde  op  med  Børnene  og  indhente  Kongen  paa  Fyen, 
hvor  han  havde  lovet  at  vente  paa  dem  i  Nyborg,  saa  at  de  i 
Forening  kunde  foretage  Turen  over  Bæltet. 

I  et  blødt  Øjeblik  paa  Koldinghus  var  Christian  den  Fjerde 
gaaet  endnu  videre  i  sine  Løfter  og  havde  lovet  Moderen  at  ville 
følge  hende  lige  til  hendes  „Livgeding".  Herom  skrev  hun  dog 
til  sin  Fader:  „Han  har  lovet  mig,  at  han  vil  drage  med  mig  til 
mit  „Livgeding".  Om  det  ogsaa  skeer,  vil  Tiden  vise.  Rigs- 
raaderne  seer  det  ikke  gærne,  det  veed  jeg  vel" 3.  —  Udfaldet 
viste,  at  hendes  Tvivl  var  berettiget. 

Da  det  store  Rejseselskab  var  landet  i  Korsør,  skiltes  de,  der 
skulde  til  Falster  ikke  fra  de  andre,  men  Enkedronningen  fulgte 
efter  Aftale  med  Christian  den  Fjerde  til  Frederiksborg  og  Kron- 
borg for  at  „pakke  sit  Tøj".  Nykøbing  Slot  var  jo  nemlig  endnu 
ikke  i  Stand  til  Beboelse.  Skøndt  næsten  færdigt  fra  Bygmeste- 
rens Side,  var  dets  Indre  ikke  stort  anderledes,  end  da  hun  tog 
det  i  Øjesyn  1588  og  beskrev  det  saaledes:  „Her  er  intet  Bo- 
have. Sengeklæder  og  Linned  mangler  næsten  ganske,  der  er 
ikke  et  Par  Lagener  i  Huset,  som  er  mine  egne,  jeg  maa  laane 
alt  hos  mine  Naboer" l.  Det  eneste,  hun  nu  i  Skyndingen  havde 
kunnet  skaffe  til  Huse,  var  01,  idet  hun,  da  Faren  for  at  for- 
trænges fra  Hoffet  nærmede  sig,  betænksomt  havde  skrevet  til 
Meklenborg  om  at  hidsende  en  Brygger  med  Fade  og  Tønder, 
saa  at  der  straks  kunde  tages  fat  paa  Brygning2.  Alle  hendes 
Ejendele  fra  dengang,  hun  selv  havde  haft  et  Hjem,  stod  endnu 
paa  Frederiksborg  og  Kronborg  som  i  Frederik  den  Andens 
Tid. 

Under  Indpakningen,  der  maatte  rive  op  i  saa  mange  gamle 
Minder  og  kunne  gøre  Indtryk  selv  paa  et  ungt  Sind  som 
Christian  den  Fjerdes,  synes  Forholdet  mellem  Moder  og  Søn 
for  en  Stund  at  have  været  hjerteligt.  Men  det  gik  atter  her  som 
tidligere.  Politiske  Begivenheder  kom  imellem  og  hvirvledes  op, 
saa  at  Hjertets  naturlige  Tilskyndelser  gik  i  Glemme. 

Der  var  først  Forholdet  til  den  kejserlige  Kommission.  Chri- 
stian den  Fjerde  havde  i  sin  Tid  skrevet  baade  til  sin  Bedstefader 
og  sin  Svoger''  og  anmodet  dem  om  at  bevæge  hans  Moder 
til,  indtil  videre  at  afholde  sig  fra  al  Indblanding  i  Hertugdøm- 
mernes Regering.  Begge  havde  de  svaret ',  at  det  ikke  sømmede 
sig  dem,  som  Medlemmer  af  Kommissionen,  underhaanden  een- 
sidigt  at  paavirke  den  ene  af  Parterne.  Men  Henrik  Julius  havde 
i  sit  Svar  tillige  udtalt,  at  han  var  led  og  ked  af  den  hele  Sag, 
men  forgæves  havde  anmodet  Hertug  Ulrik  om  paa  egen  Haand 
i  Mindelighed,  forud  for  al  Kommissionsmøde,  at  bilægge  Sagen. 
Ved  denne  aabenhjertige  Meddelelse  havde  han  i  Virkeligheden 

tilstaaet  sit  Frafald  og  givet  Kongen  nyt  Mod  til  at  svare  afvisende 
paa  Stævningen  ',  da  den  endelig  kom. 

Den  synes  at  være  indtruffen  allerede  førend  Opbruddet  fra 
Koldinghus,  i  hvert  Fald  var  den  Christian  den  Fjerde  bekendt 
paa  Frederiksborg.  Herfra  lod  han  den  29.  Marts  afgaa  et  tem- 
meligt skarpt  Svar-,  hvori  han  bebrejdede  Kommissærerne,  at 
de  ikke  havde  forskaanet  ham  for  en  saadan  Stævning,  og  endte 
med  at  erklære,  at  Fristen  til  at  møde  i  Lybæk  den  29.  April 
var  sat  for  kort,  han  forlangte  Udsættelse  til  Skt.  Hansdag. 
Hvad  angik  deres  Opfordring  til  i  Mellemtiden  at  lade  Enke- 
dronningen beholde  Styrelsen  i  Hertugdømmerne,  saa  vilde  han 
kort  og  godt  meddele  dem,  at  han  ikke  agtede  at  afgive  en  ene- 
ste af  sine  vel  erhvervede  Rettigheder  i  Hertugdømmerne, 
mindst  den  ham  tilkommende  Regering. 

Straks  efter  at  have  underskrevet  dette  Brev,  forlod  Christian 
den  Fjerde  Frederiksborg  og  drog  paa  Jagt.  Om  Aftenen  ud- 
stedte han  fra  „vort  Jagthus  Wartho"  en  Befaling  til  Henrik 
Ranzau  om  ikke  at  give  Møde  for  Kommissionen  førend  paa 
Skt.  Hansdag'.  Desforuden  underskrev  han  —  og  det  var  vist- 
nok Grunden  til  hans  pludselige  Bortrejse  fra  Frederiksborg  — 
et  Brev  med  pinlig  Besked  til  Moderen,  som  han  havde  forladt 
paa  Frederiksborg. 

Hun  havde  i  de  samme  Dage  modtaget  Post  fra  Meklenborg 
med  Breve,  baade  fra  hendes  Kansler  og  fra  hendes  Fader.  Dr. 
Sybrandt  sendte  hende  Udkast  til  et  passende  Svar  paa  den 
haarde  Skrivelse,  som  Christian  den  Fjerde  den  22.  Februar 
havde  tilstillet  hende  fra  Haderslev.  Faderen  udtalte  sig  mere  i 
Almindelighed  om  de  sidste  Tiders  triste  Efterretninger.  Særligt 
beklagede  han,  at  Henrik  Julius  nu  havde  erklæret,  at  han  ikke 
personlig  vilde  møde  paa  Kommissionsdagen.  Med  bedrøvet 
Hjerte  havde  Hertug  Ulrik  læst  det  Brev,  som  Christian  den 
Fjerde  havde  sendt  hende  fra  Haderslev.  Hadefulde  Mennesker 
gjorde  Sagen  jo  længer,  des  værre.  Han  havde  ikke  ventet  at 
skulle  opleve  den  Dag,  da  hendes  egen  Søn  skulde  sende  sligt 
et  Brev.  Hertugen  havde  gennemlæst  Dr.  Sybrandts  foreslaaede 
Svar  og  syntes  vel  derom4. 

Enkedronning  Sophia  gjorde  dog  ikke  straks  Brug  af  det  til- 
sendte Udkast.  Hun  afventede  klogeligt  Udfaldet  af  den  anden 
Sag,  der  laa  hende  paa  Hjerte,  Svaret  paa  det  skriftlige  Spørgs- 
maal,  hun  havde  rettet  til  Christian  den  Fjerde:  Hvorledes  man 
fremtidigt  vilde  forholde  sig  med  hans  Søstres  Underhold.  Det 
var  dette  Svar,  som  den  unge  Konge  af  gode  Grunde  ikke  kunde 
ønske  at  overbringe  mundtlig,  og  som  derfor  afgik  i  Form  af 
Brev  hin  Aften  fra  Jagthuset  Vartov. 

I  Brevet1  meddelte  Kongen  sin  Moder,  at  han  i  Anledning  af 
hendes  Spørgsmaal  havde  henvendt  sig  til  Regeringsraaderne, 
men  at  der  stadigt  kun  var  to  af  dem  til  Stede,  og  disse  kunde 
ikke  paa  egen  Haand  erklære  sig  om  Sagen.  Kun  saa  meget 
havde  de  sagt:  at  samtlige  Rigsraader  var  forskrevne  til  Møde 
otte  Dage  før  Pinse.  Hvis  hun  til  den  Tid  vilde  sende  en  Be- 
fuldmægtiget og  høre  ad,  vilde  hun  kunne  faa  Svar. 

Det  Brev,  som  Regeringsraaderne  her  havde  ladet  den  unge 
Konge  underskrive,  levnede  ham  og  hans  Moder  kun  den  nød- 
tørftigste Ære.  Hvor  vidt  han  selv  fuldt  har  følt  dette,  faar  staa 
hen.  Rigsraadets  Eneret  til  Afgørelse  var  hævdet  i  yderlig  Form, 
og  hans  egen  Stilling  temmelig  utvetydigt  jævnstillet  med  et 
almindeligt  Buds.  Enkedronningen  følte  sig  i  hvert  Fald  stødt 
ved  Formen.  Da  hun  langt  om  længe  svarede,  blev  det,  at  et 
Sendebud  fra  hende  var  overflødigt,  Rigsraadet  kunde  vel  nok 
uden  det  erindre  den  Sag,  hendes  Søn  havde  forebragt-. 

Men  med  hin  Besked  i  Christian  den  Fjerdes  Navn  var  i 
hvert  Fald  tydeligt  nok  angivet,  hvor  lidet  hun  kunde  vente  sig 
til  Børnenes  Underhold.  Hermed  var  ogsaa  hver  Anledning 
bortfalden  til  at  vise  yderligere  Sagtmodighed.  Nu  skulde  Kon- 
gen og  Rigsraaderne  have  den  Svarskrivelse,  som  Dr.  Sybrandt 
havde  forfattet  efter  alle  Kunstens  Regler  og  hendes  Fader  bi- 
faldet. Hovedindholdet  var  følgende: 

Paa  Christian  den  Fjerdes  „fremmede  og  unødvendige  Skri- 
velse" fra  Haderslev  var  ikke  andet  at  svare,  end  hvad  hun 
mundtlig  alt  havde  sagt  til  de  to  udsendte  Rigsraader.  Da  de, 
der  havde  raadet  Kongen  til  at  afsende  et  sligt  Brev,  kun  stræbte 
efter  at  krænke  hendes  Højhed,  hvorved  Kongens  egen  uund- 

gaaeligt  ogsaa  led  Skade,  fortrøstede  hun  sig  til,  at  han  tilbørligt 
vilde  mindes,  at  sligt  kun  gik  ud  paa  at  skille  Moder  fra  Søn. 
Indtil  Kommissionen  havde  dømt  i  Sagen  vilde  han  forhaabent- 
lig  bevare  et  sønligt  Sindelag  mod  hende,  og  forskaane  hende 


.  -;  v  - 


Fig.  17.  Nykøbing  Slot  paa  Falster. 
(Efter  Resens  Atlas  og  Thurah:  Den  danske  Vitruvius.) 

for  „slige  ubegrundede,  drøje  Skrivelser,  hvad  ogsaa  saa  vel 
Guds  Bud  som  Naturens  Love  bød  ham".  Hun  skulde  altid  vise 
sig  imod  ham  som  en  tro  Fru  Moder1. 

Den  8.  April  afsendte  hun  dette  Brev.  Ganske  kort  efter  for- 
lod hun  Frederiksborg  for  at  drage  til  sit  „Livgeding".  Kongen 
fulgte  hende  ikke  efter  Løfte  derned. 

Opholdet  paa  Nykøbing  Slot  (Fig.  17)  under  de  fredelige  Om- 
givelser, hele  denne  lille,  nye  Verden,  hvor  der  var  nok  af  Op- 
gaver for  hendes  Virkelyst,  alt  dog  indenfor  den  husmoderlige, 
jorddrotlige  Ramme,  virkede  mildt  og  beroligende  paa  Enke- 
dronning Sophias  anspændte  Sind.  „Det  vil  falde  mig  svært, 
førend  jeg  kommer  til  Rette  med  min  Husholdning,  men  det  vil 
nok  give  sig",  skrev  hun  fortrøstningsfuldt  til  Faderen1. 

Ikke  uvittigt  gjorde  hun  op  med  Fortiden  i  følgende  Udtryk: 
„Om  Rigsraaderne  kan  blive  rigere,  nu  da  jeg  er  fra  Hoffet, 
vil  Tiden  vise."  Og  Glæden  ved  de  nye  Forhold  aflokkede  hende 
det  betegnende  Hjerteudbrud:  „Jeg  takker  Gud,  at  jeg  er  fra 
dem!  Og  om  nogen  vilde  give  mig  ti  tusende  Daler  om  Aaret, 
for  at  jeg  skulde  blive  hos  dem  paa  samme  Maade  som  hidtil, 
jeg  vilde  ikke  gøre  det." 

Ved  Enkedronningens  Bosættelse  paa  sit  „Livgeding"  var  ikke 
blot  Parterne  blevne  fjernede  fra  hinanden,  men  selve  Hoved- 
punktet i  Striden  mellem  Rigsraadet  og  hende  var  bortfaldet. 
Deres  indbyrdes  Mellemværende  indskrænkede  sig  nu  til  det 
mere  underordnede  Spørgsmaal  om  Frøknernes  Underhold. 
Den  afgørende  Kamp  derimod  stod  mellem  Christian  den  Fjerde, 
som  myndig  og  regerende  Hertug,  og  hans  Moder  om  Regeringen 
i  Hertugdømmerne. 

Men  hele  denne  Strid  vedkom  jo  ikke  længer  det  danske 
Rigsraad,  efter  at  Christian  den  Fjerde  selv  var  bleven  myndig 
og  havde  overtaget  Styrelsen  dernede.  For  saa  vidt  kunde  Rigs- 
raadet nu  have  forholdt  sig  roligt.  De  enkelte  Rigsraader  havde 
dog  under  den  lange,  bitre  Kamp  samlet  for  meget  Nag  til  Enke- 
dronningen, til  at  de  nu  pludseligt  skulde  holde  inde.  Da  hun  vel 
var  fordreven,  gik  man  angrebsvis  til  Værks. 

I  Maj  Maaned  1594  samledes  Rigsraadet  til  Herredag  i  Kø- 
benhavn. Her  var  nok  af  Spørgsmaal  vedrørende  Enkedron- 
ningen, selv  i  hendes  Tilbagetrukkenhed.  Hvor  myndig  en 
Holdning  indtog  hun  ikke  fremdeles!  Alle  mindedes  de  vistnok, 
hvorledes  hun  for  ikke  lang  Tid  tilbage  havde  forbudt,  at  der  i 

hendes  „Livgedings"  Skove  maatte  hugges  Træ  til  Flaaden,  om 
det  saa  blot  var  til  „Knæer"  og  „Indholter" '.  Næppe  var  hun 
nu  kommen  derned,  førend  hun  sendte  følgende,  udfordrende 
Brev'-': 

Vi  kunne  Eders  Kærlighed  venligt  og  moderligt  ikke  forholde, 
at  en  tre  eller  flere  Dage,  efter  at  Vi  er  komne  hid  til  vort  „Liv- 
geding",  har  Henrik  Gøye  understaaet  sig  at  jage  paa  vore  Ene- 
mærker og  skudt  en  Hare.  Da  han  er  bleven  alvorligt  tiltalt  her- 
for paa  Jagten  af  vor  Grænse-  og  Skovrider,  just  som  han  havde 
skudt  Haren,  har  han  vel  opfanget  sine  Hunde,  men  straks 
samme  Dag  nær  Stadtager  igen  af  Trods  og  Overmod  løst  sine 
Hunde  paa  vor  Skovgrund,  og  dér  af  sit  onde  Hjertes  Lyst  jaget 
paany.  Hvad  for  Overmod,  der  vises  Os  paa  vore  Ferskvands- 
søer af  ham  og  hans  Tjenere,  erfarer  Vi  daglig,  og  derom  vidner 
de  hele  Kurve  fulde  af  Fisk,  som  vor  Grænserytter  nylig  fratog 
hans  Fisker  paa  vor  Sø. 

Eders  Kærligheds  Højhed  lider  ved  sligt  lige  saa  meget  som 
vor.  Vi  lever  derfor  i  det  Haab,  og  beder  venligt  og  moderligt 
om,  at  Eders  Kærlighed  vil  hindre  sligt.  —  Skulde  det  mod  For- 
ventning vedblive,  og  det  forundes  Henrik  Gøye  at  fortfare  i  sin 
Modvilje,  saa  vil  Eders  Kærlighed  lettelig  forstaa,  at  Vi  har 
andre  Midler  ved  Haanden,  som  Vi  dog  gerne  vil  spare.  Men 
hvis  Vi  da  nødes  til  at  optræde  alvorligt,  og  ham  da  vederfares 
Skam,  skal  han  sig  derfor  ikke  beklage  over  Os,  hvilket  For- 
behold Vi  herved  udtrykkeligt  og  slutteligt  ville  have  Os  taget. 

-  Hvad  var  dette  dog  for  en  Maade  at  udtrykke  paa,  at  der 
var  Tvivl  om  rette  Markeskel  mellem  hendes  og  Henrik  Gøyes 
Jorder,  hvorom  hun  kort  forinden  havde  tilskrevet  Arild  Hvit- 
feld  for  at  bede  ham  ved  et  Møde  paa  Stedet  at  fastsætte  den 
rette  Grænse ! 3  Og  hvorfor  henvende  sig  til  Christian  den  Fjerde 
om  sligt!  Hun  vidste  jo  meget  vel,  at  han  ikke  havde  noget  at 
gøre  med  den  Sag,  men  at  det  var  Rigsraaderne,  der  var  de  sty- 
rende. Hun  vilde  nok  ikke  mere  forhandle  med  Rigsraaderne! 
De  var  blot  Luft  for  hende!  Men  de  skulde  lære  hende,  at  de 
var  mere  end  Luft;  hun  skulde  komme  til  baade  at  skrive  og 
trygle,  og  endda  faa  Nej  af  dem. 

Spørgsmaalet  var  blot,  hvilken  Sag  der  vilde  være  hende  ube- 
hageligst. Hun  havde  lige  siden  sidste  Efteraar1  ladet  sin  Faders 
Bygmester,  Philip  Brandin,  arbejde  med  Kraft  paa  Fuldendel- 
sen af  Nykøbing  Slot.  For  at  fremme  Værket  havde  hun  endog 
indladt  sig  paa  selv  at  staa  i  Forskud  for  store  Summer.  Nu 
kunde  hun  jo  se,  naar  hun  fik  de  Penge  igen.  Hun  skulde  faa 
Lov  til  at  skrive  mangt  et  Brev  til  Rentemesteren,  førend  den 
Sag  blev  bragt  i  Orden2. 

Saa  var  der  Spørgsmaalet  om  Døtrenes  Underhold,  hvilken 
Sag  jo  skulde  for  paa  Herredagen.  Simplest  vilde  det  maaske 
være  slet  ikke  at  behandle  den,  da  hun  havde  undladt  at  efter- 
komme Regeringsraadernes  Opfordring  til  at  sende  en  befuld- 
mægtiget til  Herredagen  med  fornyet  Ansøgning  til  Rigsraaderne. 
Her  omgik  imidlertid  Enkedronningen  dem.  I  sidste  Øjeblik 
synes  hun  at  være  bleven  opmærksom  paa  denne  Fare  og  skrev 
derfor  den  1.  Juni  et  Brev  til  Christian  den  Fjerde  med  Anmod- 
ning om,  at  han  vilde  forebringe  Sagen  for  Rigsraadet  og  begære 
skriftligt  Svar3. 

Afskaarne  fra  at  lade  Sagen  helt  falde,  maatte  Rigsraaderne 
nøjes  med  at  tilbyde  det  mindst  mulige.  Christian  den  Fjerde 
kunde  den  9.  Juni  svare  sin  Moder1,  at  de  paa  hans  Erindring 
havde  erklæret,  at  det  aldrig  havde  været  Skik,  at  Riget  efter 
Kongens  Død  skulde  bidrage  til  Frøknernes  Underhold;  disse 
havde  altid  opholdt  sig  hos  deres  Moder.  Dog  var  Rigsraadet 
villigt  til,  i  Overensstemmelse  med  det  Aar  1591  gjorte  Tilbud, 
at  ville  yde  de  to  unge  Frøkner  Klæder,  indtil  Kongen  blev 
myndig. 

Naar  Rigsraaderne  her  viste  dog  nogen  Imødekommen,  saa 
var  det  uden  Tvivl,  fordi  Hovedangrebet  skulde  staa  paa  et  andet 
Punkt.  Det  var  allerede  foretaget,  da  Enkedronningen  opskræm- 
met  skrev  ovennævnte  Opfordring  til  Christian  den  Fjerde  for 
ikke  ogsaa  her  at  blive  forfordelt. 

Længe  efter  sit  Giftermaal  havde  Frederik  den  Anden,  Aar 
1585,  tilskiftet  sig  Bønnitgaard  paa  Falster  med  tilliggende  Gods 
fra  Peder  Gyldenstjerne,  mod  Gods  i  Nørrejylland1.  Og  kun  en 
Maanedstid  før  sin  Død  havde  Kongen  yderligere  tilskiftet  sig 
Torkildstrupgaard  med  tilliggende  Gods,  ligeledes  paa  Falster2. 
Døden  overraskede  Frederik  den  Anden,  førend  dette  sidste 
Mageskifte  helt  var  blevet  ordnet.  Af  foreliggende  Skødebrev, 
saa  og  af  mundtlige  Vidnesbyrd,  fremgik  det  dog  imidlertid  klart, 
hvad  der  havde  været  Kongens  Vilje,  og  Mageskiftet  ordnedes 
endelig  i  September  1589  saaledes,  at  den  tidligere  Ejer,  Hen- 
ning Sparre,  fik  i  Vederlag  den  ham  tilsagte  Forlening  paa  Livs- 
tid i  Norge. 

Frederik  den  Andens  Hensigt  med  disse  to  Mageskifter  var 
tydeligt  nok  at  ville  frede  den  kongelige  Vildtbane  paa  Falster. 
Det  sidste  Mageskifte  foretoges  endog  ikke  helt  frivilligt  fra  den 
tidligere  Ejers  Side.  Som  Afstaaelsesbrevet  udviser,  bestod  en 
Del  af  den  Erstatning,  han  modtog,  deri,  at  Kongen  frafaldt  Til- 
tale mod  ham,  fordi  hans  Folk  havde  jaget  paa  den  kongelige 
Vildtbane.  Men  ligesaa  troligt  var  det  —  hvad  Enkedronningen 
paastod,  og  de  Mænd,  der  havde  staaet  Kongeparret  nær,  gav 
hende  Medhold  i  —  at  Frederik  den  Anden  tillige  havde  tilskif- 
tet sig  alt  dette  Jordegods  paa  Falster  for  dermed  at  forbedre  og 
afrunde  sin  Hustrus  vordende  Enkeeje.  Ved  Frederik  den  An- 
dens Død  tilfaldt  det  hende  da  ogsaa  altsammen  uomstridt  som 
Del  af  hendes  „Livgeding". 

Driftig  som  Enkedronning  Sophia  var,  omfattede  hun  Bønnit- 
gaard med  særlig  Interesse.  De  Parke  og  Fiskedamme,  som 
hun  straks  lod  indrette  forskellige  Steder  paa  Falster3  og  for- 
syne med  alle  Slags  Fiske  samt  Krebs  i  Skokketal  fra  Meklen- 
borg1,  synes  især  at  være  lykkedes  paa  Bønnitgaard.  „Jeg  har 
dér  ladet  indrette  Damme,  som  jeg  ellers  ikke  har  i  dette  Len 
og  heller  ikke  kan  faa  lavede"5.  Gaarden  selv  synes  at  være 
bleven  dreven  som  en  Slags  Mønstergaard  af  Hollænderen  Claus 
Johansen,  hvem  hun  tilsidst  gav  den  i  Forpagtning  for  trehun- 
drede Daler  aarligtfi. 

Alt  dette  forelaa,  da  Rigsraadet  i  Maj  1594  besluttede  sig  til  at 
ramme  Enkedronningen  føleligt  ved  at  fratage  hende  de  tvende 
Godser  Bonnitgaard  og  Torkildstrup.  Til  Paaskud  benyttedes, 
at  samme  Godser,  der  jo  først  var  erhvervede  af  Kongen  Aar 
1585  og  88,  selvfølgelig  ikke  fandtes  omtalte  i  Livgedingsbrevet 
af  1572.  Begge  Godser  blev  da  paa  Herredagen  bortforlenede 
til  Johan  Barnekov,  som  deraf  skulde  svare  tohundrede  Daler 
aarligt  samt  to  Tredjedele  af  de  uvisse  Indtægter,  ligesom  han 
skulde  stille  to  „geruste  Heste" l.  -  -  Fremtidigt  maatte  Enke- 
dronningen og  hendes  Grænserytter  se  at  finde  sig  i,  om  saa 
fremmede  tog  „hele  Kurve  fulde  af  Fisk"  i  Søerne. 

Det  var  lykkedes  Rigsraadet  at  ramme  Enkedronningen  paa 
et  saarbart  Punkt.  Hun  skrev  straks  til  sin  Fader2  i  stærke  Ud- 
tryk om  det  skete.  „Kunde  de  tage  alt,  hvad  jeg  har,  fra  mig, 
de  gjorde  det"!  Og  med  Rette  klagede  hun  over,  at  Rigsraadet 
nu  anvendte  den  Fremgangsmaade  —  som  hun  jo  iøvrigt  selv 
ogsaa  brugte  —  at  lade  fuldstændigt,  som  om  den  anden  Part 
ikke  var  til.  Ikke  et  Ord  havde  man  meddelt  hende  om,  at  begge 
Godser  var  hende  fratagne  og  bortforlenede  til  en  anden.  Kort 
efter  skrev  hun  ligeledes  til  Christian  den  Fjerde3,  fortalte,  hvad 
der  var  kommet  hende  for  Øre,  og  bad  ham  hjælpe  hende  mod 
Rigsraadet.  Saavel  Niels  Kaas  som  Christoffer  Valkendorf  kunde 
bevidne,  at  Frederik  den  Anden  udtrykkeligt  havde  tilbyttet  sig 
disse  Goder  for  at  forbedre  „Livgedinget"  og  sikre  hende  imod 
at  komme  i  Trætte  med  adelige  Naboer. 

Hertug  Ulrik  var  den  hurtigste  til  at  ile  hende  til  Hjælp.  Han 
skrev  allerede  den  3.  Juni  baade  til  Kongen  og  til  Rigsraadet1, 
saa  at  hans  Brev  til  Christian  den  Fjerde  naaede  næsten  sam- 
tidigt med  Enkedronningens  Beklagelse.  Indtil  Svar  kunde 
komme,  søgte  han  at  holde  Humøret  oppe  hos  sin  Datter  ved 
allehaande  Smaavenligheder.  I  Datidens  snirklede  Stil  lød  hen- 
des Tak  saaledes:  „At  Eders  Naade  ogsaa  har  sendt  Os  Krebs 
og  Jordbær,  derfor  ere  Vi  venligst  taknemmelige,  ville  og  nyde 
de  samme  ved  guddommelig  naadigst  Beskikkelse  til  Eders 
Naades  Amindelse,  og  med  al  datterlig  Velvilje  hele  vor  Leve- 
tid af  Hjertet  og  ganske  gerne  forskylde" 

Den  29.  Juni  afgik  tre  Svar  fra  København.  Christian  den 
Fjerde  skrev  til  sin  Moder  og  til  sin  Bedstefader,  Regerings- 
raaderne  blot  til  Hertug  Ulrik1.  Indholdet  af  alle  tre  Breve  var 
omtrent  et  og  samme.  Godserne  stod  ikke  omtalte  i  Livgeding- 
brevet.  Enkedronningen  havde  ganske  vist  hidtil  haft  dem,  men 
kun  ifølge  Regeringsraadernes  særlige  Imødekommen,  for  hvil- 
ken disse  atter  havde  at  staa  det  samlede  Rigsraad  til  Rede  og 
Ansvar.  Da  der  nu  burde  ydes  Rostjeneste  af  disse  Godser,  da 
ifølge  Privilegierne  Adelen  havde  Ret  til  at  forlenes  med  saa- 
danne  Len,  og  da  endelig  Rigsraadet  havde  erfaret,  hvilke 
Ulæmper  der  opstod,  naar  nærmeste  Købstæder  ikke  stod  un- 
der en  kongelig  Lensmand,  saa  havde  det  samlede  Rigsraad 
bortforlenet  nævnte  Godser  til  en  Adelsmand,  en  Beslutning, 
som  det  ikke  tilkom  Regeringsraaderne  nu,  da  de  fleste  Rigs- 
raader  var  rejste  hjem,  paa  egen  Haand  at  ophæve. 

Det  var  en  ejendommelig  Dag,  paa  hvilken  Regeringsraaderne 
affærdigede  disse  Breve.  Ikke  uden  Grund  stod  under  deres 
egen  Skrivelse  kun  de  tre  Navne:  Jørgen  Rosenkrans,  Sten 
Brahe  og  Manderup  Parsberg.  Thi  samme  Dag,  Lørdagen  den 
29.  Juni  1594,  døde  Regeringsraadets  ypperste  Medlem,  Kon- 
gens Kansler,  Niels  Kaas. 

Hvilke  Virkninger  dette  Dødsfald  kunde  medføre,  var  ikke 
let  at  overse.  For  Hertug  Ulriks  Tanke  stillede  sig,  da  hans 
Datter  havde  meldt  ham  Begivenheden2,  straks  en  i  Forgrun- 
den: nu  maatte  Rigsraadet  sammenkaldes  paany.  Men  saa  vilde 
ogsaa  hermed  bortfalde  det  af  Regeringsraaderne  brugte  Paa- 
skud til  ikke  at  søge  Beslutningen  om  Godserne  paa  Falster 
ophævet.  Utrættelig  gik  han  i  Ilden  paany.  Endnu  engang  send- 
tes Ilbud  over  Gedser  og  Nykøbing  med  Breve  til  Christian  den 
Fjerde  og  Rigsraaderne3. 

Det  var  paa  høje  Tid,  at  der  iledes  til  Hjælp,  thi  Johan  Bårne- 

kov  havde  allerede  sendt  Bud  til  Enkedronningen  og  udbedt  sig 
Svar  paa,  om  hun  vilde  afstaa  ham  Godserne  eller  ej1.  Og  alle- 
rede den  22.  Juli  var  det  blevet  befalet  Arild  Huitfeld  og  Henrik 
Lykke  at  begive  sig  til  Falster  og  overlevere  de  omspurgte  God- 
ser til  Johan  Barnekov2.  Det  var  kun  Galgenfrist,  naar  Enke- 
dronningen havde  ladet  Johan  Barnekov  svare,  „at  hun  ikke  var 
at  faa  i  Tale  og  hendes  Lensmand  bortrejst". 

Den  29.  Juli  kom  Hertug  Ulriks  Breve  til  København,  og 
Rigsraadet,  der  havde  Hast,  svarede  allerede  samme  Dag3. 
Rigsraadet  havde  levet  i  det  underdanige  Haab,  at,  da  Sagen  var 
bleven  saa  tydeligt  fremstillet  i  sidste  Brev,  Hertugen  ogsaa 
vilde  have  indset,  at  det  ikke  sømmede  sig  at  gøre  nogen  For- 
andring i  det  vedtagne,  og  derfor  fritaget  Rigsraaderne  for  videre 
Anmodning.  Da  Hertugen  ikke  des  mindre  havde  genoptaget 
Spørgsmaalet,  skulde  man  til  hans  Indvendinger  bemærke: 
Rigsraadet  erindrede  meget  vel  Omstændighederne  ved  de  paa- 
gældende Mageskifter.  Men  for  Hertugens  Paastand,  at  Kongen 
skulde  have  foretaget  dem  alene  Dronningen  til  Bedste,  forelaa 
der  desværre  ikke  mindste  skriftlige  Bevis.  Ellers  vilde  et  saa- 
dant  have  kunnet  afgive  et  forønsket  Forsvar  overfor  Konge  og 
Stænder  for,  at  Rigsraadet  lod  Enkedronningen  beholde  God- 
serne. Da  den  salig  Kansler,  til  hvis  Vidnesbyrd  Hertugen  hen- 
viste, heller  ikke  havde  gjort  noget  saadant  gældende  mod  den 
tagne  Beslutning,  maatte  denne  fremdeles  blive  staaende  ved 
Magt. 

Derimod  var  det  en  ren  Misforstaaelse,  naar  Hertugen  satte 
denne  i  Forbindelse  med  de  sidste  Tiders  Rivninger.  „Thi 
ihvorvel  Rigsraaderne  ganske  uforskyldt  og  uventet  var  blevne 
angrebne  i  mange  Skrivelser  med  bitre  og  forkastelige  Ord, 
hvilke  de  som  ærlige  Mænd  med  Føje  havde  ladet  sig  i  højeste 
Grad  gaa  til  Hjerte,  saa  havde  de  dog,  langt  fra  at  ledes  af  nogen 
Iver,  altid  lagt  deres  underdanigste  Vilje  for  Dagen  paa  en  Maade, 
som  de  kunde  svare  til  for  Dronningen  og  Hvermand".  De  bad 
derfor  Hertugen  ikke  optage  unaadigt,  at  det  i  denne  Sag  ikke 
blev  anderledes. 

Da  Christian  den  Fjerde  Dagen   efter  havde   skrevet   nogle 

pæne  Ord  til  sin  Bedstefader1  om,  at  „han  billigt  lod  det  blive 
herved  og  ikke  vilde  trænge  Rigsraaderne  videre",  afgik  begge 
Skrivelser  syd  paa  den  vante  Vej  over  Gedser.  Paa  Nykøbing 
Slot  ventede  Enkedronningen  Udfaldet  med  Spænding.  Medens 
Budet  bedede,  aabnede  hun  hemmeligt  begge  Breve,  læste  dem 
og  skrev  skyndsomst  et  Par  Ord,  som  Budet  fik  med,  da  han 
straks  efter  red  videre. 

I  dette  Brev  til  Faderen2  undskyldte  hun  sin  Fremfærd  med, 
at  hun  gerne  vilde  vide  Udfaldet,  men  ingen  maatte  kunne  be- 
vise, at  hun  vidste  det.  Hendes  Plan  var  fremdeles  at  lade 
uvidende  om  alt,  og  i  Kraft  heraf  under  ingen  Omstændigheder 
at  indlade  sig  paa  at  aflevere  Godserne.  Denne  Rolle  vilde  hun 
ventelig  snart  faa  Anvendelse  for,  da  Johan  Barnekov  og  en  Del 
andre  Adelsmænd  antoges  at  ville  møde  samme  Aften  ved  Bøn- 
nitgaard. 

Enkedronningens  Plan  kunde  være  meget  god,  hvis  Rigs- 
raadet  ikke  vilde  give  hende  nogen  som  helst  Meddelelse.  Men 
den  slog  ikke  til,  da  Rigsraadet  fandt  paa  en  Udvej,  der  fritog 
for  skriftlig  Henvendelse  og  dog  svarede  til  lovlig  Forkyndelse. 
Den  9.  August  mødte  Rigsraad  og  Rigens  Kansler,  Arild  Huitfeld 
(Fig.  18),  samt  Lensmanden  paa  Vordingborg,  Henrik  Lykke,  paa 
Nykøbing  Slot  og  berettede  Enkedronningen,  at  de  af  Rigsraadet 
havde  faaet  Befaling  til  at  anvise  Johan  Barnekov  Godserne 
Bønnitgaard  og  Torkildstrup3.  Formen  var  snildt  valgt;  man 
undgik  herved  at  tale  officielt  til  Enkedronningen,  thi  af  de  to 
Udsendinge  var  den  ene  jo  ikke  Medlem  af  Rigsraadet  og  kunde 
altsaa  ikke  være  dettes  Ordfører.  Men  samtidigt  opnaaede  man 
ikke  blot  at  meddele  hencle  Beslutningen,  men  ved  selve  Rigens 
Kansler  at  faa  den  udført  med  det  samme,  idet  de  udsendtes 
Forretning  jo  bestod  i  at  fratage  hende  Godserne. 

Enkedronningen  svarede  dem,  at  ganske  vist  var  de  to  Godser 
ikke  nævnede  i  Livgedings-Forskrivningen,  men  begge  de  Her- 
rer og  alle  Rigsraaderne  vidste  ligesaa  godt  som  hun,  at  Frede- 
rik den  Anden  ikke  havde  mageskiftet  sig  dem  til  af  nogen  anden 
Grund  end,  for  at  hun  engang  skulde  nyde  dem  sammen  med 
det  øvrige  „Livgeding".   Hun   maatte  imidlertid  finde  sig  i,  at 

Fig.  18.  Arild  Huitfcld,  Rigsraad  og  Rigens  Kansler. 

man  nu  vilde  berøve  hende  dem.  Men  hun  havde  overtaget 
dem  til  sædvanlig  Tid,  1.  Maj,  og  det  var  nu  udenfor  Tiden. 
Hun  begærede  derfor,  at  man  vilde  lade  hende  beholde  dem 
Aaret  ud. 

Arild  Huitfeld  og  Henrik  Lykke  synes  at  have  vaklet.  Først 
svarede  de  vistnok  Nej  til  Enkedronningens  Begæring  og  begav 
sig  i  hvert  Fald  ud  for  at  foretage  Overleveringen.  Men  noget 
efter  vendte  de  tilbage  og  tilbød  at  forebringe  Rigsraadet  hen- 
des Anmodning.  Da  de  atter  forlod  Nykøbing  Slot,  var  Enke- 
dronningen fremdeles  i  Besiddelse  af  Bønnitgaard  og  Tor- 
kildstrup. 

Det  var  en  aldeles  utilgivelig  Svaghed  af  en  gammel  Rettens 
Haandhæver,  som  Arild  Huitfeld,  og  en  betroet  Lensmand, 
som  Henrik  Lykke,  der  for  kun  fjorten  Dage  siden  havde 
faaet  Taknemmeligheden  opfrisket,  idet  Niels  Kaas's  efterladte 
Len  Lekkinge  var  bleven  lagt  til  Vordingborg1.  De  fik  da  ogsaa 
nogen  Tid  efter  en  alvorlig  Røffel.  Den  3.  September  tilkende- 
gav Regeringsraaderne  dem  i  et  af  Kongen  underskrevet  Brev2, 
at  det  kom  ham  „meget  sælsomt  og  underligt  for,  at  hans  Be- 
faling, saavelsom  hvad  Rigsraadet  derom  havde  forordnet",  ikke 
af  dem  var  blevet  efterkommet  og  forrettet.  Det  befaledes  der- 
paa  de  tvende  Rigsraader,  Absalon  Gjøe  og  Arild  Huitfeld, 
straks  at  overlevere  Bønnitgaard  og  Torkildstrup  til  Johan  Bar- 
nekov.  Denne  Gang  hjalp  ingen  Udflugter. 

Midt  under  dette  Sammenstød  mellem  Enkedronning  og  Rigs- 
raad  var,  som  ovenfor  berørt,  Niels  Kaas  gaaet  bort.  Intet  Under, 
at  han  var  ældet  før  Tiden  og  ved  sin  Død,  skøndt  kun  60  Aar, 
en  udlevet,  udslidt  Mand.  Thi  paa  ingen  havde  de  sidste  Aars 
Strid  gjort  saa  pinligt  Indtryk  som  paa  ham,  der  ifølge  sine  For- 
udsætninger havde  hjemme  i  begge  Lejre. 

Han  hørte  til  hin  mærkelige  Skole  af  danske  Statsmænd,  der 
skabte  Danmarks  sidste  Stormagtstid  og  selv  skabtes  af  den. 

Johan  Friis,  Peder  Oxe,  Niels  Kaas  og  Christoffer  Valkendorf 
udgjorde  de  ypperste  iblandt  dem.  Alle  bar  de  i  sig  som  skjult 
Forudsætning  Mindet  om  Danmarks  Fornedrelse,  den  Gang  da 
Landet  to  Gange  i  Rad  var  blevet  et  Bytte  for  holstenske  Her- 
tuger og  deres  Mænd.  Derfra  denne  Trang  til  at  hævde  ikke 
blot  Rigernes,  men  netop  Danmarks  Storhed,  denne  stadige 
Drift  til  hos  Kongen,  hos  Standsfæller,  hos  hele  Folket  at  faa 
udludet  de  fremmede  Bestanddele.  Alle  havde  de,  hvor  luthersk- 
sindede de  end  ellers  monne  være,  en  katolsk  Erindring  om 
kongelige  Raadgiveres  Pligt  til  ugift  Stand.  Kun  Peder  Oxe  buk- 
kede under,  da  han  kunde  ægte  Vallø. 

Særligt  naar  man  betragter  deres  personlige  Svagheder,  træ- 
der Niels  Kaas's  Billede  renest  frem.  Han  ejede  ikke  Johan 
Friis's  frodige  Mangfoldighed  eller  Peder  Oxes  dristige  Geniali- 
tet; men  Egennytte  udgjorde  aldrig  en  Nævner  i  hans  Brøk. 
Han  besad  ikke  Christoffer  Valkendorfs  fremstormende  Kraft, 
men  havde  heller  ingen  ubesindig  Glubskhed  at  angre.  Mild, 
stille  og  beskeden  syntes  han  af  Naturen  bestemt  til  en  under- 
ordnet Virksomhed.  Hans  Forretningsdygtighed,  varme  Inter- 
esse og  Omstændighedernes  Magt  førte  ham  imidlertid  fremad. 
Og  før  end  man  ret  vidste  af  det,  stod  han  som  den  forreste. 
Beskeden  som  forhen,  men  inde  i  alt.  Fordringsløs  og  dog  fyldt 
af  en  indre  Glød.  Stærk  i  den  Overbevisning,  som  han  kærligt 
og  utrætteligt  søgte  at  bibringe  enhver,  Troen  paa  den  simple, 
selvindlysende  Sandhed,  at  Danmark  altid  havde  Ret. 

Det  var  en  Mand  for  Frederik  den  Anden.  Saa  trofast  og  paa- 
lidelig  en  Kansler  skulde  man  lede  længe  efter;  altid  rede,  ram- 
mende Kongens  Vilje  uden  Bral  og  uden  Bagtanke,  en  ypperlig 
Pasgænger,  kun  lidt  vel  ædru  til  Drik.  Intet  Under,  at  han  ikke 
kunde  undværes.  Kun  sjældent  fik  Niels  Kaas  Stunder  at  se  til 
sin  nyopførte  Taarupgaard;  han  maatte  helst  følge  med  Hoffet. 
Men  alt  imedens  han  her  voksede  fast  som  Husstykke,  paa- 
virkede og  paavirkedes  han.  Uformærkt  blev  Kongen  fyldt  med 
disse  Synsmaader,  der  dagligt  inddryppedes.  Skøndt  ved  utallige 
Baand  dragen  mod  Syd,  endte  han  med  at  se  rent  dansk  paa  For- 
holdene.  Og  for  den  ugifte  Kansler,   der  dagligt  var  Vidne  til 

Frederik  den  Andens  lykkelige  Familjeliv,  gled  lidt  efter  lidt 
denne  Konge,  hvem  han  var  inderlig  hengiven,  denne  unge, 
elskværdige  Dronning  og  hele  den  opblomstrende  Børneflok 
over  til  at  blive  eet  med  Danmark. 

Det  lyder  da  ret  troligt,  baade  at  Frederik  den  Anden  ved  sin 
Død  har  nøjedes  med  at  anbefale  sin  Hustru  og  sine  Børn  til 
den  prøvede  Kanslers  Forsorg,  og  at  Niels  Kaas  under  Rigs- 
raadets  Forhandlinger  paa  Antvorskov  skal  have  holdt  paa,  at 
Enkedronningen  fik  Del  med  i  Formynderregeringen.  Men  lige- 
saa  troligt  lyder  det,  at  da  Rigsraadets  Modstand  herimod  viste 
sig  for  stærk,  og  man  blev  de  statsretlige,  farlige  Følger  af  en 
saadan  Ordning  vaer,  det  da  var  Niels  Kaas,  der  brugtes  til  Tals- 
mand overfor  Enkedronningen,  og  at  det  væsentlig  var  hendes 
Tillid  til  ham,  der  bragte  hende  til  at  give  efter1. 

Udenfor  al  Tvivl  turde  det  være,  at  Overenskomsten,  saaledes 
som  den  endelig  ved  Ulrik  af  Meklenborgs  Mægling  kom  i  Stand, 
fra  dansk  Side  væsentlig  var  Niels  Kaas's  Værk.  Netop  denne 
Sondring  mellem  „Rigens"  og  Familjens  Anliggender  maatte 
svare  til  hans  Begreber  om  det  i  det  givne  Tilfælde  billige.  Og 
for  hans  Sind,  hvor  Kærlighed  til  Fædrelandet  og  Hengivenhed 
for  Kongeslægten  dækkede  hinanden,  maatte  Farerne  ved  en 
saadan  Ordning  tage  sig  forsvindende  ud. 

Niels  Kaas  blev  da  ogsaa  den,  ved  hvem  Overenskomsten 
smukkest  førtes  ud  i  Livet.  Det  var  intet  tomt  Mundsvejr,  naar 
han  havde  indestaaet  for,  at  hverken  Enkedronningen  eller  den 
umyndige  Konge  skulde  blive  berøvede  noget  af,  hvad  der  til- 
kom dem.  Med  største  Omhu  afvejede  han,  hvad  der  skyldtes 
dem,  og  hvad  der  skyldtes  Rigsraadet,  og,  som  om  Frederik  den 
Anden  endnu  usynligt  var  til  Stede,  fik  han  alt  til  harmonisk  at 
bevæge  sig  om  et  tænkt,  fælles  Midtpunkt. 

Der  er  noget  sjældent  tiltalende  ved  Synet  af  den  milde  Fast- 
hed, den  redelige  Omsigt,  den  udmærkede  Styrelse  i  For- 
mynderregeringens første  Aar.  Ikke  blot  i  de  vanskelige  For- 
hold til  Udlandet,  men  i  alle  indre  tillige,  overalt,  hvor  Rivninger 
lykkeligt  blev  undgaaede,  sporer  man  Kanslerens  stille  Sagt- 
modigheds Aand.  Med  Sagkyndighed  og  næsten  pedantisk  Omhu 

gav  han  dog  ikke  Afkald  paa  en  Tøddel  af,  hvad  der  tilkom 
Danmark,  og  med  kvindelig  Takt  og  Varme  deltog  han  med 
Enkedronningen  i  det  fine  Spil  om  Frøknernes  bedst  mulige 
Giftermaal l. 

Formynderregeringens  første  Par  Aar  var  Niels  Kaas's  lykke- 
ligste Tid.  Thi  ikke  blot  saa  han  sit  Værk  trives,  og  hver  Dag 
viste  ham  Frugten  af  hans  Arbejde.  Men  det  større  Ansvar  gav 
ham  rigere  Part  af  Glæden.  Nu,  da  Frederik  den  Anden  var 
borte,  tilfaldt  der  Kansleren  ligesom  en  ledig  Lod  ikke  blot  i  de 
kongelige  Bryderier,  men  i  Velbehag  ved  Synet  af  de  levende, 
Enkedronningens  Virkelyst,  de  vel  gifte  Døtre,  men  først  og 
fremmest  den  lovende  unge  Konge.  Ved  Synet  af  den  kortklip- 
pede, blaaøjede,  opvakte  Dreng,  flink  i  Latin,  men  fuldt  ud 
dansk,  lige  opmærksom  og  ivrig  paa  Ridebane,  Tøjhus,  ved 
Byggeplan  og  ombord  over  Bæltet,  brændende  af  Retfærds- 
Trang  i  en  Raadsal,  maatte  der  gennemstrømme  den  aldrende, 
ugifte  Kansler  en  ubeskrivelig  Følelse  af  bedstefaderlig  Fryd  og 
Fremtidshaab  for  Danmark. 

Saa  meget  des  stærkere  ramte  Slaget,  da  Værket  brast,  da  de 
to  Sider  af  det  samme,  Rigets  og  Kongehusets  Interesser,  gled 
ud  fra  hinanden,  og  Rigsraad  og  Enkedronning  kun  blev  ind- 
byrdes Fjender. 

Niels  Kaas  søgte  at  bevare  Enheden  til  det  sidste,  men  for- 
gæves. Han  havde  lovet  sin  afdøde  Herre  at  ville  værne  hans 
efterlevende  Hustru  og  sikre  Sønnen  uformindsket  Magt.  Han 
forstod,  at  hendes  Bestræbelser  gik  ud  paa  at  hævde  Arveret 
og  derved  grundfæste  det,  som  han  selv  var  kaldet  og  villig  til 
at  styrke.  Men  samtidigt  ikke  blot  forstod  han  sine  Standsfællers 
Krav,  men  saae  med  Forfærdelse  sin  Dronning  tankeløst  bort- 
kaste det  Herredømme  i  Hertugdømmerne,  som  Danmark  med 
Møje  havde  faaet  opbygget,  hørte  hende  kræve  som  et  ganske 
naturligt  Offer,  at  Prinsen,  det  første  Pant  i  snart  hundrede 
Aar  paa  dansk  Kongedømme,  skulde  udleveres  til  tysk  Op- 
dragelse. 

Niels  Kaas  veg  ikke  fra,  hvad  han  ansaa  for  det  rette.  Men 
hvilken  Vej  af  oprivende  Smerte,  førend  han  naaede  til  at  for- 

jage  sin  Herres,  til  ham  betroede  Enke  fra  det  Sæde  ved  Hoffet, 
han  selv  var  gaaet  i  Borgen  for,  og  førend  han  kunde  under- 
grave den  unge  Konges  Opdragelse  ved  med  eet  at  gøre  ham, 
skøndt  umyndig,   dog  myndig  paa  det  allerfarligste  Omraade, 


Fig.  19.  Niels  Kaas. 
Tegning  af  Alfred  Larsen  efter  Maleri  paa  Rosenborg.) 


nedbryde  hans  bedste  Følelser  ved  at  lære  ham  at  haane  sin 
Moder! 

Niels  Kaas  manglede  her  de  personlige  Sikringsmidler:  at 
kunne  være  ligegyldig  eller  at  kunne  tage  Parti.  Han  følte  og 
led  med  begge  Parter.  Man  tager  næppe  fejl  ved  at  tænke  paa 
ham,  naar  der  i  Rigsraadets  bitre  Skrivelser  saa  ofte  tales  om 
Enkedronningens  ædle  Sind,  der  stod  i  Strid  med  hendes  Færd. 
Men  han  lod  sig  ikke  af  disse  Følelser  lokke  til  at  slaa  af  paa, 
hvad  han  fandt  rigtigt.  Netop  denne  Blanding  af  Blødhed  og 
Fasthed  udgjorde  hans  Styrke.  Han  var  sammensat  af  modsatte 

Bestanddele  som  hint  Baand,  der  bandt  Fenrisulven,  og  ligesom 
det  holdt  han  efter  Evne  sejgt  og  sikkert  sin  Tids  onde  Aander 
nede.  Som  Olje  paa  Havet  reddede  han  sit  Fædreland  i  en  op- 
rørt Stund. 

Det  blev  hans  Livs  største  Bedrift. 

Men  han  selv  bukkede  under.  Medens  man  sled  i  Lænken, 
sled  man  i  ham,  og  trods  al  hans  Ro  og  Blidhed,  eller  netop  paa 
Grund  heraf,  maatte  han  blive  opslidt.  Uformærkt  fortærede 
Sagtmodighedens  stille  Flamme  ham  selv.  Han  blev  en  Olding 
før  Tiden.  Men  lige  mild  stod  han  der  fremdeles,  som  det  gamle 
Billed  viser  os  ham:  i  den  korte  Fløjels-Kappe,  med  Handsken 
i  Haanden  ved  Sværdhæftet,  Hovedet  lidt  bøjet  som  i  et  afbrudt 
Nik,  skaldet  og  furet. 

Desværre  er  de  bevarede  Portræter  af  Niels  Kaas  (se  I  Bog 
Fig.  33)  kun  daarligt  malede,  vistnok  Kopier  efter  et  fælles,  op- 
rindeligt, der  er  gaaet  tabt.  De  frister  til  eftergaaende  Forskøn- 
nelse, hvorom  hosstaaende  Gengivelse  (Fig.  19)  ogsaa  bærerVidne. 

Tør  vi  imidlertid  fra  Malerierne  slutte  til  hans  virkelige  Ydre, 
ligger  det  nær  at  antage,  at  hans  Ansigtstræk  har  været  ret  regel- 
mæssige, men  noget  grove  og  træskaarne,  forædlede  af  Alderen 
og  vel  til  Slut  beherskede  af  et  roligt,  klogt,  vemodigt  Blik,  om- 
straalet  af  et  Net  af  venlige  Smaarynker  over  de  dybe  Furer. 
Ikke  Øjet  selv,  men  dette  Parti  omkring  Øjet  synes  —  som  man 
af  og  til  kan  se  hos  dygtige  og  elskelige  gamle  —  at  have  ud- 
gjort det  mest  ejendommelige  i  hans  Ansigt:  vinterskrumpet, 
jomfruskært,  en  sollys  Plet  Sandbund,  hvor  ikke  blot  Stormens 
Slag,  men  selv  Smaabølgers  lette  Leg  havde  sat  sine  Mærker. 

Endnu  Herredagen  ved  Pinse  1594  havde  Niels  Kaas  holdt 

ud.   Skøndt  syg,  havde  han  daglig  næsten  en  Maaned  igennem 

ledet  Raadets  Forhandlinger  og  paa  Rettertinget  forhørt  Sager 

og  afsagt  Domme1.  Men  efter  endt  Herredag  sank  han  sammen. 

Troels-Lund:   Historiske  Fortællinger  VI  II 

Han  formaaede  ikke  at  gaa  den  vante  Vej  fra  sin  Gaard  i  Set. 
Gertrudstræde1  gennem  Rosengaarden  til  Slottet.  Han  maatte 
holde  Sengen.  Set.  Hansdag  lod  han  holde  Gudstjeneste  i  sit 
Sovekammer,  modtog  Nadverens  Sakramente  og  beredte  sig  til 
at  dø. 

Et  lille  Træk,  ret  betegnende  for  baade  hans  Viljestyrke  og 
personlige  Elskværdighed,  berettes  fra  denne  Dag:  „Efter  at 
Tjenesten  var  holden,  og  de  vilde  tage  Afsked,  bad  han  dennem, 
som  fremmede  var,  at  de  vilde  blive  til  Maaltid,  hvilket  de  og 
gjorde.  Og  dér  de  lidet  havde  fortøvet,  kom  han  ud  af  Kamme- 
ret, iført  sine  Klæder  og  satte  sig  til  Bords,  aad  og  drak  noget 
med  dennem  og  talede  med  dennem  saa  frisk,  som  om  hannem 
intet  havde  skadet".  Først  da  Rigsraad  Jørgen  Seefeldt  kom  til, 
fik  denne  ham  bevæget  til  atter  at  gaa  til  Sengs. 

Tre  Dage  efter,  den  27.  Juni,  troede  den  syge  at  mærke,  at 
hans  Endeligt  var  nær.  Han  lod  derfor  Præsten,  Magister  Grøn- 
bæk, kalde,  der  kom  og  foresagde  ham  en  Del  Skriftsteder,  pas- 
sende til  Øjeblikket.  Det  gik  Niels  Kaas  som  saa  mange  af  hin 
Slægt,  der  med  Reformatorerne  havde  ivret  for  Gudstjeneste 
paa  Modersmaalet.  Deres  egen  Dannelse  svarede  til  andre  For- 
hold. Fra  Barndommen  af  oplærte  paa  Latin,  var  dette  Sprog 
blevet  dem  et  andet  Modersmaal,  hvori  ikke  blot  deres  viden- 
skabelige Begreber  men  deres  religiøse  Følelser  rummedes. 
Derfor,  da  Magister  Grønbæk  „holdt  hannem  paa  Danske  mange 
herlige  Sententser  for  af  det  ottende  Kapitel  til  de  Romere,  saa 
hørte  Kansleren  vel  godvilligen,  men  siden  repeterede  dennem 
efter  hannem  paa  Latine.  Men  efterdi  Magister  Isak  fornam,  at 
han  havde  Lyst  til  de  Latinske,  blev  han  og  derved  og  altid  paa 
Latine  læste  for  hannem,  hvilket  hannem  ogsaa  var  saare 
kært". 

Imidlertid  var  der  gaaet  Bud  til  de  andre  Regeringsraader,  og 
kort  efter  indfandt  sig  hos  ham  Jørgen  Rosenkrans,  Sten  Brahe, 
Manderup  Parsbjerg  og  Jakob  Seefeldt.  Alle  uvedkommende 
vistes  nu  ud  af  Sygeværelset,  og  Døren  aabnedes  først  for  at 
indlade  den  unge  Konge,  da  denne,  udtrykkeligt  anmodet  af 
Niels  Kaas  om  at  indfinde  sig2,  tilfods  kom  did  fra  Slottet. 

Over  dette  Afskedsmøde  med  dets  Forhandlinger  hvilede  der, 
hvor  travlt  saa  end  Rygtet  fik  dermed,  ikke  uden  Grund  et 
Hemmeligheds  Slør.  Forsigtigt  udtrykte  Sjællands  Biskop  sig  en 
Maanedstid  efter  ved  Niels  Kaas's  Ligbaare  i  Frue  Kirke:  „Hvad 
deres  Samtale  haver  været  —  uden  Tvivl  paa  Hs.  Majestæts  og 
ganske  Fædrelands  Bedste  —  vide  de  gode  Herrer  bedst,  som 
tilstede  var". 

En  Beretning1,  hvorom  ikke  længere  vides,  fra  hvilken  af  de 
paagældende  den  antoges  at  stamme,  men  hvis  Hovedindhold 
bærer  Sandsynlighedens  Præg,  giver  dog  meget  nøje  Oplys- 
ninger om,  hvad  Ord  der  ved  denne  Lejlighed  faldt. 

Ifølge  denne  Kilde  benyttede  Kansleren  sin  sidste  Stund  til 
endnu  engang  med  Vægt  at  lægge  sin  unge  Herre  adskillige 
Sandheder  paa  Hjerte.  Han  bad  ham  først  og  fremmest  altid 
mindes,  at  saa  fremt  han  vilde  prises  som  en  from  og  gudfrygtig 
Konge,  maatte  han  styre  Rigerne  med  Naade  og  Retfærd.  Han 
formanede  ham  til  at  agte  Flaaden  som  Landets  vigtigste  Værn 
og  derfor  stedse  holde  den  i  ypperlig  Stand.  Han  underviste 
ham  om,  hvilke  Stater  og  Naboer  han  helst  skulde  holde  Ven- 
skab med,  og  gav  den  unge  Konge  et  kort  Overblik  over  de  be- 
staaende  Forbund  og  Overenskomster  med  udenlandske  Magter. 
Det  var  lutter  Paamindelser,  der  —  skøndt  altid  paa  deres  Plads 
i  et  Øjeblik  som  dette  —  dog  fik  dobbelt  Betydning  ved  Frygten 
for,  at  en  anden  Indflydelse  stod  rede  til  at  drage  den  Unge  mod 
Syd  og  lære  ham,  at  Landet,  dets  Væsen  og  Kraft,  kun  var  Ud- 
straaling  fra  Tyskland. 

Tilsidst  sagde  Niels  Kaas:  „Jeg  erindrer  mig  det  Løfte,  jeg 
gjorde  Eders  kongelige  Majestæts  Hr.  Fader  udi  hans  yderste, 
da  jeg  lovede  med  al  Magt,  Raad  og  Troskab  derhen  at  stræbe, 
at  den  kongelige  Krone  skulde  komme  paa  Eders  kgl.  Majestæts 
Hoved.  Men  nu  er  det  Guds  Vilje,  at  min  tilstundende  Død 
hindrer  mig,  at  jeg  ikke  efter  den  salig  Herres  og  Konges  Be- 
faling eller  efter  min  inderlige  Længsel  og  Attraa  kan  have  den 
Naade  og  Lykke  den  paa  Eders  kgl.  Majestæts  Hoved  selv  at 
sætte.  Derfor  vil  jeg  dog  nu  gøre,  hvad  jeg  formaar.  Jeg  leverer 
hermed  Eders  kgl.  Majestæt  udi  egne  Hænder  Nøglen 

til  den  Hvælving,  hvor  inde  den  kongelige  Krone  med  Sceptret, 
Sværdet  og  Æblet  hidindtil,  siden  hans  Død,  har  været  for- 
varede. Og  som  Gud  nu  vil  kalde  mig  fra  denne  Verden,  saa  vil 
jeg  ingen  anden  levere  dem  til,  uden  til  Eders  kgl.  Majestæt  selv. 
Tager  derfor  Rigets  Klenodier  af  Gud  selv!  og  naar 
Tiden  kommer,  bærer  Eders  Krone  med  Pris  og  Ære,  regerer 
Spiret  med  Visdom  og  Naade,  fører  Sværdet  med  Retfærdighed 
og  Magt,  og  holder  Æblet  fast  med  Raad  og  Forsigtighed!  Hertil 
hjælpe  og  styrke  Eder  Kongernes  Konge  og  Herrernes  Herre 
med  sin  Helligaand,  for  sin  eneste  Søns  Jesu  Christi  Skyld!  Gud 
velsigne  Kongen! 

Far  nu  vel  Konge!  far  vel  Riger  og  Lande!  far  vel  al  Verden! 
-  Kom  nu  o  Jesu,  naar  Du  vil!  jeg  døer  nu  gladeligen." 

Efter  disse  Ord  greb  den  unge  Konge  hans  Haand,  takkede 
ham  for  hans  store  Tjenester  og  al  hans  Troskab,  og  tog  straks 
Afsked. 

Endnu  stod  kun  et  sidste  tilbage.  I  de  fire  Rigsraaders  Nær- 
værelse dikterede  Niels  Kaas  Præsten,  hvad  enhver  af  hans 
Tjenere  skulde  have  efter  ham.  Derpaa  tog  han  Afsked  med  Re- 
geringsraaderne.  Men  efter  disses  Bortgang  faldt  det  ham  ind  — 
kendt  med  Verdens  Slethed  og  punktlig  som  han  var  —  at  Gyldig- 
heden af  selv  et  saaledes  opsat  Dokument  kunde  bestrides.  Han 
samlede  da  sin  sidste  Kraft,  stod  op  og  udstedte  Dokumentet 
under  sin  egen  Haand  og  Segl,  lovformeligt  i  alle  Maader.  Først 
nu  havde  han  Lov  til  at  hvile. 

Lidt  over  et  Døgn  laa  han  hen,  kendte  endnu  af  og  til  en  af 
de  mange,  der  kom  til  hans  Seng —  „Arild  Hvitfeld!  jeg  befaler 
Eder  nu  Gud  almægtigste"  -  -  takkede  sluttelig  endnu  engang 
alle,  vendte  sig  saa  om  for  at  sove,  sov  trygt  ind,  men  vaagnede 
ikke  mere. 

Ingen  Hustru  og  Børn  begræd  Kanslerens  Død.  Men  den 
føltes  til  Gengæld  som  et  almindeligt  Landetab.  Det  var  en  fæl- 
les Opfattelse,  Sjællands  Bisp  gav  Udtryk,  da  han  ved  Begra- 
velsen i  Frue  Kirke  tegnede  den  bortgangnes  Billede  i  faa  og 
simple  Træk  saaledes:   „Han  var  en  Mand,  skænket  og  given 

af  Gud  til  at  tjene  sit  Fædrenerige  og  at  bruges  udi  verdslige  og 
politiske  Bestillinger,  hvis  Lige  man  ikke  rinder  mange."  „Udi 
daglig  Omgængelse  var  han  venlig  og  gesellig,  ingen  for  god." 
.  .  .  „Sin  Herre  og  Konning  haver  han  tjent  aarle  og  silde  saa 
vel  som  Undersaatter  med  al  Troskab  og  Flittighed  og  haver 
været,  saa  at  sige,  en  Træl  udi  denne  Verden,  saa  at  det  ikke  er 
at  forundre,  at  han  paa  det  sidste  er  bleven  mat  og  træt"  .  .  . 
„In  summa,  hans  Død  er  os  alle  sørgelig  og  begrædelig,  som  og 
fast  hver  Ædel  og  Uædel  noksom  ved  deres  Graad  giver  til- 
kende. Og  var  han  saadan  en  Rigens  Mand,  hvilken  ikke  vel 
paa  denne  Tid  var  at  miste  og  ombære,  den  Stund  vi  endnu 
har  en  ung  Prins  og  Herre.  Gud  give  saadant  ikke  at  være  skeet 
for  vore  Synders  Skyld" l. 

Kun  eet  Sted  fandt  den  almindelige  Stemning  ikke  Genklang. 
Det  var  paa  Nykøbing  Slot.  Enkedronning  Sophia  havde  for  ofte 
mødt  Niels  Kaas  som  blot  Rigsraadets  Formand,  til  at  ikke  den 
trofaste  Kanslers  oprindelige  Træk  skulde  være  bleven  ud- 
viskede. Kort  og  knapt  meldtes  nu  blot  Dødsfaldet  blandt  andre 
Nyheder  til  Meklenborg:  „Og  kan  jeg  Eders  Naade  ikke  for- 
holde, at  Kansler  Niels  Kaas  er  død  i  Lørdags" 2.  Nogle  faa  Aars 
Begivenheder  havde  været  nok  til  at  slette  den  engang  saa  na- 
turlige Eftersætning:  Og  beder  jeg  Eders  Naade  ikke  svigte 
Eders  Datter  nu,  da  jeg  ved  denne  trofaste  Tjeners  Død  staar 
ganske  alene. 

Græd  man  i  Frue  Kirke  og  var  man  kold  paa  Nykøbing  Slot, 
saa  mødtes  passende  Sorg  og  haabefuld  Fortrøstning  hos  den, 
der  aldrig  forglemte  sig,  Statholderen  i  Hertugdømmerne.  Hen- 
rik Ranzau  bragte  sig  selv  i  Erindring  hos  den  unge  Konge  ved 
følgende  „Mindeord"'1:  Jeg  skrev  i  sin  Tid  til  Kansler  Niels 
Kaas  og  bad  om  forskellige  historiske  Aktstykker  til  Brug  som 
Beviser  i  Eders  Majestæts  Sag  for  Kejseren.  Jeg  tillader  mig  at 
gentage  denne  Anmodning,  da  jeg  dengang,  rimeligvis  paa  Grund 
af  Kanslerens  Sygdom,  ikke  Hk  dem.  „Gud  veed,  at  Eders  Maje- 
stæt i  ham  har  tabt  en  troTjener,  og  Riget  og  Fyrstendømmerne 
mistet  meget  i  den  Mand.  Jeg  har  været  saa  haardt  bedrøvet,  at 

mange  Mennesker,  og  jeg  selv  med,  mente,  at  jeg  vilde  følge 
den  salig  Mand.  Men  det  har,  Gud  været  lovet!  bedret  sig  med 
mig  — ." 

Kansler  Niels  Kaas's  Død  var  en  Begivenhed  af  vidtrækkende 
Følger.  Allerede  samme  Dag,  da  han  var  bortkaldt  Kl.  3x/a  Efter- 
middag, udstedtes  Breve  til  de  fraværende  Rigsraader,  med  Op- 
fordring til  i  denne  Anledning  at  samles  i  København  senest  den 
13.  Juli  ti!  et  overordentligt  Møde1.  Alle  mødte  paa  Lensmanden 
paa  Aakiær,  Kristen  Skeel,  nær,  der  muligt  ved  Sygdom  var 
forhindret;  han  døde  Aaret  efter2. 

Det  store  Spørgsmaal,  der  forelaa,  var  jo:  Hvad  skulde  der 
nu  gøres?  At  fordele  de  ledigblevne  Forleninger  var  let  nok. 
Men  hvorledes  skulde  man  forholde  sig  med  selve  Kansler- 
Embedet?  Var  Rigsraadet  overhovedet  berettiget  til  af  egen 
Magtfuldkommenhed  at  udvælge  „Kongens  Kansler"?  Men 
hvis  ikke,  hvorledes  skulde  man  da  besørge  de  løbende  uden- 
rigske Forretninger?  Hvo  skulde  forhandle  med  fremmede  Ge- 
sandtskaber o.  s.  v.?  —  Kun  eet  vilde  være  den  naturlige  Løs- 
ning af  alle  disse  Vanskeligheder:  at  erklære  den  unge  udvalgte 
Konge  for  myndig. 

Selv  i  Udlandet  ventede  man,  at  dette  vilde  ske.  I  Holland 
f.  Eks.,  hvor  man  sikkert  var  godt  underrettet  om  danske  For- 
hold og  vel  ikke  mindst  om  Kanslerens  tiltagende  Svaghed,  der 
jo  havde  kunnet  spores  et  Aar3  og  vilde  kunne  blive  afgørende 
for  Danmarks  Udenrigspolitik  —  i  Holland  var  Generalstaterne 
forberedte  paa,  at  det  Gesandtskab,  som  de  afsendte  til  Køben- 
havn i  Maj  1594,  maaske  vilde  komme  til  at  overvære  den  unge 
Konges  Kroning4. 

I  sin  Kanslers  Forfald  modtog  Christian  den  Fjerde  selv  disse 
hollandske  Gesandter.  Ved  et  underligt  Træf  gav  han  dem  Fore- 
træde paa  sit  Kammer  paa  Københavns  Slot  den  samme  Tors- 
dag, den  27.  Juni5,  som  han  nogle  Timer  efter  kaldtes  ned  for 

at  tage  Afsked  med  sin  døende  Kansler.  Var  det  muligt  for  den 
unge  Konge,  at  udføre  denne  selvstændige  Regeringshandling, 
uden  at  baade  han  og  alle  nærværende  maatte  komme  til  at 
tænke  paa  hans  Overtagelse  af  Regeringen?  Og  da  han  kort 
efter  begav  sig  fra  Slottet  ned  til  Set.  Gertrudsstræde,  hvor  be- 
synderligt barsaa  ikke  Niels  Kaas  sig  ad?  Hvorfor  overgav  han 
Nøglen  til  Rigsklenodierne  til  den  unge  umyndige  og  ikke  til 
den  eneste  rette  Myndighed,  de  tilstedeværende  Regerings- 
raader?  „Jeg  vil  ingen  anden  levere  dem  til,  uden  til  Eders 
kgl.  Majestæt  selv.  Tager  derfor  Rigets  Klenodier  af  Gud  selv!" 
Hvad  mente  han  med  disse  Ord?  Var  det  blot  en  døendes 
Maade  at  tale  paa,  eller  var  det  en  politisk  Anvisning  i  let  for- 
staaelige  om  end  forsigtigt  afvejede  Udtryk? 

Men  selv  om  Kansleren  ikke  vovede  at  udsige  det,  selv  om 
de  tre  andre  Regeringsraader  stod  tavse,  raabte  saa  ikke  For- 
holdene selv?  Efter  at  man  tvungen  af  Omstændighederne  havde 
foretaget  det  afgørende  Skridt,  at  erklære  den  unge  Konge  for 
myndig  i  Hertugdømmerne,  var  der  saa  overhovedet  nogen 
anden  Udvej  end  at  lade  ham  overtage  Regeringen  ogsaa  i 
Riget,  nu  da  Vorherre  selv  gav  Vinket?  Det  var  ganske  sikkert 
flere  end  de  hollandske  Gesandter,  der  i  Tankerne  saae  ham 
snarligt  kronet,  da  han  Dagen  efter  Kanslerens  Død  gjorde  et 
„stadseligt  Gæstebud  for  dem  i  den  lille  Sal  paa  Slottet" l. 

Rigsraaderne  samledes  til  det  overordentlige  Møde.  Som  sæd- 
vanligt savner  vi  Protokol  over  Forhandlingerne,  men  ingen 
kan  være  i  Tvivl  om,  at  disse  for  en  meget  væsentlig  Del  har 
drejet  sig  om  det  brændende  Spørgsmaal,  Kongens  Myndigheds- 
Erklæring.  En  gammel  Beretning  staar  da  fuldt  ud  til  Troende, 
naar  den  angiver  denne  Sag  som  Hovedgenstanden  for  Forhand- 
lingerne paa  Raadsmødet.  Og  de  Former,  hvorunder  den  med- 
deler, at  dette  skal  være  skeet,  bære  i  Hovedtrækkene  Sand- 
synlighedens Præg2. 

Ifølge  denne  Beretning  skal  der  „være  blevet  bragt  paa  Bane 
paa  Kongens  Side"  -  altsaa  foreslaaet  enten  ligefrem  i  Kon- 
gens Navn  eller  af  hans  Meningsfæller  i  Rigsraadet  —  at  Chri- 
stian den  Fjerde  nu  skulde  erklæres  for  myndig  og  selv  over- 

tage  Regeringen.  Forslaget  begrundedes  ved  Henvisning  til  hans 
Forstand,  hans  alt  overtagne  Regering  i  Hertugdømmerne,  hans 
Alder,  henved  atten  Aar  —  MyndighedsGrænsen  for  Undersaatter 
og  den  allerlængste  Frist  for  udenlandske  Fyrster  —  endelig  Kans- 
lerens Død  og  Nødvendigheden  af,  at  der  beskikkedes  en  ny, 
hvad  formentlig  kun  kunde  udføres  af  Kongen.  Fra  modsat  Side 
blev  imidlertid  „saa  meget  igen  af  andre  forestillet,  saa  at  intet 
blev  deraf  dengang.  Thi  de  fleste  af  Rigens  Raad  vilde,  at  det 
skulde  blive  ved  den  Beslutning  og  Aftale,  som  var  gjort  Aar 
1588." 

Christian  den  Fjerde  blev  da  altsaa  ikke  erklæret  for  myn- 
dig. Rigsraadets  Bevæggrunde  er  lette  at  forestille  sig.  Forsam- 
lingens Flertal  satte  uden  Tvivl  allerede  af  blotte  Standshensyn 
Pris  paa  den  opnaaede,  usædvanlige  Magt  og  ønskede  næppe  i 
Utide  at  give  Afkald  derpaa.  Men  hertil  kom  Frygt  for  netop  i 
dette  Øjeblik  at  overlade  den  til  en  ung  og  uerfaren  Konge. 
Sandsynligheden  talte  for,  at,  hvis  Christian  den  Fjerde  nu  blev 
myndig,  vilde  han  enten  komme  i  sin  Moders  og  Bedstefaders 
Ledebaand  —  begge  i  Øjeblikket  de  farligste  Modstandere  af 
Landets  og  Rigsraadets  Interesser  —  eller  ogsaa  vilde  han  lade 
Henrik  Rammel  blive  den  altformaaende  i  Danmark,  ligesom 
allerede  skeet  var  i  Hertugdømmerne. 

Ganske  vist  frembød  Sagen  sine  Vanskeligheder,  idet  Chri- 
stian den  Fjerde  jo  var  bleven  myndig  i  Hertugdømmerne,  saa 
at  man  nu  kun  havde  ham  i  een  Tøjle.  Men  bedre  een  end  slet 
ingen.  To  Aars  Paavirkning  endnu  under  Rigsraadets  Formyn- 
derskab maatte  kunne  fæstne  hans  Begreber  om  Rigets  og 
Raadets  Tarv.  Alt  burde  derfor  blive  ved  det  gamle,  Henrik 
Rammel  holdes  sønden  for  Kongeaaen  og  Enkedronningen  for- 
følges selv  paa  Nykøbing  Slot.  Til  en  Begyndelse  lod  man,  som 
vi  har  seet,  den  unge  Konge  underskrive  en  Afvisning  til  Ulrik 
af  Meklenborg  paa  dennes  fornyede  Forestillinger  angaaende 
Godserne  Bønnitgaard  og  Torkildstrup1. 

Paa  den  anden  Side  dristede  Rigsraadet  sig  dog  ikke  til  at 
træde  Kongens  Rettigheder  for  nær  ved  paa  egen  Haand  at  be- 
sætte Pladsen  som  Kongens  Kansler.  Der  blev  ikke  valgt  nogen 

Kansler  istedenfor  den  afdøde  Niels  Kaas.  End  ikke  en  fjerde 
Regeringsraad  blev  indsat  førend  i  Maj  Maaned  næste  Aar,  da 
Jakob  Seefeldt  endelig  blev  valgt1,  medens  han  i  Virkeligheden 
synes  at  have  besørget  Forretningen  lige  siden  Niels  Kaas's 
Sygdom  2. 

Denne  overordentlige  Varsomhed  i  Fremgangsmaaden  tyder 
noksom  paa,  hvor  forskelligartede  Hensyn  der  var  at  tage.  For- 
uden de  alt  anførte,  gjorde  der  sig  vel  ogsaa  en  vis  Frygt  gæl- 
dende for  at  beklæde  en  enkelt  med  Kanslerens  Magt,  ligesom 
ogsaa  omvendt  enhver  maatte  frygte  for  at  betros  denne  Urias- 
Post,  der  nødvendigt  maatte  bringe  vedkommende  paa  spændt 
Fod  med  Kongen.  Kom  saa  hertil  gensidig  Skinsyge,  der  muligt 
turde  have  været  Hovedgrunden  til,  at  Pladsen  som  Regerings- 
raad ikke  blev  endelig  besat,  saa  synes  Rigsraadsmødet  at  have 
været  meget  bevæget  eller  dog  spændt,  ikke  blot  ved  de  fore- 
liggende Spørgsmaals  Vigtighed,  men  ved  de  stærke,  modstri- 
dende Interesser,  der  holdt  hinanden  i  Skak. 

Udfaldet  blev  derefter.  Af  lutter  Hensyn  svarede  man  Nej  til 
alt.  Christian  den  Fjerde  blev  ikke  erklæret  for  myndig;  en  ny 
Kansler  blev  ikke  valgt;  en  ny  Regeringsraad  ikke  indsat.  Af 
Mangel  paa  Enighed  om  en  ny  Ordning,  nøjedes  man  med  blot 
at  flikke  og  rimpe  paa  den  gamle.  Men  denne  blev  ikke  synder- 
lig bedre  derfor,  Hullerne  var  for  fremtrædende. 

Det  skortede  tydeligt  nok  Rigsraadet  paa  friskt  Handlemod. 
Ikke  blot  led  Tiden  for  dets  Formynder-Myndighed,  og  herved 
lammedes  dets  Kraft.  Men  det  Skær  af  stædig  Ubeslutsomhed 
og  Gammelmands  Gnav,  der  kom  til  at  hvile  over  dets  Virk- 
somhed, svarede  i  Virkeligheden  til  givne  Forhold.  Jørgen 
Rosenkrans,  som  nu  var  Regeringsraadets  og  Rigsraadets  ansee- 
ligste  Mand,  besad  med  al  sin  Hæderlighed  ikke  noget  vidt  Syn. 
Lidt  træet,  stiv  og  tør  allerede  fra  Ungdommen  af,  kunde  han 
nu,  da  han  var  over  de  halvfjers,  umuligt  skifte  Natur.  Ligesom 
han,  gik  ogsaa  andre  af  de  betydeligste  Rigsraader  paa  Gravens 
Rand.  Niels  Kaas  fulgtes  i  den  nærmeste  Tid  af  Hak  Ulfstand, 
Jørgen  Skram,  Kristen  Skeel  og  Jørgen  Rosenkrans. 

Var  saaledes  Rigsraadets  Sejr  paa  Mødet  tillige  et  Udtryk  for 


174  Den  kejserlige  Kommission 

dets  Svaghed,  saa  forholdt  det  sig  omvendt  for  den  unge  Konges 
Vedkommende.  Man  havde  ganske  vist  nægtet  ham  at  blive 
myndig.  Men  samtidigt  havde  man,  ved  at  lade  Pladsen  som 
Kongens  Kansler  henstaa  ubesat,  øget  baade  hans  repræsenta- 
tive Betydning  og  hans  virkelige  Magt  ud  over,  hvad  Forfat- 
ningen hjemlede.  Det  sidste  Baand  man  endnu  kun  havde  paa 
ham,  var  den  Bitterhed  man  maatte  være  istand  til  at  nære  hos 
ham  mod  den  fælles  Modstander,  Enkedronningen.  I  saa  Hen- 
seende vovede  Rigsraadet  sig  vidt  ved  denne  Lejlighed. 

Men,  uden  at  Parterne  maaske  straks  mærkede  det,  havde 
selv  denne  Forstaaelse  mellem  Kongen  og  Rigsraadet  faaet  en 
sprukken  Klang.  Der  var  ingen  Niels  Kaas  længer  til  at  indgyde 
den  unge  ubetinget  Tillid.  Og  Afslaget  paa  Kongens  Ønske  om 
at  blive  myndig  havde  frembragt  en  usynlig  Revne,  som  fra  nu 
af  Varme  saa  vel  som  Kulde  kun  bidrog  til  at  udvide. 

Under  alt  dette  var  den  store  politiske  Strid  om  Besiddelsen 
af  Hertugdømmerne  gaaet  sin  Gang.  Den  af  Kejseren  nedsatte 
Kommission,  bestaaende  af  Ulrik  af  Meklenborg  og  Henrik 
Julius  af  Brunsvig,  der  skulde  dømme  Parterne  imellem  og 
ordne  Forholdene,  var  fremdeles  i  Virksomhed.  Men  denne 
Virksomhed  var  af  en  egen,  sendrægtig  Art. 

Den  22.  Oktober  1593  skulde  Parterne  være  mødt  for  Kom- 
missionen i  Rendsborg,  men  Mødet  maatte  udsættes,  og  de 
stævnedes  da  til  Lybæk  den  29.  April  15941.  Christian  den 
Fjerde  fandt  imidlertid  Fristen  for  kort  og  begærede  Udsættelse 
til  Skt.  Hansdag2.  Men  denne  Dag  faldt  Kommissionen  ubelej- 
lig, hvorfor  Mødet  fastsattes  til  Lybæk  den  29.  Juli3. 

Mod  den  saaledes  valgte  Tid  havde  Kongen  ikke  noget  at 
indvende,  men  Stedet,  en  By  udenfor  hans  Landomraade,  fore- 
kom ham  krænkende  for  hans  Ære;  han  maatte  derfor  meget 
ønske,  at  en  anden  By,  f.  Eks.  Rendsborg  eller  Segeberg,  be- 

stemtes  til  Mødested1.  Kommissærerne  kunde  vel  ikke  gaa  ind 
herpaa,  men  stillede  ham  dog  Valget  mellem  Lybæk  eller  Ham- 
borg, samt  udsatte  Mødetiden  —  da  Fristen  under  disse  For- 
handlinger muligt  var  bleven  noget  knap  —  til  fjorten  Dage  efter 
den  29.  Juli-. 

Just  denne  Udsættelse  kom  Kongen  overordentligt  ubelejlig. 
Han  havde  allerede  valgt  sine  Sendebud  og  ordnet  det  saa,  at 
de  ved  Hjemkomsten  skulde  være  tilstede  ved  højst  vigtige  An- 
liggender. Han  maatte  derfor  anmode  om,  at  hele  Mødet  ud- 
sattes ikke  blot  fjorten  Dage  men  til  den  14.  Oktober3.  Kom- 
missærerne gik  ind  herpaa  l.  Og  for  at  alle  Hindringer  nu  kunde 
være  bortryddede  og  frugtbar  Forhandling  forberedt,  tilstilledes 
der  Kongen  forud  efter  Ønske  Modpartens  Indlæg. 

Men  det  var  ret  Skade,  at  der  blandt  de  mange  Dokumenter, 
der  medfulgte  som  Bilag,  viste  sig  en  paafaldende  Ufuldstændig- 
hed, idet  der  manglede  „en  Instruktion  og  et  Postskript".  Under 
saadanne  Omstændigheder  fandt  Kongen  det  ikke  tilraadeligt  at 
give  Møde  og  tilmeldte  efter  moden  Overvejelse  Kommissærerne 
dette  i  sidste  Øjeblik s.  Hermed  var  hele  Aaret  1594  gaaet. 

Aar  1595  oprandt  under  lovende  Udsigter,  idet  Parterne  stæv- 
nedes til  at  møde  den  17.  Marts  i  Lybæk,  og  Christian  den 
Fjerde  fik  en  Ekstra-Opfordring  til  ikke  at  lade  sig  skræmme 
af  en  saa  ligegyldig  Mangel  som  den  anførte,  naar  iøvrigt  alle 
de  afgørende  Dokumenter  forelaa'1.  Denne  Gang  var,  imidlertid 
Henrik  Julius  hindret  i  at  kunne  komme  personlig  og  sendte 
derfor  Befuldmægtigede.  Under  slige  Forhold  fandt  heller  ikke 
Hertug  Ulrik  det  passende  selv  at  indfinde  sig  og  sendte  lige- 
ledes Befuldmægtigede,  men  vilde  dog  drage  til  en  By  i  Nær- 
heden for  at  være  ved  Haanden  med  Raad  og  Daad.  Han  op- 
fordrede indstændigt  Kongen  til  at  gøre  det  samme,  paa  det 
at  Sagen  dog  endelig  engang  kunde  blive  bragt  til  Afslut- 
ning7. 

Christian  den  Fjerde  var  villig  hertil.  Men  som  han  skulde 
begive  sig  paa  Vej  —  han  opholdt  sig  just  i  Helsingborg  —  viste 
det  sig,  at  „opsvulmede  Vandstrømme  og  den  farlige  Vej  sø- 
værts" rejste  uovervindelige  Hindringer.  Hans  Bedstefader,  der 

ikke  var  søstærk,  forstod  disse  Grunde.  En  ny  Modedag  an- 
sattes da  til  den  gode  Aarstid,  den  21.  Juli  1595,  fremdeles  i  Ly- 
bæk1. I  sidste  Øjeblik  indtraf  dog  atter  Forhindring  om  end  fra 
en  ny  Side.  Enkedronning  Sophias  Kansler,  Dr.  Sybrandt,  der 
skulde  møde  paa  hendes  Vegne,  afgik  nemlig  ved  Døden,  og 
hun  maatte  i  den  Anledning  begære  Udsættelse-'.  Et  nyt  Møde 
ansattes  saa  til  den  10.  November3.  Heller  ikke  dette  kom 
imidlertid  istand,  og  hermed  var  Aaret  1595  gaaet. 

Nu  nærmede  Tiden  for  Christian  den  Fjerdes  Kroning  sig 
med  stærke  Skridt.  Selv  Kommissionens  mest  haardnakkede 
Medlem,  Hertug  Ulrik,  maatte  nu  ogsaa  give  tabt  og  nøjes  med 
at  foreslaa,  at  han,  Enkedronningen  og  Christian  den  Fjerde, 
opgivende  alt,  hvad  der  hed  Kommission  og  Kommissionsdom, 
skulde  holde  blot  en  personlig  Sammenkomst  og  under  denne 
ordne  og  udjævne  den  hele  Strid.  Han  tilbød  i  denne  Anledning 
at  ville  give  Møde,  hvorsomhelst  Christian  den  Fjerde  maatte 
ønske  det,  i  Lybæk  eller  helt  op  i  Hertugdømmerne  om  det 
saa  skulde  være,  blot  at  det  maatte  finde  Sted  inden  Faste- 
lavn4. 

Hvor  troligt  end  Hertugen  bestræbte  sig,  lykkedes  det  dog 
ikke  at  undgaa  Fastelavns-Skæret.  Christian  den  Fjerde  svarede 
nemlig  tilbage,  at  et  Besøg  af  Bedstefader  selvfølgelig  altid  vilde 
være  ham  kært.  Men  han  forstod  ikke,  hvorfor  en  særlig  Over- 
enskomst mellem  ham  og  hans  Moder  skulde  være  nødvendig, 
da  han  ikke  var  sig  nogen  Strid  med  hende  bevidst.  Han  maatte 
derfor  først  udbede  sig  skriftlig  Besked  om,  hvad  der  skulde 
behandles  og  afgøres  ved  den  foreslaaede  personlige  Sammen- 
komst. 

Nu  blev  Hertugen  for  Alvor  vred.  Han  svarede,  at  han  an- 
saae  det  for  unødvendigt  at  indlade  sig  i  Ordstrid  med  Christian 
den  Fjerde  om  selve  Sagens  Tilværelse.  Han  vilde  blot  af 
Hjerte  ønske,  at  han  selv  i  hele  sin  Levetid  havde  erfaret  lige- 
saa  lidt  af  Tvist  og  Strid  mellem  Moder  og  Søn,  som  denne 
sidste  vidste  at  erindre5.  Med  denne  bittersøde  Ordveksel  gik 
Sagen  istaa  eller  rettere  over  til  anden  Art  Behandling,  idet 

Kongen  efter  sit  oprindelige  Tilbud  søgte  at  affinde  sig  med  sine 
Brødre  paa  en  for  alle  Parter  tilfredsstillende  Maade. 

Vi  har  her  fulgt  Kommissionssagen  et  Par  Aar  frem  i  Tiden 
lige  til  dens  Udløb  i  Sandet  og  faaet  et  Indtryk  af  den  behæn- 
dige Haand,  der  ledede  den  unge  Konges  Optræden  under  disse 
langt  fra  lette  Forhold.  Det  var  væsentlig  Henrik  Rammels  Dyg- 
tighed, hvem  det  gode  Udfald  skyldtes1.  Et  lignende  Held  fulgte 
ham  i  Kampen  ved  selve  Kejserhoffet.  Fra  sin  tidligere  Stilling 
som  kejserlig  Assessor  ved  Rigskammerretten  i  Speier  var  Hen- 
rik Rammel  godt  kendt  med  Forholdene  her  og  vidste,  hvad 
den  kejserlige  Regering  lod  sig  byde.  Naar  Christian  den  Fjerde 
blot  bevilgede  rigeligt  til  Kamp  mod  Tyrkerne,  „Tiirkensteuer", 
saa  var  det  ingenlunde  formeget  forlangt,  at  Kejseren  skulde 
tilbagekalde  alle  de  udtrykkelige  Befalinger,  han  selv  havde  ud- 
stedt for  kort  siden.  Benedict  Ahlefeldt  og  Dr.  Winsheim  sendtes 
derfor  derned  med  vidtgaaende  Paalæg  i  saa  Henseende'-',  vel 
forsynede  med  Rosenobler  til  at  give  deres  Ord  Vægt  hos  de 
kejserlige  Raadgivere. 


48 

Striden  ved  Kejserhoffet  blev  haard,  thi  ogsaa  Enkedron- 
ningens Udsendinge,  Dr.  Sybrandt  og  Herman  v.  der  Beck, 
mødte  med  gyldne  Beviser.  Og  deres  Standpunkt  var  ulige  let- 
tere at  hævde:  Sagen  var  henvist  til  Kommission  og  burde  af- 
gøres alene  af  denne.  Efter  at  have  indhentet  Pengeforstærkning 
hjemmefra  !  lykkedes  det  dog  endelig  Kongens  Udsendinge  at 
opnaa  afgørende  Fordele.  De  kejserlige  Gehejmeraader  lovede 
paa  Kejserens  Vegne,  at  der  skulde  blive  udstedt  Befalingerom, 
at  Kongen  ikke  maatte  blive  „overilet"  af  Kommissionen,  samt 
at  de  tidligere  udgangne  kejserlige  Skrivelser  ikke  burde  komme 
Kongen  til  Skade  i  nogen  Maade,  men  Kommissærerne  skulde 
lade  ham  være  i  uforstyrret  Besiddelse  af  den  overtagne  Rege- 
ring. 

En  bestemtere  Maade  at  slaa  sig  selv  paa  Munden  var  ikke 

let  tænkelig.  Kommissionens  Betydning  var  hermed  fuldstæn- 
digt undergravet  og,  som  vi  har  seet,  lod  Christian  den  Fjerde 
sig  heller  ikke  „overile"  af  den.  I  høj  Grad  betegnende  for  For- 
holdene ved  Kejserhoffet  var  de  Hindringer,  der  i  sidste  Øjeblik 
traadte  i  Vejen  for  Udstedelsen  af  disse  nye  kejserlige  Breve. 
Det  var  ikke  nogen  Følelse  af  det  uværdige  i  saa  holdningsløs 
en  Politik,  men  simpelthen,  at  Sekretæren  i  det  kejserlige  Kan- 
celli var  bleven  bestukken  af  Enkedronningens  Udsendinge. 
Der  maatte  derfor  fra  modsat  Side  passes  nøje  paa,  dels  at 
Brevene  overhovedet  blev  udstedt,  dels  at  der  ikke  i  dem  ind- 
smugledes helt  andet  Indhold  end  det  befalede1. 

Omtrent  samtidigt  hermed  led  Enkedronningen  et  nyt  føleligt 
Nederlag.  Den  tyske  Rigsdag  var  samlet  i  Regensburg,  og,  som 
det  vil  erindres,  havde  Enkedronning  Sophia  modtaget  kejserlig 
Indbydelse  til  i  sin  nye  Værdighed  som  Formynderske  for  de 
umyndige  Sønner,  Ulrik  og  Hans,  at  give  Møde  ved  denne  Lej- 
lighed. Paa  hendes  Vegne  mødte  som  Befuldmægtiget  Herman 
von  der  Beck.  Men  da  han  vilde  indtage  sin  Plads  i  Forsam- 
lingen, meldte  en  anden  sig  til  samme  Plads,  nemlig  den  konge- 
lige Udsending,  Benedict  Ahlefeldt.  Tvisten  mellem  de  to  drejede 
sig  ikke  blot  om  det  sædvanlige  tyske  Rigsdags-Stridspunkt,  hvo 
der  skulde  have  Forsædet,  men  ingen  af  dem  vilde  indrømme 
den  anden  Ret  til  overhovedet  at  have  Sæde  paa  Rigsdagen. 

Da  nu  ingen  af  Parterne  vilde  vige,  maatte  Kejseren  tilsidst 
nedsætte  en  Voldgiftsret  eller  Forligskommission,  bestaaende  af 
Rigshofrettens  Formand,  Landgrev  Georg  af  Leuchtenberg  og 
en  Dr.  juris.  De  opnaaede  ikke  at  faa  Parterne  forligte.  Men 
Enkedronningens  Udsending  maatte  gaa  ind  paa  „Kejseren  til 
Ære"  at  vige  Sædet  dennegang,  dog  naturligvis  med  Forbehold 
af  alle  Enkedronningens  Rettigheder,  og  uden  at  heri  skulde 
ligge  nogensomhelst  Forudgriben  af  den  engang  nedsatte  kej- 
serlige Kommissions  —  Hertugerne  Henrik  Julius  og  Ulriks  — 
Dom  om  Hovedsagen.  Hvor  pynteligt  end  Afvisningen  var  ind- 
svøbt, kunde  dog  ingen  tage  fejl  af,  at  det  var  en  mere  end  tvivl- 
som Hæder:  at  møde  ifølge  kejserlig  Indbydelse  og  saa  blive 
anmodet  om  „Kejseren  til  Ære"  at  gaa  sin  Vej2. 

Alle  disse  Jobsposter  strømmede  ind  til  Enkedronningen  paa 
Nykøbing,  medens  Rigsraadet  herhjemme  var  ved  at  fravriste 
hende  Godserne  Torkildstrup  og  Bønnitgaard.  Om  hun  under 
disse  Forhold  begyndte  at  indsee  det  haabløse  i  sin  Stilling,  vilde 
det  ikke  kunne  undre. 

Da  lød  med  et  et  nyt  Kampsignal.  Det  var  ovre  fra  Holsten, 
hvor  den  utrættelige  Stridsmand,  Hans  Blome,  bad  hende  ile 
hendes  haardt  trængte  Rækker  til  Hjælp.  Der  var  overalt  i 
Landet,  skrev  han1,  „gesvindte  uhørte  Praktiker  i  Gære".  En 
ny  Landdag  var  udskreven  til  Flensborg  til  den  7.  September. 
Hun  maatte  endelig  begive  sig  over  til  Klostret  Cismar  og  være 
i  deres  Nærhed.  Frygtede  hun  paa  Grund  af  Pest  for  at  tage 
den  korteste  Vej  og  sætte  over  fra  Lolland  til  Heiligenhafen, 
saa  kunde  hun  gaa  øst  om  Femern,  lade  Skuden  lægge  bi  ud  for 
Cismar  og  sætte  i  Land  med  Baad,  hvis  hun  da  ikke  foretrak 
at  sejle  det  Stykke  længere  ned  til  Neustadt,  hvor  der  var  god 
Havn,  og  hvorfra  der  kun  var  et  Par  Mils  Vej  til  Klostret. 

Kort  efter  kom  nyt  Brev,  dennegang  fra  hendes  Kansler,  Dr. 
Sybrandt,  der,  hjemvendt  fra  Regensburg,  paa  Gennemrejsen 
var  Gæst  hos  Hans  Blome  paa  Sehedorf 2.  Ogsaa  han  bad  hende 
komme.  „Den  højeste  Nødtørft  kræver,  at  Eders  Majestæt  kom- 
mer hid  førend  Landdagen,  thi  her  vil  efter  min  Mening  foregaa 
noget,  hvortil  man  har  Eders  Majestæts  Betænkning  behov". 
Og  for  ligesom  at  sikre  sig  hendes  Komme,  sendte  han  hende 
forskellige  Udtalelser  til  Landdagen  i  hendes  Navn  til  Underskrift. 

Enkedronningen  fulgte  Opfordringen,  om  end  nølende.  Hun 
drog  i  September  Maaned  1594  med  sine  Børn  over  Meklen- 
borg3  til  Klostret  Cismar,  hvor  hun  forblev  i  over  et  halvt  Aar. 
Et  af  de  længste  Ophold  paa  et  og  samme  Sted  i  hendes  om- 
flakkende Liv  under  Formynderregeringen. 

Hvad  der  synes  særligt  at  have  ophidset  Enkedronningen  og 
hendes  Parti,  var  det  heldige  Stikord,  som  Modstanderne  havde 

fundet,  idet  de  beskyldte  hende  for  at  ville  „angribe  Landets 
Privilegier".  I  denne  Anledning  underskrev  hun  allerede  paa 
Nykøbing  et  Brev  til  Landdagen1.  Heri  meddelte  hun,  at  hun 
paa  sidste  Landdag  1593  var  bleven  bagvadsket  i  saa  Henseende, 
og  vilde,  hvis  Tidens  Korthed  ikke  havde  hindret  hende,  den- 
gang have  krævet  Bagvadskeren  angiven  og  afstraffet.  (Hvo 
Bagvadskeren  var,  sagdes  ikke  ligefrem,  men  ingen  kunde  være 
i  Tvivl  om,  at  der  sigtedes  til  Statholderen,  Henrik  Ranzau.  At 
det  var  ham,  hun  vilde  tillivs,  fremgik  yderligere  af  den  næste 
Udtalelse:) 

Maaske  havde  hun  straks  ved  sin  Regerings  Tiltrædelse,  vild- 
ledt af  sine  daværende  Raadgivere,  udstedt  Skrivelser,  der  gik 
Landets  Privilegier  noget  vel  nær.  Men  saa  snart  hun  var  bleven 
gjort  opmærksom  herpaa,  havde  hun  straks  afstaaet  derfra.  Naar 
hine  Raadgivere  nu  hørte  til  hendes  Modstandere,  saa  fortjente 
de,  at  deres  Færd  blev  bragt  nærmere  for  Lyset.  Senest  havde 
de  beskyldt  hende  for  at  have  faaet  Kejseren  til  at  nedsætte  en 
Kommission  til  Privilegiernes  Forringelse.  Der  var  ikke  eet  Ord 
sandt  heri.  Kommissionens  Hverv  var  ene  og  alene  hendes 
Børns  og  Landets  Tarv.  Hun  krævede  Hertugdømmerne  delt 
mellem  sine  tre  Børn.  Heri  var  intet  stridende  mod  Privi- 
legierne, det  var  en  ren  privat  Sag  mellem  Børnene  og  vedkom 
ikke  Landdagen.  Endnu  for  faa  Aar  siden  havde  Landet  jo  ogsaa 
været  delt  mellem  tre  Hertuger. 

Hun  vilde  da  paalægge  Landdagen  ikke  at  lade  sig  vildlede, 
men  mindes,  hvorlunde  hun  længe  og  trofast  havde  styret  Lan- 
det. Vilde  nogen  laste  hendes  Styrelse,  da  burde  han  gøre  det 
som  en  ærlig  Mand  aabenlyst,  og  han  skulde  faa  Svar.  Men  de 
øvrige  vilde  handle  vel  ved  at  huske,  hvor  roligt  og  naturligt  alt 
vargaaet  for  sig,  da  Christian  den  Tredje  delte  Landet  med  sine 
to  Brødre  Hans  og  Adolph. 

Og  hvor  lykkelige  havde  disse  Forhold  ikke  været!  Thi  hvor 
der  var  flere  Fyrster,  kunde  ingen  af  disse  træde  Landets  Pri- 
vilegier for  nær,  da  de  andres  Øjne  vogtede  paa  ham.  Ikke  blot 
Holsten,  men  hele  Tyskland  var  i  dette  Øjeblik  saaledes  stedt, 

at  det  vel  kunde  trænge  til  mange  Beskyttere.  Landdagen  stod 
da  nu  overfor  det  simple,  klare  Valg:  enten  at  ville  fremme 
Landets  sande  Lykke  eller  at  lade  sig  lede  af  faa  egennyttige 
Mænd,  hvis  Maal  kun  var  at  stifte  Ufred. 

For  det  Tilfælde,  at  denne  Henvendelse  ved  Statholderens 
Træskhed  ikke  skulde  blive  forelagt  Landdagen,  udstedte  Enke- 
dronningen tillige  en  anden  Skrivelse,  stilet  til  „de  Medlemmer 
af  Ridderskabet,  til  hvilke  hun  havde  Tiltro" l.  I  denne  Hen- 
vendelse til  sit  eget  Parti  meddelte  hun  dem  Hovedskrivelsen 
og  bad  dem  i  Nødsfald  sørge  for  dens  størst  mulige  Udbredelse, 
for  at  Sandheden  dog  maatte  sejre. 

Medens  disse  svage  Vaaben  var  alt,  hvad  den  ene  Part  kunde 
skaffe,  rykkede  Formanden  for  det  sejrende  Parti,  Christian 
den  Fjerde,  ved  Henrik  Rammels  Side  ned  til  Flensborg.  En- 
hver vil  kunne  forstaa  det  tillokkende  for  den  unge  Konge  i  at 
sige  sine  Formyndere  hjemme  i  „Riget"  Farvel,  og  ved  blot  at 
sætte  Foden  over  Kongeaaen  forvandles  til  en  myndig  og  rege- 
rende Herre. 

Der  kan  ikke  være  nogen  Tvivl  om,  at  han  nød  denne  sin 
første  virkelige  Selvstændighed  i  fulde  Drag,  ligefra  Jubelen  ved 
hans  Indridt  --  forstærket  ved  den  politiske  Strid  —  til  hans 
Yndlingsfærd  at  være  Dommer.  Det  var  ikke  som  i  Raadsalen 
paa  Københavns  Slot  blot  Skoleforsøg  og  til  Prøve  under  Tilsyn 
af  kantede  Rigsraader;  nej  han  var  her  virkelig,  øverste  For- 
mand, hvem  alle  i  Retten  maatte  lystre.  Og  Henrik  Rammel  var 
baade  ifølge  sin  Natur  og  sin  Stilling  ikke  den,  der  skulde  hindre 
den  unge  i  at  føle  sig  vel  under  de  nye  Forhold. 

Det  Sammenstød,  hvis  man  ellers  tør  kalde  det  saa,  der  skete 
paa  Landdagen  mellem  de  to  Partier,  var  af  næsten  forsvindende 
Art.  Christian  den  Fjerde  var  tydeligt  nok  Øjeblikkets  Herre, 
hvem  det  overvældende  Flertal  ikke  blot  nødtvungent  viste  Hyl- 
dest, men  ansaae  for  det  bedste  Værn  mod  Landets  yderligere 
Udstykning.  Et  kejserligt  Gesandtskab,  der  just  ankom  til  Flens- 
borg, og  for  hvis  Skyld  Kongen  paa  en  lidt  iøjnefaldende  Maade 
udsatte  sit  Møde  i  Landdagen,  dannede  yderligere  Ramme  om 
hans  Betydning  som  Landets  Beskytter. 

Da  han  mødte  i  Landdagen,  Tirsdagen  den  10.  September,  og 
Henrik  Rammel  paa  hans  Vegne  oplæste  den  vidtløftige  Beret- 
ning om  Landets  Stilling  og  hvad  der  formentlig  burde  gøres1, 
kunde  der  ikke  være  nogen  Tvivl  om,  at  Landdagen  i  et  og  alt 
vilde  rette  sig  efter,  hvad  han  ønskede.  løvrigt  maa  det  lades 
Henrik  Rammel,  at  Beretningen  var  affattet  i  maadeholdne  Ud- 
tryk, og  at  der  særligt  var  vist  Enkedronningen  Hensyn.  Hun 
gjordes  ikke  ansvarlig  for  noget  som  helst,  end  ikke  for  Planen 
om  Landets  Deling,  men  Skylden  tillagdes  visse  unyttige  Per- 
soner. 

Allerede  tidlig  Mandag  Morgen  havde  Enkedronningens  Ud- 
sending uddelt  Skrivelsen  fra  hende  til  de  faa  paalidelige.  Om 
Tirsdagen  mødte  han  igen  paa  Raadhuset,  og  da  Kongen  var 
tagen  bort,  og  Raaderne,  der  havde  fulgt  ham  til  hans  Herberge, 
atter  var  vendte  tilbage  til  Forsamlingen,  bad  Enkedronningens 
Udsending  om  Ordet.  Da  dette  var  blevet  ham  givet,  meddelte 
han,  at  han  var  sendt  af  Enkedronningen  for  at  overbringe  et 
Brev  fra  hende  til  Forsamlingen,  hvorpaa  han  gik  hen  og  rakte 
Brevet  til  Statholderen. 

Skøndt  det  blev  rakt  to  Gange  frem  til  ham,  vilde  Henrik 
Ranzau  dog  ikke  tage  imod  det.  I  sin  Vaande  vendte  da  Over- 
bringeren sig  til  den,  der  stod  nærmest,  Ditlev  Ranzau.  Denne 
havde  maaske  Cismar  Kloster  i  Erindring,  som  han  nys  havde 
maattet  hovedkulds  afstaa  til  Enkedronningen.  I  hvert  Fald 
svarede  han,  at  Brevet  ikke  kom  ham  ved,  det  maatte  gives  til 
Statholderen. 

Da  Brevet  anden  Gang  kom  til  Henrik  Ranzau,  svarede  denne 
blot:  „Vent  lidt!"  vendte  sig  mod  Forsamlingen  og  sagde  med 
høj  Røst:  „Ville  vi  tage  imod  dette  Brev?"  hvorpaa  Svaret  lød: 
„Hvorfor  ikke!"  Langt  om  længe  tog  da  Henrik  Ranzau  mod 
Brevet  og  sagde  i  en  haanlig  Tone  til  Overbringeren:  „Brevet 
skal  blive  oplæst,  og  Dronningen  skal  faa  Svar." 

Dette  Forsamlingens  „Hvorfor  ikke"  var  al  den  Sejrsmelding, 
der  kunde  sendes  til  Enkedronningen.  Forgæves  stadsede  man 
det  op  paa  det  bedste.  Det  var  blevet  raabt  højt.  Statholderen 
var  bleven  synligt  opskræmt  derved  og  havde  rystet  paa  Haan- 


Landdagen  i  Flensborg  September  1594  183 

den,  da  han  endelig  tog  imod  Brevet.  Og  Dagen  efter,  da  dette 
var  blevet  oplæst,  havde  det  „vakt  stor  Opmærksomhed",  og 
Talen  havde  drejet  sig  om,  til  hvem  der  vel  kunde  være 
sigtet. 

Der  behøvedes  ikke  Enkedronningens  Forstand  til  at  indse, 
at  alt  sligt  blot  var  Suppe  paa  en  Pølsepind  og  i  Virkeligheden 
kun  Dække  over  den  rene  Ynkelighed.  Afstanden  mellem  hen- 
des og  den  unge  Konges  Stilling  blev  dobbelt  iøjnefaldende  ved 
Synet  af,  hvad  han  havde  sat  igennem.  Ikke  blot  havde  Land- 
dagen nedlagt  en  Indsigelse  mod  den  til  Lybæk  berammede 
Kommissionsdag1,  men  Lydigheden  mod  Christian  den  Fjerde 
var  gaaet  saa  vidt,  at  man  endog  havde  overladt  det  til  ham  selv 
at  blive  enig  med  sine  Brødre  om  mulig  Deling  af  Landet,  blot 
at  Landets  Privilegier  agtedes2. 

Det  var  Stof  for  Enkedronningen  til  mørke  Betragtninger,  i 
god  Samklang  med  Forholdene  paa  det  triste,  forfaldne  Cismar 
Kloster,  hvor  den  forrige  Lensmand  havde  spaaet  hende,  at  det 
vilde  være  umuligt  for  hende  og  Børnene  at  kunne  holde  ud 
blot  et  Par  Maaneder :i.  Vidste  man  ikke  bedre,  skulde  man  tro, 
at  det  var  for  at  søge  Trøst,  at  hun  forskrev  fra  Nykøbing  fem 
Arner  (en  Arne  =  160  Potter)  „af  den  bedste  Vin,  som  findes  i 
Johan  von  Etwichs  Kælder" '. 

Det  var  dog  ikke  for  at  slukke  sin  egen  Sorg,  men  en  andens. 
Hertug  Johan  Adolph  kom  for  at  besøge  hende  i  Ensomheden, 
men  han  kom  som  en  slagen  Mand.  Ikke  blot  var  han  fuldstæn- 
dig stillet  i  Skygge  af  sin  Medhertug,  Christian  den  Fjerde,  men 
Hævnens  Aander  havde  nu  vendt  sig  mod  ham.  I  Kraft  af  den 
Arveret,  han  havde  hævdet,  og  den  Deling  af  Landet,  hans  Vaa- 
benfælle,  Enkedronningen,  havde  forlangt,  var  nu  hans  egen 
Broder  optraadt  og  krævede  sin  Del  af  hans  Hertugdømme. 
Paa  samme  Tid  gjorde  Domkapitlet  i  Lybæk,  der  vidste,   fra 

12* 

hvilken  Kant  Vinden  blæste,  Vanskeligheder  ved  at  beholde 
Hertug  Johan  Adolph  som  Biskop1.  Det  var  da  næppe  op- 
muntrende Besøg  for  Enkedronningen.  Begge  syntes  de  kun 
Billeder  af  den  Herlighed,  der  var  forbi. 

Men  det  blev  værre  endnu  paa  Cismar.  Vinteren  indfandt  sig 
og  spærrede  Vejen  til  Lolland  og  Falster.  Vinden  fra  Neustadter- 
bugten  strøg  bidende  ind  over  Snemarkerne  og  peb  i  de  øde 
Klosterceller.  Spærret  ude,  mørkt  og  glemt  laa  den  skumle  Byg- 
ning der.  Kun  uhyggelige  Tanker  og  sørgelige  Efterretninger 
vidste  som  Vinden  at  finde  Vej.  Var  det  sandt,  at  Rigsraadet  for- 
handlede med  Hollænderne  om  en  af  de  danske  Frøkeners 
Giftermaal,  uden  saa  meget  som  at  spørge  Enkedronningen, 
Moderen,  til  Raads?  Rygtet  paastod  saa.  Christian  den  Fjerde 
benægtede  det  vel2,  men  kunde  man  ogsaa  stole  paa,  at  han 
vidste  fuld  Besked? 

Og  det  Bud,  der  nys  bragte  den  lille  Pakke  fra  Meklenborg. 
Hvorfor  var  Hertug  Ulriks  Segl  brudt  og  Indpakningen  i  Uorden 
om  Glasset  med  det  „sublimerte  Svovl",  som  Enkedronningen 
havde  bestilt  hos  sin  Fader  for  at  bruge  som  Lægemiddel?  Var 
man  atter  efter  hende  med  Forgiftningsforsøg  som  i  Fjor  paa 
Koldinghus?  Hun  turde  ikke  bruge  Glassets  Indhold;  det  saa 
vel  som  Budets  Færd  forekom  hende  altfor  mistænkeligt3. 

Og  saa  Efterretningerne  fra  Wolffenbuttel.  Der  kom  ikke  blot 
eengang,  men  gentagne  Meldinger  om,  at  den  unge  Hertug  Ul- 
rik, som  var  dragen  fra  Leipzig  did  til  sin  Søster  og  Svoger,  kun 
tilbragte  Tiden  med  Drukkenskab.  Allerede  i  Leipzig  havde  hans 
Vinforbrug  været  betydeligt,  800  Potter  Rhinskvin  og  „fremdeles 
til  hans  fyrstelige  Naades  Nødtørft"  et  omtrent  lignende  Antal 
Potter  spansk  og  fransk  Vin4.  Men  nu  gik  det  over  Stregen.  Og 
Enkedronningen  kendte  kun  altfor  vel  Faren.  Drik  havde  fældet 
hendes  Husbond  i  hans  kraftigste  Alder,  Drik  havde  mejet  de 
gottorpske  Hertuger  ned  som  unge.  Skulde  nu  dette  gentages  i 
Kongeslægten?  Var  al  hendes  Møje  og  Kamp  for  de  to  yngre 
Sønner  kun  unyttig  Sorg  for  en  Vækst,  der  skulde  visne  før 
Tiden?  I  Mangel  af  at  kunne  naa  ham  med  Haanden,  sendte 
hun  ham  et  af  disse  Breve,  der  virkede  som  et  uventet  Nakke- 

drag,  og  hun  var  betænksom  nok  til  at  stile  det  til  hans  Hof- 
mester. 

Bevis  for  Modtagelsen  kom  i  Form  af  Svar  fra  selve  Synde- 
ren1. Men  kunde  man  ret  stole  paa  disse  Løfter?  Der  var  noget 
vist  gemytligt  i  den  ydmyge  Tone,  der  ikke  lød  lovende:  „Til 
min  Bedrøvelse  har  jeg  fornummet,  at  jeg  igen  er  bleven  an- 
given for  Eders  kongelige  Værdighed,  som  om  jeg  daglig  gav 
mig  af  med  at  være  døddrukken.  Nu  maa  jeg  ganske  vist  be- 
kende, at  jeg  undertiden  har  skejet  ud,  især  naar  fremmede  Folk 
besøgte  mig.  Men  at  jeg  Dag  ud  og  Dag  ind  skulde  have  været 
fuld  og  gal,  deri  gør  man  mig  Uret." 

„Nu  vil  jeg  dog  vogte  mig  derfor  som  for  en  skadelig  Gift,  og 
deri  tage  baade  Eders  kongelige  Værdigheds  moderlige  For- 
maninger og  min  egen  Sundhed  iagt.  Jeg  beder  derfor  ganske 
sønligt  og  paa  det  aller  ydmygste,  at  Eders  kongelige  Værdig- 
hed vil  naadigst  lade  Eders  fattede  Unaade  fare,  og  hvis  jeg 
skulde  have  sviret  for  meget,  da  venligst  tilskrive  det  Ungdom- 
men og  Hoflivet,  hvilket  plejer  at  kunne  forføre  selv  den  from- 
meste, og  nu  som  før  være  og  blive  min  naadige,  hjertallerkære- 
ste  Fru  Moder." 

Opholdet  paa  Cismar  i  Vinteren  1594—95  betegner  Enke- 
dronningens dybeste  Fald  under  Formyndertidens  bevægede 
Kampe.  Undte  Rigsraadet  og  Henrik  Ranzau  hende  Straf  for, 
hvad  hun  havde  handlet  imod  dem,  saa  var  de  nu  hævnede.  For- 
dreven fra  Hoffet  til  „Livgedinget",  herfra  atter  lokket  til  Hol- 
sten, forskudt  af  alle,  fangen  i  sit  eget  Garn,  uden  Spor  af  Ind- 
flydelse, hang  hun  nu  som  en  blot  Fugleskræmsel  naglet  paa  en 
Ydermur. 

Og  dog,  medens  saaledes  alt  glippede  for  hende,  og  hun  syn- 
tes berøvet  Adgang  til  endog  blot  at  træde  i  virksomt  Forhold 
til  Begivenhederne,  vidste  hun  at  omgaa  begge  sine  Modstandere 
og  om  end  ikke  at  opnaa  sin  gamle  Magt  —  thi  al  Magt,  der  fra 

nu  af  blev  ledig,  maatte  glide  til  Kongens  Part  —  saa  dog  at  for- 
trænge dem  fra,  hvad  de  mente  at  have  inde. 

Det  var  hendes  Stilling  som  Moder  og  Husmoder,  der  op- 
rindeligt havde  ført  hende  til  Magten.  Kun  paa  disse  Omraader 
besad  hun  ypperlige  Forudsætninger  og  havde  gennemgaaet  en 
virkelig  Skole.  Alt,  hvad  hun  siden  havde  virket  i  sin  politiske 
Magttid,  lod  sig  henføre  til  hertil  svarende  Syn  og  Evner,  der 
udgjorde  hendes  egentlige  Styrke.  Det  var  ogsaa  ved  Hjælp  af 
denne  Stilling  og  disse  Evner  —  det  eneste,  som  hendes  Fald 
ikke  havde  kunnet  berøve  hende  —  at  hun  atter  naaede  frem. 

For  ret  at  forstaa  det  mærkelige  Omslag,  der  nu  foregik  gan- 
ske jævnt  og  lydløst,  som  Safternes  Stigen  i  Planter  ved  Vaar- 
tid,  maa  man  være  klar  over  de  Betingelser,  der  var  til  Stede. 
Christian  den  Fjerde  var,  hvad  hans  senere  Liv  tilfulde  skulde 
godtgøre,  af  Naturen  varmtfølende,  kærlig,  godlidende  og  af  en 
udpræget  Familiefornemmelse.  Hvor  voldsomme  Skridt  end 
Rigsraadet  havde  faaet  ham  til  mod  sin  Moder,  havde  dog  intet 
formaaet  at  slukke  disse  Følelser,  der  laa  rede  til  at  blusse  op, 
saasnart  Omstændighederne  maatte  puste  blot  det  mindste  til. 
Herfra  den  stadige  Frygt  hos  hans  Omgivelser  for  at  lade  ham 
komme  under  Enkedronningens  altfor  nære  Paavirkning,  og 
hendes  Forvisning  om,  efter  blot  en  Samtale  med  ham,  selv  til 
Tider,  hvor  Stridens  Bølger  gik  højt,  at  hans  Følelser  for  hende 
var  de  gamle. 

Hidtil  havde  Hans  Mikkelsen  og  Regeringsraaderne  udgjort 
hans  daglige  Omgivelser.  Men  nu  var  disse  blevne  afløste  af 
Henrik  Rammel,  der,  selv  om  den  Tid  paa  Dagen,  han  omgikkes 
Kongen,  naar  de  ikke  just  var  i  Hertugdømmerne,  kun  fyldte 
lidt,  dog  som  øverste  Raadgiver  i  alle  hertugelige  Sager  indtog 
en  ganske  egen  Stilling. 

Henrik  Rammels  Indflydelse  paa  den  unge  Konge  forstaas 
bedst  ud  fra  dens  fortryllende  Forudsætning,  at  de  to  havde  en 
Hemmelighed  sammen.  De  vidste  begge,  at  hvad  Øjeblik  Chri- 
stian den  Fjerde  vilde,  kunde  han  stikke  en  tændt  Lunte  til 
det  hele  Formynderskab  og  spænge  det  i  Luften  blot  ved  at  tage 
ned  til  Hertugdømmerne  og  derfra  som  myndig  Hersker  mod- 

virke  Rigsraadet.  I  Forening  forvarede  de  denne  Lunte.  Og 
Kongen  kunde  trygt  nære  Tillid  til  sin  Medvider.  Thi  det  var  jo 
ikke  en  ny  Ven,  der  maaske  vilde  ham  ilde,  men  hans  Faders 
Fortrolige,  hans  egen  gamle,  vante  Hofmester,  som  —  efter 
ved  Tidernes  Ugunst  have  været  fjærnet  —  nu  atter  var  bragt 
ham  igen. 

Henrik  Rammels  eget  Syn  paa  Forholdene  er  vanskeligere  at 
blive  klar  paa.  Behersket  og  harmonisk,  var  han  tilsyneladende 
altid  kun  sysselsat  med,  hvad  der  laa  nærmest  for,  for  redeligt 
at  føre  det  til  det  bedste,  uden  Bihensyn  til  egne  Stemninger. 
Man  vakler  mellem  i  ham  at  se  blot  en  tilklippet,  forretningsvant 
Bravhed,  paa  hvem  Topspiren  til  personligt  at  stile  højt  ved  et 
Tilfælde  var  gaaet  med,  eller  en  af  disse  sjældne  Naturer,  der 
med  samme  Overlegenhed  led,  vandt  og  holdt  igen,  alt  kun  til 
Fremme  for  den  Sag,  som  han  ofrede  sig.  Kun  sjældent  spørger 
man  sig  selv,  om  hans  Færd  ikke  ogsaa  lod  sig  forklare  ud  fra 
en  kold,  sejg  Ærgerrighed,  der,  med  Sans  for  Afstande,  lang- 
somt men  sikkert  borede  sig  frem. 

Som  Henrik  Rammel  i  Øjeblikket  var  stillet,  laa  den  Opgave 
for  ham  at  holde  sin  unge  Herre  oven  Vande  og  midtstrøms, 
klar  baade  af  Rigsraad  og  Enkedronning.  Lige  over  for  Rigs- 
raadet maatte  han  derfor  paa  engang  hindre  hvert  overilet  Skridt 
og  samtidigt  holde  Christian  den  Fjerdes  Blik  aabent  for,  at  det 
næppe  var  af  idel  Omhu  for  Statens  Vel,  at  man  fremdeles  be- 
handlede ham  som  et  blot  Barn  og  selv  beholdt  Magten. 

Og  lige  overfor  Enkedronningen  maatte  det  ligge  ham  nær  og 
falde  ham  let  —  glat,  verdensvant  og  afdæmpet  som  han  var  - 
paa  engang  at  faa  Christian  den  Fjerde  til  at  opgive  den  Slags- 
brodertone, der  svarede  til  Fornærmelser,  Henrik  Rammel  ikke 
selv  havde  lidt,  og  i  Stedet  for  anslaa  en  vis  mild  Familjetone, 
men  samtidigt  lære  sin  unge  Herre  ikke  at  lade  sig  skræmme, 
selv  om  Frumoderen  skød  Fjedre  og  bruste  paa. 

Hos  Enkedronningen  var  paa  samme  Tid,  i  Kraft  af  Mod- 
gangen og  selve  Aarenes  Forløb,  Moderligheds-Forholdet  i  Be- 
greb med  at  undergaa  en  Forandring.  Hidtil  havde  hun  i  Chri- 
stian den  Fjerde  mest  set  Drengen,   hvis  Vilje  burde  aves  og 

hærdes  ved  Børnetugt.  Nu  var  han  snart  udvokset.  Der  spirede 
Dun  paa  Hagen,  Kraft  i  Holdningen,  Kongeblik  i  Udtrykket. 
Selv  om  hun  endnu  fremdeles  kunde  have  ønsket  at  lære  ham  at 
lystre,  saa  havde  Forholdene  med  tvingende  Magt  belært  hende 
om,  at  der  nu  gaves  Omraader,  hvor  han  satte  sig  imod  hende, 
ikke  som  et  blot  Ekko  af  Rigsraadet  eller  af  Henrik  Ranzau 
eller  af  nogen  som  helst  anden,  men  som  den,  der  selv  havde 
en  Vilje. 

Hvor  meget  hun  end  fastholdt,  at  hun  var  Formynderske,  saa 
var  det  dog  nu  kun  for  de  yngre  Børn,  thi  han  var  kejserlig 
godkendt,  myndig  Herre  i  sin  Del  af  Hertugdømmerne,  snart 
Konge  i  Danmark  og  Norge  og  Familjens  kronede  Overhoved. 
Til  alt  dette  svarede  en  anden  Optræden  fra  hendes  Side.  Og 
da  det  nu  ikke  kunde  være  anderledes,  og  Christian  den  Fjer- 
des egen  ændrede  Opførsel  desuden  viste  Vej,  saa  gled  lidt  efter 
lidt  deres  gensidige  Forhold  ind  i  et  nyt  Spor.  Der  kom  mere 
naturlig  Hjertelighed  i  hans  Tone,  Respekt  i  hendes.  Og  som 
jævnbyrdige  venskabelige  Magter  vekslede  de  nu  efter  Datids 
Skik  oftere  Gaver. 

Helt  opgiven  havde  denne  Skik  aldrig  været  imellem  dem. 
Men  i  Begyndelsen  af  1594  tog  Forholdet  sig  dog  noget  tyndt 
ud.  Det  indskrænkede  sig  til,  at  Christian  den  Fjerde  i  Somme- 
rens Løb  sendte  en  saakaldt  „Lade",  det  vil  sige  en  lille  Kasse 
med  mange  Skuffer  eller  afdelte  Rum,  over  Nykøbing  til  Hoved- 
kvarteret, til  Bedstefaderen  i  Meklenborg. 

Denne  svarede  diplomatisk  ved  at  anbringe  et  Glas  i  hvert 
Rum,  fylde  de  fleste  af  disse  med  forskellige  Sager,  hvorom 
Paaskrift  gav  Besked,  lade  Resten  være  tomme,  „saa  kan  Hans 
kongelige  Værdighed  fylde  de  tomme  Glas  efter  Behag",  og 
sende  hele  Historien  over  Nykøbing  tilbage  igen  til  Christian 
den  Fjerde1.  Denne  snurrige  Form  for  Høflighed  gik  jævnsides 
med  Efterretningen  om,  at  Enkedronningen  maatte  drage  alene 
til  Nykøbing.  Omtalen  af  „Laden"  i  Brevene  afløstes  snart 
af  Bønnitgaard  og  Torkildstrup.  Det  var  ikke  gunstige  Vilkaar 
for  Tilnærmelse. 

Længere  hen  paa  Aaret  skrev  Christian  den  Fjerde  til  sin 

Moder,  at  han  vilde  komme  til  Falster  „naar  jeg  faar  Eders  Kær- 
ligheds Brev,  og  min  Hr.  Broder  vil  paa  den  Tid  ogsaa  besøge 
Eders  Kærlighed" l.  Var  dette  et  Løfte  om,  at  lille  Hans  skulde 
følge  med  ham,  eller  var  det  blot  et  Forlangende  om,  at  hans 
Broder  Ulrik  skulde  tilbagekaldes  fra  Tyskland?  Det  er  uklart 
Men  Brevet  ledsagedes  af  et  Par  skotske  Hunde  i  Foræring, 
med  Tilføjelse  af,  at  hvis  han  havde  andet,  som  hun  kunde  ønske 
sig,  „skulde  det  være  uspart". 

Det  var  altid  noget.  Underlig  tomt  saa  dog  Rummet  ud  mel- 
lem Kongehorret  og  Nykøbing,  alt  imedens  der  blæste  en  Passat 
mellem  Warnemiinde  og  Gedser  og  omvendt,  med  Jordbær, 
Kirsebær,  Kraver,  Sommerpærer,  Blonder,  levende  Krebs, 
Handsker,  Daadyr,  Østers  og  Agurker.  Men  lidt  efter  lidt  dro- 
ges ogsaa  den  unge  Konge  ind  i  dette  Familjegavernes  Regn- 
belte.  Og  selv  om  Nedbøren  for  hans  Vedkommende  stadigt 
endnu  kun  var  sparsom,  saa  fandt  dog  ikke  blot  hans  Nytaars- 
gaver  Vej  til  Cismar,  men  snart  vexledes  ogsaa  Gaver  uden  be- 
stemt Foranledning.  Smaavenligheder,  Forespørgsler  til  Be- 
findende, med  Hilsener  fra  ham  og  fra  „Deine  getreue  mutter, 
weil  ich  lebe". 

En  mere  afgørende  Tilnærmelse  mellem  Moder  og  Søn  fore- 
gik dog,  da  Enkedronningen  viste  Christian  den  Fjerde  For- 
trolighed som  voksen  paa  Pengevæsenets  Omraade.  Her  besad 
hun  Evner,  der  med  deres  Fortrin  og  Mangler  var  gaaede  i  Arv 
til  ham.  Der  var  da  straks  en  født  Forstaaelse  til  Stede  imellem 
dem,  som  øgedes  ved  en  gensidig  Tillid,  fremkaldt  ved  Følelsen 
af  fælles  Interesser. 

Derfor  blev  det  ogsaa  et  Skridt  af  betydelige  Følger,  da  Enke- 
dronningen i  November  1594  fra  Cismar  skrev  et  fortroligt 
Brev  til  den  unge  Konge-'  og  -  glemmende  al  Strid  om  Amts- 
indtægter  og  Myndighedsgrænser  -  blot  søgte  at  aabne  hans 
Øjne  for  den  Fare,  der  truede  ham  og  hans  fra  Ranzauerne. 

Hun  fortalte  ham  heri,  at  Christian  den  Tredje  i  sin  Tid  havde 
forlenet  Johan  Ranzau,  for  at  hjælpe  paa  hans  Gods  paa  Brei- 
tenberg,  med  nogle  Landsbyer,  som  egentlig  hørte  til  Segeberg 
Amt  og  havde  en  Værdi  af  hundrede  Tusinde  Gylden.  Saa  vidt 
Enkedronninden  vidste,  udløb  denne  Forlening  ved  den  nu- 
værende Statholder,  Henrik  Ranzaus,  Død.  Dog,  det  maatte 
Kongen  kunne  faa  Vished  for  ved  at  efterse  Afskriften  af  For- 
skrivningen, der  jo  maatte  findes  i  Kancelliet.  Men  nu  havde 
Enkedronningen  faaet  Nys  om,  at  Statholderen  og  hans  Søn 
Gert,  der  engang  skulde  arve  Breitenberg,  havde  lagt  en  Plan 
om,  at  faa  Kongen  overalt  til  at  mageskifte  dem  de  omtalte 
Landsbyer  mod  Gods  af  langt  ringere  Værdi.  I  denne  Anled- 
ning havde  Gert  Ranzau  købt  Godset  Lindewitt  for  mindre  end 
halvt  hundrede  Tusind*  hvilket  han  agtede  at  tilbyde  Kongen  i 
Bytte. 

Derfor  bad  hun  Sønnen  endelig  være  paa  sin  Post.  Hun  havde 
desværre  kun  altfor  god  Erfaring  for,  hvorledes  Ranzauerne  blot 
tragtede  efter  egen  Fordel,  ganske  ligegyldige  for,  om  de  herved 
tilføjede  deres  Herre  den  største  Skade.  De  havde  et  eget  Greb 
paa  at  stille  en  Sag  op,  saa  at  den  tog  sig  ud,  og  de  selv  fik 
Skin  af  at  mene  alt  paa  det  bedste.  Men  af  hende  var  de  nu 
kendte,  og  hun  bønfaldt  sin  Søn  om  ikke  her  at  lade  sig  bedrage 
af  dem. 

Brevet  gjorde  Virkning.  Christian  den  Fjerde  skrev  kort  efter 
tilbage1,  takkede  for  Meddelelsen,  men  tilføjede,  at  man  i  Kan- 
celliet ikke  var  ganske  paa  det  rene  med  denne  Sag.  Dette  kaldte 
Enkedronningen  frem  paa  ny.  I  Marts  Maaned  kom  det  hende 
nemlig  for  Øre,  at  Gert  Ranzau  nu  var  ved  at  begive  sig  paa 
Vej  til  Kongen  for  at  faa  Byttet  i  Stand.  Hun  skrev  da  et  nyt 
Brev  til  Christian  den  Fjerde2  med  udførlig  Angivelse  af  Lands- 
byernes Navne,  Beskaffenhed  og  Vilkaar,  og  Paavisning  af, 
baade  hvor  haardt  de  savnedes  ved  det  Len,  hvorfra  de  var 
tagne,  hvor  egenmægtigt  Henrik  Ranzau  havde  benyttet  dem, 
hvor  urimeligt  det  vilde  være  at  afhænde  dem,  og  hvilke  Grunde 
der  maatte  omstøde  Kancelliets  Tvivl  og  bevise,  at  Landsbyerne 
ved  Statholderens  Død  faldt  tilbage  til  Kronen. 

At  Christian  den  Fjerde  ikke  indlod  sig  paa  Mageskiftet,  var 
en  Selvfølge.  Men  disse  Breve  blev  tillige  Grundskud  i  hans 
Tillid  til  Henrik  Ranzau.  Da  Christian  den  Fjerde  efter  at  være 
bleven  kronet  gav  Henrik  Ranzau  Afsked  paa  Kronborg,  kom 
Spørgsmaalet  om  Landsbyerne  atter  paa  Bane,  og  Gert  Ranzau 
og  hans  to  andre  tilstedeværende  Brødre  trak  Forleningsbreve 
frem  til  Bevis  for,  at  de  ogsaa  efter  deres  Faders  Død  vilde 
for  en  længere  Aarrække  have  Besiddelses-Ret  til  de  omtalte 
Landsbyer.  Kongen  ændsede  det  imidlertid  ikke,  men  lod,  da 
Henrik  Ranzau  var  død  1599,  sin  Kansler  kræve  Landsbyerne 
tilbage1. 

Hverken  den  venligere  Tone  eller  Fortroligheden  i  Penge- 
sager vilde  dog  maaske  have  været  i  Stand  til  at  føre  Moder  og 
Søn  afgjort  sammen,  hvis  ikke  et  sidste  Forhold  var  kommet  til. 
Til  en  Moders  og  Husmoders  Pligter  i  Datiden  hørte  først  og 
fremmest  at  sørge  for  Børnenes  og  alle  Undergivnes  passende 
Giftermaal.  Paa  dette  Omraade  havde  Enkedronning  Sophia 
ikke  været  ledig.  I  Begyndelsen  af  hendes  Enkestand  havde  det 
særligt  drejet  sig  om  det  skotske  og  brunsvigske  Giftermaal. 
Men  næppe  var  de  to  ældste  Døtre  forsørgede,  før  end  der  blev 
Spørgsmaal  om  Frøken  Augusta  (Fig.  20),  skøndt  hun  endnu 
kun  var  en  ti,  tolv  Aar. 

Fra  hessisk  Side  blev  der  gjort  stærke  Tilnærmelser,  hvad 
baade  Enkedronningen  og  Niels  Kaas  syntes  tilfredse  med.  Men 
efter  at  Johan  Adolph  var  bleven  regerende  Hertug,  blev  ogsaa 
han  en  Mulighed,  hvormed  der  burde  regnes,  ikke  mindst,  da 
hans  Søster  var  bleven  gift  med  Hertug  Carl  i  Sverige.  Efter  at 
han  var  kommen  paa  spændt  Fod  med  Danmark,  synes  han 
selv  at  være  bleven  særlig  tilbøjelig  til  dette  Ægteskab  som  Mid- 
del til  Udsoning,  og  da  han  i  Oktober  1594  meldte  sig  som  Gæst 
paa  Cismar,  var  det  ikke  mindst  for  at  tale  herom  og  forklare, 
at  kun  hvis  han  giftede  sig,  havde  han  Udsigt  til  at  kunne  be- 
holde sit  Bispedømme  i  Lybæk'2. 

Hidtil  var  det  Døtrene,  der  havde  staaet  paa  Dagsordenen. 
Men  selv  om  Enkedronningen  kunde  glemme,  at  Christian  den 
Fjerde  voksede  til,  saa  skulde  Lysthavende  nok  minde  hende 

Fig.  20.   Frøken  Augusta  (?),  Prinsesse  af  Danmark. 
(Efter  Maleri  paa  Frederiksborg.) 

derom.  Rundt  om  i  Nordtyskland  holdtes  det  skarpeste  Udkig 
med  dette  gode  Parti,  og  ivrige  Smaasnap  og  Slag  med  Finner 
af  stimende  Mødre  og  Tanter  viste,  at  her  var  Bid  selv  paa  Snore 
uden  Krog. 

Nærmest  var  de,  der  havde  Forbindelse  med  Meklenborg  og 
ad  denne  Vej  kunde  bringe  sig  i  Erindring.  Og  blandt  disse  havde 
atter  de  forskellige  Grene  af  det  brandenborgske  Hus  For- 
springet. I  Efteraaret  1594  fik  saaledes  Enkedronningen,  da  hun 
var  kommen  til  Cismar,  Brev  fra  sin  Faster,  Hertuginde  Anna 
af  Lifland  og  Kurland1.  De  stod  ellers  ikke  i  Brevveksling  sam- 
men, men  Hertuginden  opfyldte  aabenbart  et  helligt  Løfte  til  en 
anden  ved  fra  Mitau  at  skrive  sin  Broderdatter  til  og  gøre  hende 
en  fortrolig  Meddelelse. 

Paa  sine  Rejser  gennem  Preussen,  fortalte  hun,  var  hun  ble- 
ven Veninde  med  Hertuginde  Maria  Eleonora,  en  sjælden 
Kvinde.  Og  en  smuk  Afstamning:  selv  fra  Julien,  Cleve  og  Berg, 
og  hendes  Moder  endog  af  kejserlig  østerrigsk  Stamme.  Hun 
udmærkede  sig  ved  Gudsfrygt  og  opdrog  ogsaa  sine  Døtre  — 
ingen  Sønner,  mærk  dette!  rig  Arv  —  i  Gudsfrygt.  Derfor  var 
ogsaa  den  ældste  af  disse  tildelt  Johan  Sigismund  af  markgreve- 
lig, brandenborgsk  Stamme,  en  Søn  af  Administratoren  i  Halle. 
Den  anden  Datter,  Frøken  Maria,  var  ret  en  fin,  skøn,  gudfryg- 
tig Frøken,  en  høj  Fyrste  værdig. 

Nu  havde  Faster  Anna  faaet  saa  meget  ud  af  Hertuginden  af 
Preussen,  at  denne  var  „ganske  gerne  villig  til,  uagtet  allerede 
andre  stadselige  Veje  var  forhaanden",  hvorom  ogsaa  Faster 
havde  fuld  Vished,  at  indlade  sig  i  Slægtskab  med  Dronning 
Sophia  og  hendes  Søn  —  Tronfølgeren  selvfølgelig  —  fremfor 
nogen  anden,  efterdi  jo  ogsaa  Danmarks  Krone  for  ikke  længe 
siden  havde  været  i  Ægteskabsforbindelse  med  den  gamle  salig 
Hertug  af  Preussen,  Markgrev  Albrecht. 

Dette  havde  Faster  Anna  ikke  villet  undlade  i  dybeste  For- 
trolighed at  meddele,  da  jo  dog  den  unge  Konge  med  Tiden 
maatte  se  sig  om  efter  en  from,  velopdragen,  kristelig  Gemal- 
inde. Hun  havde  gjort  det  i  Betragtning  af  den  unge  Frøkens 
fyrstelige  Dyder  og  den  Fordel,  som  det  vilde  være  for  Kongen, 
at  komme  i  Venskabsforhold  til  de  mange  Fyrster  i  det  romer- 
ske Rige,  med  hvilke  det  høje  og  vidtberømte  markgreviske  Hus 
stod  i  Slægtskab.  Desforuden  burde  maaske  ogsaa  fremhæves, 
at  i  Huset  Julien,  Cleve  og  Berg  var  for  Tiden  kun  een  mand- 

lig  Arving,  og  at  Døtrene,  særligt  de  preussiske,  havde  Arve- 
adkomst, samt  at  Frøken  Marias  Udstyr,  da  hun  var  uden  Brø- 
dre, vilde  kunne  ventes  at  blive  anseligt. 

Det  var  vel  en  god  Forbindelse  at  have  Enkedronningens 
Faster  til  at  tale  ens  Sag.  Men  endnu  bedre  var  det  dog  at  træde 
i  Forhold  til  baade  Enkedronningens  Fader  og  hende  selv.  Dette 
opnaaede  en  anden  Gren  af  den  brandenborgske  Slægt.  Admini- 
stratoren i  Halle  havde  —  som  omtalt  i  Hertuginde  Annas  Brev 

—  været  saa  lykkelig  at  vinde  en  Perle  for  sin  Søn  Johan  Sigis- 
mund. Men  han  var  ogsaa  selv  i  Besiddelse  af  en  Perle,  Anna 
Cathrine  (Fig.  21),  der  fortjente  at  indfattes  i  en  Kongekrone. 

Allerede  tidligt  var  hans  Hustru,  Markgrevinde  Cathrine,  be- 
gyndt at  virke  herfor.  Først  havde  hun  sendt  Enkedronning  So- 
phia Gaver  af  alle  Slags  —  Hunde,  Frugtsafter,  Blomstervand, 
med  Løfte  om  større  Partier  af  samme,  hvis  de  var  efter  Ønske 

—  en  Del  anvendtes  ogsaa  paa  Christian  den  Fjerdes  yngre 
Søstre1.  Endelig  Aar  1592  var  hun  gaaet  lige  til  Sagen  og  havde 
mundtligt  foreslaaet  Enkedronning  Sophia  Partiet. 

Da  denne  ikke  syntes  uvillig,  havde  hun  straks  søgt  at  fast- 
slaa  det  som  afgjort.  Der  var  tydelige  Spor  af  denne  Krigsplan 
i  følgende  Udbrud  i  hendes  næste  Brev  til  Enkedronningen: 
„Hvad  angaar  den  ved  utvivlsomt  Guds  synderlige  Beskikkelse 
nu,  Gud  ske  Lov!  lykkeligt  afsluttede  Ægteskabs-Sag  mellem 
Hans  kongelige  Værdighed  til  Danmark,  Eders  kongelige  Vær- 
digheds højtelskede  Hr.  Søn,  og  vor  elskede  ældste  Datter,  saa 
maa  man  billigt  derfor  sige  den  guddommelige,  hellige  Trefol- 
dighed hjertelig  Lov,  Pris  og  Tak!"2  Sagen  var  dog  selvfølgelig 
langtfra  afgjort  endnu,  og  Enkedronning  Sophia  iagttog  ogsaa 
en  meget  forsigtig  Tilbageholdenhed. 

Markgrevinden  synes  at  have  faaet  Nys  om  Tilbudet  fra 
Preussen.  I  hvert  Fald  lagde  hun  straks  efter  ud  paany.  Som 
Paaskud  brugtes  Aarsskiftet,  samt  at  Enkedronningen  engang  i 
Wolffenbuttel  havde  talt  om  en  Jagthund.  Den  7.  Januar  1595 

sendte  Markgrevinden  hende  i  Nytaarsgave  en  Hund,  der  „ikke 
blot  stod  godt  for  alt,  men  ogsaa  var  en  god  Lokkehund" 1. 
Enkedronningen,  der  sjældent  var  den  tabende  Part  i  Bytte- 
handler, besvarede  Gaven  ved  at  sende  hende  en  Kattekilling 


Fig.  21.  Christian  IVs  Dronning,  Anna  Cathrine,  som  Barn. 
(Maleri  paa  Frijsenborg.) 


tilbage  -  -  „en  allerkæreste  lille  Kat",  skrev  Markgrevinden, 
„som  aldrig  skal  forlade  mig,  dels  fordi  jeg  elsker  den  saa 
meget,  men  forst  og  fremmest  fordi  det  er  en  Gave  fra  Eders 
kongelige  Værdighed". 

Samtidigt  stillede   Enkedronning  Sophia  Venskabet   paa  en 
haard  Prøve  ved   at   udbede  sig  Markgrevindens  Apoteker  til 

Laans,  med  andre  Ord  forlange  alle  hendes  hemmelige  Frem- 
gangsmaader  baade  ved  Syltetøj,  „Latværger"  og  Brændevin 
ubarmhjertigt  udleverede.  Selv  dette  Offer  mente  den  omsorgs- 
fulde Moder  at  burde  bringe,  ja,  hun  medgav  endog  Apotekeren 
en  hel  Del  Opskrifter  i  Tilgift1.  Men  hermed  var  ogsaa  Ofrenes 
Yderpunkt  naaet. 

Thi  i  Mellemtiden  synes  Markgrevinden  i  al  Hemmelighed  at 
have  faaet  Stillingens  Hovedpunkt  besat,  idet  hun  fik  Familjer- 
nes  tvende  ældste,  Bedstefædrene  Ulrik  af  Meklenborg  og  Kur- 
fyrsten af  Brandenborg,  til  at  interessere  sig  for  Sagen.  Det  før- 
ste Tegn  herpaa  var  en  Skrivelse  til  Enkedronningen  fra  hendes 
Fader,  Hertug  Ulrik,  allerede  i  Januar  1595,  hvori  han  udbad 
sig  klar  Besked  om  hendes  mulige  Komme  til  Meklenborg,  for 
at  han  ogsaa  kunde  træffe  nærmere  Aftale  med  Kurfyrsten  af 
Brandenborg.  „Hans  Kærlighed  har  nemlig  af  egen  fri  Vilje 
ladet  sig  forlyde  med,  at  naar  han  fik  at  vide,  at  Eders  Kærlig- 
hed var  til  Stede  hos  Os,  saa  vilde  han  med  sin  Gemalinde  be- 
give sig  afsted  paa  nogle  faa  Kudske  [Vogne]  og  besøge  Os  til 
venlig  Samtale" 2. 

Hertug  Ulrik  synes  at  have  været  meget  ivrig  for  denne  For- 
bindelse mellem  Danmark  og  Brandenborg.  Af  virkelig  pas- 
sende, protestantiske  Partier  var  der  heller  ikke  mange  at  vælge 
imellem,  og  han  maatte  af  Hjertet  ønske  sin  Dattersøn  gift  med 
en  tysk  Fyrstedatter.  Da  det  derfor  et  Øjeblik  saa  ud  til,  at 
Enkedronningens  paatænkte  Besøg  i  Meklenborg  skulde  op- 
gives, tog  han  stærkt  til  Orde  og  foreholdt  sin  Datter,  hvilken 
Fare  hun  udsatte  sig  og  Børnene  for  ved  at  rejse  fra  Cismar 
lige  til  Nykøbing,  hvor  Pesten  for  nyligt  havde  raset.  Kun  eet 
Middel  maatte  anses  for  sikkert:  at  lægge  Rejsen  hjem  over 
Meklenborg  og  blive  her,  saa  længe  hun  lystede3. 

Planen  blev  udført.  Enkedronningen  og  Børnene  kom  i  April 
1595  til  Meklenborg.  Ved  et  underligt  Træf  laa  paa  samme  Tid 
hele  den  anden  Part  —  den  vordende  Brud,  hendes  Søskende 
og  begge  hendes  Forældre  —  syge  af  „Pokker"4.  Dette  var  dog 
af  mindre  Betydning,  naar  blot  de,  der  havde  at  „raade"  i  denne 
Sag,  var  til  Stede.  Uden  Vanskelighed  synes  man  at  være  blevne 

enige  og  Giftermaalet  foreløbigt  aftalt.  Efter  et  kort,  men  meget 
behageligt  Ophold  i  det  fordums  Hjem  vendte  Enkedronningen 
endelig  Langfredag  1595  tilbage  til  Danmark. 

Hertug  Ulrik  og  Gemalinde  fulgte  med  til  Warnemiinde  og 
blev  efter  Afskeden  staaende  ved  Bredden,  saa  længe  der  endnu 
var  et  Glimt  af  Datteren  og  Børnebørnene  at  se.  Søen  var  høj 
—  „hult  Vande",  som  Enkedronningen  udtrykte  det  —  og  aldrig 
havde  hun  været  saa  søsyg  som  denne  Gang.  Men  hurtigt  gik 
det.  Samme  Eftermiddag,  som  hun  om  Morgenen  havde  sagt 
Farvel  i  Warnemiinde,  sad  hun  i  Ro  —  om  end  alt  endnu  gyn- 
gede for  hende  —  paa  Nykøbing  Slot.  Endnu  en  Fordel  havde 
den  stærke  Kuling.  De  Krebs,  som  det  bekymrede  Par  paa 
Strandbredden  straks  sendte  efter  de  bortrejsende  til  Trøst  og 
Tegn  paa  Deltagelse  i  Genvordighederne,  naaede  friske  og 
levende  til  Nykøbing1. 

De  i  Meklenborg  trufne  Aftaler  maatte  nødvendigvis  have 
særlig  Interesse  for  den,  hvem  de  gjaldt,  Christian  den  Fjerde. 
Og  ligesaa  nødvendigt  var  det,  at  han,  hvis  Aftalerne  skulde 
bringes  til  Udførelse,  maatte  behandles  med  Hensyn  og  paa- 
virkes paa  egen  Maade.  Snart  kronet  Konge,  var  han  ganske 
anderledes  frit  og  uafhængigt  stillet  overfor  Familjeraad  end 
andre  Datids  unge  Mænd.  Det  gjaldt  nu  blot  for  Enkedron- 
ningen om  at  finde  en  Lejlighed,  hvor  hun  i  kærlig  Fortrolighed 
kunde  tale  med  ham  som  voksen  og  vinde  ham  for  Planen. 

Ved  et  mærkeligt  Held  meldte  denne  Lejlighed  sig  hurtigt. 
Allerede  den  11.  Maj  1595  skrev  Christian  den  Fjerde  fra  Fre- 
deriksborg til  sin  Moder'-',  at  han  længtes  efter  at  tale  med  hende, 
og  bad  hende  derfor  om  at  opgive  en  Tid,  naar  det  var  hende 
belejligt,  at  han  gæstede  hende  paa  Nykøbing. 

Svaret :i  var  naturligvis:  Længes  ligesaa;  altid  velkommen; 
Besøget  bedes  dog  anmeldt  lidt  i  Forvejen.  Christian  den  Fjerde 
anmeldte  i  et  egenhændigt  Brev4  sit  Besøg  til  Lørdagen  den 
24.  Maj.  Men  han  havde  endnu  ikke  Husmoder-Forstand  nok 
til  at  indse,  at  der  tillige  ønskedes  opgivet,  med  hvor  stort  et 
Følge  han  vilde  komme.  I  et  varmt  skrevet,  egenhændigt  Svar 
udtrykte  da  Moderen  sin  hjertelige  Glæde  over  hans  Komme, 

Troels  lund  :    Historiske  Fortællinger  VI  13 

men  bad  ham  tillige  gentagne  Gange  om  mindst  een  Dag  forinden 
at  sende  hende  en  Fortegnelse  over  hans  Ledsagere1. 

Den  Christian  den  Fjerde,  hvis  Komme  nu  ventedes  paa  Ny- 
købing, var  i  meget  forskellig  fra  den,  hvem  Moderen  for  et 
Aars  Tid  siden  havde  taget  Afsked  med,  da  deres  Veje  skiltes, 
og  hun  drog  alene  til  sit  Enkesæde.  Ikke  blot  var  han  bleven 
saa  meget  ældre,  men  det  forløbne  Aar  havde  medført  store 
Forandringer  i  hans  Omgivelser  og  dermed  i  hans  egen  Stil- 
ling. 

Henrik  Ranzaus  Magt  og  Betydning  var  blegnet,  Henrik 
Rammel  havde  lidt  efter  lidt  manøvreret  ham  ud  af  hans  Stil- 
linger. Aarenes  Vægt  blev  synlig,  og  Statholderens  Interesser 
drejede  sig  mere  og  mere  kun  om  at  efterlade  sine  Børn  en 
smukt  ordnet  Arv.  Vel  viste  der  sig  endnu  Glimt  af  hans  gamle 
Lyst  til  at  behage,  som  naar  han  meddelte  den  unge  Konge,  at 
dennes  Portræt  nu  var  udkommet  i  Køln  (Fig.  22),  og  sendte 
ham  et  Eksemplar  deraf  med  Bemærkning  om,  at  det  rigtignok 
ikke  kom  Virkeligheden  nær2.  Men  i  Reglen  synes  hans  Tanker 
at  have  surret  om  hans  vidtløftige  Pengesager,  ikke  mindst  om 
de  i  Antwerpen  udestaaende  store  Summer. 

Det  var  ogsaa  en  kedelig  Historie.  Som  ung  havde  han  under 
et  syvaarigt  Ophold  ved  Kejserhoffet3  i  Bryssel  lært  Neder- 
landene, Procenternes  Hjem,  at  kende.  Senere  havde  han  an- 
bragt hos  Handelshuse  i  Antwerpen  til  høje  Renteren  Sum,  der 
tilsidst  var  stegen  til  det  overordentlige  Beløb  af  l1/«  Million 
Kroner  i  Nutids  Mønt.  Men  hvad  hjalp  de  højeste  Renter,  naar 
Kapitalen  selv  var  usikker!  Og  den  var  usikker  fra  det  Øje- 
blik, det  nederlandske  Oprør  mod  Spanien  tog  fat.  Og  Usikker- 
heden tiltog,  jo  mere  Uvejret  samlede  sig  om  Antwerpen  som 
Midtpunkt. 

Forgæves  havde  Henrik  Ranzau  været  om  sig  paa  alle  Maa- 
der.  Aar  1581  fik  han  saaledes  Frederik  den  Anden  paa  Kron- 

FiR.  22.   Christian  IV's  Portræt,  udkommet  i  Køln. 
(Kobberstik,  signeret  Oispian  de  Passe.   Kuln  159 

borg  til  at  gaa  ind  paa  den  ejendommelige  Forretning,  at  Kongen 
skulde  inddrive  den  halvanden  Million  som  sin  egen  Gæld  mod 
et  Vederlag  af  40,000  Kroner,  hvis  det  lykkedes '.  Forsøget  glip- 
pede. Endnu  1594  stod  Gælden  uindløst  som  før. 

Her  var  ikke  andet  for,  den  yngre  Slægt  maatte  frem.  Søn- 
nen, Gert  Ranzau,  fik  Orlov  fra  sin  Stilling  som  Amtmand  for 
at  drage  til  Nederlandene  og  se  at  redde  Familjeskatten.  Fade- 
ren søgte  at  støtte  ham  paa  bedste  Maade,  blandt  andetved  An- 
befalingsskrivelse til  det  hollandske  Gesandtskab,  deri  Somme- 
ren 1594  under  Niels  Kaas's  Sygdom  og  Død  kom  til  Køben- 
havn. Hollænderne  lovede  det  bedste,  men  lige  meget  hjalp  det. 
Geert  Ranzau  kom  tomhændet  tilbage2. 

Med  fordums  Lethed  i  Vendingen  henvendte  da  Statholderen 
sig  til  Hollændernes  Dødsfjender,  Spanierne.  Han  klagede  til 
-  og  gjorde  samtidigt  alt  for  at  vinde  —  de  spanske  Gesandter, 
deri  Efteraaret  1594  gæstede  Danmark3.  Han  fik  af  Christian 
den  Fjerde  en  Anbefalingsskrivelse  til  Philip  den  Anden  og  op- 
naaede  ogsaa,  at  denne  1595  skrev  til  Hertug  Ernst  af  Østerrig 
om  at  være  Henrik  Ranzau  behjælpelig  med  Inddrivelse  af 
Pengene  i  Antwerpen1. 

De  udestaaende  Fordringer  synes  dog  fremdeles  at  være  for- 
blevne ubetalte.  Statholderen  havde  kun  ved  at  søge  Christian 
den  Fjerdes  Mellemkomst  i  denne  Sag  givet  sig  en  Blottelse 
overfor  Kongen  og  Henrik  Rammel.  Og  af  langt  værre  Art,  end 
Henrik  Ranzau  drømte  om.  Thi  de  Oplysninger  om  hans  Penge- 
forhold, som  herved  fremkom,  gød  Gift  i  Enkedronningens  An- 
givelse og  bredte  et  Rimelighedens  Skær  over,  at  han  nu  maaske 
kunde  søge  at  vinde  hjemme,  hvad  han  havde  tabt  ude. 

Medens  Statholderen  saaledes  blev  spærret  inde  af  egne  Hen- 
syn og  andres  Mistanke,  slingrede  Rigsraadet  fort  i  urolig  Fart. 
Tilsyneladende  var  Kursen  den  samme  som  hidtil,  men  den 
sikre  Haand  ved  Styret  var  borte.  Det  manglede  ikke  paa  vold- 
somme Skridt.  Bønnitgaard  og  Torkildstrup  blev,  som  vi  har 
set,  fratagne  Enkedronningen,  og  Arild  Huitfeld  og  Henrik  Lykke 
i  skarpe  Udtryk  viste  tilrette,  fordi  de  ikke  med  behørig  Kraft 
havde  udført  dette  Hverv.  Det  saa  sort  ud  for  Enkedronningens 

tidligere  Tilhængere.  Tyge  Brahe,  der  rigtignok  selv  udfordrede 
ved  sin  Hensynsløshed,  blev  truet  med  at  miste  sin  betydelige 
Forlening,  Hellig  Tre  Kongers  Kapel  i  Roskilde1.  Og  den  konge- 
lige Historieskriver,  Anders  Sørensen  Vedel,  maatte  afstaa  Em- 
bede, Haandskrifter  og  Forlening  til  Niels  Krag2.  Trods  slige 
Kraftytringer  var  Regeringen  dog  svag,  og  dens  Svaghed  skrev 
sig  fra  een  bestemt  Kilde,  Hensynet  til  den  unge  Konge. 

Man  havde  ikke  opfyldt  Christian  den  Fjerdes  Ønske  om  at 
blive  erklæret  for  myndig,  og  det  maatte  stadigt  fastslaas,  at  han 
endnu  kun  var  et  Barn.  Men  til  Gengæld  nødtes  man  til,  for 
ikke  helt  at  støde  ham  fra  sig  og  friste  ham  til  et  ubesindigt 
Skridt,  at  tage  overdrevent  Hensyn  til  ham  paa  andre  Omraader. 
Han  havde  paa  engang  for  lidt  og  for  meget  at  sige.  Herved 
fremkom  en  underlig  haard  og  dog  jappet  Gangart,  som  af  stiv- 
benede Heste,  hvem  en  Dreng  jog  i  Galop. 

Det  er  ikke  umuligt,  at  hine  to  Forholdsregler  mod  Anders 
Sørensen  Vedel  og  Tyge  Brahe  skrev  sig  fra  Christian  den 
Fjerde  selv.  Han  kendte  næppe  videre  til  Vedel  eller  kunde 
bedømme  hans  Betydning  og  Vanskelighederne  ved  den  Op- 
gave, der  var  stillet  ham.  Derimod  omtaltes  Niels  Krag  i  høje 
Toner  af  dem,  der  stod  Kongen  nær,  og  han  lovede  rask  Be- 
sørgelse af  det  Arbejde,  hvorom  der  var  Tale3.  At  Tyge  Brahe 
lod  Frederik  den  Andens  Gravkapel  i  Roskilde  forfalde  maatte 
særligt  støde  Kongen,  ikke  mindst  da  det  var  et  Bygningsarbejde, 
hvorom  det  her  drejede  sig. 

Thi  paa  dette  Omraade,  der  jo  siden  blev  Christian  den  Fjer- 
des Yndlingsfelt,  synes  man  med  Flid  at  have  givet  den  unge 
Konge  det  frieste  Spillerum.  Med  den  mest  rastløse  Iver  blev  der 
nu  taget  fat  paa  Byggeforetagender  af  enhver  Art.  Ingen  dansk 
Konge  har  bygget  saa  meget  som  Christian  den  Fjerde.  Men 
hvad  denne  har  virket  i  sine  Manddoms  Aar,  tager  sig  atter  ud 
som  Børneleg  mod  den  Sum  af  Bygningsarbejder,  han  som 
sytten  attenaarig  fik  Lov  til  paa  en  og  samme  Tid  at  sætte  i 
Gang.  Aarene  1594—95  staar  som  en  vildtvoksende  Tot  i  nor- 
disk Bygningshistorie,  dobbelt  fremtrædende  ved  Siden  af  den 
varsommeTilbageholdenhed  i  Formynderregeringens  første  Aar, 

hvor  Nykøbing  Slot  var  næsten  alt,  hvad  der  fremkom.  Et  kort 
Overblik  vil  anskueliggøre  dette. 

Af  nødvendige  Byggeforetagender  i  1594—95  var  der  føl- 
gende: Paa  Akershus  var  Fæstningsværkerne  paa  den  nordre 
Side  skredne  ud  og  styrtede  ned,  hvorfor  Bygmester  Hans  Sten- 
vinkel maatte  opføre  hele  dette  Parti  paa  ny1.  Og  ved  Juletid 
1593  havde  en  voldsom  Stormflod  gjort  Skade  paa  Jylland  Vest- 
kyst, sat  Ribe  (Fig.  23)  under  Vand  og  bortskyllet  store  Partier 
af  Slotsbygninger  særlig  paa  Riberhus  og  Bøvling  Slot2.  Alt  dette 
maatte  bygges  op  igen,  og  Regeringen  endda  træde  hjælpende 
til  overfor  enkelte  private,  saaledes  f.  Eks.  Holger  Ulfstand, 


Fig.  23.  Ribe  og  Riberhus  i  Slutningen  af  det  16.  Aarhundrede. 

(Efter  Braunius:  Theatrum  urbium.) 


hvis  nyopførte  Vosborg  havde  lidt  stor  Skade  af  Vandfloden3. 
Endelig  blæste  i  Foraaret  1595  paa  Hammershus  et  større  Ud- 
hus om,  der  skyndsomst  maatte  genopføres4. 

Foruden  disse  nødvendige  Arbejder  sattes  imidlertid  ogsaa 
følgende  i  Gang:  I  Jylland  ombyggedes  Silkeborg  Slot5,  Hald6, 
Aalborghus7  (Fig.  24),  Mariager  Kloster8  og  Skivehus9.  En 
„ Brønd"  af  hugne  Sten  opførtes  i  Slotsgaarden  paa  Koldinghus 10, 
og  kongeligt  Tilskud  ydedes  til  et  Domhus  i  Viborg11  og  en  Ho- 
vedreparation af  „Taarnet  midt  i  Randers  By  med  det  store, 
høje  Spir"1-.  Paa  Fyn  fik  kun  Odensegaard  en  lettere  Oppuds- 
ning13,  men  paa  Sjælland  foretoges  betydelige  Bygninger  paa 
Kallundborg  Slot11,  Vinstrupgaard  15,  Roskildgaard16,  og  særligt 
baade  paa  Bygninger  og  Fæstningsværker  paa  Kronborg17.  I 
København  lod  Kongen  opføre  en  ret  pragtfuld  Reberbane  paa 
Holmen 18  (Fig.  25)  og  flere  Huse  sammesteds  til  Holmens  Folk 19, 

Fig.  24.  Slotsgaarden  paa  Aalborghus. 
(Fotograferet  af  Kr.  Hude.) 

en  Gaard  paa  Amagertorv  til  Henrik  Rammel  \  en  stor  Byg- 
ning i  „Studiegaarden"  til  almindelig  Forelæsningssal  og  med 
Spisesal  for  „de  hundrede  Studenter"'',  en  „Vandkunst"  indrette 

Fig.  25.   Reberbanen  paa  Holmen  ved  København  1610. 
(Efter  Stik  af Johan  Gassen  van  Wyck  i  Nationalmuseets  Arkiv.) 

paa  Københavns  Slot,  og 
Slotsbygningen  selv  grun- 
digtombygge,  særligt  Blaa- 
taarn,  der  forhøjedes  og 
fik  nyt  Spir1  (Fig.  26). 
Ligeledes  ydede  Kongen 
i  det  mindste  Bidrag  til 
Ombygning  af  Spiret  paa 
Frue  Kirke2  (Fig.  27). 
Endelig  foretoges  storar- 
tede Nybygninger  og  Be- 
fæstninger paa  Malmøhus3 
og  Voldene  om  Byen4 
(Fig.  28),  paa  Halmstad5, 
Varberg ,;  (Fig.  29)  og  Baa- 
hus7.  Omfanget  af  disse 
Byggeforetagender  kan 
man  danne  sig  et  Begreb 
om  ved  at  høre,  at  der  til 
Københavns  Slot  medgik 
næsten  10,000  Tønder 
Kalk,  til  Halmstad  16,000 
Tønder  Kalk  og  til  Baa- 
hus  ikke  mindre  end 
24,000  Tønder.  Det  var 
klart,  at  en  enkelt  Mand 
ikke  kunde  overkomme 
alt  dette  Bygningsarbejde. 
De  fire  Bygmestre,  Hans 
Stenvinkel,  Villum  Paa- 
ske, Hans  von  Andorf  og 
Christoffer  Ulmer  havde 
nok  at  gøre  alene  med, 
hvad  der  byggedes  i  Lan- 
dets østlige  Del 8. 


Fig.  26.  Københavns  Slotstaarn  („Blaataarn"). 

(Efterjohan  van  Wycks  „Delineation"  af  161 1  og  et  Stik 
i  „Origines  Hafnienses".) 

Det  var  dog  ikke  blot  Bygningsvæsenet,  der  sysselsatte  Chri- 
stian den  Fjerde.  En  Del  deraf  foregik  paa  Holmen,  og  med 
største  Interesse  fulgte  han  alt,  hvad  der  vedkom  denne  og  Flaa- 
den i  det  hele. 

En  stor  Tiltrækning  udøvede  saaledes  Aar  1595  de  tvende 
større  Togter.  En  Flaade-Afdeling  skulde  som  sædvanligt  ud  og 
holde  Vesterhavet  ryddeligt  for  Sørøvere1.  Men  en  endnu  større 
Flaade  skulde  op  til  Nordhavet  og  det  nordlige  Ishav  norden 
om  Norge.  Ogsaa  den  skulde  anholde 
Fribyttere  og  tvivlsomme  Fyre  under- 
vejs, og  hertil  regnedes  enhver  Ud- 
lænding, som  uden  Kongens  udtrykke- 
lige Tilladelse  vovede  at  sejle  ad  denne 
Vej  til  Rusland,  hvorved  —  Øresunds- 
tolden  forspildtes. 

Det  var  paa  Tide,  at  man  igen  slog 
et  Slag  heroppe.  Thi  det  var  blevet 
yndet  Idræt  baade  for  Hollændere  og 
Englændere  at  gaa  paa  disse  forbudne 
Veje.  Tidens  mangelfulde  geografiske 
Kundskaber  kom  dem  til  Hjælp.  Det 
lyder  saaledes  lidt  løjerligt,  naar  Hen- 
rik Ranzau  i  Februar  1595  kunde  ind- 
berette til  Christian  den  Fjerde2  om 

nogle  Hollændere,  der  formentlig  burde  svare  Told  til  Kongen, 
da  de  i  Fjor  var  sejlede  mellem  Island  og  Grønland  til  -  In- 
dien, og  ad  Aare  agtede  sig  med  otte  Skibe  samme  Vej.  End 
ikke  Statholderens  Tilføjelse:  „Min  Søn,  Gert,  kan  give  Eders 
Majestæt  nærmere  Besked  herom",  afkræfter  Mistanken  om,  at 
samme  Hollændere  simpelthen  var  sejlede  til  Archangel. 

Men  desforuden  skulde  Flaaden  medføre  et  dansk  Gesandt- 
skab, der  skulde  mødes  med  et  russisk  den  1.  Juli  i  Malmis 
„som  formodes  at  være  afbrændt,  hvorfor  skal  medgives  dem 
tvende  Telte,  hvor  de  kunne  have  deres  Værelse"       og  fastslaa 


Fig.  27.    Frue   Kirke,   set   fra 
Blaataarn  o.  Aar  1600. 

(Billed  af  Johan  Gassen  van  Wyck 
i  Nationalmuseets  Arkiv,  i 

Fig.  28.  Malmø  og  Malmøhus  i  Slutningen  af  det  16.  Aarhundrede. 
(Efter  Braunius:  Theatrum  urbium.) 

den  rette  Grænse  mellem  Norge  og  Rusland.  Et  eventyrligt  Tog 
og  flinke  Folk,  hvem  det  var  betroet.  Byrge  Trolle  til  Trolles- 
holm  (Fig.  30)  skulde  som  Admiral  føre  Kongens  Livskib  „Josa- 
fat",  Klaus  Urne  „Den  blaa  Due"  og  Jakob  Trægaard  „Hektor". 
Gesandterne  skulde  være  Predbjørn  Gyldenstjerne  til  Vosborg, 
Ove  Lunge  til  Odden  og  Laurits  Kruse  til  Svenstrup.  Med  den 


Fig.  29    Varberg  i  det  16.  Aarhundrede. 
(Efter  Tegning  i  det  danske  Rigsarkiv.) 

mest  levende  Interesse  fulgte  Kongen  alt,  hvad  angik  Udrust- 
ningen. I  sidste  Øjeblik  laante  han  dem  af  sit  Sølvkammer  „Sølv 
til  et  Bord",  da  det  var  at  frygte,  „at  det  skulde  regnes  Hans 
Majestæt  til  Spot  og  Forklejnelse,  om  hans  Gesandter  spiste 
paa  andet  end  Sølv,  naar  fremmede  Gesandter  var  til  Stede".  I 
Slutningen  af  Maj  sejlede  Flaaden  afsted1. 

De  kunde  have  sparet  sig  Sølvtøjet.  De  russiske  Gesandter 
mødte  ikke,  Grænsespørgsmaalet  holdtes  med  Flid  uafgjort.  Men 
da  Flaaden  henad  Mortensdag  vendte  tilbage  til  Danmark,  var 
Christian  den  Fjerde  utrættelig  i  at  spørge  Admiralen  ud.  Byrge 
Trolle  maatte  gøre  Rede  for  hver  enkelt  Dags  Eventyr  under- 
vejs og  hver  Streg  til  Øst  eller  Vest  i  den  vidtløftige  Sejlads2. 
Den  unge  Konges  Interesse  maales  bedst  ved,  at  fire  Aar  efter 
maatte  Byrge  Trolle  ud  igen  paa  samme  Tur  med  baade  „Josa- 
fat",  „Den  blaa  Due",  „Hektor"  og  fire  store  Skibe  til,  men 
denne  Gang  vilde  Kongen  selv  være  med  og  gjorde  Tjeneste 
ombord  som  „Kaptain  Christian  Frederiksen"3. 

Selv  om  Christian  den  Fjerde  kunde  være  gaaet  helt  op  i  disse 
Interesser  for  Bygningsvæsen  og  Flaade,  saa  skulde  dog  andre 
nok  minde  ham  om,  hvad  Magt  der  iøvrigt  tilkom  ham.  Udlan- 
dets Opmærksomhed  var  henvendt  paa  ham  og  maatte  nød- 
vendigvis være  det  paa  Grund  af  den  besynderlige  Ordning,  der 
lod  ham  syne  som  kun  af  Navn  umyndig,  i  Virkeligheden  sin 
egen  Kansler.  Det  spanske  Gesandtskab,  der  i  Efteraaret  1594 
kom  til  København  for  at  bevæge  Danmark  til  at  spærre  Øre- 
sund for  Hollænderne,  var  vistnok  afsendt  i  det  Haab,  at  den 
unge  Konge  muligt  vilde  ændre  den  af  hans  Formyndere  hidtil 
fulgte  Politik.  Ogsaa  efter  deres  Ankomst  hertil  knyttede  Ge- 
sandterne Forhaabninger  til  den  Opmærksomhed  og  Velvilje, 
hvormed  Christian  den  Fjerde  modtog  dem4. 

Et  lignende  Syn  paa  Forholdene  havde  Hertug  Carl,  der  var 
i  Færd  med  at  tilrive  sig  Kongemagten  i  Sverige  og  hertil  ønskede 
fredeligt  Forhold  til  Danmark.  Da  hans  gottorpske  Hustru  havde 
født  ham  en  Søn,  indbød  han  derfor  ved  et  Gesandtskab  Chri- 
stian den  Fjerde  til  at  staa  Fadder.  Med  Hatten  paa,  men  for- 
resten med  kongelige  Æresbevisninger  modtog  Christian  den 

Fjerde  den  2.  Januar  1595  paa  Københavns  Slot  Hertugens  Ud- 
sendinge og  besvarede  selv  paa  staaende  Fod  Indbydelsen  l.  Paa 
sin  Vis  tog  han  dog  Hatten  af  ved  samtidigt  stærkt  at  befæste 
alle  Grænseslottene:  Malmøhus,  Halmstad,  Varberg  og  Baahus. 
Og  med  Rette,  thi  Faderen  var  den  senere  Carl  den  Ellevte  og 
Sønnen,  der  skulde  døbes,  Gustav  Adolph,  begge  de  to  Konger, 
med  hvilke  Christian  den  Fjerde  først  skulde  komme  i  Krig. 

Ved  Siden  af  den  velberegnede  Indflydelse,  som  Regerings- 
raaderne tilstod  den  unge  Konge  paa  visse  Omraader,  og.  den 
langt  større,  som  udenforstaaende  tillagde  ham,  kunde  det  stun- 
dom tage  sig  ud,  som  om  ogsaa  Regeringsraaderne  selv  lod  sig  rive 
med  af  Strømmen.  Paa  de  mest  forskellige  Punkter  syntes  de 
at  bøje  sig  for  ham.  De  rettede  sig  ikke  blot  efter  ham,  naar  han 
forlangte  alle  sine  Hunde  indkvarterede  i  Ringsted  Kloster  og 
Føde  til  dem  forskreven  fra  Kalundborg  Len2,  men  de  tyede  til 
hans  Bistand  og  Afgørelse  i  saa  vanskelig  en  Sag  som,  da  tre 
havde  undslaaet  sig  for  at  overtage  den  ledige  Bispestol  i  Ribe, 
og  Sognepræst  Søren  Christensen  i  Helsingør  truede  med  at 
blive  den  fjerde3. 

Kun  paa  eet  Punkt  stod  de  haardnakket  fast,  Kærnepunktet 
i  det  hele,  Spørgsmaalet  om  hans  Myndigheds-Erklæring.  Her 
indtog  de  den  samme  afvisende  Holdning  som  hidtil  og  under- 
bandt herved  Betydningen  af  alle  de  øvrige  Indrømmelser. 
Spørgsmaalet  var  ifølge  Sagens  Natur  bestandigt  brændende. 
Niels  Kaas's  Død  havde  rejst  det  og,  engang  vakt,  kunde  det, 
som  Forholdene  var,  ikke  atter  neddysses. 

Paa  Mødet  i  Juli  1594  havde  Rigsraadet  søgt  saa  lempeligt 
som  muligt  at  glatte  Spørgsmaalet  over.  Formynderskabet  var 
blevet  fastholdt,  men  ingen  Efterfølger  valgt  i  Niels  Kaas's  Sted, 
hverken  som  Regeringsraad  eller  som  Kansler.  Dette  kunde 
endnu  opfattes  som  en  stiltiende  Indrømmelse  af,   at  det  hele 

Formynderskab  snart  skulde  have  en  Ende.  Og  der  var  saa 
meget  mere  Grund  til  at  gaa  ud  herfra,  som  Christian  den 
Fjerde  i  April  1595  vilde  fylde  sit  attende  Aar,  altsaa  efter 
almindelige  danske  Retsbegreber1  opnaa  Myndigheds-Alderen. 
Dette  Tidspunkt  imødesaas  derfor  med  Spænding  af  alle. 

Men  i  Foraaret  1595  kom  Svaret.  Rigsraadet  samledes  en 
Ugestid  efter  Christian  den  Fjerdes  Fødselsdag2,  og  paa  dette 
Møde  sejrede  det  Parti,  der  holdt  paa,  at  Formynderskabet  frem- 
deles skulde  vedvare.  Den  første  Oplysning  herom,  der  fløj  over 
Landet,  var  det  aabne,  kongelige  Brev,  hvori  det  meddeltes,  at 
Herredag  vilde  blive  afholdt  i  Juli  Maaned.  Enkedronning  So- 
phia, der  paa  Nykøbing  læste  Brevet,  var  straks  klar  over  Be- 
tydningen og  lod  øjeblikkeligt  Nyheden  gaa  videre  til  Meklen- 
borg.  „Ifølge  tidligere  Løfte"  —  skrev  hun3  —  „undlader  Vi 
ikke  at  meddele,  at  vor  kære  Søn  Kongens  aabne  Udskrivnings- 
brev i  Dag  her  er  blevet  offentliggjort.  Men  det  er  i  den  for- 
rige Form,  nemlig  i  Hans  Kærligheds  Navn  og  med  hans 
Segl  og  Rigsraadernes  Underskrift." 

Men  der  var  endnu  mere  nyt  fra  Rigsraadsmødet.  Man  havde 
ikke  blot  besat  den  ledige  Plads  som  fjerde  Regeringsraad  med 
Jakob  Seefeld1,  men  man  havde  dristet  sig  til  at  gaa  et  Skridt 
videre  og  udvalgt  Prinsens  Hofmester,  Regeringsraad  Mande- 
rup  Parsbjerg,  til  Kongens  Kansler5.  Hvad  dette  Skridt  betød, 
kunde  der  næppe  være  Tvivl  om.  Det  var  for  det  første  et  Ud- 
tryk for,  at  den  nuværende  Tilstand  skulde  fortsættes  i  længere 
Tid,  hvorfor  Ulemperne  ved  Manglen  af  en  Kansler  maatte 
hæves.  Men  det  var  dernæst  et  meget  nærgaaende  Skridt,  om 
ikke  et  Overgreb  fra  Rigsraadets  Side.  Thi  for  den  almindelige 
Bevidsthed  stod  det,  som  Retten  til  at  udvælge  Kongens  Kansler 
ene  tilkom  Kongen. 

Kun  flygtigt  set  kunde  det  da  tage  sig  ud  som  hensynsfuldt 
overfor  den  unge  Konge:  En  rent  midlertidig  Forholdsregel. 
Det  var  jo  blot  en  Vicekansler,  man  havde  valgt,  og  just  af  Hen- 
syn til  Christian  den  Fjerde  havde  man  hertil  foretrukket  den 
af  Regeringsraaderne,  der  dagligt  var  om  ham.  Nærmere  set 
betød  det  kort  og  godt:  Rigsraadets  Formynderskab  skal  ved- 

vare.  Som  Kansler  skal  virke  den,  der  ogsaa  i  andre  Maader 
har  det  bedste  Hold  paa  Prinsen,  hans  Hofmester. 

Som  sædvanligt  savner  vi  enhver  nærmere  Oplysning  om 
Rigsraadsmødet.  At  vigtige  Spørgsmaal  har  været  for,  veed  vi 
jo.  Men  hvorledes  Forhandlingerne  har  været  førte,  hvorledes 
Partidelingen  indenfor  Raadet  har  stillet  sig,  derom  faar  vi  —  ved 
denne  Lejlighed  saa  lidt  som  ellers  —  selv  den  ringeste  Besked. 
Hvis  det  under  slige  Forhold  er  tilladt  at  vove  sig  ud  paa  Gis- 
ningernes gyngende  Grund,  saa  ligger  den  Fristelse  nær  at  se  i 
Jørgen  Rosenkrans  (Fig.  31)  og  selve  den  nyvalgte  Kansler, 
Manderup  Parsbjerg,  Hovedmændene  for  Flertallet.  Uden  Jør- 
gen Rosenkrans's  Minde  vilde  saa  vigtige  Beslutninger  næppe 
være  blevne  tagne.  Og  Manderup  Parsbjerg  vilde  sikkert  ikke 
have  modtaget  Stillingen  som  Kansler,  hvis  det  havde  været  i 
Strid  med  hans  Overbevisning,  at  den  i  nærværende  Tilfælde 
overhovedet  burde  besættes  af  Rigsraadet.  At  Rigsraadets  Fler- 
tal betroede  ham  den,  synes  at  antyde  et  særligt  Tillids- 
forhold. 

Hvad  endelig  Prøven  paa  denne  Gisning  angaar,  saa  kunde 
den  maaske  søges  i  den  Kulde,  hvormed  Christian  den  Fjerde 
behandlede  dem  begge.  Han  viste  ingen  Deltagelse  ved  Jørgen 
Rosenkrans's  Sygdom  og  Død.  Og  skøndt  Manderup  Parsbjerg 
havde  været  Kansler  i  længere  Tid  og  maatte  anses  for  at  have 
samlet  en  vis  Erfaring,  blev  han  dog  ikke  ved  Kongens  Rege- 
rings-Tiltrædelse bekræftet  i  Embedet,  men  simpelthen  afskedi- 
get, vraget  for  en  Mand,  der  end  ikke  tidligere  havde  været 
Rigsraad.  Heller  ingen  anden  Virksomhed  eller  Æresplads  — 
om  det  saa  blot  var  midlertidigt  ved  Kroningen,  hvor  der  dog 
fandtes  Brug  for  saa  mange  —  blev  Manderup  Parsbjerg  for- 
undt. Han,  Kongens  hidtidige  nærmeste  som  Hofmester  og 
Regeringsraad,  sank  tilbage  til  en  almindelig  Rigsraad  paa  Aal- 
borghus. 

Vanskeligere  turde  det  være  at  udpege  en  Hovedmand  blandt 
Rigsraadets  Mindretal.  Et  Navn  træder  dog  maaske  næppe  til- 
fældigt netop  i  disse  Aaringer  stærkt  i  Forgrunden.  Christoffer 
Valkendorfs.  Siden  sit  dybe  Fald  1590,  da  han  paa  Grund  af 

Fig.  31.  Jørgen  Rosenkrans. 
(Maleri  af  Tobias  Gemperlin,  paa  Rosenholm. 


Mogens  Hejnesøns  Henrettelse  var  bleven  afskediget  som  Rege- 
ringsraad,  havde  han  spillet  en  kun  lidet  fremtrædende  Rolle. 
Men  efter  Niels  Kaas's  Død  traadte  han  atter  frem  af  sit  Skjul. 

Om  hans  Forretningskraft  kunde  der  ikke  være  Tvivl.  Han  var 
endnu  den  samme  hvasse,  nyhuggede  Grovfil,  som  da  han  for 
fyrretyve  Aar  siden  havde  ryddet  op  i  Forholdene  i  Bergen; 
derfor  sendtes  han  ogsaa  nu  i  Juli  1594  i  lignende  Hverv  til 
Øen  Gotland.  Om  det  just  smagte  ham  at  faa  Mogens  Hejne- 
søns  Ven,  Hans  Lindenov,  med,  for  undervejs  at  indsætte  ham 
som  Lensmand  paa  Hammershus1,  faar  staa  hen. 

Men  i  en  Haandevending  fik  Christoffer  Valkendorf  For- 
holdene paa  Gotland  ordnede.  Inden  November  var  han  hjemme 
igen  og  Forordning  udarbejdet  om  Afhjælpning  af  alle  Misbrug 
og  Klager'2.  I  Maj  1595  blev  der  betroet  ham  et  lignende  Hverv 
af  finere  Art:  at  sætte  Skik  paa  de  forstyrrede  Forhold  i  Maribo 
Kloster3.  Atter  hurtigt  klaret.  Og  fjorten  Dage  efter  fik  han  en 
Slags  Oprejsning  for  Fortiden,  idet  han  —  rigtignok  med  den 
retskyndige  Arild  Huitfeld  ved  Siden  —  midlertidigt  indsattes 
som  Regeringsraad  i  de  andres  Fravær4. 

Der  var  kommet  Liv  i  den  gamle.  I  Juli  samme  Aar  skæn- 
kede han  sin  Gaard  og  Have  i  Sankt  Pederstræde  i  København 
tilligemed  en  betydelig  Sum  Penge  til  de  fattige  Studenter',  og 
fuldendte  hermed  Oprettelsen  af  sit  „Kollegium",  hvori  hans 
Fald  synes  at  have  gjort  en  Afbrydelse.  Han  forlenedes  med 
Odensegaard,;,  blev  i  Efteraaret  endnu  engang  —  sammen  med 
Arild  Huitfeld  —  Regeringsraad7,  og  næste  Foraar  ved  Jørgen 
Rosenkrans'  Død  det  sammes.  Endelig  sattes  Kronen  paa  det 
hele,  da  i  Juni  Maaned  1596  den  unge  Konge  gjorde  ham  til 
Landets  højeste  Embedsmand,  til  Rigens  Hofmester. 

Maaske  var  det  ganske  tilfældigt,  at  Christoffer  Valkendorf 
saaledes  ligesom  vaagnede  op  efter  Niels  Kaas'  Død,  og  at  han 
blev  Udtryk  for  den  tilbageværende  Handlekraft  i  Rigsraadet. 
Maaske  var  der  slet  intet  andet  at  mærke  ved,  at  han  ved  Kon- 
gens Tronbestigelse  blev  hævet  saa  højt,  medens  Manderup 
Parsbjerg  blev  styrtet,  end  at  han  nød  Alderens  Forret,  og  at 
Christian  den  Fjerde  derhos  havde  lært  at  sætte  Pris  paa  denne 
virkelystne,  retsindige,  voldsomme  Natur,  i  Slægt  med  hans 
egen.  Men  udelukket  er  det  ikke,  at  der  i  den  kongelige  Naades- 
bevisning  har  blandet  sig  en  Tak  for,   at  han,   dengang  da  de 

fleste  stod  imod,  havde  holdt  paa  at  gøre  den  unge  Konge 
myndig. 

Og  denne  Mulighed  synes  yderligere  at  bestyrkes  ved  Sam- 
menstilling med  en  Række  Antydninger,  der,  hver  især  dunkle, 
dog  alle  peger  i  en  og  samme  Retning.  Ifølge  den  gamle,  tidligere 
omtalte  Fremstilling  skal  Christoffer  Valkendorf  paa  Antvorskov 
efter  Frederik  den  Andens  Død  have  talt  for,  at  Enkedronning 
Sophia  skulde  overtage  Formynderstyrelsen  i  Danmark  og 
Norge1.  Da  de  spanske  Gesandter  i  November  Maaned  efter 
Niels  Kaas'  Død  kom  til  København,  forstod  de,  hvad  de  hørte 
om  ham,  saaledes:  „at  han  i  sin  Tid  var  bleven  afskediget  som 
Regeringsraad,  fordi  han  var  gaaet  over  til  Enkedronningens 
Parti"2.  Hvis  Gesandterne  her  har  forstaaet  ret,  vilde  denne 
deres  Oplysning  kaste  et  mærkeligt  Strejflys  over  Begiven- 
hederne 1590.  Kun  af  Navn  var  i  saa  Fald  Mogens  Hejnesøns 
Henrettelse  Grunden  til  hans  Afsked.  Enkedronningens  tilsyne- 
ladende haarde  Voldgiftskendelse  i  denne  Sag  var  maaske  endog 
et  sidste  forgæves  Forsøg  paa  at  bevare  Valkendorf.  Nej,  den 
egentlige  Grund  til  hans  Fald  skulde  være,  at  han  dengang 
havde  taget  Enkedronningens  Parti  og  altsaa  enten  misbilliget 
Henrik  Rammels  samtidige  Afsked  som  Christian  den  Fjerdes 
Hofmester  eller  godkendt  hendes  Overtagelse  af  Regeringen  i 
Hertugdømmerne,  eller  maaske  gjort  begge  Dele  tilsammen. 

Forsigtigst  er  det  dog  ikke  at  tage  Gesandterne  for  stærkt  paa 
Ordet,  altsaa  ikke  tillægge  deres  Udsagn  oplysende  Værd  om, 
hvad  der  var  skeet  for  fire  Aar  siden,  men  kun  om,  hvad  der 
sagdes,  da  de  var  her,  den  Stemning,  der  var  oppe  1594.  Selv 
saaledes  begrænset  vil  Oplysningen  være  betydningsfuld.  Chri- 
stoffer Valkendorf  regnedes  Aar  1594  til  „Enkedronningens 
Parti",  det  vil  sige,  han  var  forsonligt  stemt  overfor  hende. 
Dette  falder  godt  i  Traad  med,  at  Enkedronningen  i  Spørgs- 
maalet  om  Bønnitgaard  og  Torkildstrup  paaberaabte  sig  Valken- 
dorf som  Vidne3,  og  Rigsraadet  lod,  som  om  det  overhørte 
dette4. 

Men  saae  Valkendorf  i  Aaret  1594  endnu  med  en  vis  Velvilje 
paa  Enkedronningen,  saa  synes  dermed  ogsaa  hans  Stilling  givet 

overfor  Spørgsmaalet  om  straks  at  gøre  Christian  den  Fjerde 
myndig.  En  Hovedgrund  for  det  øvrige  Rigsraad  til  at  vægre 
sig  herved  maatte  jo  netop  være  Frygten  for,  at  Enkedronningen 
i  saa  Fald  skulde  vinde  for  stærk  Indflydelse  over  Sønnen. 
Christoffer  Valkendorfs  senere  Ophøjelse  til  Rigens  Hofmester 
vil  da  —  hvis  de  spanske  Gesandters  Udsagn  staar  til  Troende 
—  naturligt  kunne  forstaas  som  en  Tak  ikke  blot  fra  Christian 
den  Fjerde  alene,  men  fra  de  dengang  fuldtud  enige  Parter, 
Moder  og  Søn. 

Hvorledes  det  nu  end  hermed  maatte  forholde  sig,  een  Ting 
synes  klar:  Da  den  unge  Konge,  skuffet  i  sit  naturlige  Haab  om 
snart  at  blive  myndig,  i  Slutningen  af  Maj  1595  forlod  sit  fuld- 
tallige Regeringsraad  samt  sin  nye  Kansler,  var  han  næppe  op- 
fyldt af  de  blideste  Følelser  mod  dem,  der  havde  staaet  ham  og 
Opfyldelsen  af  hans  Ønsker  i  Vejen.  Vi  har  maaske  heri  For- 
klaringen paa  selve  hans  Rejse  til  Nykøbing.  Thi  besynderligt 
var  det,  at  han  under  almindelige  Forhold,  omgiven  af  Rigs- 
raaderne,  pludselig  skulde  være  bleven,  som  han  udtrykte  sig, 
greben  af  „Længsel  efter  at  tale  med  sin  Moder"1.  Ingen  af 
Rigsraaderne  kunde  ønske  at  følge  ham  did  og  komme  som 
Gæst  hos  Enkedronningen.  De  drog  da  ogsaa  efter  endt  Møde 
i  København  hjem  hver  til  sit,  og  alle  fire  Regeringsraader  fik 
Orlov  i  private  Anliggender2.  Kun  Valkendorf  og  Arild  Huit- 
feld  blev  i  deres  Sted  „liggende  i  Regeringen"  i  København. 

At  Rejsen  til  Nykøbing  blev  besluttet  paa  Trods  mod  Rigs- 
raadet,  kunde  ogsaa  stemme  med  den  Ilfærdighed,  hvormed  Be- 
stemmelsen blev  tagen.  Endnu  kort  forinden  vidste  man  ikke 
rettere,  end  at  Hoffet  efter  endt  Rigsraadsmøde  skulde  for- 
lægges til  Koldinghusl  Enkedronningen,  der  dog  var  bedst 
underrettet,  fik  først  Dagen  efter,  at  Christian  den  Fjerdes  Brev 
til  hende  allerede  var  afgaaet,  den  Nyhed  at  vide,  at  Hoffet 
skulde  forblive  paa  Sjælland,  indtil  Herredag  var  holdt  i  Juli 
Maaned '.  At  Kongen  var  urolig,  og  at  der  var  noget  paa  Færde, 
derom  vidnede  Rygtet,  saaledes  som  det  naaede  ned  til  hendes 
Kansler  i  Rostok,  hvor  det  hed:  at  Christian  den  Fjerde  agtede 
at  forlade  Landet  og  rejse  til  Brunsvig  og  Brandenburg''. 

Rejsen  til  Nykøbing  faldt  i  hvert  Fald  i  Traad  med,  hvad 
Enkedronningen  kunde  ønske  sig.  Kom  nu  tilmed  Christian 
den  Fjerde  derned  halvt  af  Uvilje  mod  Rigsraadet,  saa  var  ogsaa 
hans  Sindsstemning  vel  forberedt  til,  hvad  hun  havde  at  med- 
dele ham. 

Paa  Nykøbing  Slot  imødesaa  Enkedronning  Sophia  med 
Spænding  sin  Søns  Komme.  Hvor  meget  kunde  der  ikke  i 
bedste  Fald  blive  klaret  ved  denne  Lejlighed!  Og  omvendt,  hvor 
afgørende  Følger  for  hele  Livet  kunde  ikke  denne  Sammen- 
komst faa!  Sæt  hun  havde  valgt  fejl  for  sin  Søn  ved  at  fore- 
trække Administratorens  Datter  for  Hertugen  af  Prøjssens! 
Faster  Anna  holdt  jo  ivrigt  paa  denne  sidste  og  bragte  snart  efter 
baade  sig  og  sit  Forslag  paany  i  Erindring  ved  at  sende  som 
Gave  til  den  unge  Konge  to  Kameler  og  to  Losser1. 

Som  naturligt  under  slige  Forhold  var  Enkedronningen  op- 
mærksom for  hvert  Varsel  og  Vink,  som  Himlen  maatte  sende 
hende.  Siden  dengang,  da  en  norsk  Sild  havde  forudsagt  hendes 
Husbonds  Død,  passede  hun  nøje  paa  fra  denne  Kant,  og  ikke 
faa  varde  mærkelige  Sild,  som  siden  da  var  blevne  bragt  hende. 
Vanskeligheden  laa  dog  i  at  tyde,  om  de  overhovedet  var  Bud 
eller  dog  Bud  til  hende,  og  hvad  de  i  saa  Fald  skulde  forudsige. 
Vished  kom,  og  Vished  gik,  som  med  hin  forunderligt  tegnede 
Sild  fra  Sundet  1588,  hvis  „Kontrafej"  straks  sendtes  til  Mek- 
lenborg,  men  om  hvilken  Lensmanden  paa  Kronborg  nøgternt 
bemærkede,  at  det  simpelthen  var  en  Art  Makrel,  som  han 
oftere  havde  fanget  Magen  til  paa  Snøre  i  Sundet2. 

Et  Tegn  viste  sig,  men  dennegang  ikke  fra  Søen.  Fra  Meklen- 
borg  kom  Budskab  om  et  vidunderligt  Storkeæg,  der  paa  en 
ligesaa  vidunderlig  Maade  var  kommet  til  Verden.  Enkedron- 
ningen udbad  sig  de  nøjagtigste  Oplysninger,  og  hendes  Fader, 
der  vel  ogsaa  følte  sig  som  mulig  Part  i  Sagen,  var  ikke  sen  til 
at  indhente  vidnefast  Forklaring.   Den  20.  Maj  1595  kunde  han 

sende  hende  et  meget  tykt  Brev1  med  alle  Sagens  Aktstykker. 
Han  havde  henvendt  sig  til  en  paalidelig  „fornem  Adelsperson" 
i  Pommern  nærmest  ved  Stedet,  Ulrik  Schwerin  den  Ældre,  og 
denne  havde  derpaa  afholdt  Forhør  og  tilstillet  ham  følgende 
underdanige  Indberetning2: 

I  Præstegaarden  i  Landsbyen  Brieste  nær  ved  det  fyrstelige 
Hus  Klempenow  havde  man  kort  før  Palmesøndag,  i  Præsten 
Dr.  Lemmeckes  Fraværelse,  seet  en  Stork  komme  flyvende  og 
sætte  sig  paa  Gaardens  Storkerede.  Her  sad  imidlertid  to  Storke 
i  Forvejen  og  rugede  paa  Æg.  Storkeparret  vilde  ikke  have  noget 
med  den  nysankomne  at  gøre,  men  bed  og  baskede  den  med 
Vingerne,  saa  at  den  faldt  ud  af  Reden  ned  i  Præstens  Gaard. 
Hans  Børn  fangede  den  her  og  spærrede  den  inde  i  et  Kammer, 
hvor  den  sad  til  Præstens  Hjemkomst. 

Han  gik  til  Kammeret,  aabnede  Døren  for  at  kigge  ind,  men 
i  samme  Øjeblik  foer  Storken  ud  i  Forstuen,  op  paa  et  omvendt 
Bryggerkar  og  lagde  her  lige  for  Præstens  Øjne  et  Æg.  Dr. 
Lemmecke  forfærdedes.  Dog  havde  han  Aandsnærværelse  nok 
til  at  gribe  Storkeægget,  varmt  og  blodigt  som  det  var.  Men  med 
Rædsel  opdagede  han  da  følgende  Tegn  staaende  rundt  om  den 
spidse  Ende  af  Ægget: 

)( I  X  I  9  I  3  5  )( [X 

Først  kaldte  han  paa  sin  Hustru  og  viste  hende  det,  saa  aabnede 
han  Døren,  for  at  Ulykkesfuglen  kunde  komme  ud  uden  at  gøre 
flere  Ulykker  der  i  Huset.  Den  fløj  sin  Vej,  ingen  veed  hvorhen. 
Saa  vandrede  han  afsted  til  det  fyrstelige  Hus  Klempenow  for 
at  kundgøre,  hvad  skeet  var  og  overantvorde  Ægget.  Han  over- 
gav det  til  Amtsøvrigheden,  der  besaae  det  med  ikke  ringe  For- 
bavselse. Man  stillede  det  paa  Bordet  for  bedre  at  undersøge 
det,  men  passede  ikke  paa,  det  trillede  ned  og  klask!  gik  det  itu. 
—  Ulrik  Schwerin  den  Ældre  havde  derfor  ikke  selv  seet  Æg- 
get, men  maatte  nojes  med  at  indsende  den  ham  af  Præsten 
meddelte  Tegning. 

Dette  var,  hvad  der  forelaa.  Den  omhyggelige  Hertug  Ulrik 
af  Meklenborg  havde  imidlertid  været  betænkt  paa  at  skaffe 
endnu  betydningsfuldere  Oplysninger.  Næppe  havde  han  mod- 
taget Indberetningen,  forend  han  straks  havde  sendt  den  til 
Superintendenten  i  Meklenborg,  Dr.  Andreas  Celichius,  for  at 
denne  kunde  udlægge  Tegnet.  Og  her  viste  sig  ret  Fordelen  ved 
at  have  fromme  og  lærde  Mænd  i  slige  Embeder,  thi  uden  Vak- 
len og  Tøven  kunde  Superintendenten  straks  give  klar  Besked. 
Tidligt  om  Morgenen  fik  han  gennem  Hertugens  Kansler  Teg- 
ningen af  Æggets  Figurer,  og  inden  Aften  havde  Hertugen 
Svaret1. 

Sagen  var  ligefrem:  Storken  vilde  foreholde  os  Jeremias  8de, 
paa  det  at  vi  ved  dens  Eksempel  maatte  lære  at  gribe  den  rette 
Tid,  ligesom  denne  Stork  i  den  beskikkede  Stund  var  kommen 
og  havde  lagt  sit  Vidunderæg.  Som  Cælius  Rhodoginus  siger 
27de  17,  betød  et  Æg  Verdens  Figur.  Og  saasom  Verden  nu  var 
bleven  gammel,  saa  havde  Gud  tegnet  det  med  nye  Characteri- 
bus,  hvori  indeholdtes  store  Hemmeligheder,  som  alle  Hemme- 
ligheders Aabenbarer  nu  vilde  bringe  for  Lyset.  Dette  i  Al- 
mindelighed. Betydningen  af  de  enkelte  Tegn  var  følgende: 

Forrest  maatte  findes  Jesu  Christi  Navn;  derfor  betød  )(  na- 
turligvis I  C.  Derved  stod  X,  hvilket  var  det  hellige  Kors,  som 
Constantinus  Magnus  førte  i  sin  Krigsfane,  hvorom  Eusebius 
beretter  i  vita  Constantini,  liber  I.  Det  betød  altsaa,  at  Kristi 
Kors  nu  atter  skulde  herske  over  Kristendommens  Fjender,  at 
hans  Ord  atter  maatte  trænge  ind  i  Orienten.  Men  Korset  var 
et  lukket  Kors,  ikke  X  alene,  men  I  X  I;  dette  betød,  at  den 
korsfæstede  Kristi  Evangelium  skulde  forkyndes  baade  her  og 
der,  viden  om.  Og  da  Storkens  Figur  regnedes  blandt  Hiero- 
glyfer (Cælius,  29de  Bog),  saa  maatte  ogsaa  hele  Ægypten  nu 
blive  bragt  tilbage  til  Kristendommen,  hvad  ogsaa  var  antydet 
af  Tertullian  i  3dje  Bog  contra  Marcion.  Tallet  angav,  hvorlænge 
det  skulde  vare  med  denne  Korsets  Sejr,  nemlig  135.  Men  om 
dette  skulde  betyde  et  Antal  Aar  eller  et  Antal  Dage,  kunde  ikke 
forud  vides,  det  vilde  Tiden  selv  sige. 

Sluttelig  gentoges  de  to  første  Figurer,  I  C,  Jesus  Christus, 

og  Korset  X,  men  det  sidste  Lukke  for  dette  manglede.  Thi  saa 
snart  det  tyrkiske  Rige  begyndte  at  falde,  vilde  Jesus  Kristus 
lade  Korsets  Tegn  staa  i  Himmelens  Skyer  og  uddele  det  evige 
Liv  til  sin  Kirke,  hvilket  var  afbildet  i  den  lange  Linje  for  neden. 
Men  Kirkens  Fjender  vilde  han  styrte  i  Helvedes  Afgrund,  og 
denne  var  det  aabne  Fad,  som  stod  der  under  og  havde  aabnet 
sig  i  alle  Ender  og  Kanter. 

—  Dette  var  ret  en  herlig  Udlægning,  lærd,  paalidelig,  og  saa 
beroligende.  Thi  naar  det  blot  var  slaaet  fast,  at  Tegnet  med 
Storken  ikke  sigtede  til  dens  Sommerophold  i  Meklenborg,  men 
til  dens  Vinterophold  i  Ægypten,  saa  fik  det  i  Herrens  Navn 
bryde  løs  dernede  og  Tyrken  ske  en  Ulykke.  Trøstigt  kunde 
derfor  ogsaa  Hertug  Ulrik  sende  sin  Datter  Beskrivelsen  af 
Tegnet  med  vedlagt  Udlægning.  Hun  vilde  deraf  forstaa,  at  det 
ikke  angik  hende  eller  hendes. 

Enkedronning  Sophia  modtog  Faderens  Brev  kort  før  Chri- 
stian den  Fjerdes  Komme.  Det  syntes  vel  skikket  til  at  fjerne 
hendes  Bekymring.  Men  et  Moderhjerte  er  fint  fornemmende. 
I  Slutningen  af  Brevet  hed  det:  „Eders  og  vor  kære  Søn,  Her- 
tug Ulrik  af  Slesvig  Holsten,  vil  komme  hertil  den  24.  ds."  Det 
var  ikke  andet,  end  hvad  hun  kunde  saa  nogenlunde  vide  i  For- 
vejen og  selv  havde  ønsket.  For  at  sikre  Sønnen  mod  Fristel- 
serne ved  Hoffet  i  Brunsvig  havde  hun  efter  Samraad  med  sin 
Fader  beordret  ham  til  Meklenborg,  hvor  han  nu  en  Tidlang 
skulde  leve  under  sin  Bedstefaders  strengere  Tugt. 

Men  hvilket  besynderligt  Træf  dog,  at  han  skulde  komme  did 
samtidigt  med  Christian  den  Fjerde  til  Nykøbing,  og  at  han  just 
skulde  omtales  sammen  med  Storkeægget!  Gav  ikke  Super- 
intendentens Udlægning  kun  halv  Besked,  blot  om  den  ægyp- 
tiske Side  af  Sagen,  ikke  om  den  hjemlige?  Var  det  maaske 
den  stakkels  lille  Ulrik,  der  sigtedes  til  med  Storken,  der  joges 
fra  Reden,  som  Christian  og  Anna  Cathrine  helt  havde  bemæg- 
tiget sig?  Skulde  han  engang  hjemløs  og  blodig  drives  fra  sin 
Arvelod,  uden  andet  Ly  end,  hvad  en  fremmed  gejstlig  Plads 
kunde  yde  ham  ? 

Det  kunde  ikke  nægtes,  at  det  trak  stærkt  op  til  en  saadan 

Strid  mellem  Brødrene.  Og  hun  havde  sin  Del  med  deri.  Det 
var  hende,  der  havde  unddraget  den  lille  Ulrik  Rigsraadets 
Myndighed  og  spillet  ham  ud  mod  Christian  den  Fjerde  ved  at 
lade  ham  klage  til  Kejseren  og  herved  forhverve  hende  For- 
myndermagt. Lige  til  det  sidste  havde  hun  med  Flid  holdt  Brød- 
rene skilte.  Endnu  i  Efteraaret  havde  hun  jo  tænkt  paa  at  sende 
Ulrik  til  Italien  uden  saa  meget  som  at  underrette  Christian  den 
Fjerde  derom,  en  Hensynsløshed,  som  dog  hendes  Fader  meget 
bestemt  havde  fraraadet  hende1. 

Men  Stridens  Sæd  havde  spiret.  Kongen  saae  med  Harme 
paa  den  Broder,  der  i  Sikkerhed  paa  tysk  Grund  dristigt  mod- 
virkede alle  hans  Skridt  for  at  bringe  Orden  i  Hertugdømmerne, 
og  som  for  ikke  længe  siden  endog  havde  ansøgt  Kejseren  om 
ligeledes  at  blive  erklæret  for  myndig2,  for  ret  med  Eftertryk  at 
kunne  føre  Kampen.  Og  hos  Hertug  Ulrik  var  al  den  Bitterhed 
tilstede,  som  ensidig  Fremstilling  af  Dr.  Sybrandt  og  Ligesindede 
samt  Følelsen  af  at  være  den  yngre  Broder  og  højlig  forurettet, 
kunde  fremkalde  i  et  ungt,  ubændigt  Sind.  Ikke  blot  bar  hans 
Breve  Vidne  om  disse  Følelser3,  men  efter  hans  Komme  til 
Meklenborg  udtalte  Bedstefaderen  gentagne  Gange  Frygt  for, 
hvad  Ubesindighed  han  ad  denne  Vej  kunde  lade  sig  forlede 
til  * 

Det  var  da  ikke  uden  Grund,  hvis  Enkedronningen  anede 
Varsel  om  Broderstrid.  Een  af  dem  maatte  blive  den,  der  dreves 
fra  Reden,  og  hvilken  af  de  to,  det  vilde  blive,  kunde  der  vel 
ikke  være  Tvivl  om.  En  pinlig  Tanke,  thi  Moderhjertet  om- 
fattede ligeligt  dem  begge. 


58 
Fra  saadanne  Tanker  var  Virksomhed  Adspredelse.   Og  der 
var  nok  at  tage  Vare  med  at  faa  alle  Stuer  „dragne"  og  Nykø- 
bing Slot  i  Orden,  nu  da  det  første  Gang  skulde  vise  sig  i  sin 
Pragt.  Ærgerligt  forresten  ved  en  Lejlighed  som  denne,  at  det 

ikke  var  færdigt.  Forttaarnet  manglede.  Det  store,  som  Enke- 
dronningen havde  forlangt,  men  Rigsraadet  paastaaet  ikke  nød- 
vendigvis hørte  med  til  et  Slot,  skøndt  et  saadant  dog  fandtes 
ved  Frederiksborg1.  Nu  synede  det  hele  ikke  nok,  kun  en  buttet 
Runddel  stod  Vagt,  naar  man  nordfra  over  Dæmningen  mel- 
lem Guldborgsund  og  den  opdæmmede  Sø  drog  ind  i  For- 
gaarden. 

Men  Plads  til  en  Taarnmand  var  der  dog.  Og  mangt  et  Hjerte 
bankede  vistnok  hurtigere,  da  han  hin  Dag  gav  Tegn  til,  at  nu 
var  Toget  i  Sigte.  Et  Øjeblik  efter,  og  Luften  genlød  afTrompet- 
skrald  og  Hestetrampen,  medens  den  indre  Borggaard  fyldtes 
med  Mennesker  og  Dyr.  Og  ned  sprang  en  slank,  ung  Mand, 
der  ikke  behøvede  at  nøjes  med  et  Haandkys,  men  kunde  falde 
Moderen  om  Halsen,  saa  det  trak  i  Perlehuen  og  Pibekraverne 
knittred,  medens  de  tvende  Frøkener  glad  forbavsede  saae  til, 
indtil  Turen  kom  til  dem. 

Der  hviler  et  ganske  eget  fornøjeligt  Skær  over  dette  Chri- 
stian den  Fjerdes  Pinsebesøg  paa  Nykøbing  Slot.  Selve  Kærnen 
i  de  Begivenheder,  som  her  foregik,  Familjetvistens  Udjævning, 
træder  næsten  i  Skygge  for  den  friske  Form,  de  antog.  Begge 
Parter  mødtes  sikkert  med  den  bedste  Vilje  til  at  komme  godt 
ud  af  det  sammen.  Men  for  Christian  den  Fjerdes  Vedkom- 
mende var  denne  Stemning  yderligere  tilsat  med  et  umiskende- 
ligt Ferie-Humør.  Hans  Alder,  underlige  Dobbeltstilling,  Rigs- 
raadets  seneste  Afslag,  Følelsen  af  nu  at  være  fri  og  paa  egen 
Haand  hos  sine  egne,  alt  bidrog  uden  Tvivl  til  at  nære  denne 
Blanding  af  Varmhjertethed  og  en  vis  glad  Ubændighed. 

Med  saadanne  Forudsætninger,  under  Omgivelser,  hvor  ingen 
Tvang  hindrede  fortrolig  Samtale,  maatte  Opgaven  blive  Enke- 
dronningen let,  og  Moder  og  Søn  hurtigt  naa  til  Forstaaelse. 
Alene  ved  at  behandle  ham  som  kær  Søn  og  dog  anerkende 
ham  som  myndig,  f.  Eks.  tale  voksent  med  ham  om  hans  eget 
Giftermaal  og  hans  Søskendes  Anliggender,  hvad  hun  jo  netop 
ønskede,  havde  hun  Midler  i  Hænde  til  fuldt  at  vinde  ham  og 
komme  langt  forud  for  alle  Rigsraader. 

Og  denne  Forstaaelse  mellem  Moder  og  Søn  maatte  kunne 

blive  dyb  og  varig,  fordi  den  hvilede  paa  fælles  Natur  og  fælles 
Tilbøjeligheder.  Thi  begge  var  de  lige  ivrigt  med,  hvad  entet  det 
gjaldt  om  at  besigtige  Slottet  fra  Sparreværk  til  Kælder,  og  gaa 
Philip  Brandin,  „Groszvaters"  Bygmester,  efter  i  Sømmene, 
eller  det  drejede  sig  om  Anlægget  af  den  nye  Abildgaard,  over 
Broen  paa  den  anden  Side  øst  for  Byen,  eller  blot  om  Krebs  i 
Aaløbet.  Og  for  begge  gled  uvilkaarligt  de  politiske  Spørgsmaal: 
Forholdet  til  Rigsraad,  Hertugdømmer  og  Kejser,  over  i  de  til- 
svarende personlige  og  familjemæssige:  Christian  den  Fjerdes 
Giftermaal  med  Anna  Cathrine,  Augustas  med  Johan  Adolph  og 
Kongens  Udsoning  med  Broder  Ulrik. 

Vi  har  det  bedste  Vidnesbyrd  for,  hvor  stærkt  og  hvor  hur- 
tigt Moderens  Ord,  særligt  om  det  sidste  Emne,  slog  ned  i  Chri- 
stian den  Fjerdes  Sind.  Han  havde  kun  været  nogle  faa  Dage 
paa  Nykøbing  og  hørt  hendes  varme  Tale  om  denne  Broder, 
der  var  ham  saa  nær  og  dog  saa  fjern  og  truede  med  helt  at 
glide  fra  ham,  førend  hans  Beslutning  var  tagen.  Storkevarselet 
skulde  ikke  komme  til  at  gælde  dem.  Han  maatte  have  fat  i 
Broderen  og  faa  den  Sag  klaret.  Men  hemmeligt  og  hurtigt 
maatte  der  handles.  Hvad  om  han  paa  egen  Haand  drog  til  Mek- 
lenborg,  talte  med  Ulrik,  forligtes  med  ham,  og  de  saa  som  gode 
Venner  samledes  hos  Moderen! 

En  af  de  sidste  Dage  i  Maj  udførte  han  Planen.  Desværre 
lader  ikke  alle  Enkeltheder  i  dette  ejendommelige  Togt  sig  op- 
lyse. Med  Rette  søgte  Enkedronningen  senere  af  Hensyn  baade 
til  Rigsraadet  og  til  hendes  Fader  at  dække  over,  hvad  der  egent- 
lig var  foregaaet.  Og  nægtes  kunde  det  heller  ikke,  at  begge 
Parter  havde  Grund  til  at  vredes,  naar  det  kom  for  en  Dag,  at 
den  unge  Konge  hos  hende  havde  været  under  saa  ringe  Opsyn, 
at  han  paa  egen  Haand  i  aaben  Baad  var  dragen  af  Landet,  ud- 
sat for  undervejs  at  falde  som  et  let  og  kosteligt  Bytte  i  den 
første  den  bedste  Fribytters  Hænder.  Og  selv  nok  saa  mildt  be- 
dømt, var  det  en  Krænkelse  af  mere  end  blot  den  Høflighed, 
der  skyldtes  en  Bedstefader,  naar  Kongen  af  Danmark  uventet 
gjorde  Landgang  i  Meklenborg  for  at  bortføre  en  til  dette  Lands 
Fyrste  betroet  Person. 

Hvad  vi  veed,  indskrænker  sig  til  følgende1.  En  skønne  Dag 
forlod  Christian  den  Fjerde,  som  det  synes  forklædt,  Nykøbing 
Slot  og  sejlede  enten  fra  Nykøbing  By  eller  fra  Gjedser  paa  en 
Skude  ti!  Warnemiinde.  Hvorledes  han  er  kommen  videre  den 
lange  Vej  til  Giistrow  (Fig.  32),  vides  ikke.  Her  dukkede  han 
imidlertid  op  Søndagen  den  31.  Maj  og  søgte,  men  forgæves,  at 


Fig.  32.  Slottet  i  Giistrow,  opført  for  Hertug  Ulrik  at  Meklenborg  1558  —  65 
af  Bygmester  Franciscus  Pahr. 

faa  sin  Broder  Ulrik  i  Tale.  Da  han  ved  sin  Udtale  var  let  kende- 
lig som  fremmed,  og  vistnok  frygtede  for  at  være  bleven  gen- 
kendt, hvad  ogsaa  siden  viste  sig  virkelig  at  være  Tilfældet,  over- 
lod han  det  til  en  indfødt  at  skaffe  Ulrik  fra  Slottet.  Den,  der 
anvendtes  hertil,  var  linkedronning  Sophias  Kammerjunker, 
Joachim  Barnewitz,  som  altsaa  enten  fra  første  Færd  maa  have 
været  i  Ledtog  med  Christian  den  Fjerde,  eller,  hvad  der  er 
fuldt  saa  troligt,  først  efter  Kongens  Forsvinden  fra  Nykøbing 

Slot  af  Enkedronningen  er  bleven  sendt  efter  ham  for  at  bevæge 
ham  til  at  vende  tilbage. 
Joachim  Barnewitz  gik  til  Slottet  (Fig.  33)  og  meldte,  at  han 

Fig.  33.   Parti  af  Slotsgaarden  i  Giistrow  i  Slutningen  af  det  16.  Aarhundrede. 
(Efter  „Deutsche  Renaissance".) 

havde  Befaling  til  skyndsomst  at  afhente  den  unge  Hertug  Ulrik 
til  Nykøbing  til  en  Samtale  med  Enkedronningen  og  Christian 
den  Fjerde.  Hertug  Ulrik  af  Meklenborg  lod  med  god  Grund 
Kammerjunkeren  afkræve  det  skriftlige  Bevis  for,  at  han  kom 
i  dette  Hverv.   Men  Joachim  Barnewitz  svarede,  at  en  Lakaj 

med  Brev  fra  Enkedronningen  var  undervejs,  selv  havde  han 
blot  faaet  mundtlig  Befaling  til  at  ile  forud  og  saa  hurtigt  som 
muligt  afhente  den  unge  Hertug  til  Danmark. 

Hertug  Ulrik  af  Meklenborg  synes  at  være  bleven  noget  stødt 
ved  dette  formløse  Forlangende.  Paa  den  anden  Side  var  der 
ingen  Grund  til  at  betvivle  Rigtigheden  heraf.  Joachim  Barne- 
witz  var  jo  kendt  som  Enkedronningens  Kammerjunker,  og  man 
vidste  i  Meklenborg  Besked  om  Kongens  paatænkte  Besøg  paa 
Nykøbing  Slot.  Hertugen  nøjedes  da  med  at  tilkendegive  sin 
Misbilligelse  i  høflige  Former.  Han  stedte  ikke  sin  Datters  Ud- 
sending til  Audiens.  Bag  efter  skrev  han  ret  spydigt  derom: 
Joachim  Barnewitz  havde  saa  travlt,  at  Vi  slet  ikke  Hk  talt  med 
ham." 

Selv  vilde  han  dog  vise  dem  i  Danmark,  hvorledes  man  bar 
sig  ad  ved  slig  en  Lejlighed.  I  Form  af  Brev  til  sin  Datter  ud- 
stedte han  et  i  alle  Maader  korrekt  Orlovs-Brev  for  den  unge 
Hertug,  der  var  under  hans  Opsigt,  til  paa  Enkedronningens, 
ved  hendes  Kammerjunker  overbragte  Begæring,  at  drage  for 
en  Tid  til  Danmark.  Han  formanede  derpaa  sin  Dattersøn  paa 
det  bedste  til  at  optræde,  som  det  sømmede  sig,  særligt  overfor 
sin  Broder  Kongen,  medgav  ham  et  standsmæssigt  Følge,  be- 
staaende  ikke  blot  af  den  unge  Hertugs  Hofmester,  men  af 
nogle  Hofjunkere  tillige,  og  lod  derpaa  Toget  drage  til  Warne- 
miinde. 

Hvornaar  Christian  den  Fjerde  har  sluttet  sig  til  dem,  om  paa 
Vejen  fra  Giistrow  eller  først  ombord,  vides  ikke.  Men  den  hele 
forfløjne  Maade  at  tage  Sagen  paa,  synes  i  lige  Grad  at  have  til- 
talt begge  Brødrene.  Da  de  maaske  først  den  2.  Juni1  - 
fremstillede  sig  i  Forening  for  Moderen  paa  Nykøbing,  var  det 
som  gode  Venner. 

Hvor  meget  end  dette  Udfald  maatte  glæde  Enkedronningen, 
var  hun  dog  forlegen  overfor  Faderen  over  dette  skete.  Der  blev 
skyndsomst  afsendt  den  omtalte  Lakaj  med  lovformelig,  skrift- 
lig Anmodning  om  Orlov  for  den  unge  Ulrik.  Lakajen  synes  at 
have  faaet  hemmelig  Ordre  til  at  paastaa  at  være  bleven  for- 
sinket undervejs.   Som  aabenlyst  Forsoningsmiddel  medbragte 

han  Hertugens  Livret,  en  Sending  Østers,  saavel  friske  som 
„syltede". 

Med  passende  Mellemrum  afsendtes  dernæst  et  nyt  Brev  med 
Melding  om,  at  nu  var  Hertug  Ulrik  lykkelig  ankommen.  Da 
det  jo  gjaldt  om  at  skaffe  det  først  afsendte  Bud  Forspring,  tør 
man  maaske  næppe  lægge  synderlig  Vægt  paa,  at  Enkedron- 
ningen i  den  anden  Skrivelse  udtalte  sig,  som  om  Ankomsten 
til  Nykøbing  først  havde  fundet  Sted,  just  da  hun  den  2.  Juni 
skrev  dette  Brev. 

Naar  erindres  den  vanskelige  Opgave,  at  skulle  gøre  en 
hjertelig  Undskyldning  for  den  formløse  Afhentning  og  —  uden 
at  sige  nogen  Usandhed  —  dog  lade  Christian  den  Fjerdes  Nær- 
værelse i  Meklenborg  uomtalt  samt  faa  Brevenes  Tidsfølge  til 
at  passe,  saa  maa  det  indrømmes,  at  følgende  Linjer  var  meget 
godt  drejede:  „Vi  havde  ikke  tænkt,  at  Vor  Søn,  Hertug  Ulrik, 
saa  snart  skulde  komme  herover,  og  især  ikke  uden  at  Eders 
Kærlighed  først  havde  faaet  Underretning  derom.  Og  saa  kommer 
de  begge  to  her  til  Os,  just  som  Vi  er  ifærd  med  at  affærdige 
dette  Brev!" 1 

Hertug  Ulrik  af  Meklenborg  var  og  blev  imidlertid  gnaven. 
Budet  fra  Danmark  var  endelig  kommet  med  Anmodning  om 
Orlov.  Men  Bedstefader  var  slet  ikke  glad  ved  denne  Børne- 
børnenes Sammenkomst,  da  han  frygtede  for,  hvad  Ubesindig- 
heder Brushovedet  Hertug  Ulrik  ved  denne  Lejlighed  kunde 
finde  paa  overfor  sin  Broder  Kongen,  til  Skade  for  sig  og  Skam 
for  Enkedronningen.  Og  endelig,  det  værste,  han  havde  faaet  at 
vide,  at  Christian  den  Fjerde  havde  været  i  Meklenborg  uden 
at  hilse  paa  ham. 

Brevet-,  som  han  skrev  fra  Giistrow  samtidigt  med,  at  Enke- 
dronningen skrev  anden  Gang  til  ham  fra  Nykøbing,  var  da  vel 
holdt  i  den  gamle  Familjetone,  men  dog  tillige  fuldt  af  skarpe 
Kanter. 

Om  Christian  den  Fjerdes  Ophold  i  Meklenborg  lød  Ordene 
saaledes:  „Efter  Hertug  Ulriks  Afrejse  fik  Vi  berettet,  at  førend 
Hs.  Kærligheds  Opbrud  har  den  udvalgte  Konge  personlig,  men 
ubekendt  og  uformærkt  for  Os,  været  her  i  Staden  og  ladet  sig 
forlyde  med,  at  han  begærede  at  faa  samme  Hertug  Ulrik  i  Tale. 
Men  han  er  straks  tagen  bort  herfra  og  har  ikke  talt  med  Os. 
Vi  havde  intet  hellere  seet,  end  at  Kongen  ikke  havde  generet 
sig,  men  for  Slægtskabs  Skyld  givet  sig  tilkende  for  Os.  Han 
skulde  ikke  have  været  Os  mindre  kær  og  velkommen,  end  om 
han  havde  haft  stort  og  sømmeligt  Følge  med  sig,  men  været  Os 
ret  en  kærkommen  Gæst.  Og  Vi  skulde  ogsaa  nok  have  vidst, 
hvorledes  Vi  i  dette  Tilfælde  skulde  have  skikket  og  forholdt 
Os.  Men  da  det  nu  ikke  har  maattet  være  saa,  men  Hs.  konge- 
lige Værdighed  har  behaget  anderledes,  saa  maaVi  jo  ogsaa  lade 
det  hele  være,  hvad  det  er." 

Efterskrift:  „Tak  for  de  syltede  Østers!  Ihvorvel  de  andre 
Østers,  som  Eders  Kærlighed  sendte  Os  ved  samme  Lejlighed, 
var  noget  gamle,  saa  formærke  Vi  dog  deraf  Eders  Kærligheds 
datterlige  Gemyt  ikke  mindre  end,  om  de  var  komne  Os  ganske 
friske  til  Hænde." 

Da  dette  Brev  kom  til  Nykøbing,  skrev  Enkedronningen 
straks  et  Svar1  med  yderligere  Undskyldning.  Desværre  er 
dette  kun  ufuldstændigt  bevaret,  idet  Slutningen  af  hendes 
Kladde,  just  paa  det  mest  spændende  Punkt,  er  afrevet  —  om 
med  Flid  eller  tilfældigt  faar  staa  hen.  Dog  synes  det  af  det  be- 
varede at  fremgaa,  at  hun  temmelig  uforbeholdent  har  ladet  sin 
Fader  forstaa,  hvorledes  det  hele  var  gaaet  til.  Slutningen  lød 
saaledes:  „Kongens  Lakaj,  som  Hans  Kærlighed  sendte  med 
Vor  Skrivelse  til  Eder,  kom  igaar  her  tilbage  igen  og  overbragte 
Os  Eders  Kærligheds  Brev.  Vi  takker  Eders  Kærlighed  endnu 
engang  for,  at  I  gav  Vor  Søn,  Hertug  Ulrik,  Orlov.  At  Vor 
kære,  elskede  Søn,  Kongen,  selv  skulde  have  taget  over,  havde 
Vi  ikke  — ." 

En  afgørende  Beroligelse  indeholdt  Brevet  desuden :  Brødrene 
kom  ypperligt  ud  af  det  sammen.  At  Hertug  Ulrik  af  Meklen- 
borg allerede  var  forsonet,  fremgik  af  det  Budskab-,  der  kryd- 

sede  dette  Brev  undervejs:  „Ihvorvel  Vi  tidligere  har  sendt 
Eders  Kærlighed  nogle  Krebs,  saa,  da  Vi  erfare,  at  de  ikke  alle 
er  komne  levende  til  Eder,  og  Vi  nu  har  faaet  et  større  Antal 
friske,  sender  Vi  Eders  Kærlighed  nu  med  dette  Bud  nogle  og 
tredive  Skokke,  i  Haab  om,  at  de  maa  komme  til  Eder  saa 
friske,  som  de  er  afgaaede  herfra,  og  beder  Eders  Kærlighed  at 
tage  til  Takke  og  lade  Eder  dem  smage  vel." 

Og  der  kom  mere  efter  i  de  følgende  Dage:  indbundne  Bøger, 
tre  Sendinger  Jordbær  \  der  dog  alle  fik  Modvind  og  blev  for- 
dærvede, hvorfor  en  af  Budbringerne  medbragte  følgende  An- 
visning: „Hvis  de  forrige  er  blevne  for  gamle,  saa  kan  Eders 
Kærlighed  dog  bruge  dem  til  at  brænde  Jordbærvand  af."  Sær- 
ligt de  sidste  var  vistnok  bedst  skikkede  hertil,  idet  de  havde 
været  syv  Døgn  undervejs. 

Tirsdagen  efter  Pinse,  den  10.  Juni  1595,  forlod  Christian  den 
Fjerde  atter  Nykøbing  Slot-'.  Dog  ikke  han  alene,  hans  Broder 
Ulrik  fulgte  med.  De  var  blevne  saa  gode  Venner,  at  den  unge 
Konge  indstændigt  havde  bedt  Moderen  om,  at  han  maatte  følge 
med  ham  til  Sjælland,  og  Enkedronningen  havde  turdet  give 
Lov  dertil.  De  meklenborgske  Hofjunkere  sendtes  da  tilbage3, 
Kongen  vilde  tilforordne  sin  Broder  danske  Mænd.  Og  afsted 
gik  det  nu  nordpaa  til  København,  Frederiksborg  og  Kronborg, 
hvor  der  var  nok  at  vise  frem  baade  paa  Land  og  Sø.  De  be- 
sigtigede dog  ikke  blot  Slotte,  Fæstninger  og  Skibe  i  Forening  — 
Ulrik  skulde  snart  faa  samme  Lyst  til  Søen  som  Broderen4  — 
men  først  og  fremmest  søgte  de  et  Grundlag  for  enig  Løsning  af 
Tvisten  om  Hertugdømmerne. 

Kongen  gjorde  et  Tilbud  i  saa  Henseende,  Henrik  Rammel 
toges  med  paa  Raad 5,  og  man  synes  foreløbigt  at  være  enedes 
om  den  Løsning,  der  ogsaa  blev  den  endelige:  at  Hertug  Ulrik 
skulde  som  sin  Part  have  Bispedømmet  Slesvig  eller,  som  det 
ogsaa  kaldtes:  Amtet  Schwabstedt.  Efter  henved  en  Maaneds 
Fravær  vendte  endelig  Hertug  Ulrik  tilbage  til  Nykøbing  med 
et  venligt  Brev  fra  Christian  den  Fjerde  til  Moderen6  og  en 
fyrstelig  Ledsagelse  af  danske  Hofsinder.  Rørt  takkede  Enke- 
dronningen Kongen  baade  for  hans  gode  Behandling  af  Broderen, 

og  fordi  han,  ved  at  give  ham  Orlov  til  den  af  hende  fastsatte 
Tid,  havde  anerkendt  hendes  Myndighed  i  disse  Forhold1.  Ikke 
længe  efter  sad  Hertug  Ulrik  atter  med  sin  Hofmester  under 
bedstefaderlig  Tugt  i  Giistrow2. 

Dervarpaa  dette  Pinsemøde  opnaaet  Enighed  mellem  Moder 
og  Søn  paa  de  væsentligste  Punkter.  Kun  om  sin  Modstander  i 
Hertugdømmerne,  Johan  Adolph,  synes  den  unge  Konge  at  have 
udtalt  sig  saa  skarpt,  at  Enkedronningen  ikke  fandt  det  formaals- 
tjenligt  at  gaa  altfor  nøje  ind  paa  sin  Plan  om  et  Giftermaal 
mellem  ham  og  Frøken  Augusta  '\  Blandt  andet  synes  Christian 
den  Fjerde  at  have  indvendt  mod  Johan  Adolph,  at  han,  efter 
hvad  Rygtet  sagde,  var  en  forgældet  Prakker.  Skyndsomst  skrev 
da  Enkedronningen  til  Johan  Adolph,  at  dette  slemme  Rygte  var 
i  Omløb;  det  maatte  skrive  sig  fra  Ranzauerne;  hun  bad  ham 
derfor  hæve  sit  sidste  Pengeforhold  til  disse  ved  at  opsige  Kaj 
Ranzau  Aabenraa  Amt,  som  han  havde  i  Pant1. 

Denne  Opfordring  til  at  klare  sin  Gæld  kom  den  vordende 
Svigersøn  meget  ubelejlig.  Han  skrev  tilbage  til  sin  Undskyld- 
ning, at  Kaj  Ranzau  havde  Aabenraa  Amt  i  Pant  paa  ti  Aar,  saa 
at  det  ikke  straks  kunde  opsiges  ham.  Hertugen  havde  desuden 
heller  ikke  saa  mange  rede  Penge  ved  Haanden,  at  han  kunde 
indfri  det,  og  de  var  knapt  at  opdrive  til  syv  Procent  \  Han 
vovede  derimod  ikke  at  antyde,  endsige  at  udtale  aabenlyst,  at 
der  vilde  have  været  flere  Penge  i  hans  Kasse,  hvis  Enkedron- 
ningen havde  betalt  ham  Afgift  af  Cismar  Amt,  hvad  hun  endnu 
ikke  havde  tænkt  paa';. 

Der  var  paa  Nykøbing  i  Pinsen  1595  opnaaet  Enighed  om 
de  hidtidige  Tvistepunkter.  Og  dog  vilde  selv  denne  Enighed 
maaske  ikke  have  været  holdbar,  hvis  ikke  Himlen  paa  en  af- 
gørende Maade  havde  tilsmilet  den.  Kort  efter  Christian  den 
Fjerdes  Afrejse  modtog  Enkedronningen  Brev  fra  sin  Faderom, 
at  hendes  Kansler,  Dr.  Winholt  Sybrandt,  under  et  Ophold  i 
Rostock  uventet  og  pludseligt  var  afgaaet  ved  Døden7. 

Hvor  virkede  ikke  denne  Efterretning  nu  paa  hendes  Sind 
forskelligt  fra,  da  hun  for  et  Aarstid  siden  blot  havde  hørt,  at 
han  var  bleven  syg!  Intet  viste  maaske  bedre  Afstanden  mellem 

hendes  Stilling  den  Gang  og  nu,  end  at  hun  da  straks  havde 
troet  paa  Mordere,  der  forfulgte  hende  og  hendes  Raadgiver 
med  Gift,  medens  hans  Død  nu  nærmest  var  hende  en  Lettelse. 
Med  ham  brødes  ikke  blot  Gifttanden  ud  af  hendes  Politik,  og 
den  drivende  Uro  fjernedes,  som  nu  var  bleven  overflødig, 
men  et  helt  Afsnit  af  hendes  Liv  stedtes,  forbigangent  og  afslut- 
tet, til  Hvile,  medens  ganske  uformærkt  det  meklenborgske 
Ledebaand  løsnedes.  Ogsaa  rent  pengemæssigt  følte  hun  sig  let- 
tet, thi  Kansler  Sybrandt  havde  været  en  dyr  Post  paa  Hertug- 
dømmernes Aarsregnskab1.  Hvad  der  nu  stod  tilbage  —  at  hun 
fremdeles  bestred  Hertug  Ulriks  Hofholdning  og  hele  kostbare 
Levevis  med  Hertugdømmernes  Penge-  —  vilde  ved  et  kom- 
mende Opgør  de  enige  Brødre  vel  næppe  bebrejde  hende. 

I  Juli  Maaned  1595  samledes  Rigsraaderne  til  Herredag  i 
København.  Som  sædvanligt  var  denne  ledsaget  af  Adspredel- 
ser af  forskellig  Art.  Den  aabnedes  den  13.  Juli,  og  samme  Dag 
stod  Claus  Billes  Bryllup  paa  „Kompagniet",  hvor  Christian 
den  Fjerde  var  med  som  Gæst.  Otte  Dage  efter  var  Kongen 
selv  Vært,  idet  han  paa  Slottet  gjorde  et  storartet  Dobbelt- 
Bryllup  for  Brødrene  Ditlev  og  Christian  Holk.  Den  23.  Juli 
blev  Peder  Norby  henrettet  paa  Slotspladsen,  og  endelig  den 
29.  Juli,  den  sidste  i  Herredagen,  gjorde  Kongen  Henning  Bille 
værgagtig  paa  Slottet3. 

Den  største  Fest  var  Brødrene  Holks  Bryllup.  Allerede  i  Maj 
havde  Rigsraadet  paa  Brødrenes  Bøn  anmodet  Kongen  om  at 
„gøre"  Brylluppet.  Og  fra  Køge,  Helsingør  og  Malmø  var 
„Dragekvinder"  paa  Regeringens  Bud  blevne  tilsagte  til  i  den 
Anledning  at  drage  den  store  Sal  paa  Slottet4.  Væsentlig  for- 
skellig var  vel  denne  Fest  ikke  fra  andre  af  lignende  Art,  som 
man  tidligere  havde  havde  ladet  holde  i  Prinsens  Navn.  Og  dog 
var  der  en  lille  Biomstændighed,  der  med  Grund  kunde  givet 


Afkortning  i  Christian  den  Fjerdes  U myndigheds-Tid  231 

Rigsraaderne  noget  at  tænke  paa.  Enkedronningen  var  selv- 
følgelig ikke  til  Stede.  Hun  var  forlængst  en  Umulighed,  hvor 
Rigsraadet  samledes.  Men  i  Stedet  for  det  Sølvtøj,  som  Kongen 
havde  medgivet  „Josafat"  til  Rusland,  havde  hun  laant  ham  sit 
eget  til  denne  Fest1.  Der  hørte  en  særlig  Varmegrad  i  Forholdet, 
til  at  hun  skulde  give  sit  Minde  til  sligt.  I  disse  Sølvtallerkener 
og  Fade  stod  skrevet  med  lønlig  Skrift,  at  Rigsraadets  Magttid 
snart  var  omme.  Bønnitgaard  og  Torkildstrup  turde  atter  blive 
givne  tilbage. 

Omvendt  var  der  et  underligt  Misforhold  ved  den  Festlighed, 
hvormed  Herredagen  sluttede.  Kongen  gjorde  Henning  Bille 
værgagtig,  erklærede  ham  altsaa  efter  gammel  Ridderskik  for 
„Væbner",  myndig  og  vaabenfør.  Men  med  hvilken  Ret  udførte 
Christian  den  Fjerde  denne  Handling?  Besad  han  den  første  af 
alle  Forudsætninger,  var  han  selv  værgagtig  og  myndig?  Hvor 
forældet  en  Form  end  det  hele  Ridderskab  var,  maatte  dog  en- 
hver tilstedeværende,  der  tænkte  over  Sagen  —  og  ikke  mindst 
den  unge  Konge  selv  —  føle  sig  slaaet  ved  det  modsigende  i, 
hvad  her  foregik.  Kunde  han  ikke  læse  et  undertrykt  Smil  i 
alle  disse  Graaskæg  paa  Pibekravernes  riflede  Fade,  der  ærbø- 
digt slog  Ring,  da  han  udførte  Handlingen?  Skøndt  myndig  af 
Aar,  nægtede  de  jo  ham,  Landets  Herre,  sin  Myndigheds-Ret. 
Efter  Alder  værgagtig  og  vaabenfør,  maatte  Kongen  fremdeles 
som  Barn  gaa  i  Rigsraadets  Gangkurv.  Naar  skulde  dette  dog 
faa  en  Ende! 

Sagen  kom  atter  for  i  Rigsraadet,  inden  det  skiltes.  Som  sæd- 
vanligt savner  vi  enhver  nærmere  Oplysning  om  Forhand- 
lingerne. Selve  Udfaldet  afgiver  dog  en  Maalestok  for  baade  den 
Kraft,  hvormed  den  unge  Konges  Sag  maa  være  bleven  talt,  og 
den  sejge  Modstand,  der  endnu  blev  ydet.  Rigsraadet  opgav 
nemlig  sin  tidligere  Paastand  om,  at  Christian  den  Fjerdes 
Umyndighed  skulde  vare  til  hans  fyldte  tyvende  Aar.  Der  af- 
kortedes ham  næsten  et  Aar  i  hans  Ventetid,  idet  Rigsraadet 
„bevilgede,  at  hans  kongelige  Kroning  engang  udi  denne  tilkom- 
mendes Sommer  skal  holdes  og  foretages"  . 

Hvor  betydelig  en  Indrømmelse  end  dette  monne  være,  saa 

svarede  den  dog  ikke  til,  hvad  Christian  den  Fjerde  kunde  ønske 
sig.  Endnu  et  helt,  langt  Aar  skulde  han  altsaa  fremdeles  gaa  og 
gælde  for  Barn,  skøndt  myndig  i  Hertugdømmerne,  finde  sig  i 
Rigsraadets  Formynderskab  herhjemme  og  ved  hvert  afgørende 
Spørgsmaal  være  henvist  til  at  svare:  Spørg  min  Hofmester. 
Det  var  ikke  opmuntrende  Udsigter,  naar  nu  Hoffet  forlagdes 
til  Jylland,  og  Hovedopholdet,  som  bestemt  var,  blev  paa  selve 
Hofmesterens  Forlening,  Skanderborg  Slot.  Hvert  Skridt  maatte 
minde  Christian  den  Fjerde  om,  at  her,  hvor  han  burde  være 
Herre,  var  han  kun  under  Opsigt. 

Heller  ikke  for  Manderup  Parsbjerg  var  Opgaven  let.  Han 
skulde  udføre  sit  Hverv,  men  maatte  samtidigt  vide,  ikke  blot 
at  der  kom  en  Tid  efter  denne,  hvor  Christian  den  Fjerde  blev 
hans  Herre,  men  ogsaa,  at  Baandet,  der  bandt  den  unge,  var 
saa  svagt,  at  en  eneste  Afstikker  ned  over  Kongeaaen  kunde 
sønderrive  det.  Han  var  da  nødvendigt  henvist  til  at  søge  paa 
enhver  mulig  Maade  at  underholde  Prinsen,  saa  at  denne  glemte, 
baade  at  han  var  fangen,  hvem  der  var  hans  Vogter,  og  hvor  han 
kunde  blive  fri.  Denne  Opgave  var  imidlertid  langt  lettere  at 
løse  i  København,  hvor  saa  meget  kunde  udfylde  den  unge 
Konges  Tid  og  Sind,  ikke  mindst  det  daglige  Tilsyn  paa  Tøjhus 
og  Holmen.  Skanderborg  laa  afsides,  Jagt  var  her  den  eneste 
Adspredelse. 

Under  disse  Omstændigheder  blev  der  før  Afrejsen  til  Jylland 
truffet  en  hensigtsmæssig  Forholdsregel.  Prinsen  skulde  paa 
Skanderborg  ikke  savne  sin  københavnske  Underholdning,  han 
skulde  saa  vidt  muligt  have  sin  kære  Flaade  med.  I  de  sidste 
Dage,  man  endnu  var  i  København,  indtog  det  kongelige  Skib 
„Engelen",  ført  af  Skipper  „Kort",  en  ejendommelig  Ladning: 
Tømmer  til  et  Skib,  der  skulde  bygges  til  Kongen  paa  Skander- 
borg Sø.  Den  2.  August  1595  udstedtes  Befaling  til  Lensmanden 
i  Aarhus,  Knud  Brahe,  at  han,  saa  snart  „Engelen"  var  kommen 
did,  skulde  sørge  for  det  tilstrækkelige  Antal  Vogne  til  at  køre 
Tømmeret  til  Skanderborg,  samt  forskaffe  Skipperen  og  hans 
Folk  „fri  Underholdning  til  Mad  og  01" l. 

Hvad  enten  saa  Ideen  var  Christian  den  Fjerdes  eller  hans 

Hofmesters,  er  der  noget  lige  fortrykt  over  det  hele.  Var  det 
hans  eget  Ønske,  viser  det  blot,  hvor  hæmmende  for  hans  Ud- 
vikling Rigsraadets  seneste  Behandling  af  ham  maatte  have 
været.  Man  har  i  saa  Fald  det  nedslaaende  Syn  af  en  ung  Mand 
i  sit  nittende  Aar,  der  -  -  ypperligt  undervist,  tidligt  moden  og 
med  en  praktisk  Virkeligheds-Sans,  som  et  langt  Liv  og  et  Utal 
af  Opgaver  ingensinde  skulde  sløve  -  -  med  eet  bukker  under, 
fordi  hans  Haab  skuffes,  synker  tilbage  til  Barnagtighed,  for, 
som  Fangen  i  Fængslet  med  sin  tamme  Flue  eller  Edderkop,  at 
nøjes  med  Gyngehest,  Tinsoldater  eller  Klodser.  Thi  for  den, 
der  som  Christian  den  Fjerde  alt  havde  bygget  virkelig  Fæst- 
ninger, Slotte  og  Skibe,  for  den,  der  som  han  i  lange  Tider  dag- 
ligt paa  Holmen,  med  et  Øje  paa  hver  Finger,  havde  overværet 
Orlogsskibes  Tiltakling  og  selv  tumlet  sig  frit  til  Søs  —  til  Norge, 
i  Bælterne,  til  Meklenborg  maatte  der  være  noget  ubeskrive- 
ligt tomt  og  barnagtigt  ved  et  Legetøj  som  Skibet  paa  Skander- 
borg Sø.  Dette  lader  sig  ikke  bortforklare  ved,  at  det  hele  blot 
var  et  vilkaarligt  Paafund,  hvori  han  nu  tilfældigvis  fandt  Smag. 
Aldrig  senere  i  hans  Liv  har  heller  hans  Indbildningskraft  under 
dens  skabende  Leg  med  saa  mangt  og  meget  givet  sig  et  til- 
svarende Udtryk. 

Langt  snarere  var  da  Ideen  ikke  Christian  den  Fjerdes,  men 
hans  Hofmesters.  Den  stemmede  just  paa  en  Prik  med  den 
tænkte  Alder,  som  man  anviste  ham.  For  ung  endnu  til  at  gribe 
Kronen,  var  han  lige  i  Alderen  til  et  „nyttigt  Stykke",  et  af  disse 
belærende  Spilleværker,  der  paa  eengang  Legetøj  og  Virkelig- 
hed saa  ypperligt  passer  for  „Børn  i  den  modnere  Alder".  Hvor 
vilde  Prinsen  ikke  blive  glad,  naar  han  fra  Horndrup  Banker 
forbavset  opdagede  en  Orlogsmand  i  Indsøen,  og  hvor  vilde 
Manderup  Parsbjerg  ikke  kunne  være  tryg  ved  at  vide  ham 
gavnligt  sysselsat.  Ingen  Fare,  kun  nyttig  Belæring  i  Takkel  og 
Tov,  og  højt  regnet  et  lille  Slag  over  ad  Ring  Kloster  til,  ikke 
længere  end  man  kunde  følge  ham  med  Øjnene  fra  Slottets  syd- 
østre Taarn.  Som  sædvanligt  ved  slige  Lejligheder  anede  Hof- 
mesteren ikke,  hvor  meget  den  unge  alt  havde  smagt  af  den  for- 
budne Frugt.  Den,  der  artigt  skulde  være  glad  ved  en  Søndags- 

tur  under  kyndig  Opsigt  paa  Skanderborg  Sø,  var  for  nogle 
Uger  siden  paa  egen  Haand  stukken  af  over  Østersøen  til  Warne- 
miinde. 

Udfaldet  viste,  at  Legetøjet  ikke  var  i  Stand  til  at  „fængsle" 
den,  for  hvem  det  var  bestemt. 

De  Forhaabninger,  der  muligt  knyttedes  til.  hvad  det  mærke- 
lige Skib  skulde  formaa,  blev  ikke  opfyldte.  Efter  alt  at  dømme 
synes  den  unge  Konge  at  have  ofret  det  kun  liden  eller  ingen 
Opmærksomhed.  I  hvert  Fald  blev  han  ikke  derover  saa  meget 
Barn  igen,  at  han  glemte  det  brændende  Spørgsmaal.  Hvad  han 
og  Moderen  havde  talt  om  sidst  paa  Nykøbing  Slot,  fyldte  hans 
Sind.  Det  stemmede  ogsaa  langt  bedre  med  hans  Alder  at  tænke 
paa  sin  Brud  end  at  lege  med  Skib. 

Paa  Skanderborg  synes  den  Beslutning  at  være  modnet  hos 
ham,  at  bryde  ud  fra  det  hele,  optræde  som,  hvad  han  var  — 
—  myndig  og  regerende  Hertug  i  Sønderjylland  og  Holsten  — 
og  i  denne  Egenskab  drage  udenlands  for  selv  at  ordne  Strids- 
punkterne med  sine  Slægtninge,  de  kejserlige  Kommissærer,  og 
selv  at  vælge  sig  sin  Brud.  Fra  Skanderborg  udførte  han  i  hvert 
Fald  denne  Beslutning,  og  hermed  var  de  gamle  Forhold 
sprængte,  Lænkerne  for  en  Del  rystede  af. 

Det  blev  da  kun  en  kort  Tid,  at  hans  Hofmester  og  Kansler 
fik  Lov  til  at  nyde  Freden  hjemme  paa  Skanderborg.  Skibet 
kunde  knap  være  sat  sammen  efter  dets  Komme  fra  Aarhus, 
før  end  Manderup  Parsbjerg  opdagede,  at  hans  Gæst  tænkte 
paa  større  Slag  end  over  Søen  ad  Ringkloster  til,  under  Tilsyn 
fra  det  sydøstre  Slotstaarn. 

Allerede  den  17.  August  udgik  der  Befalinger  til  nogle  og  tyve 
Adelsmænd  om  at  møde  i  Kolding  den  13.  September,  hver  med 
sin  „Kuskvogn",  selv  „udrustede  med  en  lang  Bøsse  og  et  stak- 
ket Værge  paa  Siden,  og  ellers  i  andre  Maader,  saa  at  de  kunne 

gøre  deres  Fædreland  Ære"  for  at  følge  Kongen  paa  en  Rejse 
ind  i  Tyskland1.  Som  Kansler  havde  Manderup  Parsbjerg  vel 
endda  den  Tort  selv  at  maatte  lade  Brevene  afskrive,  eller,  hvis 
dette  er  blevet  besørget  af  Christian  den  Fjerdes  virksomme 
Kammerjunker,  Frederik  Rosenkrans,  saa  dog  i  det  mindste 
siden  at  lade  Afskrifter  indføre  i  „Sjællandske  Tegneiser". 

Men  hertil  indskrænkede  ogsaa  hans  Ulejlighed  sig.  Han  be- 
høvede hverken  at  takke  for  skriftlig  eller  mundtlig  Indbydelse. 
Han,  Prinsens  nærmeste  Tilforordnede  og  Foresatte,  uden  hvis 
Minde  Christian  den  Fjerde  intet  af  Vigtighed  kunde  foretage 
sig,  han,  Regeringsraaden  og  Kansleren,  under  hvem  de  uden- 
rigske Sager  henhørte  —  skulde  overhovedet  slet  ikke  med. 

Rækken  af  de  indbudne  var  ikke  det  mindst  betegnende  ved 
den  hele  Færd.  Kun  tre  Rigsraader  skulde  med  —  Admiralen 
Peder  Munk,  Jakob  Seefeldt  og  Brede  Ranzau  —  iøvrigt  af  Ade- 
len, foruden  den  gamle  Kasper  Markdanner  paa  Koldinghus,  kun 
den  nye  Slægt,  hele  „dette  unge  Danmark",  der  snart  med 
Christian  den  Fjerdes  Samtykke,  før  end  Formynderregeringen 
endnu  var  omme,  skulde  besætte  Rigsraadspladserne.  Bag  ved 
dem  alle  dølger  en  Skikkelse  sig,  vistnok  Hovedmanden  for  det 
hele,  Christian  den  Fjerdes  formaaende  Raadgiver,  Henrik 
Rammel.  Man  tager  næppe  fejl,  naar  man  i  ham  ser  Begiven- 
hedens glatte  Tap,  hvorom  alt  lydløst  drejede  sig,  den,  der  over- 
for den  unge  Konge  paa  eengang  æggede  og  holdt  igen,  den, 
der  lærte  Regeringsraadet  at  finde  sig  i  Rejsens  uundgaaelige 
Onde. 

I  Hertugdømmerne  sluttede  Statholderen  og  hans  Søn  Gert 
Ranzau  samt  Henrik  Ahlefeldt  sig  til  Toget2.  Herved  fik  dette 
først  sit  rette  Præg  som  først  og  fremmest  hertugeligt.  Det  var 
en  kærkommen  Solstraale  for  Henrik  Ranzau,  der  saa  længe 
havde  staaet  i  Skygge.  Fra  Morgen  til  Aften  kunde  han  nu  være 
om  sin  unge  Herre,  og  i  dennes  Selskab  som  hans  faderlige  Ven 
og  første  Mand  gæste  de  nordtyske  Hoffer.  Alle  maatte  blive 
opmærksomme  paa  ham.  Ikke  blot  mødte  han  med  ti  Heste, 
medens  hver  af  Rigsraaderne  kun  medførte  seks,  men  han  over- 
straalede  enhver,  baade  danske  og  tyske,  inde  i  alt,  hvad  der 

angik  fyrstelig  Selskabelighed,  uovertræffelig  i  nedladende,  vel- 
villig Hjemmevanthed  ved  Hove.  Peder  Munk  maatte  da  slaa 
sig  paa  Legemsøvelserne.  Skøndt  Rigens  Admiral,  stak  han  saa 
flinkt  til  Ringen  fra  Hest,  at  han  efter  sin  Hjemkomst  med  Glans 
kunde  omstøbes  til  Rigens  Marsk. 

Henved  femhundrede  Heste  stærk,  med  tretten  Trompetere 
og  elleve  „Instrumentister"  i  Spidsen,  holdt  Kongen  sit  Indtog  i 
Hamborg,  og  herfra  gik  Vejen,  under  en  fortsat  Række  af  Fest- 
ligheder, over  Wolffenbiittel,  Magdeburg  og  Berlin  til  Meklen- 
borg.  Den  unge  Konge  fik  ikke  blot  Lejlighed  til  at  se  sig  om, 
modtage  Hyldest  og  vise  sin  Færdighed  baade  ved  Drikkebord 
og  Dystridt.  Men  Rejsens  hemmelige  Formaal  lykkedes  ogsaa 
godt.  Svogeren,  Henrik  Julius,  var  særdeles  medgørlig  i  Sagen 
om  Hertugdømmerne.  Og  hos  Administratoren  i  Magdeburg, 
hvis  Datter,  Frøken  Anna  Cathrine,  skulde  „ansees",  gik  ogsaa 
alt  efter  Ønske.  „Hendes  Kærlighed  gefalt"  „Hans  Kærlighed". 
Hermed  syntes  denne  Sag,  der  havde  sat  saa  mange  Sind  i  Be- 
vægelse, da  endelig  afgjort.  De  to  Kameler  fra  Kurland  maatte 
nu  staa  med  deres  fodrede  Dækkener  paa  i  København  *  og  fryse 
til  ingen  Nytte. 

Men  alt  skulde  foreløbigt  forblive  den  dybeste  Hemmelighed. 
En  offentlig  Forlovelse  slraks  vilde  ikke  blot  have  været  et  ud- 
fordrende Skridt  lige  overfor  Rigsraadet,  der  jo  betegnede  Chri- 
stian den  Fjerde  som  Barn  endnu  —  og  Rigsraadet  havde  det  i 
sin  Magt  at  hævne  sig  ved  at  være  knebent,  naar  „Livgedinget" 
skulde  fastsættes;  -  -  men  en  saadan  Ihærdighed  vilde  ogsaa 
have  været  i  Strid  med  alle  Datidens  vidtløftige  Former.  Endnu 
halvandet  Aar  efter,  da  Christian  den  Fjerde  forlængst  var  kro- 
net, var  man  ikke  videre,  end  at  Forlovelsen  rygtevis  kunde 
omtales  som  en  Nyhed,  og  Henrik  Ranzau  hofmandsmæssigt 
lokke  Rygtet  paa  Vildspor  ved  at  paastaa,  at  Kongen  vistnok 
skulde  ægte  en  Datter  af  Hertug  Ernst  af  Luneburg2. 

Kun  de  indviede  vidste,  hvad  der  var  foregaaet  i  Magdeburg. 
Og  til  disse  indviede  hørte  Anna  Cathrines  Bedstefader,  den 
gamle  Kurfyrst  Johan  Georg.  Hans  Søn,  Administratoren,  var 
nemlig  ilet  forud  og  havde  fortalt  ham  det  lykkelige  Udfald.  I 

Spidsen  for  500  Ryttere  modtog  da  Kurfyrsten  Christian  den 
Fjerde  og  førte  ham  til  Berlin,  hvor  hele  Familjen  samledes,  og 
Fest  afløste  Fest.  For  sin  udkaarnes  Øjne  optraadte  Kongen  i 
Ridderspillet  den  28.  Oktober  som  „Mantenidorus",  det  vil  sige: 
udfordrede  alle  og  enhver  til  at  stikke  til  Ringen  —  „Indskud 
ikke  under  ti  og  ikke  over  hundrede  Daler"  —  og  kunde  her- 
ved ikke  blot  stryge  en  skønne  Hoben  Dalere  ind,  men  modtog 
ogsaa  om  Aftenen  første  Ærespræmie  som  alles  Overvinder. 
For  en  Forsigtigheds  Skyld  var  Præmierne  delte  i  to  Klasser, 
en  for  Fyrster  og  en  for  adelige.  Ved  den  sidste,  hvor  man  mere 
turde  lade  Tilfældet  raade,  var  Danmark  ikke  fuldt  saa  godt 
repræsenteret.  Kongens  Mundskænk,  Peder  Basse,  kom  først 
ind  som  en  hæderlig  Nummer  fire1. 

Opholdet  i  Berlin  blev  gentagne  Gange  forlænget.  Endelig 
den  3.  November  brød  man  op2  og  naaede  den  8.  til  Giistrow. 
Christian  den  Fjerde  skrev  hjem  til  sin  Moder,  at  han  „agtede 
at  forlyste  sig  hos  sin  Bedstefader  indtil  den  12.  November"3. 
Men  det  var  slet  ingen  let  Opgave  ved  det  stille  Hof  at  under- 
holde den  unge  Konge  og  hans  Følge,  tilmed  ovenpaa  en  Rejse, 
hvor  de  var  blevne  saa  forvænte.  „I  enhver  Henseende  overgik 
Magdeburgeren  Brunsvigeren",  havde  Christian  Barnekov  skre- 
vet hjem ';  og  Opholdet  i  Berlin  havde  jo  atter  overgaaet  det  i 
Magdeburg. 

Faldt  end  Besøget  i  Meklenborg  ovenpaa  alt  dette  maaske  lidt 
mat,  saa  lod  man  sig  dog  ogsaa  her  nøde  til  at  forlænge  det  — 
om  end  kun  en  Dag"1.  Men  hvad  der  var  det  vigtigste,  Christian 
den  Fjerde  opnaaede  betydelige  Indrømmelser  af  sin  Bedste- 
fader. I  fortrolige  Samtaler  med  denne  fik  han,  sikkert  efter 
Henrik  Rammels  Anvisning,  Hertugen  overtalt  til  ikke  længere 
i  Egenskab  af  kejserlig  Kommissær,  men  alene  som  Bedstefader 
og  Fader,  at  ville  bilægge  Striden  mellem  Christian  den  Fjerde 
og  Enkedronning  Sophia.  Til  Gengæld  maatte  Christian  den 
Fjerde  love,  at  han,  naar  det  kom  til  Forhandling,  vilde  vise  et 
„sønligt  Sindelag"  overfor  sin  Moder (i. 

Stod  det  end  saaledes  fremdeles  fast,  at  Hertug  Ulrik  af  Mek- 
lenborg skulde  være  Voldgiftsdommer  i  Sagen,  saa  var  den  poli- 

tiske  Brod  ved  denne  Ordning  nu  bortfalden.  Som  blot  Familje- 
anliggende  var  Sagen  ikke  farlig.  Og  den  Myndighed,  som  Her- 
tugen endnu  besad  som  Familjens  ældste,  vilde  snart  blegne, 
naar  Christian  den  Fjerde  som  kronet  Konge  blev  Familjens 
forste  Mand. 

Christian  den  Fjerde  havde  da  al  Grund  til  at  være  tilfreds 
med  Besøget  i  Meklenborg.  Det  samme  var  uden  Tvivl  ogsaa 
Tilfældet  med  hans  Broder,  den  unge  Hertug  Ulrik,  for  hvem 
disse  Dages  Festligheder  maatte  være  en  kærkommen  Adspre- 
delse i  det  ensformige  Liv  ved  Hoffet  i  Giistrow.  Alt  tyder  paa, 
at  Brødrene  er  komne  lige  saa  vel  ud  af  det  som  sidst.  Det 
var  muligt  en  Frugt  af  gensidige  Aftaler,  naar  Christian  den 
Fjerde  ved  sin  Hjemkomst  til  Danmark  synes  at  have  udvirket 
hos  Enkedronningen,  at  Ulrik  fik  en  Ferie.  Hun  skrev  til  sin 
Fader,  denne  gav  sit  Minde  dertil,  og  efter  at  have  maattet  af- 
give de  mest  bindende  Løfter  slap  den  unge  Hertug  Ulrik  ende- 
lig efter  Jul  afsted  —  fulgt  af  Formaninger  og  Hofmester  —  til 
sin  Søsters  og  Svogers  vinkende  Hof  i  Brunsvig'. 

Den  korteste  Vej  fra  Meklenborg  hjem  var  til  Lands,  ikke 
mindst  for  dem,  der  boede  i  Hertugdømmerne.  Paa  Gottorp 
lurede  ogsaa  Johan  Adolph  for  at  passe  Kongen  op  undervejs 
og  prøve  paa  at  fri  til  hans  Søster  Augusta2.  Men  Christian  den 
Fjerde  skuffede  alle  Beregninger  ved  fra  Berlin  at  melde  sig  til 
sin  Moder  og  bede  hende  sende  Skuder  fra  Lolland  og  Falster 
til  Warnemiinde3.  Den  14.  November  1595  var  Hestene  for  de 
200  Bøndervogne  ved  Gedser1  snart  kede  af  at  vente,  da  de 
talrige  rejsende  endelig  forfrosne  kom  i  Land  og  skyndsomst 
paa  den  korte  Efteraarsdag  drog  videre  til  Nykøbing  Slot. 

Her  aflagde  Christian  den  Fjerde  fortrolig  Beretning  til  sin 
Moder  om  Rejsens  Udfald,  og  var,  som  en  velunderrettet  mel- 
der,   „meget   lystig" 5.    Skøndt  festmæt  fra  Tyskland,   smagte 

Moderens  Mad  ham  saa  vel,  at  hun  maatte  gaa  ind  paa  at  bytte 
Kok  med  ham,  idet  hun  overlod  ham  sin  og  modtog  i  Bytte 
hans  til  Oplæring1.  Efter  et  fornøjeligt  Samvær  fra  den  14.  til 
den  17.  November,  skiltes  de  atter  ad  og  drog  hver  til  sit,  Kon- 
gen til  Jylland,  Enkedronningen  til  Cismar,  hvorhen  hun  alt 
havde  anmeldt  sit  Komme  til  den  12.  November,  hvad  Sønnens 
uventede  Besøg  havde  hindret  hende  i  at  udføre. 

Tilsyneladende  var  nu  Forholdet  i  Vinteren  1595 — 96  ganske 
det  samme  som  forrige  Aar.  Enkedronningen  opslog  atter  i  Aar, 
ensom  og  paa  Trods,  som  det  lod,  sin  Bolig  i  sine  Hertugdøm- 
mer. Men  i  Virkeligheden  havde  alt  skiftet  Præg.  Ifølge  en  stil- 
tiende Overenskomst  indskrænkede  hun  nu  sin  Styrelse  af  Lan- 
det til,  som  oprindeligt,  blot  at  forvalte  Landets  overskydende 
Indtægter.  Ved  hendes  Mønsterhof  paa  Cismar,  hvis  ydre  For- 
hold vi  ved  Hjælp  af  de  nøjagtige  Regnskaber  kan  følge  i  de 
mindste  Enkeltheder2,  var  Ensomhed  heller  ikke  det  mest  frem- 
trædende. Foruden  hende  selv  og  de  to  Frøkener  hørte  til  hen- 
des holstenske  Hof  en  Hofmesterinde  og  seks  Jomfruer,  otte 
Piger,  syv  Tjenere,  tre  Pager,  ni  Kokke,  29  Hofsinder,  en  Hof- 
præst, tre  Hofskrædere,  tre  Bagere,  to  Køkkenskrivere,  Sølv- 
popper,  Kældersvende,  Smede,  Jægere,  Fyrbødere,  Saddel- 
knægte o.  s.  v.,  ialt  108  Personer. 

Hvad  der  endnu  vistnok  mest  bandt  hende  til  dette  Vinter- 
ophold paa  Cismar,  var  den  gratis  Hofholdning,  hun  her  nød 
som  Formynderske.  Da  hendes  yngste  Søn  Aar  1601  var  bleven 
myndig,  og  Formynder- Regnskabet  afsluttet,  ophørte  ogsaa 
Vinteropholdene  i  Holsten3.  Man  fik  saa  haabe  paa  milde  Vin- 
tre med  aaben  Sø  mellem  Gedser  og  Meklenborg  i  de  Aar,  hen- 
des Fader  endnu  havde  at  leve. 

Ligesom  tidligere  var  der  i  Aar  livlig  Forbindelse  mellem  Cis- 
mar og  Gottorp,  og  Hans  Blome  benyttedes  som  Mellemmand. 
Men  ogsaa  her  havde  Forholdet  skiftet  Præg.  Det  drejede  sig 
ikke  om  landsfarlige  Planer,  det  var  blot  Johan  Adolph,  der 
gjorde  alt  for  at  faa  Frøken  Augusta  til  Ægte.  Tiderne  var  trange 
for  ham.  Hans  yngre  Broder,  Johan  Frederik,  var  ved  at  af- 
tvinge  ham  Ærkebispedømmet  Bremen,   og  selv  frygtede  han 

for,  at  Enkedronning  Sophia  under  disse  Forhold  skulde  svigte 
ham  og  vrage  ham  som  Svigersøn. 

Hun  havde  ikke  faaet  talt  om  Giftermaalet,  da  Christian  den 
Fjerde  i  Pinsen  var  hos  hende.  Siden  havde  hun  skrevet  til 
Johan  Adolph,  at  det  var  bedst,  at  han  selv  talte  med  Kongen 
derom,  og  anbefalet  ham  at  benytte  Lejligheden,  naar  Christian 
den  Fjerde  vendte  hjem  fra  Tyskland  gennem  Hertugdømmerne1. 
Men  Kongen  var  jo  vendt  hjem  til  Søs  over  Nykøbing.  Havde 
Enkedronningen  ved  denne  Lejlighed  faaet  Tid  til  at  tale  om 
den  „bevidste  Sag"?  Og  hvad  havde  Christian  den  Fjerde  sva- 
ret? Johan  Adolph  brændte  af  Iver  efter  at  faa  Udfaldet  at  vide 
og  skrev  til  Hans  Blome  om  at  drage  til  Cismar  for  at  høre 
Svaret 8. 

Men  Hans  Blome  laa  af  Hals-Katarrh3,  og  da  han  endelig 
kom  afsted,  var  det  hele,  han  hjembragte,  en  Skrivelse  fra  Enke- 
dronningen om,  at  hun  havde  indledet  Sagen  hos  sin  Søn,  men 
der  maatte  gaas  meget  varsomt  til  Værks.  Christian  den  Fjerde 
var  endnu  ikke  myndig  og  havde  ingen  Magt;  der  var  mange, 
der  kunde  ønske  denne  Sag  forpurret.  At  sende  Gesandtskab 
derom  til  Kongen,  gik  paa  ingen  mulig  Maade  an.  Hertugen 
maatte  overhovedet  ikke  tale  til  noget  Menneske  derom,  men 
taalmodigt  vente,  indtil  Christian  den  Fjerde  var  kronet.  Han 
kendte  jo  Enkedronningens  Mening  om  Sagen  og  kunde  trygt 
stole  paa,  at  hun  skulde  gøre,  hvad  hun  kunde4. 

Det  var  vel  blot  et  Tilfælde,  naar  Enkedronningen  benyttede 
dette  for  Hertugen  saa  vanskelige  Øjeblik  til  ved  Hans  Blome 
at  lade  ham  forespørge,  hvor  meget  hun  havde  at  betale  i  aarlig 
Afgift  af  Cismar  Kloster  og  Len5.  Vi  kender  ikke  Svaret.  Men 
det  var  vel  ogsaa  blot  et  Tilfælde,  at  Johan  Adolph  kort  efter, 
da  han  var  nogenlunde  sikker  paa  Udfaldet  af  Giftermaals- 
Sagen,  foreslog,  at  Cismar  skulde  udgøre  en  Del  af  hans  tilkom- 
mende Hustrus  „Livgeding" ''. 

Ventetiden  blev  iøvrigt  kortere  for  Hertugen  end  formodet. 
Hans  Blome  havde  den  Besked  med  tilbage  fra  ham  til  Enke- 
dronningen, at  han  rigtignok  trods  hendes  Forbud  havde  talt  til 
Tredjemand  om  Sagen.  Han  havde  nemlig  bedt  Henrik  Ahle- 

feldt,  der  just  skulde  til  Jylland,  om  i  Samtale  med  Kongen  at 
berøre  denne  Sag,  dog  ikke  som  noget,  der  var  ham  paalagt  af 
Johan  Adolph.  Kongen  havde  svaret,  at  herom  kunde  han  intet 
sige,  førend  han  havde  talt  med  sin  Moder1.  Men  kort  efter 
modtog  Hertugen  den  glædelige  Meddelelse  fra  Enkedron- 
ningen, at  der  nu  var  kommet  Brev  fra  Christian  den  Fjerde, 
og  Johan  Adolph  kunde,  om  Gud  vil,  vente  et  godt  Udfald  af 
den  „bevidste  Sag" 2. 

Naar  Christian  den  Fjerde  her  mod  Forventning  havde  afgjort 
Sagen  hurtigt  og  efter  Ønske,  saa  havde  dette  en  dobbelt  Grund. 
Først  og  fremmest  ønskede  han  at  føje  sin  Moder.  Det  var  sik- 
kert hans  fulde  Mening,  naar  han  om  sit  hurtige  Samtykke  skrev: 
„Alt  dette  har  jeg  gjort  for  Eders  Kærligheds  Skyld" :!.  Thi  i 
denne  Henseende  var  der  en  væsentlig  Forskel  fra  de  fore- 
gaaende  Aar:  Der  herskede  nu  det  hjerteligste  Forhold  mellem 
Moder  og  Søn.  Breve  og  Smaagaver4  fløj  frem  og  tilbage  mellem 
Jylland  og  Cismar.  Kongen  bad  hende  afkorte  sit  Ophold  i  Hol- 
sten og  vende  hjem  til  Danmark,  og  hun  efterkom  /  Marts  Maa- 
ned  hans  Ønske  \  Senere  strømmede  hendes  Breve  til  Meklen- 
borg  over  af  Ros  over  Christian  den  Fjerdes  elskværdige  Hen- 
synsfuldhed imod  hende n. 

Et  lille  træffende  Udtryk  fandt  dette  hjertelige  Forhold  i  et 
Brev  allerede  fra  Cismar  i  Januar.  Efterskriften  lød:  „Vi  kan 
ikke  forholde  Eders  Kærlighed,  at  Vore  kære  Døtre  har  flere 
Klæder  behov  til  den  forestaaende  Kroning.  Vi  vil  ikke  besvære 
Eders  Kærlighed  med  Skrivelse  desangaaende,  men  have  skre- 
vet til  Eders  Kærligheds  Hofskræder" 7.  At  Venskab  med  Enke- 
dronningen var  kostbart,  var  ikke  noget  nyt.  Men  mærkeligt  var 
det,  at  hun  her  blot  henvendte  sig  til  Christian  den  Fjerde  selv 
og  ganske  forbigik  den  bevilgende  Myndighed,  Rigsraadet,  der 
havde  lovet  at  ville  holde  Frøknerne  med  Klæder. 

Dette  stod  uden  Tvivl  i  Forbindelse  med  den  anden  Grund 
til  Kongens  gunstige  Svar  til  Johan  Adolph  :  Christian  den  Fjerde 
selv  syntes  ikke  længer  den  samme. 

Der  var  efter  den  unge  Konges  Rejse  kommet  en  Sikkerhed 
i  hans  Optræden,  der  tydeligt  røbede,  at  han  følte  sig  mere  end 
tilforn.  Dette  viste  sig  i  alle  Forhold.  Sit  første  Udslag  gav  denne 
nye  Stemning  sig  i  hans  Optræden  overfor  Bedstefaderen.  I 
Henhold  til  deres  mundtlige  Overenskomst  under  Kongens  Be- 
søg i  Giistrow  skrev  Hertug  Ulrik  af  Meklenborg  den  5.  Januar 
1596  til  Christian  den  Fjerde1,  at  han  nu  var  villig  til  at  bilægge 
Striden  mellem  ham  og  Enkedronningen.  Han  bad  derfor  Kon- 
gen om  en  personlig  Sammenkomst,  hvor  Bedstefader,  Moder 
og  Søn  kunde  mødes  uden  Raaders  Mellemkomst  og  i  Enighed 
ordne  det  hele.  Hertugen  tilbød  at  komme  til  Lybæk  eller  helt 
op  i  Hertugdømmerne,  hvor  Kongen  selv  vilde,  blot  snart. 

At  Christian  den  Fjerde  ved  en  Sammenkomst  som  denne 
vilde  have  trukket  det  korteste  Straa,  var  let  at  forudse.  Det 
gjaldt  da  om  at  faa  viklet  sig  fri  fra  ogsaa  denne  sidste  Form  for 
bedstefaderligt  Overhæng.  Først  svarede  han  tilbage  den  29.  Ja- 
nuar, at  han  ikke  selv  kunde  komme,  men  var  villig  til  at  sende 
Raader  til  at  forhandle  Sagen.  Men  derpaa  lod  han  afgaa  en  ny 
Skrivelse  af  5.  Februar2,  hvori  han  meddelte,  at  han  nu  havde 
tænkt  længe  over  Sagen  og  var  kommen  til  det  Resultat,  at  der 
slet  ikke  behøvedes  Overenskomst  eller  Mægling  mellem  ham 
og  hans  Moder.  Han  var  sig  ikke  nogen  Strid  bevidst,  kunde 
derfor  ikke  sende  Raader,  og  maatte  forud  for  en  personlig 
Sammenkomst  først  udbede  sig  skriftlig  Meddelelse  om,  hvad 
det  var  for  en  Strid,  der  taltes  om,  og  hvad  man  ønskede  af 
ham. 

Bedstefader  Ulrik  blev  smækvred.  Det  var  ogsaa  en  egen 
Modtagelse,  naar  man  med  Bevidsthed  om  at  kunne  være  op- 
traadt  som  kejserlig  Kommissær  nøjedes  med  blot  at  møde  som 
værdig  Bilægger:  uventet  at  faa  et  Bæger  Vand  i  Ansigtet,  alt 
imens  den  skyldige  Part  pilede  af.  I  sin  Fortørnelse  sendte  Her- 
tugen ikke  blot  begge  Svarene  til  Enkedronningen  i  Cismar,  for 
at  hun  selv  kunde  se,  med  hvem  man  havde  at  gøre.  Men  sam- 
tidigt skrev  han  det  tidligere  anførte,  bitre  Brev3  til  Kongen, 


Christian  den  Fjerde  viser  sin  Moder  Imødekommenhed  243 

hvori  han  erklærede,  at  han  ikke  agtede  at  indlade  sig  i  Disput 
med  denne  om  Hovedsagen,  men  blot  af  Hjertet  vilde  ønske,  at 
han  i  sin  Levetid  havde  erfaret  lige  saa  lidt  til  Tvist  og  Strid 
mellem  Christian  den  Fjerde  og  hans  Moder,  som  Kongen  nu 
vidste  at  erindre. 

Medens  Hertugen  saaledes  standsede,  betuttet  over  Medfarten, 
gjaldt  det  for  Christian  den  Fjerde  om  at  bevare  det  engang  op- 
arbejdede, gode  Forhold  til  Moderen.  Det  var  at  vente,  at  hun 
vilde  vredes  ved  Gennemlæsningen  af  hans  Breve  til  Bedste- 
faderen. Han  havde  imidlertid  paa  Forhaand  søgt  at  berolige 
hende,  og  selve  Afsendelsen  af  hans  andet  Brev  var  vistnok  et 
Udtryk  for,  at  han  nu  følte  sig  sikker. 

Imellem  de  to  Breve  af  29.  Januar  og  5.  Februar  laa  nemlig 
et  Besøg  af  Enkedronningens  Kammerjunker,  Joachim  Barne- 
witz,  der  fra  Cismar  var  opsendt  til  Koldinghus  med  et  Brev 
fra  hende  til  Kongen,  for  at  bevæge  ham  til  at  give  sit  Samtykke 
til  Forbindelsen  mellem  Johan  Adolph  og  Frøken  Augusta.  Hur- 
tigt havde  Christian  den  Fjerde  opfyldt  hendes  Ønske  og  den 
30.  Januar  givet  Kammerjunkeren  mundtlig  Besked  samt  egen- 
hændigt Svar1  tilbage:  „Derpaa  vil  jeg  svare  Eders  Kærlighed 
kort:  at  jeg  er  vel  tilfreds  dermed.  Dog  maa  det  ske  til  belejlig 
Tid.  Thi  Eders  Kærlighed  kender  vel  dette  Riges  Lejlighed, 
som  Joachim  paa  mine  Vegne  skal  nærmere  berette  Eders  Kær- 
lighed. Alt  dette  har  jeg  gjort  for  Eders  Kærligheds  Skyld." 

Det  var  i  Virkeligheden  et  mesterligt  Træk  fra  Christian  den 
Fjerdes  Side.  Naar  han  kort  efter  skrev  til  sin  Moder  og  bad 
hende  om  endelig  snart  at  komme  til  Danmark,  hvad  hun  ogsaa 
opfyldte,  maatte  han  antages  at  have  splittet  de  forbundne.  Hvor 
stort  det  Offer  var,  som  han  havde  bragt,  kunde  Moderen  fuldt 
bedømme. 

Hun  vidste,  at  Johan  Adolph  var  ham  personlig  imod,  og  at 
Christian  den  Fjerde  som  endnu  umyndig  var  ganske  uberettiget 
til  at  afgøre  en  Sag  som  denne.  Naar  han  desuagtet  ikke  skød 
sig  ind  under  Regeringsraadet,  men  raskt  afgjorde  den  paa  egen 
Haand,  var  dette  det  bedste  Bevis  paa  hans  sønlige  Sindelag. 
Selv  Ulrik  af  Meklenborg  blev  betænkelig  ved  denne  Christian 

den  Fjerdes  hurtige  Fremgangsmaade  og  bad  sin  Datter  raade 
ham  til  i  dette  Anliggende  ikke  at  forbigaa  de  mest  indflydelses- 
rige af  Rigsraaderne.  Ellers  vilde  Rigsraadet  baade  kunne  nægte 
Udstyr  og  bestride  Kongens  Ret  til  før  sin  Kroning  at  afgøre 
slig  en  Sag  l. 

Medens  Ulrik  af  Meklenborg  skrev  herom,  havde  Kongen 
samlet  Rigsraadet  og  næsten  hele  den  danske  Adel  til  en  stor- 
artet Fest  paa  Koldingshus.  Paaskud  var  et  tredobbelt  Bryllup2, 
som  Kongen  lod  holde,  og  hvortil  de  mange  Indbydelser  alt  var 
udgangne  et  Par  Maaneder  i  Forvejen3.  Men  en  Hovedhensigt 
var  uden  Tvivl  ved  denne  Lejlighed  at  faa  afgjort  en  Del  Sager, 
Kongens  Stilling  og  Kroningen  vedkommende.  Omstændig- 
hederne synes  at  være  komne  til  Hjælp,  idet  Bryllupperne,  der 
var  bestemte  til  Søndagen  den  15.  Februar,  vistnok  maatte  ud- 
sættes til  Fastelavnssøndag  den  22. ',  saa  at  den  mellemliggende 
Uge  naturligt  tilbød  sig  til  Raadslagning. 

Udfaldet  heraf  er  delvis  bekendt,  for  saa  vidt  der  paa  Mødet 
blev  vedtaget,  at  en  Herredag  skulde  afholdes  i  Slutningen  af 
Maj"'  og  man  ogsaa  blev  enig  om,  hvorledes  Rollerne  skulde 
fordeles  til  Kroningen:  hvilke  Raader  og  Adelsmænd  der  da 
skulde  deltage  i  Ridderspil,  hvilke  der  „blot  skulde  møde  med 
deres  Heste" r'.  Men  som  sædvanligt  dølger  Hovedsagen  sig,  idet 
vi  intet  faar  at  vide  om  Forhandlingerne  selv  og  de  Stridsspørgs- 
maal,  der  var  oppe. 

Og  dog  kender  vi  Mødets  vigtigste  Udfald,  om  end  under  en 
anden  Form  end  de  blotte  Forhandlingers.  Naar  dets  Hoved- 
begivenhed blev,  at  Rigsraadets  tidligere  Modstand  mod  Kon- 
gens Ønsker  hermed  var  til  Ende,  saa  havde  dette  sikkert  for 
en  Del  sin  Grund  i,  at  Forsamlingens  anseligste  Medlem,  Jørgen 
Rosenkrans,  maatte  trække  sig  tilbage.  Syg  forlod  han  Kolding- 
hus den  26.  Februar.  Da  han  et  Par  Dage  efter  naaede  Rosen- 
holm (Fig.  34),  gik  han  til  Sengs  og  vilde  fra  den  Stund  ikke 
mere  tænke  paa  verdslige  Sager.  Da  en  af  Regeringsraaderne 
sendte  ham  noget  til  Underskrift,  lod  han  svare,  „at  han  allerede 
havde  befalet  Danmark  med  alle  sine  Bestillinger  Gud  i  Vold, 
han  havde  nu  et  andet  Rige  at  tænke  paa"7. 

Skøndt  Jørgen  Rosenkrans  levede  til  Langfredag  den  9.  April, 
var  hans  politiske  Liv  altsaa  afsluttet  med  Rigsraadsmødet  paa 
Koldinghus.  Værd  at  lægge  Mærke  til  er  den  Kulde,  hvormed 
den  unge  Konge  i  denne  Mellemtid  behandlede  sin  mest  ansete 
Mand,  den  eneste  dalevende,  der  havde  været  Regeringsraad 
lige  siden  Frederik  den  Andens  Død.  De  andre  Regeringsraader 
og  jydske  Rigsraader  kom  til  Rosenholm  (Fig.  34  og  35)  for  at  sige 
den  døende  Farvel.   Han  sendte  sin  Herre  en  Tak  for  alt  godt 


Fig.  34.   Rosenholm  i  Nørrejylland,  opført  1559  af  Jørgen  Rosenkrans. 
(Fotograferet  af  Kr.  Hude.) 

og  sin  sidste  Hilsen.  Men  Kongen  holdt  sig  borte.  Heller  ikke 
ved  hans  Begravelse  var  Christian  den  Fjerde  tilstede.  Kun 
Manderup  Parsbjerg  fik  mundtlig  Befaling  til  at  „lade  skyde  fire 
Hinder,  som  ingen  Hjorte  have  hos  sig"  og  efter  Datids  Skik 
sende  Fru  Dorthe  Lange  dem  til  hendes  Husbonds  Begravelse1. 
Hvilken  Forskel  fra  den  sønlige  Hensynsfuldhed,  Kongen  havde 
vist  overfor  Niels  Kaas! 

Denne  Christian  den  Fjerdes  Optræden,  der  er  dobbelt  iøjne- 
faldende, fordi  den  saa  lidt  stemmer  med  hans  hjertelige  Natur, 

Troels-Lund  :   Historiske  Fortællinger  VI 

leder  uvilkaarligt  Tanken  hen  til  et  muligt  Sammenstød  af  frisk 
Dato.  I  samme  Retning  kunde  en  anden  Oplysning  udlægges. 
Dagen  efter  Jorgen  Rosenkrans'  Bortrejse   fra  Koldinghus  ud- 


Fig.  35.   Porten  paa  Rosenholm  med  Jørgen  Rosenkrans's  og  Dorthea  Langes 
Vaabenskjolde  over. 

(Fotograferet  at'  Kr.  Hude.) 

gik  Kongens  Indbydelse  til  Kroningen.  Det  var  en  Masse  Breve 
til  alle  Rigsraader  og  halvandet  hundrede  Adelsmænd  desuden. 
Kun  to  Navne  fandtes  ikke  blandt  Indbydelserne:  Jørgen  Rosen- 
krans' og  Manderup  Parsbjergs1. 

Hvad  skulde  denne  Udeladelse  betyde?  Vilde  man  ikke  be- 

svære  en  syg?  Men  det  var  jo  blot  en  almindelig  Høflighed,  der 
ingen  Forstyrrelse  medførte.  Den  døende  havde  vel  Lov  til  at 
sige:  „Jeg  er  forskreven  til  Herredag  i  København  næste  Trini- 
tatis; men  jeg  haaber  at  holde  Herredag  paa  den  Tid  i  Himme- 
rig." Men  de  levendes  Pligt  var  det,  saa  længe  han  endnu  hørte 
til  deres  Tal,  at  vise  ham  almindelig  Ære.  —  Og  Manderup 
Parsbjerg!  Var  der  noget  Navn,  som  en  Kancelliskriver  næppe 
vilde  falde  paa  at  glemme,  saa  var  det  hans  øverste  Overord- 
nedes, Kanslerens.  Og  den  Forklaring  er  efter  Datids  Forhold 
udelukket,  at  Kongen  i  enkelte  Tilfælde  kunde  have  ladet  sig 
nøje  med  en  blot  mundtlig  Indbydelse. 

Staar  den  hele  Udeladelse  som  gaadefuld  og  kunde  friste  til 
at  gætte  paa  et  Sammenstød  mellem  Kongen  og  de  paagældende 
under  Mødet,  maaske  angaaende  selve  Kroningen,  —  saa  rindes 
paa  samme  Liste  en  Tilføjelse  af  ligesaa  besynderlig  en  Natur. 
Sidst  blandt  Rigsraaderne  staar  opført  Landsdommeren  i  Jyl- 
land, Jørgen  Friis,  hvis  Datters  Bryllup  Kongen  just  havde  gjort 
paa  Koldinghus1. 

Skulde  Kancelliskriveren  virkelig  endnu  om  Fredagen  have 
været  saa  omtaaget  efter  Søndagssviren,  at  han  ikke  vidste,  hvo 
der  var  Rigsraader!  Deres  Tal  var  ellers  ikke  stort  for  Øjeblik- 
ket. Og  lige  siden  Frederik  den  Andens  Død  var  der  ikke  blevet 
optaget  nogen  ny  i  Rigsraadet.  Eller  skulde  maaske  Navnet  her 
ikke  være  en  Tilfældighed,  men  betegne,  at  Jørgen  Friis  halv- 
vejs var  Rigsraad,  for  saa  vidt  den  unge  Konge  ved  Festen 
havde  tilbudt  ham  at  optage  ham  i  Raadet?  Var  maaske  just 
dette  et  af  Stridspunkterne  med  Jørgen  Rosenkrans  og  Mande- 
rup Parsbjerg,  at  de  —  i  Overensstemmelse  med,  hvad  alle  ind- 
til da  havde  været  enige  om  —  bestred  Kongens  Ret  til,  førend 
han  var  kronet,  at  besætte  Pladser  i  Rigsraadet? 

Vi  veed  det  ikke.  Men  en  egen  Belysning  falder  der  over 
disse  Spørgsmaal  fra  de  følgende  Begivenheder.  Thi  da  efter 
Jørgen  Rosenkrans'  Død  Rigsraadet  samledes  til  Herredag  i 
Maj  1596,  forefaldt  her  mærkelige  Ting.  Mødet  var  fuldtalligt. 
Forgæves  havde  Statholderen  i  Norge,  Axel  Gyldenstjerne,  bedt 
sig  undskyldt  med,  at  hans  Hustru  Karen  nylig  var  død'-'.   Han 

fik  fornyet  Befaling  til  at  møde,  „efterdi  til  samme  Tid  vil  fore- 
falde adskillige  Rigens  vigtige  Handel  og  Bestilling,  saa  menige 
Rigens  Raads  Sammenkomst  endeligen  derfore  vil  fornøden 
gøres" l. 

Ogsaa  andre,  tilsyneladende  uvedkommende,  der  var  i  samme 
Tilfælde,  fik  Befaling  til  at  indfinde  sig.  Saaledes  Henrik  Ram- 
mel, der  Dagen  førend  Axel  Gyldenstjerne  begravede  sin  Hustru 
i  Oslo  Domkirke,  havde  maattet  „lade  nedersætte  sin  Hustru  i 
Haderslev  Kirke"2.  Han  og  Jørgen  Friis,  Christian  Friis,  Oluf 
Rosensparre  o.  s.  v.,  ni  ialt,  de  betydeligste  af  dem,  der  havde 
fulgt  Christian  den  Fjerde  til  Tyskland,  fik  Befaling  til  at  møde 
Pinsedag  i  København  „og  da  videre  Kgl.  Majestæts  naadigste 
Vilje  at  forfare" :$. 

Hver  Meddelelse  om  Rigsraadets  Forhandlinger  mangler  som 
sædvanligt.  Men  hvad  Kongl.  Majestæt  „naadigst  vilde"  blev 
noksom  klart,  da  han,  førend  den  egentlige  Herredag  begyndte, 
tog  Christoffer  Valkendorf  i  Ed  som  Rigens  Hofmester,  Chri- 
stian Friis  som  Kongens  Kansler,  Peder  Munk  som  Rigens 
Marsk  og  de  øvrige  tilsagte  som  Rigsraader4. 

Dette  var  i  fuldstændig  Strid  med  den  hidtil  herskende  An- 
skuelse, at  hverken  Rigsraadet  havde  Lov  til  at  forny  sig  selv, 
eller  den  udvalgte  Konge  Ret  til  at  optage  nogen  i  Rigsraadet, 
førend  han  selv  var  kronet.  Vi  savner  imidlertid  enhver  nær- 
mere Vejledning  til  at  forstaa,  hvorfor  og  hvorledes  dette  Brud 
foregik.  Formodningerne  har  det  frieste  Spillerum.  Man  kan 
holde  sig  til  den  pyntelige  Forklaring,  at  det  blot  var  en  lille 
Uregelmæssighed,  der  vedtoges  i  skøn  Enighed  af  rent  dekora- 
tive Grunde:  for  at  Skræder  og  Guldsmed  kunde  blive  færdige 
med  Kappe  og  Kæde,  og  for  at  nogle  unge  Ansigter  ved  Kro- 
ningsstadsen  kunde  live  op  mellem  Rigsraadets  afblegede  gamle. 
Eller  man  kan  gaa  til  den  stik  modsatte  Fortolkning,  at  det  var 
et  Overgreb,  et  Forfatningsbrud  fra  den  unge  Konges  Side, 
hvorved  han  --  vel  efter  Samraad  med  Henrik  Rammel  eller 
Christoffer  Valkendorf,  der  jo  ogsaa  høstede  deres  Part  af  For- 
delen —  under  levende  Modstand  fra  det  gamle  Rigsraads  Side, 
brød  dettes  Kraft  ved  at  gyde  ung  Vin  paa  gamle  Flasker.  Sand- 

heden  turde  vel  her,  som  saa  ofte,  ligge  i  Midten.  Ganske  god- 
villigt har  Rigsraadet  næppe  givet  efter.  Udsigten  til  det  uund- 
gaaelige  maatte  dog  opfordre  til  ligesaa  gerne  straks  at  sætte 
gode  Miner  op. 

Formynder-Regeringen  endte  da  modsat  af,  hvad  den  var  be- 
gyndt. Først  havde  Rigsraadet  hævdet  sig  Ret  til  at  forme  Prin- 
sen efter  dets  Ønske.  Nu  tvang  han  det  til  at  forme  sig  efter 
hans.  Roligt  seet  havde  begge  Parter  dog  Ære  af  deres  Ønsker. 
Thi  det  Barn,  hvis  Opdragelse  til  Konge  Rigsraadet  havde  be- 
sørget, var  blevet  saa  dansk  i  Sind  og  Tanke,  som  nogen  kunde 
begære.  Selv  den  vovelige  Myndigheds-Erklæring  i  Hertug- 
dommerne var  han  sluppen  uskadt  over.  Og  hvor  lovende  var 
ikke  hans  sidste  Afvisning  af  Bedstefaderen  i  Meklenborg!  Om- 
vendt, det  nye  Rigsraad,  som  Christian  den  Fjerde  her  havde 
dannet,  bar  intet  Spor  af  Kongelune  og  Fremmedgunst.  Paa  den 
ene,  Henrik  Rammel,  nær,  hvem  lang  og  tro  Tjeneste  dog 
maatte  siges  at  have  forhvervet  en  Slags  Indfødsret,  udgjorde  de 
øvrige  Blomsten  af,  hvad  Riget  besad  af  passende  Dygtighed. 

At  Formynder-Regeringens  gamle  Puppehylster  delvis  var 
brudt  ved  Herredagen  i  Juni  1596  fremgik  allerede  af,  at  Konge- 
breve fra  nu  af  stundom  udgik  alene  med  den  nye  Rigshof- 
mesters og  Kanslers  Underskrifter1.  Skøndt  der  endnu  varet 
Par  Maaneder  til  Kroningen,  stod  dog  Christian  den  Fjerde  for 
de  indviede  som  den,  der  allerede  havde  Magten  som  regerende 
Konge.  En  nem  lille  Maalestok  for  denne  Anskuelse  afgiver  Jo- 
han Adolphs  Optræden.  I  Februar  havde  Enkedronningen,  som 
omtalt,  faaet  den  beroligende  Meddelelse  fra  Kongen  om  Her- 
tugens Giftermaalsplaner:  „Jeg  er  vel  tilfreds  dermed.  Dog  maa 
det  ske  til  belejlig  Tid,  thi  Eders  Kærlighed  kender  vel  dette 
Riges  Lejlighed." 

Ved  „dette  Riges  Lejlighed"  forstodes  naturligvis,  at  Kongen 

endnu  var  umyndig  og  derfor  ikke  istand  til  ene  at  afgøre  Sagen, 
endsige  at  skaffe  sin  Søster  en  „Brudeskat",  hvis  Rigsraadet 
skulde  være  uvilligt.  Hertil  kom  endnu,  at  den  kostbare  Kro- 
ning jo  først  skulde  bestrides.  Men  Hertugen  havde  Hast.  Han 
vilde  nødigt  afstaa  Ærkebispedømmet  Bremen  uden  samtidigt 
at  kunne  meddele  sine  Undersaatter,  at  han  havde  gjort  et  godt 
Parti  isteden1.  Han  affattede  derfor  ved  Hans  Blomes  Hjælp  et 
Frierbrev-  og  anmodede  endnu  engang  Enkedronningen  om  at 
tale  hans  Sag  hos  Kongen3.  Det  var  imidlertid  et  ubelejligt  Øje- 
blik, hvori  Johan  Adolphs  betroede  Raad  kom  til  Frederiksborg, 
just  som  Christian  den  Fjerde  efter  Pinse  havde  travlt  med 
Rigsraadsmødet  i  København.  Hun  svarede  da  tilbage,  at  hun 
kun  havde  talt  saa  lidt  med  sin  Søn  i  denne  Tid,  og  ikke  faaet 
Besked  af  ham.  Den  hertugelige  Raad  maatte  derfor  vende  til- 
bage med  uforrettet  Sag4. 

Men  efter  Rigsraads-Forandringen  kunde  Christian  den  Fjerde 
glæde  sin  Moder  med,  at  nu  maatte  Hertugen  sende  Frier-Ge- 
sandtskab, naar  han  selv  lystede5.  Sligt  lod  Johan  Adolph  sig 
ikke  sige  to  Gange,  og  i  Juli  Maaned  ankom  hans  Udsendinge 
til  Frederiksborg'1,  hvor  Christian  den  Fjerde,  hans  Moder  og 
Søstre  opholdt  sig7.  Hvor  rask  end  den  unge  Konge  var  i  sine 
Beslutninger,  saa  var  den  Afgørelse,  der  nu  begæredes  af  ham, 
dog  lidt  vel  forhastet.  Gesandternes  Andragende  gik  nemlig  ud 
paa  ikke  blot,  at  Hertugen  maatte  faa  Frøken  Augusta  til  Ægte, 
men  tillige,  at  Brylluppet  maatte  blive  fejret  —  nu  straks,  sam- 
tidigt med  Kroningen. 

Der  har  sikkert  udkrævedes  al  Enkedronningens  Veltalenhed 
og  al  nyslaaet  Taknemmelighed  fra  Rigshofmesterens,  Kansle- 
rens og  Henrik  Rammels  Side  for  at  faa  dette  til  at  glide.  Men 
Dristigheden  lønnedes  med  Held.  Gesandterne  vendte  hjem 
med  godt  Budskab:  Bryllup  Søndagen  efter  Bartholomæus; 
Smykker,  Klenodier,  Klæder  og  Sølvtøj  som  til  en  Kongedatter 
og  75000  „gode  Dalere"  i  Medgift!  Ved  Siden  heraf  havde  det 
kun  lidet  at  sige,  at  der  i  Ægteskabs-Kontrakten  gnavent  var 
tilføjet  om  Brylluppet:  „ihvorvel  dette  ikke  uden  Vor  mærke- 
lige Ulejlighed  kan  ske  i  saadan  Hast"8. 

Nu  kom  Turen  til  Enkedronningen  til  at  jage.  Udstyr  paa  en 
Maaned!  og  tilmed  midt  under  Kronings-Forberedelserne,  hvor 
alle  var  optagne.  Det  var  ingen  let  Opgave.  Hun  jog  paa  Chri- 
stoffer Valkendorf '.  Han  jog  videre  ned  efter,  og  søgte  snart 
med  det  haarde,  snart  med  det  blide  at  faa  alt  hurtigt  bragt  i 
Orden.  I  København  fandtes  ikke,  hvad  der  skulde  bruges  af  de 
alier  kostbareste  Stoffer.  Der  maatte  derfor  sendes  Ilbud  til 
Flensborg  for  at  skaffe  det 
derfra  eller  fra  Tyskland. 
Betegnende  er  Tonen  i 
Valkendorfs  Brev  til  Dyt- 
mer  Hart  i  Flensborg-.  I 
de  venskabeligste  Udtryk 
tiltaler  Rigens  Hofmester 
Kræmmeren  —  „  Kære  Dyt- 
mer  Hart!  gode  Ven!  be- 
takker jeg  Eder  venligen 
for  alt  bevist  Gode,  givende 
Eder  venligen  at  vide  o.  s.  v. 
.  .  .  Kære  Dytmer!  Eder 
igen  at  være  til  Vilje  vil  jeg 
findes  ganske  villig." 

At  det  hastede,  kunde 
samme  kære  Dytmer  ikke 
være  i  Tvivl  om,  naar  det 
hed,  at  Varerne  skulde  „ili- 
gen,  uden  al  Forsømmelse, 
Nat  og  Dag  uspart  og  med 
det  allerførste  hid  forsendes,  anseende  at  derpaa  storligen  er 
magtpaaliggende".  Det  var  klart,  at  man  under  saadanne  Forhold 
maatte  tage  meget,  som  det  bedst  kunde  falde.  Det  var  saaledes 
en  ikke  altfor  nøjeregnende  Besked,  naar  det  om  Brudesengens 
Omhæng  og  Sengetæppe  hed:  74  Alen  rødblomstret  Florentiner- 
Gyldenstykke.  Kan  der  ikke  faas  rødblomstret,  saa  graat,  eller 
gult,  eller  hvad  der  kan  faas,  kun  ikke  sort. 

Johan  Adolph  (Fig.  36)  havde  heller  ikke  Ro.  Han  synes  ikke 


Fig.  36.  Johan  Adolph  af  Gottorp. 
(Efter  et  samtidigt  Stik. 

at  have  næret  Tillid  til  sin  Svogers  venskabelige  Sindelag,  og 
lige  indtil  det  sidste  frygtede  han,  at  Christian  den  Fjerde  skulde 
foretrække  en  anden  for  ham.  Endnu  en  fjorten  Dages  Tid  før 
Brylluppet  opskræmmedes  han  ved,  at  Gesandter  fra  Holland 
kom  til  Danmark.  Det  gamle  Rygte  pinte  ham  paany,  at  Grev 
Moritz  af  Nassau  bejlede  til  Frøken  Augusta.  I  sin  Vaande  hen- 
vendte han  sig  til  Enkedronningen,  der  trøstede  ham  med,  at, 
hende  bekendt,  havde  Gesandterne  ikke  berørt  denne  Sag, 
og  Greven  havde  formentlig  heller  ikke  noget  at  gifte  sig 
paa1. 

For  Christian  den  Fjerdes  Vedkommende  bestod  Vanskelig- 
heden i  at  formaa  Rigsraadet  til  at  bevilge  „Frøkenskat"  ogsaa 
til  denne  Søsters  Udstyr.  Rigsraadet  havde  vel  i  sin  Tid  lovet 
Frederik  den  Anden  at  ville  give  enhver  af  hans  Døtre  „Brude- 
skat"-. Men  som  bekendt  havde  det  i  Mellemtiden  truet  Enke- 
dronningen med  ikke  at  ville  opfylde  dette,  og  det  ilde  sete 
Giftermaal  med  Johan  Adolph  skulde  ikke  virke  overtalende. 
Uvist  hvornaar,  fik  dog  Christian  den  Fjerde  Rigsraadet  be- 
væget til  at  bevilge  Brudeskatten.  I  September  Maaned,  altsaa 
efter  Brylluppet,  udgik  Brevene  herom15.  Det  kneb  derfor  med 
at  skaffe  de  75,000  „gode  Dalere",  der  ifølge  Ægteskabskon- 
trakten  skulde  betales  til  Jul.  Kongen  maatte  laane  over  Halv- 
delen hos  sin  Moder  og  Farbroder,  og  Rigsraaderne  gaa  i  Bor- 
gen for  Laanet4. 

Nu  nærmede  Kroningen  sig  med  raske  Skridt,  Opgørelsens 
Dag  for  det  brogede  Spil,  hvis  Enkeltheder  vi  i  det  foregaaende 
har  fulgt.  Hvo  der  havde  vundet,  var  tydeligt  nok.  I  den  unge 
Konges  Haand  samledes  alle  de  Former  for  Magt,  som  saa 
længe  havde  været  Tvistens  Genstand  mellem  de  stridende 
Parter.  Alle  havde  da  forsaavidt  tabt,  idet  kun  den  ene  havde 
vundet.  Og  dog,  naar  man  strøg  det  smaalige  bort,  var  det  bedste 
blevet  opnaaet  af,  hvad  enhver  havde  tilstræbt: 

Det  var  lykkedes  Rigsraadet,  trods  al  Modstand,  at  opdrage 
en  Kongesøn,  som  man  snart  i  hundrede  Aar  ikke  havde  kendt 
Mage  til  i  Danmark:  vel  oplært  i  alle  Maader,  Kronen  voksen 
og  dog  hjemmevant,  dansk  og  sund,  et  rødmosset  Udtryk  for, 
hvad  Folket  følte  og  vilde.  Landet  var  ikke  blevet  yderligere 
udstykket.  Henrik  Ranzau  var  sluppen  for  at  se  sit  Hjemland 
sønderdelt  paany.  Nord  og  syd  for  Ejderen  laa  alt  som  ved 
Frederik  den  Andens  Død. 

Og  dog  havde  ogsaa  Enkedronningen  sejret,  for  saa  vidt 
Fyrstemagten  var  i  det  væsentlige  ubeskaaret  og  Arvedelingen 
bleven  overladt  til  en  kærlig  Søns  og  Broders  Afgørelse.  Trygt 
kunde  hun  nu  trække  sig  tilbage  til  sit  Enkesæde,  lukke  sig 
inde  i  Travlhedens  Bjerg  og  spinde  sit  Guld.  Som  en  svunden 
Drøm  skulde  snart  de  Aar  staa  for  hende,  da  hun  efter  Datids 
Skik  ved  sin  Husbonds  Død  havde  grebet  Styret  og,  saa  godt 
hun  formaaede,  værget  Borg  og  Fæste,  indtil  Afløsning  kom  ved 
Valborgs  Dag  med  den  nye  Herre  paa  Borgen. 

Gæsterne  begyndte  at  samles.  Paa  Gjedser  var  en  Del  Rigs- 
raader  anbragt  med  Licentiatus  juris  Caspar  Paslich  som  Fest- 
taler. Han  „holdt  Ordet  som  det  sig  bør"  for  hvert  nyt  Hold 
Fyrster,  der  kom,  Rigsraaderne  forsynede  dem  med  Køge- 
mester og  Mundskænk  og  sørgede  for  Ledsagelsen  videre  l.  Ad 
denne  Vej  kom  alle  Brandenburgerne.  Stærkest  var  dog  Strøm- 
men over  Nyborg  Korsør,  saa  stærk,  at  Fartøjerne  i  begge  Byer 
ikke  havde  andet  at  gøre  end  at  løbe  frem  og  tilbage  med  danske 
og  fremmede  Gæster.  For  private  Folk  kunde  dette  blive  lidt 
vel  meget,  og  tre  af  Korsørs  Bedsteborgere,  der  jo  kun  havde 
Udsigt  til  denne  Del  af  Kronings-Glæderne,  tilkendegav  derfor 
midt  i  August,  at  nu  kunde  det  være  nok,  ved  at  lægge  deres 
Skuder  op,  gemme  Sejlene  og  give  Folkene  Orlov.  Det  fulgte 
dog  af  sig  selv,  at  slig  Opsætsighed  ikke  kunde  gaa.  De  fik  det 
strængesteTilhold  om  atter  at  lægge  ud  og  „løbe  over  til  Nyborg 
at  hente  fremmede"  -. 

Helt  ned  i  Holsten  sporedes  Strømmen.  Her  var  den  dog 
finere,  paa  engang  mere  svag  og  mere  fornem.  Det  var  Henrik 
Ranzau  paalagt  at  modtage  de  Fyrster,  der  kom  denne  Vej  og 

sorge  for  dem  gennem  Hertugdommerne.  Hvorvidt  han  selv, 
ligesom  de,  der  stod  i  Døren  ved  Gjedser,  endte  med  at  følge 
med  den  sidste  Gæst  til  København,  er  uklart.  Han  spillede  i 
hvert  Fald  ingen  Rolle  ved  Kroningsfestlighederne.  En  ligefrem 
Sorg  var  det  ham  vistnok,  at  det  af  ham  forfattede  heftige  An- 
greb paa  Hans  Blome  i  en  historisk  Fremstilling  af  de  sidste 
Aars  Begivenheder,  efter  Christian  den  Fjerdes  udtrykkelige 
Ordre  blev  udeladt  som  upassende  lige  overfor  Enkedronningen1. 
Heller  ikke  Hans  Blome  kom  med.  Skøndt  han  havde  ikke 
ringe  Fortjeneste  af  det  lykkeligt  endte  Frieri,  vovede  dog  ikke 
Johan  Adolph  at  medtage  ham  i  sit  Følge.  Vel  mødte  Hertugen 
med  678  Heste  og  ledsaget  af  ikke  mindre  end  tre  Blomer,  men 
ingen  af  disse  var  den  gamle  Kamphane-.  Han  maatte  nøjes 
med  at  glimre  ved  sin  Fraværelse,  saavel  i  Henrik  Ranzaus  hi- 
storiske Beretning  som  ved  Kroningen. 

Endnu  en  Glæde  fik  han  dog,  inden  han  lukkede  sine  Øjne. 
Han  kunde  senere  i  „dybeste  Fortrolighed"  indberette  til  Enke- 
dronningen:1,  hvorledes  det  gik  til  ved  Henrik  Ranzaus  Af- 
skedigelse som  Statholder.  Christian  den  Fjerde  havde  givet 
ham  Afsked  paa  Grund  af  Alder  og  tilføjet,  at  da  de  øvrige  hol- 
stenske Raader  alle  var  i  Strid  med  fornemme  Adelspersoner  — 
det  var  „mig",  Hans  Blome,  hvortil  der  her  sigtedes  —  saa 
egnede  ingen  af  dem  sig  til  Statholder,  hvorfor  Kongen  vilde 
vælge  en  fremmed.  „Nu  kan  Eders  Majestæt  selv  tænke,  hvor- 
ledes Benedict  Ahlefeldt  og  Gert  Ranzau  ved  saadanne  Ord 
maa  være  blevne  til  Mode,  som  begge  i  saa  lang  Tid  have  slæbt 
om  med  en  ny  Statholder  i  sig  og  ikke  næret  nogen  Tvivl  om, 
at  en  af  dem  maatte  det  blive." 

Som  sædvanligt  talte  Hans  Blome  her  sandt,  men  sagde  ikke 
den  hele  Sandhed'.  Skæbnen  var  ikke  den  gamle  Statholder 
saa  haard.  Han  kom  vel  til  at  afgive  Statholder-Værdigheden, 
men  den  blev  i  Familjen.  Den  gik  i  Arv  til  hans  Søn  Gert. 

Af  de  fyrstelige  Gæster  sendte  en  Del,  og  det  netop  af  den 
nærmeste  Familje,  Afbud,  og  mødte  kun  ved  Udsendinge.  Saa- 
vel Kongen  af  Skotland  som  Hertugen  af  Brunsvig,  begge  Chri- 
stian den  Fjerdes  Svogre,  maatte  „sig  venligt  betakke  paa  Grund 

af  indtrufne  vigtige  Forhindringer  og  ægteskabelige  Aarsager". 
Begges  Hustruer  ventede  deres  Nedkomst  omtrent  samtidigt 
med  Kroningen.  Heller  ikke  Bedstefader  Ulrik  kunde  komme. 
Han  synes  at  have  tabt  Lysten  ved  Dattersønnens  to  sidste  Be- 
søg i  Giistrow,  hvor  denne  ved  det  første  slet  ikke  havde  givet 
sig  tilkende,  men  ved  det  andet  samt  ved  sin  sidste  Skrivelse 
røbet  sig  som  en  kaad,  ung  Person,  der  drev  Gæk  med  sin 
Bedstefader  og  hele  det  romerske  Rige.  Troede  Christian  den 
Fjerde  virkelig,  at  han  kunde  klare  sig  uden  Hjælp  fra  Meklen- 
borg,  saa  fik  han  sejle  sin  egen  Sø,  men  Hertug  Ulrik  agtede 
ikke  at  tage  over  Søen 
for  at  være  Vidne. 

Aller  inderst  inde 
dæmrede  maaske  og- 
saa  en  svag  Uvilje  mod 
hans  Datter,  der  først 
havde  kaldt  ham  til 
Hjælpog  blandet  ham 
ind  i  de  danske  For- 
hold, men  bag  efter 
svigtet  ham  ved  paa 
egen  Haand  at  for- 
liges med  Christian 
den  Fjerde.  Selvfølge- 
lig anførtes  dog  ingen  af  disse  Grunde.  Til  Paaskud  tjente  Her- 
tugens „Alder,  der  gjorde  ham  ubekvem  til  længere  Rejser", 
samt  den  Fare,  hvori  det  romerske  Rige  befandt  sig  overfor 
Tyrken '. 

De  fyrstelige  Hoveddeltagere  i  Festlighederne  blev  da  Kon- 
gens Moder  og  Søskende  samt  den  vordende  Familje:  Gottor- 
peren, der  kom  forat  holde  Bryllup  straks,  og  Brandenburgerne, 
der  kom  med  Frøken  Anna  Cathrine  for  at  minde  om  Bryl- 
lup. 

Blandt  disse  indtog  Enkedronning  Sophia  uomtvistet  den 
øverste  Plads.  Intet  Sammenstød  om  Udstyret,  al  Tvist  syntes 
glemt.   Den  unge  Konge  gav  Tonen  an  ved  at  behandle  hende 


Fig.  37.  Christian  den  Fjerde  lader  sin  Hest  knæle 

for  „Fruentimret". 

(Efter  et  samtidigt  Stik.) 

Ulrik  og  Hans 


med  samme  ærbødige,  sønlige  Hensynsfuldhed,  hvad  enten  det 
gjaldt  Æresplads  ved  Bord  og  i  Kirke,  eller  han  paa  Rende- 
banen ridderligt  sænkede 
Lansen  og  lod  sin  Hest 
knæle  for  hende  som  den 
første  blandt  „Fruentimret" 1 
(Fig.  37).  Intet  Under,  at 
Bønnitgaard  et  Par  Maa- 
neder  efter  igen  var  hen- 
des2. 

Ogsaa  mellem  Brødrene 
herskede  det  bedste  For- 
hold. Hertug  Ulrik  syntes 
fremdeles  tilfreds  med  Ud- 
sigten til  Bispedømmet  Sles- 
vig som  Erstatning  for  Part 
af  Landet.  Det  blev  en  hel- 
dig Ordning  for  Danmark, 
thi  da  han  (Fig.  38)  ikke  gif- 
tede sig,  faldt  det  ved  hans 
Død  (1624)  atter  tilbage  til 
Riget.  Den  trettenaarige 
Hertug  Hans  fik  Kronings- 
Ferie  hos  Hans  Mikkelsen 
og  var  med  ved  alle  Festlig- 
hederne. Det  var  hans  første 
særlige  Hverv  at  ride,  sam- 
men med  Broderen  Ulrik  i 
Spidsen  for  Rigsraader,  Fyr- 
ster i  Møde,  enten  ad  Aved- 
øre eller  Damhussøen  til3. 
Hvad  han  engang  i  Tiden 
skulde  have  i  Erstatning,  var  endnu  ikke  afgjort,  men  Christian 
den  Fjerde  havde  jo  lovet  at  ville  sørge  broderligt  for  ham. 
Seks  Aar  efter  blev  hans  Part  i  Hertugdømmerne  lykkeligt  om- 
sat i  60,000  Daler  og  Anvisning  paa  Tsarens  Datter  til  Ægte. 


Fig.  38.  Hertug  Ulrik,  Christian  den  Fjerdes 

Broder. 

(Efter  Maleri  i  Malmø  Raadhus.) 

Da  Christian  den  Fjerde 
den  1.  August  1602  græ- 
dende sagde  ham  (Fig.  39) 
Farvel,  førend  Flaaden  førte 
ham  til  Rusland ,  anede 
ingen  af  dem,  at  det  var 
heller  ikke  det  Rige,  han 
skulde  faa.  Hertug  Hans 
døde  i  Oktober  i  Moskva, 
inden  han  endnu  havde  seet 
sin  Brud '.  Tyge  Brahe 
havde  læst  rigtig  i  Stjer- 
nerne, da  han  forudsagde, 
at  hans  Lykke  vilde  blive 
krank  '-'. 

Men  som  begge  Her- 
tugerne, unge  og  glade, 
endnu  færdedes  ved  Bro- 
derens Kroning,  stod  de 
som  levende  Udtryk  for 
den  Strid,  der  nu  lykkeligt 
var  endt.  Enkedronningen 
havde  haft  Ret,  alle  Bør- 
nene var  hende  lige  nær, 
og  fordi  den  ældste  Søn  fik 
Kronen,  burde  de  andre 
ikke  forfordeles.  Men  ogsaa 
Rigsraad  og  Landraader 
havde  haft  Ret,  naar  de 
holdt  paa,  at  Landet  ikke 
burde  udstykkes  efter  Kon- 
gestammens Frugtbarhed. 
Sæt  Hertug  Ulrik,  saaledes 

som  Tyge  Brahe  havde  seet  i  Stjernerne  ved  hans  Fødsel, 
skulde  „overkomme  en  Lnke"  og  gifte  sig  to  Gange,  med  en 
„jovialsk"  og  med  en  „martialsk"   Hustru!3   Hvad  sligt  kunde 


Fi^.  39.  Hertug  Hans,  Christian  den  Fjerdes 
Broder. 

(Tegning  af  Konstantin  Hansen  efter  i 
brandt  Maleri  paa  Frederiksbo 

føre  til,  havde  man  blandt  Gæsterne  tydeligt  for  Øje  i  de  unges 
Farbroder,  Hertug  Hans  af  Sønderborg.  Ogsaa  han  havde  giftet 
sig  to  Gange  og  „overkommet  en  Enke".  Himlen  havde  i  den 
Anledning  velsignet  ham  med  23  Børn. 

Blandt  de  fremmede  Gæster  var  der  ingen,  hvis  Komme  den 
unge  Konge  gjorde  saa  megen  Stads  af,  som  de  brandenburgske. 
Medens  han  lod  sine  Brødre  ride  alle  andre  i  Møde,  modtog  han 
selv  disse.  De  kom  i  to  Hold  over  Søen  '.  Anna  Cathrines  Bedste- 
fader, den  gamle  Kurfyrste,  var  for  gammel  til  Rejsen  og  havde 
i  sit  Sted  sendt  Markgrev  Christian  af  Brandenburg.  Han  og 
hans  Ledsagere  slap  let  over  fra  Warnemunde  til  Gjedser.  Men 
andet  Hold  havde  haardt  Vejr  og  tilsvarende  Søsyge. 

Det  var  ogsaa  blandet  Selskab.  Der  var  først  Anna  Cathrines 
Forældre,  Administratoren  i  Halle  med  hans  Hustru,  Markgrev- 
inde Cathrine,  der  saa  troligt  havde  kæmpet  sin  Datters  Sag. 
Dernæst  Anna  Cathrine  selv  og  hendes  yngre  Søster,  Barbara 
Sophia.  Endelig  var  der  hendes  Broder,  Markgrev  Johan  Sigis- 
mund af  Brandenburg,  med  hans  Hustru,  Hertuginde  Anna  af 
Prøjssen.  Men  denne  havde  tillige  sin  ugifte  Søster  Maria  med, 
-  „Perlen",  som  Faster  Anna  i  Lifland  i  sin  Tid  havde  skrevet 
om  til  Enkedronningen,  og  hvem  de  to  Kameler  senest  havde 
bragt  i  Erindring.  Nærede  hun  og  hendes  Søster  maaske  endnu 
Haab  om,  at  Synet  af  hende  skulde  kunne  omstemme  den  unge 
Konge?  Førtes  der  endnu  en  hemmelig  Familjestrid  mellem  den 
brandenburgske  Svigermoder  og  Svigerdatter  om  det  ikke  helt 
vundne  Bytte?  Eller  var  det  hele  Besøg  ikke  rent  tilfældigt! 
Ogsaa  Hertug  Hans  af  Sønderborg  og  hans  Hustru  havde  jo 
tilfældigvis  medtaget  to  voksne  Døtre.  —  Naa,  Christian  den 
Fjerdes  Broder,  Hertug  Ulrik,  var  jo  da  ogsaa  et  Parti. 

Torsdag  før  Kroningen  lod  Christian  den  Fjerde  Trommerne 
røre  i  København  og  stillede  sig  selv  i  Spidsen  for  alle  de  an- 

komne  mandlige  Gæster,  hele  Rigsraadet,  den  danske  og  frem- 
mede Adel,  og  alle  Rytterne,  hvoriblandt  den  nydannede,  konge- 
lige Garde  paa  hundrede  Mand  i  røde  Fløjels  Køllerter  og  røde 
Hoser,  gule  Damaskes  Kapper  og  med  gule  Fjedre  i  Baretten. 
Kl.  9  satte  det  storartede  Tog  sig  i  Bevægelse  ud  gennem  Vester- 
port ad  den  gamle  Køge  Vej  langs  Stranden  for  at  ride  Gæsterne 
imøde  „i  Marken".  Midtvejs  slog  man  Telt  og  ventede  paa 
dem. 

Og  man  fik  vente.  Thi  skøndt  Brandenburgerne  havde  over- 
nattet i  Køge,  tog  det  Tid,  førend  alle  var  pyntede  til  Indtoget, 
og  det  blev  henad  Aften,  inden  de  to  Tog  endelig  mødtes.  Det 
var  mørkt,  da  de  passerede  Valbybakke,  saa  at  man  ikke  ret 
kunde  skelne  det  nyrejste,  høje  Taarn  med  den  forgyldte  Knap 
foroven  med  Halvmaanen  og  Ravnen  med  udspilede  Vinger. 
Men  pludseligt  affyrede  den  seks  Alen  høje  Landsknægt,  der  var 
rejst  paa  den  anden  Side  Vejen,  sin  Bøsse.  Skud  paa  Skud  faldt 
der,  sekshundrede  ialt,  og  ud  af  Taarnet  knaldede,  susede,  hvis- 
lede 25,000  Raketter,  saa  de  skræmte  Heste  stejlede  og  foer  til 
Side  og  ikke  var  til  at  faa  forbi  den  lange  Bandit,  der  blev  ved 
med  at  skyde.  Det  var  Løjer! 

Og  atter  tog  det  fat,  da  man  var  kommet  forbi  Galgen  og 
Papegøjestangen  og  nærmede  sig  Vesterport.  Fra  Volden  foer 
der  brændende  Ildkugler  op  i  Luften;  halvanden  hundrede  Kar- 
tover løsnedes,  og  ude  fra  Flaaden  dundrede  seks  hundrede 
Stykker,  saa  at  Jord  og  Heste  rystede,  medens  dugvaad  Krudt- 
røg lagde  sig  overalt,  og  forvildede  Kugler  pløjede  Landjord 
eller  slog  ned  ude  i  det  mørke  Sund.  Og  det  blev  ved.  Det  var 
ikke  blot  den  snævre  Vesterport,  der  skulde  klares,  men  Vester- 
gade, Skoboderne  og  Vimmelskaftet,  hvor  Menneskevrimlen 
bølgede.  Jublen  druknede  i  den  øredøvende  Tummel,  Rytterne 
klemtes  Knæ  mod  Knæ  mellem  Skærene:  Kælderhalse  og  Bi- 
slag. Kun  Tællelysene  smilte  stille  bag  de  blyindfattede  Ruder. 
De  udgjorde  ogsaa  det  ypperste  Tiden  kendte:  paa  eengang 
tændte  Fyr  i  farligt  Farvand  og  en  Byes  festlige  „Illumina- 
tion". 

Det  blev  langt  ud  paa  Natten,  førend  nogen  tænkte  paa  Hvile. 

Oppe  fra  Slottet  hørtes  Larmen  af  den  sene  Banket,  den  første 
større  Festlighed  af  de  mange,  som  nu  skulde  begynde.  Af  den 
Grund  nøjedes  den  unge  Konge  denne  Aften  med  en  lempelig 
Rus.  Og  det  var  godt.  Thi  med  eet,  henad  Midnat,  lød  Kirkernes 
Stormklokker,  „Løsen"  skødes  fra  Volden,  Trommerne  gik, 
medens  Vægterne  nede  omkring  Gammeltorv  raabte  „Brand! 
Brand!" 

Ilden  var  i  et  snævert  Stræde  bag  Gammeltorv.  Kongen  af- 
brød Drikkelaget,  kastede  sig  paa  en  Hest,  ilede  til  Brandstedet 
og  overtog  selv  Kommandoen.  Men  Ilden  var  stærkere  end  Bor- 
gere og  Krigsfolk.  Skøndt  Natten  var  stille,  bredte  den  sig  og 
truede  med  at  forvandle  hele  Byen  til  en  Askehob,  Kongens 
Kroningsfest  til  en  Landeulykke.  Her  var  ikke  andet  for  end 
at  kalde  Reserven  til  Hjælp.  Kongen  jog  til  Bremerholm,  fik 
hele  Flaadens  Mandskab  pebet  i  Land,  og  i  Spidsen  for  disse 
med  deres  Baadshager  og  Økser  fik  han  endelig  spærret  Ilden 
Vej  ved  Nedrivning  om  Brandstedet.  Fjorten  Ejendomme  var 
da  fortærede  af  Luerne,  blandt  dem  Borgmester  Oluf  Madsens 
Gaard  paa  Vestergade,  hvor  Festtoget  nys  under  Jubel  var  draget 
forbi. 

Næste  Morgen  sov  man  længe  paa  Slottet.  Dagens  Begiven- 
heder indskrænkede  sig  til,  at  „Kongen  besøgte  Herrerne  paa 
deres  Kamre",  og  en  og  anden  øvede  sig  og  sin  Hest  ovre  i 
Slotshaven  ud  for  Sankt  Nicolai  til  det  forestaaende  Ringridt. 
Om  Lørdagen  kom  Johan  Adolph  og  hans  Moder,  Enkehertug- 
inde Christine,  som  havde  ligget  nogle  Dage  i  Roskilde  og  ventet 
paa  at  faa  Samling  paa  alle  deres  syv  hundrede  Heste,  Vogne 
og  Folk,  der  var  komne  lidt  forstyrret  over  Bæltet.  De  maatte 
nøjes  med,  at  Christian  den  Fjerdes  Brødre  modtog  dem  i 
Spidsen  for  et  anseeligt  Følge,  ligesom  der  ogsaa  blev  holdt  lidt 
mere  Maade  med  „at  afbrænde  Æres-  og  Glædesskud,  efterdi 
Hds.  fyrstelige  Naade,  Enkehertuginden,  ikke  godt  kunde  for- 
drage den  Skyden".  Enkedronningen  og  Frøknerne,  heriblandt 
Bruden,  modtog  dem  i  Slotsgaarden.  Men  Christian  den  Fjerde 
og  de  andre  fyrstelige  Herrer  var  ikke  tilstede.   De  havde  fore- 

trukket  at  sejle  om  Morgenen  over  til  Amager  og  dér  jage  Harer 
og  Ræve. 
Søndagen  den  29.  August  foregik   Kroningen.  Gennem  en 


Fig.  40.  Christian  den  Fjerde  rider  til  Frue  Kirke  for  at  krones. 
(Efter  et  samtidigt  Stik.) 

Række  bevæbnede,  der  stod  opstillede  fra  Slottet  lige  ned  til 
Frue  Kirke,  red  Kongen  i  hvid  Sølvmors  diamantbesat  Dragt 


Fig.  41.  Christian  den  I  jordes  Krone. 

iborK.) 


paa  en  graa  Hingst  beslaaet  med  Sølvsko.  Rundt  om  ham  holdt 
Drabanter  Plads,  „saa  at  han  af  alle  vel  kunde  ses,  og  hans 
Hest  nok  kunde  gøre  sine  Ophævelser  og  lade  sig  se,  at  han  bar 

en  Konge" '.  Foran  ham  bares  Rigsklenodierne,  Kronen  af  Rigens 
Hofmester,  Christoffer  Valkendorf,  Sceptret  af  Kansler  Chri- 
stian Friis,  Sværdet  af  Rigsmarsk  Peder  Munk,  medens  Steen 
Brahe,  i  Mangel  af  nogen  Rigsadmiral,  bar  Æblet  (Fig.  40).  Efter 
fulgte  alle  de  fyrstelige  mandlige  Gæster.  Dernæst  Enkedron- 
ningen og  Frøknerne  i  en  kostelig  Vogn  med  otte  Heste  for, 


Fig.  42.   Christian  den  Fjerdes  Kroningsridt  fra  Frue  Kirke. 
(Tegning  af  F.  C.  I. und  efter  Karl  van  Manders  (brændte)  Tapet  paa  Frederiksborg.) 


og  efter  dem  alle  de  kvindelige  Gæster,  Adels-Fruer  og  Jom- 
fruer. 

I  Frue  Kirke  holdtes  latinsk  og  dansk  Tale  af  Sjællands  Bi- 
skop, Kongen  besvor  Haandfæstningen,  blev  salvet  og  „balsa- 
meret", derpaa  iført  kongelig,  rød  Gyldenstykkes  Dragt,  om- 
gjordet med  Sværdet,  paasat  Kronen  (Fig.  41)  af  Bispen  og  alle 
Rigsraader,  slutteligoverdraget  Sceptret  og  Æblet,  altundermeget 
vidtløftige  Taler,  Forklaringer,  Sang  og  Ceremonier. 

Fig.  43.   Der  kastes  Penge  i  Grams  foran  Christian  den  Fjerde  ved  hans 

Kroningsridt  fra  Kirke. 

(Efter  et  samtidigt  Stik.) 

Iført  Kroningskaaben  gik  Kongen  atter  ud  af  Kirken  og  satte 
sig  paa  en  ny,  endnu  prægtigere  Hest  end  tilforn.  Kronen  og 
Sværdet  beholdt  han  paa,  Sceptret  holdt  han  i  den  ene  Haand, 
men  den  anden  maatte  han  have  fri  til  at  tumle  Hesten  (Fig.  42). 
Steen  Brahe  fik  fremdeles  bære  Æblet  paa  en  rød  Fløjels  Pude, 


Christian  den  Fjerde  rider  under  Æreporten. 

tidigt  Stik.) 

medens  hre  af  de  nye  Rigsraader,  med  stærkere  Arme  end  de 
gamle,  bar  en  Gyldenstykkes  Himmel  over  Kongen. 


Fig.  45.   Posten  med  Rinskvin  og  Rødvin. 

(Efter  et  samtidigt  Stik.) 


Og  han  kunde  vel  behøve  at  have  en  Haand  fri  til  Hesten,  thi 
næppe  havde  han  sat  sig  op,  førend  det  kendte,  storartede  Spek- 
takel begyndte,  stærkere  dog  end  nogensinde  tilforn:  Alle  Kar- 


j 


Fig.  46.  Oksen  steges. 
(Efter  et  samtidigt  Stik.) 

tover  affyredes  fra  Vold  og  fra 
Flaade,  Trommer,  Trompeter  og 
Pauker  faldt  i,  omkringstaaende 
afskød  deres  Bøsser,  „medens 
smaa  Pigebørn  tog  hinanden  i 
Haand,  dansede  og  sang  Viser, 
midlertid  Drengebørnene  kastede 
deres  Hatte  i  Luften" l.  Drenge- 
børnene havde  dog  ogsaa  anden 
Brug  for  deres  Hatte  og  Huer, 
thi  medens  Kongen  red  frem, 
dækket  af  de  fire  Rigsraader  med 
deres  Himmel  mod  den  værste 
Blomsterregn,  lod  han  foran  sig 
ved  sine  Herolder  udøse  en  Regn 
af  nyslaaede  Mønter  (Fig.  43). 

Jubelen  kendte  ingen  Grænser. 
Stærkest  var  Støjen  og  Trængs- 
len paa  Hjørnet  af  Østergade, 
Amagertorv  og  Store- Færge- 
stræde, hvor  en  Æreport  eller 
Triumfbue  var  rejst.  Ovenpaa 
blæste  Musiken,  og  ned  sænke- 
des en  Engel  mod  Christian  den 
Fjerde  med  en  Krone  i  Haanden, 
medens  de  fire  forgyldte  Kæmper 
paa  Hjørnerne  rullede  med  Øj- 
nene og  nikkede  med  Hovederne, 
„Hs.  Majestæt  til  tilbørlig  Reve- 
rents"  (Fig.  44). 

Triumfbuen  var  Folkets  Gave 
til  Kongen.  Men  til  højre  derfor, 
paa  Amagertorv,  var  hans  Gave 
til  Folket.  Af  en  Post  pumpedes 
der  Rinskvin  og  Rødvin  (Fig.  45), 
og  lidt  derfra  stod  en   hel  stegt 


2t)ti 


Kroningsfestligh  eder 


Okse  fyldt  med  stegte  Fugle 
(Fig.  46).  Medens  Kongen  og 
Fyrsterne  red  forbi,  blev  Ad- 
gangen given  fri,  saa  at  enhver 
kunde  hente  sig  en  Bid.  Og  det 
var  en  Lyst  at  se;  der  var  en 
Trængsel,  Riven  og  Slagsmaal. 
„Dogomkom  ingen  derved  eller 
blev  farligt  saaret,  som  ellers 
plejer  at  ske  ved  saadan  Lejlig- 
hed. Kun  for  enkelte  gik  nogle 
Fingre  i  Løbet  med  anden  ringe 
Amindelse  om  Dagen". 

Da  man  var  naaet  op  paa 
Slottet,  holdtes  her  paa  den 
store  Sal  en  Middag,  der  varede 
til  ud  paa  Natten.  Dagen  efter 
stod  Johan  Adolphs  og  Frøken  Augustas  Bryllup,  idet  de  blev 
„bisatte"  i  den  store  Sal.  Udenfor  paa  Slotspladsen  lykønskedes 
de,  da  Mørket  var  faldet  paa,  af  Jupiter  og  nogle  Hav-Uhyrer  i 


Fig.  48.  Christian  den  Fjerde  ved  Kro- 
ningsfestlighederne  1596  udklædt  som 
Pave. 

(Efter  et  samtidigt  Stik.) 


Fig.  49.   Christian  den  Fjerde  udklædt  som  Kvinde  ved  Kroningsfestligheden  1596. 
(Efter  et  samtidigt  Stik.) 


bengalsk  Belysning,  medens  adskillige  Tyrker,  Indianere  og 
slutteligen  vældigkvindelig  Figur  med  Æselsøren  og  Dragehoved, 
forestillende  „Kætteriet"  under  Folkets  Jubel  og  Skud  afMørsere 
blev  styrtet  i  den  brændende  Ildpøl.  I  de  følgende  Dage  for- 
lystede den  unge  Konge  sine  Gæster  og  sit  Folk  ved  Ringridt 

(Fig.  47)  paa  Amagertorv,  hvortil  han  selv  mødte  udklædt,  den 
ene  Gang  som  Pave  (Fig.  48),   fulgt  af  alle  Kardinalerne,  den 


Fig.  50.  Et  blomstersmykket,  bevægeligt  Bjerg  ved  Kroningsfestlighederne  1596. 

(Efter  et  samtidigt  Stik.) 

anden  Gang  i  Kvindedragt,  medens  en  Morian  red  med  Følge 
bagud  paa  en  Kamel  (Fig. 49)  —  var  det  en  af  „Perlens"?  —  og 
et  blomstersmykket  Bjerg  (Fig.  50)  med  Jomfruer  og  Engle  blev 


Fig.  51.  Engle,  Amor,  Nonner,  Sol-  og  Maane-Vogn  ved  Kroningsfestli^hederne  1596. 

(F.fter  et  samtidigt  Stik.) 

trukket  efter.  Og  der  kom  mere.  Blæsende  Kngle,  Amor  truk- 
ken af  Hjorte  og  betjent  af  Nonner,  fra  hvem  kurrende  Duer 
fløj  til  Vejrs,  en  Vogn  trukken  af  Sol  og  Maane  (Fig.  51),  og  det 
morsomste  af  det  hele:  et  stort  virkeligt  Krigsskib  paa  skjulte 

Christian  den  Fjerde  kronet 


Hjul,  der  rullede  det  frem,  medens  Kartoverne  dundrede  løs  fra 
Kanonportene,  og  Rakettersteg  til  Vejrs  mellem  Masterne(Fig.  52). 
Folket  jublede.  Hvilken  Konge  maatte  han  ikke  kunne  blive  med 
sligt  Humør! 

Fest  afløste  Fest  i  Kobenhavn,  paa  Flaaden,  paa  Kronborg. 
Om  eet  stemmer  alle  Beretningeroverens:  der  var  hos  alle,  fra 


Fig.  52.   Et  Krigsskib  paa  Hjul  ved  Kroningsfestlighederne  1596. 
(Efter  et  samtidigt  Stik.) 

de  højeste  til  de  laveste,  en  fælles  Følelse  af  Glæde.  Ingen  Mis- 
lyd, intet  Sammenstød,  ingen  Udskejelser.  Selv  de  berusede  var 
kun  glade  og  godmodige. 

Det  længe  ønskede  var  jo  naaet.  Folket  kendte  sig  selv  og  sin 
Lykke  i  den  unge  Konge.  Og  hvor  lovende  tog  han  sig  ikke  ud, 
som  han  stod  der  til  Rors,  fuld  af  Mod  og  gode  Forsætter,  varm- 
kindet,  solbelyst! 

Dæmningen  var  sprængt.  Den  længe  indestængte  Tremaster 
gled  for  strygende  Bør  ud  paa  det  aabne  Hav  —  sin  ukendte 
Fremtid  imøde. 


Anmærkninger  og  Henvisninger  til  VI  Bog 


Forkortelser.  D.  K.  H.  =  Haandskrift -Samlingen  :  „Danske  Kongers  Historie".  —  D.  S.  A. 
=  Haandskrift-Sainlingen  :  „Dronning  Sophias  Arkiv".  —  H.  o.  L.  =  Haandskrift-Samlingen  : 
„Hyldinger  og  landdage". 

Alle  i  nærværende  Bog  omtalte  Haandskrifter  findes,  saafremt  intet  andet  udtrykke- 
ligt bemærkes,  i  Rigsarkivet  i  København. 

Side  7.  'Gammel  Kongelig  Samling  4'°.  no.  2591.  Chr.  IV's  latinske  Stilebog. 
Findes  nu  i  Rigsarkivet. 

S.  8.  'Julefestlighederne  og  Gaverne  efter  Rentemester-Regnskab  af  1592.  — 
Om  Vejrliget  se  N.  Slange:  Christian  den  Fjerdes  Historie  I,  66.  —  2 Sjællandske 
Tegneiser  28.  Novbr.  1592. 

S.  9.  'Sjællandske  Tegneiser  9.  Januar  1593.  —  2  Danske  Magazin  V,  128.  - 
-  3  Chr.  IV's  latinske  Stile  er  daterede:  København  29.  Decbr.  1592.  Frederiksborg 
4.— 25.  Januar  1593,  København  9.  — 15.  Februar,  Frederiksborg  19.  — 20.  Februar, 
København  2.— 20.  Marts  1593.  —  4  Sjællandske  Tegneiser  18.  November  1592.  — 
b  Original  med  Regeringsraadernes  Segl,  dat.  København  den  9.  Februar  1593.  Paa- 
tegnet: Recept.  Frederiksborg  10.  Februar  93.  D.  K.  H.  76,  no.  1.  —  °  Afskrift.  Dat. 
København  9.  Februar  1593.  D.  K.  H.  76,  no.  2. 

S.  14.  'Enkedronning  Sophia  til  Hertug  Ulrik  af  Meklenborg,  dat.  Haderslev  14. 
April  1593.  Original.  D.  K.  H.  71,  no.  81.  —  At  Dr.  Sybrandt  var  i  Haderslev  den 
Gang  fremgaar  af  et  Brev  fra  denne  til  Hertug  Ulrik,  dat.  Haderslev  8.  Marts  1593. 
Original.  D.  K.  H.  71,  no.  70.  —  J  Ulrik  af  Meklenborgs  mundtlige  Svar  i  Biitzow  4 
Marts  1593.  D.  K.  H.  71,  no.  69.  —  8  Enkedronning  Sophia  til  Hertug  Ulrik,  dat. 
Haderslev  14.  April  1593.  Original.  D.  K.  H.  71,  no.  81.  —  4  Enkedronning  Sophia 
til  Hertug  Ulrik,  dat.  Haderslev  d.  14.  April  1593.  D.  K.  H.  71,  no.  81.  —  '' D.  K. 
H.  71,  no  68. 

S.  15.  'Dat.  København  24.  Februar  1593.  Egenhændig  Original.  D.  K.  H.  71, 
no.  28. 

S.  16.  '  Dr.  Winhold  Sybrandt  til  Hertug  Ulrik,  dat.  Haderslev  8.  Marts  1593. 
Original.  D.  K.  H.  71,  no  70.  —  !  Hertug  Ulriks  Instruks  for  Dr.  V.  Winsheim,  dat. 
Gustrow  18.  Marts  1593.  Original.  D.  K.  H.  76,  no.  7.  —  3  Hertug  Ulriks  mundtlige 
Svar  givet  Henrik  Belov  i  Butzow  den  4  Marts  1593.  D.  K.  H.  71,  no.  69. 

S.  17.  'Jeg  er  ikke  enig  med  K.  Erslev,  naar  han  støttet  paa  samme  Aktstykke 
(Rigsraadcts  og  Stændermødernes  Historie  i  Kr.  IV's  Tid  I,  60  61)  kortelig  gengiver 
Mødets  Udfald  saaledes:  „Raadel  sendte  Henrik  Belov  til  Hertug  Ulrik  for  at  bede 
denne  opfordre  sin  Datter  til  snarest  at  opfylde  det  ved  Mødet  10.  Febr.  givne  Tilsagn  ; 
Ulrik  erklærede  sig  ogsaa  villig  hertil."  —  'Joh.  Grundtvig:  Meddelelser  fra  Rcnte- 
kammerarchivct   1873  -76.   S.  197.  Begge  daterede   Gustrow    18.  Marts  1593. 

naler.  I).  K.  H.  76,  no.  6  "g  7. 

S.  IS.  '  Dr.  Winsheim  til  Henrik  Ranzau,  dat.  Hamburg  2.*.  April  1593  circa  ho- 
ram  duodecimam.  Orig.  L.  o.  H.  1.  d.  Protokol  1,  no.  16.  —  2  Enkedronning  Sophia 
til  Hertug  Ulrik  (egentlig  Instruks  for  Dr.  Svbrandt),  dat.  Haderslev  d.  14.  April  1593. 
D.  K.  H.  71,  no.  81. 

S.  19.   '  H.  o.  L.  1.  d.  (ikke  numereret). 

S.  21.   '  N.  Falck:   Handbuch  des  Schleswig-Holsteinischen  Privatrechtes  III.  237. 

"  Se  f.  Eks.  Stævning  af  31.  Januar  1593,  forhvervet  af  Johan  Kuhlmann  over  Sles- 
vigs Domkapitel. 

S.  22.  'Sophia  til  Henrik  Ranzau,  dat.  Frederiksborg  12.  Februar  1593.  D.  K.  H. 
74  og  76,  4.  -'Originalen.  H.  o.  L.  1.  e.  no.  8.  —  3 Johan  Adolphs  Svar  paa  Enke- 
dronning Sophias  Skrivelse  af  12.  Februar  1593.  Kopi.  H.  o.  L.  1.  e,  9. 

S.  23.  '  To  Kopier  findes  af  Brevet,  den  ene  (H.  o.  L.  1.  d)  er  dat.  København  26. 
Febr.  1593,  den  anden  (D.  K.  H.  76,  no.  66)  er  dateret  den  27.  Febr.  —   2  Dat.  (H. 

0.  L.  1.  d)  den    1.  Marts   1593;   derimod  den  2.  Marts  1593  i   D.  K.  H.  76,  no.  15 
og  67. 

S.  24.  '  D.  K.  H.  75.  Kopi. 

S.  25.  '  Skrivelser  fra  Enkedronning  Sophia  til  Hertug  Ulrik  af  Meklenborg,  dat. 
\\  olffenbuttel  28.  og  30.  Maj  1593.  D.  K.  H.  71,  no.  107  og  109. 

S.  26.  'Opgørelse  af  Partistillingen,  maaske  forfattet  af  Dr.  Winsheim.  H.  o.  L.  1. 
Protokol  1,  no.  7.  —  %  H.  o.  L.  1.  d.  Protokol  1,  no.  7.  —  3  Dr.  V.  Winsheim  til  Chr. 
IV,  dat.  Slesvig  18.  Marts  1593.  H.  o.  L.  1.  d.  Protokol  1,  no.  6. 

S.  27.  '  Saaledes  paastaar  i  det  mindste  Dr.  Winsheim  i  sin  Skrivelse  til  Hertug 
Ulrik  af  Meklenborg,  dat.  Slesvig  14.  Marts  1593.  D.  K.  H.  71,  no.  72. 

S.  28.  '  Hans  Blome  til  Enkedronning  Sophia,  dat.  Slesvig  12.  Marts  1593.  Orig. 
D.  K.  H.  76,  no.  5  (skrevet  paa  et  Ark  Papir  med  samme  Vandmærke  som  Dommen 
over  Christoffer  Rosenkrans).  —  Dr.  Winsheim  til  Hertug  Ulrik  af  Meklenborg,  dat. 
Slesvig  14.  Marts  1593.  D.  K.  H.  71,  no.  72.  —  Dr.  V.  Winsheim  til  Chr.  IV,  dat. 
Slesvig  IS.  Marts  1593.  H.  o.  L.  1.  d.  Protokol  no.  6.  At  Johan  Adolph  foreviste 
Enkedronningens  Brev  med  Tilladelsen  meddeles  i  Henrik  Ranzaus  Brev  til  Chr.  IV, 
dat.  Segeberg  den  [Dagsangivelse  mangler]  April  1593.  H.  o.  L.  1.  d.  Protokol  1, 
no.  20.  —  2  Dat.  Slesvig  den  12.  Marts  1593.  Orig.  D.  K.  H.  76,  no.  5. 

S.  29.  1  Dat.  Slesvig  den  13.  Marts  1593.  D.  K.  H.  71,  no.  73.  —  -  D.  K.  H.  71, 
no.  75.  —  3Dat.  Slesvig  14.  Marts  1593.  D.  K.  H.  71,  no.  72. 

S.  30.  'Saaledes  omtalt  i  Enkedronningens  Svar  af  20.  Marts  1593.  D.  K.  H.  76, 
no.  10.  —  2  Sophia  til  Statholderen  og  de  andre  nu  ved  Landretsdagen  i  Slesvig  til- 
stedeværende Raader,  dat.  Antvorskov  19.  Marts  1593.  Original.  D.  K.  H.  73,  b. 

S.  31.  'Dat.  Antvorskov  20.  Marts  1593.  D.  K.  H.  76,  no.  10.  —  -  Henrik  Ran- 
zau til  Chr.  IV,  dat.  Segeberg  den  [Dag  udeladt]  April  1593.    H.  o.  L.  1.  d.   Protokol 

1,  no.  20.    --    3D.  K.  H.  76,  no.  1  1 .    —    H.  o.  L.    1.  d.    Protokol  1,  no.  5.    Bilag 
A  og  B. 

S.  32.  '  Dr.  Georg  Schohmackers  Relation  til  Kongen,  udateret,  paategnet:  den 
19.  April  1593  eingebracht.  H.  o.  L.  1.  d.  Protokol  1,  no.  5. 

S.  33.  '  Dr.  Skomagers  Relation  til  Kongen,  udateret.  —  Sammes  Skrivelse  til 
Regeringsraaderne,  dat.  Slesvig  29.  Marts  1593.  Original.  H.  o.  L.  1.  d  samt  Proto- 
kol 1  (i  samme  Pakke)  no.  5. 

S.  34.  '  H.  Rørdam:  Kjøbenhavns  Universitets  Historie  I,  534.  —  2  G.  Waitz: 
Schleswig-Holsteins  Geschichte  II,  no.  367 — 68. 

S.  38.  '  Dr.  Skomagers  Relation  til  Kongen,  udateret.  H.  o.  L.  1.  d.  Protokol  1, 
no.  5.  —  2Dat.  Gottorf  3.  Maj  1593.  Orig.  D.  K.  H.  71,  no.  97. 

S.  39.   '  Dat.  [Slesvig]  in  grosser  eil  29.  Marts  1593.  Original.  H.  o.  L.  1.  d. 

S.  40.  'Johan  Adolphs  og  Raadernes  Resolution  paa  Dr.  Jørgen  Skomagers  An- 
bringende, dat.  Slesvig  28.  Marts  1593.  D.  K.  H.  76,  no.  12.  — ■  2  Dr.  Skomagers 
Relation  til  Kongen,  udateret.  H.  o.  L.  1.  d.  Protokol  1,  no.  5. 

S.  41.  '  Om  alt,  hvad  der  vedkommer  Striden  mellem  Gert  Ranzau  og  Hans  Blome, 
se  den  udaterede  Beretning  i  D.  K.  H.  76,  no.  74. 

S.  42.   'Dateret  Haderslev  3.  April  1593.  Kopi.  D.  K.  H.  76,  no.  14. 

S.  43.  '  I  et  Brev  fra  Niels  Kaas  til  Jørgen  Rosenkrans,  dat.  København  2.  Maj 
1593  (Langebeks  Diplomatarium  efter  Arkivet  paa  Rosenholm)  gengives  Ytringen  i 
endnu  drøjere  Form  „førend  Gert  kunde  sk  .  .  .  paa  Jorden". 

S.  45.  '  Dr.  Skomagers  Indberetning  til  Kongen  om  den  slesvigske  Landretsdag, 
udateret.  H.  o.  L.  1.  d.  Protokol  1,  no.  5.  -  '-'  De  herom  udstedte  Skrivelser,  dat. 
Frederiksborg  3.  April  1593.  H.  o.  L.  1.  d.  Protokol  1,  no.  11,  12  og  22.  —  s  Dat. 
København  6.  April  1593:  Underskrevet  alene  af  Chr.  IV.  Kopier  i  D.  K.  H.  76,  no. 
21  og  68.  H.  o.  L.  1.  d.  Protokol  1,  no.  13.  —  4  Brudstvkke  af  et  Forhør  af  8.  April 
1593.   D.  K.  H.  76,  no.  16. 

S.  46.   '  Dat.  14.  April  1593.  H.  o.  L.  1.  d.  Protokoi  1,  no.  24. 

S.  47.  '  Som  en  opmærksom  Gennemlæsning  af  de  to  Beretninger  D.  K.  H.  76, 
no.  16  og  74)  vil  vise,  er  ogsaa  Begivenhedernes  Tidsfølge  vanskelig  at  faa  til  at 
stemme.  Den  ovenfor  fremstillede  er  den,  der  formentlig  bedst  forener  begge.  —  -Jo- 
han Adolph  til  Ditlev  Ranzau,  dat.  Slesvig  9.  April  1593.  D.  K.  H.  76,  no.  17.  - 
3  Ditlev  Ranzau  til  Johan  Kuhlmann,  dat.  Windebue  9.  April  1593.  D.  K.  H.  76,  no. 
18.  —  4  Udateret.  D.  K.  H.  76,  no.  19. 

S.  48.  'Dat.  Haderslev  12.  April  1593.  Afskrift  findes  i  D.  K.  H.  71,  no.  85  og 
76,  no.  22.  H.  o.  L.  1.  d.  Protokol  1,  no.  25.  Langebeks  Diplomatarium  efter  Arkivet 
paa  Rosenholm  o.  s.  v. 

S.  50.  'Enkedronning  Sophia  til  Henrik  Ranzau,  dat.  Haderslev  16.  April  1593. 
H.  o.  L.  1.  d.  Protokol  1,  no.  27. 

S.  51.  '  Dat.  Haderslev  den  12.  April  1593.  D.  K.  H.  71.  —  2  Dat.  Haderslev 
den  16.  April  1593.  H.  o.  L.  1.  d.  Protokol  1,  no.  27.  —  :i  Skrivelse  fra  Henrik  Ran- 
zau til  Christian  den  Fjerde,  dat.  Breitenberge  19.  April  1593.  Orig.  H.  o.  L.  1.  d. 
Protokol  1,  no.  28. 

S.  52.  'Dat.  Bredenburg  19.  April  1593.  Orig.  D.  K.  H.  76,  no.  23.  —  Brevet 
er  her  næsten  ordret  gengivet,  dog  er  det  trukket  noget  sammen,  idet  vel  brede  Ven- 
dinger er  forkortede. 

S.  54.  '  Dat.  Breitenberg  19.  April.  Afskrift  i  Langebeks  Diplomatarium  efter  Ar- 
kivet paa  Rosenholm.  —  2  Dat.  Segeberg  20.  April  1593.  Original.  Udkast  til  Hertug 
Ulriks  Svar  er  skrevet  bag  paa  D.  K.  H.  71,  no.  84. 

S.  56.  'Dat.  Breitenberge  19.  April  1593.  Original.  H.  o.  L.  1.  d.  Protokol  1,  no. 
28.  —  2  Dat.  Breitenberge  19.  April  1593.  Egenhændig  Original.  H.  o.  L.  1.  d.  Pro- 
tokol 1,  no.  29. 

S.  59.  'Dat.  København  2.  Maj  1593.  Langebeks  Diplomatarium  efter  Arkivet 
paa  Rosenholm. 

S.  60.  'Dat.  København  27.  April  1593.  H.  o.  L.  1.  d.  Protokol  1,  no.  31.  — 
2  Dat.  Frederiksborg  27.  April  1593.  H.  o.  L.  1.  d.  Protokol  1,  no.  30.  —  3  Dat. 
Butzow  22.  April  1593.  D.  K.  H.  71,  no.  87.  Concepten  71,  no.  84. 

S.  62.  '  Enkedronning  Sophias  Instruks  for  Dr.  Sybrandt,  dat.  Haderslev  14.  April 
1593.  Original.  D.  K.  H.  71,  no.  81.  Afskrift  76,  no.'  24. 

S.  63.   'Dat.  Frederiksborg  3.  April  1593.  D.  K.  H.  71,  no.  77.  —  2  Dat.  Frede- 
riksborg 3.  April  1593.  Original.  D.  K.  H.  71,  no.  76.  —  :i  Dat.  Frederiksborg  3.  April 
Egenhændig  Original.  I)    K.  H.  71,  no.  78. 

-  84.  '  Dr.  Winsheim  til  Henrik  Ran/au,  dat.  Hamborg  23.  April  1593.  Original. 
H.  o.  L.  I.  d.  Protokol  1,  no.   16. 

v   '  Dat.  Butzow  20.  April  1593.  Original.    II.  o.  L.  I.  d.    Protokol  1,  no.  24. 

-  Dat.  Stargardt  20.  April    1593.   Original.    H.  o.  L.  1.  d.    Protokol  1,   no.  23. 

En  stærkt  rettet  Concept,  vistnok  til  det  første  afgivne  Brev,   men  med  forandret  Ind- 
hold, og  Datum  rettet  fra  d.  19.  til  d.  20.  April,   findes  D.  K.  H.  71,   no.  79.   Smlgn. 

S.  69.  '  Dat.  Butzow  21.  April  1593.  Original.  D.  K.  H.  76,  no.  26.  —  2  Hertug 
Ulrik  til  Enkedronning  Sophia,  dat.  Butow  21.  April  1593.  Original.  D.  K.  H.  76, 
no.  27. 

S.  70.  '  H.  o.  L.  1.  d.  Protokol  i,  no.  16.  —  2  Dat.  Breitenberge  24.  April  1593. 
Original.  H.  o.  L.  1.  d.  Protokol  1,  no.  15. 

S.  71.  'Dat.  Steinberg  1.  Maj  1593.  D.  K.  H.  71,  no.  88.  Smlgn.  Hertug  Ulriks 
Skrivelse  i  den  Anledning  til  Enkedronning  Sophia,  dat.  Butzow  6.  Maj  1593.  Original. 
D.  K.  H.  76,  no.  34.  —  2  Henrik  Ranzau  havde  slaact  herpaa  i  et  Brev  til  Johan 
Kuhlmann,  dat.  Segebcrg  14.  April  1593  (  D.  K.  H.  76,  no.  20).  Enkedronningens 
Vrede  udtales  i  Breve  til  Hertug  Ulrik,  dat.  Wolffenbuttel  12.  og  28.  Maj  1593.  (Ori- 
ginalerne: D.  K.  H.  71,  no.  94  og  109)  og  i  Brev  til  Johan  Adolph,  dat.  Wolffenbuttel 
28.  Maj  1593.  D.  K.  H.  76,  no.  44.)  —  s Johan  Adolph  til  Sophia,  dat.  Gottorf  3.  Maj 
1593.  (D.  K.  H.  71,  no.  97.)  —  Sophia  til  Johan  Adolph,  dat.  Wolffenbuttel  28.  Maj 
1593  og  Skrivelse  fra  samme  til  Hertug  Ulrik  af  samme  Dato.  D.  K.  H.  71,  no.  109 
og  76,  no.  44.  —  Johan  Adolph  til  Enkedronningen,  dat.  Tondern  12.  Juni  1593,  hen- 
des Svar  dat.  Wolffenbiitel  19.  Juni  1593.  D.  K.  H.  76,  no.  50  og  52. 

S.  72.  '  Saaledes  meddelt  paa  Kopien:  H.  o.  L.  I.  d.  Protokol  1,  no.  42.  —  2  Ko- 
pier findes:  D.  K.  H.  75,  no.  2  og  76,  no.  83.   H.  o.  L.  1  do.  Protokol  1,  no.  42.  — 

3  Sjællandske  Tegneiser  2.  Marts  1593. 

S.  73.  '  Dat.  Frederiksborg.  D.  K.  H.  76,  no.  36.  —  2  Dat.  Wolffenbuttel  28.  Maj 
1593.  D.  K.  H.  76,  no.  44.  —  3  Protokollen  om  Mødet:  H.  o.  L.  1.  d.  Protokol  1, 
no.  53. 

S.  74.  '  Henrik  Rammel  synes  straks  efter  Myndigheds-Erklæringens  Komme  at 
have  overtaget  en  Stilling  som  Kongens  Sekretær  i  Sager  vedkommende  Hertugdøm- 
merne, hvortil  baade  hans  tidligere  Virksomhed  som  Christian  den  Fjerdes  Hofmester, 
hans  Stilling  i  Tyske  Kancelli  og  den  Tillid,  han  efterhaanden  havde  indgydt  Rigsraadet, 
gjorde  ham  særligt  skikket.  Derimod  er  det  Misforstaaelse,  naar  det  hos  Slange  (Chr. 
IV's  Historie  S.  67)  hedder:  „Og  som  han  nu  selv  antog  disse  sine  Hertugdømmer  at 
regere,  saa,  for  at  vise  det  danske  Rigens  Raad,  at  de  ej  skulde  sig  derudi  bemænge, 
gjorde  han  sin  Hofmester  Henrik  Rammel  til  sin  Gehejmeraad  og  satte  hannem  til  at 
forestaa  det  tyske  Kancelli." 

S.  78.  '  Brevene  angaaende  Omtakseringen  findes  samlede  i  K.  Erslevs  Rigsraadets 
og  Stændermødernes  Historie  i  Kr.  IV's  Tid.  I,  62.  —  2  Se  de  forskellige  Landsdeles 
„Registre"  under  31.  August  1593. 

S.  80.   '  D.  K.  H.  69,  b.  Orig. 

S.  82.  'Se  særligt  Enkedronningen  til  Hertug  Ulrik,  dat.  Giffhorn  11.  Maj  og 
Wolffenbuttel  19.  Juni  1593.  D.  K.  H.  71,  no.  96  og  76,  no.  51. 

S.  85.  'Enkedronning  Sophia  til  Hertug  Ulrik,  dat.  Wolffenbuttel  30.  Maj  1593. 
Original.  D.  K.  H.  71,  no.  107.  —  2  Christian  den  Fjerde  til  Hertug  Ulrik,  dat.  Kø- 
benhavn 30.  Maj  1593.  Original.  D.  K.  H.  71,  no.  104. 

S.  86.  '  Hertug  Ulrik  til  Enkedronning  Sophia,  dat.  Dobberan  5.  Juni  1593.  Orig. 
-  Dito  til  dito,  udateret.  D.  K.  H.  71,  no.  106  og  76  no.  46. 

S.  87.  '  Dat.  Dobberan  6.  Juni  1593.  Orig.  D.  K.  H.  76,  no.  49.  —  '  Dat.  Køben- 
havn 12.  Juni  1593.  D.  K.  H.  71. 

S.  88.  'Dat.  København  12.  Juni  1593.  D.  K.  H.  71.  —  2  Gengivelse  af  hans 
Foredrag.  D.  K.  H.  76,  no.  65. 

S.  89.  'Enkedronning  Sophia  til  Hertug  Ulrik,  dat.  Wolffenbuttel  19.  Juni  1593 
D.  K.  H.  76,  no.  51. 

S.  90.  'Johan  Adolph  til  Enkedronningen,  dat.  Gottorf  27.  Juni  1593.  Orig.  D.  K. 
H.  76,  no.  55.  —  2  Dat.  Kiel  27.  Juni  1593.  D.  K.  H.  77.  —  Desuden  vedlagt  Land- 
raadernes  Skrivelse  til  Chr.  IV  af  samme  Dag.  H.  o.  L.  1.  d.  Protokol  1,  no.  63.  — 
3Johan  Adolph  til  Henrik  Ranzau,  dat.  Eutin  12.  Juli  1593.  D.  K.  H.  76,  no.  59.  — 

4  Henrik  Ranzau  til  Johan  Adolph,  dat.  Segeberg  13.  Juli  1593.  D.  K.  H.  76,  no.  60. 

S.  91.   '  H.  o.  L.  1.  d.   Protokol  1,  no.  75.   —  2  Henrik  Ranzaus  Brev  til  Chr.  IV, 

dat.  Segeberg  16.  Juli  1593,  med  Enkedronningens  Erklæring  vedlagt,  ankom  ifølge 
Paategning  paa  Originalbrevet  til  Hørsholm  d.  21.  Juli.  H.  o.  L.  1.  d.  Protokol  1,  no. 
74 — -75.  —  3  Sophia  til  Hertug  Ulrik,  dat.  Schwerin  24.  Juli  1593  og  Ulrik  til  Sophia, 
dat.  Schwerin  25.  Juli  og  2.  August  1593  samt  Udkast  til  atter  opgivne  Breve.  D.  K. 
H.  76,  no.  79—82  og  84.  —  *Chr.  IV  til  Enkedronning  Sophia,  dat.  Kolding  9.  Aug. 
1593.  Orig.  D.  K.  H.  76,  no.  86. 

S.  92.  '  Sophia  til  Chr.  IV,  dat.  Haderslev  10.  Aug.  1593.  H.  o.  L.  1.  d.  Protokol 
2,  no.  2.  —  "Aktstykker  til  Oplysning  om  Danmarks  indre  Forhold,  udg.  af  Fyens 
Stifts  lit.  Selskab  II,  105  —  6.  —  3Jydske  Tegneiser  9.  og  14.  Aug.  1593.  —  Hak 
Ulfstand  afskediges  maaske  den  12.  Aug.  (Joh.  Grundtvig:  Meddelelser  fra  Rente- 
kammerarchivet  1873 — 76  S.  148)  Manderup  Parsbjerg  benævnes  „Hofmester":  J\ ti- 
ske Tegneiser  3.  December  1593.  —  4  Hertug  Ulriks  Kreditiv,  dat.  Gustrow  31.  Juli 
1593.  Orig.  paategnet:  Recept.  Colding  1  1.  Aug.  93.  H.  o.  L.  1.  d.  Protokol  2,  no.  3. 
—  5  Ifølge  Paategningen  paa  Gesandternes  Instruks.  D.  K.  H.  78,  no.  1.  —  °Se  Paa- 
tegningen  paa  den  af  Gesandtskabet  underskrevne  og  forseglede  Afskrift,  som  de  afgav 
ved  Afrejsen,  da  de  bad  om  at  faa  Originalen  tilbage.  Instruksen  dat.  Gustrow  letzte 
Juli  1593.  H.  o.  L.  1.  d.  Protokol  2,  no.  5  og  D.  K.  H.  76,  no.  85.  Selve  Originalen 
findes  D.  K.  H.  78,  no.  1. 

S.  93.  '  Dat.  Kolding  16.  August  1593.  Original:  D.  K.  H.  78,  no.  2.  Afskrift  76, 
no.  88. 

S.  94.  1  D.  K    H.  78,  no.  3.  Concept. 

S.  95.  '  Ifølge  Paaskriften  paa  det  Eksemplar  af  Gesandternes  „Erindring",  der 
findes  H.  o.  L.  1.  d.  Protokol  2,  no.  8.  —  2  Dat.  Haderslev  17.  Aug.  1593.  D.  K.  H. 
78,  no.  4.  —  s  Dat.  Haderslev  18.  Aug.  1593.  D.  K.  H.  78,  no.  7. 

S.  96.  '  Udstedt  af  Alexander  dux  Parmensis  1.  November  1589.  Voss's  Registrant 
(Rostrup).  Om  hans  Forhold  til  Philip  II  se  dennes  Brev  af  10.  Juli  1590  til  Staden 
Brysscl.  Supplement  til  den  Vossiske  topographiske  Samling.  —  2  Sjællandske  Tegnei- 
ser 19.,  21.,  25.  og  27.  Aug.,  22.  September  1593,  9.  Januar  1594.  —  Fyenske  Teg- 
neiser 21.  Septbr.  1593.  —  Jydske  Tegneiser  17.,  18.  og  19.  August,  21.  Novbr.  1593, 
26.  Maj  1594.  —  Rentemester  Regnskab  1593 — 94.  —  Kolderup-Rosenvinge:  Gamle 
Danske  Domme  4de  Del  VIII — XII.  —  N.  Slange:  Christian  den  Fjerdes  Historie  S. 
74—75. 

S.  98.  'Sophia  til  Chr.  IV,  dat.  Haderslev  24.  og  27.  Aug.  1593.  Originaler.  D. 
K.  H.  73,  b.  —  Chr.  IV  til  Sophia,  dat.  Kolding  26.  August  1593.  Original.  D.  S.  A. 
2  Gert  Ranzau  til  Regeringsraaderne,  dat.  Flensborg  23.  Aug.  1593  med  Bilag.  H.  o. 
L.  1.  d.  Protokol  2,  no.  9.  —  3  Sophia  til  Gert  Ranzau,  dat.  Haderslev  25.  Aug.  1593. 
H.  o.  L.  1.  d.  Protokol  2,  no.  11.  —  4  Sophia  til  Chr.  IV,  dat.  Haderslev  25.  August 
1593.  Original.  H.  o.  L.  1.  d.  Protokol  2,  no.  12.  —  6Chr.  IV  til  Sophia,  dat.  Kol- 
ding 26.  Aug.  1593.  Original.  D.  S.  A. 

S.  99.  'Sophia  til  Henrik  Ranzau,  dat.  Haderslev  21.  Aug.  1593.  D.  K.  H.  74.  - 
2  Dat.  25.  Aug.  1593.  Original.  D.  K.  H.  74.  —  3  Dat.  Haderslev  25.  Aug.  1593. 
H.  o.  L.  1.  d.  Protokol  2,  no.  12.  —  4  Dai.  Flensborg  28.  Aug.  1593.  Orig.  D.  K. 
H.  74. 

S.  100.  '  Dat.  Flensborg  28.  Aug.  1593.  Orig.  H.  o.  L.  1.  d.  Protokol  2,  no.  12. 
—  *  Herman  v.  der  Bccke  til  Sophia.  Dat.  Prag.  14.  Aug.  1593.  Orig.  D.  S.  A.  H.  v. 
d.  Becke  havde  først  været  i  Regensburg  tilligemed  Dr.  Sybrandt  og  Hans  Rostrup. 
Alle  hendes  betroede  Mænd  var  altsaa  i  Virksomhed  i  denne  Sag.  (Dr.  Sybrandt  til 
Sophia,  dat.  Regensburg  3.  Juli  1593.  Orig.  I).  S.  A.)  —  3  Rudolph  II  til  Enkedronning 
Sophia,  dat.  Prag  23.  Aug.  ny  Stil  1593.  I).  K.  H.  78.  —  Kejserligt  Commissorium 
tor  Henrik  Julius  af  Brunsvig  og  Ulrik  af  Mccklenburg,  dat.  Prag  2.1.  Aug.  (ny  Stil) 
II.  o.' I.,  l.  d.  Protokol  2,  no.  22.  —  'Dat.  Flensborg  30.  Aug.  1593.  D.  K.  H. 
78,  no.  19.  —  6Dat.  Prag  23.  Aug.  (ny  Stil)  1593.  Original.  H.  o.  1..  1.  d.  Pi 
2,  no.  15.  '"'Dat.  Prag.  2.^.  Aug.  ny  Stil)  1593.  H.  o.  L.  I.  d.  Protokol  2,  no.  16. 
101.   'Sophias  to  Breve  til  Hertug  Ulrik,  dat.  Flensborg  29.  Aug.  1593.   Origi- 

naler.  1).  K.  H.  78,  no.  16  or  17.  —  s  Hertug  Ulrik  til  Sophia,  dat.  Preetz  31.  Aug. 
1593.  1).  K.  H.  78,  no.  18.  —  :1  Dat.  Preetz  letzte  Aug.  1593.  Orig.  H.  o.  L.  1.  d. 
Protokol  2,  no.  13. 

S.  102.  '  Henrik  Julius  til  Ulrik  af  Meklenborg,  dat.  Flensborg  30.  Aug.  1593.  D. 
K.  11.  78. 

S.  103.  'Se  bl.  a.  Paatcgningen  paa  Original-Skrivelsen.  H.  o.  L.  1.  d.  Protokol  2, 
no.   15. 

S.  104.  J  Om  Begivenhederne  i  Flensborg  se  Protokollen  over,  hvad  der  er  fore- 
gaaet  under  Chr.  IV's  Ophold  der  31.  Aug.—  1 1.  Septbr.  1593.  H.  o.  L.  1.  d.  Proto- 
kol 2,  no.  14. 

S.  105.  'Skrivelse,  dat.  Gottorp  1.  September  1593  til  Chr.  IV  fra  Didrik  Blome, 
Henrik  Blome,  Frederik  Ahlefeldt  og  Caspar  Høier,  der  melder,  at  de  i  Hertugens 
Bestilling  er  forhindrede  fra  at  kunne  møde.  Orig.  H.  o.  L.  1.  d.  Protokol  2,  løst- 
liggende  uden  Nummer. 

S.  107.  '  Chr.  IV's  karakteristiske  Skildring  af  det  foregaaede,  forfattet  40  Aar  efter, 
til  en  Art  Bevis  for,  at  han  ikke  havde  fuldt  bekræftet  Privilegierne,  findes  i  Bricka  og 
Fridericia:  Christian  den  Fjerdes  egenhændige  Breve  VII  Bind  (Tillæg)  S.  65 — 67. 
Smlgn.  Nordalbingische  Studien  VI,  300  —  306.  —  2  Hertug  Ulrik  til  Enkedronning 
Sophia,  dat.  Preetz  31.  Aug.  1593.  D.  K.  H.  78.  —  3  Dat.  Flensborg  2.  Septbr.  1593. 
D.  K.  H.  no.  78. 

S.  109.  '  Henrik  Julius's  og  Ulriks  Proposilion  af  4.  Septbr.  1593  og  Chr.  IV's 
Resolution  af  7.  Septbr.  1593.  H.  o.  L.  1.  d.  Protokol  2,  no.  21  og  23.  —  "Stæv- 
ningen dat.  Flensborg  10.  Septbr.  1593.  Original.  H.  o.  L.  1.  d.  Protokol  2,  no.  31. 

S.  1  10.  '  Henrik  Ranzaus  Audiens  hos  Hertug  Ulrik  i  Neumiinster  den  15.  Septbr. 
1593.  D.  K.  H.  78. 

S.  111.  'Enkedronning  Sophia  til  Ulrik  af  Meklenborg,  dat.  Kolding  16.  Septbr. 
1593.  D.  K.  H.  78. 

S.  112.  'Hans  Blomes  Ansøgning  til  den  kejserlige  Kommission,  dat.  Haderslev 
9.  Septbr.  1593.  Original.  H.  o.  L.  1.  Protokol  2,  no.  24.  —  2Sophia  til  Johan  Adolph, 
dat.  Haderslev  16.  Septbr.  1593.  „Forhandlinger  mellem  Sophia  og  Johan  Adolph." 
—  3  De  vekslede  Breve  i  Septbr.  og  Oktober  1593,  findes  i  „Forhandlinger  mellem 
Sophia  og  Johan  Adolph".  ■ —  4  Breve  saa  vel  fra  Enkedronning  Sophia  som  fra  Chr. 
IV  er  daterede  16.  Septbr.  Haderslev  og  17.  Septbr.  Kolding.  D.  K.  H.  78  m.  fl.  St. 
-  6Chr.  IV:s  Instruks  for  Dr.  Veit  Winsheim,  dat.  Kolding  17.  Septbr.  1593.  D.  K. 
H.  78.  I  Samlingen  H.  o.  L.  (1.  d.  Protokol  2,  no.  32)  er,  som  oftere  er  Tilfældet 
med  Afskrifterne  i  denne  Samling,  Instruksen  antedateret:  Kolding  16.  Septbr.  93.  — 
6 Sophias  Instruks  for  H.  d.  Beck,  dat.  Haderslev  16.  Septbr.  1593.  D.  K.  H.  78. 

S.  114.  '  D.  K.  H.  78.  —  -  Forhandlinger  mellem  Sophia  og  Johan  Adolph.  Sep- 
tember— Oktober  1593.  —  3  Protokol  over,  hvad  der  er  foregaaet  i  Flensborg  31. 
Aug. — 11.  Septbr.  1593.  H.  o.  L.  1.  d.  Protokol  2,  no.  14.  —  '  Sjællandske  Tegneiser 
18.  Juni  1594. 

S.  115.  'Enkedronning  Sophia  til  Ulrik  af  Meklenborg,  dat.  Kolding  21.  Novbr. 
1593.  D.  K.  H.  78.  —  "  Dat.  Kolding.  Original.  „Forhandlinger  mellem  Sophia  og  Jo- 
han Adolph". 

S.  116.  'Johan  Adolph  til  Sophia,  dat.  Gottorp  15.  Oktbr.  1593.  Forhandlinger 
mellem  Sophia  og  Johan  Adolph.  —  Om  Enkedronningens  Forsøg  paa  at  faa  Johan 
Adolph  til  at  pantsætte  hende  Cismar  og  hans  Afslag  herpaa  og  Fordring  paa  aarlig 
Afgift,  se  Brev  fra  hende,  dat.  Kolding  8.  Novbr.  1593  og  hans  Svar,  dat.  Stiftshaus 
Vorde  21.  Novbr.  1593  samt  senere  Brev,  dat.  Uns.  schlosz  Vorde  4.  Decbr.  1593. 
D.  S.  A.  —  *  Johan  Adolph  til  Ditlev  Ranzau  den  26.  Oktbr.  1593.  —  Ditlev  Ranzau 
til  Johan  Adolph,  dat.  Zismar  27.  Oktober  1593.  Forhandlinger  mellem  Sophia  og  Jo- 
han Adolph.  —  Om  Ditlev  Ranzaus  Forsøg  paa  at  faa  Enkedronningen  til  at  opgive  sit 
Forsæt  med  Hensyn  til  Cismar,  eller  dog  at  faa  Afleveringen  udsat,  og  Enkedronnin- 
gens Uvilje  til  at  beholde  ham  se:    Ditlev  Ranzau  til  Sophia,  dat.  Cismar  29.  Oktober 

1593.  —  Sophia  til  Johan  Adolph,  dat.  Kolding  8.  Novbr.  1593.  —  Ditlev  Ranzau  til 
Sophia,  dat.  Cismar  18.  Decbr.  1593.  —  Sophia  til  Ditlev  Brockdorff  og  Georg  Ran- 
zau, dat.  Kolding  18.  Decbr.  1593.  —  Johan  Adolph  til  Sophia,  dat.  Uns.  schlos  Vorde 
30.  Decbr.  1593.  —  Ditlev  Brockdorff  og  Jørgen  Ranzau  til  Sophia,  dat.  Cismar  1. 
Febr.  1594.  —  D.  S.  A. 

S.  117.  'Forhandlinger  mellem  Sophia  og  Johan  Adolph.  Oktober — Decbr.  1593. 
—  Den  9.  Oktbr.  1593  havde  Henrik  Rammel  Audiens  hos  Ulrik  af  Meklenborg.  D. 
K.  H.  78.  —  3  Hertug  Ulriks  Svar  af  10.  Oktober  1593.   D.  K.  H.  78.  —  4  H.  o.  L. 

1.  d.  Protokol  2,  no.  34. 

S.  118.  'Dr.  V.  Winsheim  til  Chr.  IV,  dat.  Leipzig  20.  Oktober  1593.  Original. 
H.  o.  L.  1.  d.  Protokol  2,  no.  36.  —  Dito  til  Henrik  Ranzau,  dat.  Prag  30.  Oktober 
1593.  Sammesteds  no.  37.  —  -  Ulrik  til  Chr.  IV,  dat.  Leipzig  17.  Decbr.  1593.  D.  K. 
H.  77,  no.  3  og  H.  o.  L.  1.  d.  Protokol  2,  no.  40.  —  3  Dat.  Leipzig  17.  Oktober  1593. 
D.  K.  H.  78.  —  4  Herman  v.  d.  Beck  til  Hertug  Ulrik  af  Meklenborg,  dat.  Prag  1. 
Novbr.  1593.  D.  K.  H.  78. 

S.  119.  'Sophias  Instruks  for  Herman  v.  d.  Beck,  dat.  Haderslev  16.  Septbr.  1593. 
D.  K.  H.  78.  —   2  Herman  v.  d.  Beck  til  Ulrik  af  Meklenborg,   dat.  Prag   1.  Novbr. 

1593.  D.  K.  H.  78. 

S.  120.  '  Regnskabet  herfor  aflægges  i  Dr.  V.  W.s  Rapport  til  Chr.  IV,  dat.  Ham- 
borg 2.  Januar  1594.  Original.  H.  o.  L.  1.  d.  Protokol  2,  no.  41.  —  "Se  f.  Eks.  den 
dat.  Prag  30.  Oktober  1593.  Orig.  paategnet:  cito  cito  cito.  Zu.  S.  Gestr.  selbst  eignen 
handen.  H.  o.  L.  1.  d.  Protokol  2,  no.  37.  —  3  Dr.  Veit  Winsheim  til  Henrik  Ranzau, 
dat.  Prag  13.  Novbr.  1593.  Kopi  i  H.  o.  L.  1.  d.  Protokol  2,  no.  37.  —  4  Chr.  IV's 
Instruks  for  Dr.  V.  Winsheim,  dat.  Kolding  17.  Septbr.  1593.  D.  K.  H.  78. 

S.  121.  'Dat.  Prag  14.  December  (ny  Stil)  1593.  To  Originaler,  en  D.  K.  H.  77, 
no.  12  og  en  H.  o.  L.  1.  d.  Protokol  2,  no.  39. 

S.  122.  'Dat.  Prag  14.  December  (ny  Stil)  1593.  D.  K.  H.  77,  no.  10.  —  2  Dat. 
Prag  14.  December  (ny  Stil)  1593.  D.  K.  H.  77,  no.  11.  --  3  Dr.  Winsheims  Ind- 
beretning til  Chr.  IV,  dat.  Hamborg  2.  Januar  1594.  Original.  H.  o.  L.  1.  d.  Protokol 

2,  no.  41. 

S.  123.  'Dat.  Prag  13.  December  1594.  GI.  Stil.  Bilag  til  H.  o.  L.  1.  d.  Protokol 
2,  no.  41  og  D.  K.  H.  78.  —  2  Dat.  Kolding.  D.  K.  H.  77,  no.  1.  De  derom  udgangne 
Skrivelser  til  Henrik  Ahlefeldt  og  Gert  Ranzau.  Sammesteds  no.  2.  —  3  Sophia  til  Ul- 
rik af  Meklenborg,  dat.  Kolding  1.  Decbr.  1593.  D.  K.  H.  78.  —  4  De  herom  vekslede- 
Breve  i  Januar  1594  findes  i  D.  K.  H.  77. 

S.  124.  'De  sidste  seks  latinske  Stile  er  daterede  Frederiksborg  17.,  IS.,  21.  og 
22.  Maj  og  Kolding  23.  og  25.  Oktober  1593.  —  '2  H.  Rørdam  i  Ny  kirkehistoriske 
Samlinger  VI   167  og  A.  D.  Jørgensen  i  Dansk  biografisk  Lexikon  VI  567. 

S.  125.  '  Paa  Koldinghus  kendtes  Udfaldet  i  Prag  allerede  den  4.  Januar  1594. 
Den  6.  Januar  1594  var  Chr.  IV  naaet  til  Skanderborg,  som  det  fremgaar  af  et  Brev 
fra  Benedict  Ahlefeldt  (D.  K.  H.  77,  no.  16).  —  -Henrik  Ranzau  til  Chr.  IV,  dat. 
Segeberg  I.  Januar  1594.  D.  K.  H.  77,  no.  4. 

S.  126.  '  Henrik  Ranzau  til  Chr.  IV,  dat.  Segeberg  25.  Januar  159  1.  D.  K.  H.  77, 
no.  5.  —  'Enkedronning  Sophia  til  Henrik  Ranzau,  dat.  Kolding  4.  Januar  1594.  — 
Dito  til  Benedict  Ahlefeldt  og  til  Hans  Ranzau.  D.  K.  H.  77.  no.  9,  17  og  19.  - 
'Svar  til  Enkedronningen  og  Indberetning  til  Chr.  IV.  I).  K.  II.  77,  no.  s,  15,  I  ti, 
i-,  og  20. 

S.  127.   'Enkedronning  Sophias  Instruks  tor  Dr.  S\ brandt,  dat.  Kolding  22.  |anuar 

1594.  D.  K.  H.  78. 

S.  128.   'Thiset:  Henrik  Bclov.  Dansk  biografisk  Lexikon  II  44      ir>. 

129.    'Ulrik  af  Meklenborg  til  Henrik  Bclov,   dat.  Butzow  19.  .Marts  1594.    D. 

K.  11.  7s,  in.   —  -Henrik  Bclov  til   Ulrik  af  Meklenborg,  dat.  Flensborg  den  .  .  . 

sanfurt]  Septbr.  og  den   14.  Septbr.   1594.    D.  K.  H.  78,   no.    Is         [Q  'Dal 

Dronningborg  2ti.  Januar  1594,   Kopier  i   Kg!.  .1  .  ;er  2"   og  l>.  K.  H.  77, 

no.  25.  4  Dat.  Dronningborg  27.  Januar  1594.  Kopi  D.  K.  H.  77,  no.  26.  —  5  Fin- 
dos ikke,  men  er  omtalt  i  Henrik  Belovs  ovennævnte  Breve  af  .  .  .  og  14.  Scptbr.  1594 
til  Hertug  Ulrik  af  Meklenborg.  D.  K.  H.  79,  no.  48  "g  49. 

S.  130.  'Sophia  til  Ulrik  af  Meklenborg,  dat.  Kolding  30.  [anuar  1594.  D.  K. 
H.  78. 

S.  131.  'Om  denne  Audiens  haves  tre  nogenlunde  enslydende  Beretninger,  alle  af 
Enkedronning  Sophia,  nemlig  a)  i  Brev  til  hendes  Fader  af  1.  Febr.  94  (D.  S.  A.  GI. 
Signatur:  Diverse  Dokumenter  VII  E,  no.  42)  —  b)  i  Brev  til  Dr.  Sybrandt  af  samme 
Dato  og  som  Bilag  hertil  en  særskilt  og  vidtløftig  Gengivelse  (Kgl.  Ægteskabssager 
no.  28  og  29)  —  c)  i  hendes  Brev  til  Chr.  IV,  dat.  Kolding  26.  Febr.  94  (D.  K.  H. 
77).  —  2  Dat.  Dronningborg  den  29.  Januar  1594.  D.  K.  H.  77. 

S.  132.   '  Dat.  Koldirg  1.  Februar  1594.  Kgl.  Ægteskabssager  no.  28. 

S.  133.  'Til  Hertug  Ulrik,  dat.  Kolding  1.  Februar  1594.  Egenhændig  Original. 
Samlingen  D.  S.  A.  (GI.  Signatur:  Diverse  Dokumenter  VII  E,  no.  242.)  —  Til  Kans- 
ler Sybrandt,  dat.  Kolding  1.  Februar  1594.  Egenhændig.  Kgl.  Ægteskabssager  no.  28. 

S.  135.  '  Paa  Bagsiden  af  det  egenhændige  Brev  til  Dr.  Sybrandt  staar  med  Enke- 
dronningens Haand:  Copiam  an  meinen  kanzler  Winholdt  Siebrandt.  (Kgl.  Ægteskabs- 
sager no.  28).  Brevet  er  underskrevet  og  har  været  sammenlagt,  men  bærer  intet  Spor 
af  Segl.  —  2Jeg  har  læst  Ordene  saaledes:  ob  ich  sie  dir  schlicht  slibscherigweis  (?) 
mit  mich  nehmen  sol.  Læsemaaden  er  dog  usikker.  ■ —  8  Navnet  læses  fuldt  saa  godt 
„Reibach",  og  det  hele  er  i  saa  Fald  maaske  en  plattysk  Talemaade.  —  4  Kgl.  Ægte- 
skabssager 29.  —  5Dat.  Kolding  3.  Febr.  1594.  D.  K.  H.  77. 

S.  136.  'Jydske  Tegneiser  6.  Febr.  1594.  —  2Chr.  IV  til  Henrik  Ranzau,  til  Bene- 
dict  Ahlefeldt  og  til  Hans  Ranzau,  dat.  Haderslev  22.  Febr.  1594.  D.  K.  H.  77.  — 
3  Dat.  Haderslev  22.  Febr.  1574.  D.  K.  H.  78. 

S.  137.  '  Dat.  Kolding  26.  Febr.  1594.  D.  K.  H.  77,  no.  42.  —  Langebeks  Diplo- 
matarium efter  Rosenholmske  Arkiv. 

S.  140.  '  D.  K.  H.  77.  —  2  Dat.  Kolding.  D.  K.  H.  77.  —  s  Enkedronning  Sophias 
Dom  over  Dr.  Winsheims  Undskyldning  til  Hertug  Ulrik  lød  saaledes:  „Den  gamle 
Knægt  undskylder  sig  godt.  Hvo,  der  ikke  kender  ham,  skulde  antage  ham  for  en 
Engel,  og  dog  stikker  der  en  stor  Skælm  i  ham."  Sophia  til  Ulrik  af  Meklenborg,  dat. 
Nykøbing  16.  April  1594.  Egenh.  Orig.  D.  S.  A.  (GI.  Signatur:  VII  E,  242.)  —  4  Om- 
talt i  hendes  Skrivelse  til  Hertug  Ulrik  af  Meklenborg,  dat.  Kolding  29.  Febr.  1594. 
D.  K.  H.  78. 

S.  141.  '  Ulrik  af  Meklenborg  til  Sophia  af  16.  Marts  1594.  D.  K.  H.  78.  —  2Dat. 
3.  Marts  1593.  D.  K.  H.  77. 

S.  142.  '  Udtrykket  er  dog  ikke  ganske  tydeligt:  Sie  haben  ehegestern  alle  die  wa- 
genknechte,  die  auf  meine  pferde  gewartet,  und  das  andere  gesind,  so  doch  uber  etz- 
lich  nicht  gewesen  sind,  anzeigen  lassen,  sie  wolten  ihm  kein  monatgelt  mehr  geben, 
und  ihre  zeit  were  auf  lichtmissen  um  gewesen.  Sophia  til  Ulrik  af  Meklenborg,  dat. 
Kolding  6.  Marts  1594.  —  Egenhændig  Original.  Kgl.  Ægteskabssager  no.  32. 

S.  143.  'Dat.  Kolding  6.  Marts  1594.  Egenhændig  Original.  Kgl.  Ægteskabssager 
no.  32. 

S.  144.  'Sophia  til  en  unavngiven  (en  af  hendes  Faders  betroede  Mænd),  dat.  Kol- 
ding 25.  Febr.  1594.  Egenhændig  Original.  Kgl.  Ægteskabssager  31.  —  "Ulrik  af 
Meklenborg  til  Sophia,  dat.  Giistrow  21.  Febr.  1594.  Egenhændig  Original.  Kgl.  Ægte- 
skabssager 30.  —  3  Sophia  til  Ulrik  af  Meklenborg,  dat.  Kolding  6.  Marts  1594.  Egen- 
hændig Original.  Kgl.  Ægteskabssager  32. 

S.  145.  '  Dem  losen  mann,  dem  stathalter  soli  bei  diesen  sachen  nicht  recht  wohl 
sein,  wie  mir  berichtet  ist.  Sophia  til  Ulrik  af  Meklenborg,  dat.  Kolding  1.  Febr.  1594. 
D.  S.  A.  (GI.  Signatur:  VII  E,  242.)  —  2  Herman  von  der  Beck  til  Ulrik  af  Meklen- 
borg, dat.  Lauenburg  2.  Febr.  1594.  D.  K.  H.  78. 

S.  146.  '  Herman  von  der  Beck  til  Ulrik  af  Meklenborg,  dat.  Lauenburg  2.  Febr. 
1594.  D.  K.  H.  78.  —  2  Fyenske  Tegneiser  28.  Febr.  1594.  —  3  Sophia  til  Ulrik  af 

Meklenborg,  dat.  Kolding  6.  Marts  1594.  Egenhændig  Original.  Kgl.  Ægteskabssager 
no.  32. 

S.  147.  'Sophia  til  Ulrik  af  Meklenborg,  dat.  Nykøbing  9.  Septbr.  1588.  D.  S.  A. 
(GI.  Signatur:  VII  E,  242.)  —  "Sophia  til  en  unavngiven  i  Meklenborg,  dat.  Kolding 
25.  Febr.  1594.  Egenhændig  Original.  Kgl.  Ægteskabssager  no.  31.  —  s  Dat.  Dron- 
ningborg 29.  Januar  1594.  D.  K.  H.  77.  —  4  Ulrik  af  Meklenborg  til  Chr.  IV,  dat. 
Gustrow  10.  Februar  1594.  D.  K.  H.  77.  —  Henrik  Julius  til  Chr.  IV,  dat.  Wolffen- 
buttel  12.  Februar  1594.  D.  K.  H.  78. 

S.  148.  'Dat.  3.  Marts  1594.  D.  K.  H.  77.  —  2Chr.  IV  til  Kommissærerne,  dat. 
Frederiksborg  29.  Marts  1594.  D.  K.  H.  77.  —  s  Dateret  Wartho  den  29.  Marts 
1594.  D.  K.  H.  77.  —  4  Ulrik  af  Meklenborg  til  Sophia,  dat.  16.  Marts  1594.  D. 
K.  H.  78. 

S.  149.  'Chr.  IV  til  Sophia,  dat.  Wartho  29.  Marts  1594.  Orig.  D.  S.  A.  (GI. 
Signatur:  VII  E,  250  A.)  —  2  Dat.  Nykøbing  19.  April  1594.  K.  Erslev:  Rigsraadet 
og  Stændermødernes  Hist.  i  Kr.  IV's  Tid  I  68. 

S.  150.  'Sophia  til  Chr.  IV,  dat.  Frederiksborg  8.  April  1594.  D.  K.  H.  77. 

S.  151.  'Dat.  Nykøbing  16.  April  1594.  Egenh.  Orig  D.  S.  A.  (GI.  Signatur:  VII 
E,  242.) 

S.  152.  'Sophia  til  Regeringsraaderne,  dat.  Frederiksborg  17.  December  1591 
(D.  K.  H.  73.  dd.)  og  Regeringsraaderne  til  Jakob  Trolle,  dat.  København  5.  Januar 
1592  (Sjællandske  Tegneiser).  —  2  Sophia  til  „Prinsen"  (Chr.  IV),  dat.  Nykøbing  4. 
Maj  1594.  Tvsk  Kopibog.  D.  K.  H.  73  g.  —  3  Sophia  til  Arild  Huitfeld,  dat.  Nykøbing 
21.  April  1594.  Tysk  Kopibog.  D.  K.  H.  73  g. 

S.  153.  'Ulrik  af  Meklenborg  til  Sophia,  dat.  Gustrow  20.  Oktober  1593  (Philip 
Brandin  har  paa  hendes  Begæring  straks  faaet  Orlov  til  at  drage  til  Nykøbing  og  dér 
forrette  hendes  Arbejde).  D.  K.  H.  78.  —  '2  Enkedronning  Sophia  til  Enevold  Kruse 
19.  April,  26.  Juni,  10.  og  12.  September  1594.    D.  K.  H    73,  g.  (Tysk  Kopibog).  - 

3  Dat.  Nykøbing  4.  Juni  1594.   Orig.  med  egenhændig  Tilskrift.    D.  K.  H.  73  b.   - 

4  Dat.  København.  Orig.  D.  S.  A.  (GI.  Signatur:  VII  E,  no.  250  A.) 

S.  154.  '  Kronens  Skøder.  I  294—97.  —  2  Kronens  Skøder.  I  324.  —  3  Sophia  til 
Niels  Friis,  dat.  Frederiksborg  19.  Novbr.  1588.  (D.  K.  H.  73,  ddd.)  —  *  Sophia  til 
Niels  Friis  og  til  Christoffer  Rosengaard,  dat.  Kbhvn.  26.  Decbr.  1591.  (D.  K.  H.  73 
dddd.)  —  5 Sophia  til  Urik  af  Meklenborg,  dat.  31.  Maj  1594.  Egenh.  Original.  ID.  S. 
A.  (GI.  Signatur  VII  E,  242).  —  'Dat.  Koldinghus  26.  August  1590.  (D.  K.  H.  73, 
ddddd.) 

S.  155.  '  Forleningsbrevet:  Smaalandske  Registre  31. Juli  1594.  —  '"'Nykøbing  31. 
Maj  1594.  Egenh.  Original.  D.  S.  A.  (GI.  Signatur:  VII  E,  242.)  —  3  Dat.  Nyknhing 
7.  Juni  1594.  Orig.  med  egenh.  Tilskrift.  D.  K.  H.  73  b.  —  4  Meklenborg,  no.  27. 
Originaler.  —  5 Sophia  til  Ulrik  af  Meklenborg,  dat.  Nykøbing  19.  Juni  1594.  Orig. 
med  egenh.  Tilskrift.  D.  S.  A.  (GI.  Signatur:  VII  E,  242). 

S.  156.  '  Alle  daterede  København.  D.  K.  H.  73  b.  -  Dat.  Nykøbing  5.  Juli  1594. 
Egenh.  Original.  D.  K.  H.  73  h.  —  ;1  Dat.  Gustrow  23.  Juli  1594.  Original.  Meklen- 
borg no.  27. 

S.  157.  'Sophia  til  Ulrik  af  Meklenborg,  dat.  Nykøbing  28.  Juli  1594.  Orig.  1).  K. 
H.  73  b.  —  2  Fyenske  Tegneiser,  dat.  Kolding  3.  Septbr.  1594.  Dat.  København 

29.  Juli  1594.  Orig.  med  5  Segl  og  14.  Underskrifter.  I).  K.  H.  73  h. 

S.  158.  'Dat.  København  30.  Juli  1594.  Original.  I).  K.  H.  73  h.  --  2  Dat.  Ny- 
købing 5.  August  1594.  Original.  D.  K.  H.  73  h.  —  3  Sophia  til  Ulrik  af  Meklenborg, 
dat.  Nykøbing  9.  Aug.  1594.  Original.  D.  K.  H.  73  h. 

S.  160.   'Jydske  Tegneiser  24.  Juli  1591.  —  »Fyenske  Tegneiser  3.  Septbr.  1594 

S.  162.    '  N.  Slange:  Christian  den  Fjerdes  Historie,  S.  7-  S,  73. 

>..<.    'Om   det   siJstr    se  t.  Eks.  Niels  Kaas's  egenh.  Breve  til  Enkedronningen, 
dat.  Odense  7.  Februar  1589,  Flensborg  5.  og  15.  Maj  1590.  D   s.  A. 

S.  165.  'Om  dette  og  det  følgende  se  Dr.  Peder  Jenssøn  Vinstrups  Ligprædiken 
over  Niels  Kaas.  Kiobenhaffn  1594.  8.  Side  Biij— Ci. 

S.  166.  '  Kobenhavns  Diplomatarium  I  487.  —  *  N.  Slange:  Christian  den  Fjerdes 
Historie  S.  72. 

S.  167.   '  N.  Slange:  Christian  den  Fjerdes  Historie  S.  73. 

S.  169.  '  Dr.  Peder  Jenssøn  Vinstrups  Ligprædiken  over  Niels  Kaas.  Kiobenhaffn 
1594.  8.  Side  Bij  — Biij.  -  2Sophia  til  Ulrik  af  Meklenborg,  dat.  Nykøbing  5.  Juli 
1594.  Egenhændigt.  D.  K.  H.  73  h.  —  3  Henrik  Ranzau  til  Chr.  IV,  dat.  Ranzau  20. 
Juli  1591.  1).  K.  H.  77. 

S.  170.  'Sjællandske  Tegneiser  29.  Juni  1594.  —  '-Samlinger  til  Fyens  Hist.  og 
Topogr.  V]  414.  —  3  Dr.  Peder  Jenssøn  Vinstrup:  Ligprædiken  over  Niels  Kaas. 
Kbhfn.  1594.  S.  Side  Biij.  —  *  Kronijk  van  het  historisch  genootschap  te  Utrecht  XX 
Jaarg.  S.  218.  —  -'Saml.  t.  Fyens  Hist.  o.  Topogr.  VI  408. 

S.  171.  'Samlinger  til  Fyens  Hist.  o.  Topogr.  VI  408.  —  2  N.  Slange:  Christian 
den  Fjerdes  Historie  S.  73 — 74.  K.  Erslev  (Rigsraadets  og  Stændermødernes  Hist.  i 
Kristian  IV's  Tid.  I  70)  udtaler  herom:  „Jeg  har  ikke  fundet  Kilden  for  denne  Slanges 
Efterretning  og  hælder  til  at  tro,  at  den  er  urigtig;  saa  vidt  jeg  ser,  findes  der  f.  Eks. 
ikke  noget  derom  i  Dronning  Sofias  vidtløftige  Brevveksling."  —  Hvor  Forholdene 
selv  taler  som  her,  er  disse  Indvendinger  dog  formentlig  kun  af  liden  Vægt.  Slange 
anfører  aldrig  sine  Kilder,  men  har  utvivlsomt  oftere  haft  andre  end  dem,  der  nu  staar 
til  vor  Raadighed.  Enkedronning  Sophia  opholdt  sig  i  Juli  1594  paa  Nykøbing  Slot 
fjernt  fra  Begivenhederne,  og  saavel  hun  som  hendes  Fader  synes  i  Øjeblikket  kun 
optagne  af  den  ene  Sag,  Striden  om  Bønnitgaard  og  Torkildstrup. 

S.  172.   '  Dat.  København  30.  Juli  1594.  Orig.  D.  K.  H.  73  h. 

S.  173.  'Jydske  Tegneiser  2.  Maj  1594.  —  2  Dr.  Peder  Jenssøn  Vinstrups  Lig- 
prædiken over  Niels  Kaas.  Kbhfn.  1594.  8.  S.  Bv.  dorso. 

S.  174.   'Kommissionens  Stævning  til  Chr.  IV,  dat.  3.  Marts  1594.    D.  K.  H.  77. 

—  -Chr.  IV  til  Kommissærerne,  dat.  Frederiksborg  29.  Marts  1594.  D.  K.  H.  77.  — 
3  Kommissærerne  til  Chr.  IV,  dat.  20.  April  1594.  D.  K.  H.  77. 

S.  175.  'Chr.  IV  til  Kommissærerne,  dat.  16.  Maj  1594.  D.  K.  H.  77.  —  "Kom- 
missærerne til  Chr.  IV,  dat.  9.  Juni  1594.  D.  K.  H.  77.  —  'Chr.  IV  til  Kommis- 
særerne, dat.  Kbhvn.  26.  Juni  1594  D.  K.  H.  77.  —  *  Kommissærerne  til  Chr.  IV, 
dat.  .  .  .  Juli  1594.  D.  K.  H.  77.  —  5Chr.  IV  til  Kommissærerne,  dat.  Flensborg  14. 
Septbr.  1594.  —  "Kommissærerne  til  Chr.  IV,  dat.  9.  December  1594.  D.  K.  H.  77. 

—  7  Ulrik  af  Meklenborg  til  Chr.  IV,  dat   Gustrow  5.  Febr.  1595.  D.  K.  H.  77. 

S.  176.  '  Kommissionen  til  Chr.  IV,  dat.  26.  Marts  1595.  D.  K.  H.  77.  —  'l  Sophia 
til  Chr.  IV,  dat.  Nykøbing  8.  Juli  1595.  D.  K.  H.  77.  —  3  Kommissionen  til  Chr.  IV, 
dat.  10.  Juli  1595.'  D.  K.  H.  77.  —  4  Ulrik  af  Meklenborg  til  Chr.  IV,  dat.  Butzow  5. 
Januar  1596.  D.  K.  H.  77.  —  5  Ulrik  af  Meklenborg  til  Chr.  IV,  dat.  Gustrow  15. 
Febr.  1596.  D.  K.  H.  77. 

S.  177.  '  Dette  er  ikke  i  Strid  med,  at  Brevene  angaaende  Kommissionssagen  ikke 
forelagdes  Chr.  IV  til  Underskrift  direkte  af  Henrik  Rammel,  men  gik  igennem  Rege- 
ringsraademe  som  Mellemled.  (Se  f.  Eks.  Jørgen  Rosenkrans  og  Sten  Brahe  til  Prin- 
sen, dat.  Kbhvn.  18.  Febr.  1595,  og  Jørgen  Rosenkrans  og  Sten  Brahe  til  Manderup 
Parsbjerg,  dat.  Kbhvn.  14.  Marts  1595.  Sjællandske  Tegneiser.)  Henrik  Rammel,  der 
som  Kansler  i  det  tyske  Kancelli  tillige  var  Regeringsraadernes  Underordnede,  synes 
med  Flid  at  være  traadt  i  Skygge  for  disse.  Ifølge  Forretningsgangen  maatte  over- 
hovedet Chr.  IV  kun  underskrive  Breve  til  det  romerske  Rige;  til  andre  Magter  ud- 
stedtes de  vel  i  hans  Navn,  men  underskreves  af  Regeringsraaderne.  Selv  en  Anbe- 
falingsskrivelse fra  Chr.  IV  for  Henrik  Rammel  til  Philip  II  af  Spanien  maatte  kun 
undtagelsesvis  og  ifølge  særlig  Tilladelse  fra  Regeringsraadet  underskrives  af  Chr.  IV 
personlig.  (Se  Jørgen  Rosenkrans  til  Manderup  Parsbjerg,  dat.  Kbhvn.  5.  Febr.  1595. 
Sjællandske  Tegneiser.)  —  !  Det  dem  medgivne  Brev  fra  Chr.  IV  til  Kejseren  er  da- 


Anmærkninger  og  Henvisninger  279 

teret  Kolding  2.  Marts  1594.  D.  K.  H.  77.  —  3  Henrik  Ranzan  til  Chr.  IV,  dat.  Ran- 
zau  7.  Juni  1594.  D.  K.  H.  77. 

S.  178.  x  Benedict  Ahlefeldt  til  Henrik  Ranzau,  dat.  Regensburg  Petri  Pauli  Dag 
(29.  Juni)  1594.  D.  K.  H.  77.  —  De  udgangne  kejserlige  Breve  til  Kommissærerne 
og  Chr.  IV,  dat.  Regensburg  11.  og  12.  Juli  (ny  Stil)  1594  (D.  K.  H.  77)  er  trykte  i 
J.  C.  Lunig:  Collectio  nova  II  col.  915 — 18.  —  Smlgn.  Henrik  Ranzau  til  Chr.  IV, 
dat.  Ranzau  20.  Juli  1594.  D.  K.  H.  77.  —  2  Forligskommissions-Vidnet,  dat.  Regens- 
burg 4.  Juni  (ny  Stil)  1594.  D.  K.  H.  78.  —  Ifølge  Sagens  Natur  er  N.  Slanges  Frem- 
stilling heraf  (Chr.  IV's  Hist.  S.  74)  meget  forvirret. 

S.  179.  'Hans  Blome  til  Sophia,  dat.  Sehedorf  26.  Juli  1594.  Orig.  med  Segl.  - 
D.  K.  H.  70,  ikke  numereret  —  2Winholdt  Sybrandt  til  Enkedr.  Sophia,  dat.  Sehe- 
dorf 17.  Aug.  1594.  D.  K.  H.  70,  ikke  numereret.  —  3  Ulrik  af  Meklenborg  til  Soph  a, 
dat.  Gustrow  10.  Septbr.  1594.  Orig.  D.  S.  A. 

S.  180.  'Sophia  til  Riddere  og  Landskab  i  Slesvig  og  Holsten.  Dat.  Nvkøbing  28. 
Aug.  1594.  D.  K.  H.  77. 

S.  181.   'Dat.  Nykøbing  29.  Aug.  1594.  D.  K.  H.  70,  ikke  numereret. 

S.  182.  'Om  hvad  der  foregik  ved  Landdagen  se  Indberetning  fra  Erasmus  Reitze 
til  Dr.  Sybrandt  i  Rostock,  dat.  Flensborg  11.  Septbr.  1594.  Orig.  D.  K.  H.  70,  uden 
Nummer.  —  Hans  Blome  til  Enkedr.  Sophia,  dat.  Sehedorf  14.  Septbr.  I59[2  læs:]  4. 
Orig.  D.  K.  H.  70,  uden  Nummer. 

S.  183.  '  Protest  fra  Prælater,  Riddere  og  Landskab  i  Holsten.  Dat.  Flensborg  den 
12.  Septbr.  1594.  Orig.  D.  K.  H.  70.  uden  Nummer.  —  2  Erasmus  Reitzes  Indberet- 
ning, dat.  Flensborg  1  1.  Septbr.  1594.  Orig.  D.  K.  H.  70,  uden  Nummer.  —  3  Ditlev 
Ranzau  til  Enkedronning  Sophia,  dat.  Cismar  29.  Oktbr.  1593.  Orig.  D.  S.  A.  —  ''So- 
phia til  Frederik  Hobe,  dat.  Cismar  28.  Septbr.  1594.  D.  K.  H.  73  g. 

S.  184.  'Johan  Adolph  til  Sophia,  dat.  Gottorp  19.  Oktbr.  og  11.  Novbr.  1594. 
D.  K.  H.  69.  —  2  Chr.  IV's  egenhændige  Breve  ved  Bricka  og  Fridericia  1589 
1625.  S.  6.  —  Hist.  Tidsskrift.  5te  Række  V  663.  —  3  Ulrik  af  Meklenborg  til  Sophia, 
dat.  Gustrow  24.  Decbr.  1594.  Orig.  D.  S.  A.  —  4  Enkedronning  Sophias  Regnskab 
for  Hertugdømmerne  1589 — 1603.  (Regnskabet  for  Aar  1594:  5  Arner  Vin  til  Hertug 
Ulrik  100  Daler.  For  spanske  og  franske  Vine  1  10  Daler.)  D.  S.  A. 

S.  185.  'Ulrik  til  Enkedronning  Sophia,  dat.  Wolffenbuttel  1.  Marts  1595.  Orig. 
D.  S.  A. 

S.  188.  'Ulrik  af  Meklenborg  til  Sophia,  dat.  Dobberan  28.  Maj  1574.  Original. 
—  Chr.  IV  til  Sophia,  dat.  København  9.  Juni  1594.  Original.  D.  S.  A. 

S.  189.  'Chr.  IV's  egenhændige  Breve  ved  Bricka  og  Friderieia  1589 — 1625.  S. 
6  —  7.  —  2  Sophia  til  Chr.  IV,  dat.  Cismar  7.  November  1594.  D.  K.  H.  73  b. 

S.  190.  '  Den  29.  November  1594,  anført  i  Enkedronningens  næste  Brev.  —  "So- 
phia til  Chr.  IV,  dat.  Cismar  26.  Marts  1595.  D.  K.  H.  73  b. 

S.  191.  '  Gert  Ranzau  til  Kongens  Kansler,  Christian  Friis  til  Borreby.  Dat.  Brei- 
tenberg  14.  Marts  1599.  D.  K.  H.  73  b.  —  2Johan  Adolph  til  Sophia,  dat.  Gottorp 
1"    oktbr.  og  11.  Novbr.  1594.  D.  K.  H.  69. 

S.  193.    '  Dat.  Mitow  26.  Oktober  1594.  Orig.  D.  S.  A. 

S.  194.  '  Den  vidtløftige  Brevveksling  findes  D.  S.  A.  —  2  Katharina  af  Branden- 
burg til  Enkedronning  Sophia,  dat.  Zinna  den  16.  Oktbr.   1592.  Orig.  D.  S.  A. 

S.  195.  'Brevet  dat.  Halle  7.  Januar  1595,  modtaget  paa  Cismar  10.  Februar. 
D.  S.  A. 

S.  196.   '  Katharina  af  Brandenburg  til  Enkedronning  Sophia,  dat.  Wollmerstedt  3. 

Aug.  1595.  Original,  tildels  egenhændig    I).  S.   \.        '  Dat.  Gustrow  22.  Januar  1595. 

Orig.  I)    S.  A.  —  3  Ulrik  af  Meklenborg  til  Sophia,  dat.  Gustrow  S.  Marts  1595.  Orig. 

V   —  *  Katharina  af  Brandenburg  til  Dronning  Sophia,   dat.  Coln  an  der  Sprew 

27.  April   1595.  Orig.  D.  S.  A. 

S  197  'Ulrik  til  Sophia  23.  April  1595.  Orig.  —  Sophia  til  Ulrik  23.  og  25 
April  1595.  (Conceptcr  skrevne  bag  paa  hans)  med  flere  Breve  vekslede  mellem  dem 

is' 

i  Slutn.  af  April  1595    D.  S.  A.  -   20rig.  D.  S.  A.  —  :>  Dat.  Nykøbing  14.  Maj  1595. 
ept  skreven  bag  paa  Chr.  IV's  Brev  af  1  1.  Maj.  —  *  Dat.  Frederiksborg  17.  Maj 

1595.  Trykt  i  Chr.  IV's  egenhændige  Breve,  udg.  ved  Bricka  og  Fridericia  1589— 
1625.   S.  7—8. 

S.  198.  'Dat.  Nykøbing  19.  Maj  1595.  Egenh.  Orig.  D.  K.  H.  73  b.  —  2  Henrik 
Ranzau  til  Chr.  IV,  dat.  11.  Februar  1595.  „Henrik  Ranzaus  Breve".  Rigsark.  — 
:i  Danske  Magazin  I,  195. 

S.  199.  '  Henrik  Ranzaus  Forskrivning  til  Frederik  II,  dat.  Kronborg  27.  Juli  1581, 
Registrant  XIII.    Holsten  no.  3*.  2  Hpistolæ  consolatoriæ  regum,   principum  &c  ad 

Henricum  Ranzovium.  Francof.  1595.  8vo.  pag.  336,  337  og  348.  —  3  Historisk 
Tidsskrift,  5te  Række,  V  661  —73.  --  4  De  herhen  hørende  Skrivelser  findes  i  Sam- 
lingen „Henrik  Ranzaus  Breve.  Akter  fra  det  tyske  Kancelli." 

S.  201.  'Sjællandske  Tegneiser  4.  September  1594.  —  2  Sjællandske  Tegneiser 
29.  Juni  1594.  Sjællandske  Registre  31.  Juli  1594.  Jydske  Tegneiser  10.  Marts,  21. 
Maj,  17.  Oktober  1595.  Jydske  Registre  -S.  Juli  1595.  —  3  C.  F.  Wegener:  Hist. 
Efterretn.  o.  Anders  Sørensen  Vedel.   2.  Udg.  S.  190  fg. 

S.  202.  Sjællandske  Tegneiser  5.  Juni  1594  og  Skaanske  Tegneiser  20.  Marts  1594. 
-  2Jydske  Tegneiser  28.  Januar,  1.  og  2.  Marts  1594.  Jydske  Registre  3.  Febr.  1594. 
—  3Jydske  Tegneiser  1.  Marts  1594.  —  4  Skaanske  Tegneiser  7.  Juli  1595.  —  jyd- 
ske Tegneiser  ti.  Juni  1594.  —  6Jydske  Tegneiser  13.  Juni  1594.  —  7 Jydske  Teg- 
neiser 7.  Juni  1594.  —  8Jydske  Tegneiser  1  1.  Juli  1595.  —  9 Jydske  Tegneiser  15. 
Septbr.  1595.  —  10  Sjællandske  Tegneiser  29.  Febr.  og  14.  Maj  1596.  Jydske  Teg- 
neiser 29.  Febr.  1596.  —  "Jydske  Tegneiser  21.  Septbr.  1594.  —  '-Jydske  Teg- 
neiser 10.  Juni  1594  og  Jydske  Registre  3.  Febr.  1594.  —  1S  Fyenske  Tegneiser  15. 
Septbr.  1595.  —  u  Sjællandske  Tegneiser  28.  Febr.  1594,  26.  Febr.  1595.  —  '5Sjæll. 
Registre  15.  Maj  1594.  —  10  Sjæll.  Tegneiser  4.  Decbr.  1594  og  6.  Febr.  1596.  - 
17  Sjæll.  Tegneiser  2.  Aug.,  13.  Septbr.,  12.  Decbr.  1595,  14.  Febr.  og  1.  April  1596. 
Sjæll.  Registre  1.  Aug.  1595.  Skaanske  Tegneiser  31.  Juli,  13.  Septbr.  1595;  3.  Juni 

1596.  —  1S  Sjæll.  Tegneiser  31.  Decbr.  1594.  —  19  Sjæll.  Tegneiser  31.  Oktbr.  1595. 
S.  203.   'Sjæll.  Tegneiser  11.  Juni  1594.  —  -  Sjæll.  Tegneiser  29.  Juli  1594;  28. 

Januar,  1.  Aug.  1595;  Skaanske  Tegneiser  3.  April,  25.  Novbr.  1594;  Fyenske  Teg- 
neiser 30.  Juli  1594;  Jydske  Tegneiser  26.  Aug.  1595. 

S.  204.  '  Sjæll.  Te^nelser  12.  Marts,  4.  August,  15.  Septbr.,  12.  Decbr.  1595;  10. 
og  11.  Febr.,  4.  Maj,  8.  Juni  1596;  Skaanske  Tegneiser  12.  og  13.  Marts  1595  og 
13.  Juni  1596;  Jydske  Tegneiser  12.  Decbr.  1595  og  11.  — 13.  Febr.  1596.  —  2SjælI. 
Tegneiser  4.  Aug.  1595.  —  'Skaanske  Tegneiser  22.  Febr.,  23.  og  24.  April  1594.  — 
4  Skaanske  Tegneiser  31.  Januar  1594.  --  5  Sjæll.  Tegneiser  22.-23.  Maj  1595; 
Fyenske  Tegneiser  2.  Maj  1595;  Jydske  Tegneiser  22.  Maj  1595.  —  6 Skaanske  Teg- 
neiser 22.  Oktbr.,  25.  Novbr.  1594,  25.  April  1595.  —  7 Jydske  Tegneiser  7.  Juni 
1594;  11.  — 13.  Febr.  og  14.  Juni  1596;  Jydske  Tegneiser  7.  Juli  1596.  —  8  Skaanske 
Tegneiser  22.  Oktbr.  1594;  Skaanske  Registre  3.  Febr.  1595;  Sjæll.  Registre  15.  Maj 
og  1.  Aug.  1595.  —  Hans  v.  Andorf  byggede  Reberbanen  i  København  (Sjæll.  Teg- 
neiser 31.  Decbr.  1594),  ombyggede  Københavns  Slot,  hvorfor  han  fik  500  Daler 
(Sjæll.  Tegneiser  8.  Juli  1596)  og  var  desuden  fast  Bygmester  paa  Kronborg  (Sjæll. 
Registre  1.  Aug.  1595.) 

S.  205.  '„Barken"  og  „Jonas"  og  muligt  flere  Skibe  var  paa  dette  Togt.  Sjæll. 
Registre  20.— 21.  Maj  1595.  —  2  Henrik  Ranzau  til  Chr.  IV,  dat.  11.  Febr.  1595. 
„Henrik  Ranzaus  Breve".   Rigsark. 

S.  208.  '  Herman  Juel  skulde  have  været  med  istedetfor  Lauris  Kruse,  men  for- 
lenedes med  Gotland  og  sendtes  derfor  did.  Præben  Gyldenstjerne  forlenedes  med 
Malmøhus,  men  fik  dog  Lov  at  rejse.  Om  Udrustningen  til  Toget,  Skibsartiklerne,  Ge- 
sandternes Instruks  m.  m.  se  Jydske  Tegneiser  8.  Novbr.  1594,  11.  Januar  1595; 
Sjæll.  Tegnelscr  5.  og  10.  April,  15.  og  22.  Maj  1595:  Sjæll.  Registre  14.  og  15.  Maj 
1595;  Skaanske  Registre  29.  Juni  og  16.  Septbr.  1595.  —    2N.  Slange:  Christian  den 

Fjerdes  Historie  S.  83  og  85.  Slange  har  af  Børge  Trolles  dobbelte  Opgave  ladet  sig 
forlede  til  at  ansee  det  for  et  dobbelt  Togt.  —  3  Danske  Magazin,  4de  Række,  II.  389. 

—  4  Historisk  Tidsskrift,  5te  Række,  V  661,  666—69. 

S.  209.  '  N.  Slange:  Christian  den  Fjerdes  Historie,  S.  82.  —  2  Sjæll.  Tegneiser 
31.  Januar  1595.  —  3 Sjæll.  Tegneiser  20.  Januar  1595. 

S.  210.  'Jydske  Lov  I.  28.  og  36.  d;  II.  65.  e.  Valdemars  Sjæll.  Lov  I.  13.  — 
2  Sjæll.  Tegneiser  13.  Januar  1595.  Rigsraaderne  fik  Befaling  til  at  møde  Paaskeaften 
den  19.  April  i  Kbhvn.  —  3  Sophia  til  Ulrik  af  Meklenborg,  dat.  Nykøbing  12.  Maj 
1595.  Orig.  D.  K.  H.  79  no.  123.  (Trykt  i  K.  Erslev:  Rigsraadets  og  Stændermøder- 
nes Hist.  i  Kristian  den  IV'sTid  I,  75.)  —  * Jydske  Tegneiser  2.  Maj  1595.  —  ''Dron- 
ning Sophias  Brev  af  12.  Maj  1595.  —  Danske  Magazin  4.  Række  II,  384. 

S.  213.  '  Skaanske  Registre  27.  Juli  1594.  —  *  Skaanske  Registre  21.  November 
1595.  —  sSmaalandske  Tegneiser  S.  Maj  1595.  —  4  Sjællandske  Tegneiser  23.  Maj 
1595.  —  5  Gavebrev  og  Fundats  af  16.  Juli  1595.  —  6  Jydske  Registre  4.  Aug.  1595. 

—  "'  Sjællandske  Tegneiser  15.  Septbr.  1595.   —  8  Fyenske  Tegneiser  17.  April  1596. 
S.  214.    '  N.  Slange:   Christian   den  Fjerdes  Historie  S.  7.   —  2  Olim  regni  guber- 

natorum  unus  et  jam,  quia  in  partes  reginæ  matris  secesserat,  officio  defunctus  guber- 
nandi.  Hist.  Tidsskrift  5te  Række  V  668,  Anm.  2.  —  3 Sophia  til  Chr.  IV,  dat.  Nykø- 
bing 7.  Juni  1594.  Orig.  D.  K.  H.  73.  b.  —  4  Rigsraadet  til  Ulrik  af  Meklenborg.  dat 
København  29.  Juli  1594.  Orig.   D.  K.  H.  73.  b. 

S.  215.  Chr.  IV  til  Sophia,  dat.  Frederiksborg  1  1.  Maj  1595.  Original.  D.  S.  A.  - 
"Sjællandske  Tegneiser  23.  Maj  1595.  —  3  Dr.  Sybrandt  til  Enkedronningen,  dat.  Ro- 
stock 6.  Maj  1595.  Egenhændig  Original.  D.  S.  A.  —  'Sophia  til  Ulrik  af  Meklenborg, 
dat.  Nykøbing  12.  Maj  1595.  Orig.  D.  K.  H.  79,  no.  123.  —  5  Dr.  Sybrandt  til  Enke- 
dronningen, dat.  Rostock  12.  Maj  1595.   Eghd.  Orig.    D.  S.  A. 

S.  216.  '  Hertug  Vilhelm  af  Kurland  til  Chr.  IV,  dat.  Goldingen  9.  Juli  1595. 
Afskr.  i  Langebeks  Diplomatarium.  —  Sjællandske  Tegneiser  26.  Aug.  1595  — ■  '-'So- 
phia til  Ulrik  af  Meklenborg,  dat.  Kronborg  24.  Juli  1588.  Egenhændigt.  D.  S.  A.  (GI. 
Signatur:  VII  E  242). 

S.  217.  '  Dat.  Gustrow  20.  Maj  1595.  Orig.  D.  S.  A.  —  2  Ulrick  Schwerin  den 
Ældres  Indberetning  til  Hertug  Ulrik  af  Meklenborg,  dat.  Landscron  6.  Maj  1595.  Af- 
skrift.  D.  S.  A. 

S.  218.  'Andreas  Celichius:  Betænkning  om  Storkeægget,  afgiven  til  Hertug  Ulrik 
af  Meklenborg,  udateret.  Afskrift.   D.  S.  A. 

S.  220.  '  Ulrik  af  Meklenborg  til  Sophia,  dat.  Alten  Stargardt  18.  Novbr.  1594. 
Original.  D.  S.  A.  —  2  Ansøgningen  dat.  Leipzig  7.  Oktbr.  1593.  Concept.  D.  S.  A. 
(GI.  Signatur:  VII  E  385).  —  3  Se  f.  Eks.  Skrivelser  fra  Ulrik  til  hans  Bedst 
Hertug  Ulrik  af  Meklenborg,  dat.  Leipzig  3.  Oktober  og  18.  Decbr.  1593.  Orig. 
D.  S.  A.  —  4  Ulrik  af  Meklenborg  til  Sophia,  dat.  Gustrow  2.  Juni  1595.  Orig. 
D   S.  A. 

S.  221.   'Særligt  omtalt  under  Forhandlingerne  i  Flensborg  6. — 10.  Septbr.  1593. 

S.  223.  '  Ulrik  af  Meklenborg  til  Sophia,  dat.  Gustrow  den  letzten  Mai  1595.  Ori- 
ginal. Sophia  til  Ulrik  af  Meklenborg,  dat.  Nykøbing  2.  Juni  1595.  Concept. 
Ulrik  af  Meklenborg  til  Sophia,  dat.  Gustrow  2.  Juni  1595.  Orig.  —  Sophia  til  Ulrik 
af  Meklenborg,  dat.  Nykøbing  6.  Juni  1595.  Concept.  —  Ulrik  af  Meklenborg  til  So- 
phia, dat.  Gustrow  6.  Juni  1595.  Orig.  Med  paategnet  Concept  til  Enkedronningens 
Svar,  dat.  Nvkøbing  9.  Juni  1595.  Ulrik  af  Meklenborg  til  Sophia,  dat.  Gustrow 
13.  Juni  1595.  Orig.  Alle  i  D.  S.  A. 

S.  225.  '  i  Enkedronning  Sophias  Brev  af  2.  Juni  hedder  det:  da  sie  eben,  wie  wir 
mit  abterti^un^  dicscs  in  werk  gewesen,  alle  beide  bei  uns  angelangt  sind. 

sophia    til    Ulrik   at    Meklenborg,   dat.  Nykøbing   2.  Juni   1595.    Coi 
;'  rink  al  Vleklenborg  til  Sophia,  dat.  Gustrow  2. Juni  1595.  Orig.  D 
127.    'Sophia  til    Ulrik  al  Meklenborg,  dat.  Nykøbing  6.  Juni  1595.  Concept. 

D.  S.  A.  —  3  Ulrik  af  Meklenborg  til  Sophia,  dat.  Gustrow  6.  Juni  1595.  Original. 
D.  S.  A. 

S.  22S.  '  Rreve  med  Jordbær  fra  Ulrik  af  Meklenborg  til  Sophia,  dat.  13.,  15.  og 
17.  Juni  1595.  Paa  det  sidste  findes  Paategningen:  Modtaget,  Nykøbing  24.  Juni. 
D.  S.  A.  —  2  Sophia  til  Ulrik  af  Meklenborg,  dat.  Nykøbing  9.  Juni  1595.  Concept, 
skreven  bag  paa  Brev  fra  ham  til  hende  af  6.  Juni  1595.  D.  S.  A.  —  n  Sophia  til  Ulrik 
af  Meklenborg,  dat.  Nykøbing  6.  Juni  1595.  Concept.  D.  S.  A.  —  *  Danske  Magazin 
4de  Række  II.  388  —  89.  --  s  Sophia  til  Ulrik  af  Meklenborg,  dat.  Nykøbing  16.  Juli 
1595.  Concept.  D.  S.  A.  —  6  Dat.  Kronborg  1.  Juli  1595.  Orig.   D.  S.  A. 

S.  229.  '  Dat.  Nykøbing  6.  Juli  1595.  Orig.  D.  K.  H.  73.  b.  —  'Sophia  til  Ulrik 
af  Meklenborg,  dat.  Nykøbing  16.  Juli  1595.  Concept.  D.  S.  A.  —  3  Sophia  til  Johan 
Adolph,  dat.  Nykøbing  l.Oktbr.  1595.  --  4  Sophia  til  Johan  Adolph,  dat.  Nykøbing 
12.  Juni  1595.  -  *  Johan  Adolph  til  Sophia,  dat.  24.  Juni  1595.  „Johan  Adolphs  og 
Sophias  Brevvexling".  -  B  Sophias  Memorial  for  Hans  Blome  og  Rentemester  Hans 
Hartmann,  dat.  Cismar  23.  Decbr.  1595.  Concept.  D.  S.  A.  —  '  Ulrik  af  Meklenborg 
til  Sophia,  dat.  Gustrow  15.  Juni  1595.   Orig.   D.  S.  A. 

S.  230.  '  Dr.  W.  Sybrandt  fik  aarligt  i  „Kostgelt":  480  Daler;  i  „Dienstgelt"  : 
600  Daler;  i  „Gnadengelt" :  1000  Daler;  i  „Deputat  og  for  Hofklædning"  :  164  Daler; 
hvortil  desuden  kom  „Tæring"  paa  de  enkelte  Rejser.  En  Reise  til  Ratzeburg  kostede 
saaledes  600  Daler;  Sybrandt  og  H.  v.  d.  Becks  Rejse  til  Leipzig  og  Regensburg  ialt 
2541  Daler  o.  s.  v.  Dronning  Sophias  Regnskaber  for  Hertugdømmerne  1589 — 1603. 
D.  S.  A.  —  2  Foruden  Vin  sendtes  Aar  1594  til  Hertug  Ulrik  til  Leipzig  23.  Maj: 
1630  Daler;  10.  Aug.  870  Daler;  19.  Novbr.  3500  Daler.  Betydelige  Udgifter  i  Form 
af  Gaver  til  forskellige  havde  hans  Valg  til  Coadjutor  i  Meklenborg  krævet.  Dronning 
Sophias  Regnskaber  for  Hertugdømmerne  1589 — 1603.  D.  S.  A.  —  3  Samlinger  til 
Fyens  Hist.  o.  Topographi  VI  414.  —  4  Sjællandske  Tegneiser  23.  Maj  1595.  — 
Skaanske  Tegneiser  29.  Juni  1595. 

S.  231.  'Chr.  VI  til  Sophia,  dat.  København  27.  Juli  1595.  Orig.  D.  S.  A.  — 
2  Sjællandske  Tegneiser  16.  Oktober  1595.  —  Norske  Rigsregistranter  III.  394. 

S.  232.   'Jydske  Tegneiser  2.  Aug.  1595. 

S.  235.  'Sjællandske  Tegneiser  17.  Aug.  1595,  dat.  Skanderborg.  —  2  Fourér-  og 
Foderseddel  for  Toget.  Afskrift  i  Langebeks  Diplomatarium. 

S.  236.  'Sjællandske  Tegneiser  26.  August  1595.  —  2  Hans  Blome  til  Enkedron- 
ning Sophia,  dat.  Sehedorf  8.  April  1597.  Orig.  D.  S.  A. 

S.  237.  'Christian  Barnekov  til  Holger  Rosenkrans,  dat.  Berlin  30.  Oktober  1595. 
Afskrift  i  Langebeks  Diplomatarium  efter  Arkivet  paa  Rosenholm.  —  N.  Slange:  Chri- 
stian den  Fjerdes  Hist.  S.  84—85.  —  2  Chr.  IV  til  Sophia,  dat.  Berlin  29.  Oktober 
1595  med  indlagt  Seddel.  Orig.  D.  S.  A.  —  8Chr.  IV  til  Sophia,  dat.  Gustrow  9.  Nov. 
1595.  Orig.  D.  S.  A.  —  4  Christian  Barnekov  til  Holger  Rosenkrans,  dat.  Berlin  30. 
Oktbr.  1595.  Afskrift  i  Langebeks  Diplomatarium  efter  Arkivet  paa  Rosenholm.  — 
5  Indlagt  Seddel  i  Brev  fra  Chr.  IV  til  Sophia,  dat.  Gustrow  9.  Novbr.  1595.  —  6  Her- 
tug Ulriks  Instruks  for  sine  Gesandter  til  Chr.  IV,  dat.  Dobberan  12.  April  1596. 
D.  K.  H.  77. 

S.  238.   '  Ulrik  af  Meklenborg  til  Sophia,  dat.  Biitzow  3.  Januar  1596.  Orig.  D.  S.  A. 

—  -Johan  Adolphs  Instruks  for  Hans  Blome,  dat.  Gottorf  7.  Januar  1596.  „Forhand- 
linger mellem  Sophia  og  Johan  Adolph".  —  3  Chr.  IV  til  Sophia,  dat.  Berlin  29.  Ok- 
tober 1595.  Orig.  D.  S.  A.  —  *  Chr.  IV  til  Sophia,  dat.  Gustrow  9.  Novbr.  1595. 
Orig.  D.  S.  A.  —  5Hans  Blome  til  Johan  Adolph,  dat.  Sehedorf  27.  Novbr.  1595. 
„Forhandlinger  mellem  Sophia  og  Johan  Adolph". 

S.  239.  '  Chr.  IV  til  Sophia,  dat.  Skanderborg  15.  December  1595.  Orig.   D.  S.  A. 

—  2  Hendes  vidtløftige  Hofregnskaber  med  nøjagtige  Oversigter  over,  hvad  der  dag- 
ligt blev  spist,  drukket,  bagt,  brændt  af  Lys,  fortæret  af  Havre  o.  s.  v.,  findes  i  D.  S.  A. 

—  '  Opholdet  paa  Cismar  varede  ifølge  Regnskaberne  1594 — 1601.  —  Kvittering  fra 

• 
Chr.  IV,  Ulrik  og  Hans  til  Dronning  Sophia  for  102,318  Daler,  der  er  i  Behold  fra 
hendes  Formynderstyrelse,  dat.  1.  August  1602.  Original  paa  Pergament. 

S.  240.  Sophia  til  Johan  Adolph,  dat.  Nykøbing  1.  Oktober  1595.  „Forhandlinger 
mellem  Sophia  og  Johan  Adolph".  —  2  Johan  Adolph  til  Hans  Blome,  dat.  Gottorp 
24.  Novbr.  1595.  „Forhandlinger  mellem  Sophia  og  Johan  Adolph".  —  3  Hans  Blome 
til  Johan  Adolph,  dat.  Sehedorf  27.  Novbr.  1595.  „Forhandlinger  mellem  Sophia  og 
Johan  Adolph".  —  4  Sohia  til  Johan  Adolph,  dat.  Cismar  3.  Decbr.  1595.  „Forhand- 
linger mellem  Sophia  og  Johan  Adolph".  —  D  Memorial  fra  Sophia  for  Hans  Blome  og 
Rentemester  Hans  Hartmann,  dat.  Cismar  23.  Decbr.  1595.  D.  S.  A.  —  6 Johan 
Adolph  til  Hans  Blome,  dat.  Husum  26.  Marts  1596.  „Forhandlinger  mellem  Sophia 
og  Johan  Adolph". 

S.  241.  'Johan  Adolphs  Instruks  for  Hans  Blome,  dat.  Gottorp  7.  Januar  1596. 
„Forhandlinger  mellem  Sophia  og  Johan  Adolph".  —  2Johan  Adolph  til  Sophia,  dat. 
Gottorp  1 1.  Februar  1596.  „Forhandlinger  mellem  Sophia  og  Johan  Adolph".  —  8  Chr. 
IV's  egenhændige  Breve  ved  Bricka  og  Fridericia  1589—1625.  S.  8 — 9.  —  4  Chr.  IV 
til  Sophia,  dat.  Skanderborg  5.  Januar  1596.  Orig.  —  Sophias  Svar,  dat.  Cismar  16. 
Januar  1596,  paaskreven  Concept.  D.  S.  A.  —  b  Ulrik  af  Meklenborg  til  Sophia,  dat. 
Gustrow  28.  Februar  1596.  Orig.  med  paaskreven  Concept  til  hendes  Svar,  dat.  Cis- 
mar 4.  Marts  1596.  D.  S.  A.  —  6  Ulrik  af  Meklenborg  til  Sophia,  dat.  Gustrow  18. 
Juli  1596.  Orig.  D.  S.  A.  —  '  Concept  af  16.  Januar  1596  paaskreven  Christian  den 
Fjerdes  Original-Brev  til  Sophia,  dat.  Skanderborg  5.  Januar  1596.  D.  S.  A. 

S.  242.  '  D.  K.  H.  77.  —  2  Begge  Brevene  omtalte  i  Ulrik  af  Meklenborg  til  Chr. 
IV,  dat.  Gustrow  15.  Februar  1596.  D.  K.  H.  77.  —  s  Ulrik  af  Meklenborg  til  Chr. 
IV,  dat.  Gustrow  15.  Februar  1596.   D.  K.  H.  77. 

S.  243.  'Chr.  IV's  egenhændige  Breve  1589  -1625,  udg.  ved  Bricka  og  Fride- 
ricia. S.  8  — 9. 

S.  244.  '  Ulrik  af  Meklenborg  til  Sophia,  dat.  Gustrow  16.  Februar  1596.  Orig. 
D.  S.  A.  —  2  Samlinger  til  Fyens  Hist.  og  Topogr.  VI,  415.  —  3  Sjællandske  Tegnei- 
ser 13.  og  24.  December  1595.  --  4  Saaledes  siger  Jens  Godisson  i  sin  Ligprædiken 
over  Jørgen  Rosenkrans.  Kbhvn.  1597.  —  8  Brevene,  hvorved  Herredagen  udskreves, 
er  daterede  Kolding  21.  Februar  1596.  Sjællandske  Tegneiser.  —  r>  Kjøbenhavns  Di- 
plomatarium IV  736 — 38.  —  'Jens  Godisson:  Ligprædiken  over  Jørgen  Rosenkrans. 
Kbhvn.  1597.  —  A.  Heise  i  Historisk  Tidsskrift  5te  Række  VI,  567. 

S.  245.    '  A.  Heise:  Historisk  Tidsskrift  5te  Række  VI,  570. 

S.  246.  '  Dat.  Koldinghus  27.  Februar  1596.  Kjøbenhavns  Diplomatarium  IV, 
736—38. 

S.  247.  '  Sjællandske  Tegneiser  13.  December  1595.  —  2SamIinger  ti!  Fyens  Hist. 
og  Topogr.  VI,  416. 

S.  248.  '  Norske  Rigsregistranter  III,  415.  —  2 Samlinger  til  Fyens  Hist.  og 
Topogr.  VI,  416.  —  3  Sjællandske  Tegneiser  11.  Maj  1596.  —  4  Slange:  Christian 
den  Fjerdes  Hist.  S.  92.  —  Sjællandske  Registre  9. — 10.  Juni  1596.  —  Danske  Maga- 
zin  4de  Række  II  384  og  IV,  349  —  50.  —  Samlinger  til  Fyens  Hist.  og  Topogr.  VI, 
417. 

S.  249.  '  K.  Erslev:  Aktstykker  og  Oplysninger  til  Rigsraadets  og  Stændermødernes 
Historie  i  Kristian  IV's  Tid  I,  6. 

-().  'Johan  Adolph  til  Sophia,  dat.  5.  Maj  1506.  „Forhandlinger  mellem  Johan 
Adolph  og  Sophia".  —  2  Hans  Blome  til  Johan  Adolph,  dat.  Kiel  30.  Maj  1596.  (Samme 
Samling).  —  3  Johan  Adolphs  Instruks  for  Johan  Kuhlmann  i  hans  Sendelse  til  I  nke 
dronningen,  dat.  Gottorp  2.  Juni  1596.  ISamme  Samling).  —  4  Sophia  til  Johan  Adolph, 
dat.  Frederiksborg  9.  Juni  1596.  (Samme  Samling).  —  5 Sophia  til  Johan  Adolph,  dat. 
Frederiksborg  25.  Juni  1596.  (Samme  Samling).  —  "Johan  Adolphs  Instruks  for  sit 
Frier-Gesandtskab,  dat.  Gottorp  13.  Juli  1596.  (Samme  Samling).  —  'Augustus  Erich: 
Beschrcibung  des  .  .  .  Herrn  Christians  des  Vierden  .  .  .  zu  Koppenhagen 
1596   gcsdichencn  Kronung.    Kbhvn.  1597.    Bl.  C.  —   M  Ægteskabs-Kontrakt  mellem 

Johan  Adolph  og  Augusta,  dat.  Frederiksborg  20.  Juli  1596.    „Forhandlinger  mellem 
Johan  Adolph  og  Sophia". 

S.  251.  'Sophia  til  Christoffer  Valkendorf,  dat.  Frederiksborg  21.  Juli  1596. 
Original.   Rigsark.    „Norske  Samlinger",  fase.  8,  no.  3.  —  -Sjællandske  Tegneiser 

2  1.  Juli  1596. 

S.  252.  'Sophia  til  Johan  Adolph,  dat.  Nykøbing  8.  Aug.  1596.  „Forhandlinger 
mellem  Johan  Adolph  og  Sophia".   —   2  Norske  Rigsregistranter  III  20,  444,  073.  — 

3  Norske    Rigsregistranter    III,   444.   —    4SjælIandske   Tegneiser    16.   Novbr.    og  7. 
Decbr.  1596.    Pengenes  Tilbagebetaling:  Jydske  Tegneiser  24.  Decbr.  1598. 

S.  253.  '  Sjællandske  Tegneiser  3.  og  15.  August  1596.  —  2  Sjællandske  Tegncl- 
ser  15.  August  1596. 

S.  254.  'Ulrik  af  Meklenborg  til  Sophia,  dat.  Gustrow  18.  Juli  1596.  Original. 
D.  S.  A.  -  "Augustus  Erich:  Beschreibung  des  Herrn  Christians  des  Vierden  Kro- 
nung.    Kbhvn.    1597.    Bbij  —  iij.   —  3  Dat.   Kiel  13.  Januar  1598.    Orig.    D.  S.  A.    - 

4  Nordalbingische  Studien  VI.  300—07. 

S.  255.  'Augustus  Erich:  Beschreibung  Chr.  IV  Kronung.  Kbhvn.  1597.  Bl. 
Biij  —  iiij. 

S.  256.   'Augustus  Erich:   Beschreibung  Chr.  IV  Kronung.   Kbhvn.  1597.   Bl.  xij. 

2  Chr.  IV   lægger  Bønnitgaard  under  Livgedinget  24.  Oktbr.   1596.   D.  K.  H.  35.   — 

3  Aug.  Erich:  Beschreib.  Chr.  IV's  Kronung.    Bl.  Diij  o.  s.  v. 

S.  257.  '  Dansk  biografisk  Lexikon  VI,  567 — 68.  —  2  Gammel  kongelig  Samling 
4to,  no.  1823.  —  3  Gammel  kongelig  Samling  4to,  no.  1822. 

S.  258.  'Augustus  Erich:  Beschreibung  Chr.  IV  Kronung.  Kbhvn.  1597,  Bl.  Eij. 
Dette  Skrift  er  i  det  følgende  Kilden,  hvor  intet  andet  findes  anført. 

S.  262.   'N.  Slange:  Chr.  IV's  Historie.  S.  94. 

S.  265.  'N.  Slange:  Chr.  IV's  Historie.  S.  99. 

